
I am an antihrist 

I am an anarchist 

Don't know what I want 

But | know how to get it 

I wanna destroy the passer by 


SEX PISTOLS 

PARTEA ÎNTÂI 


e Capitolul | 


Midnight Special 
Odinioară 


Cei doi prizonieri rămași în_ celulă vorbesc încet. Primul 
lucrase într-o fabrică de pantofi. Intr-o zi, s-a îmbătat și a ucis un 
om. Al doilea fusese polițist, dar a denunțat pe cineva mai mare 
în grad. S-au culcat în închisoare şi s-au trezit în Cutie. 

Fabricantul de pantofi doarme aproape toată ziua. Polițistul 
aproape că nu mai doarme deloc. Când sunt treji amândoi, 
vorbesc între ei ca să țină la distanță vocile. Sunt tot mai 
puternice, au început să urle întruna. Uneori apar și culori, atât 
de strălucitoare că îi orbesc. Asta e efectul medicamentelor pe 
care trebuie să le ia zi de zi, e efectul căștii pe care le-o pun pe 
cap și care îi face să se contorsioneze ca niște viermi într-o 
tigaie încinsă. 

Pe timpul războiului, tatăl fabricantului de pantofi a stat într-o 
închisoare din orașul lui. La subsol era o cameră unde te puneau 
să stai în echilibru pe o scândură. Dacă te mișcai, cădeai în apa 
rece ca gheața de dedesubt. Mai era și o cameră cu acoperișul 
atât de jos că prizonierii nu puteau sta înăuntru decât chirciţi. 
Nimeni nu știe câți oameni au fost torturați în subsolul acelei 
clădiri, nimeni nu știe câți oameni au fost uciși. Se spune că ar fi 
vorba de mii de persoane. 

Dar în Cutie e mai rău. Din hrubele acelea vechi, dacă aveai 
noroc, reușeai să te întorci acasă. Rănit, violat, dar viu, la fel ca 
tatăl fabricantului de pantofi. 

În Cutie nu poti decât să aștepți să mori. 

Cutia nu e o clădire, nu e o închisoare. E un cub de ciment 
fără ferestre. Lumina zilei se strecoară până la ei numai prin 
grilajele din curtea de deasupra lor, curte pe care cei ca ei pot s- 
o vadă o singură dată, care e și ultima. Asta pentru că atunci 
când te duc afară, la aer, înseamnă că ești deja prea bolnav. 
Pentru că ai agresat un paznic sau ţi-ai ucis un coleg de celulă. 
Pentru că te-ai mutilat sau ai început să-ți mănânci propriile 
excremente. Pentru că nu mai reacționezi la tratamente și ai 
devenit inutil. 

Polițistul și fabricantul de pantofi n-au ajuns încă în punctul 
acela, deși știu că nu mai au mult. Au fost frânţi, au implorat și 
s-au rugat, dar nu au luat-o razna, nu de tot. lar când a venit și 
Fetița, au încercat s-o protejeze. 

Fetița trebuie să aibă treisprezece ani, poate chiar mai puțin. 
De când a fost mutată în celula lor nu a scos niciun cuvânt. Doar 
i-a privit cu niște ochi de culoarea cobaltului, care par enormi pe 
capul ei ras. 

Nu interacționează cu ei, se ține la distanță. Polițistul și 
fabricantul de pantofi nu știu nimic despre ea, doar zvonurile 
care au circulat pe culoarele Cutiei. Poţi să închizi prizonierii în 
locul cel mai de nepătruns și mai crud, poti să-i separi, să-i 
încătușezi, să le smulgi limba - tot o să găsească un mijloc de a 
comunica. O să bată în pereți în cod Morse, o să-și șoptească la 
duș sau o să-și trimită biletele în mâncare sau în găleata pentru 
excremente. 

Unii spun că a intrat în Cutie împreună cu toată familia și că e 
singura care a supraviețuit. Alţii zic că e țigancă și că a trăit pe 
străzi toată viata. Oricare ar fi adevărul, Fetița nu-l destăinuie. 
Rămâne în colţul ei, atentă la mișcările lor, neîncrezătoare. Îşi 
face nevoile în găleată, ia mâncarea și apa care îi revin, dar nu 
scoate o vorbă. 

Nimeni nu-i știe numele. 

Fetița a fost scoasă din celulă de trei ori. Primele două dăți s-a 
întors cu sânge în gură și cu hainele sfâșiate. Cei doi bărbați, 
care credeau că nu mai pot da dovadă de vreun fel de emoție, 
au plâns pentru ea. Au spălat-o, au obligat-o să mănânce. 

A treia oară, polițistul și fabricantul de pantofi au înțeles că 
urma să fie ultima dată când părăsește celula. Când paznicii vin 
să te ducă în curte, sunetul pașilor li se schimbă, la fel și 
comportamentul. Devin mai blânzi, mai calmi, ca să nu te agite. 

Te pun să-ți iei pătura și farfuria care miros puternic a 
dezinfectant, de pe-acum destinate următorului prizonier, și te 
conduc la suprafață. 

Când ușa s-a deschis, au încercat să se ridice și s-o protejeze, 
iar Fetita a părut să-și dea seama pentru prima oară de 
prezența celor doi bărbați care împărțiseră celula cu ea de mai 
bine de o lună. A clătinat din cap, apoi a început să meargă 
încet în urma paznicilor. 

Fabricantul de pantofi și polițistul au așteptat zgomotul 
camionului, camionul care preia trupurile din curte după ce au 
trecut pe la satâr, pentru că un satâr de măcelar e cel care te 
binecuvântează inainte de ultimul drum. Un drum scurt, chiar în 
afara zidurilor, unde e un câmp pustiu și acoperit de zăpadă. Un 
alt prizonier le-a povestit toate astea, era dintre cei care 
îngropau cadavrele. Le-a mai zis și că sub pământ trebuie să fi 
fost cel putin o sută de morți și că nu mai au nici chip, nici 
mâini. Cutia nu vrea să fie recunoscuți, în caz că ar fi găsiți 
vreodată. Apoi prizonierul care îngropa morții și-a găurit 
timpanele cu un cui ca să încerce să amuţțească vocile. Acum și 
el a mers pe ultimul drum. 

Au trecut douăzeci de minute, dar polițistul și fabricantul de 
pantofi nu au auzit încă pârâitul vechiului motor Diesel. Dincolo 
de zgomotul vocilor din capetele lor, dincolo de urletele 
prizonierilor din celulele alăturate, e o liniște deplină. 

Apoi ușa se deschide brusc. Nu e vreun paznic sau vreun 
medic care îi vizitează în mod regulat. 

E Fetița. 

Pijamaua îi e acoperită de sânge, iar o dâră i-a ajuns până pe 
frunte. Ei pare să nu-i pese. Într-o mână are mănunchiul mare 
de chei al paznicului care o escortase. Și cheile sunt mânjite de 
sânge. 

— E timpul să plecăm, zice ea. 

În clipa aceea, sunetul sirenei explodează pe coridoare. 


1. 


Moartea sosi la Roma cu zece minute înainte de miezul nopții 
într-un tren de mare viteză de la Milano. Intră în Gara Termini și 

se opri la peronul 7, lăsând să se reverse vreo cincizeci de 
pasageri cu puţine bagaje și chipuri obosite, care se împărţiră 
între ultimul metrou și taxiurile de afară, apoi stinse luminile de 
la bord. În chip ciudat, din vagonul de clasa Top nu ieși nimeni - 
ușile pneumatice rămăseseră închise -, iar un șef de tren 
somnoros le deblocă din exterior și urcă, vrând să verifice dacă 
nu cumva rămăsese înăuntru vreun pasager adormit. 

Proastă idee. 

Dispariţia lui fu observată după vreo douăzeci de minute de 
către un agent al Poliţiei Feroviare care îl aștepta pe șeful de 
tren într-un bar al unor marocani, ca să bea o bere înainte să 
plece acasă. Nu erau prieteni dar, tot întâlnindu-se pe peroane, 
descoperiseră că aveau lucruri în comun, cum ar fi pasiunea 
pentru aceeași echipă de fotbal și pentru femeile cu posterior 
generos. Agentul urcă în vagon și îl descoperi pe tovarășul lui de 
băutură ghemuit pe culoar, cu ochii larg deschiși și cu mâinile la 
gât, de parcă ar fi încercat să se sugrume singur. 

Din gură îi cursese un firicel de sânge care băltise pe 
covorașul antiderapant. Agentul își zise că era mortul cel mai 
mort dintre toţi cei pe care-i văzuse, dar îi puse oricum două 
degete la gât, căutând un puls pe care n-avea să-l simtă. O fi 
făcut infarct, îşi zise. Ar fi putut să cerceteze în continuare 
trenul, dar existau reguli pe care trebuia să le respecte și certuri 
pe care putea să le evite. Prin urmare, se întoarse imediat pe 
peron și sună la secţie ca să trimită pe cineva de la 
Criminalistică și să-l anunţe pe procurorul de serviciu. Nu văzu 
restul vagonului și ce era înăuntru. N-ar fi fost nevoie decât să 
întindă mâna și să activeze ușa de sticlă translucidă ca să-și 
schimbe propriul destin și pe al celor care ajunseră după el, dar 
nici nu-i trecu prin cap să facă așa ceva. 

Constatarea căzu în sarcina unui vicechestor de la al treilea 
departament al Brigăzii Mobile - pe care toată lumea în afară de 
polițiști o numea Omucideri -, o femeie care se întorsese la 
serviciu după o perioadă lungă de convalescenţă și o serie de 
necazuri care făcuseră obiectul discuţiilor preț de luni în șir la 
toate ta/k-show-urile. O chema Colomba Caselli, iar mai târziu 
cineva îi consideră sosirea un mare noroc. 

Nu și ea. 

Colomba ajunse la Gara Termini la unu fără un sfert într-o 
mașină de serviciu. La volan era agentul Massimo Alberti, care 
avea 27 de ani și o faţă din acelea care par de copil și la 
bătrâneţe, cu acnee și păr deschis la culoare. 

Colomba, în schimb, avea 33 de ani și arăta încă și mai mulţi 
în ochii verzi care-și schimbau nuanţa odată cu starea ei de 
spirit. Purta părul negru strâns la spate, ceea ce îi reliefa și mai 
bine pomeţii puternici, orientali, moșteniţi de la cine știe ce 
strămoș îndepărtat. Cobori din mașină și merse până pe peronul 
la care staţiona trenul sosit de la Milano. Patru agenți de la 
Poliţia Feroviară erau deja acolo, doi așezați în mașinuta 
electrică ridicolă pe care poliţia o folosea în interiorul gării, iar 
ceilalți doi lângă tampoanele terminus ale căii ferate: erau tineri 
și fumau cu toţii. La mică distanţă, câţiva curioși făceau poze cu 
telefonul mobil, iar vreo zece persoane, îngrijitori și paramedici, 
discutau cu glas scăzut. 

Colomba își arătă legitimaţia și se prezentă. Unul dintre 
agenți o văzuse în ziar și îi zâmbi tâmp. Ea se prefăcu să nu 
observe. 

— Care vagon? întrebă. 

— Primul, răspunse cel mai înalt în grad, în timp ce restul se 
adunară în spatele lui, parcă vrând să-l folosească pe post de 
pavăză. 

Colomba încercă să se uite înăuntru prin ferestrele 
întunecate, dar nu reuși să vadă nimic. 

— Care dintre voi a urcat? 

Urmă un schimb de priviri stânjenite. 

— A urcat un coleg, dar i s-a terminat tura, răspunse cel de 
mai devreme. 

— Dar să știți că n-a atins nimic, doar s-a uitat. Ne-am uitat și 
noi, de pe trotuar, zise altul. 

Colomba clătină din cap, iritată. Un cadavru însemna că urma 
să facă o noapte albă, așteptând ca magistratul și medicul legist 
să-și termine treaba; mai însemna documente și rapoarte 
nesfârșite pe care trebuia să le completeze. Nici nu era de 
mirare că agentul spălase putina. Ar fi putut să li se plângă 
superiorilor, dar nici ei nu-i plăcea să piardă vremea. 

— Ştiţi cine e? întrebă în timp ce-și punea niște mănuși de 
latex și o pereche de botoși de plastic albaștri peste 
încălțăminte. 

— İl chema Giovanni Morgan, făcea parte din personalul de 
bord, zise cel mai înalt în grad. 

— l-aţi anunţat rudele? 

Alt schimb de priviri. 

— Ok, lăsaţi-o baltă. 

Colomba îi făcu semn lui Alberti. 

— la lanterna din mașină. 

El plecă și se întoarse cu lanterna Maglite din metal negru, 
lungă de jumătate de metru și care, la nevoie, era mai bună ca 
un baston de cauciuc. 

— Vreţi să urc cu dumneavoastră? 

— Nu, așteaptă aici și ţine-i departe pe curioși. 

Colomba anunţă prin staţie la secţie că începea inspecția, 
apoi, ca și agentul dinaintea ei, căută pulsul șefului de tren și, la 
fel ca agentul dinaintea ei, nu-l găsi. Pielea mortului era 
lipicioasă și rece. În timp ce întreba la secţie dacă medicul legist 
și magistratul erau deja pe drum, sesiză un zgomot de fond 
straniu. Ținându-și respiraţia, înțelese că era compus din cel 
puţin șase telefoane mobile care sunau toate în același timp, 
într-o cacofonie de melodii și vibrații. Venea de după ușa 
vagonului de lux, cel cu scaune acoperite cu piele adevărată și 
mâncăruri pre-gătite semnate de vreun chef de la televizor. 

Prin geamul lăptos, Colomba zări luminițele verzulii ale 
ecranelor mobilelor care se aprindeau, proiectând umbre lungi 
în jur. Nu se putea ca toate aparatele să fi fost uitate, iar unica 
explicaţie care îi trecu prin minte părea prea cumplită ca să fie 
plauzibilă. 

Dar Colomba înţelese că era adevărat când forţă ușa glisantă 
și fu lovită de o duhoare de sânge și excremente. 

Pasagerii de la clasa Top erau cu morți cu toţii. 


3, 


Colomba aţinti lanterna spre interiorul vagonului, luminând 
cadavrul unui pasager de vreo șaizeci de ani, îmbrăcat într-un 

costum gri, care sfârșise pe podea cu mâinile între pulpe și 
capul întors. Sângele pe care-l vomitase îi acoperise faţa ca o 
mască. Ce mama mă-sii s-a-ntâmplat aici? se întrebă ea. i 

Intră cu grijă, atentă să nu atingă sau să calce pe ceva. In 
spatele primului cadavru era un tinerel cu cămașă descheiată și 
pantaloni albi mulaţi, murdari de excremente, întins de-a 
curmezișul culoarului. Un păhărel de sticlă i se rostogolise lângă 
față, murdărindu-se de sângele care îi cursese din nas. 

In stânga lui era un bătrân încă așezat, străpuns de bastonul 
de plimbare care îi intrase în gură cu partea ascuţită. Proteza îi 
căzuse în poală, în mijlocul unei bălți de sânge și vomă uscată. 
Doi bărbaţi de origine asiatică, îmbrăcaţi în uniforma 
personalului de catering, căzuseră unul peste căruțul pe care-l 
împingea, iar celălalt pe genunchii unei femei în taior și cu 
tocuri cui, moartă la rândul ei. 

Colomba simţi cum plămânii i se strâng și înghiţi o gură mare 
de aer. Acum, că începuse să se obișnuiască, simţea un iz dulce 
pe care nu izbutea să-l recunoască. O făcea să-și amintească de 
copilărie, când mama ei încerca să facă prăjituri pe care de 
obicei le ardea în cuptor. 

Inaintă până în capătul opus al vagonului. Un pasager de vreo 
patruzeci de ani rămăsese în poziţia lui Superman, cu pumnul 
drept în față și braţul stâng pe lângă corp. Colomba îl depăși și 
aruncă un ochi în toaletă: un bărbat și o femeie, primul îmbrăcat 
cu salopeta portocalie de serviciu, erau prăbușiţi pe podea cu 
picioarele încrucișate, în cădere, femeia se lovise cu ceafa de 
chiuvetă, iar locul era plin de sânge și păr. In clipa aceea o 
contactară din nou prin stație. 

— Soferul dumneavoastră întreabă dacă poate urca în vagon, 
zbârnâi glasul de la secţie. 

— Negativ, îl contactez direct, terminat, zise ea cu voce 
aproape normală, apoi îl sună pe Alberti pe mobil. Ce e? 

— Dottoressa... Au venit niște persoane care îi așteptau pe 
pasageri... spun că erau în trenul acesta... 

— Așteaptă. 

Colomba deschise ușa care ducea spre restul trenului și 
aruncă o privire în vagonul de clasa întâi. Era gol, la fel și 
vagoanele următoare. Ca să se asigure, avansă până la ultimul 
vagon, apoi se întoarse. 

— Erau la clasa Top? 

— Da, dottoressa. 

— Dacă ești lângă ei trage-te deoparte, nu vreau să te audă. 

Alberti se supuse și se apropie de locomotivă. 

— Ce s-a întâmplat? 

— Sunt morți cu toţii. Toţi pasagerii din primul vagon. 

— Ei drăcie! Cum? 

Colomba simţi cum inima i se oprește o clipă. Se mișcase ca 
în transă, dar acum înțelegea că nenorociţii din jurul ei nu aveau 
răni vizibile, cu excepţia bătrânului străpuns de baston. Ar fi 
trebuit s-o șterg imediat ce l-am văzut pe controlor. 

Dar probabil că ar fi fost prea târziu oricum. 

— Dottoressa... mai sunteţi pe fir? întrebă Alberti, îngrijorat 
de tăcerea ei. 

Colomba își reveni. 

— Nu știu ce i-a ucis, Alberti, dar trebuie să fie vorba de ceva 
ce au mâncat sau au respirat. 

— Doamne sfinte... 

Alberti era în pragul unui atac de panică. 

— Potolește-te pentru că ai o sarcină importantă: nu trebuie 
să lași pe nimeni să se apropie de tren. Nici pe cei de la 
Criminalistică, nici pe magistrat până când nu ajung specialiștii 
N.B.C.! Dacă încearcă cineva să se apropie, arestează“i, 
împușcă-i, dar nu-i lăsa să urce. 

Colomba simțea cum o sudoare rece i se scurge pe șira 
spinării. Dacă e antrax am pus-o, își zise. Dacă e gaz paralizant, 
poate că mai am o șansă. 

— A doua chestie. Trebuie să-l găsești pe agentul care a urcat 
în tren, ia-i adresa de la colegi, pentru că trebuie să fie pus în 
carantină. Nici ceilalţi n-au voie să plece, mai ales dacă și-au 
strâns mâinile, dacă și-au dat ţigări, lucruri de genul ăsta. La fel 
și rudele care sunt acolo. Dacă au intrat în contact fizic cu voi, 
trebuie să-i reţii. 

— Și trebuie să le spun adevărul? 

— Nici poveste. Anunţă la secţie să dea de urma personalului 
de bord, să-i găsească pe toți cei care e posibil să fie intrat în 
contact cu pasagerii. Dar mai întâi zi-le să trimită echipele de 
decontaminare. Sună-i la telefon, nu folosi staţia, altfel 
izbucnește panica. E clar? 

— Și dumneavoastră, dottoressa? 


1 Echipe de intervenţie în cazul accidentelor nucleare, biologice sau chimice (n.traq.). 

— Am făcut tâmpenia să urc. Otrava poate fi încă activă iar eu 
e posibil să fi devenit o sursă de contaminare. Nu pot să mai ies 
fără să risc să îmbolnăvesc pe cineva. Ai înţeles? 

— Da. 

Glasul lui Alberti părea pe punctul de a se frânge. 

Colomba închise. Se întoarse pe culoarul din care intrase și 
închise ușa care lega primul vagon de restul trenului trăgând de 
maneta de urgenţă. Apoi alese un scaun liber de la clasa întâi - 
care, prin comparaţie cu cele de la Top, păreau de săraci - și 
așteptă să afle dacă urma să supraviețuiască. 


4. 


Echipele de intervenţie ale pompierilor, echipate în costume 
din tyvek, cu tuburi de oxigen și măști de gaze, activară 
protocolul de urgenţă nuclear, bacteriologic și chimic. Preluară 
controlul zonei, o împrejmuiră, apoi acoperiră vagoanele cu fâșii 
mari de plastic care să nu permită împrăștierea gazului, creând 
un fel de mic sas la intrarea în primul dintre ele. 

Înăuntru, Colomba aștepta și își controla obsesiv starea de 
sănătate, căutând simptome care să arate că ar fi fost 
contaminată. Ganglionii îi păreau în regulă, nu transpira mai 
mult decât ar fi fost normal, dar nu știa cât dura ca otrava să-și 
facă efectul. După două ore de paranoia, timp în care duhoarea 
și căldura deveniseră insuportabile, la bord urcară doi soldaţi în 
echipament de protecţie etanș. Primul ducea cu el un costum 
identic cu acela pe care îl purta, al doilea îndreptă spre ea 
carabina. 

— Mâinile la ceafă, zise el, cu vocea înăbușită de masca de 
gaze. 

Colomba se supuse. 

— Sunt vicechestorul Caselli, zise ea. Eu sunt cea care a dat 
alarma. 

— Nu vă mișcaţi, zise din nou soldatul înarmat, în timp ce 
primul începu s-o percheziţioneze cu mișcări sigure în ciuda 
mănușilor groase. Îi luă pistolul de serviciu și cătușele și le 
introduse într-o punguţă de plastic închisă ermetic pe care o 
pasă unui al treilea soldat care rămăsese pe treptele de la 

intrare. Acesta îi trecu la rândul lui un sac mai mare pe care i-l 
întinse Colombei. 

— Dezbrăcaţi-vă complet și puneţi-vă hainele în sac. Apoi 
îmbrăcaţi costumul. 

— De faţă cu voi? Nu. 

— Dacă refuzaţi, avem autorizaţia să vă împușcăm. Nu ne 
obligaţi s-o facem. 

Colomba închise o clipă ochii și își zise că se putea și mai rău 
decât să trebuiască să se dezbrace în public; să moară vomitând 
sânge sau cu un glonţ în ceafă, de exemplu. Însă îndreptă un 
deget spre camera video fixată pe casca soldatului înarmat. 

— Bine. Dar stingi chestia aia. Vie sau moartă, n-am chef să 
ajung goală pe internet. 

Soldatul acoperi obiectivul cu o mână. 

— Grăbiţi-vă. 

Colomba își scoase hainele în viteză, conștientă de privirile 
celor doi bărbaţi. Când era îmbrăcată, coapsele puternice și 
spatele musculos o făceau să pară mai mare decât era de fapt, 
dar când era goală recăpăta forma suplă a unei femei care de-a 
lungul întregii vieţi se  menţinuse în formă. Îmbrăcă 
echipamentul greu, iar cei doi soldaţi o ajutară să-și fixeze 
masca de gaze. 

Colomba era profesionistă, dar masca și sunetul puternic al 
respirației îi creară un puternic sentiment de apăsare. Din nou 
simți un mic spasm în plămâni care, însă, dispăru la fel de 
repede ca precedentele, ca o nălucă. Soldaţii o împinseră 
înainte și o conduseră prin cordoanele care înconjurau trenul, 
acoperit mai ceva ca o operă de Christo. 

In jur-Apocalipsa. 

Era patru dimineața, iar în gara luminată ca ziua de 
reflectoarele armatei se aflau soldaţi, carabinieri, polițiști, 
pompieri și agenţi îmbrăcaţi în civil. Niciun zgomot de trenuri 
care pleacă sau sosesc, niciun anunţ prin porta-voci și nici urmă 
de conversații la mobil - nimic în afară de sunetul grav al 
bocancilor care se auzea cu ecou în bolta gării, întrerupt din 
când în când de ordinele zbierate de oficiali și de sirenele 
patrulelor auto. 

Soldaţii o urcară pe Colomba într-o dubă echipată ca un 
laborator mobil, oprită în mijlocul holului casei de bilete. Un 
medic militar începu să-i ia probe de sânge și de fluide, 

înțepând-o printr-un petic de cauciuc pe care Colomba îl avea 
pe braţ. Folosind aceeași metodă, medicul îi făcu o injecție care 
o făcu să simtă un gust acru în gură. 

Nimeni nu-i adresă vreun cuvânt. Nimeni nu-i răspundea la 
întrebări sau la rugăminţi, nici măcar la cele mai elementare. 
După ce avu parte de acest tratament preţ de jumătate de oră, 
Colomba își ieși din fire și îl izbi pe medic de peretele dubei. 

— Vreau să știu dacă sunt bine, ai înţeles? Și vreau să știu ce 
am respirat! 

Ochii îi deveniseră două bucăţi de jad. 

Doi soldați o apucară pe Colomba și o trântiră la pământ, cu 
brațele la spate. 

— Vreau răspunsuri! urlă ea din nou. Nu sunt prizonieră, sunt 
ofițer de poliţie, ce mama dracului! 

Medicul izbuti să se ridice în picioare. Sub glugă, ochelarii îi 
alunecaseră de pe nas. 

— Sunteţi bine, sunteţi în afara oricărui pericol, murmură el. 
În scurt timp vă putem da drumul. 

— Și de ce dracu’ nu puteaţi să ziceți așa de la bun început?! 

Soldaţii își eliberară strânsoarea, iar ea se ridică, lovindu-l 
intenţionat cu cotul în stomac pe cel mai apropiat de ea. 

— Colegii mei? 

Medicul încercă să-și potrivească ochelarii pe nas fără să-și 
scoată mănușile și reuși să-și vâre un braţ în ochi. 

— Sunt bine cu toţii. Vă dau cuvântul meu. 

Colomba își scoase casca. Dumnezeule, ce bine era să respire 
aer curat care să nu miroasă a transpiraţie! Cinci minute mai 
târziu îi fură înapoiate hainele și reuși să se simtă din nou ca o 
fiinţă omenească, nu ca o bucată de carne pe care să facă alții 
experimente. O durea capul înfiorător, dar era vie; cu câteva ore 
în urmă, n-ar fi băgat mâna-n foc că urma să scape. Intre timp, 
în gară, reflectoarele fuseseră stinse, dar continua să domine o 
atmosferă stranie, ca de ocupaţie militară. Cadavrele fuseseră 
închise în saci albi etanși și aliniate lângă tren. Câteva lipseau 
pentru că ajunseseră deja în alte dube ca să fie examinate. 

Șeful poliţiei Marco Santini se desprinse din grupul de agenți 
care stăteau lângă intrarea la metrou și o prinse din urmă, 
șchiopătând cu piciorul stâng. Era înalt, cu mustăţi sârmoase și 
nas acvilin. Purta un trenci ponosit și o bască irlandeză care îi 

dădeau un aer de pensionar, chiar dacă faţa arăta că era un 
nemernic periculos. 

— Cum te simţi, Caselli? 

— Ei zic că bine. Eu mă mai gândesc. 

— Mi-au dat ceva pentru tine. 

Santini îi dădu un plic cu armele pe care i le confiscaseră. 

— Habar n-aveam că umbli cu un cuţit cu lamă retractabilă la 
tine. 

— Îmi poartă noroc, răspunse ea repede și îl vâri în buzunarul 
hainei. Și e mai bun decât un trifoi cu patru foi dacă te calcă 
cineva pe nervi. 

— Nu e chiar o armă de serviciu... 

— Ai vreo problemă cu asta? 

— Nu, câtă vreme nu mă trezesc cu el în spate. 

Colomba prinse tocul pistolului Beretta la centură: în situații 
mai liniștite îl purta la spate, în pantaloni, ca să nu bată la ochi. 
Vara era jale. 

— Ce șanse sunt să fie un accident? O scurgere de gaz, ceva 
de genul ăsta? 

— Zero. 

Santini o fixă cu privirea. 

— Atentatul a fost deja revendicat. ISIS. 


5. 


În clipul care părea filmat cu mobilul apărură doi bărbați de 
statură medie care purtau blugi și tricouri negre, cagule negre și 
ochelari de soare. După culoarea pielii de pe brațe păreau arabi. 
Tineri, sub treizeci de ani, fără tatuaje sau cicatrice vizibile. 

În spatele lor atârna un cearșaf care împiedica să se vadă 
restul camerei. 

Cei doi mulțumiră pe rând dumnezeului lor, apoi adresară un 
salut respectuos califului Abu Bakr al-Baghdadi, șeful irakian al 
ISIS. Amândoi ţineau în mâini câte o coală de hârtie de pe care 
citeau, ridicând din când în când privirea către obiectiv. Vorbeau 
în italiană. 

— Suntem soldaţi ai Statului Islamic, zise cel din stânga 
ecranului. Noi am atacat trenul care le-a fost refuzat fraților 

noștri emigranţi și care era folosit de bogaţii care finanţează 
războiul împotriva adevăratei religii. 

Apoi interveni cel din dreapta, care avea o voce mai groasă și 
accent din zona Romei. 

— N-o să încetăm niciodată să ne luptăm cu voi, nici când 
mergeţi în vacanţă, nici când mergeţi la muncă, nici când 
dormiţi în casele voastre. Ce facem noi e perfect legitim 
conform cuvântului Coranului. Voi îi loviți pe drept-credincioși, îi 
aruncaţi în temnițe, îi bombardaţi, noi vă lovim pe voi. 

Acum cel din stânga. 

— O să cucerim Roma, o să vă distrugem crucile și o să vă 
târâm femeile în robie, cu voia lui Allah. N-o să vă mai simțiți în 
siguranţă nici măcar în dormitor. 

— De asta avem feţele acoperite, ca să putem să acţionăm 
până când o să sfârșim ca martirii! conchise cel din dreapta. 

Clipul se termină cu o liniște mormântală. Fusese proiectat pe 
ecranul cu cristale lichide al clubului freguent traveler al Gării 
Termini, fortificat acum de membrii echipei de intervenții 
speciale și de carabinieri cu cagule pe faţă și mitraliere de asalt. 
Inăuntru, vreo cincizeci de oficiali ai diverselor forțe de ordine se 
îngrămădeau printre canapelele cu un design ondulat. Când se 
aprinseră luminile, începură cu toţii să vorbească, iar generalul 
de carabinieri care conducea întrunirea se văzu nevoit să facă 
liniște. 

— Pe rând, vă rog! 

— Credeţi că reprezintă un grup mai extins sau că sunt doar 
ei doi? întrebă un oficial din poliţie. 

— Deocamdată toate ipotezele sunt posibile, zise generalul. 
După cum știți, acum orice nebun care vrea să-și verse furia se 
proclamă soldat al Califatului. E drept, însă, că pentru atentatul 
ăsta a fost nevoie de o pregătire mult mai bună și de materiale 
nu ușor de găsit. Prin urmare este posibil să existe o legătură cu 
ISIS. 

Colomba, care stătuse deoparte, sprijinită de unul dintre 
pereţii de sticlă mată, ridică mâna. 

— În tren erau obiective sensibile? 

Câţiva își dădură coate când o văzură, însă generalul rămase 
impasibil. 

— Doamnă, din câte știm - nu. Dar ancheta abia a început. 

Îi cuprinse pe toţi cu privirea. 

— Celula de criză a Ministerului de Interne tocmai s-a întâlnit 
cu președintele Consiliului și cu ministrul de Interne. Ţin să 
precizez că nivelul de alarmă a fost ridicat la Alpha 1 care, vă 
reamintesc, înseamnă că există posibilitatea unor atacuri 
teroriste ulterioare. Au fost mobilizate toate forţele de poliție și 
de siguranţă. Roma a fost declarată no-fly-zone, iar traficul 
aerian a fost suspendat deocamdată în toată ţara. Și Gara 
Termini va rămâne închisă până când specialiștii N.B.C. își vor 
termina inspecția. 

Urmă un moment de tăcere. Toţi cei de față încercau să 
conștientizeze grozăvia situaţiei. Italia se transformase în teatru 
de război. 

— Ce au folosit teroriștii? întrebă oficialul din poliţie de mai 
devreme. 

Generalul îi făcu semn unei femei într-o taior închis la culoare. 
Era Roberta Bartone de la Laboratorio Analisi Forensi din Milano 
- Laboratorul Criminalistic, Bart pentru prieteni. Colomba știa 
cât de bună era, dar nu se aștepta s-o găsească acolo. 

— Dottoressa, vă rog, zise generalul. Doamna doctor Bartone 
de la LABANOF coordonează examinarea victimelor. 

Bart luă loc în spatele tejghelei care servea drept podium și 
conectă laptopul la ecranul cu cristale lichide. 

— Vă avertizez că urmează niște imagini șocante. 

Apăsă pe spacebar. Pe ecran apăru fotografia a ceea ce părea 
un tub gros de spray învelit în scoci: din duza tubului plecau 
două fire electrice conectate la un cronometru cu baterii. 

Urmară câteva momente de vânzoleală în timp ce 
participanţii la ședință își schimbară locurile pentru că nu 
vedeau nimic. 

— În timpul inspecției, zise Bart, specialiștii N.B.C. au 
descoperit această butelie cu aer comprimat, de un litru, 
conectată la instalaţia de aer condiţionat. 

Imaginea se schimbă, arătând acum un panou deschis de pe 
peretele trenului: în spatele lui treceau fire electrice și cabluri de 
cauciuc. 

— La 22:35, o valvă electrică s-a activat și a permis buteliei să 
elibereze gazul în interiorul vagonului Top. Valva era conectată 
la un Nokia 105 de provenienţă franceză, un telefon de unică 
folosinţă, care mai mult ca sigur a fost apelat de pe un altul 
identic. Poliţia antifraudă a deschis deja o anchetă. 

Bart mai făcu un click. Pe ecran apăru o imagine de ansamblu 
a vagonului. Fotografia fusese făcută din pragul ușii pe care 
intrase și Colomba. Primele cadavre se puteau vedea foarte 
limpede. Bart făcu alt c/ick, lăsând să curgă imaginile victimelor. 
Câţiva începură să murmure. 

— Gazul și-a făcut efectul aproape imediat, provocând 
convulsii, destinderea sfincterelor și hemoragie internă. 

Alt click. Apăru bătrânul cu bastonul. 

— Chiar dacă par urmele unei agresiuni, rana a fost provocată 
de victimă însăși în timpul convulsiilor din /imine mortis. 
judecând după aspectul cadavrelor și după rapiditatea 
deceselor, echipa N.B.C. s-a gândit mai întâi la gaz paralizant, 
VX sau sarin. Din pricina asta a fost folosit protocolul care 
prevedea izolarea totală a zonei afectate. Când am ajuns la fața 
locului, însă, după o primă examinare a cadavrelor, am observat 
hipostaze precoce de culoare roșu-deschis. 

Click. Pata roșiatică de pe spatele gol al unui cadavru întins 
pe masa de autopsie. 

— Și am observat strălucirea sângelui. 

Click. Balta de sânge de pe unul dintre scaune. 

Un poliţist ieși în goană pe ușile automate, acoperindu-și gura 
cu mâinile. 

— Asta m-a făcut să mă gândesc la altceva decât la gaz 
paralizant, continuă Bart. La ceva oarecum mai clasic, ipoteză 
care s-a dovedit corectă după analiza probelor prelevate. 

Făcu o pauză. 

— Cianură, continuă ea, cu un ușor tremur în voce. 

Click. Schema unei molecule. 

— Acidul cianhidric în stare gazoasă, urmă ea pe un ton ceva 
mai sigur. Cum mulţi dintre dumneavoastră probabil știu deja, 
cianura acționează atacând fierul din celule și întrerupând 
procesul respirator. Victimele mor în convulsii, pentru că 
oxigenul nu mai e transportat de celulele roșii în ţesuturi. Se 
sufocă deși respiră în continuare. Oxigenul rămâne în sânge. 
Acesta e și motivul pentru care strălucește mai tare decât în 
mod normal. 

Click. Imaginea unei ferestre de la Top. 

— Gazul s-a răspândit din vagon prin ușă și prin fisurile din 
ferestre, ajutat și de mișcarea trenului și de depresurizarea care 
apărea în tuneluri. 

Click. Șeful de tren mort. 

— Concentrația gazului încă era foarte toxică atunci când 
șeful de tren a deschis ușile. Din fericire, în clipa aceea cianura 
s-a împrăștiat în aer, cu toate că agentul de poliţie feroviară 
care a făcut prima constatare a inhalat destul încât să aibă 
probleme respiratorii și și-a pierdut cunoștința în timp ce se 
întorcea la domiciliu. l-a fost acordat imediat primul ajutor și e în 
afara oricărui pericol. 

Alte murmure. Bart făcu o pauză, în timp ce generalul de 
carabinieri cerea din nou să se facă liniște și Colomba se gândea 
cum se aplică legea talionului pentru ageamiul de la Feroviară. 

— În orice caz, reluă Bart, toate persoanele care au intrat în 
contact cu vagonul și cadavrele au urmat un tratament 
profilactic cu Cyanokit. În afară de o ușoară senzaţie de 
ameţțeală sau durere de cap, nu vor avea probleme. 

— De ce gazul s-a răspândit doar în primul vagon? întrebă 
generalul după ce studiase imaginile. 

— Pentru că am avut noroc. 

Click. O schiţă cu o serie de tuburi care Colombei i se păru că 
fusese făcută cu pixul pe o bucată de hârtie, și probabil că așa și 
era. 

— Vedeţi cercul roșu? Acolo e un schimbător care împarte 
fluxul de aer între clasa Top și celelalte vagoane. 

Bart arătă cu un pix un alt cerc mai mic. 

— Butelia a fost conectată aici, cu cinci centimetri înainte de 
nodul sistemului de aer condiţionat. Dacă atentatorii ar fi 
conectat butelia după schimbător, gazul s-ar fi răspândit în 
toate vagoanele, inclusiv în cabina mecanicului. Numărul 
morților ar fi fost enorm. 

Urmară alte întrebări, însă pe Colomba începuse s-o doară 
îngrozitor capul și ieși din sală ca să ia o gură de aer. 

Maurizio Curcio o prinse din urmă și, după câteva clipe, își 
aprinse o ţigară. El era șeful Brigăzii Mobile și, de când Colomba 
se întorsese la birou cu șapte luni în urmă, relaţiile dintre ei 
fuseseră întotdeauna cordiale. 

— Totul bine? întrebă el. 

Își răsese de curând mustăţile și Colomba nu se obișnuise 
încă: buza superioară arcuită îi dădea un aer permanent ironic, 
aproape răutăcios. 

— Sunt doar puţin ameţită. E vreo șansă să găsim 
proveniența cianurii? 

— Doamna doctor spune că nu va fi ușor. E un amestec făcut 
în casă, nu la scară industrială. E obţinut din plante care cresc 
peste tot, ca lauro-ceva. 

— Laurocerasus, zise Colomba, care avusese unul în grădină 
pe vremea când lucra la Palermo, singura plantă pe care 
izbutise să n-o omoare imediat. Prin urmare, ISIS are un 
laborator în Italia. 

— Sau poate au un arsenal superdotat, ei doi sau mulți alţii. 
Adevărul e că nu știm nici pe dracu'. 

Aruncă mucul de ţigară într-un coș de gunoi arhiplin. 

— Știm doar că mai devreme sau mai târziu urma să se 
întâmple. 

— Putea să fie mai rău. 

— Dar nu știm ce le trece prin minte acum nenorociţilor ălora! 
Trebuie să-i găsim înainte să încerce să lovească din nou. 
Haideţi, mergeţi acasă să vă odihniţi, mai aveţi puţin și vă 
prăbușiţi. 

— Nu cred că e momentul, dottore. 

— Măcar faceţi un duș, Colomba. Știu că nu e elegant s-o 
spun, dar mirosiţi ca un vestiar. 

Ea roși. 

— Ne vedem la birou. 

O salută în fugă pe Bart, care o îmbrăţișă călduros („N-ai mai 
dat niciun semn” etc.), apoi îl rugă pe un agent în vârstă, care 
aștepta izbucnirea celui de-AL Treilea Război Mondial, s-o ducă 
acasă cu mașina. Privi fix pe geam la orașul care trecea în viteză 
pe lângă ei. Când îi coborau pleoapele, în minte îi reapăreau 
chipurile contorsionate ale pasagerilor otrăviţi, iar mirosul de 
dezinfectant de pe haine se transforma în duhoarea vagonului 
mânjit de sânge și excremente. lar apoi se transforma într-un iz 
mult mai vechi, cel al morților arşi și făcuţi bucățele de bomba 
C-4 dintr-un restaurant din Paris, unde și ea aproape că își 
pierduse viața. Dezastrul, așa îi spunea. 

O revăzu pe femeia în vârstă cum explodează și pe comesenii 
sfârtecați de trupul ei, pe tânărul mire care ardea în fereastra 
strivită. La un moment dat aţipi de-a binelea și se trezi cu 
sunetul propriei ei voci în urechi și cu o senzație neplăcută în 

gât, de parcă ar fi vorbit forțat. Probabil că asta și făcuse, pentru 
că agentul de la volan se uită speriat la ea cu coada ochiului. 

Intră în casa care se clătina. Apartamentul ei se afla într-un 
bloc vechi de pe bulevardul Lungotevere, la mică distanţă de 
Vatican și avea două camere mobilate în mică măsură cu 
vechituri și în mare măsură cu obiecte de la Ikea. Colomba 
stătea acolo de aproape patru ani, însă apartamentul părea 
ocupat de puţin timp și își păstrase un aer impersonal, cu 
excepția unui fotoliu roșu de piele înconjurat de grămezi de cărţi 
vechi cumpărate de la tarabele anticarilor. Lua sacoșe întregi, 
amestecând capodopere în ediţii economice cu romane ușurele 
ale unor autori uitaţi. Îi plăceau surprizele și diversitatea și, dat 
fiind că nu prea făcea cumpărături în rest, n-avea nicio 
problemă să arunce volumele după câteva pagini în coșul 
pentru hârtii dacă nu-i trezeau interesul. Atunci înainta încet cu 
lectura lui Be/-Ami de Maupassant într-o ediție atât de ponosită 
că uneori paginile se fărâmiţau când le atingea. 

Se vâri sub duș și, la scurt timp după, în timp ce se usca într- 
un halat în stil japonez, o sună Enrico Malatesta. Enrico era 
consultant financiar și fusese iubitul Colombei, asta până când 
ea ajunsese în spital după explozia de la Paris, măcinată de 
vinovăţie și de atacuri de panică. El dispăruse fără urmă și 
reluase legătura cu ea cu doar câteva luni în urmă, sub 
pretextul că găsise o fotografie veche într-un sertar, ca într-o 
melodie a celor de la Pretenders. 

Spunea că o făcuse din nostalgie, dar cel mai probabil o 
făcuse pentru că nu-i mergeau noile combinaţii. Colomba nu 
reușise să-l trimită de unde-a venit. Îl iubise și era bun la pat, 
ceea ce o împiedica mereu să-i închidă telefonul în nas. 

— Am aflat de atentat, zise el. 

După sunetele de fundal, Colomba înţelese că era deja în 
parc, probabil în cel de lângă Villa Pamphilj. li plăcea să alerge 
dimineaţa devreme, amândurora le plăcea. 

— Pe internet scria că ai fost și tu acolo. 

— Atunci așa o fi. 

— Ei, haide, spune-mi! Ai fost sau nu? 

Colomba ieși din baie și se așeză pe marginea patului, care o 
atrăgea ca un magnet. 

— Am fost. 

— Credeam că urciorul nu merge de două ori la apă. 

— Cât tact... în orice caz, nu-i adevărat. În meseria mea devii 
rezervor de apă. Unii mai mult ca alţii. 

— Cum era? 

— M-ai sunat pentru că vrei detalii picante? 

— Știi că mi-au plăcut dintotdeauna, răspunse el vesel. 

Îi dai sperante? se întrebă Colomba cu tonul pe care l-ar fi 
folosit mama ei. A; înnebunit? 

— Nu am, i-o tăie ea. Câteva cadavre urâte și-atâăt. 

— Umblă vorba că a fost revendicat. 

— Umblă vorba. 

— Și că au folosit gaz. 

— Da. 

Apoi adăugă fără să vrea: 

— Era cât pe ce să-l respir și eu. De fapt, poate că am inhalat 
o cantitate infimă. 

— Glumești! 

— Nu. 

— Cum te simţi? 

Tonul lui Enrico devenise cald și sincer, dar Colomba se 
întrebă dacă așa era cu adevărat sau dacă doar se juca. In clipa 
aceea alese să-l creadă și se lăsă să cadă pe spate în pat, cu 
coapsele descoperite. Deodată simţi o poftă nebună de Enrico și 
își strecură o mână între picioare. 

— Sunt bine, nu-ţi face griji, zise. 

Ce dracu’ faci? Ai uitat că ăsta e dobitocul care te-a lăsat 
baltă când erai în spital? 

Își amintea, dar își amintea și altele. 

— Cum adică să nu-mi fac griji? Normal că-mi fac! Eşti acasă? 
Trec pe la tine înainte să merg la birou. 

Da, treci. 

— Nu, tocmai voiam să ies, altă dată. 

Nu mă asculta și treci. 

— Ajung în cinci minute, zise Enrico din nou, simțind cum 
rezistenţa Colombei se înmoaie. 

Da. Vino. Acum, își spuse ea. 

— Nu, trebuie să plec. 

Și închise. Eşti chiar toantă, îşi reproșă. Asta-ți trebuie acum? 
Patul și sfârșeala o toropiseră și, fără să vrea, închise ochii și 
alunecă lin într-o gaură neagră. 

Se trezi o oră mai târziu în sunetul telefonul fix pe care la 
început nu-l recunoscu, atât de tare se dezobișnuise să-l 
folosească. Bâjbâi după el și aproape îl scăpă din mâinile care 
păreau anesteziate. Era secretarul lui Curcio, care îi porunci să 
vină imediat la birou: începeau raziile. 


6. 


Biroul de Investigații al Poliției de Stat avea sediul la etajul al 
cincilea al fostei mănăstiri dominicane din San Vitale, la doi pași 
de ruinele Forului Imperial. Colomba merse pe jos până acolo ca 
să se trezească de-a binelea. Asta însemnase să treacă prin 
Piazza Trevi. La zece și jumătate, într-o dimineață normală, ar fi 
trebuit să-și croiască drum printr-o masă compactă de turiști 
care stăteau în jurul fântânii lui Bernini. Însă în ziua aceea nu 
văzu decât un mic grup rătăcit care părea să nu se distreze 
deloc. Pericol de atentat cu bombă, evitati locurile publice, își 
zise, chiar dacă nu fusese vorba de nicio bombă. Cel puţin nu 
deocamdată. Peste alte cinci minute păși prin ușa masivă 
deasupra căreia scria SUB LEGE LIBERTAS și urcă până la etajul 
cinci unde nouă departamente ale Brigăzii Mobile, nouăzeci de 
agenți în total, împărțeau nouăsprezece birouri, două băi, o sală 
de conferințe, un copiator, două imprimante (dintre care una 
inevitabil stricată), precum și o sală de așteptare și o cameră de 
siguranţă. Din pricina urgenței nu mai fuseseră luate în seamă 
permisiile și turele, iar pe coridoare era mai multă lume decât în 
mod normal. Zâmbete puţine, priviri întunecate, televizoare și 
radiouri pornite peste tot. 

Câţiva dintre colegii ei știau de pericolul în care se aflase și 
încercară s-o ia la întrebări, însă ea îi evită și se strecură în sala 
de conferinţă supraaglomerată și înăbușitoare, în care ascultă 
ordinele Ministerului de Interne împreună cu alți treizeci de 
funcționari, fiecare având diferite grade de oboseală întipărite 
pe chip. Atentatorii nu fuseseră încă identificaţi și se decisese 
începerea unei acțiuni de găsire și identificare a islamiștilor 
extremiști din Italia, precum și a celor bănuiți că ar fi simpatizat 
cu ei. Pe scurt, aveau de căutat și-n gaură de șarpe, doar-doar o 
să descopere ceva util. 

— Operaţiunea a fost numită „Ciur și sită”, zise Curcio 
întorcându-se spre vechea hartă a Romei de pe peretele de 
lângă el și spre harta și mai veche a Italiei, ţinută laolaltă cu 
scoci. Se desfășoară, sau va începe să se desfășoare în 
următoarele câteva ore, în toate orașele principale. Roma am 
împărțit-o cu verii carabinieri și Beretele verzi. Noi mergem azi 
în Centocelle, Ostia, Casilina și Torre Angela. 

Zone de periferie, cu mulți infractori minusculi și traficanţi de 
droguri. Cineva din spatele Colombei se plânse cu voce joasă. 

— Niciodată nu ne pică și nouă un bulevard... 

— Fiecare echipă, urmă Curcio, va avea drept responsabil un 
oficial care va aduna agenţi din propriul departament. Veţi avea 
sprijinul patrulelor auto și veţi avea și un mediator cultural. 
Fiecare echipă va fi condusă de un membru al echipei de 
intervenţie formate de Ministerul de Interne ca să ne 
coordoneze pe noi și pe ceilalți. Nu începeţi să vă încăierațţi pe 
motiv de grade sau de vârstă, pentru că răspunderea operaţiunii 
va fi pe umerii lor și tot ei au autorizaţie din partea Serviciilor. 
Întrebări? 

Nu existau întrebări, cel puţin nu pertinente. Colomba se 
pomeni repartizată în zona Centocelle, la est de oraș, pentru că 
acolo era un centru islamic pe care îl cunoștea: unul dintre cei 
care îl frecventa își strangulase soţia, iar Colomba fusese cea 
care îl arestase, la doar câteva zile după ce se întorsese la 
serviciu. 

— Hai să aducem acasă ce găsim pe-acolo, dacă găsim ceva, 
zise Santini când Colomba intră în biroul lui ca să primească 
ultimele ordine. 

Era așezat la masa de lucru, cu piciorul stâng sprijinit de 
tăblie. Făcuse o operaţie în urmă cu un an, îi puseseră o bucată 
de plastic în loc de arteră, și încă îi funcţiona la jumătate din 
capacitate, dar îl durea de două ori mai mult decât înainte. Ba 
chiar de trei ori. 

— Dacă găsești fie și un permis de ședere expirat, arestează-i 
pe toţi și închide localul. 

— Nu facem decât să punem gaz pe foc, zise Colomba. E-o 
porcărie. 

— Așa funcţionează lumea, Caselli. Comentezi cumva ordinele 
superiorilor? răspunse el ironic. 

Colomba pufhni. 

— Mai era ceva, șefu'? 

Santini își vâri o ţigară în gură. Urma s-o fumeze lângă 
fereastra deschisă, așa cum făcea întotdeauna, fie vară, fie 
iarnă. 

— Toată lumea cu conserva pe voi, ok? Și nu te duce de capul 
tău, cum faci de obicei. 

Colomba ieși din biroul lui Santini, își luă vesta antiglonț din 
vestiar și îi pescui din camera comună pe i Tre Amigos, care se 
ridicară imediat în picioare când o văzură. / Tre Amigos erau 
Alberti, inspectorul Claudio Esposito, chel și cu fizic de rugbist, 
de două ori suspendat pentru că ridicase mâna la suspecți și 
colegi, și vicecomisarul Alfonso Guarneri, un lungan cu cioc, 
vesel ca o durere de dinţi. Porecla era opera lui Alberti, chiar 
dacă nimeni n-o folosea. Colomba își zicea că mai corect ar fi 
fost „i Tre Sfigatos?”, pentru că fără ea ar fi fost constrânși să 
stea într-un birou și să se ocupe de hârțogăraie până la pensie. 

Pe drum spre Centocelle, Colomba se așezase pe bancheta 
din spate și începuse să citească dosarul cu noile amănunte din 
anchetă, pe care și-l tipărise înainte să plece. Victima în costum 
gri era doctorul Adriano Main, anestezist la Policlinica Gemelli și 
membru al comisiei științifice al Clinicii Villa Regina din Milano, 
62 de ani abia împliniţi, care se întorcea acasă după o operaţie 
complexă. 

Bărbatul îmbrăcat la modă era Marcello Perrucca, treizeci de 
ani, proprietar al discotecii Gold de pe Via Appia Antica și al 
altor localuri de noapte: îi fusese suspendat carnetul și era 
nevoit să circule cu trenul. 

Femeia cu tocuri era Paola Vetri, 50 de ani, care fusese o 
ziaristă cunoscută în lumea spectacolului pentru că lucrase cu 
actori de calibrul lui De Niro și DiCaprio: moartea ei stârnise cea 
mai mare vâlvă. 

Bătrânul cu bastonul înfipt în gât se numea Dario Ballardini, 
avea 72 de ani și fusese antreprenor în industria mobilei, apoi 
vânduse totul chinezilor înainte de criză și acum se bucura de 
pensie. Venise la Roma ca să-și vadă fiica. Luase ultimul tren 
pentru că oricum suferea de insomnie și îi plăcea, bineînţeles, 
să-și calce pe nervi rudele. Insă Orsola Merli, 39 de ani, soția 
unui constructor din Roma, se întorcea acasă. Mașina i se 


2 Sfigato - ratat. (n.tra.). 

defectase cu câteva ore înainte și luase trenul. Ea era femeia 
din toaletă. 

Bărbatul care murise în postura lui Superman era Roberto 
Coppola, 38 de ani, cel mai căutat v/sua/ merchandiser din 
Milano, care călătorea la Roma pentru deschiderea unui nou 
magazin francez de haute couture de pe Via del Babuino. 

Celelalte patru victime erau mult mai puţin ilustre: cei doi 
stewarzi, sau cum s-or fi chemând cei care fac cafeaua în tren, 
erau Jamiluddin Kureishi, 30 de ani, și Hanif Ali, 32 de ani, 
primul - cetăţean italian, al doilea - cu permis de ședere, 
amândoi pakistanezi. Serviciile  verificau eventualele lor 
contacte cu extremismul islamic, dar deocamdată nu găsiseră 
nimic. Ultimii doi erau omul de serviciu Fabrizio Ponzio, 29 de 
ani, și șeful de tren care deschisese ușa compartimentului și pe 
care Colomba știa deja cum îl cheamă. 

În urma mesajelor de la televizor și a colaborării cu Serviciul 
de Căi Ferate reușiseră să dea de urma majorităţii celorlalţi 
pasageri, dacă nu chiar de toţi. Mărturiile lor erau evaluate, dar 
fără vreun rezultat. Din fericire, niciunul dintre ei nu fusese 
contaminat, cu toate că la punctele de prim ajutor avuseseră loc 
atacuri de panică și învălmășeli violente. 

Autorităţile derulau și miile de ore de înregistrări adunate de 
la camerele de supraveghere din jurul Gării Centrale din Milano 
și al Gării Termini, în speranța că aveau să descopere cine 
urcase în tren și amorsase butelia, însă deocamdată nu fusese 
decât o îndeletnicire plicticoasă și inutilă. lar asta bașca 
mitomanii și alarmele false din toată ţara. 

Ca să gestioneze situaţia, Ministerul de Interne organizase un 
comitet de procurori care la rândul lui coordona task force-ul a 
Serviciilor. Lanţul de comandă se ramifica atât de tare încât 
Colomba se întrebă cine avea să ia, de fapt, deciziile 
importante. Poate că nimeni, într-un stil foarte italian. 

În comitet, Colomba fu surprinsă s-o găsească și pe Angela 
Spinelli, procurorul cu care colaborase odată în cazul unor 
cadavre descoperite într-un lac. O altă amintire pe care ar fi 
preferat să n-o fi reținut și care i se înfiripă ușor în spatele 
pleoapelor când aţipi fără să-și dea seama, legănată de 
mișcările mașinii. Se trezi când Alberti o atinse pe braţ ușor și 
stânjenit. 

— Dottoressa, am ajuns. 

Ea se îndreptă în scaun. Își simţea capul greu ca un pepene. 

— Mersi. 

La volan, Esposito scoase de sub guler o cruciuliță de aur și o 
lăsă să atârne peste vesta antiglont XL. 

— Pentru protecţie, zise. 

— Nu suntem de la Inchiziţie, bag-o la loc! zise Colomba. 

El se supuse fără tragere de inimă și o strecură înapoi sub 
maiou, pe pieptul păros. Avea păr peste tot, mai puţin pe cap. 

— Dacă mă-ntrebaţi pe mine, dottoressa, n-ar strica puţină 
Inchiziţie. Și câte-o scatoalcă peste faţă din când în când. 

— Nu te-ntreabă nimeni nimic, Claudio, zise Guarnieri. Am 
crezut că te-ai obișnuit până acum. 

— Cum vreţi, dar să nu veniţi la mine să vă plângeţi că 
ajungeti cu toții în lad, bombăni Esposito în timp ce parca. 

e 

Centrul islamic de la Centocelle era o fostă uzină cu două 
etaje care păstra încă urme ale vechii firme, cu un Fiat 500 și 
înscrisul „Autoceva” acoperit de mâăzgăleli și graffiti în arabă și 
italiană. Era în capătul unei alei care nu avea altă ieșire, 
atingând gardul care împrejmuia un câmp acoperit de gunoaie și 
electrocasnice vechi și unde noaptea mergeau cupluri 
clandestine și traficanţi de droguri. 

Colomba și į tre Amigos ajunseră acolo la douăsprezece, când 
deja se adunaseră zeci de blindate ale Brigăzii Mobile și mașini 
de poliţie. Trei rânduri de agenţi în echipament de șoc se 
desfășuraseră pe străduțţă, iar între ei și intrarea în Centru vreo 
sută de arabi urlau sloganuri în limba lor. Printre ei și copii. 

Un polițist în civil stătea în faţa manifestanţilor. Era 
inspectorul-șef Carmine Infanti, și el din Departamentul Trei, iar 
Colomba înţelese că fusese promovat și intrase în task force. Nu 
era o veste bună pentru ea, pentru că Infanti era un dobitoc. 

— Trebuie să vă daţi la o parte acum! urla el, roșu la față. 

— N-avem nicio treabă cu Califatul, zise într-o italiană corectă 
un bărbat în costum maro. Aici suntem ca între prieteni, iar voi 
tăbărâţi pe noi de parcă aţi fi Gestapo. 

— Prietene, noi ne facem treaba. Acum dă-te la o parte și ia-i 
și pe ceilalţi! 

— Nu-i corect! Asta e biserica noastră! protestă din nou 
arabul. 

_ Trei sau patru indivizi din spatele lui îl aprobară strigând. 
Incepură din nou sloganurile. 

— Mă doare fix în cot de biserica voastră. Aveţi zece secunde 
să vă daţi la o parte sau vă dăm noi. E clar? 

Infanti urlă ultima frază, iar șirul de polițiști în echipament de 
șoc înaintă ridicând scuturile. Colomba se puse instinctiv între ei 
și îi spuse celui mai înalt în grad: 

— Ușurel. Nu-i nevoie. 

Cel responsabil de detașamentul Brigăzii îi studie legitimaţia, 
apoi o studie pe Colomba. 

— Nu dumneavoastră comandați aici, zise el. 

Așa e. Și deja fac altceva decât ar trebui. 

— Cum te numești? 

— Inspectorul Antioco Enea... dottoressa. 

— Bine, inspectore Antioco, dacă ataci de pomană ai încurcat- 
o. E limpede? 

Antioco se înroși de furie până-n vârful urechilor, dar își opri 
oamenii. Și uite-așa clubul celor pe care-i calc pe bătături mai 
câștigă un membru, îşi zise Colomba. 

Apoi le ordonă celor trei Amigos să rămână alături de polițiști 
și îl prinse din urmă pe Infanti. 

— Bună, Carmine. 

— Dottoressa Caselli, zise el cu o faţă de parcă ar fi mâncat o 
lămâie, și încă una mucegăită. 

Odată își spuneau pe nume, dar vremurile acelea trecuseră. 
Se depărtară puţin ca să se înțeleagă fără să urle. 

— Ce faceți aici? 

— Sprijin. Deci, ce se întâmplă? 

— Aţi văzut, nu ne lasă să intrăm. Trebuie să ordon un atac. 

— Unde-i mediatorul cultural? 

— Nu erau destui. Suntem contra cronometru, dottoressa. De- 
aia am de gând să intru și nu pot decât să regret dacă e rănit 
cineva. 

— Dă-mi cinci minute. 

Fără să aștepte răspuns, Colomba se apropie de mulțime și se 
opri la un metru de primul șir de manifestanți, apoi se adresă 
bărbatului în costum maro care stătea pe rândul imediat 
următor. 

— Du-te și cheamă-l pe imam. 

— Nu-i niciun imam. 

Colomba făcu un pas înainte și își arătă faţa cu degetul. 

— Nu mai face pe prostul și mișcă-te, încerc să evit un 
scandal. Rafik mă cunoaște. 

Bărbatul le spuse celor de lângă el ceva în arabă și dispăru 
înăuntru. După câteva minute, mulţimea din fața ușii se despărți 
și formă un culoar de-a lungul căruia înaintă un bătrân cu un 
kufi pe cap și o jalabba albă lungă care fremăta în vânt. Avea 
barbă cenușie și o pereche de ochelari cu ramă uriașă. Se mișca 
încet, parcă s-ar fi plimbat pe plajă. 

— Dottoressa Caselli, începu el într-o italiană perfectă când 
ajunse în fața ei. 

Nu se uită în ochii ei, niciodată nu se uita la femeile care nu 
purtau văl. 

— Imam Rafik. 

— Aici nu sunt teroriști. ISIS e și dușmanul nostru. 

— Însă trebuie să verificăm, Imam. Știţi cum funcționează. 

— Trebuie să-i convingeţi pe ei. 

Arătă spre mulţime. 

— Eu nu le sunt șef. Sunt doar un îndrumător. 

Colomba îi arătă trupele de șoc desfășurate. In spatele lor 
apăruseră și trupele antitero cu cagule și pistoale mitralieră. 

— Îi vedeți, Imam? Nici eu nu le sunt șefă și abia îi ţin pe loc. 
Chiar vreţi ca vreunul dintre credincioșii dumneavoastră să fie 
ranit? Vă rog. Sunt și copii aici. 

Imamul continuă să privească un punct invizibil dincolo de 
urechea stângă a Colombei. 

— Noi nu avem nimic de-a face cu ce s-a întâmplat în tren. 
Allah cel milostiv condamnă uciderea nevinovaţilor. 

— Eu vă cred. Dar trebuie să verific. 

Imamul o privi pieziș - limita maximă pentru el - apoi își dădu 
aprobarea. 

Colomba se întoarse la Infanti, care fuma și avea o privire 
întunecată... 

— O să se dea la o parte. lmamul o să vă conducă. 

— În sfârșit, zise el nemulţumit. 

— Intru și eu, zise Colomba. Ilmamul mă cunoaște, iar eu 
cunosc locul. 

— Știţi că v-aș putea cere să plecaţi. 

— Cere-mi. 

Infanti nu-i ceru. În retrospectivă, ar fi fost mai bine s-o facă. 

7. 


În centru intrară mai întâi trupele speciale, apoi Infanti, 
Colomba și Amigos, lăsând trupele de șoc să le controleze actele 
celor de afară. In interior, clădirea arăta ca un bar fără băuturi 
alcoolice și mirosea a condimente și tămâie. Câteva măsuţe de 
lemn și o tejghea cu pahare aliniate, sticle de apă și un fierbător 
uriaș, argintiu, pentru ceai. Pe pereţi atârnau fotografii ale unor 
personalităţi arabe și un drapel cu semiluna. Percheziţia se 
desfășură în liniște până când încercară să coboare în sala de 
sport de la subsol. Imamul se proţăpi în faţa ușii. 

— Trebuie să vă scoateţi bocancii, zise. 

— Poftim? 

Infanti nu-și credea urechilor. 

— E o moschee. In moschee se intră cu picioarele goale. 

— Acum chiar m-am enervat. 

Infanti îl smuci pe imam care căzu teatral pe podea ca un 
fotbalist care simulează, urlând de parcă l-ar fi omorât în bătaie. 

— Termină odată, dobitocule! zise Infanti. Nici nu te-am atins! 

Imamul urlă și mai tare. 

Inainte să-l poată linişti Colomba, de afară se ridică o 
cacofonie de lovituri înfundate și urlete în arabă și italiană. 

Colomba alergă la fereastră. Vreo douăzeci de credincioși 
încercau să intre, iar trupele de șoc încercau să-i ţină afară cu 
bastoanele și scuturile. Un tânăr arab căzu în genunchi și se luă 
cu mâinile de cap. Printre degete i se scurgea sânge. Alţii 
căzuseră la pământ și își protejau faţa și picioarele cu mâinile, în 
vreme ce mai multe grupe de polițiști îi loveau cu bastoanele și 
îi luau la șuturi. Câţiva arabi din spate începură să arunce sticle 
care se sparseră în căștile forțelor de ordine. Antioco dădu 
semnalul de atac și totul se transformă într-o învălmășeală de 
urlete și oameni care se încaieră. 

Colomba se întoarse în fugă la imam. Între timp îi fuseseră 
puse cătușe de plastic și se sprijinea de perete, dând impresia 
că făcea eforturi să stea în picioare. Un poliţist de la antitero 
încercă s-o oprească, însă ea îl evită. 

— Opriţi-i imediat! îi zise imamului. 

— Vrea să fie martirizat, zise Guarnieri din spatele ei. 

— Nu te mai băga și tu! îl potoli Colomba, chinuindu-se să se 
facă auzită deasupra vacarmului. 

Infanti încercă de pomană să deschidă ușa sălii de sport. Era 
blocată și era din metal, nu putea fi doborâtă cu șuturi. 

— Unde-i cheia? îl întrebă pe imam, dar acesta nici măcar nu 
ridică privirea și începu să se roage încetișor. 

— Aruncaţi în aer încuietoarea, îi zise Infanti exasperat 
polițistului de la Antitero. 

Unul dintre ei ceru prin staţie să fie adus echipamentul 
necesar. 

Strigătele de afară se înteţiră. Se auzi pocnetul surd al 
grenadelor cu gaz lacrimogen, iar mirosul pătrunzător ajunse 
până în clădire, înțepându-le ochii. 

Colombei îi veni o idee și îi strânse pe Amigos. 

— Duceţi-vă la mașină și luaţi botoșii de plastic, zise ea. 

Guarneri înțelese și bombăni: 

— Pe ăsta l-aș atârna de barbă, ce să-mi iau botoși de 
plastic... 

— Nu mă enerva, Guarneri! Și vedeţi să nu vă omoare careva. 

Colombei îi pulsau tâmplele din cauza durerii de cap. 

I Tre Amigos ieşiră, evitară mulţimea și se întoarseră după 
câteva minute. Alberti avea o mânecă sfâșiată. 

— Nu v-aţi grăbit deloc. 

— Dottoressa, nu cred că vă daţi seama ce-i afară, zise 
Guarneri răsuflând din greu. 

Ea îi smulse din mâini cutia de carton și i-o vântură imamului 
pe sub nas. 

— Vedeţi ăştia? Ni-i punem acum, ca să nu murdărim pe jos. 

Imamul se uită neîncrezător la botoși. 

— Sunt curaţi? 

— Nu mă faceţi să-mi pierd răbdarea. Sunt singura de-aici 
care nu vrea să dinamiteze totul. 

Colomba îl apucă de braț și îl târî spre ușă. Unul dintre cei de 
la Antitero îi urmă, în vreme ce Infanti și ceilalţi se uitau cu gura 
căscată la scena care li se desfășura în faţa ochilor. 

De afară intrară urlete și un iz de gaz lacrimogen. Vederea era 
blocată de ultimul rând de trupe de intervenţie. Antioco îi văzu 
și cobori staţia. 

— Ce se-ntâmplă? 

— Zi-le alor tăi să stea potoliţi o clipă, spuse Colomba. 

Apoi îi dădu un ghiont imamului. 

— Haideţi, sus! 

— Cătușele. 

Colomba ridică ochii la cer și îi tăie legăturile cu cuțitul. 

Imamul își frecă încheieturile, apoi ridică braţele, se întoarse 
spre credincioșii care se îngrămădeau în faţa scuturilor 
polițiștilor și le urlă ceva în arabă. Vacarmul se diminuă cu 
iuțeală până se transformă într-o liniște de mormânt. Imamul 
vorbi pe un ton ceva mai normal, reducând la tăcere cu gesturi 
imperioase întrebările strigate din cealaltă parte. Mulțimea de 
credincioși încetă să mai împingă. 

— Acum fiţi și voi cuminţi, îi zise Colomba lui Antioco înainte 
să-l târască din nou înăuntru pe imam și să încuie în urma lor. 

— Îmi place stilul dumneavoastră, dottoressa, zise polițistul 
de la Antitero care rămăsese de pază la ușă. 

Părea să se distreze. Sub cagulă, Colomba putea să-i vadă 
doar ochii albaștri, dar avea o voce simpatică. li zâmbi. 

— Hai să terminăm treaba fără să mai facem tămbălău. 

— Îmi anunţ colegii că nu mai avem nevoie de berbece. 

Colomba se uită la imam. 

— Nu mai avem nevoie, nu? 

În loc de răspuns, el luă o cheie dintr-un sertar al barului și 
descuie ușa care ducea la demisol. 

Poliţiștii coborâră în formaţia iniţială, cel de la Antitero în față 
și ceilalţi în spate, până ajunseră într-o cameră dreptunghiulară 
foarte largă, cu ferestre minuscule la nivelul străzii și cu podea 
din ciment, ciobită. Temperatura era cu cinci grade mai scăzută 
și se simțea miros de transpiraţie și umezeală. De-a lungul unui 
perete erau mototolite covorașe pentru rugăciune, iar pe un 
altul era desenată o arcadă decorată cu miniaturi de flori și 
frunze: mihrab-ul, care arăta încotro se află Mecca. Camera era 
goală. 

— Vedeţi? Nu-i nimic aici, zise imamul. 

— Scotociţi peste tot, zise Infanti spumegând de furie. 

Agenţii începură să mute mobilierul și covorașele. 

— Știu că ne dispreţuiţi religia, îi zise imamul Colombei. 

Ea ridică din umeri. 

— Nu am prejudecăţi. Voi aveţi prejudecăţi față de femei, 
dacă nu greșesc. 

— Femeile necurate să fie călcate în picioare ca balega de pe 
drum. 

— Exact ce spuneam. 

Imamul zâmbi. 

— E din Biblie, dottoressa, din Ecleziast?. Există fanatici în 
toate religiile. Există și fanatici care nu au religie, oricât de 
straniu vi s-ar părea. 

Colomba zâmbi fără să vrea. 

— V-ar plăcea mult de un prieten de-al meu. Și el vrea să se 
dea mereu mai rotund ca alţii. 

— Liber aici, zise polițistul simpatic de la Antitero. Nu-i nimeni. 

Infanti se apropie de imam. 

— Eşti conștient că ţi-aș putea închide locul ăsta? mârâi el. 

— Allah cel desăvârșit, în nețărmurita lui înțelepciune, ne va 
găsi unul mai bun. 

Infanti clătină dezgustat din cap și le făcu semn celorlalți, 
care ieșiră. Colomba îl reținu. 

— Important e că a mers bine. 

— Bine pentru dumneata. M-aţi umilit în faţa celorlalți. Ca să-i 
apăraţi pe ăia. 

— Nu apăram pe nimeni. 

Infanti își aprinse o ţigară. 

— V-aţi schimbat, dottoressa. 

— Cum m-am schimbat? 

— Povestea cu Tatăl. V-a făcut rău. Nu mai gândiţi ca una de- 
a noastră. 

Colomba era prea obosită ca să stea la discuţii. 

— Să plecăm de-aici, zise ea. 

Infanti stinse ţigara pe perete, apoi o aruncă în mijlocul 
încăperii și zâmbi disprețuitor. 

— Da. Miroase-a capră. 

Colomba privi mucul de țigară și se rușină de comportamentul 
colegului ei, apoi ochii îi fugiră la desenele gri de pe podea. Işi 
lăsă capul pe-o parte ca să le vadă mai bine. 

— Infanti..., zise ea fără să-și întoarcă privirea. 

— Spuneţi-i amicului imam să-l ia de-acolo, dottoressa. 

— Termină odată! Ce ţi se pare că sunt alea? 

Infanti se așeză contre-jour. 


3 Pasajul citat de personaj ca fiind din Biblie nu există, în realitate, în textul 
Ecleziastului. (n. traq.). 

— Urme? 

— De pantofi. 

— Și ce? 

— Cine intră aici încălțat? întrebă Colomba. 

Infanti urmă cu privirea dârele până la un perete de care era 
prins un spalier vechi, unica rămășiță din trecutul clădirii. 

— Ce ciudat, zise el întinzând mâna printre barele spalierului, 
spre o bucată de perete care părea mai netedă decât restul. 

Colomba își dădu seama cu întârziere ce avea de gând să 
facă Infanti. Urlă ca să-l oprească, dar el apăsase deja bucata de 
perete. Se auzi un zgomot metalic, iar o bucată de zid se roti în 
jurul propriei axe, dezvăluind o nișă în întunericul căreia se 
mișcă ceva. 

— Carmine! Pleacă de-acolo! 

Dar el nu mai avu timp să se miște. Ultimul lucru pe care îl 
văzu fu scânteierea orbitoare a unei puști de calibru 12. 


8. 


Pușca avea pe ţeavă cartușe pentru vânătoare de mistreți. 
Fiecare cartuș conţinea nouă alice care puteau să treacă prin 
trei bârne de lemn apropiate între ele, lăsând în urmă o gaură 
cât o tipsie. 

Trei dintre cele nouă alice se risipiră în aer, iar alte patru 
loviră fâșiile de kevlar ale vestei antiglonț, descărcând suficientă 
energie cinetică încât să-l arunce pe Infanti jumătate de metru 
în spate. Ultimele două alice își găsiră drumul până la carne. 
Prima intră sub pometele stâng, smulgând trei dinţi și o bucată 
de limbă. A doua străpunse umărul până la claviculă, trecând 
printr-o zonă descoperită. Infanti își pierdu cunoștința înainte să 
atingă podeaua, desenând un arc de picături roșii. 

Colomba scoase cu disperare un pistol care părea să-i alunece 
din mână. Pușca se declanșă din nou, de data asta în direcţia ei, 
iar Colomba simţi cum alicele îi vâjâiră pe deasupra capului: se 
sparseră în perete, împroșcând cu bucăţi de tencuială. Alergă 
spre una dintre cele trei coloane din mijlocul sălii de sport. 
Sunetul împușcăturilor continua să răsune între cei patru pereți 
de beton armat. În clipa aceea, un arab de vreo douăzeci de ani 


VP - 34 


care purta un tricou alb și blugi rupţi ieși din nișă strigând. Nișa 
era un spaţiu gol care făcea parte din sistemul de canalizare. 
Era adâncă de un metru și lată tot atât. Bărbatul se ascunsese 
acolo de când poliția înconjurase clădirea. Incărcă un cartuș 
nou. Colomba era descoperită și confuză, capul îi bubuia din 
pricina exploziilor și nu reușea să ochească. Era încă prea 
departe de coloană ca să se poată proteja și se mișca prea încet 
ca să poată trage. Se simţea ca o insectă care căzuse în miere: 
expusă, îngreunată. lar gura puștii, în ciuda distanţei, devenise 
enormă. Un soare negru care urma s-o ardă, s-o înghită. 

S-o ucidă. 

Doamne sfinte! 

In clipa aceea, Colomba fu absolut sigură că nu avea să 
scape. Urma să moară în subsolul lipsit de lumină, care mirosea 
a transpiraţie și a praf de pușcă, urma să moară pentru că se 
aruncase prostește cu capul înainte în ceva ce nu înţelegea, 
într-o coborâre de neoprit care începuse într-un tren plin de 
cadavre. 

In timp ce încerca în continuare să ridice pistolul, care se 
mișca prin aer de parcă ar fi tras după el greutatea lumii întregi, 
Colomba văzu cum degetele celuilalt se îndoaie pe trăgaci. | se 
păru că aude declicurile mecanismelor care transmiteau 
presiunea degetelor până la cocoș, apoi la percutor și la cartuș. 
Simţi cum praful se aprinde și cum gazul se dilată violent în 
învelișul metalic al glonțului, ca un minuscul nor de flăcări. Apoi 
gura puștii dispăru, acoperită de o umbră: era imamul, care 
striga cu braţele deschise. 

Colomba nu avea să afle niciodată ce spusese imamul - 
recunoscu doar cuvântul arab pentru „nu” - pentru că gazul 
țâșni afară din ţeavă, trăgând cu sine alicele și proiectându-le în 
corpul imamului cu o viteză de două ori mai mare decât cea a 
sunetului. Spre deosebire de Colomba, imamul nu avea alte 
măsuri de protecţie în afară de credinţa lui, care nu fu 
îndeajuns; cel puţin nu în clipa aceea. Toate cele nouă alice îi 
străpunseră corpul în zona cuprinsă între piept și abdomen și 
ieșiră prin spate. Unde cu o clipă în urmă fusese un trup întreg, 
acum nu mai era decât o bucată de carne care se dezintegra 
împroșcând sânge în toate direcţiile. 

Intre timp, însă, pistolul Colombei își parcursese traseul, 
ajunsese în poziţie de tragere, iar ea trase. Degetul ei mare se 

mișcă atât de repede pe trăgaci că toate cele douăsprezece 
gloanţe părură o unică explozie prelungită. Colomba urlă în timp 
ce trase și continuă să urle după ce băiatul cu pușca se poticni, 
lovit în piept și în faţă, după care se lovi pe perete cu un sunet 
ca de cârpe umede. Rămase lipit o clipă, după care începu să 
alunece în jos, împins de convulsii: creierul lui era franjuri, dar 
organismul încerca în continuare să răspundă la comenzile 
instinctului de supravieţuire, să încerce să fugă. Colomba 
continuă să apese pe trăgaciul care de-acum mergea în gol, fără 
să-și ia ochii de la trupul care se contorsiona de parcă era lipsit 
de oase, de parcă devenise doar un înveliș cu o formă vag 
umană, care se dezumfla. 

Incetă să urle, scoase încărcătorul gol și îl introduse pe cel de 
rezervă, rotindu-și privirea spre gaura din spatele spalierului, 
temându-se că din ea s-ar putea revărsa și alți atacatori 
înarmaţi. Dar nu se mișcă nimic înăuntru deși, cu coada ochiului, 
Colomba văzu cum spaţiul din jurul ei se transformă. Dacă 
încerca să-și fixeze privirea într-un punct, totul aluneca. La un 
milimetru de locul în care focaliza începeau să se miște umbre și 
flăcări, guri deschise în urlete mute, mese care zburau prin aer 
ca niște frisbee. 

Simţi că se sufocă și căzu în genunchi. Lovi cimentul cu 
falangele mâinii libere până când se zdrenţuiră. Durerea, ca de 
obicei, îndepărtă coșmarul. Un coșmar pe care-l credea 
îndepărtat pentru totdeauna. 

Cu ochii plini de lacrimi, se târî în patru labe până la trupul lui 
Infanti și îi controlă pulsul pe gâtul însângerat. Era slab, dar 
regulat, chiar dacă partea stângă a feţei devenise o halcă 
amorfă de carne. Colomba se abţinu să vomite, scoase din 
buzunar o mână de șervețele de hârtie și îi puse presiune pe 
rană ca să încerce să oprească hemoragia. 

Pe scări se auziră pași. Colomba ridică pistolul. Erau Esposito 
și Alberti. 

— Dottoressa! strigă Esposito. Nu trageţi! 

Colomba cobori arma. 

— Avem nevoie de-o ambulanţă! 

— Ce dracu’ s-a-ntâmplat? 

Colomba apăsa în continuare pe rana lui Infanti. 

— In nișă era ascuns un bărbat înarmat. Cheamă porcăria aia 
de ambulanţă! 

— Staţia n-are semnal aici. N-are nici pe dracu', zise Alberti 
izbucnind în plâns. 

Esposito îi dădu o scatoalcă. 

— Alo, trezirea, puștiu'! Du-te-afară și cheamă paramedicii! 
Sunt în spatele trupelor de intervenţie. Mișcă-te! 

Alberti alergă afară. Esposito se aplecă deasupra imamului. 

— Ăsta-i încă viu! 

— Apasă tu pe rană aici, zise Colomba. 

Esposito îi luă locul, iar ea se ridică și descoperi că era 
murdară de sânge până la cot. Wu te plânge, putea să fie al tău, 
își zise. Încă respira sacadat și tremura. Nu era cu adevărat 
prezentă acolo, acela era un coșmar din trecutul ei. Ca trenul. 
Ca Parisul. 

Nu omorâse cu adevărat un om. 

Imamul își ţinea mâinile pe pântecele zdrobit, murmurând o 
rugăciune. Avea un glas pierdut. Balta de sânge de sub el se 
lăţea văzând cu ochii. 

— Ajutoarele sunt pe drum, zise Colomba. 

Imamul păru să-și recapete luciditatea și 
rugăciunea. 

— Omar era băiat bun. l-a fost frică, zise el cu un firicel de 
voce. 

— Omar? 

— Omar Hossein... băiatul care m-a împușcat. 

— Avea vreo legătură cu trenul? 

Imamul își reluase rugăciunea, de data asta mai repede, 
parcă dându-și seama că nu mai avea mult timp. Colomba 
repetă întrebarea, zgâlțăindu-l. Simţi cât de scheletic și fragil 
era. 

— Nu. El era un musulman adevărat, dar știa că nu l-aţi fi 
crezut... Pentru că el îi cunoștea... pe cei din clip. 

Colomba simţi un nou flux de adrenalină. 

— Cine sunt, Imam? 

Privirea imamului se pierdu. 

— Infractori... falși... Totul e o făcătură, murmură el. 

Colomba îl scutură cu blândețe. 

— Vă rog, spuneţi-mi cine sunt! 

— Nu știu. Acum lăsaţi-mă să mă duc. 


A 


își întrerupse 

Începu din nou să se roage în arabă. Colomba înţelese că nu 
mai putea să insiste. Luă mâna însângerată a imamului și o 
strânse. 

— Mulţumesc că mi-aţi salvat viața. 

Imamul se uită la ea pentru prima și ultima oară și, pentru 
prima și ultima oară, îi zâmbi, cu dinţii roșii de sânge. 

— Nu am fost eu, a fost Allah cel atotputernic, lăudat fie 
numele lui. 

Apoi maxilarul îi căzu fără vlagă și muri. 

Colomba se ridică în picioare ca un somnambul și se uită în 
jurul ei la sala care devenise un abator, cu Esposito care 
continua să pună presiune pe rănile lui Infanti, murmurând 
blesteme și cuvinte de încurajare. Două cadavre și un muribund, 
sânge, duhori. Dacă stăteai afară nu s-ar fi întâmplat nimic, își 
zise. Praful de pușcă ars îi irita pielea. 

Doi paramedici coborâră la demisol cu o targă strânsă, urmați 
de un puhoi de agenți. II dădură la o parte pe Esposito și 
începură să lucreze cu măști de oxigen și tuburi. 

În spatele paramedicilor sosiră trei polițiști de la Antitero, 
printre care și cel simpatic, și Antioco din task force. 

— Fir-ar a dracului de treabă, zise el imediat ce intră. Ce mă- 
sa s-a-ntâmplat aici? 

— O să fie nevoie de întăriri, spuse polițistul simpatic de la 
Antitero. Sus începe să se strângă lume. 

— S-au auzit împușcăturile? 

El clătină din cap. 

— Nu. Era prea mult zgomot. Și camera asta e izolată fonic. 

Agenţii în uniformă continuau să roiască. Vorbeau, strigau și 
se opreau la câţiva metri de cadavre și se îngrămădeau înapoi 
pe scări. Colomba bătu de trei ori din palme ca să fie băgată în 
seamă. 

— Atenţie toată lumea! Cei de la Centru trebuie să știe că 
imamul e încă viu, e clar? E aici și ne ajută să interogăm un 
suspect. 

— De ce tre' să umblăm cu vrăjeală? întrebă Antioco. 

— Chiar e nevoie să-ţi explic? 

Antioco deschise gura ca să spună ceva, apoi o închise la loc. 

— Anunţaţi la Birou, zise Colomba. Chemaţți-l aici pe procuror, 
dar aveţi grijă ce-i spuneți, ok? 

— Dumneavoastră comandati aici? întrebă polițistul simpatic. 

— Nu pentru mult timp. Dar până atunci faceţi ce zic eu. 

Speră ca tonul ei s-o arate mai sigură decât era de fapt. 

— Da, să trăiţi! 

Colomba întoarse pe dos vesta antiglont și și-o puse din nou. 
Îi era scârbă, dar măcar acoperea sângele. Urcă în goană scările 
și apăru în pragul uşii de la intrare. În spatele trupelor de 
intervenţie desfășurate erau pe puţin cincizeci de imigranți, iar 
în spate de tot era un grup de copii italieni cu niște lozinci ale 
unui centru social anarhist. Din fericire, se așezaseră deoparte. 

— Vin întruna, zise un alt polițist de la Antitero. Dar 
deocamdată sunt liniștiți. 

Guarneri depăși cordonul și intră în clădire. 

— Sunteţi bine, dottoressa? întrebă el năuc. 

— Nu ţi-a spus nimeni nimic? 


— Nu... 

În clipa aceea apărură paramedicii. Îl duceau pe Infanti legat 
pe targă. Guarneri făcu ochii cât cepele. 

— Ce... 


— A avut loc un schimb de focuri și imamul a fost prins la 
mijloc. Dar cei de-afară nu trebuie să afle. 

— Noi am tras? 

— Nu, dar îţi doresc mult noroc dacă dorești să le explici lor 
asta. 

Targa trecu prin mulţime, larma crescu în intensitate, iar 
glasurile  deveniră treptat un singur cuvânt, repetat cu 
ritmicitate. 

Rafik. Rafik. Rafik. 

Colomba auzi din nou cuvintele imamului. Totul e o făcătură. 

Rafik. Rafik. Rafik. 

— L-au văzut când a intrat, dar nu l-au văzut să și iasă, zise 
Guarneri. Încă puțin și o să înceapă un balamuc în toată regula. 

— A început deja, zise Colomba gândindu-se la mâna 
imamului și la ultima lui strânsoare. 

— Ce facem? întrebă Guarneri. 

Uită tot, își spuse Colomba. Du-te acasă. Dar era vie. Avea o 
datorie. 

— O să te rog ceva ce trebuie să rămână între noi. E... în 
afara regulamentului. Îmi asum toată răspunderea. E ok? 

— Cum vreţi, dottoressa. Şi știu că vorbesc în numele întregii 
echipe. 


VP - 39 


Colomba trase aer adânc în piept. Încă avea timp să se 
oprească. Nu se opri. _ 
— Trebuie să căutaţi pe cineva. II cheamă Dante Torre. 


e Capitolul Il 


Back on the Chain Gang 
Odinioară - 1987 


Bărbatul care fusese politist privește imaginile de pe micul 
televizor din bucătărie. E un televizor vechi, portabil, în alb- 
negru, cu antene și, de fiecare dată când un camion trece pe 
lângă casa dărăpănată din Poltava, ecranul se bruiază. Chiar și 
așa, bărbatul recunoaște străzile care duc la Cutie, filmate dintr- 
un elicopter care zboară la mică înălțime. Reușește chiar să 
Zărească de departe zidurile înainte ca un nor de fum negru să 
ascundă vederii imaginea și transmisiunea să se întrerupă. E o 
întâmplare, îşi spune. O chestiune care tine de ghinion, 
alimentată și de prostia omenească. Nimeni nu poate să-și fi 
dorit un asemenea măcel, nu cu bună știință. 

Gândul e atât de cutremurător încât bărbatul care fusese 
polițist începe să audă din nou vocile și să vadă corpuri 
geometrice colorate care dansează. Închide ochii și îşi astupă 
urechile cu mâinile. Stie că e inutil, dar gestul îl linisteste putin. 
Lumini și sunete, șoapte, culori orbitoare, fragmente de amintiri 
și imaginile unor locuri pe care nu le-a văzut niciodată i se 
amestecă în minte. Suspină. Se lasă să cadă în genunchi, 
tinându-se cu mâinile de cap. 

În poziția asta îl găsește Fetița. 

— Ridică-te, îi zise, punându-i o mână pe umăr. 

Corpurile geometrice devin străvezii, vocile sunt reduse la 
tăcere. Așa se întâmplă mereu când Fetița e cu el. Bărbatul care 
fusese polițist se ridică și zâmbește, iar Fetița, ca de obicei, nu- 
și schimbă expresia feței. Doar îl fixează cu niște ochi enormi. 
Părul i-a crescut din nou, acum îi încadrează chipul palid cu buze 
prin care parcă nu circulă sânge. 

— la, mănâncă, îi spune din nou, dându-i o pungă de hârtie. 

În ea se află pâine, două conserve de carne și câteva mere 
deshidratate. 

— Dar tu? întreabă el. 

Ea dă din umeri. Nu-i e foame. Nu-i e niciodată foame. 

— Am văzut explozia la televizor. Toţi cei uciși... 

— Nu te gândi la asta, spune ea fără să-și schimbe expresia 
fetei. 

Își scoate halatul, dezvăluind un trup zvelt şi puternic ca o 
bară de fier. În afară de păr, nu s-a schimbat de când a ieșit din 
Cutie: aceleași forme androgine, aceeași postură rigidă. În 
continuare vorbeşte putin, doar strictul necesar. Când 
fabricantul de pantofi și-a tăiat gâtul, ea n-a spus decât că nu 
toate păsările reușesc să supraviețuiască în afara cuștii. „Dar tu 
o să reusesti”, îi spusese. „Pentru că am nevoie de tine”. 

Fetița așază halatul pe brațul fotoliului, îl împăturește cu grijă, 
apoi ia de jos cutia cu scule și o pune pe masă. Îi trece în revistă 
conținutul, apoi scoate un cleşte. Poliţistului i se strânge 
stomacul și simte pâinea acră în gură. Se simte laș pentru că nu 
spune nimic, dar știe că n-ar reuși s-o oprească nici dacă ar 
încerca. In plus, au nevoie de bani, iar meseria pe care și-a 
găsit-o Fetița e singura de pe urma căreia pot profita niște 
fugari ca ei. 

Fetița deschide ușa cămării, iar umbra ei se proiectează pe 
Chipul bărbatului dinăuntru. E îmbrăcat numai în chiloti și e legat 
cu scoci de un scaun. Are bandă adezivă și pe gură, e înfășurată 
strâns până în spate, la ceafă. Unul dintre ochi e o gaură roșie 
de sânge închegat, celălalt e deschis larg de spaimă. Începe să 
tremure. Vezica i se golește, chiloţii i se udă. 

Fetița nu ia în seamă mirosul de urină și transpiratie și îi 
apucă mâna stângă. Bărbatul legat încearcă să-și miște brațul, 
dar nu reușește. Geme ceva de neînțeles. Fostul polițist, care a 
rămas în bucătărie, intuiește ce încearcă să spună. Vrea să știe 
de ce, ce vor de la el. 

— E pregătit pentru întrebări, îi zisese Fetița fostului poliţist. 
Nu e încă gata pentru răspunsuri. 

— Mie mi se pare că e foarte pregătit, răspunsese el. Nu vrei 
nici măcar să încerci? 

— E devreme. 

Fetița nu-și schimbă niciodată tonul, nici măcar cu el. Nici 
măcar când trebuie să-i explice lucruri evidente despre 
frângerea voinței unui om. 

Fostul polițist nu știe de unde le-a învățat ea, la fel cum nu 
știe cum a reușit să scape de execuția din Cutie și cum l-a 
eliberat. A reușit și cu asta basta, fostului polițist nu-i rămâne 
decât să creadă în ea. Să i se supună și să aibă nădejde în mila 
ei. 

Fetița îi ia bărbatului degetul mic de la mâna stângă și îl 
introduce între fălcile cleștelui. Bărbatul geme mai puternic. 
Cere îndurare cu un muget nearticulat. Fetița clatină încet din 
cap. 

— E devreme. 

Închide brusc cleștele şi se pregăteşte pentru o noapte lungă. 


1. 


Individul era cretin. Era îmbrăcat ca un cretin - mocasini fără 
șosete și pantaloni suflecați -, avea față de cretin (ba mai mult, 
de cretin bronzat) și, de parcă n-ar fi fost de ajuns, vorbea ca un 
cretin. Dante Torre se abținu să i-o spună direct și se prefăcu să- 
| asculte cu interes și entuziasm în timp ce intrau în gangul 
Universităţii Sapienza, cu o imensă faţadă stil anii '30 care 
ascundea clădirile mult mai vechi în care erau găzduite 
facultăţile. Își ținu respiraţia până ieșiră în curtea centrală și 
avură din nou cerul deasupra capetelor. Luă o gură enormă de 
aer iar cretinul, alias conferenţiar doctor Francesco degli Uberti 
de la catedra de Istorie contemporană, se uită la el. 

— Sunteţi bine, domnule Torre? 

— Bineînţeles. Ce spuneați, domnule profesor? 

— Că studenţii sunt foarte bucuroși să vă întâlnească. 

Un grup mergea în direcţia lor râzând și îmbrâncindu-se. 
Dante se întoarse într-o parte și ridică brațele la timp cât să 
evite contactul cu ei. Din mapa pe care o ţinea în mână căzură 
pe pietrișul de pe jos niște foi și câteva pixuri. Cretinul se aplecă 
să-l ajute. 

— Staţi că vi le dau eu. 

Dante înșfăcă în grabă o foaie înainte ca interlocutorul său s-o 
atingă măcar. 

— Staţii liniștit, mă descurc. 

— Vă rog, dar nu-i niciun deranj! 

— Mă descurc, repetă Dante ameninţător. 

Celălalt se ridică imediat. 

— Imi cer scuze. 

Dante făcu un efort și zâmbi. 

— Ideea e că... am o anumită ordine... foarte personală în 
lucruri, improviză el. 

Doamne, ce mizerie! 

Se perpelise toată noaptea gândindu-se la întâlnirea de azi. 
Se ridicase din pat la fiecare douăzeci de minute ca să ia ceva: 
cafea, pastile, vodcă, apă, ţigări. Reușise să adoarmă abia în 
zori şi visase că se afla într-o peșteră care se îngusta văzând cu 
ochii: continuase să meargă până când tavanul devenise prea 
jos - ceva ce în viaţa reală n-ar fi făcut nici măcar sub anestezie 
- și, când se întorsese ca să caute ieșirea, descoperise că 
drumul de întoarcere fusese înlocuit de un perete solid de 
piatră. În clipa aceea îi răsunase în minte vocea Tatălui care îi 
poruncea să-și taie mâna stângă, iar Dante se trezise și 
vomitase un șuvoi acru care mirosea a alcool. 

În timp ce fuma o ţigară, încă întins în pat, își zisese că ar fi 
putut fi și mai rău, ar fi putut să vomite în somn, ajungând să 
moară sufocat ca John Belushi. Așa, în schimb, dăduse la o parte 
cearșafurile și le îndesase în chiuveta din baie, încercând să 
șteargă urmele. Nu voia ca femeia de serviciu să-și dea seama 
ce se întâmplase, dar rezultatul fusese cumplit: lăsase 
așternuturile umede și urât mirositoare să se zvânte pe balcon, 
în speranţa că urmau să se usuce. Din fericire era o zi frumoasă, 
cu soare, care îi ardea ochii lui Dante în ciuda lentilelor 
reflectorizante. 

Între timp, cretinul îl întrebase ceva și aștepta să i se 
răspundă. Dante căută în memoria auditivă ultimele cuvinte: 
studiile pe care le urmase. Să mor io, ce plictiseală! 

— Nu am făcut nici liceul, zise el. 

— Serios? judecând după cum vorbiţi, n-aş fi crezut. Vreau să 
spun, păreţi foarte cultivat, preciză cretinul. 

Dante continuă să se uite în jur și să măsoare dimensiunile 
ușilor, ale intrărilor, ale ieșirilor de urgenţă. Pereţii i se părură 

neplăcut de apropiaţi, iar vocile îi sunau prea stridente în urechi. 
Transpira atât de tare că își umezise lenjeria. 

— Am studiat pe cont propriu, dar nu structurat. 

— Bănuiesc că din pricina faptului că aţi fost răpit, nu? 

Bănuiesc că din pricina faptului că ați fost răpit, îl maimuţări 
Dante în gând. Și, mă rog, oare din ce altă cauză? Cretinule. 

— Da. Am scăpat când aveam aproape optsprezece ani și a 
trebuit să îmi iau certificatul pentru clasele elementare și 
gimnaziu. A fost destul de complicat, eram singurul care nu era 
nici copil, nici vreun bătrân analfabet. 

— Aţi scăpat din silozul în care vă închisese Tatăl, vreţi să 
spuneți? 

— Bravo! Pentru dumneavoastră, în schimb, studiul e o 
tradiție de familie, nu-i așa? 

Cretinul zâmbi. 

— Unchiul meu este decanul Facultăţii de Științe politice, iar 
tatăl meu predă la Losanna. V-aţi dat seama după nume? 

Nu, mi-am dat seama că fără pile ai freca veceuri, n-ai pupa 
tu post de conferențiar. 

— Da. Un nume ilustru, zise Dante, afișând în continuare 
zâmbetul. 

Voia să scape, transpiraţia i se scurgea până pe gambe. Se 
întrebă dacă interlocutorul lui și-ar fi putut da seama și speră să 
nu poată. Era îmbrăcat într-un costum negru, iar negrul ascunde 
transpiraţia. În afară de asta mai purta o pălărie panama și era 
încălțat cu o pereche de clipperși de pânză cu vârf de oțel. Dacă 
mai puneai la socoteală părul deschis la culoare și lung care îi 
ajungea până la umăr semăna puţin cu David Bowie din era 
Let's Dance, doar că era mai înalt și mai subţire. 

— lată, am ajuns, zise cretinul arătând vreo cincizeci de 
scaune aliniate în faţa unei mese prevăzute cu scaun și 
microfon. În spatele mesei era o tablă de hârtie, din acelea care 
arată ca niște bloc-notes uriașe, cu un marker albastru care 
atârna prins de o sfoară. 

— Așa cum aţi dorit, ne-am pregătit pentru afară. Sperăm să 
vină cineva. Dat fiind ce s-a întâmplat... 

— Suntem departe de gară, zise Dante sec. 

— Asta nu înseamnă că nebunii ăia nu mai pun bombe. 

— Dacă e adevărat ce spuneţi, e la fel de periculos oriunde. 

Cretinul rămase fără replică și schimbă subiectul. 

— Cum v-aţi gândit să vă desfășurați lecţia? 

— Eu... Mă gândeam să plec de la câteva cazuri mai 
controversate, reuși Dante să improvizeze. 

— Crema-cremelor în materie de teorii conspiraţioniste, zise 
Uberti. 

— Da, și de legende urbane. 

Se întrerupse pentru că doi studenţi se așezaseră în al treilea 
rând și făceau semn unui alt cuplu din apropiere. Cineva chiar 
venea să-l asculte. Numai gândul la asta îl făcu să îngheţe 
complet și rămase blocat în mijlocul curții, de parcă picioarele îi 
fuseseră prinse în ciment. 

— Pe urmă? îl îndemnă cretinul. 

— Trebuie să merg la baie. 

— Pe acolo. 

Cretinul arătă ușa care ducea în interiorul clădirii principale. 
Lui Dante i se păru că era intrarea în tunelul din coșmar, o gură 
care abia aștepta să-l devoreze. 

— Voiam doar o gură de apă. 

— În cazul acesta, avem un dozator. Tot pe-acolo. 

Dante îl fixă cu privirea și i se păru că putea să-i citească în 
ochi literele care formau cuvântul CRETIN. 

— Sunt claustrofob. De asta am vrut să ţin lecţia în aer liber. 

Cretinul degli Uberti zâmbi jenat. 

— Aveţi dreptate, aveţi dreptate. Îmi cer scuze. Credeam că 
pentru intervale scurte... 

— Depinde de moment. Acum nu. 

Unul dintre psihiatrii care îl tratase de mic îl învățase să 
evalueze intensitatea simptomelor de la unu la zece. Acum, acul 
barometrului său intern se plimba în jurul cifrei șapte. Dacă ar 
mai fi sărit doar puţin în sus, ar fi trebuit s-o șteargă acasă. Între 
timp, alţi opt studenţi se așezaseră în public. Işi propusese că 
dacă s-ar fi strâns mai puţin de zece nici să nu înceapă. Deja 
depășise pragul. 

— Imi cer scuze. Merg eu să vă aduc. Plată? 

— Apă să fie. 

Cretinul se făcu nevăzut. Dante vâri imediat mâinile în mapă 
și scoase de acolo un blister de Pregabalin, un analgezic cu un 
puternic efect anxiolitic. În general era folosit de diabetici, dar 
Dante descoperise că pentru el funcţiona de minune ca 
tratament de urgenţă. Dacă îl înghițea dura prea mult ca să-și 

facă efectul, așa că se întoarse cu faţa la o coloană și, 
prefăcându-se că se scarpină, deschise două capsule și trase 
praful pe nas. Circulând prin vasele capilare, medicamentul 
urma să-și facă efectul în câteva minute. 

— Domnule Torre? zise o voce tânără în spatele lui. 

Dante se șterse la nas cu mâneca - Nu e cocaină, jur - și se 
întoarse, trezindu-se față în faţă cu doi studenți care îi zâmbeau. 
Erau un băiat și o fată, amândoi doar puţin trecuţi de douăzeci 
de ani. El era destul de palid și adus de spate, ea era drăguță și 
avea o bluziţă roz care se sprijinea pe un sutien cupa D. Dante 
se chinui să nu coboare privirea până sub gâtul ei și le strânse 
rapid mâinile celor doi, ștergându-se apoi de pantaloni fără ca ei 
să-l vadă. Ura să fie atins de străini. Și, deseori, chiar și de 
cunoscuti. 

— Am venit să vă ascultăm prelegerea, domnule Torre, zise 
băiatul. 

— Suntem convinși că o să fie foarte interesantă! zise fata. 

— Ah, mulţumesc, răspunse el fără să știe ce altceva să 
spună. 

Fata îi zâmbi seducător. 

— Am citit multe despre dumneavoastră. 

— Să le credeţi numai pe cele de bine. 

— Cele de rău sunt mai interesante, spuse ea din nou și 
chicoti. E adevărat că nu ieșiţi niciodată din casă? 

Ai jumate din anii mei, fetițo. Nu mă face să mă simt ca un 
bătrân libidinos, își zise Dante. 

— Asta e o oarecare exagerare, minţi el. 

— Dar locuiţi la hotel? 

— Asta e adevărat. 

Cel puţin deocamdată. Trebuie fie să evacueze camera în 
câteva săptămâni, fie să-și plătească datoriile. Ambele variante i 
se păreau la fel de imposibile. Și așa trebuise să renunte la 
serviciul de curăţătorie și să-și ducă hainele la spălătoria de 
cartier de lângă hotel, ceea ce îi făcuse cămășile să arate jalnic. 
Cea pe care o purta avea niște pete mari și deschise la culoare 
în locurile unde detergentul nu fusese clătit cum trebuie, dar 
sub haina de la costum nu se vedeau. 

Băiatul interveni și el, aproape proţăpindu-se între ei. 

— Ni se pare că aţi fost foarte curajos că aţi făcut ce aţi făcut. 
l-aţi sfidat pe mai-marii zilei ca să descoperiţi adevărul. 

Mai-marii zilei? Tu te-auzi cum vorbeşti?! 

Însă înainte să-i poată răspunde, fata se întoarse spre o 
prietenă care o chema făcându-i semne insistente cu mâna. 

— Mă duc să mă așez, zise ea și dispăru. 

Băiatul rămase cu geaca ei în mâini și cu un zâmbet întipărit 
pe chip. Lui Dante i se făcu milă. 

— Îţi dai seama că n-ai nicio șansă, nu-i așa? 

— Poftim? 

— Ea nu te consideră un posibil partener sexual. Poate că stă 
cu tine din milă dar, dacă aș fi în locul tău, aș încerca altundeva. 

Băiatul se prefăcu amuzat. 

— A, nu, vi se pare, serios. Suntem doar prieteni. 

Nu poți să păcălești un vulpoi bătrân, băiețaș. 

— Îi cari geaca de parcă ar fi trena reginei, stai tot timpul cu 
un pas în spatele ei, iar când o atingi ţi se dilată pupilele. În timp 
ce ea flirta cu mine mi-ai aruncat niște priviri pline de ură și ai 
încercat să te pui între mine și ea. Îţi place de ea, te înțeleg, dar 
e o proastă. 

— Nu e proastă, îngăimă celălalt fără să mai izbutească să 
nege. g 

— Te duci s-o iei când plouă? Îi dai temele? Îi trimiţi noaptea 
mesaje cu inimioare? 

Băiatul nu răspunse nimic. 

— Ea nu face nimic din toate astea, în schimb îţi povestește 
despre tipii care-i plac ei. Se preface că nu-și dă seama că ești 
căzut în freză după ea, dar stai liniștit - știe foarte bine și face 
mișto de tine cu prietenele ei. Adăugând, bineînțeles, că ești 
drăguţ, sau vreun alt cretinism care se spune în ziua de azi. E o 
manipulatoare, și câtă vreme o să-i meargă, o să te manipuleze 
în continuare. Poate peste câţiva ani o să-și dea seama că nu-i 
frumos, dar n-aș băga mâna-n foc. 

Băiatului începuseră să i se formeze lacrimi în ochi. 

— Nu. Vă înșelaţi! 

— Pariez că i-ai dăruit și lănţișorul pe care-l poartă. Pariez că 
ţi-a și luat mult timp să-l găsești. Nu voiai să fie prea direct, dar 
sperai ca ea să se prindă. Ea îl poartă numai când e cu tine, 
pentru că altfel îi e rușine. Il ascunde sub bluză. 

Dante își aprinse o ţigară. 

— Sfatul meu: las-o baltă. E singura ta șansă. Cine știe, poate 
o să vină ea după tine. 

— Sunteţi un nemernic, zise băiatul și se întoarse pe călcâie. 
Și n-aveţi voie să fumaţi! 

— N-am voie în aer liber? 

— Nu, pentru că suntem într-o facultate, nu la un freak show! 

Băiatul se îndepărtă în pas de marș. Dante clătină din cap. Am 
încercat, amice. Dar degeaba. O inimă îndrăgostită nu ţine 
seama de argumente raţionale: trecuse și el prin asta de mai 
multe ori decât îi plăcea să recunoască. 

In clipa aceea se întoarse și cretinul, cu o sticluţă de apă și un 
păhărel de cafea pe care i le întinse. 

— Nu aveţi voie să... 

— ... fumez, știu, mi s-a spus. 

Dante trase un ultim fum și aruncă mucul prin grătarul 
canalizării. 

— Fumatul pasiv... 

— Înţeleg. 

— Aţi făcut cunoștință cu vreunul dintre studenţi? 

— Da. 

Dante luă o gură de apă, eliberându-se de nodul dulce-acrișor 
și făinos pe care-l avea în gât. Pregabalinul începea să-și facă 
efectul. 

— Am schimbat două vorbe. 

In fundal, îi văzu pe băiat și pe fată cum discută pe un ton 
ridicat, dar nu reușea să înțeleagă cuvintele. Cobori privirea 
spre cafeaua care pentru el nu era cafea, ci doar o umbră 
ștearsă de cafea. Ce rămâne după ce fierbi în apă niște cafea 
premăcinată, cureți totul cu jeturi de apă caldă, apoi topești din 
nou zaţul în niște apă care nu e niciodată la temperatura 
potrivită? Rămâne apă de spălat vase. Așa și mirosea. Dante o 
mirosi, simţi notele de iută râncedă alături de mirosul de plastic 
și își imagină gustul de vaselină pe care urma să i-l lase în gură. 
N-ar fi putut s-o bea nici dacă ar fi fost ultima băutură dintr-un 
deșert. 

— Am băut deja două, zise el. 

De fapt, băuse zece și urma să le dubleze numărul până 
diseară. 

Cretinul făcu semn spre scaune. De-acum erau ocupate 
aproape toate, iar pe coridoarele curţii interioare mai era lume 
care stătea în picioare. 

— Cred că ne-am strâns cu toţii. O să spun numai două vorbe, 
ca să amintesc de doliul naţional. 

Azi nu scăpăm de el, îşi zise Dante. 

— Mulţumesc. 

Cretinul degli Uberti vorbi vreo zece minute despre victimele 
din tren și despre cum era nevoie ca toţi să rămână uniţi 
împotriva terorii. Folosi o limbă de lemn care îi dădu fiori lui 
Dante. Când îi veni rândul să vorbească, preţ de câteva clipe nu 
spuse nimic. Se uita drept în ochii care îl priveau fix pe el și care 
păreau gata să-l înghită. Oare câţi dintre ei erau acolo ca să-l 
asculte și câţi dintre ei veniseră numai în speranţa că urma să 
facă vreo bizarerie, cum i se dusese buhul? Îi veni să fugă 
mâncând pământul, să-și închidă telefonul și să nu mai 
răspundă la mail-urile celor care s-ar fi simțit ofensaţi din pricina 
comportamentului său. Altă dată ar fi dat curs planului, altă dată 
n-ar fi rămas acolo să-și caute cuvintele potrivite. Dar acum nu 
putea s-o facă. Oftă, trase aer adânc în piept, plămânii i se 
dilatară și trupul i se relaxă. 

— Bună ziua tuturor. Mulţumesc că aţi venit. O să vă rog ca în 
următoarea oră să uităm tristul incident și să ne eliberăm 
mintea, altfel ajungem să vorbim numai despre tren. Ştie cineva 
să-mi spună definiția conspirației? Nimeni? Vedeţi că dacă nu 
mă ajutaţi o să dureze ceva... 

Bună introducere, tine-o tot așa, își reproșă el. 

Câţiva  râseră din politeţe, animând puţin atmosfera 
apăsătoare. 

— Ok, o spun eu. Teoria conspirației e un petic, pentru că 
acoperă un gol din țesătura narativă a lumii în care trăim. Vă 
place? Ok, e-o tâmpenie, am inventat-o pe loc. 

Câţiva râseră sincer de data asta. Cuvintele vulgare 
funcționau întotdeauna. Dante continuă îmbărbătat: 

— Teoriile conspirației sunt o încercare stângace de a da 
răspunsuri care ne pot reduce din neliniștea resimţită când 
suntem puși în fața unor evenimente inexplicabile sau 
destabilizatoare. Evenimente care ne iau pe nepregătite, ca 
atentatele din 11 septembrie sau trenul de azi-noapte, care ne 
fac să suferim - moartea unei personalităţi publice -, sau care 
ne fac să visăm la o lume mai bună, cum ar fi ideea că de fapt 
ar exista mașini care funcţionează pe bază de apă minerală, dar 
că sunt ascunse de marile companii din industria petrolului. 

Teoriile conspirației nu pot aproape niciodată să dea răspunsuri 
credibile, dar au avantajul că arată golul - dacă există - din 
țesătura narativă oficială, atent croită ca să acopere minciunile 
și ilegalitățile. Dar nu e mereu adevărat, nu-i așa? Uneori sunt 
un pur delir, cum ar fi dârele morţii, dar deseori... 

Cuvintele curgeau sigure, pe măsură ce Dante își dădea 
seama că publicul îl asculta cu interes, uitând să se holbeze la 
mâna rea ascunsă în mănușa neagră, cea pe care Tatăl îl forța 
să și-o mutileze. 

Spre sfârșitul prelegerii trecu la specialitatea lui. Desenă pe 
flipchart caricatura lui Elvis și a lui JFK. Avea o tehnică bună, 
chiar dacă rudimentară, iar studenţii aplaudară când termină. 

— Știaţi, nu-i așa, zise el arătând spre caricaturi, că Elvis e 
implicat în moartea lui Kennedy? 

Izbucniră alte râsete. 

— Nu, nu, nu glumesc, continuă Dante. Și, ca toate teoriile 
conspirației, e bazată parţial pe fapte reale sau verosimile. Unu: 
Elvis avusese o relație cu actrița Ann Margret, pe care o 
cunoscuse pe platourile filmului Viva Las Vegas. Doi: Ann 
Margret era prietenă cu Marilyn Monroe. Trei: înainte se moară, 
Marilyn Monroe avusese o relaţie cu președintele Kennedy. 
Patru: în ultimii ani de viață, Elvis era obsedat de pericolul 
comunist. Cinci: doctorul Max Jacobson era medicul personal al 
lui Kennedy și colabora și cu Elvis: le furniza amândurora 
amfetamine și stimulente ca să-i pună din nou pe picioare, de 
unde și porecla de Dr. Feelgood. 

Zâmbi. 

— Nu mai găsești doctori de genul ăsta când ai nevoie de ei. 

Alte râsete, iar Dante își afișă rânjetul de satisfacţie. Plăcerea 
lui de a se da în spectacol era în puternic contrast cu timiditatea 
sa patologică. 

— După cum vedeţi, reluă el, există o anume distanță între 
cele două personaje, dar e nevoie de alte elemente pentru a da 
naștere unei teorii a conspirației. O moarte spectaculoasă, cum 
a fost cea a lui Kennedy, plină de ceea ce para fi momente 
neclare. Oare Oswald chiar putea să tragă singur trei focuri și 
să-l lovească de două ori pe președintele din mașina aflată în 
mișcare? De ce în fața rezervei lui Kennedy de la spital era un 
pichet înarmat care n-o lăsa să treacă nici măcar pe soţia lui? 
Oare lui Kennedy îi ieșise chiar tot creierul din pricina 

proiectilului sau a fost scos ulterior? Cum de Jack Ruby a reușit 
să se apropie de Oswald suficient de mult cât să-l împuște în 
timp ce acesta se afla în custodia poliţiei? Și aș putea să 
continui. 

Dante luă o gură de apă din sticluţa pe care o ţinea în mână. 

— Dar și asta putea să nu fie de ajuns ca să pornească 
legenda dacă figura lui Kennedy în sine n-ar fi fost atât de iubită 
și cunoscută în lumea întreagă, aproape beatificată. Ca aceea a 
lui Elvis însuși. 

Arătă caricaturile cu mâna rea. 

— Haideţi să adăugăm câteva detalii care n-au fost niciodată 
dovedite, dar nici desfiinţate pe de-a-ntregul. Elvis avea unul 
dintre exemplarele rare ale filmului Zapruder cu momentul 
uciderii lui Kennedy la care se uita în mod obsesiv. Una dintre 
gărzile de corp ale lui Elvis făcuse parte din serviciile secrete. 
Unul dintre amanţii Annei Margret lucra pentru KGB. lată cum 
am făcut rost de toate ingredientele necesare pentru tortul 
nostru. 

Zâmbi din nou. 

— Și iată și tortul. Elvis descoperă cu ajutorul medicului său, o 
persoană foarte apropiată de Kennedy, că președintele pusese 
la cale uciderea lui Marilyn cu supradoză de barbiturice. li spune 
și Annei Margret, care îl convinge să-i răzbune prietena. Ca să 
facă asta, Elvis își mobilizează cunoștințele din CIA și din mafia 
din Las Vegas, care sunt mai mult decât bucuroase să-l ajute. 
Conform altor variante, Ann Margret l-a convins doar după ce a 
fost instigată de prietenul ei din KGB, iar cel care a tras cu pușca 
a fost însuși Elvis. 

De data asta toată lumea izbucni într-un râset asurzitor. 
Dante așteptă să se liniștească. 

— Sigur, asta nu-i decât o poveste, bineînţeles, care a apărut 
ca să ne ajute să ne depășim tulburarea în faţa a ceva la care 
nu ne-am fi gândit vreodată. La fel s-a întâmplat și când s-a 
sinucis Marilyn, sex-simbolul despre care cu toţii credeau că e 
fericită, sau cu dispariţia lui Elvis, cel mai faimos cântăreţ din 
lume. Există mai multe teorii și în privinţa morţii sale, cum bine 
știți. Prima, bineînțeles, e aceea că trăiește încă și că se 
recuperează într-un azil pentru artiști nevoiași. Joe Lansdale a și 
scris un roman despre asta. A doua teorie e că a fost ucis de 
John Lennon pentru că acesta din urmă era gelos pe succesul 

lui. Nu vă faceți griji, a fost răzbunat de Michael Jackson. Și apoi 
cineva l-a răzbunat pe Lennon, nu știu încă cine. 

Alte râsete și aplauze. Mulţumit, Dante deschise sesiunea de 
întrebări. O studentă cu o coafură roșie enormă ridică mâna. 

— Conform spuselor dumneavoastră, domnule profesor... 

— Nu sunt profesor, sunt doar asistent onorific, se răsfăţă el - 
fata era drăguță. 

— Mă scuzațţi. Conform celor pe care le spuneţi, domnule 
Torre, și ceea ce povestiți despre legăturile dintre răpirea 
dumneavoastră și CIA este o teorie a conspirației. Nu există 
dovezi care să le valideze. 

Dante se așteptase la întrebare pentru că îi era pusă mereu. 

— Fapt: numele meu adevărat nu e Dante Torre, dar Tatăl mi- 
a șters din minte toate amintirile despre trecutul meu și mi-a 
implantat unele noi. Nici nu știu dacă m-am născut de- 
adevăratelea la Cremona. Fapt: Tatăl avea finanţatori care au 
fost imposibil de găsit și mai avea și relații cu diverse forțe 
armate. Fapt: a fost imposibil să fie stabilită identitatea 
complicelui Tatălui; în continuare i se spune Neamţul și e la 
închisoare. Fapt: CIA avea un departament științific, MKULTRA, 
care se ocupa de alterarea conștiinței prin experimente pe fiinţe 
umane. Restul au fost deducţiile mele. 

— Eraţi doar un copil, iar el era un nebun care v-a avut în 
mâini ani întregi, zise un alt student. Asta nu e o explicaţie 
suficient de bună? 

— În opinia mea, nu. Dar am spus-o de prea multe ori și n-a 
schimbat situaţia cu nimic. 

— Experimentele MKULTRA s-au încheiat în anii '70, zise 
studenta cu coafură roșie. Și nu au fost niciodată aduse pe 
teritoriul Italiei. E greu de crezut că Tatăl avea relații cu ei. 

— Da, dacă ne luăm după ceea ce știm, așa este. Dar oare 
chiar știm totul? În 1973, directorul CIA, Helms, a dat ordin să se 
distrugă toate documentele care aveau legătură cu MKULTRA. 
Ceea ce am reușit să aflăm a fost găsit în puţinele documente 
rămase și în mărturii. Toată lumea spune că nu e decâto mică 
parte. 

— Însă dumneavoastră nu aţi găsit niciodată dovezi, iar 
procurorii care au anchetat organizaţia Tatălui au clasat cazul, 
zise un alt băiat. 

Dante ridică mâinile în semn de predare. 

— Ok, ok. Aveţi dreptate. lar aici apare problema. 

Făcu o grimasă autoironică. 

— E valabil în cazul meu, ca și în al lui Kennedy: dacă nu 
există probe, vorbim despre nimic. Ce am încercat să vă spun 
astăzi nu e să nu credeţi în nimic sau să credeţi orice, ci să vă 
puneţi mereu întrebări. Dacă vă dă cineva un adevăr 
preambalat, deschideţi ambalajul și vedeţi ce e înăuntru. Nu 
contează dacă adevărul ăsta vi-l dă un politician, un ziar, un 
poliţist sau cineva ca mine. Mergeţi și cercetaţi. Căutaţi-vă 
mereu propriile răspunsuri. Eu asta încerc să fac și am încercat 
să fac și azi cu voi. 

Era o frază menită să obţină aplauze, care într-adevăr 
izbucniră, asurzitoare, marcând sfârșitul prelegerii. Dante se 
deplasă până într-un colț al curții și schimbă două vorbe cu 
studenţii care voiau să-i strângă mâna și să-i ceară autografe, 
pe care le dădu prefăcându-se că nu-i făcea plăcere. Se întoarse 
la Cretinul degli Uberti cu formularele de plată. O picătură în 
ocean: ar fi trebuit să înceapă din nou să caute cățeluși 
dispăruţi. În timp ce se gândea cât de mult își dorea o cafea 
decentă - iar prin cafea decentă se referea la una făcută de el 
însuși - privirea îi căzu asupra unui grup de trei persoane care 
tocmai intrau în curte. Dante îl cunoștea pe unul dintre cei trei. 
Era Alberti, pe care îl știa de pe vremea când nu era decât un 
pifan. Ceilalţi doi nu puteau decât să facă parte din aceeași 
echipă: a Colombei. 

Gândul la ea îi provocă lui Dante un amestec de senzații 
foarte diferite între ele, dar își păstră o expresie neutră când cei 
trei i se proțăpiră înfaţă. 

— Trebuie să-mi chem avocatul? întrebă el. 

— Staţi liniștit, domnule Torre, zise Alberti întinzându-i mâna. 
Ce mai faceţi? 

Dante îi privi mâna, dar nu făcu niciun gest să i-o cuprindă. 

— Nu mă interesează să vă ajut, orice aţi vrea de la mine. 

— Dottoressa Caselli are nevoie de ajutor, zise Alberti. 

Dante se chinui să rămână impasibil. 

— În calitate de poliţist? 

— Păi, da. 

— Atunci nu mă interesează, așa că, dacă nu vă supăraţi... 

Dădu să-și ia telefonul mobil de pe băncuţa pe care o folosise 
pe post de suport când semnase și să plece, dar Esposito se 

mișcă mai repede și i-l confiscă. l-l ţinu la un centimetru de 
figură. 

— Ne pare rău. Sunaţi-o sau vă folosesc nasul ca să formez 
numărul. 

Dante îl privi cu dispreţ. 

— Poliţia angajează mai nou și gorile? 

Guarneri îi împinse în jos braţul colegului. 

— lertaţi-l, domnule Torre, nu a fost într-un colegiu de 
măicuţe ca mine. Dar avem o urgenţă. 

Dante își dădu seama că, pe lângă că erau extenuatți și 
păreau scoși din malaxor, cei trei erau și deosebit de îngrijorați. 
lritarea lui Dante se transformă brusc în curiozitate și își aprinse 
o țigară, în ciuda interdicţiei. 

— Mai întâi povestiți-mi totul, zise el. 


2. 


La două ore de la schimbul de focuri, Centrul islamic din 
Centocelle intrase în stare de asediu. Blindatele blocau intrarea, 
iar agenţii din trupele de șoc erau desfășuraţi pe întreg 
perimetrul. Vreo sută de manifestanți se grupaseră pe trotuarul 
de pe cealaltă parte a străzii, alţi zece ajunseseră la spital, 
cincizeci erau în cătușe și un număr necunoscut hălăduiau prin 
cartier, incendiind tomberoane și spărgând vitrine. Colomba nu 
știa cine lăsase să se scurgă adevărul despre imam - putea fi 
oricare dintre oficialii care gestionau situaţia sau unul dintre 
paramedici -, dar vestea se răspândise printre manifestanți ca 
unda de șoc a unei explozii, având ca rezultat urlete și plânsete. 

Și violență. 

Atacul îi luase prin surprindere iar Colomba, ca toți ceilalţi 
agenți de faţă, se trezise cu o cască pe cap și un baston în mână 
ca să-l respingă. Nu i se mai întâmplase din primii ani de poliţie, 
când făcea ordine pe stadioane și trebuia să reziste în fața 
ultrașilor organizaţi ca la armată, echipați cu rângi și cocteiluri 
Molotov. Pe atunci nu-și făcea probleme să crape capete, dar 
acum se găsea în fața unor persoane disperate care considerau 
că poliţia era vinovată de o crimă pe care urma s-o 
mușamalizeze. Nu mai era atât de simplu. 

Când manifestanţii dădură înapoi, Colomba era leoarcă de 
sudoare, iar bastonul era stropit de sânge. Il aruncă pe jos și se 
refugie în barul fără băuturi alcoolice, ascultând știrile la un 
radio vechi. Luptele de gherilă nu se declanșaseră numai în 
Centocelle, ci în mai multe orașe italiene în care poliția făcuse 
razii prin centrele islamice și moscheile locale. Erau răniți cu 
nemiluita, iar numărul arestaţilor avea deja două cifre. 
Apăruseră și detașamente de cetățeni care se autoproclamaseră 
apărători al gliei strămoșești și care fugăreau pe oricine nu avea 
pielea albă, dar și grupuri de refugiaţi echipați cu bastoane și 
bâte ca să se apere. Colomba își zise că, dacă intenţia 
atentatorilor fusese să provoace un război civil, le ieșise de 
minune. O dată în plus, îi simţi lipsa lui Alfredo Rovere. Rovere 
fusese șeful ei înaintea lui Curcio și avea talentul să pună ordine 
în haos și să o facă să se simtă în siguranţă chiar și în 
momentele cele mai grele. Păcat că Rovere murise ucis de Tată 
și că, înainte să moară, o manipulase ca să-l implice pe Dante în 
anchetă. Oare făcuse ce trebuia, scopul justificase mijloacele? 
Colomba nu reușise încă să-și dea seama. Asta e problema cu 
morţii: nu poţi să stai de vorbă cu ei față în faţă și să te 
lămurești, nu poţi decât să cazi la pace cu tine însuți. lar 
Colombei nu-i prea ieșea lucrul ăsta. 

In timp ce ea simţea nevoia tot mai arzătoare de ceva tare de 
băut, Statul Major al poliţiei trecu de cordoanele trupelor de șoc, 
având-o în frunte pe procuroarea Spinelli. Colomba dădu să 
meargă spre ea și s-o salute, dar Santini, aflat și el în grupul 
noilor sosiți, o trase deoparte fără un cuvânt, printre cutiile de 
suc și ambalajele de mâncare arăbească. inchise ușa și se 
sprijini de ea, de parcă ar fi vrut s-o împiedice pe Colomba să 
scape. 

— Te rugasem să te abţii de la cacaturi! zbieră el, roșu la faţă. 

Colomba rămase în picioare în fața lui, cu o expresie 
sfidătoare pe chip. In aer era un miros greu de glutamat și 
coriandru. | se părea că seamănă cu acela al prafului de pușcă. 

— Și, mă rog, ce căcaturi am făcut? 

— Mai ai și tupeu să-ntrebi! L-ai tratat pe Infanti ca pe un 
subaltern, ai preluat comanda trupelor de șoc! 

Santini mătură cu mâna o masă, trântind un calculator vechi 
din care săriră bateriile. 

— Mulțumită intervenţiei tale geniale, Infanti are acum o 
gaură în faţă și noi avem doi morţi pe care nu putem să-i 
scoatem afară decât cu Forţele speciale! 

Colombei i se întunecă mintea. Examina o crăpătură de pe 
plăcile de faianță, iar în secunda următoare strângea deja în 
mâini gulerul trenciului lui Santini. 

— Da! îi urlă în faţă. Avem doi morți, iar unul dintre ei puteam 
să fiu eu, în pizda mă-sii de treabă! 

— la-ţi mâinile de pe mine. 

Ea nu și le luă. În schimb, continuă să strige, fără să se poată 
opri. 

— A trebuit să omor pe cineva, înţelegi? Am omorât un băiat 
de două de ani! Și tu vii la mine și urli! Eşti un rahat infect! 

Santini o împinse, făcând-o să se lovească de o grămadă de 
cutii de paste. 

— la mâinile de pe mine, domnișoară vicechestor, zise el cu 
răceală. Și mai încet cu tonul. Ultimul lucru pe care-l vreau e să 
înțeleagă și ceilalți că ţi-ai ieșit din minţi. 

Colomba se ridică în picioare, tensionată ca un arc, gata să 
atace din nou. O fărâmă de conștienţță o făcu să se abţină. Se 
opri și se uită la Santini care își încleșta și-și descleșta pumnii, 
răsuflând printre dinți. 

— În debara se ascunsese un fugar cu o pușcă. E vina mea? 

— Ştii de ce se ascundea? zise Santini de parcă ar fi vorbit cu 
o retardată. Pentru că avea o condamnare penală de acum șase 
ani pe motiv de trafic de stupefiante! Dacă nu ţi-ai fi băgat tu 
nasul, Hossein ar fi fost liber și poate ar fi făcut vreo tâmpenie. 
Dar cu siguranţă nu i-ar fi împușcat pe Infanti și pe imam. lar noi 
n-am avea de-a face cu o revoltă. 

— Încleștări de genul ăsta au loc în toată Italia, zise Colomba. 
Operaţiunea „Ciur și sită” a încins spiritele, nu eu. 

Santini pufni. 

— Oprește-te odată! Vrei să schimbi lumea? Du-te și fă pe 
misionarul. În poliţie există reguli. 

— Te doare pe tine rău de tot de reguli, bălmăji Colomba în 
timp ce furia îi era înlocuită de vină. 

— Eu îmi văd lungul nasului de când m-au trimis din nou la 
Brigada Mobilă, Caselli. Eu învăţ din greșelile mele. 

Santini își aprinse o ţigară. 

— Tu, în schimb, greșești întruna. 

Scoase fumul pe nări, iar Colombei i se păru că semăna cu un 
dragon din basme. 

— Pot să aflu și eu ce mama dracului ai păţit? Ai fost tot 
timpul un ghimpe în coastă, dar pe vremuri știai până unde 
puteai să te înfigi, altfel n-ai fi făcut carieră. Acum ai devenit o 
caricatură. 

Colomba simţi că roșește și se uri pentru asta. 

— Ai terminat ce aveai să-mi zici? 

— Încă ceva: nimeni n-o să vrea să-și asume răspunderea 
pentru ceea ce s-a întâmplat, cu atât mai puţin că ne-a trimis 
aici. Moartea lui Hossein nu deranjează pe nimeni, dar moartea 
imamului riscă să devină un caz diplomatic în care să se implice 
toate comunităţile islamice. Oalele s-ar fi spart în capul lui 
Infanti dacă n-ar fi fost împușcat, dar acum o să facă tot 
posibilul să apară ca victimă, nu ca un dobitoc. 

— lar asta înseamnă să mă bage pe mine în rahat. 

— Bravo. Așa că ai grijă ce-i povestești lui Spinelli. Dacă n-ai 
de gând să le spui că Hossein și imamul voiau să pornească 
războiul sfânt și te-au atacat în numele Califatului, mai bine te 
prefaci că nu-ţi amintești nimic din pricina șocului. 

— O să spun adevărul și gata. 

Colomba își molfăi buza de jos în timp ce în urechi îi răsunară 
din nou cuvintele imamului: Totul e o făcătură. 

— Suntem siguri că atentatul din tren are legătură cu 
terorismul islamic? 

— N-ai văzut că l-au revendicat? 

— Oricine poate să spună că e un soldat al Islamului, asta nu 
înseamnă că e și adevărat. 

— Te rog io, nu mă lua cu din astea, zise Santini exasperat. 
Echipele de geniști au mai găsit trei butelii cu gaz în tot atâtea 
trenuri. După părerea ta cine putea să facă așa ceva dacă nu 
rahatu' ăla de ISIS? 

— De ce n-au ucis pe nimeni? întrebă Colomba consternată. 

— Pentru că am oprit la timp circulaţia trenurilor. Probabil că 
le-au amplasat pe toate noaptea trecută sau în cea de dinainte, 
când vagoanele erau încă în depoul Gării Milano Centrale. Dar 
deocamdată e doar o ipoteză. 

— Pe camere e ceva? 


VP - 57 


— Nu. Oricum paza din gări e o varză totală, în cel mai bun 
caz reușesc să ţină afară boschetarii. Dar cum de te îndoiești de 
făptași? 

Înainte ca ea să poată inventa un răspuns, pe telefon apăru 
iconita galbenă de Snapchat care o anunţa că o sună cineva. O 
singură persoană știa să folosească aplicaţia cu pricina, aceeași 
care o și obligase s-o descarce pentru că încripta apelurile. Din 
pricina asta, aplicaţia era foarte populară printre traficanţii de 
droguri și adolescenţii care aveau chef să-și trimită mesaje 
erotice. 

— E ceva personal, îi zise lui Santini. Te deranjează dacă-mi 
lași și mie puţină intimitate? 

Santini desfăcu larg braţele. 

— Cum să nu, dar vă rog! pufni el iritat. Ține minte ce ţi-am 
spus. 

Polițistul ieși, iar Colomba înțelese atunci că, sub 
comportamentul grobian, chiar își făcea griji pentru ea. Era ceva 
la care nu se așteptase și o luă pe nepregătite. Închise la loc ușa 
și se așeză pe o cutie de sucuri de la Lidl. 

— Mersi că m-ai sunat, Dante, zise ea la telefon. 

— Oamenii tăi nu prea mi-au dat de ales, răspunse el rece. 
Data viitoare măcar sună-mă tu direct. 

— Ai fi răspuns? 

— Nu pot să-ți garantez. 

— Atunci înţelegi de ce a trebuit să procedez așa. 

Urmă o clipă de liniște stânjenitoare. 

— Eşti bine? întrebă el, parcă amintindu-și de bunele maniere. 

Nu. 

— Da, da, sunt ok. Dar am nevoie de ajutorul tău. 

De cealaltă parte, Dante se așeză pe portbagajul mașinii celor 
trei Amigos, pe care o parcaseră pe strada universităţii. Cei trei 
stăteau la câţiva metri distanţă, uitându-se la studentele care 
treceau și dându-le note în funcţie de dimensiunea bustului. 

— Da, cred că m-am prins de asta, CC, zise el folosind bine- 
cunoscutul diminutiv. 

O spuse cu naturalețe, apoi urmă un alt moment de liniște. 

— Ai văzut clipul în care e revendicat atentatul din tren? 
întrebă Colomba. 

— N-am avut timp. 

— Probabil că ești singurul pe o rază de o mie de kilometri. 
Poţi să te uiţi la el, te rog? 

— Acum? 

— Da. 

— Vrei să-mi spui de ce? 

— Ti-au povestit despre imam, nu? 

— Da. 

— Mi-a spus ceva care m-a neliniștit. Atât. Uită-te la clip, apoi 
sună-mă din nou, te rog. 

Dante pufni. 

— La ordinele dumneavoastră, spuse el, și încheie 
convorbirea. 

Cineva bătu la ușă, iar Colomba îl pofti înăuntru. Era un agent 
care voia s-o anunţe că procuroarea era gata s-o vadă. Colomba 
zise că mai avea nevoie de câteva minute, iar lacrimile de pe 
obraji fură suficient de elocvente. 

Între timp, Dante se așezase în poziţia lotus și deschisese 
iPad-ul pe care-l ducea în mapă. 

— Ce mama dracu' face? întrebă Esposito dezlipindu-și o clipă 
privirea de la fete. Un ritual voodoo? 

— Sst! Lasă-l să lucreze, răspunse Alberti, care era un mare 
admirator al lui Dante. 

Dante își puse căștile și porni clipul. După câteva secunde 
înțelese de ce Colomba îi ceruse să se uite și el, iar după un 
minut regretă că o ascultase. ÎI derulă de două ori, iar a treia 
oară îi opri sonorul. 

— Verdictul? zise Colomba când Dante o sună înapoi. 

— E doar o analiză preliminară... și oricum clipul se vede așa 
și-așa... 

Colomba simţi cum plămânii i se strâng. 

— Hai, scuipă tot. 

— Ok. E ceva ciudat. 

Colomba oftă prelung. Rahat, își zise. 

— Ce e? 

— Cei doi. Vorbesc prost arabă, îţi dai seama după cum au 
pronunţat numele protectorilor lor. Unghiile, bătăturile și forma 
mâinilor te duc cu gândul la munci grele, necalificate. Nu sunt 
suficient de competenţi cât să fabrice gazul ăla. 

— Poate li l-a dat cineva, zise Colomba. 

— E fabricat artizanal, deci îmi imaginez că a fost făcut chiar 
la noi în ţară. Dacă și l-ar fi luat de pe piaţa neagră, ar fi ales 
ceva mai puternic și mai ușor de folosit, un gaz paralizant sau C- 
4. 

— Așa zice și Bart. Ea s-a ocupat de victimele din tren. 

— Atunci nu e urmă de îndoială. 

Dante o respecta enorm pe doctoriţă. 

— Nu au o pregătire strălucită, au un venit mic dacă te iei 
după hainele de duzină pe care le poartă și după cearșaful pe 
care l-au atârnat, care e de o calitate mizerabilă. Mulţi martiri și 
kamikaze sunt așa. Dar nu și celulele clandestine care speră să 
rămână active mult timp și care fac parte, în general, din elită. 
Printre ei sunt o mulţime de ingineri și aproape toţi au diplomă. 
Carnea de tun, în schimb, e formată din nefericiţi ca ăștia. 

— Prin urmare au un șef care a fabricat gazul și i-a învățat 
cum să se miște. 

— Un șef straniu. Le-a încredințat lor anunţul în loc să-l facă la 
persoana întâi. Una sunt testamentele martirilor, alta 
manifestele programatice. Pe astea din urmă le-au făcut 
dintotdeauna șefii. Și mai e ceva și mai tare, zise Dante pe un 
ton îngrijorat care nu-l caracteriza. Fiecare religie are 
caracteristicile ei, dar multe dintre ele cer să te închini sau să te 
prosternezi, ca în cea musulmană, unde rugăciunea e formată 
dintr-o serie de mișcări bine stabilite care compun Rak'a. Te 
ridici în picioare, te așezi pe călcâie, te închini... 

— Dante, te rog, mă cam grăbesc... 

— Ok, ok. Un credincios nu trebuie să se gândească prea mult 
cum să se miște când se roagă, devine o mișcare automată. lar 
mișcările automate tind să fie repetate și în afara contextului 
inițial. Când cineva format în catolicism îţi spune Te rog, deseori 
își împreunează mâinile ca și cum s-ar ruga de-adevăratelea. 
Când se gândește la Cel de Sus, un musulman tinde să se 
aplece, mai mult sau mai puţin, în funcţie de religie, chiar dacă 
vorbim aici de micro-gesturi. 

Dante își aprinse o ţigară de la mucul celeilalte. 

— Ei l-au lăudat pe Allah, pe Profet, pe Calif, dar erau țepeni 
ca o scândură. N-au schiţat niciun gest instinctiv pe care să-l 
cenzureze. Sunt falși ca banii de Monopoly. Nu știu de ce i-a ales 
șeful lor, dar sigur nu pentru credinţă. lar asta mă face să mă 
îndoiesc și de credința șefului. 

— Poate s-au radicalizat în grabă. Ca individul ăla de la Nisa. 

— Care a folosit un camion, nu o butelie cu gaz. E o mare 
diferenţă de pregătire. 

Colomba închise ochii. 

— Imamul zicea că totul e o făcătură. 

— O fi zis-o ca să acopere pe cineva. 

— În ultimele clipe de viaţă? Spunea că Hossein, băiatul pe 
care... 

Se blocă, nu reuși să continue. 

— Care a murit, completă Dante în locul ei, înțelegând 
impasul în care se afla. Și nu e vina ta, dacă tot am deschis 
subiectul. 

— Mersi pentru înțelegere, i-o tăie scurt Colomba. Spunea că 
Hossein era speriat pentru că îi cunoștea și îi era teamă să nu 
fie băgat și el în afacerea asta. 

— Să presupunem că e adevărat. De ce i-ar fi omorât pe toţi 
oamenii ăia? E limpede că sunt arabi, ce interes ar avea să-și 
pună în cap autorităţile? 

— Nu știu... e plin de dobitoci peste tot, zise Colomba. 

— Cam șaptezeci la sută din populaţia globului sunt dobitoci, 
iar mare parte din ei poartă uniformă. 

Colomba numără până la cinci în minte înainte să-i răspundă. 
Nu era momentul să se certe. 

— Dante... 

— Nu mă refeream la tine. Vorbește cu procuroarea, spune-i 
ce știi. Dacă te ajută, îi povestesc și eu de-a fir a păr tot ce am 
aflat. 

— N-ar ajuta cu nimic, Dante. Reputația ta printre forţele de 
ordine e mizerabilă. Nu ţi-ar accepta părerea nici dacă le-ai 
spune cât e ceasul. 

— În trecut am demonstrat că sunt de încredere, zise Dante 
jignit. 

— Asta înainte să acuzi guvernul și toate instituţiile statului că 
sunt infiltrate de agenți CIA. 

— Mi-au interpretat greșit cuvintele. 

Interviul, care apăruse în unul dintre ziarele cele mai 
importante, stârnise oarecare vâlvă, precum și o serie de 
interpelări parlamentare care nu avuseseră niciun rezultat. 

— Parţial, în orice caz. 

— În al doilea rând, și eu am o oarecare problemă de 
credibilitate. 

— Nu ești preferata șefului? 

Colomba numără până la douăzeci. 

— Nu, Dante. Nu sunt preferata nimănui. Nu mi-a fost ușor să 
mă întorc la serviciu, iar mulţi dintre colegii mei nu sunt foarte 
încântați că am apărut din nou în peisaj. 

— Mi se pare mie sau te prevenisem? 

— Te rog... nu vreau să ne certăm. Nu e momentul. 

Dante se relaxă puţin. 

— Ai dreptate, scuze. Sigur nu te-ar asculta dacă insiști? 

— Până la urmă da. Dar nu știu cât ar dura. Teoretic, ancheta 
e în mâinile unei echipe de intervenţie care răspunde de fiecare 
operaţiune. Mă vezi în stare să-i conving pe înțepaţii ăia de la 
Servicii că se înșală? lar procuroarea n-o să ia niciun fel de 
decizie fără acordul lor. 

— Cam greu, recunoscu Dante. 

— Asta fără să mai pun la socoteală că, dacă ne înșelăm noi, 
n-o să mă fac de rahat numai eu ci și toată Brigada Mobilă și 
șeful meu. 

— Ok, am înţeles. Dar nu văd care-i problema. Până la urmă 
tot o să-i găsiţi pe cei doi. Sunteţi câteva sute pe urmele lor. 

— Când greșești premisele unei anchete pierzi o grămadă de 
timp, zise Colomba. Dacă ăia doi n-au nicio legătură cu Islamul 
radical, până ajungem la ei o să fugă cine știe unde. Am nevoie 
de ceva concret pentru procuroare, ceva de necontestat. 

— Mult noroc. 

— Eu nu pot să mă mișc de-aici. 

Dante simţi nevoia să bea o tărie, de fapt două sau trei, 
înțelegând ce i se cerea. 

— CC... tu chiar mă rogi să fac pe poliţaiu' în locul tău? 

— Puțin, recunoscu Colomba. Dar crede-mă, dacă te-am 
căutat după halul în care ne-am despărțit, am făcut-o numai 
pentru că ești chiar ultima mea speranţă. 

Dante râse amar, destinzându-se încă puţin. 

— Nu e foarte măgulitor. 

— Ești și prima mea alegere, dacă vrei neapărat să afli. 
Uneori, cele două lucruri coincid. 

Dante căzu pe gânduri câteva clipe, măcinat de sentimente 
contradictorii. 

— Aș putea să-mi arunc o privire peste prietenii lui Hossein..., 
zise el fără tragere de inimă. li aleg pe cei care deocamdată nu 
sunt luaţi în colimator de colegii tăi sau care nu sunt moderați 
sau atei. Cred că ambii au crescut la Roma, dacă e să mă iau 
după accent. Dar nu pot să fiu sigur dacă nu mă întâlnesc cu ei 
față în faţă. Cât despre dovezi, să vedem ce apare. 

— Ok, mulțumesc. Vorbesc serios. 

— Da, da, bine. Cum procedăm? 

— Echipa mea o să rămână cu tine, o să te ajute la investigaţii 
și o să te protejeze, dar dacă situaţia se împute ne retragem, 
bine? Nu vreau să-ţi pui pielea la bătaie. 

Dante îi privi pe Amigos cu coada ochiului: unul era un 
pămpălău care abia aștepta să facă impresie bună, altul suferea 
de depresie și altul nu știa să-și ţină mâinile la locul lor. Dar de 
ei cine mă protejează? își zise. 

— Ok, dacă altfel nu se poate... Aș fi preferat să lucrez cu 
tine. 

— Nu știu cât de utilă ţi-aș fi în clipa asta. 

Colomba se șterse la ochi. 

— Mai devreme am făcut o criză. 

Ultimele zale ale armurii lui Dante se frânseră când auzi că 
glasul îi tremura și era gata să izbucnească în plâns. 

— Atac de panică? întrebă el cu delicateţe. 

— N-am mai făcut de când a murit Tatăl. Speram... să mă fi 
vindecat. Dar nu mai puteam să respir... și iar am avut 
halucinaţii. 

Dante nu-i spuse la ce se gândea. Că n-o să se vindece 
niciodată, că odată daunele produse, odată ce a apărut o fisură, 
nu mai ai cum s-o oprești. Cel puţin în cazul lui așa fusese, urma 
să rămână afectat pe viață. 

— leşi din chestia asta, CC. Viața ţi-a oferit un credit, 
încasează.-l. 

— Nu pot. Știu cum m-aș simţi dacă aș renunța și s-ar 
întâmpla ceva, zise Colomba cu un firicel de voce. Dă-mi-l pe 
Esposito ca să-i spun ce am stabilit. 

— Spune-i și să nu mai belească ochii la tot ce mișcă, te rog. 

— Dă-mi-l. 

Dante îi dădu telefonul, apoi se întinse pe portbagaj și privi 
cerul albastru. Cum naiba reușesc să mă bag în toate rahaturile? 

Intrebarea era retorică, știa foarte bine răspunsul. 

După convorbirea telefonică, / Tre Amigos se consfătuiră vreo 
zece minute, apoi se proţăpiră în faţa lui. 

— Nu ne îndoim de dumneavoastră, zise Guarneri. Dar n-am 
înţeles cum ne puteţi ajuta. Clipul ăla e analizat pe toate părțile 
de azi-noapte, dumneavoastră v-aţi uitat la el cinci minute. 

— Nu v-a spus dottoressa Caselli? Sunt vrăjitor. 

Cei trei îl fixară cu feţe inexpresive. Ce public jalnic, îşi spuse 
Dante. 

— Mă pricep foarte bine să recunosc persoane. Și să le 
găsesc. 

— Asta știu și eu, zise Esposito. Dar doi indivizi mascaţi dintr- 
un clip... nu-i cam exagerat? 

— Să vă dezvălui un secret, nu mă omor după chipuri. Mă și 
chinui să le ţin minte. 

Nu era chiar adevărat, cel puţin nu de când devenise adult, 
dar povestea suna mai bine așa. 

— Știţi cu toţii că am fost răpit, nu? Treișpe ani nu l-am văzut 
decât pe temnicerul meu, pe Tată. Întotdeauna avea faţa 
acoperită. Trebuia să-mi dau seama de starea lui după mişcările 
corpului: am devenit foarte bun la asta. Și la a vedea lucruri pe 
care alţii nu le observă în general. 

— Cum ar fi? întrebă din nou Esposito. 

— Aveţi un șarpe pe gât, zise Dante. 

— Pe dracu”. 

— Așa e, dar voiaţi să verificaţi instinctiv. Conștientul 
dumneavoastră a blocat gestul înainte să fie dus la bun sfârșit 
ca să nu vă faceţi de râs, dar corpul are un creier propriu, 
împrăștiat în miile de kilometri de fibre nervoase în care suntem 
înfășuraţi. Mișcările, posturile sunt influențate de factori ca 
educaţia, mediul și vârsta, dar sunt unice, la fel ca amprentele 
digitale. Dacă mâine v-aș întâlni din nou și aţi avea o cagulă pe 
cap, să fiţi sigur că v-aș recunoaște. Și datorită faptului că v-aţi 
rupt meniscul când jucaţi fotbal. 

Esposito rămase cu gura ca la dentist. 

— De unde știaţi? 

— Se vede din cum mergeţi. Cât despre fotbal... mă rog, nu- 
mi păreţi genul care să practice gimnastică ritmică. 

Esposito chicoti fără să vrea și se întoarse către Alberti. 

— Mereu face așa? 

— Mereu, zise el, mândru că era cel care îl cunoștea mai bine 
pe Dante. 

— Ok. Avem trei sau patru ore până să se prindă dottor 
Santini că nu suntem unde trebuie să fim și să ne cheme înapoi 
la Centru, zise Guarneri. E de ajuns ca să faceţi o minune? 

Un dezastru, ar fi vrut să-i răspundă Dante. Dar ei erau 
publicul lui, iar publicul nu trebuia dezamăgit niciodată. 

— Fiţi atenţi. 


3, 


În următoarea oră, Dante se încuie în mașina celor trei 
Amigos. Era unul dintre puţinele locuri închise pe care izbutea 
să le suporte, câtă vreme nu era în mișcare. Tastă cu frenezie 
pe laptop cu mâna lui bună, pomenind toţi sfinţii din pricina 
conexiunii prin telefon proaste. Se rășchirase pe bancheta din 
spate, cu un picior sprijinit pe tetiera din faţă și cu celălalt pe 
lunetă. 

Își aprindea ţigară de la ţigară fără să bage în seamă fumul, 
atât de des că îl făcea să lăcrimeze. Naviga pe rețele de 
socializare și verifica puţinele nume pe care Amigos reușiseră să 
i le dea și care proveneau din dosare despre cunoscuții și 
complicii lui Hossein de pe vremea când câștiga o pâine 
vânzând droguri, înainte să se convertească și să se apropie de 
moscheea de la Centocelle. 

Niciunul nu semăna cu cei doi din clip. Dante trecu apoi la 
Hossein însuși, folosind toate programele vag ilegale pe care le 
instalase într-o partiție criptată. 

Prima oprire fu Facebook, paginile aurii ale lumii întregi. 
Niciunul dintre cei șaizeci de prieteni ai celui mort nu avea o 
fizionomie compatibilă cu a celor doi jihadiști autointitulați. 
Începu să citească și să examineze rapid toate postările lui 
Hossein. Se vedea că pagina lui era a unui credincios adevărat. 
Nu tu funduri, nu tu glumițe, nu tu jocuri, nu tu apartenenţă la 
grupuri pornografice sau de întâlniri. Doar poze cu prieteni care 
nu făceau nimic mai rău decât să tragă din narghilea sau să 
înoate și cu femei cu văl care puteau fi doar rude mai în vârstă. 
Cai în galop. Flori. Apusuri de soare. Moschei. Versete din Coran, 

dintre cele liniștite, care nu vorbesc despre necredincioși care 
trebuie pedepsiți. 

In josul postărilor de pe pagina principală, Dante găsi o 
conversaţie cu un văr. Vorbiseră în urmă cu doi ani. Printre 
altele, vărul îl întreba pe Hossein de ce nu-și mai actualiza site- 
ul, iar dedesubt dădea adresa. Dante o copie în browser și 
ajunse la o pagină care nu apăruse din prima pe motoarele de 
căutare. Era o pagină personală de pe un site plin de publicitate, 
abandonat în urmă cu trei ani, cu alte poze cu cai și apusuri și o 
altă sură din Coran despre natură și minunăţiile ei. Nu era nimic 
concret, trebuia să scormonească mai adânc. 

Alberti deschise portiera de pe partea șoferului și fu înghiţit 
de un nor de fum. Incercă să-l alunge cu mâna și se așeză la 
volan. 

— Sunteţi bine, domnule Torre? 

El ridică iritat privirea. 

— A picat boroboaţa pe tine? 

— Poftim? 

Dante își dădu ochii peste cap și explică pe un ton pe care-l 
folosești cu copiii mici: 

— Colegii tăi te-au trimis să mă controlezi? 

— Ah, nu, cum, se poate? minţi Alberti. Voiam să vă întreb ce 
faceți. 

— Caut pe cineva cu care Hossein încetase să se mai 
întâlnească. Asta e avantajul internetului, se păstrează tot. 

— Poate că nu erau prieteni. 

— Inainte să moară, imamul a zis că Hossein îi recunoscuse 
pe cei doi din clip. Ca să facă asta, trebuia să fie destul de 
apropiaţi. 

— Sau să fie ca dumneavoastră. 

— Ai devenit mai bun de când am lipsit. 

Coșurile lui Alberti ieșiră mai tare în evidenţă. 

— Și aţi găsit ceva? 

Dante întoarse computerul ca să-i arate pagina site-ului. 

— Ştii ce sunt codurile sursă ale unei pagini web? 

— Instrucţiunile care-i dau o formă, o culoare etc. 

Dante făcu un alt semn aprobator. 

— Azi ești pe val. Codurile sursă conţin o serie de informaţii 
care nu sunt vizualizate. Cum ar fi numele creatorului, 
programul în care a fost concepută pagina... 

— Și aţi găsit ceva care să ne ajute? 

Lui Dante îi scânteiară ochii. 

— O adresă de mail veche din lista lui Hossein, a unui dealer 
care e oale și ulcele. Nu pot să intru în inbox, aș avea nevoie de 
o echipă de poliţie de la telecomunicaţii, dar hai să vedem dacă 
nu găsesc ceva dacă o bag în motoarele de căutare de pe 
rețelele de socializare, poate apare vreun utilizator. 

Unul dintre progrămelele lui vag ilegale îi permitea să verifice 
pe toate rețelele de socializare, chiar și pe cele abandonate sau 
semiabandonate. 

Răspunsul veni după câteva secunde și îl surprinse. 

— Fii atent, cică Myspace! zise Dante. 

Era marele deschizător de drumuri al internetului, acum 
frecventat numai de un nucleu dur de melomani. 

— Ce coincidenţă, zise Alberti. Și eu stau pe Myspace. 

Dante îi pasă laptopul. 

— Atunci intră de pe contul tău, ca să nu-mi mai creez eu unul 
și să-mi odihnesc mâna. 

Alberti se conformă. Pagina lui se numea Rookie Blue și 
conţinea vreo sută de mostre muzicale pe care le compusese 
noaptea. Continua să creadă că poliţia era doar un serviciu 
trecător și că mai devreme sau mai târziu urma să se poată 
dedica în exclusivitate muzicii. Voia să compună dar nu să se și 
expună, avea trac. Alberti dădu click pe una dintre piese, iar 
muzica electronică invadă interiorul mașinii. 

— Vă place? 

Pe Dante îl îngrozea. 

— Parcă ne grăbeam. 

— Putem s-o ţinem ca muzică de fundal. 

— Nu. 

Alberti opri muzica și intră pe pagina lui Hossein. 

— Nu s-a mai conectat de patru ani, citi el. 

Cam de când îşi făcuse poza în care purta șapca cu Black 
Panther care îi decorează pagina, își zise Dante. 

— Face parte din vechea lui viaţă, spuse el cu voce tare. 

— De ce nu și-a șters-o? 

— Probabil că nu-și mai amintea că-l are. Se înscrisese cu o 
adresă de mail oarecare, nu mai primea notificările de la 
Myspace. Ce mai e pe-acolo? 

— Să vedem..., zise Alberti și începu să deruleze pagina, în 
timp ce Dante se rășchira și mai mult și își aprindea ultima 
țigară din pachet. 

Nu era rău să aibă un asistent. 

— În afară de poza aceea, Hossein a încărcat trei mixuri 
dance, vreţi să le auziţi? 

— Absolut deloc. 

— Şi s-a împrietenit cu niște DJ arabi, americani... să-i verific? 

— Numai dacă ajungem disperaţi. Vreun italian sau vreunul 
care locuiește în Italia? 

— Hmm... trei sau patru. 

— Hai să-i vedem pe ăia. 

— Doi sunt DJ pe care-i cunosc. Nu sunt chiar faimoși, dar 
sunt buni. Vreţi să... 

— Nu. Mai departe? 

— Unul e diletant. N-a încărcat nici măcar o piesă, doar anul 
trecut a pus un clip. Locuiește în Roma. 

— Dă să văd, zise Dante îndreptându-se. 

Alberti apăsă pe clip. Fusese înregistrat pe mobil cu o mână 
nesigură. Se vedeau vreo zece persoane care dansau pe muzică 
techno la ceea ce părea a fi o petrecere privată dintr-un 
apartament. Un băiat de vreo douăzeci de ani, cu un trup firav, 
se agita în faţa obiectivului. Pe cap avea căști de DJ, iar în mână 
ținea o sticlă de bere - nu era tocmai halal. Dante micșoră 
viteza clipului și se concentră asupra mâinilor și capului 
băiatului. 

— S-ar putea să fie el, zise. 

Alberti se îndreptă atât de brusc încât se lovi de plafon. 

— Cât de lejer o spuneți! 

— Am zis că „s-ar putea”. Încercaţi să aflaţi cine e. 

Alberti dădu buzna afară din mașină, iar i Tre Amigos 
rămaseră lipiţi de telefoane ca să ceară favoruri colegilor de 
peste tot. Astfel, descoperiră că DJ-ul dansator, care pe pagină 
își zicea Musta, era de fapt Mohammed Faouzi, fiul lui Hamza 
Faouzi și al Mariei Addolorata Piombini, cetăţean italian născut 
la Roma în urmă cu douăzeci și cinci de ani. Ca antecedente 
avea o încăierare la beţie, posesie de droguri pe care voia să le 
vândă și faptul că își scrisese numele cu graffiti pe un edificiu 
public. Nu părea să aibă nicio cunoștință suspectă printre 
infractori și cu atât mai puţin printre islamiștii extremiști. 

Dante studie pe iPad imaginile din fototeca poliţiei. 

— V-aţi convins? întrebă Esposito. 

— Acum la fel ca mai înainte, răspunse Dante. 

Cu ajutorul Serviciilor sociale descoperiră unde lucra Musta, 
iar de la Divizia Narcotice aflară unde fusese săltat când vindea 
hașiș: într-un cartier de la periferie numit Malavoglia. Cei patru 
intrară în mașina care mirosea urât din pricina fumului și 
traversară Roma cu sirena pornită și geamurile coborâte, astfel 
încât Dante să simtă aerul pe faţă, în ciuda faptului că afară 
vremea începea să se înrăutățească. Ținea ochii închiși și 
mâinile strânse pe centura de siguranță și gemea de fiecare 
dată când depășeau patruzeci la oră, obligându-i pe ceilalţi să 
se oprească la fiecare câţiva kilometri ca să-și dezmorţească 
picioarele și să se calmeze. Cum-necum, reuși între timp să-l 
studieze pe Musta pe reţelele de socializare, intrigat de faptul că 
băiatului i-ar fi putut trece prin minte să ucidă pe cineva. Nu știa 
să ghicească gândurile oamenilor, cu siguranţă nu folosind o 
poză de pe Facebook, dar nu și-l putea imagina apăsând pe 
declanșatorul bombei cu cianură. 

— ÎI credeţi în stare să fie terorist? întrebă Guarneri de parcă 
îi ghicise dubiile. Un traficant beţivan? 

— N-ar fi primul căruia să i se năzare să facă pe 
fundamentalistul, zise Dante. 

Numai că Musta era oricum, numai nu fundamentalist. Nimic 
din ce descoperise Dante nu-l făcea să pară dezechilibrat. Și 
totuși era sigur că nu se înșela. Felul în care își ţinea Musta 
gâtul, poziția umerilor, totul era identic cu ceea ce văzuse la 
unul dintre teroriștii din clip: la cel mai mic, care vorbea prost 
arabă. 

Opririle la firma de curierat unde Musta lucra ca hamal și la 
barul de imigranţi unde fusese prins cu hașișul nu avură niciun 
rezultat. Mulțumită feței de copil, Alberti pretinse că era un 
prieten de-al lui și reuși să descopere, fără să trezească 
suspiciuni, că nimeni nu-l mai văzuse pe Musta de câteva zile. 
Mai rămânea doar apartamentul, care se afla într-o locuinţă 
socială cu două sute de camere înghesuite ca într-un fagure. Cel 
puţin jumătate dintre ele erau ocupate ilegal. Musta locuia acolo 
cu fratele lui, Mario Nasim și cu mama, care lucra într-o firmă de 
utilaje. Tatăl se întorsese în Maroc când Musta era mic și nu mai 
apăruse de atunci. 

Cei patru parcară la mică distanţă de bloc, care părea un deal 
de ciment ciuruit de soare. In fața intrării aproape baricadate de 
biciclete, mai mulţi copii de toate etniile așteptau cina jucându- 
se și făcând o larmă infernală. Pe stradă mai erau alte șase 
clădiri aproape identice care se ridicau pe un câmp plin de 
buruieni. Nu era nici urmă de magazin sau bar pe o rază de un 
kilometru. Lui Dante îi aminti de Escape from New York, sau în 
orice caz de vreo versiune autohtonă a filmului. 

Esposito îl luă de braţ și îl trase deoparte. 

— Să ne înțelegem foarte clar. Faouzi ar putea fi înarmat și nu 
putem să intrăm în liniște. De acord până aici? 

Dante încuviință. 

— Aici locuiesc mai ales negri și țigani, oameni care-și văd de 
treabă pentru că așa le convine, continuă Esposito. Dar unii 
dintre ei ar putea să cheme ajutoare dacă văd că dăm buzna, 
mă-nţelegeți? 

— Vreţi să știți dacă merită să riscați. 

— Dacă Faouzi e cine credem că e, n-o să ne supere nimeni. 
Dar dacă nu e cine trebuie, s-ar putea să avem probleme. 

Dante ezită. Putea să oprească toată nebunia și să-i 
scutească pe toţi de mari necazuri. Dar era prea orgolios ca să 
renunţe după ce acceptase sarcina. 

— Sunt rezonabil de sigur, zise. Dar dacă aș fi infailibil aș fi 
milionar. 

Esposito făcu o grimasă amuzată. 

— Umblă vorba că sunteţi plătit bine pentru consultanţă. 

— Niciodată suficient, răspunse Dante. 

Nu-i spuse că de luni întregi nu mai acceptase niciun onorariu. 

Esposito își aprinse o ţigară și îi oferi și lui una, mereu atent la 
ușa de la intrare. În clipa aceea, Dante surprinse o străfulgerare 
din ceea ce trebuia să fi fost în tinerețe, înainte să fie copleșit de 
propriile sale greșeli. 

— Ce facem dacă Faouzi nu-i acasă? 

— Ne-am tras-o singuri. Asta dacă nu cumva găsim ceva util 
prin casă. 

— Cum ar fi o butelie cu cianură? 

— Ar fi ideal. ` 

Esposito se apropie de colegii lui. Intre timp, Alberti reușise să 
descopere cu exactitate care era apartamentul după ce îi 
întrebase pe copii. 

— Al doișpelea, prima ușă după lift. 

Esposito își scoase pistolul din toc, îl armă și îl puse în 
buzunarul exterior al hainei. 

— Să mergem. 

Și Guarneri și Alberti băgară un cartuș pe ţeavă, cel din urmă 
cu mâini tremurânde. 

— N-avem veste antiglont? întrebă el. 

— Vrei să ne dăm de gol imediat ce ne deschide ușa? zise 
Esposito. 

— Dacă ne așteaptă cu un kalașnikov? întrebă Guarneri. 

— Tocmai de asta: dacă mergem cu vestele pe noi, o să tragă 
la cap. 

— Eu o pun pe mine, zise Alberti și se întoarse la mașină, iar 
în clipa aceea se hotărâră și ceilalți doi să le pună. 

Guarneri și Esposito intrară. Dante îl apucă de braţ pe Alberti. 

— Sigur de simţi în stare? îl întrebă el. Și-așa ai trecut prin 
destule. 

Alberti făcu o grimasă. 

— Tocmai de asta. Vreau să văd cum se termină povestea 
asta, zise și dispăru înăuntru. 

Eu nu, îşi spuse Dante. 

Era din ce în ce mai convins că n-avea să-i placă. 


4. 


I Tre Amigos luară liftul până la etajul al unsprezecelea, apoi 
urcară pe scări cât puteau de încet. Acolo nu mai erau copii care 
să se joace, ci doar sunetele televizoarelor și boxelor care vibrau 
în casa scărilor și miros de mâncare. 

Când ajunseră pe palier, Esposito scoase arma, o ţinu cu 
ambele mâini și o îndreptă spre ușă, în timp ce Alberti îl sprijini 
pe Guarneri, care o lovi cu ambele picioare la nivelul broaștei, 
spărgând-o. Ușa se izbi de perete cu un zgomot asurzitor. 
Guarneri se reechilibră și alergă înăuntru cu pistolul înainte, 
urmat de ceilalți doi care îi urlau oricui era în casă să se 
oprească și să ridice mâinile. Înaintea ochilor le apăru un tânăr 
rasta de douăzeci de ani în chiloţi și maiou, de două ori mai gras 

decât suspectul pe care-l căutau și învăluit într-un miros de 
hașiș. 

— Hă? izbuti el să spună înainte ca Esposito să-l doboare cu o 
scatoalcă. 

e 

Trecuseră zece minute de la începutul raidului. Dante aştepta 
în fața ușii de la intrare cu inima cât un purice. In cele din urmă 
auzi cum liftul se deschide și Alberti apăru în curtea interioară. 
Își scosese vesta antiglont. 

— Nu-i acasă, zise el. 

— Mult zgomot pentru nimic. Vreo butelie suspectă? 

— Deocamdată nu, dar l-am găsit pe fratele lui, care zice că 
nu știe nimic. Dacă aţi putea să urcați să ne ajutați v-am fi 
recunoscători. Eventual repede. 

Dante privi interiorul cufundat în penumbră, care i se păru că 
arată ca o gură gata să-l devoreze. Doamne, speram să nu fie 
nevoie, își zise. 

— Va trebui să aprinzi toate luminile. 

— În casă? 

— In bloc. Urcăm pe scări. 

— Douășpe etaje? 

— Dacă tu crezi că sunt în stare să ajung până sus închis într- 
o cutie de metal susținută doar de câteva cabluri te înșeli 
amarnic. 

Dante luă două pastile de Xanax și le zdrobi între două 
monezi, apoi le trase pe nas sub privirile scandalizate ale 
celuilalt. 

— Așa merge mai repede. 

— Dacă ziceţi..., răspunse Alberti nu foarte convins. 

Efectul medicamentului îl lovi pe Dante ca un ciocan când era 
încă la primul etaj. Simţi cum corpul îi e învăluit într-un costum 
de plumb mulat și cum gândurile îi încetinesc. Incepu să-i fie 
foarte greu să-și miște picioarele, iar Alberti fu nevoit să-l 
târască și să-l împingă pe douăzeci de rânduri de scări în timp 
ce el bolborosea cu ochii închiși. 

Când ajunseră sus, cu picioarele care-i dureau înfiorător, li se 
păru că asupra locuinţei lui Faouzi - un apartament de vreo 
cincizeci de metri pătraţi, cu două camere și pereţi acoperiţi cu 
tablouri vechi și poze - se abătuse o tornadă. Peste tot erau 
împrăștiate haine, cărţi și mobilă. 

— Nu v-aţi grăbit deloc, zise Esposito când cei doi trecură 
pragul. 

Tăia căptușeala canapelei cu un cuţit de bucătărie. Și el și 
Guarneri își  scoseseră vestele antiglonț, care zăceau 
abandonate pe o grămadă de piese de mobilier demontate. 
Mario Nassim, fratele lui Musta, era întins în coridor, cu mâinile 
încătușate la spate și îi curgea sânge din nas. Era acoperit de 
tatuaje în stilul găștilor, care la închisoare i-ar fi adus o grămadă 
de necazuri. 

Dante privi în jur sperând să fie o halucinație dată de 
medicamente. Intră în camera pe care o împărțeau fraţii și care 
devenise un depozit de saltele rupte, benzi desenate jumulite, 
aparate de forță demontate și făcute grămadă alături de DVD- 
uri, figurine și resturi de mâncare. Mai era și un PS3, care nu 
avea să mai funcţioneze vreodată. 

— Voi așa faceţi mereu percheziţiile? întrebă el, simţindu-și 
limba ca de carton. 

Guarneri tocmai smulgea ultimul sertar al unui scrin. 

— Doar când ne grăbim, răspunse. E vreo problemă? 

Dante vedea multe, mai ales la el însuși. 

— Aţi găsit ceva? 

— Doar praf și microbi. 

Esposito intră livid în cameră. 

— Idem. lar asta înseamnă că tovarășul aici de față trebuie să 
ne ajute. 

Esposito se lăsă pe vine deasupra băiatului legat, care 
rămăsese întins pe podea ca un salam de o sută cincizeci de 
kilograme. Boxerii îi alunecaseră de pe fund, scoțând la iveală 
două fese păroase imense. 

— Eşti musulman, Mario? 

— Vi se pare că sunt vreun hare krishna? răspunse el. 

Esposito îi arse una după ceafă. 

— Nu face pe deșteptu' și răspunde-mi. Eşti musulman? 

— Da. 

— Și ce poţi să ne spui despre prietenii tăi care i-au omorât pe 
toți oamenii ăia din tren? 

— Că nu sunt prietenii mei. 

— Dar frati-tu? E musulman și el. 

— Se mai roagă din când în când. 

— Unde? 

— V-am spus deja că nu știu. A plecat la muncă și nu s-a 
întors încă. 

— Nu s-a dus la muncă, deșteptule. 

— Mie nu mi-a spus că se duce altundeva. 

Esposito se ridică din nou și îi făcu un semn lui Guarneri. 

— Ajută-mă să-l cărăm în baie. 

Băiatul căscă ochii de frică. 

— Ce vreţi să-mi faceţi? 

— Te clătim puţin. Poate te albești. 

Esposito îi ridică, iar Guarneri îl apucă de picioare. Băiatul 
încercă să se elibereze, dar Esposito îi dădu un cot în stomac, 
tăindu-i respiraţia. Ar fi căzut dacă Guarneri nu l-ar fi susţinut. 

— E mai nasol dacă te agiţi, îi zise. 

O parte din Dante ar fi vrut să-i lase-n pace. Dacă fratele unui 
terorist nu voia să colaboreze, în cel mai bun caz trebuia să aibă 
parte doar de un tratament dur. Insă doar o mică parte din el 
era de acord cu asta. 

— Lăsaţi-l jos, spuse. 

— Nu vă băgatți, e treaba noastră, zise Esposito. 

— V-am spus să-l lăsaţi jos. Nu glumesc. 

Esposito îi dădu drumul băiatului și veni lângă Dante. 

— Dobitocul ăla o să afle că i-am intrat în casă. Ori îl înhăţăm 
acum, ori ne luăm adio. 

Dante își băgă mâinile în buzunar ca să-și ascundă tremurul. 

— Aveţi dreptate. Dar nu procedăm așa. 

— Dacă nu vă place, puteţi să plecaţi de unde-aţi venit. 

Dante înţelese că trebuia să-și schimbe tactica și i se adresă 
direct prizonierului. 

— Domnule Faouzi. Am un avocat foarte bun și feroce. O să 
vă ajut să depuneţi plângere pe motiv de tratament abuziv. lar 
eu o să depun mărturie în favoarea dumneavoastră. 

Îi fixă cu privirea pe poliţişti. 

— Trei la doi, încă sunteţi în avantaj, dar în opinia mea o 
rezolvăm la tribunal. 

— Aţi înnebunit de tot? întrebă Guarneri. 

— Da, dar nu de azi. Și nu am de gând să vă las să-i aplicaţi 
water-boarding sau alte metode de tortură. Dacă nu înţelegeţi 
de ce, e inutil să vă explic. 

— Poate că are dreptate..., încercă Alberti, timid. 

Esposito îl reduse la tăcere cu un ghiont. 

— Nu ai drept de vot, pinguine. M-ai călcat destul pe nervi azi, 
mugi el. 

Apoi se proţăpi iar în faţa lui Dante. 

— Dottoressa vă stimează mult, Torre. Dar aici o s-o-ncasaţi. 

— Hai, Esposito, nu exagera, murmură Guarneri. 

Dante îi făcu semn să nu-și facă griji. Nu avea nevoie de un 
apărător. 

— Aveţi de gând să mă omorâţi, inspectore? 

— Ce dracu’ tot ziceți acolo? 

Dante își scoase mănușa de pe mâna rea, iar Esposito făcu o 
grimasă dezgustată. 

— Am fost torturat timp de treisprezece ani din viaţă. Am fost 
expus la caniculă și la ger, am fost lăsat fără apă și fără 
mâncare și am fost mutilat. Dacă vreţi să mă opriţi, va trebui să 
faceţi mai mult de-atât. Credeţi că puteţi? 

— Vă daţi seama că nouă o să ne spargă oalele în cap dacă 
nu-l găsim pe rahatul ăla cu ochi, zise Esposito rușinat. 

— Da. De asta am nevoie de zece minute cu fratele lui. 

Dante se întrebă dacă urma să reziste atât de mult. Simţea că 
se sufocă între pereţii aceia, în ciuda faptului că încerca să se 
uite cât mai mult la cer prin fereastra deschisă. 

— Vreţi să vă faceţi jocurile cu el? întrebă Guarneri. 

— Eu nu fac niciun joc. Dar da. 

— Atunci mișcaţi-vă, zise Esposito și se întoarse pe călcâie. 
Ceilalţi îl urmară, iar ultimul fu Alberti, care îi făcu complice cu 
ochiul. Dante se aplecă deasupra băiatului și îl ajută să se ridice 
în picioare și apoi să se așeze pe cadrul patului. Se așeză lângă 
el și îi oferi o ţigară. 

— Eşti polițistul bun sau polițistul rău? zise Mario. 

— Nu sunt copoi, dar pe-acolo. 

Dante aprinse pentru amândoi. 

— Maică-mea o s-o ia razna când o să vadă că i-aţi nenorocit 
casa. 

— Îmi pare rău, zise Dante cu sinceritate. Dar fratele tău are 
necazuri. 

— Ce-a făcut? 

— Tu ce crezi? 

Vocea lui Mario urcă o octavă. 

— Trenul? 

— Așa se pare. 

— Frati-miu nu-i terorist. Nu știe nici să se bată, darmite să 
omoare pe cineva. 

— Când l-ai văzut ultima oară? 

— Dimineaţă devreme. Am văzut atentatul la televizor. Mama 
dormea. 

— Și cum ţi s-a părut? 

— Nu știu... îngrijorat. Speriat. Apoi s-a pus să bea. 

Băiatul se aplecă spre Dante. 

— Nu știa nimic! Vă jur! 

Dante îl studie pe băiat și înțelese că spunea adevărul. Ce 
mizerie, își zise. 

— Așteaptă-mă aici. 

— Unde-aș putea să mă duc? răspunse Mario cu amărăciune. 

Dante se apropie de cei trei Amigos care tocmai terminau de 
măcelărit bucătăria. 

— A mărturisit? întrebă sarcastic Esposito. Butelia 
fumegândă? 

— Trebuie să vorbesc cu Colomba. Știţi ce mai face? 

— N-avem nicio veste, zise Alberti. 

— Dar trebuie să ne mișcăm, interveni Guarneri. Au sunat de 
la Centrală, vor să ne interogheze și pe noi legat de ce s-a 
întâmplat. 

— Chiar acum? 

— Le-am spus că mai întârziem. Dar în cel mult două ore 
trebuie să fim acolo. 

Din ce în ce mai greu, își zise Dante. Se retrase pe micul 
balcon lipit de baie. Aerul curat îi făcea bine, dar nu se uită în 
jos: suferea de vertij. Sună pe Snapchat, iar Colomba îi răspunse 
după câteva clipe. 

Era pe scările care duceau la sala de sport. Trebuise s-o 
însoţească pe Spinelli și echipa de la Criminalistică și să-i ajute 
să reconstituie schimbul de focuri. 

— Spune-mi că ai ceva nou. 

— Cred că l-am găsit pe unul dintre ei, CC. 

Colombei i se tăie respiraţia. Nu crezuse cu adevărat că Dante 
avea sorți de izbândă, cu atât mai puţin într-un timp atât de 
scurt. 

— Ești sigur? 

— Dacă te-am sunat... 

— Cine e? 

— ÎI cheamă Musta Faouzi, are douășcinci de ani și nu pare 
nici nebun, nici fundamentalist. Are câteva antecedente penale 
nesemnificative. 

Colomba urcă în barul fără băuturi alcoolice. Sări câte două 
trepte deodată, emoţionată la culme. 

— Am văzut oameni la care nu mă așteptam vreodată cum 
fac lucruri îngrozitoare, Dante. 

— Nu e nicio dovadă că ar fi obsedat, are relaţii decente cu 
frati-su și cu maică-sa, bea și se droghează ca orice alt tânăr. 
Ceva nu se potrivește, CC. 

De câteva secunde, Colomba încetase să-l mai asculte. 

— l-aţi percheziţionat casa? întrebă ea pe un ton mult mai 
puţin entuziasmat. 

— Da. 

— Și nu ţi-a trecut prin minte să mă anunțţi și pe mine mai 
întâi? 

— Tu mi-ai dat sarcina asta, o duc la îndeplinire cum pot mai 
bine, răspunse Dante ofensat. 

Colomba își șterse transpiraţia de pe faţă. 

— Vorbesc cu procuroarea și o conving să dea ordin de 
căutare generală. 

— Fără dovezi? Chiar tu ai zis că n-o să te creadă. 

Colomba strânse telefonul în pumn atât de tare că scârţăi. 

— Parcă voiai să te retragi din toată afacerea asta cu prima 
ocazie. Ce-ai pățit? A dat simţul civic peste tine? 

Îi păru imediat rău de ce spusese. La urma-urmei, ea îl 
căutase. 

— Scuză-mă. 

— Stai liniștită. Ești foarte îngrijorată și te înțeleg. Dar lasă-mă 
întâi să încerc să înțeleg ceva înainte să mă dau bătut. 

De când începuse să-l interogheze pe fratele lui Musta, Dante 
simţise cum crește în el un entuziasm straniu, ca atunci când se 
afla în faţa unui mister care începea să se destrame sub ochii 
lui. Își dădea seama că în umbră se ascundea ceva întunecat, 
ceva care îl atrăgea și îl înspăimânta în același timp. 

— Oamenii tăi trebuie să se prezinte la procuror peste două 
ore. Oricum ai fi irosit mai mult timp încercând să-i convingi pe 
dobitocii ăia de superiori ai tăi. 

Spinelli alese exact momentul acela ca să urce scările, 
târându-și greutatea impunătoare. 

— Dottoressa, putem să începem? 

Colomba gândi rapid. 

— Ok. Dar fară alte raiduri sau percheziţii fără mine, ai 
înţeles? Încă două ore, după care o lăsăm baltă, spuse ea încet, 
apoi închise telefonul, înainte ca Dante să apuce să-și ia la 
revedere. 

O urmă pe procuroare în bar, unde se așezară la o masă după 
ce îi poftiră afară pe doi agenţi de la trupele speciale. 

Dante, în schimb, își aprinse o ţigară și se sprijini de 
balustradă, cu ochii închiși. Dovă ore nu sunt cine știe ce, își 
spuse. Însă dacă avea dreptate în privinţa lui Musta, poate că 
două ore era chiar prea mult. Se știe că peștii mici ajung mereu 
în tigaie. 


5, 


Copilul fusese cel care-l avertizase pe Musta, fiul de cinci ani 
al vecinilor. Musta se întâlnise cu el la ușa de la intrare după ce- 
și legase motoreta. Își făcea de lucru cu un telefon mobil de 
jucărie. Copilul bolborosise ceva de genul: niște nenea. 

— Ce-ai zis, căcălică? întrebă Musta încercând să iasă din 
starea de șoc. 

Era atât de speriat că abia mai putea să gândească limpede. 

— Te caută niște nenea. 

Musta sughiță, simțind în gură un gust acru de bere. 

— Care nenea? îngăimă el. 

— Nu știu. Au niște chestii pe burtă. 

Copilul îi explică, iar Musta înțelese că era vorba de veste 
antiglont. 

— Mai sunt aici? 

— Da. 

— Să nu mai spui la nimeni că m-ai văzut, zise Musta, apoi se 
întoarse de unde venise. 

Dar plecă pe jos. Motoreta avea plăcuță de înmatriculare, 
chiar dacă era pe numele mamei lui. 

Traversă în goană curtea, convins că o ploaie de gloanțe urma 
să-i pună capăt suferințelor. Dar ea nu veni, așa că ajunse pe 

stradă. Voia să creadă cu toată fiinţa că băiatul inventase totul, 
dar știa că era adevărat. 

Era căutat. Se întâmplase ce era mai rău. 

Allahumma inni 'a' udhu bika mina Ikhubthi wa Ikhaba “th, 
Allah, ferește-mă de cele necurate. Era o formulă pe care tatăl 
lui îl învățase s-o spună când era mic înainte să intre într-o 
toaletă publică, dar Musta o găsea foarte potrivită în clipa 
aceea. Chiar dacă era târziu. 

Deja făcuse ceva necurat. 

Musta își aruncă mobilul fără prea mare tragere de inimă, 
apoi începu să meargă pe strada care pornea de lângă blocuri și 
ducea în partea cealaltă a cartierului. Işi trase gluga hanoracului 
până pe nas. Se gândi la tatăl lui, oriunde ar fi fost dobitocul. Se 
gândi la certitudinea lui de nezdruncinat că urma să fie judecați 
după moarte, la faptul că și-ar fi dorit să creadă, ca și el, într-o 
entitate superioară care putea să-l salveze. Incercase să se 
roage de dimineaţă, dar gesturile îi păruseră reci și impersonale. 
Nu era ca fratele lui, care ţinea postul Ramadanului. Voia să fie 
iertat, dar nu credea că era posibil. 

Musta continuă să meargă pe străzile mai puţin umblate, 
evitând privirile trecătorilor, până când se găsi în faţa 
Dinozaurilor. Nu adevăraţi, bineînțeles, chiar dacă Musta și 
prietenii lui așa le spuneau. Dinozaurii erau scheletele enorme a 
două blocuri în construcție, începute cu ani înainte și niciodată 
terminate, un loc în care mergeau tinerii ca să fie cinstiţi de 
prietenele lor cu un „lucru manual” sau - cei mai norocoși - ca 
să și-o tragă. Aproape de ele era casa lui Farid. 

Prietenul lui. 

Bărbatul care-l târâse în coșmarul ăsta. 

Locuia într-un magazin de mobilier pentru baie care dăduse 
faliment. Intrase în posesia lui după moartea proprietarului. 
Acum avea înăuntru o canapea extensibilă de la Ikea cu arcuri 
care scârțâiau, un televizor vechi și un radio cu CD-player care 
se bloca mereu. „O să-mi iau chestii noi”, zisese Farid cu doar 
două zile în urmă. „Vreau un televizor cu diagonala de șaij' de 
inci, din alea curbate pe care le-am văzut la Trony, și niște boxe 
wireless care să se conecteze la internet”. „N-ai internet în 
casă”, îi replicase Musta. Farid îi făcuse cu ochiul. „Rezolv cu 
banii de pe trebușoara asta”. 

Trebușoara. Exact așa. Doar un clip, îi zisese Farid. O să fie 
amuzant. O caterincă mișto. 

Cum de nu-și dăduse seama de tâmpenia pe care o făcea? 
Ce-o să zică maică-mea când o să afle? își zise. Ce-o să zică toți? 
Unii l-ar fi considerat erou, știa asta, dar el nu era decât un 
dobitoc căruia îi era sortit să sfârșească prost. 

Allahumma inni 'a' udhu bika mina Ikhubthi wa Ikhaba “ith. 

Clădirea la baza căreia se afla magazinul fusese construită în 
anii '60 și avea pereţii umflaţi de umezeală. Dădea într-o piață 
cu un portic acoperit de graffiti. Musta intră pe ușa mare de 
lemn de lângă vitrina vopsită în negru și se strecură pe gangul 
care ducea în curtea interioară a blocului. La jumătatea 
drumului era ușa din spate a magazinului, singura utilizabilă 
pentru că Farid sudase grilajul din faţă. 

Musta ciocăni. Întunericul îl asigura că niciunul dintre puţinii 
vecini nu putea să-l vadă, asta și pentru că luminile din curte se 
arseseră de ani întregi. În magazin nu se mișcă nimic. Se mută 
ca să se uite pe fereastra mică. Sticla era mată, dar descoperise 
că dacă o umezea cu salivă putea să vadă înăuntru, ca prin 
ochiul unui pește. In lumina amurgului filtrată de vitrina 
întunecată i se păru că în încăpere nu era nimeni. Apoi, făcându- 
și nasul să pocnească, își schimbă poziţia și zări capul lui Farid 
care răsărea din scaunul de birou vechi, îngrozitor de greu, pe 
care îl căraseră împreună din dubă. Acum era întors cu faţa la 
perete, de parcă Farid ar fi fost pedepsit. Era imposibil să nu-l fi 
auzit când bătuse la ușă. 

Nenorocitu” dracului, își zise. Vrea să mă lase în rahat pân’ la 
gât de unul singur. Furia îi înlocui teama. Musta intră și închise 
în urma lui. Farid nu se mișcă, se uita în continuare la peretele 
din faţa lui. 

— Ce mă-ta faci? De ce nu-mi deschizi? 

Capul lui Farid tresări puţin, dar în continuare nicio reacţie. 
Musta începu să-și facă griji că prietenul lui era prea spart ca să- 
i răspundă și se apropie de el, apoi împinse cu putere spătarul. 

— Vrei să înţelegi odată că gaborii ne-au găsit?! Zi ceva, în 
mă-ta! 

Scaunul se roti, iar Musta se pomeni faţă în faţă cu Farid, cu 
lacrimile care îi curgeau șiroaie și gura schimonosită într-o 
expresie îngrozită. 

— lartă-mă... nu voiam... iartă-mă, zise el printre suspine. 

Era legat de braţe cu bandă adezivă. 

Inainte ca Musta să poată reacţiona, simţi cum cineva din 
spatele lui îl strânge cu putere de gât. 

— Ce bine că ai trecut pe-aici! M-ai scutit de un efort, șopti o 
un glas de femeie. 

Musta simţi cum durerea îi umple craniul. În timp ce totul în 
jur se întuneca, reuși să se mai gândească doar la faptul că nu- 
și luase rămas-bun de la fratele lui. 


6. 


Mario nu rezistă să se uite la tot clipul. Işi luă ochii de la 
ecranul iPad-ului. 

— Opriţi-l, vă rog, murmură el. 

— Fratele tău e cel din stânga, dar de asta ţi-ai dat seama 
deja, zise Dante fără să oprească înregistrarea. 

Timpul se scurgea - atât al lui Musta, cât și al lui. Avea 
broboane de sudoare pe frunte și i se părea că pereţii se 
prăbușesc peste el. 

— Nu cred. Trebuie să existe o explicaţie. 

— Singurul care ne-o poate da e Musta. De asta trebuie să-l 
găsim. 

Vocea băiatului se subţie din nou, ca de fiecare dată când îl 
copleșeau emoțiile. 

— Vreţi să-l omorâți. 

— Nimeni n-o să-i atingă niciun fir de păr dacă se predă. 

— Pentru cei ca noi mereu se termină nasol... Și pe toţi îi 
doare-n fund. Un imam a fost împușcat deja azi. 

De asta am venit aici, drăguță, își zise Dante. Opri clipul și îl 
obligă pe băiat să se uite în ochii lui, ridicându-i cu blândeţe 
bărbia. 

— Mario, îţi promit că o să fac tot ce-mi stă în puteri ca să-l 
ajut pe fratele tău, dar trebuie să mă ajuţi și tu pe mine. 

Mario păru pe cale să spună ceva, apoi strânse buzele și își 
lăsă capul în jos. 

— Poate să ne ajute orice spui. Te rog. 

Privirea băiatului zbură spre fereastra larg deschisă de la care 
se vedea pădurea de antene ale blocului de alături. Fu o mișcare 

scurtă și involuntară, dar Dante nu avea nevoie de mai mult. ÎI 
strigă pe Alberti. 

— Verifică fereastra, te rog, îi spuse când acesta sosi. 

— S-a uitat deja Guarneri! 

— Nu înăuntru. Pe dinafară. 

Alberti îngheţă. 

— Dacă alunec? 

— O să-l rog pe unul dintre colegii tăi. Din trei s-o găsi unu' 
care să știe să se cațere. 

Alberti nu căzu. Se întinse cât de mult izbuti, ţinându-se de 
calorifer, dar nu găsi nimic până când nu-l obligă Dante să se 
urce cu picioarele pe pervaz. Una dintre bucăţile de ciment care 
acopereau faţada se mișca. Dedesubt era o punguţă de plastic 
cu niște iarbă și un sul de bancnote de cincizeci - în total, două 
mii de euro. 

Alberti cântări punguţa în mână. 

— Cel puţin zece grame. Suficient cât să intre la pușcărie, zise 
el întorcându-se spre Mario. 

— Dă-mi-l o clipă, te rog, spuse Dante. 

Alberti i-l dădu, iar Dante aruncă punguţa pe fereastră. 

— Hei! strigă indignat Alberti. 

— Legea care interzice iarba e o tâmpenie, zise Dante. lar eu 
și Mario aici de față încercăm să colaborăm. Nu-i așa? 

Băiatul dădu din cap, nu foarte convins. 

— Era pentru uz personal, murmură el. 

— Dar banii? întrebă Alberti. Și ăia tot pentru uz personal? 

— Nu-s ai mei. Sunt ai lui Musta. 

— Făcuţi din trafic. 

— Nu. 

Dante îl studie. Spune adevărul, hotărî el. 

— De la muncă nu prea putea să-i aibă, zise Dante. 

— A făcut ceva în plus, zise Mario fără tragere de inimă. 

Adevărat. 

— Ce-a făcut? 

— Habar n-am. N-a vrut să-mi zică. 

Adevărat. 

— Ştii cine i i-a oferit? 

— Nu. 

— Vrăjeală, îngăimă Dante, care începea să rămână fără 
oxigen. Ştii cine a fost, dar nu vrei să-mi spui pentru că e un 

prieten de-al tău sau pentru că ţi-e frică să-i faci necazuri mai 
mari lu' frati-tu, continuă el fără să-și ia ochii de la băiat. Hai să 
jucăm ceva. Nu trebuie să-mi spui cum îl cheamă. Doar 
gândește-te la numele lui. 

— Eu nu știu... 

— Sst! îl întrerupse Dante. Tu doar gândește-te. Știu că asta 
faci. Acum fii atent. Numele lui începe cu A? Cu B? 

Dante merse până la litera F. Se opri. 

— Ok, începe cu F. Vezi care dintre cunoștințele lui Musta 
putea să fie, îi zise lui Alberti, care asculta cu sufletul la gură. 

Și Guarneri se uita la ei de pe hol, fascinat. | se părea că se 
uită la un îmblânzitor de șerpi. 

— Nu-i nevoie, spuse înfrânt Mario. Îl cheamă Farid. Dar nu-i 
prieten cu mine. 

— Nu ţi-e prea drag. 

— Frati-miu vorbește despre el de parcă ar fi Dumnezeu pe 
Pământ, dar e un cretin. 

Clătină din cap, scuturându-și dread-urile. 

— Și i-a umplut capul cu prostii. Înainte nu bea și nu mânca 
porc. Acum îl doare-n fund. 

— Deci nu e prea grozav Farid ăsta. 

— Nu. Dar Musta mi-a jurat că treaba era curată. 

Adevărat. Sau cel puțin el e convins, își zise Dante. 

— Ai vreo poză cu el? 

— Pe telefon. Mi-au făcut-o colegii lui. 

Dante le spuse să-i dea telefonul înapoi și să-i scoată cătușele 
ca să-l poată folosi. Niciunul dintre polițiști nu încercă să se 
opună sau să protesteze, dându-i de înţeles că renunțaseră la 
tortură. 

Mario căută printre se/fie-uri până găsi unul în care apărea 
alături de fratele lui și de un tip care stătea între ei: păr 
cârlionţat, ochi deschişi la culoare, piele mai închisă la culoare 
decât a lui Musta, mai mare ca el cu câţiva ani și câţiva 
centimetri. 

Un minut mai târziu, Dante urma să alerge în jos pe scări ca 
să iasă din nou la aer, gata să se împiedice și înjurând de toți 
sfinţii după fiecare treaptă, cu lacrimi în ochi. Cinci minute mai 
târziu, urma să se întindă cât era de lung în iarba jumulită din 
grădina din faţa blocului, cu faţa la cerul negru. Dar preț de o 


VP - 83 


clipă simţi un val de adrenalină atât de puternic că îi șterse orice 
senzaţie neplăcută, orice temere. 
Farid era al doilea individ din clip. 


7. 


Colomba așteptă ca Angela Spinelli să termine de scris cu 
stiloul în bloc-notes. Se mișca exasperant de încet. Işi ţinea 
capul acoperit de păr alb, cu sclipiri albastre, aplecat deasupra 
mesei din barul cu băuturi non-alcoolice. 

— Cred că v-am povestit tot, spuse ea nerăbdătoare. 

Procuroarea se lăsă pe spătar, făcându-l să scârţăie. 

— Am o întrebare pe care voiam să v-o adresez de când v-aţi 
întors la birou, domnișoară vicechestor. Nu e strict legată de 
anchetă, dar am nevoie să mă lămuresc. 

Numa’ hai odată, că am treabă! 

Colomba nu izbutea să nu se gândească la Dante și la / Tre 
Amigos. 

— Vă rog. 

— De ce sunteţi încă la lucru? 

Colomba își păstră o expresie impasibilă pe chip. 

— Am sărit peste concediu. 

— Nu vă prefaceţi că nu pricepeţi, sunt mai în vârstă ca 
dumneavoastră. 

— E meseria mea, ne aflăm într-o situaţie de urgență, nu am 
ce altceva să spun. 

— De fapt, ar fi multe de spus. Aţi făcut prima constatare într- 
un tren plin de cadavre, aţi riscat să muriți din pricina gazului și, 
în loc să vă alocaţi timpul necesar recuperării, aţi preferat să vă 
întoarceţi pe teren. Nu vi se pare că exagerați? 

— Vreţi să-mi spuneți că sunt obsedată de muncă? 

— Nu tocmai, zise Spinelli fără să-i dea amănunte. Nu e prima 
oară când faceţi uz de armă. 

— Nu. 

— În câte schimburi de focuri aţi fost implicată înainte să fiţi 
mutată la Roma? 

Colomba strânse din dinţi. 

— În unul singur. Am tras într-un hoț când eram la Brigada 
antidrog din Palermo. 

— Apoi, în decurs de un an, aţi fost implicată în două explozii 
cumplite, în una dintre ele a murit și șeful de atunci al Brigăzii 
Mobile, Rovere, și aţi mai participat și la un conflict armat în 
timpul eliberării lui Dante Torre, când alţi doi criminali și-au 
pierdut viaţa și un complice a fost rănit. Apoi ziua de azi. 

Ochii Colombei se întunecară. 

— Unde vreţi să ajungeţi cu asta, doamnă? 

— La ideea că a existat un punct de cumpănă în viața 
dumneavoastră. Inainte și după cazul cu Tatăl. Și că poliţista 
care aţi fost odată trebuie să trăiască alături de poliţista de azi. 
Cred că nimeni nu poate să treacă prin traumele la care aţi fost 
supusă dumneavoastră fără să care povara după el. O povară 
pe care mi se pare că o neglijaţi. 

— N-o neglijez. Dar nu mi-am pierdut simţul raţiunii. Am fost 
consultată și evaluată. 

— A lua viața fie și unei singure fiinţe umane e o experienţă 
traumatică și de nedescris. Există psihologi excelenți care 
lucrează la Poliţia din Roma, dar dumneavoastră nici prin gând 
nu v-a trecut măcar să mergeţi să le cereţi ajutorul. 

Si colegii ar fi spus cu toții că eram nebună. Asta mai lipsea. 

— Pentru că nu aveam nevoie. 

Spinelli făcu o grimasă dezaprobatoare. 

— Știţi de unde provenea pușca bărbatului pe care l-aţi ucis, 
dottoressa? 

Colomba fu luată pe nepregătite de schimbarea subiectului. 

— Nu. 

— În urmă cu aproximativ șase luni, un bărbat care frecventa 
Centrul și-a ucis soția. Și-a mărturisit fapta, a fost judecat într-un 
proces prin procedură simplificată și a fost condamnat pentru 
omor cu premeditare. Pușca era a lui, deţinută legal. 

Colomba tresări. 

— Eu l-am arestat. Dar eram la curent cu... 

— Aţi percheziționat apartamentul ucigașului? o întrerupse 
cealaltă femeie. 

— Da. Pușca nu era acolo, altfel am fi confiscat-o. 

— Da, pentru că rămăsese ascunsă în nișa moscheii în tot 
acest timp. Aţi dat ordin să fie căutată? 

Colomba se strădui să-și amintească. Oare dăduse ordinul? 
Bărbatul își ucisese soția prin strangulare, era posibil să nu-i fi 
trecut prin minte să controleze dacă deținea arme de foc? 

— Nu-mi amintesc. Trebuie să mă uit din nou peste rapoarte. 

— Au trecut doar șase luni. 

— V-am spus că nu-mi amintesc! 

Colomba ridicase tonul și încercă să se liniștească. 

— Mă întorsesem de puţin timp, era o perioadă... dificilă. 

— Dificilă? 

Colomba își înfipse unghiile în palme: ultimul lucru de care 
avea nevoie era să se certe cu un procuror. 

— Trebuia să mă readaptez. 

— Dar e posibil să fi comis o eroare. Tocmai pentru că trebuia 
să vă readaptați. 

— Nu pot să neg asta, zise Colomba. N-ar fi prima greșeală pe 
care o fac și nu va fi nici ultima. Dar azi nu am comis niciuna. 

Spinelli ridică privirea o clipă, apoi scoase din nou capacul 
stiloului. 

— Ne vedem mâine la tribunal. O să mă ocup să vă fie 
dactilografiată depoziția, ca s-o puteţi semna. 

— Când pot să revin în serviciu? 

— Nu înainte de a se termina ancheta, îmi pare rău. Folosiţi 
pauza asta ca să reflectați la faptul că în poliţie există și funcţii 
în care violenţa nu trebuie folosită neapărat. 

Colomba simţi că roșește. 

— Vreţi să mă trimiteţi la arhive? 

Spinelli zâmbi, iar Colombei nu-i plăcu zâmbetul. 

— Vă cer doar să vă gândiţi la posibilitatea asta, măcar până 
aflați rezultatul judecății preliminare. 

Procuroarea se ridică și îi întinse mâna. 

— Odihniţi-vă. 

Du-te dracului, își zise Colomba. Dar nu i-o spuse în faţă ci îi 
strânse mâna. Așteptă ca Spinelli să iasă escortată din clădire, 
apoi văzu un comitet de arabi care intrară după chestor, 
umblând ca puii după cloșcă. Coborâră pe scările care duceau la 
moschee și Colomba, curioasă, se mișcă în urma lor. Se opri în 
pragul sălii. Chestorul se puse pe explicat dinamica schimbului 
de focuri, cu un glas care răsuna între cei patru pereţi de 
ciment. Arabii dădeau din cap fără să deschidă gura. 

Colomba se întoarse ca să iasă și se lovi de un coleg în 
uniformă tactică albastru închis care apăruse în spatele ei. Era 
atletic, avea vreo patruzeci de ani și o faţă care putea fi folosită 
la reclamele pentru aparate de bărbierit. 

— Scuze, zise ea și dădu să treacă pe lângă el. 

— Ce faci? o întrebă celălalt. 

Auzindu-l, Colomba își dădu seama că era agentul simpatic de 
la Antitero, de data asta fără cagulă și echipament. Se opri. 

— Nu te recunoscusem. 

— De-asta ne punem cagulele! Dar acum sunt relativ în afara 
serviciului. Apropo... 

Întinse mâna. 

— Comisarul Leo Bonaccorso. Evident, pe tine știu cum te 
cheamă... Colomba, nu-i așa? 

— Corect. Te-au interogat și pe tine? 

— Am terminat adineauri cu asistentul lui Spinelli. 

— Ai spus că am făcut o idioțenie? 

— Nu, le-am spus că ţi-ai dat seama de ceva de care ar fi 
trebuit să ne dăm seama noi. 

Leo clătină din cap. 

— Nu știu cum s-a putut întâmpla. Și, vorba aia, am tot dat de 
mafioţi ascunși prin locuri absurde. 

Colomba ridică din umeri. 

— De la un mafiot te aștepți, dar aici nu. 

lar gaura aia era acolo și data trecută când am venit. Altă 
greșeală pe care o să mi-o pună-n cârcă. 

Arătă spre civilii din turul ghidat de chestor. 

— Ăia cine mai sunt? 

— Delegații de la câteva moschei din provincie, răspunse Leo. 

— Operaţiunea „Transparenţa”... 

— Te ajută și pe tine, așa o să înțeleagă că n-ai avut încotro. 

Colomba cobori capul. Urmă o clipă de liniște și stânjeneală, 
dar Leo rupse hotărât tăcerea. 

— Voiai să vorbești cu cei de la Criminalistică? 

— Am vorbit deja, voiam doar să... înţeleg ce se întâmplă. 

Se chinui să-i zâmbească. 

— Trebuie să plec. 

— Îmi dai o carte de vizită? Ca să te mai sun să văd cum te 
simți. 

— Le-am lăsat acasă. Scuze, dar chiar trebuie... 

Leo dădu din cap și o lăsă să treacă. Reuși să se strecoare 
afară fără să dea nas în nas cu Santini, care se învârtea negru la 
față prin clădire. Abia afară își aminti că mașina de serviciu o 
luaseră cei Tre Amigos. Nu era cazul să ceară o altă mașină care 
s-o ducă, așa că porni pe jos pe strada principală, având grijă să 
nu treacă pe lângă jurnaliști sau manifestanți. Se întuneca, iar 
ea arăta suficient de diferit față de pozele care circulau pe la 
buletinele de știri, însă nu putea fi sigură niciodată. Il sună pe 
Dante pe Snapchat. 

— Zi-mi noutăţile, îi zise. 

— Ok... Pe băiat l-am ratat la mustață. Vecinii spun că și-a 
lăsat motoreta în faţa blocului acum vreo oră, dar nu a urcat. 
Poate că s-a prins că eram la el. Și, înainte să mă mai cerți 
pentru percheziţie, îţi amintesc că nu aveam timp să-l așteptăm. 

— Știu. Ai vreo idee unde s-o fi dus? 

— Încercăm acasă la un prieten. 

— Care prieten? 

— Un tovarăș de-al lui. L-a târât într-o trebușoară obscură 
care cred că are de-a face cu trenul. 

Colombei i se muiară picioarele. 

— Ești sigur? 

— Deocamdată sunt sigur numai de faptul că-mi vine să dau 
la boboci la cum conduce Alberti. 

— Nu faceţi nimic fără mine, zise Colomba sec. Și zi-mi unde 
ne vedem. 

— Îţi trimit un snap. 

În timp ce / Tre Amigos izbucniră cu întrebări și proteste, 
Dante își scrise o adresă pe mână, îi făcu poză și i-o trimise 
Colombei. Nu știa dacă erau sau nu ascultați dar, dat fiind 
numărul de infracţiuni pe care le comitea, voia să-și ia toate 
măsurile de precauţie. 

Colomba văzu cum iconița galbenă îi dansează pe ecran, se 
uită la poză și îi dictă adresa unui șofer de taxi pe care-l găsise 
printr-o minune. La scurt timp după aceea, mesajul se șterse 
singur, pentru că Dante setase un anume interval de timp până 
la autodistrugere. Colombei i se păru o clipă că e în „Misiune 
imposibilă”, o serie pentru care Dante avea o pasiune pe care 
ea n-o înțelegea. Nu înțelegea multe în ceea ce-l privește. 

Adresa era o piaţă plină de magazine închise, în mijlocul 
căreia se ridica cea mai urâtă fântână din câte văzuse Colomba 

vreodată, scufundată pe jumătate în gunoaie și acoperită cu 
graffitiuri obscene. Era luminată de un singur stâlp, al cărui bec 
părea pe cale să se stingă. Amigos o așteptau pe una dintre 
strădute, lângă niște tomberoane și un bar cu obloanele lăsate. 
Țigările lor păreau licurici. 

— Cum stăm? îi întrebă ea. 

O puseră la curent cu toate noutățile, inclusiv cu existența lui 
Farid, pe care-l mai chema și Youssef. Se născuse în Tunis și 
ajunsese în Italia împreună cu familia la patru ani, căpătând 
ulterior și cetăţenie. Antecedente penale: port ilegal de armă, 
fraudă, furt și agresiune sexuală pentru care primise o 
condamnare la șase ani de închisoare și care era cât pe ce să fie 
definitivă. În rest mai avea la activ câteva mărunţișuri 
ocazionale și plângeri împotriva lui, tot pentru găinării. La nici 
treizeci de ani, era un palmares impresionant. 

— Locuiește aici, zise Esposito arătând spre unul dintre 
magazinele încuiate de sub un portic. S-a instalat frumușel și 
ilegal. Dar nu știm dacă e acasă. 

— Grilajul de la intrare e sudat, zise Guarneri. 

— Imediat după intrarea în bloc e ușa din spate, adăugă 
Alberti. Dacă trecem pe-acolo nu pot să ne vadă dinăuntru și, 
mai ales, n-au pe unde să scape. 

Colomba studie din nou magazinul. Vitrina închisă la culoare o 
neliniștea. 

— Dante unde e? întrebă ea. 

Esposito arătă spre mașina parcată la câteva zeci de metri. 
Colomba ajunse lângă ea și aruncă o privire înăuntru. Dante era 
pe bancheta din spate, aplecat deasupra laptopului, pe ecranul 
căruia se succedau imagini cu atentate. Tasta frenetic cu mâna 
bună. În același timp, purta un dialog vesel cu un băiat gras 
îmbrăcat ca un rapper și prins cu cătușele de volan. Colomba 
înțelese că era fratele celui pe care-l căutau. Dante era mai slab 
și mai topit decât ultima oară când îl văzuse, dar avea aceeași 
privire febrilă. 

e 

Ultima oară se întâlniseră în februarie în apartamentul în care 
locuia Dante la /mpero, un hotel de cinci stele din centru și care 
costa cât doi rinichi. Se dusese cu rezultatele analizelor ADN ale 
părinţilor sau rudelor copiilor dispăruţi în Italia. De fapt, lipsa de 
rezultate: niciuna dintre mostre nu se potrivea cu al lui. 

— Nu trebuie să te necăjești, îi zisese Colomba. E posibil ca 
părinţii tăi să fi făcut reclamaţie dar să fi murit până să dea 
mostra de ADN. Au trecut mai mult de treizeci și cinci de ani de 
când ai fost răpit și poate că nici n-aveau rude în viaţă. O să 
verific dacă n-au lăsat ceva colegii pe la arhivă. 

Dante nici nu se uitase la ea. Îmbrăcat cu un balonzaid de 
piele și bocanci, tolănit pe canapeaua de lângă șemineul în care 
focul nu ardea, părea un punkist bătrân. La cină nu se atinsese 
decât de vin, vorbind într-o doară. 

— N-ai decât să răsverifici de două de ori, n-o să schimbe 
nimic, îi răspunsese mohorât, fără să-și mute privirea de la cerul 
de dincolo de ferestrele terasei. Chiar dacă avea pereţi de sticlă 
și lucarne, din când în când Dante simţea că se sufocă. 

— Identitatea mea reală n-o să apară niciodată. Tatăl a șters 
temeinic orice urmă a persoanei care am fost cu adevărat. Mă 
rog, aproape temeinic, dat fiind că eu am rămas în viaţă iar el 
nu. 

— Te-ai gândit vreodată că s-ar putea să nu fii italian? 
întrebase Colomba. 

— Fratele meu nu avea nici urmă de accent străin când m-a 
sunat. Și pot să recunosc accentele, chiar și cele mai ușoare, 
chiar dacă persoana vorbește în șoaptă, cum a făcut el. 

Colomba își reținuse iritarea auzindu-l pe Dante că reia 
subiectul principal al discuţiilor lor. Apelul venise imediat după 
închiderea anchetei despre Tată. II sunase pe Dante pe mobil de 
la un telefon public. Fusese imposibil să dea de urma 
apelantului, iar concluzia Colombei și a procurorului fusese că 
era vorba de o glumă de prost gust. Concluzia tuturor, mai puţin 
a lui Dante. 

— E accentul unui bărbat pe care l-ai auzit la telefon două 
minute și pe care nu l-ai mai auzit nici înainte, nici de atunci. 

— Era fratele meu. Și are toate răspunsurile care îmi lipsesc, 
răspunsese Dante privind în gol. 

— Tatăl tocmai murise, iar tu erai cât pe ce să mori, zisese 
Colomba. L-ai fi crezut și dacă-ți spunea că e Moș Crăciun. 

— Nu sunt atât de impresionabil. 

— Atunci explică-mi de ce te-ar fi sunat după tot acest timp. 
Ca să nu-ţi spună nimic, doar că există și că e bucuros că ești 
viu? 

— Ca să mă pună în gardă. 

— În legătură cu ce? 

— Nu știu. 

— Poate nici n-ai un frate. 

— Nu mintea, îmi dau seama când cineva vrea să mă mintă. 

— Dar nici infailibil nu ești! Uneori ţi se fixează în cap o idee și 
nu mai vrei să asculţi nimic altceva. 

— Și deseori chiar am dreptate. Aș spune chiar că aproape 
mereu, spre deosebire de interlocutorii mei. 

— Inclusiv eu, zisese Colomba, la limita răbadării. 

Dante o privise și își afișase rânjetul, care uneori nu era deloc 
vesel, ci foarte crud. 

— Mai ales tu, CC. 

Colomba încercase să nu se enerveze. Dante era unul dintre 
cei mai sclipitori oameni pe care-i cunoscuse, dar era mereu în 
pragul unei crize psihice. Nu-l atinse, știind că nu i-ar fi plăcut, 
dar îi vorbi pe un ton înțelegător. 

— Dante, știu că e greu. 

— Greu? Am salvat zece copii care au stat ani întregi închiși 
într-un container! Ar trebui să stea la coadă în faţa ușii ca să mă 
ajute să aflu cine sunt. În schimb, în faţa ușii nu-i decât lume 
care vrea să mă angajeze ca să le găsesc mâţa. Nici nu mai pot 
să intru în propria casă. 

— Vrei să fii tratat ca un erou? 

— De ce nu? Nu merităm? 

— Am fost eroi o lună. Mulţumește-te cu atât. 

În săptămânile acelea, telefonul Colombei nu încetase să 
sune. Poliţista trecută pe linie moartă care salvase copiii era un 
oaspete râvnit de toate emisiunile. Ea refuzase mereu, așa cum 
refuza o cafea din partea unor străini sau bonul de la magazin. 
Voia să meargă mai departe, să depășească momentul. In 
schimb - își dădea seama abia atunci - Dante rămăsese blocat 
în moment. 

— Eu nu știu care ar trebui să fie viața mea, CC. Nu știu de ce 
nu a mai dat niciun semn de viaţă fratele meu, nu știu de ce nu 
se găsește corespondenţa dintre mine și niciun alt copil 
dispărut. Știu doar că nu e o întâmplare. Cineva încă îi acoperă 
urmele Tatălui. 

Colomba sărise exasperată în picioare, rupându-și tocul de la 
ultimii pantofi eleganţi pe care-i mai avea și pe care se 
încăpăţâna să-i poarte când Dante o invita la cină în hotel. 

— Dante, nu s-a descoperit nimic care să-ţi verifice ideile. 
Nimic! Te-au răpit în anii '70, ce sens ar avea să mai păstreze 
secretul și azi? 

— Și atunci de ce nu mărturisește nimeni că l-a omorât pe 
Jimmy Hoffa? Au trecut patruj' de ani. Corpul lui încă n-a fost 
găsit. Valabil și pentru avionul din Ustica. Cine l-a doborât? De 
ce nu vorbește nimeni? replicase Dante cu tonul cel mai 
enervant din lume. 

— Sunt lucruri diferite. 

— Normal, pentru că asta mă privește pe mine. 

El se uitase la ea cu expresia pe care o avea înainte să înghită 
vreuna dintre pastilele lui care fie-l adormeau, fie-l ţineau treaz 
toată noaptea. 

— Nu știu de ce fac asta și nici de ce identitatea mea e atât 
de importantă pentru ei. Știu doar că am dreptate. Dar nu știu 
cum să demonstrez asta. 

— Poate că doar vrei să ai dreptate, Dante. 

— De ce? Ca să găsesc un sens în tot ce s-a întâmplat? 

— De exemplu, da. 

Dante clătinase din cap. 

— Psihologie de doi bani. Adevărul e că tu ai fi de acord cu 
mine dacă n-ai avea limbricul ăsta care te împinge să pui iar 
uniforma pe tine. 

La dracu”, a aflat, îşi spusese ea. 

— Cine ţi-a spus? 

Dante făcu un gest disprețuitor cu mâna rea. 

— Crezi că am nevoie să-mi spună cineva? Îţi dau un indiciu: 
apetitivele tale cu Curcio au început să fie din ce în ce mai 
frecvente. Când aveai de gând să-mi spui și mie? 

— Astă-seară, dar erai deja într-o stare proastă. 

— Și știai că n-aș fi fost de acord. 

— Dante, este RAHATUL MEU DE VIAȚĂ! N-am nevoie să fii tu 
de-acord sau nu! izbucnise ea fără să se mai poată abtine. 

Dar sub nervozitate se ascundea și un sentiment de vină. Știa 
că Dante lua alegerea ei ca pe o trădare. 

— După tine ce-ar trebui să fac? Să mă fac menajeră? 

— In schimb vrei să te duci să primești ordine de la cei care 
au încercat să treacă totul sub tăcere. 

— Nu sunt aceleași persoane. 

— Sus de tot - ba da. Cei care hotărăsc sunt intriganţi și 
corupți. 

— Nu există niciun „sus de tot”, Dante. 

Dante se ridicase ca să-și prepare un espresso. Pentru el era 
un fel de ritual, măcina de mână numărul exact de boabe și 
spăla aparatul de fiecare dată. Își comanda cafeaua din toată 
lumea, iar locuințele lui miroseau mereu ca niște fabrici de 
torefacţie. 

— Pe vremea când eu eram sigur că Tatăl e încă viu iar toată 
lumea era convinsă că murise, știi de câte ori mi s-a spus că 
sunt paranoic? 

— Mă rog, o dată se poate întâmpla să fii paranoic și să ai 
dreptate. 

El strânsese din dinți. 

— Vrei să crezi că totul e în ordine pentru că ești prea lașă să 
discuţi despre viaţa ta, îi spusese apoi cu o răutate neobișnuită. 
Eşti obtuză ca toţi gaborii. 

Colomba își culesese tocul rupt și ieșise. Apoi, din mașină, își 
aruncase pantofii în primul coș de gunoi, conducând cu 
picioarele goale. În zilele următoare fuseseră trimise mesaje de 
împăcare, dar niciunul nu reușise să spargă zidul care se 
ridicase între ei. În plus, Colomba avea și altele pe cap odată cu 
revenirea la serviciu și cu neplăcerea pe care i-o crea atitudinea 
colegilor. 

Se simţea ca un pacient care-și revine după o boală mortală și 
care reintră în viaţa persoanelor care se pregătiseră deja intens 
pentru doliu. Când suferea de singurătate, și suferea des, îi 
trecea prin minte să-l sune pe Dante sau să se ducă direct la 
hotel, dar nu era în stare s-o facă pentru că se temea că Dante 
n-ar fi înţeles-o. Și așa trecuseră luni întregi iar rănile se 
infectaseră. 

Dante o văzu prin geamul portierei și se dădu jos, agil ca o 
figurină de cauciuc. Vechile împunsături păreau uitate. 

— CC! urlă el. Ţi-a crescut părul... și ai mai pus pe tine un kil, 
un kil jumate? 

— E de la haine, minţi ea. 

De când își reluase serviciul începuse să mănânce ca o 
disperată. 

— Tu, în schimb, ești subțire ca un pai. 

— Vivo d'arte e d'amore?*. Ne îmbrățișăm, ne dăm mâna? Ne 
tragem un pumn în nas? 

Colomba îl cuprinse cu braţele și simţi că strânge un cablu de 
înaltă tensiune. 

— Mă bucur să te văd, murmură ea. 

El se simţi de parcă aerul s-ar fi rarefiat, de parcă s-ar fi 
eliberat brusc dintr-o strânsoare de menghină. 

— Și eu. Mi-a fost dor de tine, zise el cu sinceritate. 

Colomba nu reuși să-i spună că și ei îi fusese dor de el. 

— La ce te uitai? întrebă ea în schimb. 

— Mă puneam la punct cu terorismul internaţional. Am 
descoperit că nu știu prea multe. Știai că tot comunicatul e un 
colaj? zise Dante entuziasmat. 

— Un colaj? 

— De revendicări și mărturii ale martirilor din ultimii ani. Am 
găsit fraza cu femeile și crucile și într-un video de propagandă 
ISIS. 

— Poate că doar l-au copiat. 

— Sau poate că cineva s-a îngrijit până în cele mai mici detalii 
să pară credibil. Ca să-și ascundă adevăratele intenţii. 

— Să rămânem cu picioarele pe pământ, Dante. Am venit aici 
ca să punem mâna pe doi asasini. O să ne spună ei de ce au 
făcut ce au făcut și în ce măsură sunt implicați. 

— Ok. Eşti gata de încă o percheziţie ilegală? 

Colomba își mușcă buza de jos. 

— Mă tem că nu. 

— De ce? întrebă Dante uluit. 

— Nu cunosc situaţia din interiorul magazinului. Ar putea să 
ne aștepte înarmaţi și gata să tragă. Avem nevoie de trupele 
speciale. 

— Și renunţi la posibilitatea de a vorbi cu suspecţii? 

— Mă mulțumesc și să-i bag la zdup. Oricum suntem destul de 
siguri că ei sunt, nu? 

— CC... mă lași să încerc să văd dacă e liber înăuntru? 

— Ce vrei să încerci? 

În loc să răspundă, Dante bătu în fereastra șoferului. Mario 
cobori geamul. 

— Farid are calculator? 


4 Trăiesc din artă și din dragoste - parafrază după începutul unei arii celebre din 
opera „Tosca”. (n. trad.). 

— Da. Descarcă filme și se joacă World of Warcraft. 

— Deci are și net. 

— Ciordește wi-fi de la vecini. 

— Mersi. Dă-mi iPad-ul. 

Băiatul se conformă. 

— Ai de gând să-mi spui ce vrei să faci? întrebă Colomba, care 
începea să se enerveze. 

Dante rânji. 

— N-o să-ţi placă. 


8. 


Programele vag ilegale pe care Dante le folosea ca să 
adulmece pe internet aveau o origine foarte precisă: Santiago. 
În vechea lui viaţă, Santiago făcuse parte din Cuchillos, o gașcă 
hispanică asociată cu ramura italiană a faimoasei Mara 
Salvatrucha: vânduse droguri, tăiase oameni cu șișul, trăsese cu 
arma și ajunsese la închisoare o dată pentru trafic de 
stupefiante și altă dată pentru omor. A doua oară, Dante îi 
salvase pielea găsind martori care-l dezvinovăţiseră, iar asta îi 
permitea acum să apeleze la serviciile lui. 

În viaţa lui nouă - se apropia de treizeci de ani -, cu ajutorul 
câtorva foști colegi de breaslă, nu mai făcea trafic de cocaină, ci 
de date. Nu fura mereu, uneori era angajat să construiască 
servicii sigure pentru alţi infractori - computere protejate, 
telefoane care să nu poată fi interceptate și altele de felul ăsta 
dar cea mai mare parte a timpului și-o petrecea încercând să 
spargă sisteme de securitate și să nu se lase descoperit. 

Când Dante îi trimise un mesaj pe Snapchat, Santiago 
răspunse imediat și începu un apel securizat pe Skype. Dante îl 
preluă pe iPad folosind același wi-fi pe care-l utiliza și Youssef. 
Ca să prindă semnal, Dante trebui să se apropie de magazin, 
dar întunericul îl făcea invizibil. 

— Ce-i, hermano? Ce ești așa, pe repede înainte? întrebă 
Santiago posomorât când apăru pe ecran. 

Avea un puternic accent sud-american, chiar dacă fals: bunicii 
lui erau columbieni, dar Santiago se născuse și crescuse la 
Roma, exact ca părinţii lui. Dante îi văzu în fundal pe doi dintre 

bandiți care fumau dintr-o sticlă de plastic ceva cu o culoare 
lăptoasă, probabil base. Aveau tatuaje din cap până-n picioare, 
purtau geci cu înscrisuri vulgare și erau scăldaţi în lumina 
multicoloră a unui șirag de leduri. Erau pe acoperișul blocului în 
care locuia Santiago și unde își instalase un fel de studio 
conectat prin satelit. Pe scări și pe paliere avea haite de copii 
care stăteau de șase. Când se apropia vreun control, îi avertizau 
pe Santiago și pe-ai lui, iar ei făceau ca totul să dispară într-o 
clipită. 

— Am nevoie de o trebușoară rapidă, zise Dante încet în 
microfonul căștilor. Nu te-aș deranja dacă n-ar fi o urgenţă. 

— Las că-ţi știu io urgenţele. No gracias, amigo. 

— E o chestie de zece minute. Poţi să vezi de unde m-am 
conectat? 

Santiago butonă cu abilitate preţ de câteva secunde. 

— Ok. Wi-fi acasă. 

Era numele reţelei vecinului lui Youssef, la care acesta din 
urmă se conectase fraudulos. 

— În afară de mine s-ar putea să mai fie conectate și alte 
computere, nu reușesc să le văd. Am reușit să găsesc parola 
rețelei, dar m-am oprit aici: nu sunt așa bun ca tine. 

— Nimeni nu-i bun ca mine, hermano, zise Santiago, ușor 
îmbunat. 

Sunetul tastelor pe care le apăsă ajunse la Dante ca o rafală 
de mitralieră. 

— Un Mac vechi care se cheamă Casă și un PC care se 
cheamă Naga. 

— Al doilea, spuse Dante sigur pe el. 

Naga erau o rasă de elfi din World of Warcraft. 

— Am nevoie să-l spargi și să-i activezi webcamul. Vreau să 
arunc o privire în jur. 

— La ce-ţi trebuie? 

— O ajut puţin pe CC, zise Dante. 

— Acuma vorbiţi din nou? 

— De curând. 

Santiago ezită. 

— Ultima oară când am avut de-a face cu ea am ajuns la 
mititica. 

— Nu și de data asta, promit, zise Dante, sperând să fie 
adevărat. 

Santiago se apucă de lucru. Găsi parola de la Naga, îi instală 
un RAT, adică un program care-i permitea să modifice sistemul 
de operare, dezinstală ledul care arăta pornirea webcamului și 
restartă calculatorul. Zece minute mai târziu, cursorul lui Dante 
începu să se miște de unul singur, apoi ecranul se împărți în 
două. Într-una dintre jumătăţi apăru interiorul magazinului lui 
Youssef. 

— Tovarășul tău a făcut ce avea de făcut? zise deodată 
Colomba, care se apropiase în spatele lui. 

— Nu e tovarășul meu... 

— Hm, al meu nu e cu siguranţă infractorul ăla. Deci? 

Dante întoarse ecranul spre Colomba. 

— E prea întuneric, zise ea. 

Se vedea doar un dreptunghi negru: lumina slabă de la stâlpul 
de electricitate nu pătrundea prin geamul vopsit. 

— Să așteptăm să treacă o mașină, propuse Dante. 

Dură cel puţin zece minute până să treacă una care să 
lumineze înăuntru din rond, apoi alte zece minute ca să treacă o 
a doua, pentru că Dante nu fusese mulţumit de prima. Camera 
video arătă de ambele dăţi un fel de străfulgerare care lumină o 
bună parte din magazin. Dante salvă imaginea cea mai clară, pe 
care o limpezi ulterior și mai mult. Văzură un scaun de birou, 
picioarele unui pat și ceva ce părea a fi două butoaie de plastic 
alb în mijlocul încăperii. Nu se mișcase nimic, dar pe braţul 
stâng al scaunului era ceva ce semăna cu conturul unei mâini. 
Însă nu asta îi atrase atenţia Colombei, ci forma butoaielor. Bătu 
cu unghia în ecran. 

— Le vezi? 

— Sunt niște bidoane. 

— Ar putea conţine gaz. 

— Chiar și așa, sunt închise, nu? Altfel s-ar fi evaporat deja. 

— Poate că Youssef a minat intrarea. 

— Nu e niciun fir. 

— Nu vedem niciun fir, nu-i același lucru. 

Se întoarse spre i Tre Amigos. 

— Anunţaţi la Centru să trimită echipele de geniști și trupele 
speciale. Avem de securizat o clădire suspectă. 

— Renunţăm pur și simplu, dottoressa? întrebă Esposito. 

— N-avem ce face. Vă las vouă meritul dacă găsim ceva. 

— Dacă..., spuse Alberti cu glas pierit, văzând cum dispar 
visele lui de glorie; fuseseră atât de aproape... 

— Îmi pare rău, băieţi. Dar aţi făcut treabă foarte bună, sunt 
mândră de voi, zise Colomba. 

Dante o luă de braț și o trase deoparte. 

— Cu cine ai stat de vorbă? Curcio? Santini? 

Colomba pufhni. 

— Nu te mai băga în mintea mea, știi că mă enervează. 

— N-o fac intenţionat. Deci? 

— Cu Spinelli, zise Colomba. M-a pus în fața greșelilor mele. 
Nu vrea să mai fac una. Deja au murit prea mulţi oameni. 

— lar acolo înăuntru am putea înțelege de ce. 

Îi arătă conturul mâinii de pe braţul scaunului. 

— Înăuntru e unul dintre cei doi care pot să ne spună ce vrem 
să știm. Dacă aduci forțele speciale, o să le tragă câte-un glonţ 
în cap și la revedere. 

— Îmi pare rău, Dante. 

— Tu m-ai băgat în chestia asta și acum vrei să mă dai afară! 

Colomba se prefăcu că nu-l aude și se alătură colegilor ei, în 
timp ce Dante se pleoști. Nu reușise s-o convingă, nu când o 
apăsau oboseala și vina pe care o simţea pentru omoruri. Insă 
n-avea de gând să renunțe, nu după ce ajunsese atât de 
aproape. 

Merse la mașina celor trei Amigos și deschise portiera de pe 
partea șoferului. Mario se uită la el resemnat. 

— Acum ce se-ntâmplă? 

— Cobori, zise Dante și îi scoase cătușele folosind o agrafă 
îndreptată. 

Nu-i luă mai mult de câteva secunde, pentru că se pregătise o 
viață întreagă pentru asta: să se elibereze, să scape. Reușea să 
deschidă încuietori și lacăte chiar și legat la ochi. Dacă nu i-ar fi 
fost frică de locuri închise și sufocante, ar fi putut să se dea în 
spectacol ca Houdini. 

Băiatul își frecă încheieturile, apoi nasul care îl durea. | se 
umflase și era vânăt. 

— Mersi. 

Dante îl bătu pe umăr. 

— Nu te îndepărta, te rog. Nu vreau să tragă după tine 
tântălăii ăia trei. 

— Știi de cine mi-e mai frică? De femeie. Ăla păros are pumnii 
grei, dar ea... 

— Ai dreptate, și pe mine mă sperie uneori, ca de exemplu 
acum. Hai, dă-te! 

Mario cobori, iar Dante se așeză la volan. Mișcările lui 
trecuseră neobservate până atunci pentru că polițiștii stăteau 
de vorbă, dar când porni motorul folosind cheile care îi 
rămăseseră în buzunar, Colomba alergă spre mașină. 

Dante închise portiera și dădu cu spatele. 

— Ce mama dracului faci? întrebă Colomba prin geam. 

— Scuze, CC, răspunse Dante cu răsuflarea tăiată, apoi călcă 
ambreiajul. 

Colomba trebui să dea drumul mânerului ca să nu fie târâtă și 
văzu cu groază cum mașina se îndreaptă spre magazinul lui 
Youssef. 

— Nu! Rahat! 

Dante rămase la volan până când mașina se lovi de grilajul 
sudat. Se gândise să se arunce afară cu o clipă înainte de 
impact, ca Bruce Willis, dar spaima îl oprise. Se limită la a se 
lăsa să alunece pe jumătate leșinat pe scaunul de alături și să-și 
acopere capul cu mâinile. Grilajul era vechi și ruginit, iar când 
botul mașinii îl lovi cu patruzeci de kilometri la oră sări din 
locașul său, strivi geamul care se afla în spatele lui, după care 
căzu în față. Zdrobi luneta mașinii, care intrase pe jumătate în 
magazin, și dărâmă un raft plin cu DVD-uri peste calculatorul pe 
care îl folosiseră ca să se uite înăuntru, zdrobind monitorul. 
Dante fu lovit de airbag. Era acoperit de cioburi de sticlă, iar o 
bucată de fier cât o savonieră îl lovise razant în cap și îl tăiase. 

Deschise portiera și alunecă pe jos. Colomba îl înșfăcă imediat 
și îl ridică în picioare. Cei trei Amigos, în schimb, îndreptară 
armele spre interiorul magazinului, gata să tragă la orice 
mișcare. Colomba nu putea să facă la fel, pistolul ei fusese 
confiscat. 

— Ce tâmpenie ai făcut! 

În ochii ei verzi se citeau îngrijorare și furie. 

— Mi-am asumat răspunderea pe care tu n-ai avut curajul să 
ţi-o asumi, murmură Dante, menajându-și pe cât putea buza 
inferioară la care se tăiase și care îl durea. 

— Ţi-ai asumat-o pentru toți! Și pentru oamenii care locuiesc 
aici. 

— Și nu s-a întâmplat nimic, nu vezi? răspunse el. 

Apoi pătrunse mai adânc în magazin, fără să bage în seamă 
armele îndreptate în spatele lui. Un iz de chimic îi ajunse la nări 
și preţ de o clipă crezu că se înșelase, că provocase într-adevăr 
o scurgere de gaze care urma să ucidă tot cartierul. Insă mirosul 
era de acid, nu de cianură. 

Cu răsuflarea tăiată și cu sângele care-i picura din răni, Dante 
traversă camera și alergă la scaunul pe care-l văzuse pe iPad. 
Bărbatul care stătea pe el părea să fi adormit, cu capul între 
brațele sprijinite pe o măsuţă de lemn ovală. Dante se blocă. 

Prea târziu. 

Colomba îl apucă din nou. 

— leși de-aici. 

ÎI împinse spre vitrina distrusă, în timp ce i Tre Amigos urlau 
la individul din scaun să ridice mâinile și să se așeze în 
genunchi. Dante ieși din magazin ca să respire. Colomba făcu 
încă un pas în direcția omului, care rămânea nemișcat. li puse o 
mână pe umăr. Fu de ajuns ca să alunece pe jos. Trupul căzu pe 
spate și răsturnă un recipient cu acid care sfârâi la contactul cu 
dușumeaua. 

La lumina stâlpului, Colomba și í Tre Amigos văzură că nu mai 
avea față. 


9. 


În afara magazinului se strânsese o mică mulţime, atrasă de 
zgomot. Încercau să se uite înăuntru, chiar dacă Alberti se 
străduia să-i ţină la distanţă cu ţipete și gesturi agitate. 
Colomba și ceilalți doi Amigos stăteau lângă cadavru, atenți ca 
nu cumva să calce pe probe sau în bălțile de acid. Carnea de pe 
fața cadavrului fusese complet topită, lăsând să se vadă craniul 
de dedesubt. Cel mai șocant arătau ochii, care se 
transformaseră în ceva ce părea a fi o omletă fluidă. 

— Nu-i mort de mult timp, zise Esposito, care avea destule 
cadavre la activ. Maximum câteva ore. 

— Și-a crăpat în timp ce se bărbierea cu acid? întrebă 
Guarneri. 

— Epilare totală, ar trebui să încerci. 

Colomba se întoarse pe trotuar, lângă Dante care își tampona 
capul cu un șerveţel de hârtie și se sprijinea de peretele 
magazinului ca să-și menajeze picioarele fără vlagă. Costumul 
elegant îi era sfâșiat în mai multe locuri iar pălăria fusese 
înnegrită de praf. 

— Care dintre cei doi e? îl întrebă. 

— Proprietarul Farid Youssef, zise Dante sigur pe el. „Un 
terorist a murit în timp ce prepara o doză nouă de gaz”. Hip-hip 
ura, zise el sarcastic. 

— Poate chiar așa s-a întâmplat. 

— Nu. E o crimă, CC. 

— Poate l-a ucis complicele lui. 

— Sau poate că Musta e pe cale să păţească același lucru ca 
prietenul lui. Lasă-mă să arunc un ochi la scena crimei, l-am 
putea salva viaţa retardatului. 

— O să hotărască forțele speciale. 

— Chiar tu mi-ai spus că dacă primul pas dintr-o anchetă e 
greșit atunci totul durează foarte mult. Genialităţile alea de 
colegi ai tăi crezi că sunt dispuși să ia în considerare ideea că 
Musta e în pericol? Sau o să aștepte până-l găsesc într-un șanț 
cu Coranul în mână? 

— Tot nu ești multumit? Ce ţi-ar trebui ca să te calmezi 
odată? zise Colomba iritată. 

Dante își tamponă buza, care începuse din nou să sângereze. 

— Adevărul. lar Musta mi-l poate spune, asta dacă nu moare 
mai întâi. Lasă-mă să încerc, ce ai de pierdut? Oricum 
debandada e făcută deja. 

Colomba cumpăni câteva clipe bune. Ezita, dar înţelegea că 
de-acum nu mai avea nimic de pierdut. Oricât de absurd părea, 
raționamentul lui Dante avea logică. 

— Colegii mei o să ajungă din clipă-n clipă. Vezi să nu te 
găsească înăuntru. 

Dante trase aer adânc în piept și alergă în magazin, dându-i la 
o parte pe Alberti și Guarneri care încercară să-l oprească. 
Aruncă o privire în jur și observă imediat un exemplar din Coran 
care se ițea de pe un raft. Era unicul volum. Nu se potrivea cu 
ceea ce știa el despre Youssef și bănui că o mână misterioasă 
aranjase scena. Și adăugase și cele două butoaie de plastic, 
care conţineau substanțe chimice folosite - era sigur de asta - 

ca să prepare gazul mortal. Scena crimei era perfectă - cine în 
afară de el ar mai fi avut dubii? 

Ajunse lângă cadavru. Nu voia să-l atingă cu mâinile goale, 
așa că scoase o pereche de mănuși de unică folosinţă dintr-o 
cutie de carton care se rostogolise pe jos. Simţi izul ușor al unui 
parfum care venea dinspre cutie. O mirosi de aproape: portocale 
și frunze uscate. Să fi fost un produs chimic? | se părea prea 
artificial ca să fie un produs cosmetic obișnuit. Dar era sigur că 
nimic altceva din cameră nu mirosea așa. Deși fuma ca un turc, 
Dante avea un simţ al mirosului cât se poate de fin. 

Înjurând putinul timp pe care-l avea la dispoziţie, își puse 
mănușile de latex și controlă cadavrul. Nu găsi nimic util, dar 
unul dintre degetele mănușii se lipi o fracțiune de secundă de 
încheietura trupului când o atinse. Dante repetă gestul. 

Lipici. Scoci. 

După postura și lipsa urmelor de luptă părea că fusese legat 
de scaun și apoi eliberat înainte de a fi ucis. Oricine fusese 
făptașul, știa ce face. _ 

Dante se uită din nou rapid în jur. In depărtare se auzea 
zgomotul slab al sirenelor. Într-un colţ era mototolită o pereche 
de mănuși ca acelea pe care le purta el. Pe buricele degetelor se 
vedeau clar niște pete închise la culoare. Le mirosi și pe acelea. 
Același miros de portocală, dar și un iz mai înţepător. 

— leși afară, Dante! urlă Colomba, care vedea deja pe stradă 
luminile girofarurilor. 

Dante înșfăcă una dintre mănuși, o vâri în buzunar, apoi ieși 
în fugă, în timp ce sirenele poliţiei deveneau asurzitoare. Mario, 
care stătea în picioare la colţul străzii, părea gata să-și ia 
tălpășița. Cu regret, Dante îi făcu semn din cap să nu fugă. Nu 
pot să te scutesc de ce o să se întâmple. Îmi pare rău. Băiatul se 
liniști și se sprijini de perete. 

— Ai găsit ceva? întrebă Colomba în timp ce se uita la 
mașinile care se apropiau. 

Dante îi arătă mănușa. 

— Asta. 

Colomba se albi la faţă. 

— Ai contaminat scena crimei? 

— Am intrat cu mașina în scena asta a ta, nu știu dacă-ți 
amintești. Oricum, am luat una singură. Și am luat-o cu asta, nu 

am contaminat-o, continuă el ridicând mâna rea, pe care purta 
mănușa din piele neagră. 

— Dacă vrei, o pun la loc când termin cu ea. 

— Ştiam eu că nu trebuia să te las să intri... 

— Vezi petele astea? o întrerupse Dante. E ulei de mașină, iar 
după poziţia lor tind să cred că s-a scurs de pe unghiile celui 
care le purta. Musta are o motoretă, nimic mai simplu decât să 
se fi murdărit de la ea. Pariez că înăuntru sunt amprentele lui. 

— Deci el și-a ucis prietenul. 

— A folosit mănuși ca să comită o crimă demnă de un 
psihopat și pe urmă le-a lăsat la un metru de cadavru? 

— N-ar fi primul, zise Colomba. 

— CC... eu știu doar atât. Musta a venit aici după ce a fugit 
de-acasă și cineva l-a luat cu el. Și de acest „cineva” trebuie să 
ne facem noi griji. 


10. 


Musta își reveni încet în simţiri în bezna care îl înconjura. Îl 
durea spatele. Încercă să se dezmorţească, dar descoperi că nu 
putea să se miște. Era în picioare, fusese înfășurat cu scoci, ca o 
mumie, și prins de o coloană de ciment. In depărtare auzea 
zgomote de mașini, dar erau înăbușite de ceva ce avea pe cap 
și care îl apăsa dureros de tare pe faţă. Înţelese că era o cască 
de motociclist întoarsă invers, de aceea nu putea să vadă. 

Fu cuprins de panică și urlă și se smuci, dar buretele gros 
care mirosea a transpiraţie îi sufocă glasul. Se împinse cu toate 
puterile în banda adezivă, mușcând din burete și încordându-și 
toți mușchii, dar unicul rezultat fu acela că îi trosniră coastele. 
Împinse până când fu nevoit să renunţe din pricina lipsei de 
oxigen. Începu să plângă în cască și să-și sugă lacrimile. 

Simţi o mână pe umăr. 

— Stai cuminte. Nu ești în pericol, spuse vocea de femeie care 
îl însoţise până își pierduse cunoștința. 

Era înspăimântător de liniștită și ușoară. 

— Te rog. Dă-mi drumul, o imploră el. Mă sufoc. 

— Eşti doar agitat. Respiră cu calm și o să vezi că e mai bine. 

Musta încercă din nou să urle, dar nu reuși decât să 
scâncească. Din pricina lipsei de oxigen, în spatele pleoapelor 
închise începură să-i danseze luminiţe colorate. 

— Mor! gemu el. 

Vocea i se apropie de ureche. 

— Respiră. Încet, îi porunci ea. 

Musta pricepu că trebuia să se supună și se strădui să respire 
așa cum îl învățase maestrul lui de judo în cele două dăţi în care 
chiar mersese la antrenament. Inspiră pe nas și expiră pe gură. 
Își dădu seama că, cu cât inspira mai încet, cu atât trecea mai 
mult aer prin burete. Se concentră numai pe respiraţie. 

Inspiră, expiră. Inspiră, expiră. 

Între timp se gândi din nou la voce și își dădu seama ce îl 
șocase, dincolo de tonul rece: lipsa oricărui fel de accent. Trăind 
într-un mediu plin de etnii pentru care italiana era singura /ingua 
franca, auzise limba asta vorbită cu toate coloraturile posibile, 
amestecată cu jargoane și dialecte din lumea întreagă. Insă 
femeia care îl capturase avea o italiană perfectă, curată, cum 
vorbeau și crainicele de la televizor. Și făcea pauze ciudate, de 
parcă s-ar fi gândit la fiecare cuvânt în parte. Poate că nu era 
italiancă, trase el concluzia, ca și cum asta ar fi putut să-l ajute 
cu ceva. 

— Vezi, e mai bine, spuse din nou vocea. 

Unghiile femeii îi coborâră pe braţ până începură să se joace 
cu dosul palmei. Lui Musta i se făcu pielea de găină. 

— Te rog, nu-mi face rău, scânci el. 

— Respiră. Atât. Nu vorbi. 

Inspiră, expiră. 

Inspiră, expiră. 

— Îmi pare rău că ţi se întâmplă asta, Musta, zise vocea. Nu te 
prevăzusem în plan. 

Inspiră. 

Expiră. 

— Ştii cine sunt? 

Musta clătină din cap. 

Inspiră. 

Expiră... _ 

Unghiile se strânseră brusc. O înțepătură puternică. li sfâșie 
carnea. Musta urlă de durere. 

— Gândește-te bine. Știu că m-ai văzut. 

— Banul! 

Altă strânsoare. De data asta, Musta avu senzaţia că unghiile 
îi ajunseră până la os. Nu mai reuși să menţină ritmul respirației 
și se luptă cu plămânii care i se strângeau până reuși din nou să 
simtă că respiră. 

— Jur. Nu! Te rog. 

— Și totuși eu te-am văzut pe tine. 

Unghiile femeii începură să bată în cască, apoi îi alunecară 
sub bărbie. Oricât se agită, Musta nu reuși să le îndepărteze. Un 
deget mare îi apăsă mărul lui Adam și simţi imediat cum i se 
închide traheea. Nu înțelegea cum reușea femeia să facă asta 
cu atingerea ei aparent ușoară, însă aerul nu mai trecea. Musta 
se agită ca un epileptic, în zadar, sunetele îi deveniră tot mai 
slabe și corpul i se înmuie. Atunci, o amintire apăru din neant, 
ca o viziune. El și Farid erau în cartierul Testaccio și beau în 
curtea imensă a ceva ce odată fusese o mahala iar acum se 
umpluse de restaurante și baruri. 

Găsiseră un petic de iarbă și se așezaseră acolo cu o pungă 
de plastic plină de sticle. După ce terminase jumătate din 
băutură, Farid se ridicase. 

— Stai să mă duc să mă piș. 

Dispăruse printre niște plante. Musta, pe jumătate beat, îl 
urmase cu privirea și îl văzuse cum traversează intrarea 
principală. | se păruse ciudat și, mai mult ca să-l calce pe 
bătături decât din curiozitate, pornise pe urmele lui. Când 
ajunsese pe stradă, îl văzuse aplecat la geamul unui Hummer 
negru. Lui Musta îi plăceau la nebunie monștrii aceia, spera ca 
într-o bună zi să aibă destui bani cât să-și poată lua și el unul, 
măcar la mâna a doua. Trei tone și o fiară de trei sute de cai sub 
capotă, ţi se scula numai când te gândeai. Îşi închipui cum ar fi 
să gonească la viteză maximă - trebuia să fi fost ca și cum ai fi 
băgat în viteză maximă un tanc -, cu Pitbull sau Eminem în boxe 
cât să-ţi spargă timpanele și să se oprească la un semafor ca să- 
i facă ochi dulci unei pipiţe care s-ar fi oprit lângă el cu o 
utilitară. Visul continua cu ea care-și lăsa jaful în mijlocul 
drumului și accepta să urce în mașina lui off-road ca să meargă 
la Dinozauri. In seara aceea, însă, visul îi fu întrerupt cu 
brutalitate când Farid se întorsese și-i descoperise prezenţa iar 
Hummer-ul demarase lăsând urme de cauciucuri. Însă înainte să 
plece, femeia de la volan se uitase la el. Avea un chip oval 


VP - 105 


neieșit din comun, foarte alb, dar ochii îi străluceau ca două 
bucăţi de metal în lumina stâlpului de electricitate. Musta 
simţise că îi intraseră în minte și îi citeau toate gândurile, bune 
și rele. Oricât de ciudat părea, avusese impresia că dacă femeii 
nu i-ar fi plăcut ceva din ce găsea acolo, ar fi dat în marșarier și 
s-ar fi năpustit cu tancul pe care-l conducea asupra lui, 
zdrobindu-l ca pe-un gândac. Fără milă și fără remușcări. Apoi 
Farid se întorsese. 

— Cine era aia? îl întrebase Musta. 

— Nimeni, una care se rătăcise, răspunsese prietenul lui. 

Musta pricepuse că nu era în ordine ceva, dar era prea matolit 
ca să-i pese. Se puseseră din nou pe băut și nu mai vorbiseră 
despre asta. 

Revenind în prezent, Musta dădu frenetic din cap cu ultimele 
puteri. Femeia își luă degetul de pe gâtul lui, care se redeschise. 
Aer. Aer binecuvântat! 

— Ţi-ai amintit, spuse vocea. 

— Eşti tipa din Hummer, zise Musta în grabă. Tu ai cumpărat 
clipul. 

Și tu ai omorât pe toată lumea din tren, își zise, fără să aibă 
curajul să i-o spună cu voce tare. 

— Cu cine ai vorbit despre clip? 

— Cu nimeni. 

— Nici cu fratele tău? Nu mă face să merg să-l întreb. 

— Nu. Nu-i spun niciodată nimic. 

— Aici, lângă urechea ta, e un orificiu. 

Musta auzi cum ea bătu în cască. 

— Pot să bag orice vreau pe-aici. Gândește-te cum ar fi să 
încerci să respiri când casca e plină de nisip. Sau de insecte. 

— Nu, te rog, bolborosi Musta. Nu am ciripit. Jur! 

Vocea tăcu. Musta auzi respiraţia calmă a femeii, cum ar fi 
trebuit să fie și a lui. 

Inspiră. 

Expiră. 

Musta simţi cum ceva rece îi alunecă de-a lungul brațului. De 
data asta nu erau unghii, ci lama unui cuțit. 

— Jur, zise el din nou. 

Simţi că se sufocă și începu să respire din nou. 

Inspiră. 

Expiră. 

Inspiră. 

Aerul mirosea a transpiraţie și sânge. Vocea nu mai vorbea. 

Expiră. 

Inspiră. 

Expiră. 

Dacă vede că mi-e frică mă omoară, își zise. Ca un lup. 

Inspiră. 

Expiră. 

Lama i se opri pe încheieturi. 

Inspiră. 

Expiră. 

Inspiră. 

Expiră. 

Vârful cuțitului îl apăsă. O picătură de sânge îi mângâie 
pielea. Inspiră. Expiră. Inspiră... Expi... 

Musta simţi o presiune și o smucitură. Mi-a tăiat venele, își 
zise, dar braţul i se mișcă atunci când flexă mușchii și se 
desprinse de coloană. Banda adezivă fusese sfâșiată. 

Lama cobori de-a lungul corpului lui Musta și îl eliberă 
complet. Musta nu mai rezistă și puse mâinile pe cască, 
scoțând-o de pe cap. Ținea ochii închiși. 

— Uită-te la mine, zise femeia. 

— Nu. Nu vreau, zise Musta, căruia îi clănţăneau dinţii de 
spaimă. Dacă nu te văd, nu trebuie să mă omori. 

Vocea se apropie de urechea lui. 

— Dacă nu te uiţi imediat, îţi tai pleoapele, șopti ea. E foarte 
dureros. 

Musta înţelese că nu putea să se opună și se supuse, dar o 
clipă crezu că adormise și avea un coșmar: chipul care îl privea 
de la un metru nu era cel al unei fiinţe omenești. Nu avea 
trăsături, era albicios, iar ochii incolori te șocau. Părea chipul 
unui manechin care prinsese viaţă. 

Femeia făcu un pas înapoi, iar lumina felinarului care 
limpezea camera de ciment nefinisat o învălui. Abia atunci 
Musta înţelese că privea masca de cauciuc de culoarea pielii 
care acoperea strâns faţa celei care îl răpise. Numai ochii erau 
descoperiţi. In loc de gură avea un orificiu circular acoperit cu 
zăbrele. Descoperirea fu încă mai oribilă, dacă se putea așa 
ceva. Se întrebă ce voia să ascundă dedesubt. Ce diformitate. 

Musta văzuse o mască asemănătoare la o tipă căreia 
prietenul gelos îi arsese faţa cu benzină, dar asta era încă mai 
opacă și ascundea orice urmă de cicatrice ar fi avut temnicera 
lui. Și mâinile le avea acoperite de benzi de latex din care se 
ițeau niște unghii lungi vopsite în galben. 

— Ce ţi s-a întâmplat? îngăimă Musta. 

Femeia își apropie chipul de al lui, iar Musta simţi din nou 
miros de portocale. 

— E mai bine pentru tine dacă nu știi, răspunse ea. 

Când vorbea, masca se încreţea puţin în jurul gurii, dar 
expresia rămânea indescifrabilă. 

— Scuze, zise Musta și se dădu înapoi. 

Rămăsese în picioare lângă coloană, neștiind ce să facă. Sigur 
nu voia s-o atace pe femeia mascată. Chiar dacă n-ar fi avut în 
mână cuțitul de vânătoare cu care îi tăiase legăturile, Musta știa 
că n-ar fi avut nicio șansă împotriva ei. Instinctul lui, pe care îl 
rafinase în zeci de încăierări pe stradă, îi spunea asta. Se uită în 
jur. În afară de ei doi și un morman de gunoaie, camera era 
goală și semăna cu aceea a unei clădiri în construcţie. Un 
crâmpei de lună scânteia printr-o fereastră fără cadru. 

— Chiar ești din ISIS? 

— Nu, veni răspunsul. Dar Farid așa credea. Voia ca în 
schimbul ajutorului să-i fac rost de trecere în Emirate și de o 
sclavă sexuală. 

— Nu te cred... 

— Foarte rău. Eu nu mint niciodată. Însă el - da. Știi de ce te-a 
implicat? 

— Nu. 

— Pentru că voia să aibă un ţap ispăşitor dacă lucrurile nu 
ieșeau cum trebuie. 

Femeia înclină capul într-o parte, ca o pasăre de pradă care-și 
studiază victima. 

— Nu-ţi era cu adevărat prieten? 

— Era? 

— L-am ucis, spuse femeia cu același ton detașat și liniștit. 

Lui Musta îi veni să vomite și se aplecă ţinându-se de burtă. 

— O, Doamne! 

Ea îl apucă de braţ și îl îndreptă fără efort. 

— Cum de a ajuns poliţia atât de repede? 

— Nu știu. Știu că au fost acasă la mine. 

Pentru prima oară, femeia mascată păru să ezite. 

— Eşti sigur că n-ai vorbit cu nimeni? 

— Foarte sigur. Te rog, nu-mi face rău! 

— Bine. N-o să-ţi fac nimic. Nu mă aşteptam să vii, dar pot să 
te folosesc. 

Femeia își apropie chipul de plastic de al lui Musta și îl fixă cu 
găurile pe care le avea în loc de ochi. El nu reuși să-și 
dezlipească privirea. 

— Am o treabă pentru tine, îi spuse ea. 


11. 


Curcio era la volan, iar Santini stătea pe bancheta din spate. 
Conduceau noaptea pe străzile Romei ca să vorbească departe 
de urechi indiscrete. Santini era nervos, Curcio era turbat și 
conducea ca să se descarce. 

— Ți-am zis să fii cu ochii pe ea, repetă el. Credeam că am 
fost destul de clar. 

— Am făcut tot ce-am putut, Maurizio, zise Santini. 

În particular își vorbeau la pertu, în ciuda diferenţei de grad. 

— Dar Caselli e cum e. Ştii câte situaţii critice a trebuit să 
dezamorsez din pricina ei de când s-a întors la birou? 

— Nu mă interesează bârfele, i-o tăie scurt Curcio. 

— Nu sunt bârfe. Nu se înţelege cu ceilalţi și face mereu cum 
o taie pe ea capul. Pleacă și vine cum are chef și sare ca un arc 
dacă nu-i cânţi în strună. Întreabă-i pe colegii ei ce părere au 
despre ea. Întreabă-l pe Infanti. 

— Îmi pare rău s-o spun, dar Infanti e un cretin. 

— De asta l-am trimis în task force, nu? Nu trebuia să ia 
decizii, doar să execute ordine, dar n-a fost în stare nici de asta. 

Curcio clătină din cap. Ar fi vrut să spună ceva în apărarea 
colegului, dar nu-i trecu nimic prin minte. 

— Apropo, cum se mai simte? 

— Încă îl operează. În cel mai bun caz o să-și piardă doar 
ochiul stâng și auzul pe partea stângă. Bietul dobitoc... 

Curcio nu spuse nimic și continuă să conducă la viteză 
maximă. 

— Pot să nu fiu diplomat măcar o dată? întrebă Santini. 

— Doar o dată? replică ironic Curcio. Tu nu știi ce-i aia 
diplomaţie. 

— Mă străduiesc. 

— Meritul ăsta ţi-l recunosc. 

Curcio zâmbi fără voia lui. 

— Ei bine? 

— Cui mama naibii îi pasă cum și-a dat seama Caselli? Și-a 
dat seama și cu asta basta, s-o lăudăm și să închidem discuţia. 

Curcio asurzi cu claxonul un pieton imprudent care se 
întoarse grăbit pe trotuar în timp ce mașina îl rată la mustață. 

— Măcar de-ar depinde de mine... Dar de data asta n-o să mă 
lase să bag gunoiul sub preș. Nu în ceea ce-o privește pe ea. 

Santini desfăcu un drops pe care-l găsise pe bordul mașinii și 
îl vârî în gură. Era expirat și îl scuipă în scrumieră. 

— Care gunoi... Rezultatele contează. 

— Priveşte situația din perspectiva Serviciilor de Securitate. 
Colomba a anchetat un caz de terorism fără să-i implice și pe ei. 
Cum crezi c-ar reacţiona? Tu ce-ai fi făcut când erai la 
Criminalistică dacă nu te-am fi implicat? 

— Un scandal monstru, recunoscu Santini. 

— Se plâng sus și tare că le-am distrus orice șansă de a 
strânge informaţii... că din cauza noastră au dispărut complicii... 
Știi poezia. 

— Dacă mai comiteau vreun atentat, poezia ar fi fost mai 
urâtă. 

— Așa e, dar acum nu contează. Apoi mai e tribunalul. 
Jumătate din procurori o consideră pe Colomba un dușman de 
când a fugit de arest anul trecut, iar acum cealaltă jumătate 
începe să-i dea dreptate primei pentru că a acţionat fără 
autorizație. Măcar de-ar fi vorbit cu Spinelli... 

— Poate chiar nu știa nimic când a fost interogată, zise 
Santini, știind că nu era adevărat. 

— Termină cu prostiile, zise Curcio depășind intersecţia care 
marca graniţa invizibilă cu Malavoglia. Agentul din patrula care 
dirija traficul le făcu semn să treacă. Curentul de aer aproape îi 
trânti la pământ. 

— Dacă nu-ţi plac metodele ei, atunci de ce ai convins-o să 
revină la birou? întrebă Santini. 

— Rovere ţinea la ea. M-am simțit obligat moral. 

— Până la urmă a înnebunit și el, zise Santini mohorât. 

El și Rovere nu se plăcuseră, dar îl respectase. 

Curcio oftă: 

— Așa e. 

Câteva clipe se lăsă tăcerea, cu excepţia girofarului care urla 
pe plafon. 

— Colomba e o polițistă bună, continuă Curcio. După toate 
prin câte a trecut merita o a doua șansă. 

— O să mai fie și o a treia? 

Curcio nu răspunse, dar scăzu viteza și parcă la marginea 
pieţei cu fântâna oribilă. Se strânseseră deja mașini de poliţie și 
blindate, un laborator mobil al geniștilor și un mic grup de 
polițiști antitero care izolau perimetrul. Mai veniseră și o 
ambulanţă și câţiva soldaţi din trupele speciale cu echipament 
etanș. Câteva zeci de metri mai încolo, Dante și Colomba 
stăteau așezați pe bordură. Când îi văzu, Santini înjură. 

— L-a băgat și pe nebun în afacerea asta. E din ce în ce mai 
bine... 

— Du-te înăuntru. Vin și eu imediat, zise Curcio. 

— Da, să trăiţi. 

Curcio se apropie de Colomba și Dante, iar acesta din urmă îl 
salută cu mâna la frunte. 

— „O, căpitane, căpitanul meu!” 

Cu buza umflată și sângele de pe frunte arăta de parcă ar fi 
fost scos din Cercul poeților dispăruți - versiunea zombi. 

Curcio îi zâmbi forțat. 

— Bună seara, domnule Torre. Nu ne-am mai văzut de mult. 
Duceţi-vă să vă bandajaţi. 

— Mi-e frică de ace. 

Colomba sărise în picioare. 

— Dottore... 

Curcio îi dădu mâna. 

— Colomba. O să avem de înfruntat un tămbălău cumplit, așa 
că mă aștept la colaborare totală. Cum aţi ajuns aici? 

— M-au chemat oamenii mei, care au făcut cercetări pe cont 
propriu în timp ce eu eram la Centrul islamic. 

— Scuzaţi-mă, dar oamenii dumneavoastră nu merg pe cont 
propriu nici la toaletă. 

Dante interveni. 

— Eu am fost de vină, zise el. După ce am aflat că era 
implicată Colomba, am făcut niște cercetări în legătură cu 

băiatul care a murit în moschee. Domnii de la poliție au vrut 
doar să se asigure că nu fabulam. 

Curcio o privi neîncrezător pe Colomba. Ea desfăcu larg 
braţele, ascunzându-și stânjeneala. 

— Cum azis el. 

— Înţeleg. 

Curcio se întrebă dacă povestea lor înflorită ar fi putut să stea 
în picioare. l-ar fi plăcut, de dragul Colombei. 

— Vreau un raport complet, spuse. Și vreau ca din clipa asta 
să ţineţi cont că sunteţi suspendată. Aţi înțeles? 

— Da, dottore. 

— Așteptaţi-l aici pe procuror. Și dumneavoastră, domnule 
Torre. Spuneţi-i ce mi-aţi spus și mie. Poate și cu detalii 
suplimentare. Sper că m-am făcut înţeles. 

— Mulţumesc, zise Colomba înțelegând aluzia. 

Curcio ajunse lângă Santini, apoi merseră împreună la șeful 
echipei de la Criminalistică, înconjurat de câţiva polițiști 
antitero. 

— Ti-am spus să pleci! Acum o să treci și tu prin toată 
tevatura, îi zise lui Dante când rămaseră singuri. 

— N-am de gând să aștept pe nimeni. Imediat ce șeful tău 
uită de noi, o ștergem englezește. 

— Dante... știu că eu te-am băgat în chestia asta, mă faci să- 
mi fie tot mai greu să nu mă enervez. 

— Vreau să-l găsesc pe Musta. Colegii tăi..., zise Dante 
arătându-i pe bărbaţii în uniformă care roiau înăuntrul și în afara 
clădirii. N-ar fi în stare să-și găsească propriul fund nici măcar cu 
harta-n mână. Nu suficient de repede. 

— Am vorbit ceva, Dante. 

— Știu, dar nu m-ai convins decât de un lucru, CC. Că ţi-e frică 
de răspunsuri. 

— Ce tâmpenie, pufni ea. 

— Nu-i o tâmpenie. Ţi-ai bazat viața pe o viziune limpede 
asupra lumii. De-o parte cei buni, de alta cei răi. Ok, or fi și 
câteva poame stricate printre cei buni, câţiva incapabili, dar 
până la urmă cu toţii lucrează pentru binele comun. Nu există 
mistere, zone obscure, umbre... 

— Conspiraţii... îl îngână ea. 

Dar simţea că se înfioară. 

— Reprezentaţii, CC. Suntem implicaţi într-un mare spectacol 
pe care nu-l regizăm tot noi. E datoria noastră să găsim 
adevărul de dincolo de ficţiune. Câte omisiuni sau minciuni n-ai 
văzut pe parcursul carierei? De câte ori n-ai descoperit că unul 
dintre superiorii tăi avea alte interese decât să aplice justiţia? 
Că minţea ca să le fie bine tuturor? 

De prea multe ori, își zise Colomba. Dar nu recunoscu cu voce 
tare. Nu voia să încurajeze viziunea apocaliptică a lui Dante. 

— Mă doare capul, încetează. 

Era adevărat, Colomba simţea că-i pulsează tâmplele. De câte 
ore era treaza? Nu-și mai amintea. 

— Chiar dacă aș vrea să-l caut pe Musta cu tine, n-aş ști de 
unde să încep. 

— Eu da. 

— Și anume? 

— Îţi explic numai dacă vii cu mine acum, înainte să ne 
oprească. Altfel plec singur. 

Colomba se ridică. 

— Jur că dacă mă arestează din cauza asta o să mi-o plătești. 
Așteaptă-mă aici. 

Merse la Alberti, care stătea pe stradă și supraveghea 
mulțimea împreună cu agenţii de pe mașinile de patrulă, și îi 
făcu semn s-o urmeze după colț. 

— Am nevoie de pistolul tău, îi spuse când ieșiră din raza 
vizuală a celorlalţi. 

Alberti roși. 

— Dottoressa... știți că nu pot. 

— Zi-le că am invocat o scuză oarecare ca să-l inspectez, nu 
știu, voiam să văd dacă l-ai curăţat, apoi l-am păstrat. Il folosesc 
numai dacă am neapărată nevoie, dar sper să nu fie cazul. Dacă 
într-adevăr nu am de ce să trag, ţi-l aduc înapoi și n-o să afle 
nimeni nimic. 

Colomba nu-i zise că avea dubii mari că se va întâmpla așa. 

— Și dacă mă întreabă de ce nu v-am oprit? 

— Pentru că sunt superiorul tău. 

Îi puse o mână pe umăr. 

— Îmi asum toată vina, n-o să cazi la mijloc. 

— Pot să vă întreb ce trebuie să faceţi? 

— Nu. 

Alberti știa că fără Colomba n-ar fi intrat niciodată în Brigada 
Mobilă, așa că alegerea fu simplă. Işi scoase arma de la centură 
și i-o înmână. 

— Aveţi grijă. 

Colomba verifică încărcătorul și siguranţa, apoi vâri pistolul în 
toc. 

— Mulţumesc. 

li făcu semn lui Dante, care ajunse lângă ea și împreună 
ocoliră un teren viran până ajunseră la scheletele Dinozaurilor. 
Aici, mobilul Colombei începu să vibreze. Pe ecran apăru 
numărul lui Esposito. Ea îl opri. 

— Ne caută? întrebă Dante. 

— Evident. Scoate bateria, zise ea în timp ce făcea același 
lucru. Nu vreau să ne localizeze. 

El îi arătă iPhone-ul. 

— La ăsta nu merge, din păcate. 

Scoase cartela SIM și sparse telefonul, lovindu-l cu vârfurile 
de oţel ale pantofilor. 

— Incep să cheltuiesc cam mult pe tărășenia asta. 

Carcasa o aruncă într-un coș de gunoi de pe stradă. 

— Dacă nu m-aș fi încăpățânat eu să-ţi verific teoriile, s-ar fi 
terminat de ceva vreme, zise Colomba. 

Două mașini de poliţie trecură pe lângă ei. Dante și Colomba 
își întoarseră fețele și se prefăcură că stau de vorbă. Continuară 
să meargă pe bulevardul ticsit de locuinţe sociale vechi și fabrici 
dezafectate. 

— Bun, cum crezi că dăm de Faouzi? întrebă Colomba. 

— Santiago s-a conectat la calculatorului lui Youssef și a 
copiat toate datele din el. Echipa de la Criminalistică face 
același lucru, să vedem cine ajunge la concluzia corectă. 

— Nu e neapărat să fie ceva util pe hard-disk... reflectă 
Colomba. 

— Crede-mă că e. 

— De ce? 

Dante își aprinse o ţigară din jumătatea de pachet pe care o 
șterpelise de la Guarneri. 

— Trebuie să găsim un magazin cu ţigări. 

— Răspunde-mi la întrebare. 

Dante mișcă ţigara la fel cum își mișcă un dirijor bagheta. 

— Cine a pus pe picioare afacerea asta a avut grijă de tot. A 
făcut în așa fel încât să elimine martorii și să astupe toate 
găurile din poveste. Clipul de revendicare, butoaiele, banii din 
casa lui Musta... 

— Până aici de acord. Asta în caz că ai într-adevăr dreptate. 

— M-am prins după ce am văzut cadavrul, zise Dante. Orice 
mișcare a celor doi trebuia să fie limpede, să nu lase loc de 
interpretări - poate doar de unele pur fanteziste. Prin urmare, 
pe undeva trebuie să găsim și explicaţia pentru ce e pe cale să 
facă Musta Faouzi, iar calculatorul e ușor de manipulat, după 
cum ai văzut. 

— Chiar dacă l-ai scos de pe listă, Musta rămâne în continuare 
suspect. Echipa de la Criminalistică i-a găsit amprentele. 

Colomba pusese la loc mănușa pe care o șterpelise Dante, cu 
o clipă înainte ca mașinile de poliţie să înconjoare magazinul. 

— Dacă ar fi plecat de bunăvoie, și-ar fi avertizat fratele să 
aibă grijă la eventuale vizite inoportune. E limpede că ţin unul la 
celălalt. 

— Și de unde știi că n-a făcut-o? 

— Pentru că mobilul lui e la oamenii tăi și nu a sunat, zise 
Dante. Însă dacă asasinul lui Youssef voia pur și simplu să-l 
ucidă, l-ar fi lăsat în magazin. E riscant să umble cu o persoană 
răpită după el. 

— Dacă ai dreptate, atunci există un singur motiv pentru care 
ar fi riscat, zise Colomba. Incă mai are nevoie de el. 


12. 


Musta se agăţă cu ambele mâini de centura de siguranţă în 
timp ce Hummer-ul acceleră ca să treacă de un semafor. Reuși 
cu o fracțiune de secundă înainte să se pună roșu, iar femeia cu 
chip de plastic se înscrise pe șoseaua de centură a Romei. Cu 
calm, așa cum făcea orice. Părea că nimic nu putea s-o 
perturbe. Işi pusese o șapcă imprimată cu New York vădit 
contrafăcută și o pereche de ochelari cu lentile reflectorizante. 
De afară era imposibil să-ţi dai seama că purta mască. 

Lui Musta îi venea să vomite și transpira. 

— De ce? întrebă el cu o gură lipicioasă. 

Femeia se uită la el cu coada ochiului, iar Musta își mută 
imediat privirea. 

— De ce? 

— De ce faci... ceea ce faci. 

Musta nu reușea să-și exprime gândurile mai bine. 

— Dacă nu ești de la ISIS, de ce omori oameni? 

— Pentru că așa trebuie. 

— Ce vrei să spui că „trebuie”? Nu ești obligată. Poţi să 
oprești totul când vreți. 

— Chiar crezi că destinul tău e în mâinile tale? Nu e. Nici 
măcar al meu. 

— Spui chestii ciudate. 

— Nu mă pricep la vorbe. Și-așa am vorbit destul. 

Își continuară drumul în liniște preț de alte câteva minute. Lui 
Musta îi era din ce în ce mai rău. Îi veni să dea afară dar, când 
deschise gura, în loc de vomă ieși un râset isteric care se 
transformă rapid într-un hohot dement. Se aplecase în faţă și nu 
reușea să se oprească. Femeia cu mască păru să nici nu-și dea 
seama. 

Hummer-ul reduse viteza și opri pe marginea unei străzi 
aproape pustii. Pe fundal se vedeau contururile cenușii ale unor 
clădiri industriale. 

— Am ajuns, zise femeia, apoi deblocă portierele și cobori. 

De afară veni vânt și miros de ploaie în depărtare. Musta, 
căruia îi trecuse criza de râs, se gândi se fugă, dar se gândi la 
acest lucru ca la o ipoteză îndepărtată și imposibil de urmat. Se 
simţea slab, detașat și indiferent la ceea ce urma să se întâmple 
de atunci încolo. Cobori pe asfaltul crăpat și se apropie de 
femeie, în spatele portbagajului. Trecu un TIR, iar pământul se 
cutremură și se ridicară fuioare de praf. 

— Aceea e clădirea, zise femeia și arătă spre capătul străzii. 
Nu pot să mă apropii mai mult. 

Apoi deschise portbagajul. 

— Aici ai tot ce-ţi trebuie. 

Musta văzu conţinutul portbagajului, iar calmul nenatural care 
îl cuprindea se risipi o clipă. 

— Nu pot, zise. 

Femeia își scoase ochelarii albaștri și-i ridică bărbia cu 
vârfurile degetelor ca să-l oblige să se uite în ochii ei. Păreau de 
sticlă, că ai animalelor împăiate. 

— O să-ți duci misiunea la îndeplinire. Exact așa cum ţi-am 
explicat. 

— Mi-e rău. Doamne... simt că leșin, zise Musta. 

Lumea se învârtea cu el. 

— Sst, făcu ea și continuă să-l fixeze. Trece imediat. 

Musta se agăță de ochii aceia, iar atunci totul se schimbă. 
Glasul ei îi sună în minte cu forţa unei orgi, ca o sută de tuburi 
care vibrează. Şi Musta începu să vibreze în ritmul Universului. 
Înţelese că el și femeia mascată erau legaţi pe vecie. Ceea ce 
urma să facă era inevitabil și superb. Nimic nu era cu adevărat 
important, el nu era decât o umbră menită să treacă fără să lase 
urme și fără durere. Ceea ce omida numește sfârșitul lumii, 
restul lumii îl numește fluture. Era o frază pe care o citise pe 
undeva, pe la un filosof chinez, iar acum i se părea că se 
potrivește perfect. Frica dispăru complet și Musta se simţi ciudat 
de euforic, de parcă s-ar fi eliberat de o greutate pe care o 
trăsese după el toată viaţa. 

— Ești gata să renaști, îi spuse femeia. 

Musta dădu energic din cap. Abia aștepta. 

— Mulţumesc, mulţumesc, zise el emoţionat, cu lacrimi în 
ochi. Pot să știu cine ești? 

Femeia îl ajută să pună pe el aparatura, apoi se aplecă 
deasupra lui și îi vorbi dulce la ureche. Se comportase bine și 
merita un premiu. 

li spuse cum o cheamă. 


13. 


Santiago se întâlni cu Dante și Colomba la localul chinezesc 
unde se refugiaseră. Claxonă și toţi cei de faţă se întoarseră să-l 
privească pe tinerelul tatuat pe gât și pe mâini care conducea 
un BMW 330d de culoarea morcovului și cauciucuri albe. Era cu 
o fată foarte slabă care purta /eggings și avea o coafură rasta 
până la umeri. O chema Luna și era prostituată. De curând 
devenise și majoră. 

Santiago și Luna îl îmbrăţișară pe Dante și îl pupară pe obraji, 
apoi se așezară cu ei și comandară bere pentru el și un pahar de 
vin spumant pentru fată. 


VP - 117 


— Faci cinste, bineînţeles, îi zise lui Dante. 

Era un băiat frumos, cu o piele de culoarea scorțișoarei și un 
aer deosebit de distins, care contrasta puternic cu simbolurile 
țipătoare din tatuaje și de pe haină. Pantofii erau aurii. 

— Ce mai faci, CC? 

— Nu așa mă cheamă, zise ea fără să-și mute privirea de la 
televizor. 

— Nu și dacă îl întrebi pe al meu amigo. 

— El are voie. Tu nu. Ok? 

— Are ceva cu mine? îl întrebă Santiago pe Dante. 

— Nu-ţi face griji. Au trecut-o pe linie moartă și nu poate să te 
aresteze. 

— Ce-a făcut? întrebă Luna, deschizând gura pentru prima 
dată. 

Avea un glăscior subţire. 

Colomba lovi cu ceașca de cappuccino în masă. 

— la vezi-ţi de treaba ta! Ai adus tot, Santiago? 

Santiago îi dădu Lunii o bancnotă de o sută. 

— Du-te și te joacă niște videopoker. 

Ea strâmbă din năsuc. 

— Nu-mi place. 

— Atunci nu te juca, belește ochii și-atât, comprende? zise 
Santiago cu duritate. 

Fata se grăbi să ia banii și dispăru. Colomba îl fixă feroce pe 
Santiago. Ochii i se făcură de un verde închis. 

— Ai pus labele pe ea? 

El râse. 

— Zi și noapte. Când n-o face careva care plătește. 

Colomba continuă să-l fixeze cu privirea. Santiago nu mai 
râse. 

— N-am lovit-o niciodată. Niciodată. 

— Bravo. Ține-o tot așa. 

Santiago puse pe masă geanta și scoase un laptop care părea 
să mai stea întreg numai pe bază de scuipat și scoci. Un aparat 
recondiționat, pe care la nevoie l-ar fi putut abandona cu inima 
împăcată. 

— Nu pricep de ce am venit aici ca să fiu tratat ca un rahat cu 
ochi. După ultima oară, ar trebui să mă ţin departe de tine. 

— Dar dacă tot ești aici, nu mă mai călca pe nervi, zise 
Colomba. 

Santiago o arătă cu degetul și se întoarse spre Dante. 

— Ce-ţi spuneam? Are impresia că sunt sclavul ei. Oricum, am 
dat o raită prin hard disk. Am găsit poze cu teroriști sinucigași 
luate de pe net și harta gărilor din Roma și Milano. 

— Altceva? întrebă Dante. 

Santiago tastă o parolă care părea să nu se mai termine, iar 
screen saver-ul cu un tigru se transformă într-o listă de 
documente. 

— Alte poze din trenuri. Linkuri spre site-uri jihadiste. 
Instrucţiuni pentru bombe artizanale... Chestii de teroriști de 
duzină. 

— Nu a șters cronologia? întrebă Dante. 

— Nu. Și nici n-a folosit VPN sau altceva ca să facă anonimă 
conexiunea. Tare prost. 

— Sau tare șmecher. Ce mai e? 

Santiago rânji. 

— Un clip drăguţ în care spargi vitrina magazinului. Camera 
rămăsese pornită. Vrei să-l vezi? 

— Poate mai târziu. 

— Și două mail-uri în arabă. 

— Youssef nu vorbea arabă, zise Dante. 

— Atunci o fi învățat, hermano, pentru că sunt în inbox. Cred 
că au legătură cu o călătorie în Libia de anul trecut. Dar nu-s 
sigur, îţi închipui cum arată traducerea automată. 

— Poţi să afli dacă mail-urile sunt adevărate sau dacă doar 
sunt adăugate? întrebă Colomba. 

— Ar trebui să ajung la serverul care le-a trimis și să sper că a 
păstrat înregistrările, dar după un an de zile... 

Ridică din umeri. 

— Alte căutări în afară de cele despre tren? întrebă Colomba. 

— Una singură. 

Santiago făcu să apară harta unui cartier din Roma. 

— Tiburtina Valley. 

— Adică? întrebă Dante. 

Colomba rămase mască. 

— E un cartier din est. E plin de nu știu câte firme de IT și 
laboratoare. Cum de nu știi? 

— Nu sunt taximetrist, zise Dante. A căutat o stradă anume? 

— Nu, răspunse Santiago. 

— Atunci cred că ar trebui să dăm o raită prin zonă. 

— Ce crezi că vrea să facă Musta în Tiburtina Valley? întrebă 
Colomba. 

— El nimic, dar persoana care l-a răpit poate că vrea să 
comită încă un atentat. Dacă vrei, poţi să-i dai de veste echipei 
de intervenţie în loc să mergem noi. Bănuiesc că peste vreo 
câteva săptămâni o să te și creadă. 

Colomba inspiră adânc și se ridică. 

— Avem nevoie de mașina ta, îi zise lui Santiago. 


14. 


Colomba conducea cu mâinile atât de strânse pe volan că 
falangele i se albiseră, aproape la fel de mult ca lui Dante, care 
se agăța cu disperare de mânerul interior al portierei. 

— Totul bine, CC? întrebă Dante când se opriră la un semafor 
și reuși să deschidă ochii din nou. 

Pe frunte avea broboane de sudoare. 

— Am la mine un pistol care nu-i al meu, mă caută colegii și 
conduc mașina unui traficant de droguri. Da, totul bine. 

— Suntem într-o misiune de la Dumnezeu, zise Dante. 

— Asta ce mai înseamnă? 

— N-ai văzut Blues Brothers? 

— Aia îmbrăcaţi în negru? Nu. 

— Aia îmbrăcaţi în negru... CC, trebuie să te mai cultivezi și tu 
puţin. 

Colomba pufni sarcastic și călcă pedala de accelerație, 
făcându-l pe Dante să se lovească de spătar ca un astronaut în 
momentul decolării. El se concentră asupra unor imagini cu mări 
calme și sunet de frunze care foșneau în vânt, dar barometrul lui 
interior sări atât de sus încât clopoţelul din capătul de sus făcu 
„dong”. Intră în b/ackout până când Colomba încetini pe ultima 
porțiune plină de gropi din Via Affile, o stradă paralelă cu 
Tiburtina, străbătută de vehicule grele și care ducea în zona 
industrială. 

— Sunt sute de firme aici, zise ea. Asta dacă nu punem la 
socoteală casele private, barurile și magazinele. 

— Îți trece vreo idee prin mintea ta de polițistă ca să 
restrângem căutările? 

Colomba căzu pe gânduri în timp ce conducea încet și privea 
în jur, parcă sperând să-l vadă pe Musta ţâșnind de undeva. 

— Poate. Trebuie să dau câteva telefoane. 

Puse la loc bateria și sună la centrala poliţiei, apoi la 
carabinieri. Se prezentă, dar nu le spuse motivul pentru care 
suna. Când termină de vorbit, apăsă până jos pedala de 
accelerație. 

— Acum zece minute a pornit alarma antifurt de la o firmă de 
electrotehnică, CRT. A fost dezactivată imediat, dar merită să 
aruncăm o privire. 

Colomba trecu pe roșu de două ori și în cinci minute ajunseră 
pe Via Cerchiara, o stradă care trecea prin inima cartierului. De- 
a lungul ei se amestecau case, spelunci, firme și terenuri goale. 
CRT era la numărul 200, o clădire dreptunghiulară cu un etaj, 
colorată în alb și negru, înconjurată de garduri verzi și garduri 
joase din fier forjat de aceeași culoare. Intre timp, Dante 
încercase să sune în firmă de pe mobilul Colombei, însă în loc de 
răspuns nu primise decât niște muzică și un anunţ în două limbi 
cum că birourile erau închise. 

Parcară în faţa clădirii și Colomba sună la firma de pază care 
se ocupa de ea apelând numărul de pe unul dintre garduri. Se 
prezentă ca să poată vorbi cu un responsabil. 

— Știu de alarmă, dar a fost dezactivată imediat, se mai 
întâmplă, zise acesta. 

— Cine e înăuntru în clipa de faţă? 

— Omul meu de noapte și domnul Cohen și secretara lui. Au 
rămas mai târziu ca să facă inventarul. Au spus că urma să 
dureze până noaptea târziu și cred că încă sunt acolo. 

— Cine-i Cohen? întrebă Colomba. 

Numele de origine ebraică o îngrijora: evreii se numărau 
printre victimele preferate ale extremiștilor islamiști, în afară de 
islamiștii înșiși. 

— Directorul. 

— Ok, sunaţi-l pe omul dumneavoastră și dați-mi de veste, 
zise Colomba și așteptă. 

Responsabilul reveni la telefon după două minute. Avea un 
glas mai puţin liniștit. 

— Nu răspunde. Poate e vreo problemă cu staţia radio. Nici 
Cohen nu răspunde la telefon. Trimit pe cineva să verifice. 

— Nu, nu faceți nimic și așteptați instrucţiunile mele. 

Colomba încheie apelul și scoase pistolul lui Alberti. Deblocă 
siguranţa și încărcă un glonţ, apoi introduse arma în buzunarul 
de la haină. 

— Nu știm ce se întâmplă înăuntru, zise Dante. 

— De asta mă și duc. Îi dădu telefonul. 

— Sună-l pe Santini sau pe Curcio. Pe cineva care te 
cunoaște. Cheamă forțele speciale. 

Colomba cobori din mașină. Dante se dădu jos într-o suflare și 
se proţăpi în faţa ei. 

— Mi-e frică, CC. Nu te duce. 

— Tu m-ai adus aici, Dante, răspunse Colomba. 

Amestecul de oboseală și adrenalină o făcuse să răgușească. 

— M-am răzgândit. 

— Și eu, de-asta o să și intru. Ai dreptate, vreau niște 
răspunsuri. 

Dante se uită la clădire și se linse pe buzele uscate. | se părea 
că ferestrele arată ca niște ochi malefici. 

— Vin cu tine. 

— Nu. N-ai face decât să mă încurci. Fă ce ţi-am zis. 

Dante privi cum ea încearcă poarta închisă, apoi cum sare 
gardul cu agilitate și dispare în întuneric. 

Se simţi de parcă ar fi trimis-o la tăiere. 


15. 


Colomba merse de-a lungul aleii de ciment prevăzute cu 
marcaje luminoase, atentă la eventuale mișcări în gardurile vii 
dreptunghiulare din curte. Nu văzu și nu auzi nimic, așa că 
împinse clanţa ușii principale și intră în recepţia pustie, luminată 
de neoanele din tavan care aruncau umbre lungi. Încăperea era 
dominată de un birou mare, alb-roșu, cu sigla firmei. Nu era 
nimeni, doar o haină închisă la culoare atârnată de spătarul unui 
scaun și un termos cu cafea caldă încă. În cealaltă parte a sălii 
era un turnichet cu un cititor de cartele magnetice pentru 
angajaţi. 

În spatele biroului se vedea fotografia unei uzine hidraulice, 
mare cât tot peretele. Un monitor de supraveghere cu ecranul 
împărțit în șase cadre arăta tot atâtea imagini cu diferite zone 

ale clădirii. Toate coridoarele erau pustii, dar pe podeaua unuia 
dintre ele Colomba observă ceea ce părea să fie o dâră lungă și 
închisă la culoare care dispărea în spatele unei coloane. Scrisul 
de pe ecran arăta că imaginea era la etajul unu. 

Colomba sări peste turnichet, evită liftul și urcă un rând de 
scări. Urmări săgeata pe care scria Direcțiune și administrație și 
intră pe coridorul pe care îl văzuse mai devreme. Dâra care 
apărea întunecată pe cameră avea, de fapt, culoarea sângelui 
proaspăt. Colomba își controlă respiraţia și scoase pistolul. Urmă 
dâra și descoperi în spatele unei coloane trupul unui bărbat cu 
păr alb și uniformă de paznic de noapte. Fusese înjunghiat de 
nenumărate ori: gâtul tăiat arăta ca o gură căscată. Lângă 
cadavru era telecomanda alarmei, pe care cineva o dezactivase 
în locul lui. Îmi pare rău, n-am reușit să ajung la timp, îşi zise ea 
luptându-se cu starea de greață. Se ghemui câteva clipe, 
apăsându-se pe burtă și obligându-se să se calmeze. Peste puțin 
timp se termină tot. Într-un fel sau altul. 

Apoi auzi un geamăt de femeie, urmat de ceea cei se păru că 
era vocea șoptită a unui bărbat. Ținu arma cu ambele mâini la 
nivelul feţei și înaintă cu grijă în căutarea locului din care 
veneau sunetele. Ajunse în fața unui birou pe ușa căruia scria 
Director. Geamătul se auzi din nou din spatele ușii închise, din 
nou redus la tăcere de o șoaptă. Colomba deschise încet ușa, 
încercând să își ţină cât mai mult din corp în spatele zidului. 

Primul lucru pe care îl văzu fu un alt cadavru. Era al unui 
bărbat corpolent în costum închis la culoare, care zăcea cu fața 
în jos într-o băltoacă de sânge. În celălalt capăt al camerei, o 
femeie în taior și tocuri înalte, cu un chip răvășit și mânjit de 
lacrimi, stătea în genunchi la picioarele unui băiat arab doar cu 
puţin trecut de douăzeci de ani și care îi ţinea un cuţit la gât: 
Musta. Avea dâre de sânge pe haine și pe faţă, iar părul creţ era 
năclăit și transpirat. 

Colomba intră cu pistolul ridicat. 

— Poliţia! strigă ea. Dă-i drumul! 

Secretara zbieră, Musta nu se mișcă. 

— Nu, zise el liniștit, cu limba ușor împleticită. Nu-i dau 
drumul. 

— Te rog..., zise secretara. 

Băiatul îi astupă gura cu mâna în care ţinea cuțitul și îi pătă 
cămașa cu sânge. 

— Sst! 

— Te cheamă Musta, nu-i așa? întrebă Colomba. 

Nu reușea să vadă mâna stângă a băiatului, o ținea ascunsă 
în spatele secretarei. 

Musta dădu din cap. Mișcarea fu exagerat de amplă. Mai 
multe picături roșii alunecară pe parchet. 

E beat. Sau drogat, îşi zise Colomba. 

— Nu vreau să te împușc, Musta. Hai să găsim un mod în care 
să plecăm cu toţii vii, ok? 

Musta zâmbi. 

— II vezi pe domnul Cohen de-acolo? 

— II văd, zise Colomba fără să-și mute privirea sau ţinta. 

— Poftim. E prea târziu ca să plecăm cu toții vii. 

— Nu e prea târziu pentru femeie. Ce ţi-a făcut? 

— Nimic. Nici n-ar fi trebuit să fie aici. 

Preţ de o clipă, expresia degajată a lui Musta deveni perplexă. 
Apoi zâmbi din nou. 

— Dar acum e. 

— Dă-i drumul. 

— Nu pot. 

— De ce? 

— Am ceva de făcut. Ceva important. 

Musta zâmbi din nou, de parcă totul ar fi fost o glumă. Era 
ceva bolnav în zâmbetul acela. O împinse pe secretară, care 
căzu în mâini, apoi ridică braţul stâng. În pumn avea ceva 
conectat la un fir electric, iar firul electricii dispărea sub jacheta 
de blugi. Musta dădu la o parte reverul. La brâu avea o centură 
lată de care erau legate două recipiente de metal cât o 
savonieră. De la unul dintre ele pleca un cablu negru care-i 
ajungea la dispozitivul din pumn. 

— Știi ce-i asta? zise el. 

Colomba simţi cum i se strâng plămânii. 

— O bombă. 

— E de-ajuns să apăs niţel. Prin urmare, secretaro, nu încerca 
s-o ștergi, altfel sărim cu toţii în aer. Nici tu, po... 

Se încurcă, nu reușea să pronunţe cuvântul. 

— ... poliţisto. 

Secretara se târî spre perete și își acoperi chipul cu mâinile. 
Colomba ţinea în continuare arma îndreptată spre fața lui 
Musta. Oare putea să-l ucidă înainte să acţioneze detonatorul? 

Ar fi fost de ajuns o singură contracție neașteptată a mușchilor 
ca să apese pe buton. In timp ce ea se gândea la asta, ceva se 
întâmpla în interiorul lui Musta. Bâlbâiala se transformase în 
tremur, iar zâmbetul dispăruse într-o grimasă. 

— Te rog, nu trebuie s-o faci, zise Colomba. Orice vrei, te 
ascult... 

— Trebuia deja... 

Se poticni din nou. 

— ... s-o fi făcut. Trebuia să mă fi aruncat în aer imediat ce 
intram în bi... bi... biroul ăsta. 

Arătă spre secretară cu cuțitul. 

— Am ezitat. Din cauza ei... nu era prevăzută în plan. Paznicul 
e mort. 

— Da. 

Pe Colomba o dureau umerii și bratele. Cătarea oscila 
nesigură pe faţa lui Musta. 

— Ştii dacă... dacă avea copii... nepoți? 

— Nu, dar cred că e destul de probabil. 

— Când o să ne întâlnim dincolo, o să-i cer scuze. 

Colomba văzu cum Musta strânge din dinţi și pricepu că era 
gata să se arunce în aer. 

— Așteaptă. Te rog. Un minut. 

— Doar o clipă. Apoi o să ne simţim mai bine cu toţii. Crede- 
mă. Eu... nu vreau decât să mă odihnesc. 

— Nu poţi să știi cum o să fie. 

Colomba își drese glasul, încercând să-și ascundă groaza. 

— Am trecut prin asta. Odată, un bărbat a pus o bombă în 
restaurantul în care stăteam. Mai mare decât a ta, mai 
puternică. 

— Și ai rămas în viață... 

— Am avut noroc. La fel și cei care au murit pe loc. 

Colomba încercă să se uite în ochii băiatului, dar el continua 
să mute privirea în o mie de direcţii. 

— Însă ceilalţi... Un bărbat care stătea chiar lângă explozie a 
supraviețuit, însă și-a pierdut mâinile și picioarele. Altul a murit 
după câteva minute bune. Avea burta sfârtecată. N-o să se 
termine repede, Musta. O să suferi. O să suferim cu toţii. Și până 
la urmă pentru ce? Știu că nu ești terorist. 

Musta o privi într-un final. Avea ochii plini de lacrimi. 

— Nu eram, îngăimă el. 

— Putem să găsim o soluţie împreună. 

— E prea târziu! Mi-am dat cuvântul! 

Musta lăsă cuțitul să cadă și își șterse lacrimile. 

— Dacă n-o fac... ea o să mă urmărească... și după ce mor. O 
să mă târască în Infern. 

Apoi rosti în arabă ceva ce Colomba nu înţelese. 

— O să te protejăm noi, zise Colomba. 

— Nu poţi. 

Musta izbucnise de-acum în plâns. Vocea i se schimbase, 
pierduse inflexiunile acelea visătoare. Acum părea de copil. 

— Musta, te rog... lasă detonatorul. 

Cobori ţinta, riscând ca pistolul să-i alunece din mâinile 
transpirație. 

— Nu te împușc, promit. 

Musta o privi cu ochi care se chinuiau să vadă, iar Colomba 
crezu că se terminase. 

— Gândește-te la Mario. Fratele tău abia așteaptă să te ia din 
nou în braţe. 

Musta ezită, iar privirea i se limpezi. 

— Mario... O fac și pentru el... Nu vreau să-l urmărească ea. 

— O să vă protejăm și pe fratele tău, și pe tine, zise Colomba 
grăbită. N-o să vă facă nimeni niciun rău. 

— Nu se poate, zise Musta, dar mâna cu detonatorul îi 
tremura vizibil. 

— Hai să încercăm. Ce ai de pierdut? Dă-mi șansa să te ajut. 
Ai încredere în mine. 

Musta rămase nemișcat un minut întreg, timp în care 
Colombei i se scurse transpiraţie în ochi. Nu mai putea să 
țintească. Apoi el deschise pumnul, lăsând să cadă un buton mic 
cu piston. Colomba urlă, dar butonul se opri la jumătatea 
căderii, prins de cablul conector. 

— Te rog să nu urli, zise Musta. 

— Da, da. Scuze, zise Colomba cu inima gata să-i sară din 
piept. Doar că m-ai luat prin surprindere. 

Secretara profită de distragere ca să se repeadă afară în 
patru labe, scoțând gemete animalice care dispărură pe coridor. 
Nu mai rămase din ea decât un pantof cu o curelușă ruptă. 

— Acum vino aici, Musta. Arată-mi ce ai pe tine. Dar ţine 
mâinile depărtate, bine? zise Colomba. 

Musta desfăcu brațele și făcu un pas spre ea. 

— N-am vrut... A fost ca un vis... Poate încă e un vis. 

— Ușurel, continuă să mergi. Aproape ai ajuns. Mai spune-mi 
despre femeia care te-a trimis aici. 

Musta începu să bâiguiască. 

— Allahumma inni 'a' udhu bika mina Ikhubthi wa Ikhaba “'ith. 
Allahumma inni 'a' udhu bika mina Ikhubthi wa Ikhaba “th. 

— Poftim? întrebă Colomba. Ce-ai spus? 

— E o rugăciune. Ar fi trebuit să mă rog mai mult. Aș fi ţinut-o 
la distanţă. 

Musta mai făcu un pas. Era la mai puţin de un metru de ea. 

— Nu e femeie. 

Colomba trecu pistolul în mâna stângă și o întinse pe cea 
liberă ca să-l apuce pe băiat. Atenţia ei era acaparată de 
butonul care atârna inert, dar știa că trebuia să vorbească în 
continuare ca să păstreze contactul. 

— Și atunci ce e dacă nu e femeie? 

Musta o fixă cu ochii căscaţi. Pupilele îi erau aproape 
invizibile. 

— Un înger, răspunse el. 

Parcă pentru a-i sublinia cuvintele, se auzi un zgomot de sticlă 
spartă și șuieratul unui proiectil de mare viteză. Capul lui Musta 
explodă. 

Colomba îngheţă. Se uită la cadavrul care aluneca pe podea. 
Avea faţa plină de sângele care o împroșcase. Scuipă, urlă și 
căzu în genunchi. Așa o găsiră agenţii de la Forțele Speciale 
când intrară în clădire, strigând și rotind armele. O trântiră la 
pământ pe Colomba, îi luară pistolul și îi prinseră mâinile la 
spate în cătușe, apoi terminară de inspectat camera. Trecură 
câteva minute bune până când cineva să se intereseze de 
starea ei. Leo Bonaccorso fu cel care se interesă, agentul 
simpatic. Își scoase cagula și se aplecă deasupra ei. Ceru 
imediat ajutor. 

Colomba nu mai respira. 


16. 


Colomba fu lovită de unul dintre cele mai puternice atacuri de 
panică pe care le avusese vreodată. Faptul că avea mâinile 

prinse în cătușe la spate în timp ce plămânii îi explodau din 
cauza lipsei de aer nu făcea decât să înrăutăţească situaţia. Leo 
o ridică în picioare și o eliberă, iar Colomba începu să dea cu 
pumnii în perete, însângerându-și falangele, până când reuși din 
nou să respire. O însoţiră afară și o lăsară să-și revină, sprijinită 
de fațada clădirii înconjurate de mașini și camionete. Îi porunciră 
să nu se îndepărteze - de data asta vorbeau serios -, iar 
Colomba așteptă să se ocupe cineva de ea. După câteva minute 
apăru și Leo, cu o ţigară în gură și cagula trasă deasupra 
nasului. Îi strecură în mână cartea lui de vizită cu stema 
naţională. 

— Sună-mă și zi-mi cum te simţi. Vorbesc serios. 

— Unde e Dante? rosti ea cu greu. 

— Prietenul tău? L-au prins colegii. 

— Nu se poate să-l închidă, murmură Colomba. 

— Nu-ţi face griji, o să se poarte frumos cu el. Acum 
gândește-te doar la tine, ok? 

Dădu să se îndepărteze dar Colomba, care încă ţinea cartea 
de vizită între degete, îl opri. 

— Cum de aţi ajuns atât de repede? 

— Am primit un telefon anonim de la o cabină din zonă. Cică îl 
văzuse pe suspect când a intrat în firmă. 

— Bărbat sau femeie? 

— Contează? 

— Pentru mine da. 

— Femeie. 

Colomba dădu din cap. 

— Mulţumesc. 

— Să nu-mi pierzi numărul, bine? zise Leo și se îndepărtă. 

Colomba puse cartea de vizită în buzunar. Fu nevoită să 
aștepte încă jumătate de oră înainte ca o mașină de poliţie s-o 
recupereze și s-o lase în faţa secției. 

Din fericire era atât de extenuată încât mare parte din ce se 
întâmplă în următoarele douăzeci și patru de ore trecu pur și 
simplu pe lângă ea. Timpul se îndoia și se fragmenta, ștergând 
părţi consistente din ceea ce trăia. Deseori spuse adevărul, de 
câteva ori minţi, mai ales ca să-și acopere oamenii și pe Dante. 
Încercă să ţină de versiunea pe care o improvizaseră în faţa 
magazinului. Primi permisiunea să doarmă câteva ore pe o 
canapea de la secţie, dar avu parte numai de coșmaruri. Avea 

nevoie de un duș și de patul ei, dar nici nu se punea problema 
să meargă acasă până ce nu storceau tot din ea. 

Cel mai rău nu a fost noul interogatoriu la care o supuse 
Spinelli - unde, cu ajutorul unui avocat din oficiu, abia dacă 
scoase o vorbă - și nici măcar ședința din crucea nopţii la care 
participă un ofiţer de la Serviciul secret care părea gata să-i sară 
la gât orice ar fi răspuns. Cel mai rău a fost să-l întâlnească pe 
Curcio, căruia i se citea dezamăgirea pe chip. Era șase seara în 
a doua zi de la moartea lui Musta, chiar dacă ea pierduse 
noțiunea timpului. Curcio încă purta cămașa pe care o avusese 
ultima oară când se întâlniseră și nu se răsese. li mijea o barbă 
albă care îl îmbătrânea mult. 

— Dacă știați unde se ascundea Faouzi, de ce nu mi-aţi spus 
imediat? o întrebă el. 

— Cum i-am explicat și doamnei procuror, nu știam nimic. La 
mijloc a fost doar intuiţia lui Dante. 

— Încă una. Ce chestie, zise Curcio pe un ton glacial. 

Colomba își umezi buzele crăpate și improviză. 

— A văzut ceva pe calculator înainte să-l distrugă cu mașina. 
Era o hartă a Romei. Dar nu se remarca prin absolut nimic, așa 
că am vrut să verificăm înainte să dăm alarma. 

— Vă daţi seama cum sună povestea asta, Colomba? 

Normal că-mi dau seama, își zise Colomba. O varză totală. 
Dar adevărul era și mai încurcat. 

— Scuzaţi-mă. Pot să-mi iau o cafea? Mă doare capul 
îngrozitor. 

Curcio rugă pe cineva să-i aducă o ceașcă, alături de o 
prăjitură ambalată pe care Colomba nici n-o deschise. 

— Nu este un interogatoriu, Colomba. Incerc doar să înțeleg 
ce v-a trecut prin minte când aţi decis să nu aveți încredere în 
mine, continuă el. 

Colomba frământă ambalajul de plastic între degete. 

— M-aţi fi crezut dacă v-aș fi spus că bănuiam că Faouzi și 
Youssef nu erau decât ţapii ispășitori? 

— Pentru cine? 

Pentru un înger. 

— Faouzi a spus ceva despre o femeie înainte să moară. O 
femeie de care îi era teamă. 

— Poate era persoana de contact cu Califatul. 

— Nu făceau parte din ISIS. 

Curcio trebui să facă un efort de concentrare ca să nu înceapă 
să înjure. 

— Colomba... apartenenţa la ISIS e numai o formalitate de- 
acum. E suficient numai să spui că faci parte, e noua franciză a 
terorismului. Pe urmă, dacă faci vreo tâmpenie, ăia o revendică. 
Nu contează că e vorba de doi nebuni sau de doi habotnici. În 
plus, amprentele lui Faouzi erau peste tot în locul în care a fost 
ucis complicele său. Am confiscat bani cu provenienţă suspectă 
din casa lui Faouzi... credeţi că probele au fost lăsate intenţionat 
de cineva? 

Ascultându-l pe Curcio, Colomba se simţi prinsă în ofsaid. 
Ceea ce crezuse la un moment dat părea complet nerealist în 
fața realității crude. 

— Nu știu. 

— Mie mi se pare mult mai plauzibil că un terorist și-a ucis 
prietenul, apoi pe paznicul unei firme și pe proprietarul evreu, 
probabil ţinta iniţială, și că s-a îmbrăcat cu o vestă cu explozibil 
pe care din fericire, dar și datorită dumitale, nu a reușit să o 
detoneze. 

— Faouzi a fost obligat s-o facă. Mi-a spus asta înainte să-l 
împuște agenții. 

— Da, de către femeia misterioasă. Care poate că exista 
numai în mintea lui. 

— Sau de către o femeie precum cea care a sunat la poliție 
să-l denunțe la numai două minute după ce poza lui a fost 
făcută publică, zise Colomba. 

— Lucrurile astea se întâmplă, dottoressa. Cum se întâmplă și 
ca un coleg să intre într-o perioadă de criză și să nu mai distingă 
realitatea de fantezie. 

Curcio clătină din cap. 

— Dar vina este a mea pentru că v-am pus din nou în prima 
linie. Am greșit și îmi voi asuma acest lucru. 

— Serviciile secrete mă cred trădătoare, iar dumneavoastră 
credeţi că mi-am pierdut minţile, spuse Colomba pe un ton plat, 
cu ochii ca două funduri de sticlă. Nimeni nu crede că mi-am 
făcut doar datoria. 

Curcio își frământă mustăţile inexistente. 

— Echipa dumitale va fi elogiată. Dacă au existat abuzuri, 
răspunderea nu cade pe umerii lor. 

— lar eu? 

— Suspendarea a fost transformată, la cererea dumitale, în 
concediu medical. In raport o să menţionez faptul că suferiţi de 
sindrom de stres posttraumatic nediagnosticat, care a fost 
agravat de schimbul de focuri cu Hossein. 

Colomba strânse din dinţi. 

— Am minţile acasă, mulțumesc. 

Curcio inspiră adânc. 

— Colomba, vă daţi seama că e singura variantă ca să nu fiți 
acuzată? 

— Acuzată de ce? Că am găsit doi teroriști? 

— Farid Youssef a fost ucis cu mai puţin de o oră înainte să 
ajungeţi. Sunteţi sigură că, dacă ne împărtășeaţi informaţiile, 
echipa de intervenţie n-ar fi ajuns mai devreme? 

— Sunt convinsă. 

— lar moartea directorului firmei? Sunteţi convinsă și de asta? 

— Da. 

— Bine. Spinelli, în schimb, se îndoiește. Dacă secretara n-ar 
fi scăpat, v-aţi fi pomenit deja cu un mandat de arest preventiv. 
Dar știți care e partea cea mai proastă? Că repetati în 
continuare că aţi acţionat de una singură ca să nu pierdeţi 
timpul, dar eu cred că motivul este altul. 

Colomba nu spuse nimic, era prea extenuată ca să mai 
rostească vreun cuvânt. 

— Nu aveţi încredere în noi, în forțele de ordine. Asta pentru 
că Torre v-a împuiat capul cu tâmpenii. 

— Nu-i adevărat, murmură Colomba, știind că mințea, măcar 
întrucâtva. 

— Nu face nimic. Șase luni de concediu, la sfârșitul cărora vă 
veţi prezenta pentru o evaluare psihofizică și veţi primi alt post. 

— Alt post... 

— E singura variantă, Colomba. 

In clipa aceea, cu toată oboseala care o dobora, Colomba își 
dădu seama că își distrusese definitiv cariera. Chiar dacă ar mai 
fi primit-o în poliţie, s-ar fi adeverit visul lui Spinelli de a o vedea 
în spatele unui birou, ștampilând pașapoarte. Sau, de ce nu, 
într-un centru de pregătire în care să-i înveţe pe pinguini cum să 
ia o amprentă digitală. 

— Colomba..., zise Curcio, iar ea își dădu seama că se 
rătăcise în gânduri și nu observase că șeful ei ţinea mâna 

întinsă în semn de rămas bun. Se salutară rapid, aproape 
temători. 

— Înainte să mergeţi acasă, treceţi pe la Resurse Umane și 
lămuriţi chestiunea. Actele sunt gata. Și înapoiaţi legitimaţia, vă 
rog, spuse Curcio. 

— Vă e frică să n-o folosesc cum ar trebui? 

— Să spunem că nu vreau să risc. 

Colomba așeză legitimaţia pe birou. N-o aruncă de perete și 
nici nu trânti ușa când ieși. 

Avu nevoie de un efort considerabil. 


17. 


Lui Dante îi merse mult mai lin. Și el fusese interogat de 
procuror și de serviciile de securitate dar, graţie și avocatului și 
prietenului Roberto Minutillo, fusese tratat politicos și reţinut pe 
unul dintre balcoanele secției de poliție. 

In ciuda oboselii, izbutise să îndruge o poveste care să-i 
disculpe pe el și pe Colomba și pe care nimeni n-o crezuse. 
Minutillo protestase vehement pe motiv că fusese reținut când 
„nu-și făcuse decât datoria de bun cetăţean”. La trei noaptea fu 
eliberat și trimis la hotel, însă după câteva ore de somn își 
făcuse rost de un telefon mobil nou și se prezentase la secţie ca 
să afle vești despre Colomba. Strigase la agentul de pază până 
când apăruseră Esposito și Guarneri. II conduseseră la o masă în 
curtea interioară, lângă scrumierele arhipline unde agenţii 
ieșeau să fumeze. Așteptă acolo îndelung, alături de cei doi 
Amigos care îl controlau pe rând. 

— Ce se întâmplă cu Colomba? întrebă Dante spre seară, 
când cei doi polițiști se așezară lângă el ca să stea de vorbă. O 
dau afară? 

— Nu pot s-o dea afară dacă nu e condamnată pentru ceva 
grav, zise Esposito. 

— Păcat, zise Dante. Se pierde în meseria asta. 

Esposito sustrase o ţigară din pachetul lui Dante. 

— Chiar credeţi că nemernicii ăia doi erau nevinovați? 

— Unul dintre ei era violator, deci cu siguranţă nu era 
nevinovat, iar celălalt a omorât două persoane. Dar nu erau 
teroriști. Au fost manipulați și folosiţi. 

— Și aţi aflat asta cu puterile paranormale? 

— Numai folosindu-mi cunoștințele profunde despre oameni. 

Guarneri clătină din cap. 

— Recunosc că sunteţi bun la citit... cum le-aţi zis? 

— Micromișcări. 

— Însă oamenii nu pot fi reduși la o schemă. Sunt 
imprevizibili. 

— Mai puţin decât credeţi, rânji Dante. Nimeresc în nouăzeci 
la sută din cazuri. 

— Bum, zise Esposito. 

Dante ridică din umeri. 

— Pot să vă fac o demonstraţie. 

— Ne faceţi un joculeț de-al dumneavoastră? întrebă Guarneri 
cu ochi scânteietori. 

— Dacă aveţi un pachet de cărți de joc. 

— Cred că am un pachet de la armata americană din Irak, zise 
Esposito. 

— E foarte bun. 

Esposito dispăru și se întoarse după zece minute cu un pachet 
încă nedesfăcut. 

— A trebuit să întorc pe dos un sertar. Dar am găsit o copie a 
cheilor de la casă pe care credeam că o pierdusem. 

— Vedeţi că tot a ajutat la ceva? 

Dante rupse ambalajul de plastic lovind pachetul de masă. 

— Noi-noute. Excelent. 

— Vedeţi că sunt originale, nu copiile italienești, zise Esposito. 
să vă purtaţi frumos cu ele. 

— Puteaţi să le vindeţi pe eBay. Făceaţi o căruță de bani. Care 
mai e salariul unui inspector? 

— Nu vă spunem, nu vrem să vă facem să plângeţi, interveni 
Guarneri. 

Dante își scoase mănușa de pe mâna rea. 

— Am nevoie de ambele mâini. Oricum v-aţi obișnuit cu ea 
până acum, nu? 

— Nicio problemă, zise Guarneri, privind-o așa cum nu reușise 
în casa lui Musta. Descoperi că de pe mâna rea nu lipseau 
degete, așa cum crezuse, ci erau doar contorsionate și chircite, 

la jumătate din dimensiunile pe care ar fi trebuit să le aibă. 
Numai degetul mare și arătătorul erau aproape normale, Dante 
putea să le miște, dar nu aveau unghii. Toată mâna era 
acoperită de o reţea deasă de cicatrici. 

Guarneri clătină din cap. 

— Dar de ce vă lovea Tatăl numai peste mâna stângă, dacă- 
mi permiteţi? 

— Pentru că era cea cu utilitate mai mică, dat fiind că sunt 
dreptaci. Și nu m-a lovit niciodată. 

Dante folosi ambele mâini ca să aleagă două cărţi: asul de 
pică, cu poza lui Saddam Hussein, și asul de treflă, cu poza lui 
Qusayy Hussein, al doilea născut al lui Saddam și șeful Forţelor 
de securitate. 

— Am fi avut nevoie de o femeie frumoasă, dar trebuie să ne 
mulțumim cu atât, zise el alegând cartea cu dama de cupă, alias 
Barzan al Ghafur Sulayman Majid, șeful Gărzii Republicane. In 
fine, suntem cam morbizi, toţi trei sunt morți. Nu că le-aș plânge 
de milă. 

— N-aţi spus că Tatăl vă tortura? întrebă Esposito, care 
rămăsese la subiectul de mai devreme. 

— Îmi poruncea mie să mă pedepsesc cu un baston. El nu m-a 
atins niciodată. Cel puţin așa cred, pentru că amintirile mele din 
siloz sunt cam tulburi. 

Alinie cele trei cărți și își aprinse o ţigară. 

— Să începem. 

Esposito făcu o grimasă. 

— Să nu-mi spuneţi că e trucul cu cele trei cărți. 

— Chiar acela. Aici sunt așii, iar aici e damaaaa, zise el cu glas 
de tarabagiu. 

Acoperi cărţile și, cu pricepere, le făcu să-i alunece dintr-o 
mână în alta. 

— Cine vrea să încerce? 

— Eu, se oferi Esposito și atinse cartea din mijloc. 

Era cea corectă. 

— Chiar credeţi că mă păcăliţi cu jocul ăsta? 

— Acum îl facem pe bune, mai devreme a fost doar un test, 
zise Dante, amestecând cărțile mult mai rapid. 

În ciuda mâinii zdrobite, se mișca foarte iute. Însă Esposito îşi 
dădu seama că marginea damei era murdară. Lui Dante îi 
căzuse puţin scrum din ţigara pe care o ţinea în gură. 

— Și trebuie să stabilim un pot. 

— Zece euro? 

Guarneri se distra. 

— Pfui. Mă apropii de insolvenţă, dar nu stau chiar atât de 
prost cu banii. 

Zâmbi scurt. 

— Ce ziceţi să jucăm pe stimulentele confiscate la vamă? 

— V-aţi entuziasmat cam tare, zise Esposito. 

Urma de scrum era abia perceptibilă, însă de unde stătea el 
se vedea bine. 

— Ce-aţi zice să jucăm pe o întrebare? 

Dante aranjă cele trei cărți întoarse cu fata în jos. 

— O întrebare? 

— Dacă ghicesc cartea, îmi răspundeţi sincer. 

— Interesant. Ok. Care e? 

— Prima din stânga mea. 

Dante o întoarse. Era cea corectă. Rămase perplex. 

— Cum aţi știut? 

Esposito zâmbi triumfător. 

— Ştiţi câte droguri am confiscat? 

— Întrebarea. 

— Ce e între dumneavoastră și dottoressa? 

— Esposito, ești perfid, îi reproșă Guarneri râzând. 

— O înţelegere e o înţelegere. 

Dante se scărpină în cap cu mâna bună. 

— Nimic. Să zicem că suntem prieteni buni. Chiar dacă în 
ultima vreme ne-am văzut destul de puțin. 

— Adevărat? 

— Sunt un om de cuvânt. Revanșa. 

Amestecă din nou cărţile. 

— Interesantă întrebare. Vă interesează șefa? 

— Sunt căsătorit, amice, zise Esposito stânjenit. 

— Și îmi închipui că aţi fi primul bărbat care înșală, replică 
Dante ironic. Vă rog. 

Esposito căută marginea murdară. 

— Tot la stânga. 

Era corect. Dante clătină din cap, debusolat. 

— Ce naiba... Mă fac de râs. Poate era mai bine să fi încercat 
cu altceva. 

— Mai am o întrebare. 

— Ok. 

— Ce-i cu povestea asta că v-a sunat o rudă? Știu că 
dottoressa Caselli a pus oameni să facă cercetări. 

— Un individ m-a sunat acum câteva luni și mi-a spus că ar fi 
fratele meu, lăsând să se înțeleagă că îmi cunoaște adevărata 
identitate. O vreme m-am îmbătat cu ideea că ar fi adevărat. 
Chiar am sperat să fie, răspunse Dante distrat. 

— Dar? întrebă Guarneri. 

Dante rămase impasibil. 

— Tot o păcăleală, din câte se pare. Am greșit. La fel cum am 
greșit încercând jocul ăsta cu voi. 

Esposito râse. 

— Aţi spus că urma să înțeleg de ce sunteți infailibil când citiţi 
minţile oamenilor. Dar deocamdată mi se pare că sunteţi exact 
opusul. 

Dante amestecă în grabă, apoi înșiră din nou cărţile. Cea cu 
marginea murdară se întorsese în centru. 

— Ei, gata, hai să ne oprim. Nu vreau să vă înving așa ușor, 
zise Esposito. 

— Atunci ridic miza. O sută de euro. 

Esposito rânji lacom. 

— Aveţi grijă că îi și vreau. 


— Dacă pierd. 

— Eşti martor, Guarneri, zise Esposito și întoarse cartea din 
mijloc. 

Era Saddam Hussein, asul de pică. 

— Cum dracu”... 


— Încercaţi-le și pe celelalte. 

Esposito le verifică. Niciuna dintre ele nu era dama. 

— Ţi-a tras-o, zise Guarneri ţinându-se cu mâinile de burtă de 
râs. 

Dante scoase dama de sub mănușa așezată într-o margine a 
mesei. 

— Am curățat marginea cărţii corecte și am murdărit-o pe 
aceea. Nici prima oară n-a fost o întâmplare. 

— Aţi trișat! replică Esposito iritat. 

— Cum adică, atunci dumneavoastră n-aţi trișat când nu mi- 
ați zis că se murdărise o carte? zise Dante aprinzându-și altă 
țigară. Voiaţi să vă dați mare, dar pentru că vă jenați din pricina 

mâinii mele nu v-aţi uitat bine. Aţi presupus doar că mă face 
mai ciudat decât sunt deja. Lucru de care eu am profitat. 

Dante răsfiră cărţile în evantai cu mâna rea, apoi își puse la 
loc mănușa. 

— Aţi văzut? Oamenii sunt mult, mult mai puţin complecși 
decât cred ei că sunt. În general poţi să știi cum reacţionează. 

— Și dumneavoastră sunteţi o fiinţă omenească, zise Esposito 
iritat. 

— Nu mă simt mereu ca atare. 

Dante puse cărţile la loc în pachet și i-l restitui. 

— O sută de euro, please. 

— Pe dracu'! 

— Ştiam și asta... Ce e? întrebă el când văzu un agent în 
uniformă care se apropie și îi vorbi la ureche lui Esposito. 

— lese dottoressa, răspunse el. 

Dante se ridică în picioare. 

— Vă deranjează dacă vorbesc eu cu ea? 

— Vă rog. 

Dante alergă la ușă. După câteva clipe, Colomba traversă 
camera de gardă, schițând un gest spre paznic. Incă purta 
hainele din ziua precedentă, iar Dante înţelese că n-o lăsaseră 
deloc să se odihnească. Aproape dădu peste el. 

— Dante... ce faci aici? 

— Te aşteptam. Cum s-au purtat cu tine? Ti-au dat să 
mănânci? 

— Sunt bine, sunt doar obosită. Mă duc acasă, răspunse ea pe 
un ton plat. 

Dante continuă să meargă cu spatele ca să se uite în ochii ei. 

— Zi-mi doar când ne vedem din nou. Ştii, pistele se răcesc. 

Colomba înlemni. 

— Despre ce vorbești? 

— Despre anchetă. Am pierdut o bătălie, dar nu și războiul. 

— Te-ai ţăcănit de tot? Poţi să pricepi odată că nu e nicio 
anchetă? 

— Cum rămâne cu îngera? O lăsăm să umble liniștită? Poate 
chiar să mai omoare pe cineva? 

— Ti-au dat stenograma interogatoriului meu? 

— M-au întrebat ce părere aveam. Am răspuns că, în opinia 
mea, tipa există. 

— Bravo ţie. 

— CC... e grav. Superiorii tăi sunt prea închiși la minte ca să 
înţeleagă, sau vor doar să mușamalizeze totul. Dar tu nu ești ca 
ei. 

— Din păcate. Mi-ar fi convenit. 

Colomba îl dădu la o parte din calea ei. 

— Mă duc să dorm. Vorbim altă dată. 

Colomba se îndepărtă, lăsându-l pe Dante să tremure de 
compasiune și indignare. Guarneri veni lângă el. 

— Totul bine? 

Dante își reveni. 

— Desigur. Colomba mi-a spus că pot să apelez la 
dumneavoastră, că sigur puteți să mă ajutaţi, minţi el. 

— Ce vreţi să știți? 

— E simplu. Cine se ocupă de cadavrul lui Musta? 


18. 


Dante cobori din taxi în Piazza del Verano, la câţiva metri de 
cimitirul cu același nume, în stil napoleonian, care găzduia 
mormintele unor oameni iluștri. 

Morga era o clădire veche, care până nu demult fusese chiar 
închisă pe motive de igienă, din pricina cadavrelor abandonate 
în număr prea mare pe coridoare și a unor trupuri conservate 
acolo din anii '90 și care nu fuseseră niciodată declarate. Acum 
funcţiona ceva mai bine, dar rămânea mohorâtă și sufocantă. 
Dante sună de pe mobil și după câteva clipe Bart ieși pe ușă. 
Purta o cămașă albă nu tocmai imaculată. 

— Mare învăţat! 

— Mare învăţat pe naiba, zise Bart. Ce cauţi aici? 

— Am venit să vorbesc cu tine despre tipul pe care tocmai l-ai 
desfăcut. Ala căruia i-a explodat cineva capul. 

— Habar n-am despre ce vorbești. 

— Nu știi să minţi. Crede-mă, e un compliment. 

Bart privi în jur. 

— Dante. Îmi ești simpatic, dar nu pot să-ţi spun nimic dintr-o 
anchetă în desfășurare. Mai ales din ancheta asta, în care mai 
ești și implicat. 

— Și dacă ţi-aș spune că atentatorul n-a fost prins încă? 

— Te-aș sfătui să vorbești cu psihiatrul tău. 

Dante dădu ochii peste cap. Ziua era pe sfârșite și începeau 
să se strângă nori negri. Sau poate doar și-i imagina el. 

— Bart, Colomba are necazuri, zise el. 

— Și crezi că rezultatele autopsiei o s-o ajute? Cum? 

— Cu cât știm mai multe, cu atât putem să-i pregătim 
apărarea mai bine. Să spunem, de pildă, că a trebuit să 
acționeze corect... 

Dante se simţea groaznic să folosească în felul acesta numele 
Colombei, dar știa că pentru Bart era un punct sensibil. Ca și 
cum ar fi vrut să-i confirme raţionamentul, ea se uită în jur și 
oftă. 

— Hai înăuntru. 

— Nu pot. Sunt prea obosit. 

Era adevărat, acul barometrului intern care îi arăta starea 
fobiilor se mișca în apropiere de șapte - prea mult ca să intre 
într-o clădire necunoscută. 

— Măcar ești în stare să ne plimbăm? 

— Asta oricând. 

— Stai să mă schimb și să-mi iau la revedere. 

Bart se întoarse după vreo zece minute, îmbrăcată în blugi și 
geacă, și porniră pe jos spre Basilica di San Lorenzo și statuia lui 
de bronz. Se opriră pe trepte, iar Dante îi oferi o ţigară. Aprinse 
pentru amândoi. g 

— E o plăcere să mai fumezi cu cineva, zise el. In ultima 
vreme parcă e invazie de disperaţi cu sănătatea. 

— Santini fumează ca un turc, dacă vrei să știi. 

— E ultima persoană cu care aș împărtăși un viciu. 

Bart îl privi uluită. 

— E cam grobian, dar mi se pare că e un poliţist de ispravă. 
Ce ai cu el? 

— Anul trecut m-a închis într-un closet și m-a ameninţat cu 
moartea. 

— A, am înţeles. L-ai reclamat? 

— Nu. Dar Colomba i-a tras un șut în faţă, sunt destul de 
mulțumit și-așa. 

Bart râse, apoi redeveni serioasă. 

— Cum se simte? 

— E chinuită. 

— Nu merită s-o treacă prin toate astea... 


VP - 139 


Într-un acces de furie, Bart aruncă mucul de ţigară într-un coș 
de gunoi. 

— Bărbatul pe care am făcut disecţie se afla sub influenţa 
stupefiantelor. Asta s-a tradus prin comportament imprevizibil, 
ceea ce justifică orice acţiune a Colombei. 

— Ce droguri? 

— Mi-ar fi mai simplu să-ţi spun ce n-a luat... am găsit urme 
de THC, alcool, psilocină și psilocibină. Știi ce sunt? 

— Substanțele active din ciupercile halucinogene. S-a drogat 
înainte să-și pună centura cu explozibil? Ce cretin! 

Bart păru să nu se simtă în largul ei. Evident, Dante își dădu 
seama. 

— Ce e? 

— judecând după cantitatea de droguri din sânge și după 
metaboliți, a consumat ciupercile cu puţine ore înainte să 
moară. 

— Sub ce formă? 

— Migălos mai ești. Nu știu. 

— Poftim? 

— Nu am găsit urme în stomac. 

— Poate le-a fumat sau și-a făcut o infuzie..., zise Dante, care 
le încercase în tinereţe, obținând rezultate interesante. 

— Dacă și-ar fi preparat o infuzie ar fi rămas urme, dar n-am 
găsit niciuna. lar urme de fum ar fi avut în faringe, dar nici acolo 
n-am găsit nimic. 

— Cineva l-a drogat cu de-a sila. 

Bart își dădu ochii peste cap. 

— Poftim, eram sigură. M-ai păcălit. 

Îl fixă cu privirea. 

— Pe tine te doare undeva de Colomba. Ai o altă teorie în 
privinţa atentatului. 

— Mă interesează ambele, te asigur. 

Bart clătină din cap. 

— Sunt o tâmpită. Dacă începi să ciripești ce ţi-am spus jur că 
te leg de masa de autopsie și fac disecţie pe tine. 

— Potolește-te! Nu-mi dezvălui niciodată sursele. 

— Nu sunt o sursă! 

— Dar nici n-are sens să te oprești acum. Urme de anestezic? 

— Nu, bombăni Bart. 

— Cadavrul avea leziuni, urme de injecție? 

— Era plin de leziuni și excoriaţii, n-am văzut urme de 
înțepături hipodermice. Avea doar o vânătaie mare sub ceafă, 
provocată de o traumă cu doar câteva ore înainte să moară. 

— La nivelul cărei vertebre? 

— Pe epistrofeu. 

— Arta karate tradițională te învaţă o serie de lovituri chiar în 
zona aia, care paralizează sau ucid adversarul. Shuto... haito... 

Dante reproduse mișcările. Bart rămase impasibilă în fața 
spectacolului. 

— De când ai devenit expert în arte marțiale? 

— De niciodată, mă uit pe Discovery. 

— Ok, atunci poate pe un alt canal o să-ţi explice că același 
hematom poate fi produs și de o căzătură, de un obiect greu 
cărat în spate sau chiar în timp ce faci gimnastică. 

— Trebuie să mai verific, Bart. Știind ce cauţi, poţi sa găsești 
ceva ce poate ţi-a scăpat prima dată. 

— Nu mi-a scăpat nimic, zise ea cu duritate. Sunt plătită ca să 
nu-mi scape nimic. 

Dante înţelese că greșise din nou. 

— Scuze, scuze, nu m-am exprimat bine, zise el pe un ton 
prea fabricat ca să pară credibil. Dar mai aruncă o privire, te 
rog. Și eventual ia probe din răni. Poate că psilocibina și 
psilocina au fost puse înadins acolo. 

— Nu pot. 

— E de-ajuns să găsești o fărâmă ca să demonstrezi că l-a 
manipulat cineva. Ar fi o dovadă, știi? 

— Ți-am zis că nu pot. Am închis autopsia. Înainte să vii tu m- 
am întâlnit cu procurorul căruia i-am pus la dispoziţie cadavrul. 
L-au luat și l-au dus la Morga militară, pentru siguranță. 

— Siguranţă împotriva cui? 

Bart oftă sfâșietor. 

— Am terminat? 

— Încă nu. l-ai găsit urme de lipici pe piele? 

— De unde știai? se miră Bart. Pe mâini, da. Dacă și-a legat 
complicele cu bandă adezivă e normal. 

— Nu și dacă folosea mănuși. L-au legat și pe el. 

— Şi cine i-a legat, mă rog? 

— Încă nu știu. 

Dante își aprinse ultima ţigară din pachet. 

— Mai ai ceva care m-ar putea ajuta? Particule, urme pe 
haine... 

— Nu ţine de competenţa mea, zise Bart. Știu doar ce mi-au 
comunicat ca să pot face comparaţiile. Singurul element care n- 
a putut fi găsit în casa lui sau a complicelui este praful de 
ciment din clădirile civile, fără urme de material izolator sau 
vopsea. 

— Lucrări în desfășurare... 

— Putea să-l fi agăţat oriunde. Avea și în păr. 

Bart se uită la ceas. 

— lar acum am de prins un tren, din fericire merg din nou. 

Dante îi luă mâna într-ale lui. 

— Mulţumesc. Și scuza-mă dacă te-am băgat la mijloc. 

— Nu-mi face ochi dulci, derbedeule, zise ea îmbunată. 

Nu putea să-l învinovăţească pe Dante pentru că era ce era. 

— Ţine-mă la curent, bine? Și nu uita că e valabilă invitaţia la 
o cină pe bază de lasagna vegetariană când vii în Nord. 

Dante încuviință. 

— Sigur. Mersi mult, Bart. 

— Și să nu faci nimic de care ţi-ar putea părea rău. 

— Greu de crezut. 

— Atunci nu face nimic de care mi-ar putea părea mie rău. 

Dante așteptă ca Bart să se îndepărteze destul cât să nu-l mai 
poată auzi, apoi îl sună pe Alberti. 


19. 


Alberti era în garajul locuinţei sale, în colțul rezervat artei, 
mai exact artei sale, singura care conta: muzica. Cu o pianină 
MIDI conectată la computer compunea ceea ce urma să fie 
capodopera lui, pe care urma să o dedice victimelor măcelului 
din tren. Piesa se numea Zece minute până la miezul nopții, ora 
de sosire în Gara Termini, și începea cu un bas care trebuia să 
facă aluzie la mersul locomotivei, dar care suna în continuare ca 
o variaţiune de la Macarena. 

Telefonul vibră și căzu pe clape. 

— S-a întâmplat ceva, domnule Torre? răspunse el îngrijorat. 

— Nu, dar e ziua ta norocoasă, te iau la plimbare. 

— O plimbare unde? 

— Pariez că n-o să ghicești. Când vii, ia-mi și un pachet de 
țigări. 

Alberti îl luă cu mașina din zona Verano și, fără să se mire 
prea tare de rugămintea adresată, îl duse la Malavoglia. Intre 
timp, Dante îl lămuri ce căuta. Piaţa cu fântâna era blocată de 
cordoane și păzită. Parcară la distanţă de vreo sută de metri. 

— Poţi să mă bagi în perimetru? întrebă Dante. 

— Cred că îmi supraestimaţi gradul, zise Alberti. 

— Ok, las-o baltă. 

Dante își închipui două siluete care ieșeau pe ușă și se 
strecurau într-o mașină parcată afară. Unul dintre cei doi 
leșinase. Cum era întuneric și luminile de pe stradă se arseseră, 
nu i-ar fi văzut nimeni. Doar dacă nu cumva femeia, îngerul, a 
reușit să-l care pe Musta. Băiatul nu cântărea mai mult de 
șaizeci și cinci de kilograme, dar oricum era nevoie de ceva 
mușchi. 

— Să ne închipuim că ai fi parcat în locul mașinii ăleia de 
poliţie, zise Dante arătând cu degetul. Pe unde ai fi luat-o dacă 
ai fi vrut să nu te vadă nimeni? 

— Să ne apropiem ca să mă uit. 

Ajunseră până la cordoane și studiară străzile care porneau 
din punctul acela. Una conducea într-o fundătură înconjurată de 
ziduri înalte, celălalt era bulevardul care ducea la șoseaua de 
centură. 

— Eu aș fi luat-o pe bulevard, zise Alberti. 

— Răspuns greșit, la intersecţie e o cameră video. 

Dante arătă semaforul, la circa trei sute de metri de magazin. 

— A, am înţeles... 

Alberti își scărpină bărbia, studiind zona. 

— Pe partea cealaltă e un bancomat, și el are supraveghere 
video, după care vine o fundătură. N-ai cum să dispari fără să 
lași urme, chiar dacă misteriosul dumneavoastră înger nu și-a 
dat seama. 

— Mă îndoiesc. 

Dante era sigur că oricine ar fi pus la cale toată tărășenia n-ar 
fi făcut greșeli de genul ăsta. 

— Atunci poate că nu l-a dus nicăieri. Femeia l-a drogat și l-a 
lăsat acolo, apoi Musta a mers pe picioarele lui ca să se arunce 
în aer. 

Dante clătină din cap. 

— Intre momentul în care a plecat din casă și sosirea noastră 
aici a trecut mai puţin de o oră. Nu avea fizic timp să-l drogheze 
și să-l pregătească pentru misiunea suicidală. Nu, l-a dus 
undeva unde să poată lucra în liniște. 

Merseră împreună spre semafor. La circa două sute de metri 
de magazin, șirul de case se întrerupea, iar trotuarul trecea pe 
lângă un teren neconstruit. 

— Ce zici de pasajul ăsta? 

Alberti studie trotuarul cu o privire critică. 

— E cam înalt, dar un 4x4 poate să-l urce. 

Dante aprinse lumina telefonului. 

— Să vedem unde ne duce. 

— Mă duc să iau lanterna din mașină, zise Alberti, gândindu- 
se la ultima oară când făcuse asta: nu se terminase bine. 

Cu lanterna Maglite proiectând un fascicul care se pierdea la 
orizont, Dante și Alberti intrară pe terenul cu pricina. Pământul 
era moale și alunecos din cauza ploilor recente și se văzură 
nevoiţi să evite gropi și tufișuri cu ţepi. După cinci minute, 
luminile și sunetele din spatele lor dispărură complet, iar 
plimbarea deveni aproape relaxantă. Pe drum găsiră mai multe 
urme de cauciucuri și cutii de prezervative, semn că nu erau 
primii care treceau pe-acolo. După un sfert de oră, cu pantofii 
plini de noroi, ieșiră pe drumul regional. Se pomeniră în faţa 
gardului care înconjura două blocuri aflate în construcţie. Poarta 
era ruginită, iar după numărul de sticle și gunoaie de pe partea 
cealaltă își dădură seama că nimeni nu mai lucrase pe șantier 
de o bună bucată de vreme. 

— Li se spune „Dinozaurii”, zise Alberti. Firma de construcţii a 
dat faliment și i-au lăsat aici. 

— De unde știi? 

— Mătușa mea locuiește în zonă. 

— Adorabil. Pun pariu că-ţi face și multe torturi. 

Dante se aplecă și studie lacătul care prindea lanţul gros din 
jurul porții. Și el părea vechi, dar broasca era puţin prea curată. 
Dante scoase din buzunar o sârmuliță, o îndoi și o introduse în 
lacăt. 

Alberti îl opri imediat. 

— Domnule Torre. Știţi că vă stau oricând la dispoziţie, dar 
asta e intrare prin efracţie și încălcarea proprietăţii private. 

Dante îi zâmbi. 

— Ştii de ce ești aici? 

— Pentru că aveţi nevoie de un complice înarmat. 

Touché, își zise Dante. 

— Da, dar de ce te-am ales pe tine? Îţi explic. Pentru că vrei 
să-i faci impresie bună Colombei. Speri să vadă cât de șmecher 
ești. Acum ai ocazia să-i demonstrezi. 

Alberti își lăsă capul în piept, învins. 

— Sunteţi dracul în persoană, vi s-a mai zis? 

— Da, pe urmă te pun să semnezi și un pact mititel, rânji 
Dante. Apoi deschise lacătul. 


20. 


Poarta se mișcă suficient pentru ca Dante și Alberti să poată 
trece dincolo. Cele două blocuri aflate în construcţie se ridicau în 
mijlocul unei esplanade cu pământ bătătorit. In jurul lor - saci de 
ciment și utilaje abandonate, printre care și o roabă fără roți. 

Unul dintre cei doi Dinozauri avea ușa larg deschisă, iar în 
spatele ei se vedea un șir de scări fără balustradă. Cealaltă 
intrare era blocată cu scânduri bătute în cuie. 

— Sigur n-o să găsești amprente semnificative, dar dacă 
femeia a făcut curăţenie o să găsești urme de curățenie. 
Urmează-le și vezi unde te duc. 

— Staţi așa, cum adică „eu”? 

Dante îi extrase mobilul din buzunar și fu ușurat să descopere 
că era un model recent. Îi descărcă și instală Snapchat în timp 
ce vorbea. _ 

— Dacă intru în bezna aia, mă scoţi pe targă. In plus, tu ai 
pistol, eu nu. 

— Credeţi că mai e cineva pe sus? 

— Nu. Dar nu se știe niciodată. 

începu un apel video de pe telefonul lui Alberti, apoi i-l 
strecură în buzunarul de la cămașă astfel încât obiectivul 
camerei să rămână deasupra marginii superioare. Verifică pe 
propriul telefon dacă imaginea era bună. 

— Te urmăresc de aici. Ai grijă să nu acoperi obiectivul. 

— Nu știu ce trebuie să caut. 

— O să-ţi dai seama dacă îl vezi. Ai grijă pe unde calci. 

Alberti scoase pistolul și îl îndreptă înainte, luminând cu 
lanterna, cum îl învăţaseră la antrenament. Traversă curtea 
având convingerea că făcea o mare tâmpenie. Dinozaurul 
mirosea a praf și mucegai, iar lanterna arunca umbre lungi. 

— Ground control to Major Tom. Răspundeţi, vă rog, se auzi 
glasul lui Dante din buzunar. 

— Aici sunt, zise Alberti urcând primul rând de scări. 
Deocamdată nu văd nimic suspect. 

— Vreo urmă? i 

Alberti se aplecă și ţinu lanterna la nivelul podelei. In praful 
de pe jos se vedeau nenumărate urme de pași. 

— Din belșug. 

— Dacă prietena noastră necunoscută târa pe cineva, urmele 
trebuie să fie diferite. Poate a sprijinit corpul în capul scărilor. 

Alberti verifică la primul etaj: nicio urmă neobișnuită. Pe palier 
erau patru spaţii pentru uși, iar prin ele se vedeau 
apartamentele în construcţie, cu dușumelele acoperite de 
dărâmături și urme de foc. 

— Nu văd nimic. 

— Mai urcă. Primul etaj îl eliminăm din start. E prea aproape 
de pământ, până-ţi dai seama că vine careva pe scări e prea 
târziu. 

— În opinia dumneavoastră, cine e femeia asta misterioasă, 
dacă într-adevăr există? 

— Știu doar că nu e de la ISIS cum se încăpăţânează să 
creadă șefii tăi. 

Alberti urcă mai departe. Etajul al doilea era acoperit cu 
mâzgăleli obscene și graffiti, iar pe jos erau excremente 
omenești. Într-unul dintre apartamente zăcea o saltea înnegrită 
de atâta mizerie, iar alături de ea se afla o lumânare stinsă și un 
teanc de ziare. 

— Aici locuiește cineva, zise Alberti. 

— Intră și aruncă o privire în jur. Cine știe, poate dăm de un 
martor ocular... 

Alberti se conformă. Respira pe gură și era atent la fiecare 
pas: ziarele erau acoperite de praf și păreau vechi de cel puţin 
doi ani. 

— Pare-mi-se că individul s-a mutat de ceva timp, zise Dante. 
Mai urcă, te rog. 

La etajul trei, toate apartamentele erau blocate cu scânduri. 
În faţa unuia dintre ele, o pisică se înfrupta dintr-un șobolan încă 
viu. Alberti urlă până să-și dea seama despre ce era vorba, iar 
Dante începu să râdă de afară, așezat confortabil în roabă. 

— Hai că aproape ai ajuns. Trage de scânduri, poate sunt 
slăbite. 

Alberti trase, dar erau prinse în cuie îndoite și ruginite. 

— N-aș prea zice. 

— Alt etaj, altă priveliște. 

Alberti urcă treptele care îi scârţâiau sub tălpi. Treptat, 
atmosfera locului îl acapară. În imaginaţia lui, femeia care 
conform teoriei lui Dante îl răpise pe Musta se transformă într- 
un monstru din mijlocul unei pânze de păianjen care aștepta noi 
victime. Mâna în care ţinea pistolul îi tremură, iar Alberti se 
sprijini de o fereastră de pe palierul etajului patru ca să-și tragă 
răsuflarea. 

— Domnule Torre... riscăm să facem așa toată noaptea. 

— Ai dreptate, zise Dante. Așteaptă o clipă: mi-a venit o idee. 

Se dădu jos din roabă și urmă profilul Dinozaurului până 
ajunse pe latura opusă, care dădea spre esplanada de pe care 
veniseră. 

— Încearcă să intri pe ușa cea mai estică, zise el. 

— Unde-i estul? 

Dante îl ghidă, iar Alberti păși într-un început de apartament 
identic celui în care intrase mai devreme. Două dormitoare și o 
sufragerie-bucătărie săpate în cimentul nefinisat. Podea plină de 
praf, mormane de ziare, cutii goale, saltele, pânze de păianjen. 
Doar că de data asta... 

Auzi ceva. 

— Aici, zise Alberti fără să se gândească. 

— Ce-ai găsit? 

— Nu știu. E... doar o senzaţie. 

— Foarte bine, instinctul e sfetnic bun. Arată-mi o imagine de 
ansamblu, te rog. 

Alberti se roti în mijlocul camerei. A doua oară înţelese ce 
înregistrase creierul său în mod inconștient: mirosul era mai 
puţin greu aici decât la celelalte etaje. 

Dante studie imaginea care tremura mai mult decât și-ar fi 
dorit. O coloană de ciment susținea tavanul, chiar în mijlocul 

unei camere fără pereţii despărțitori care urmau să separe 
sufrageria de bucătărie. Era mult prea ofertant. 

— Arată-mi coloana, te rog. 

Alberti se apropie de ea și avu din nou un sentiment 
indescifrabil. Din nou se văzu nevoit să aștepte câteva secunde 
înainte să-și dea seama ce nu era în ordine. 

— E curată. Vreau să spun, una dintre feţe mi se pare mai 
curată decât celelalte. Poate doar mi se pare... 

— Simţi vreun miros? 

Alberti se aplecă. 

— Amoniac sau tămâie. 

— Urme organice n-o să fie, dar poate a rămas ceva. la nişte 
praf și aruncă pe coloană. 

Din fericire pentru el, Alberti avea mănușile de plastic la el și 
nu trebui să atingă direct murdăria. Când aruncă și a treia mână 
de praf, o parte din el rămase prinsă de coloană și formă o linie 
orizontală de câţiva centimetri. Alberti o lumină, stupefiat. 

— Vedeţi? 

— Bandă adezivă. 

— Dar pentru ce? 

— E o metodă bună de a lega pe cineva. Musta avea urme de 
scoci pe el. 

Alberti se uită din nou la coloana care printre umbre căpătase 
înfățișarea amenințătoare a unui stâlp de tortură. 

— Era aici... 

— Exact. 

— Poate ar fi bine să-i chemăm pe criminaliști... 

— N-o să găsească mare lucru în plus, iar ea ar afla că am 
descoperit-o. 

— Poate ar fi mai bine s-o lăsăm baltă, zise Alberti cu băgare 
de seamă. Pot fi nenumărate explicații. 

— Tocmai asta ar spune și șefii tăi. Dă-mi voie să-ţi dau un 
sfat gratis: să nu devii niciodată ca ei. 

— N-am eu norocul ăsta. Dar sunteţi sigur că suntem unde 
trebuie? 

— Du-te la fereastra din stânga ta. 

Alberti se supuse. 

— Ce vezi? 

— Copacii... și dincolo de ei... piaţa. Văd girofarurile colegilor. 

— Celor ca ea le place să privească fără să fie văzuţi. Să-și 
controleze teritoriul. 

— Și cine sunt cei ca ea? 

Dante rânji, chiar dacă Alberti nu-l putea vedea. 

— Prădători. 


21. 


Colomba se întoarse acasă pe jos - o plimbare plăcută, deși 
poate nu e chiar expresia potrivită când ești atât de obosit că 
abia îţi ţii ochii deschiși și atât de tensionat că știi că n-o să 
reușești să-i închizi. Pentru ca ziua să-i fie încă mai frumoasă, o 
sună și mama ei ca să se plângă că nu mai vorbise cu ea de zile 
întregi. 

— Am avut treabă cu atentatul din tren, zise Colomba 
neputincioasă. Inţelegi la ce mă refer? Morți, teroriști... 

— Și tu ce treabă ai cu asta? 

— Sunt polițistă. 

— Nu poliţia se ocupă de terorism. 

— Pe asta de unde ai mai scos-o? 

— Toată lumea știe că în caz de așa ceva intervin Serviciile 
secrete, replică mama ei indignată. Dar dacă vrei să te folosești 
de serviciu ca scuză să nu vorbim, e în regulă. lartă-mă că te 
mai deranjez din când în când. Știi, încă n-am murit. 

Doamne Dumnezeule, își zise Colomba. Petrecu la telefon 
zece minute bune în care avu parte de reproșuri și lacrimi 
materne și sfârși prin a ceda și a accepta să ia masa împreună 
peste câteva zile. Când închise, se așeză extenuată într-un bar 
în faţa treptelor din Piazza Veneţia, iar barmanul se uită strâmb 
la ea până când scoase niște bani și comandă un cappuccino. 
Tre’ să fiu șifonată rău de tot, își zise. O privire aruncată în 
oglinda din spatele tejghelei îi confirmă ipoteza. Arăta ca un om 
al străzii, cu părul vâlvoi și hainele mototolite. Ca de fiecare 
dată în ultimele zile, găsi un televizor care afișa știrile, chiar 
dacă de data asta dădeau impresia că pericolul trecuse. Arătară 
fotografiile lui Faouzi și Youssef, iar publicul aplaudă când din 
boxe se auzi că cei doi fuseseră uciși. 

Și primul-ministru apăru și îi încurajă pe telespectatori. Celula 
teroristă fusese eliminată, autorităţile porniseră în căutarea 
complicilor, dar ce era mai rău trecuse. Laudă forțelor de ordine. 

Forțe de ordine pe dracu', își zise Colomba sorbind din 
cappuccino, care avea prea multă spumă. Dar urgenţa trecuse. 
Hip-hip ura. 

Când ajunse în faţa blocului, era trecut de zece seara. Urcă pe 
scări din obișnuinţă, dar auzi niște foșnete pe palier înainte să 
ajungă la capătul ultimului rând de trepte. Într-o clipă se simţi 
din nou ca în Centrul islamic și căută un pistol pe care nu-l mai 
avea. Însă bărbatul cu geacă de motociclist avea un chip 
prietenos. 

— Enrico? 

El tresări, luat pe nepregătite. Avea treizeci și nouă de ani și 
zâmbetul cuiva care știe că e frumos. 

— Mi-ai tras o sperietură... 

— N-am vrut..., zise ea, încă nedumerită. 

— Mi-au spus că te-au lăsat să pleci acasă, dar nu răspundeai 
la telefon. 

Enrico avea mulţi prieteni în forţele de ordine, pe care-i 
cunoscuse prin ea. 

— Așa că am venit într-un suflet de la birou. Eram îngrijorat. 

— Mi s-a stricat telefonul, zise Colomba. 

Brusc, faptul că arăta neîngrijit o deranja foarte tare. 

Enrico o luă în brațe, iar ea nu-l îndepărtă: avea nevoie 
disperată s-o îmbrăţișeze cineva. 

— Stai să deschid ușa, îi spuse ea. 

— Sigur, scuze. 

Îl pofti înăuntru. 

— Vrei să bei ceva? 

El își scoase geaca. Dedesubt purta haină de costum și 
cravată. 

— Hai să facem așa. Eu mă duc să pregătesc ceva de 
mâncare, iar tu fă un duș, pentru că semeni cu prietenul lui 
Charlie Brown care umbla peste tot cu un norișor de praf în jurul 
lui. 

Colomba chicoti. 

— N-o să găsești cine știe ce în cămară. 

— Nu mai ţii minte că știu să fac miracole și dintr-o conservă? 

Colomba își amintea o mulţime de lucruri, dar cele pe care le 
ura la el nu-i veneau în minte în clipa aceea. Acceptă și după 
jumătate de oră ieși din baie îmbrăcată într-o bluză curată și 
pantaloni de trening. Găsi masa din bucătărie acoperită cu o 
faţă de masă pe care o cumpărase cu aproape un an în urmă și 
pe care o uitase apoi într-un sertar. În mijloc, o sticlă de vin 
roșu. Enrico îi turnă un pahar, iar Colomba sorbi încetișor. 

— Și ăsta de unde mai e? 

— L-am adus eu. Stai jos, îți pun eu. 

Se întoarse cu o cratiţă care răspândea un miros îmbietor. 

— Paste cu ton. A trebuit să strâng resturile de la nu știu câte 
conserve ca să încropesc două porții acceptabile. Câteva or fi 
expirate, dar n-am verificat din superstiție... 

li puse pastele în farfurie, apoi își puse și lui și se așeză în faţa 
ei. Parcă era una dintre nenumăratele cine pregătite pe vremea 
când stăteau împreună. Colomba luă o furculiță din amestecul 
de macaroane, fusilli și penne care, în chip miraculos, 
rămăseseră a/ dente. 

— Bun, zise ea înainte să guste, dar nu se înșelase. 

Nu era nimic care să poată fi introdus în meniurile vreunui 
mare restaurant, dar era mâncare reconfortantă, mai ales după 
douăzeci și patru de ore de post aproape negru. O dureau și 
glandele salivare. 

— Mi-au spus că tu l-ai oprit pe cel care voia să arunce în aer 
firma unui evreu, zise Enrico. 

— Mai mult sau mai puțin. 

— Întâi trenul, apoi asta... vrei să faci filme din memoriile 
tale? întrebă el zâmbind. 

— Pe cine ar interesa? 

— Pe mine, de exemplu. 

Îi mai turnă un pahar. 

— Deja mi se-nvârte capul, zise ea. 

— Las’ să se învârtă. Deci, ești mulțumită? 

Colomba clătină din cap. 

— Care e antonimul de la mulțumită? 

— Nemulţumită. 

— Nu e cuvântul potrivit. Aș zice că sunt neagră de supărare, 
dar mulţumită în niciun caz. 

Enrico era uluit. 

— Ai oprit doi teroriști. 

— Și îi aştept pe următorii. 

Colomba dădu la o parte farfuria încă plină pe jumătate. 

— Scuze, nu mai pot, dar a fost foarte bun. 

— Măcar mai ia niște vin, e numai bun să-ţi alunge proasta 
dispoziţie. 

Îi mai turnă un pahar. 

— Vrei să mă îmbeţi? 

— Dacă de asta e nevoie ca să te simţi mai bine, da. 

Și Enrico dădu la o parte farfuria. 

— Mi-a fost dor de tine, gaboriţo. 

— Serios? 

El o luă de mână. 

— Serios. Doar sunt aici, nu? 

— Ești aici. Dar n-ai fost când aveam nevoie de tine. 

— Am încercat. Dar... vrei adevărul? 

Enrico deveni serios. 

— Nu știam cum să mă comport. Tu erai speriată, și la fel 
eram și eu, dar mă simţeam vinovat să-ţi spun pentru că tu erai 
cea care fusese cât pe ce să moară. Așa că am fugit, iar când 
am înțeles ce făceam... a fost prea târziu. 

Vinul răspândea o roșeaţă plăcută pe chipul Colombei, iar 
mâna pe care i-o ţinea Enrico era înfierbântată. Parcă atunci 
când ar fi strâns-o ar fi aprins o rezistenţă incandescentă care 
urca de-a lungul brațului și îi cobora apoi până în pântece. 

— Și mie mi-a fost dor de tine, zise ea, nereușind să se abţină. 

— Serios? întrebă Enrico ridicându-se și strecurându-se în 
spatele ei. 

— Serios. 

Ea ridică privirea iar Enrico o sărută, coborându-și mâinile pe 
sânii ei. Apoi în pantalonii de trening. Colomba se arcui și îi lăsă 
degetele să intre în ea. El o roti pe scaun și o ridică în picioare, 
continuând s-o atingă. Ea îi desfăcu pantalonii. 

Se sărutară și se atinseră pe tot holul până în dormitor. Se 
dezbrăcară în viteză, iar Enrico se aruncă pe Colomba, care îi 
apucă membrul și îl trase în ea. 

— Te vreau de atâta timp, zise el și începu să se miște încet. 
Nu știu cum am rezistat. 

Colomba își încolăci picioarele pe ale lui, trăgându-l mai 
adânc, cu poftă și furie. Îl strânse și simţi cum plăcerea îi urcă în 
trup și se răspândește, devenind tot mai puternică. Nu ajungea 

repede la orgasm, nu se distrase vreodată cu partidele pe fugă, 
dar de data asta știa că ar fi rezistat doar foarte puţin, pentru că 
avea nevoie să se bucure de el și să șteargă pentru o clipă 
lumea din jurul ei. 

— Mai spune-mi că ţi-a fost dor de mine, îi zise. 

— Mi-a fost dor de tine, îi șopti Enrico la ureche. Am încercat 
să te uit dar n-am reușit. 

— Și toate femeile pe care le-ai mai avut între timp, îngăimă 
ea, întețind ritmul. 

— Nu sunt nimic. Zero. Nimic. 

Și o sufocă din nou cu sărutări. Colomba simţi cum gustul lui 
și al vinului se contopesc. 

Vinul. 

Colombei i se făcu brusc frig. Un frison care îi cobora din cap 
și care anula orice poftă. Se eliberă din strânsoare. 

— Oprește-te. 

El continuă s-o penetreze, ba chiar începu să se miște mai 
repede. 

— Lasă-mă, zise el. 

Colomba îndoi picioarele și îl lovi cu genunchii în piept, 
aruncându-l pe podea. Ridicol. Acum i se părea ridicol. 

— Ai înnebunit de tot? spuse el ridicându-se cu greu. 

In cădere se lovise la osul sacru. 

— Puteai să-mi rupi spinarea! 

— Mare brânză, răspunse ea și îmbrăcă halatul pe care îl 
lăsase pe pat cu două zile în urmă. 

— Îmi spui și mie ce-am făcut? 

— Vinul. 

— Vinuh 

— Care vasăzică-ţi făceai griji pentru mine și te-ai grăbit 
încoace, nu-i așa? zise ea sarcastică. Dar ţi-ai amintit să te 
oprești pe drum și să cumperi vin. Pentru că știai cum urma să 
se termine episodul. Ba chiar voiai să se termine așa. 

— Și ce-i așa rău? 

— Că ai profitat de mine, dobitocule. 

— Eşti complet nebună. 

Enrico dădea pe-afară de indignare. 

— Și pe urmă mai zici că eu m-am îndepărtat! Tu m-ai 
alungat. Cu atitudinea asta a ta de rahat! 

— Și te alung din nou. Afară, zise ea dându-i brânci spre hol. 

El ţopăi încercând să-și tragă pe el pantalonii. 

— Lasă-mă să mă îmbrac, ce dracu'! 

— Te îmbraci afară! leși odată! leși! 

ÎI împinse pe palier și trânti ușa. 

— Telefonul, spuse el. 

— Ce? 

— Telefonul, l-am lăsat la încărcat. 

Colomba îl luă, deschise din nou ușa, îl aruncă spre un Enrico 
semiîmbrăcat, închise la loc și se așeză pe fotoliul ei preferat ca 
să plângă în hohote. 

Puteai s-o lași și tu mai moale, își zise. Ți-o trăgeai și tu 
repede și la revedere. Dar nu reușise niciodată să gândească 
așa, nu reușea niciodată să înlăture partea raţională. Era mereu 
în alertă, nu avusese niciodată încredere în cei din jur. De la 
plâns trecu la râs, pentru ca apoi să se arunce în pat și să 
alunece într-un somn agitat. Deschise din nou ochii la șapte 
dimineaţa, înțepată de un miros ciudat. O clipă crezu că era în 
tren, apoi în restaurantul din Paris. În cele din urmă înţelese că 
nu era miros de ars sau de sânge, ci de cafea proaspăt prăjită, 
mai ușor și mai dulce. 

Cafea și țigări. 

Se trezi de tot și sări jos din pat. Își strânse halatul în jurul 
trupului gol. În casă era cumplit de frig din pricina vântului care 
intra pe fereastra larg deschisă din sufragerie. Perdelele erau 
trase și jaluzelele ridicate. Și ușa de la intrare era deschisă, iar 
curentul doborâse bancnotele făcute teanc de pe scrinul de la 
intrare. Chiar dacă era zi, toate luminile erau aprinse. In 
bucătărie îl găsi pe Dante, care se lupta cu un ibric care 
conţinea o substanţă de culoarea păcurei. Purta o helancă 
neagră și blugi de aceeași culoare. În loc de clipperși purta 
bocanci cu ţinte, asortaţi cu geaca de piele atârnată de mânerul 
frigiderului și care avea aceleași ornamente. 

— 'Neaţa, CC, zise el. 

Puse un vârf de sare în amestec, apoi stinse flacăra și se 
întoarse. Tinea ibricul în mâna stângă, folosind mănușa ca 
protecţie împotriva căldurii. Colomba își dădu seama că avea 
ochii injectaţi de la o noapte de nesomn. 

— Mă enerva aparatul tău de cafea și l-am aruncat. Am făcut 
cafea la ibric, care are chichirezul ei. Bineînţeles, boabele le-am 

adus eu, praful ăla mucegăit pe care-l ţineai în cămară e bun 
numai ca să omori șoareci cu el. 

— Ce faci aici? 

— In afară de cafea? Voiam să văd cum te simţi. Dacă tot am 
venit, ţi-am spălat și vasele. Nu știam că gatești. Ai două cești 
curate? 

Ea arătă spre dulăpior, încă uluită. 

— Acolo... 

Dante așeză ibricul pe masă și studie ceștile în contrejour. 

— Mă rog, ce înţelegi tu prin curat... 

— Cum mama naibii ai intrat? îl întrerupse ea. Dacă ai forțat 
ușa jur că te sugrum. 

— Am folosit cheile, doar mi le-ai dat tu, ai uitat? 

— Doar în caz de urgenţă! 

— Asta chiar e o urgenţă. Hai, bea. 

Colomba gustă cafeaua, care era atât de groasă că puteai s-o 
tai cu cuțitul. 

— E oribilă. 

— Trebuie doar să te obișnuiești. 

Lăsă deoparte ceașca încă plină. 

— Spune-mi la ce urgenţă te referi. 

— Am înţeles cine e femeia pe care o vânăm. 

Eu nu vânez pe nimeni, își zise Colomba. Dar din cine știe ce 
motiv gura ei refuză să dea glas gândurilor. În schimb, zise fără 
să vrea: 

— Cine e? 

— Giltine. 

— Ce nume mai e și ăsta? 

— Lituanian. Musta avea dreptate, chiar e un înger. 

Dante zâmbi fără veselie pe deasupra ceștii. 

— Doar că e un tip anume de înger: Îngerul morţii. 


e Capitolul Ill 
Oops!... I Did It Again 


Odinioară - 1986 

Maksim evadase ca toți ceilalți. De fapt, ca toți cei care 
reușiseră. Mersese pe jos vreo cinci sute de kilometri până la 
Brjansk, lăsându-i în urmă aproape imediat pe colegii și civilii 
care Încercaseră să se ia după el. Pe ultimul, un băieţel care se 
înrolase de puțin timp, trebuise să-l amenințe cu o piatră ca să-l 
facă să plece. 

„Dacă nu dispari iţi crăp capul”, îi spusese, și nu glumea. 
Ceea ce făcea era echivalent cu dezertarea, dacă nu chiar 
dezertare în toată regula. Era mai simplu să se descurce singur 
decât împreună cu alții. Băiețelul o tulise, iar Maksim era 
convins că îi văzuse lacrimi în ochi, dar nu se sinchisise. Dacă ar 
fi avut o inimă blândă, n-ar fi ajuns să lucreze în haznaua aia. 
Fusese ales cu un motiv, chiar dacă superiorii lui nu i-l 
spuseseră niciodată. Acum, superiorii n-aveau decât s-o sugă. 
Pe drum furase niște haine de civil lăsate la uscat, apoi 
mâncare, iar o dată chiar bani, când intrase noaptea într-o casă, 
dar nu riscase niciodată să ceară ajutor cuiva. 

Dacă se întâmpla să-i adreseze cineva un cuvânt, el întorcea 
privirea și mergea mai departe. La Brjansk, din fericire, avea un 
văr de gradul doi pe care nu-l mai văzuse din școală, dar 
sângele apă nu se face și vărul il găzduise, îi oblojise rănile și îi 
dăduse de-ale gurii. Când îl întrebase ce se întâmplase, Maksim 
îi povestise cum fusese dezonorat și alungat din armată pentru 
că fusese prins beat în timpul serviciului și că de atunci fusese 
nevoit să se descurce singur și incepuse să aibă probleme cu 
legea. Nimic grav, dar prefera să nu se lase prins de vreun 
polițist OMON zelos. Lui Maksim i se părea ironic să fie nevoit să 
inventeze că era urmărit de poliție ca să ascundă adevărul, dar 
vărul lui înghițise gălușca. În plus, cu toată debandada care se 
întâmplase, toți aveau alte lucruri pe cap, cum ar fi să-și 
găsească de-ale gurii. 

Dar nici vărul lui nu era vreo ușă de biserică, iar uneori făcea 
mici trebui pentru Vor v Zakone local, care, în schimbul a câteva 
ruble pe care Maksim îi promise să i le înapoieze, îi făcu rost de 
acte false, fără de care Maksim n-ar fi putut să circule liber. Intr- 
un URSS care nu știa că își trăia ultimii ani aveai nevoie de 
pașaport intern chiar și numai ca să te duci dintr-un oraș în altul, 
iar Maksim voia să adauge kilometri buni la distanța dintre el și 
ceea ce lăsase în urmă, care încă îi dădea cosmaruri. Așa că 
atunci când obținu pașaportul plecă în toiul nopții, furându-i 

mașina vărului său. O părăsi la vreo sută de kilometri de 
Moscova, de unde făcu autostopul și ajunse în oraș cu un 
camion care transporta cartofi. 

Se linişti puțin, chiar dacă nu-și dădea încă seama cum urma 
să-și câștige traiul acolo. Poate dacă reușea să se angajeze ca 
bucătar într-un restaurant al nomenklaturii, sau ca ghid turistic. 
Până atunci nu-l ajutase prea mult că învățase angliyskiy, dar 
Gorbaciov promisese să pună economia pe roate, nu? 

Cu ultimele ruble rămase își petrecu prima noapte la Moscova 
într-o cameră închiriată de la o bătrână din cartierul Zagororanii. 
Se spălă pe îndelete, luă cina inclusă în preț, apoi se cufundă în 
noul lui pat, dormind bine pentru prima oară după mult timp. Fu 
și ultima, pentru că se trezi în cameră cu doi zdrahoni urâţi care 
aveau aer de gabori. Il escortau pe un zdrahon încă și mai urât, 
pe care Maksim sperase să nu-l mai vadă niciodată. În chema 
Belii, n-avea nume de botez, grad sau calificări, și fusese șeful 
Cutiei. 

Maksim, îmbrăcat numai în chiloti, sări jos din pat și încercă 
să sară pe geam, mai mult vrând să-și păstreze onoarea decât 
având senzația că va reuși. Cum se aștepta, cei doi gabori îl 
înșfăcară și îl luară la șuturi până când Belfi îi opri. 

— Bine, zise Maksim. Ce dracu’ era să fac? Să rămân acolo să- 
mi putrezească ciolanele? 

— Credeam că datoria ta și a colegilor tăi era să apere 
complexul. Sau mă înșel? zise Belfi și îşi aprinse o țigară cu filtru 
de carton, de care fumau numai nostalgicii. 

— Să-l apărăm de oameni din afară sau de prizonieri care 
încearcă să evadeze. A fost altceva la mijloc. Poate că dumneata 
ai fi făcut o altă alegere, dar eu nu-s așa deștept. 

Belji luă un scaun și îl trase lângă Maksim, care zăcea pe 
dușumea și iși masa vânătăile. Se așeză. 

— Dar ești deștept, zise Beliji. Ai un creier peste medie, un 
bun instinct de supraviețuire și spirit de improvizație: ai arătat 
asta în Afghanistan. Și o oarecare lipsă de scrupule, care nu 
strică niciodată. Dintre toți colegii tăi care au evadat, tu ești cel 
care s-a descurcat cel mai bine. Măcar nu te-ai ascuns în casa 
părinților. 

Maksim îşi aminti de băiatul pe care îl gonise cu pietre. Numai 
el putea să fie atât de gogoman. 

— Și? Acum ce se întâmplă cu mine? 

— Încă lipsesc șaptezeci și cinci de membri ai personalului și 
deținuți. Unii dintre ei și-au ascuns bine urmele: vor fi greu de 
găsit, mai ales în perioada asta. lar pe viitor... 

Ridică din umeri. 

— ..„ cine știe ce ne așteaptă, cu toate ideile astea noi care 
circulă. Am nevoie de un câine de vânătoare în trupa mea, un 
câine de vânătoare care să înțeleagă valoarea prăzii. Ce zici: ai 
putea fi tu acela? 

Maksim văzuse de mai multe ori filmul Naşul în angliyskiy, 
deci știa bine ce era o ofertă pe care nu putea s-o refuze. Prin 
urmare acceptă. Nu-i dădură timp nici să urineze că îl urcară 
într-una dintre monstruozitățile de mașini negre pe care le 
aveau. Pe scaun găsi un dosar cu o ștampilă care însemna că 
era de maximă securitate. Înăuntru era poza unei fetite de 
treisprezece ani. Îşi zise că, una peste alta, scăpase ieftin, că 
urma să fie ușor să aducă oita rătăcită înapoi la stână. 

Se înșela. 

Se înșela amarnic. 


1. 


Colomba se îmbrăcă din nou ca să aibă răgaz să formeze 
măcar un crâmpei de gând coerent. Nu reuși, așa că se întoarse 
în bucătărie în speranţa că Dante dispăruse între timp. Însă era 
tot acolo, alături de cafeaua lui de nebăut și poveștile cu stafii 
lituaniene. 

— A, iată-te, zise el când o revăzu. Tocmai îţi povesteam 
despre Giltine. Numele derivă de la un cuvânt care înseamnă „a 
înțepa, a împunge” într-un dialect indo-european străvechi. 
Tradiţia spune că are fie o înfățișare de bătrână, fie de fată 
frumoasă și că în loc de limbă are o coadă de scorpion. Era 
venerată în jurul anului 1 000, iar credincioșii îi aduceau ca 
ofrandă cocoși negri sau flori galbene. 

— Chiar crezi că o fiinţă supranaturală a început să umble prin 
lume și să omoare oameni? întrebă Colomba exasperată. 

Dante se uită la ea cu o privire încărcată de reproș. 

— Nu cred în Viaţa de Apoi, CC, e și-așa destul de complicată 
Viaţa de Aici. Cred doar că o femeie cu o afinitate deosebită 
pentru droguri naturale se folosește de numele ăsta. 

— Cianura nu-i un drog. 

— Dar psilocibina este. Musta era plin de ea. 

— Cum ai aflat? întrebă Colomba perplexă. 

— Mi-a zis Bart. Am făcut-o pentru tine. Gândește-te numai: 
dacă descoperim ceva nou, poate te iau înapoi în poliţie. 

Ochii Colombei deveniră două vârtejuri furibunde. Își încleștă 
pumnii. 

— Mai bine pleci. Acum. 

Dante ridică mâinile și făcu un pas înapoi, înțelegând că 
ameninţarea era reală. 

— Mai întâi ascultă până la capăt. Nu puteam să fiu sigur că îl 
drogase chiar Giltine. Poate că Musta se făcuse praf de unul 
singur cu ciuperci halucinogene, chiar dacă nu avea urme în 
stomac sau în faringe. 

Colomba înainta spre Dante, iar el făcu un salt într-o parte. 

— Insă am găsit locul în care Giltine l-a ţinut pe Musta și a 
așteptat ca drogul să-și facă efectul, continuă el grăbit. Tare, 
nu? 

Colomba încremeni, lovită de un presentiment neplăcut. 

— Și cum l-ai găsit? 

— Am fost în inspecţie cu Alberti. 

Colomba îi întoarse spatele și se cufundă în fotoliul din 
sufragerie. Dante merse în spatele ei, ducând cu sine râșnița 
veche de lemn care scotea un zgomot ca de mașină de spălat 
înfundată. 

— O să mă iau rău de tot de Alberti. Cu tine e inutil, zise 
Colomba posomorâtă. 

— N-o face. Ne-a ajutat enorm. 

— Ne? Ah! 

Dante îi povesti despre căutările de la Dinozauri. Colomba 
ascultă cu un amestec de neîncredere și groază: numai intrarea 
prin efracţie mai lipsea. 

— Musta cu siguranţă a crezut că Giltine era adevărata Giltine 
înainte să moară, de asta a vorbit despre un înger. 

Colomba se concentră asupra respirației, de parcă se 
pregătea să tragă cu o pușcă cu lunetă. 

— Cum a aflat Musta cum o cheamă? 

Nu-i plăcea să se gândească la Musta. Cu atât mai puţin la 
moartea lui: sunetul ca de fructe storcite când îi explodase 
capul, sângele cald care o împroșcase... 

— | i-a spus ea, iar Musta i-a recunoscut numele, răspunse 
Dante. Juca World of Warcraft cu Youssef, iar Giltine e unul 
dintre personaje, chiar dacă puţin diferit de tradiţie. 

— Câte personaje sunt în jocul ăla? 

— Nu știu, sute. De ce? 

— De unde știi că se referea tocmai la Giltine și nu la altul? 
zise Colomba. 

— Pentru că nu e prima oară când Giltine omoară pe cineva. 
Așteaptă o clipă. 

Dante dădu fuga în bucătărie ca să-și ia geanta. O deschise și 
scoase din ea un teanc de coli. Incepu să le înșire într-un arc de 
cerc pe podea, cum făcea mereu când își punea ideile în ordine. 

— La început n-am știut încotro s-o apuc, zise el. Căutam un 
numitor comun pentru ritualuri și droguri, crime, atentate... 
Apoi, puf, am găsit legătura. 

Așeză o coală lângă ușă, apoi se aplecă din nou și continuă să 
le înșire în sens opus. 

— Un club din Berlin care a ars. Absynthe, pe Friedrichstraße. 

Ridică o coală. 

— Acum doi ani în august, pe la șase dimineața. Șapte morţi, 
inclusiv proprietarul. În sângele tuturor victimelor s-au găsit 
urme de psilocibină. Înainte să moară, unul dintre clienţi a reușit 
să îngaime ceva despre o femeie care l-a împins în flăcări. Și că 
înainte să-l împingă i-a spus că o cheamă Giltine. Dacă ai tăi 
colegi nu s-ar fi grăbit să apese pe trăgaci, Musta ne-ar fi 
confirmat cu siguranţă numele ei. 

Colomba se gândi din nou la ochii hipnotizaţi ai băiatului. Și 
imediat după aceea îi rememoră moartea. Pleosc. 

— Aici avem celelalte cazuri, reluă Dante și continuă să așeze 
coli, cu un zâmbet tot mai forțat. În largul insulei Zakynthos, 
acum un an și jumătate, iahtul unui mic armator care avea la 
bord douăsprezece persoane, echipaj și pasageri, s-a lovit de o 
stâncă și s-a scufundat. Avariile la motor au făcut ca focul să se 
răspândească în santină. Orice fel de ajutor a fost inutil, nu a 
scăpat nimeni, deși mulţi dintre ei se pare că erau înotători 
experţi, aveau veste de salvare și o șalupă. În sângele 
timonierului s-a găsit psilocibină și cornul secarei. 

— Și acolo a fost o femeie? întrebă Colomba. 

— Așa se pare. Cadavrul ei n-a fost gasit și nimeni n-a știut s- 
o identifice. Dar sunt cel puţin trei martori care spun că a fost 
acolo. E ciudat, nu crezi? 

Dante așeză copia xerox a paginii unui ziar pe clanţa ușii cu 
geam. 

— Ăsta e Aftonbladet, cel mai important ziar suedez. 
Stockholm, Centrul Vechi, acum trei ani. O dubă cu alimente a 
intrat violent într-un grup de persoane care asistau la un 
spectacol în aer liber. Zece morți, iar șoferul și-a tăiat gâtul cu o 
lamă înainte de sosirea poliţiei. Ce să vezi, în sânge i s-au găsit 
urme de psilocibină și psilocină, la fel ca Musta. Din spusele 
rudelor și prietenilor, nu se mai drogase niciodată. 

— Lasă-mă să ghicesc. Pe scaunul din dreapta șoferului era o 
femeie? zise Colomba sarcastică. i 

— Nu. Dar agăţase una cu o seară înainte. In ultimul mesaj pe 
care i l-a trimis unui prieten se declara foarte mulțumit de 
partida care se arăta. Însă a doua zi, drogat mort, a făcut un 
masacru. 

— Nu poți să ştii ce le trece oamenilor prin minte. 

— În general știu. Și din câte se pare și Giltine știe. Dar să 
mergem mai departe. 

Agită o altă coală înainte s-o așeze alături de celelalte într-o 
spirală care părea să nu se mai termine. 

— Valencia, Spania. Un jaf care s-a sfârșit prost. Acum patru 
ani. Au murit tatăl, mama, portarul clădirii și doi copii. Hoţul s-a 
sinucis când a sosit poliţia, s-a aruncat pe fereastră. Testat 
pozitiv de cornul secarei. Prietena lui a spus că era sigură că se 
vedea cu o altă femeie. Care n-a fost identificată niciodată. 

Colomba se pierdea în șuvoiul de cuvinte. 

— Dante... ia-o mai încet, ce dracu’! Innebunesc. 

El nici nu se sinchisi. 

— Marsilia, o clădire distrusă de o scurgere de gaz, acum trei 
ani și ceva. Douăzeci de morți. Câţiva vecini au văzut cum o 
femeie a ieșit din clădire cu puţin timp înainte să explodeze. Și, 
evident, proprietarii apartamentului în care a avut loc explozia 
erau plini de LSD. Pe urmă... 

Colomba sări în picioare și zbieră din toţi rărunchii: 

— Dante! Stai jos! 

El se opri în timp ce aranja a cine știe câta coală de hârtie. 

— CC? 

— Stai jos, ţi-am zis. 

ÎI împinse spre fotoliul în care stătuse ea cu o clipă înainte. 

— Stai jos. Respiră. Liniștește-te. Respiră. 

El se supuse. 

— Ce e? 

— E că mai ai puţin și cazi din picioare. Ai dormit azi-noapte? 

— Nu. Dar... 

Colomba merse la chiuveta din bucătărie și umplu un pahar 
cu apă rece, apoi i-l aduse. 

— Bea. 

— Ei, hai... nu sunt copil. 

— Beal! 

Se supuse din nou. 

— Începi să vezi lucruri care nu există, Dante. 

El o apucă de braţ cu mâna bună, care Colombei i se păru că 
ardea. 

— Glumești? Nu înţelegi că tiparul e mereu același? zise el. 

— Tiparul îl vezi numai tu. Câte infracțiuni se comit sub 
influenţa stupefiantelor? 

— În general e vorba de alcool și cocaină, nu de astea. 

— Greșești. Există părți din lume în care e mai simplu să iei 
ciuperci decât să tragi o linie. În plus, de unde ai făcut rost de 
informaţiile astea? 

Colomba îi înșfăcă foile din mână și văzu că aproape toate 
erau tipărite de pe pagini web cu nume improbabile. Una dintre 
ele avea ca logo un diavol mascat cu un trident cât toate zilele. 

— Nu cumva ai și vreun articol despre dâre chimice și 
extratereștri? 

— Degeaba ești sarcastică. 

— N-ai și pozele ălora care administrează site-urile? Cred că 
sunt niște grăsani mâncaţi de acnee care locuiesc cu mămica, 
insistă ea. 

Dante dădu ochii peste cap. 

— Când te-apucă, ești insuportabilă. Ani întregi am studiat și 
am catalogat complotiști, CC! Crede-mă că știu să-mi dau 
seama când există o fărâmă de adevăr. Și oricum am găsit și 
confirmări în ziarele locale. 

— Îmi închipui la ce ziare te referi... 

— De ce nu-ţi deschizi odată căpăţâna aia încuiată? izbucni 
Dante, exasperat. Chiar crezi că totul e numai o coincidenţă? 

— Nici măcar atât. Cred că nu e nimic, nimic-nimicuţța, 
răspunse Colomba. Pui la un loc mere cu pere, iar pentru tine 
asta e o teorie care stă în picioare. Hai să vedem care ar fi 
motivaţia femeii ăsteia. De fapt, monstrului ăstuia. Care ar fi? 

Dante ezită. 

— Poate că unora le convine că ucide așa cum ucide. Ar putea 
fi asasin plătit, unul foarte scump. Și poate că lucrează pentru o 
organizație transnaţională puternică. 

— Tu vorbești serios? 

— Sau poate că n-are o motivaţie raţională. Acţionează ca 
într-un ritual, poate chiar crede că invocă Moartea întrupată. 

— Ca un criminal în serie? 

— Exact. 

Colomba începu să numere pe degete. 

— În primul rând, criminalii în serie femei sunt foarte rari. În al 
doilea rând, aproape toți sunt niște idioţi desăvârșiţi. Crede-mă, 
îi știu pe câţiva dintre ei și nu erau așa fascinanți ca la televizor. 
E mare lucru dacă măcar se spală. În al treilea rând, nu există 
criminali în serie căruia să nu-i placă să vadă cum îi mor 
victimele, iar Giltine a ta de cele mai multe ori nici n-a fost de 
faţă. În al patrulea rând, criminalii în serie nu fac chestii prea 
complicate. Te taie cu cuțitul și apoi îţi violează cadavrul. Sau 
păstrează o bucată din el, ca il Mostro di Firenze. 

Dante își simţi gura uscată. 

— Ok. Nu-i nevoie să intri în detalii. Dar în afară de motivaţie, 
pe care n-o putem cunoaște, totul se potrivește. 

— Dacă totul se potrivește, arată-mi o probă. 

— Trebuie să găsim probele. Dar tu știi că în versiunea oficială 
scârțâie ceva. Ştii că îngerul există. 

Normal că știu, își zise Colomba. De asta vreau să stau cât 
mai departe. 

— Tocmai am fost suspendată. Dacă mă apuc pe bune de 
anchetă, pot să-mi iau adio de la serviciu. 

— Mai bine! Eşti prea inteligentă ca să porți uniformă. 

— Lasă-mă pe mine să hotărăsc asta, te rog! Nu poți să 
înţelegi ce înseamnă o viaţă normală. 

— Și crezi că nu mi-ar plăcea? zise Dante cu amărăciune și 
dispăru în bucătărie. 

Colomba auzi clinchetul brichetei Zippo. 7rimite-/ acasă, își 
zise. Oprește-te aici. Însă când valul de adrenalină se retrase, 
Colomba merse lângă Dante. El stătea la fereastra deschisă, 
fumând și privind norii de culoarea indigoului. 

— Ai chemat deja infirmierii cu cămașa de forţă? zise el fără 
să se întoarcă. 

— Încă nu. Mai întâi fă-mi o cafea decentă, te rog. 

— În afară de a mea a mai rămas doar cea solubilă, care e 
oricum numai decentă nu, bombăni el. 

— Mie-mi place. 

Dante puse un alt ibric pe foc. Stătea cu spatele la ea. 

— Nu gândesc ca un gabor și nu reușesc să te conving. 

— Tu nu gândești ca niciuna dintre persoanele pe care le 
cunosc. 

— Ştiu, ştiu. 

Dante afișă un zâmbet cât se poate de diferit de obișnuitul lui 
rânjet sarcastic. 

— Dar ai și avantaje când ești paria. Dacă ești o pasăre care 
zboară alături de celelalte n-o să știi niciodată ce forme 
minunate compui pe cer, o să vezi numai fundul păsăroiului din 
faţa ta. Ce e frustrant e că atunci când povestești ce vezi nu te 
crede nimeni. 

Dante turnă apă caldă în cană pentru Colomba și amestecă 
până dizolvă praful de cafea. Apoi îi întinse cana. 

Colomba sorbi din nes. Era oribil, dar îl prefera smoalei de mai 
devreme. 

— Dante... chiar dacă ai avea dreptate... nici n-aș ști de unde 
să încep să vânez o fantomă. 

— Păcat, CC, pentru că dacă nu pornim pe urmele ei, nu știu 
cum și nu știu când, dar va ucide din nou. 


2. 


Giltine auzea morţii cum cântă. | se întâmpla numai când era 
în largul mării: atunci, sufletele îngropate în adâncuri se trezeau 
din nou. Ea stătea și asculta, privind apele întunecate și 
recunoscând persoanele cărora le aparținuseră glasurile. 
Marinari, emigranţi, victime, asasini, bărbaţi și femei, copii și 


VP - 164 


bătrâni: fiecare dintre ei avea o poveste de spus, pe care Giltine 
urma Să și-o amintească și s-o poarte cu ea în viitor ca să le 
cinstească memoria. Era datoria și privilegiul ei. 

Cântul înceta doar odată cu răsăritul soarelui. Abia atunci 
Giltine putea să se odihnească, atât cât i se dădea voie. Activa 
pilotul automat și se întindea pe unul dintre paturi. Barca ei era 
un Grand Sturdy de doisprezece metri, cu trei cabine duble și 
autonomie de peste 2 800 de kilometri. Giltine plecase din 
portul din Civitavecchia în noaptea în care Musta murise, iar de 
atunci navigase spre obiectivul ei, păstrând o distanţă de 11 
kilometri între ea și țărm. Din fericire, marea fusese tot timpul 
liniștită, iar vântul - moderat. 

Mai avea 5 kilometri până să ajungă, iar numărul 
ambarcaţiunilor începuse să crească: bărci ale autorităţilor 
portuare, bărci care proveneau din port, feriboturile mari care se 
mișcau încet, agitând apa pe o rază mare în jurul lor, și bărcile 
pescarilor. Mai lipseau numai iahturile, care în perioada aceea 
din an navigau spre ţări mai calde. Simţi mirosul înţepător și 
amar de alge și sare, mirosul mai greu al mâncării și al vieţii 
care venea din case. 

Giltine opri motoarele, aruncă ancora și cobori sub punte. 
Intră în cabina care îi slujea drept garderobă. Pe patul 
matrimonial care nu mai avea pe el decât o saltea zăcea o 
valiză de piele Louis Vuitton. Aceeași marcă era și setul făcut 
grămadă într-un colț. Pe scrin era o cutie de metal, foarte 
asemănătoare celor folosite de machiorii profesioniști pe 
platourile de filmare. Giltine o deschise: înăuntru avea multe 
borcane cu creme de diverse culori, pensule și bureți mici, dar și 
pansamente, bisturiuri, flacoane de dezinfectant și seringi. 
Giltine se dezbrăcă, apoi începu să-și taie fâșiile de leucoplast 
care îi acopereau brațele și picioarele. Durerea apăru imediat ce 
aerul intră în contact cu pielea și nu făcu decât să crească în 
intensitate când toate membrele rămaseră descoperite complet. 

Nu conta. 

Când își scotea bandajele - și trebuia s-o facă cel puţin o dată 
pe zi ca să se spele și să schimbe unguentele - Giltine evita să 
se privească în oglindă, dar de data asta se văzu obligată să o 
facă. Așa cum își închipuia, infecția se agravase și de-acum 
putea să-și vadă albul oaselor printre fâșiile de carne 
însângerată. Şi mirosul de putred se înteţise. 

Giltine se dezinfectă. Apoi, după ce își schimbă bandajele, 
scoase din valiza de pe pat mai multe cutii care conţineau ceva 
ce părea a fi o argilă de culoarea pielii în mai multe tonuri, de la 
palid la bronzat. Luă unul dintre borcanele mai închise la 
culoare, scoase din ea cremă cam cât o nucă, adăugă o 
substanţă de fixare, amestecă, apoi își întinse argila pe fiecare 
centimetru de piele eliberat de sub bandaje. Rănile dispărură 
sub imitaţia de piele bronzată iar durerea se estompă, chiar 
dacă nu dispăru definitiv. Pentru Giltine durerea reprezenta un 
fundal constant. 

Odată ce machiajul fu absorbit, se îmbrăcă în lenjerie sport, 
trase pe ea un costum Gucci de culoarea lămâii, cu ornamente 
florale pe margini și în cele din urmă își puse un dres. 

Acum venea partea cea mai complicată. Giltine se așeză pe 
marginea patului și își dădu masca până pe ceafă, strângând din 
dinţi când lumina îi lovi obrajii. Și fără să se uite putea să simtă 
bubele care se umflau și se spărgeau cu un sunet încet dar 
sesizabil, ca untul care sfârâie în tigaie. Luă crema albă de faţă 
și o întinse uniform pe chip și pe gât, stingând arsura, apoi făcu 
la fel cu cea care simula bronzul. Apoi se machie și pe urmă luă 
dintr-o cutie de metal la fel de mare ca și cealaltă o perucă 
blondă, bob, și lentile de contact verzi. Abia atunci se privi în 
oglindă, studiind-o pe străina în care se transformase și care 
semăna leit cu fata care zâmbea în pozele din acte. Era 
franţuzoaică, o chema Sandrine Poupin și era medic chirurg la 
un ONG umanitar elveţian care exista numai pe hârtie, dar care 
avea un sediu și un cont la banca în care Giltine își transfera o 
parte din fonduri. ONG-ul deţinea și ambarcaţiunea pe care se 
afla ea acum, donată de un armator grec pentru misiuni 
umanitare. Faptul că armatorul grec se înecase cu un an în 
urmă trebuia considerat o simplă coincidenţă nefericită. 

Giltine verifică din nou machiajul, apoi ridică ancora, se 
întoarse la cârmă și conduse barca până la locul de acostare din 
port, comunicându-și poziţia prin radio. Nimeni dintre cei pe 
care îi întâlni, nici chiar paznicul care urcă la bord ca să-i verifice 
actele și să caute pasageri clandestini, nu bănui că sub pălăria 
cu boruri largi și ochelarii cu lentile închise la culoare se 
ascundea altceva decât o femeie care își reprezenta oficial ONG- 
ul într-unul dintre cele mai fermecătoare locuri din lume. 

Veneţia. 

După ce îi pregătise cafeaua, fusese copleșit de oboseală. Se 
clătina pe picioare și i se împleticea limba, de parcă ar fi 
exagerat cu pastilele și picăturile, dar nu era decât extenuat. 
Colomba reuși să-l convingă să se întindă pe canapea 
promițându-i că îl lasă să fumeze în casă și, după câteva 
minute, îi luă mucul din mâna rea care atârna deasupra podelei. 
Însă Dante nu adormise încă. 

— Cine era tipul cu care ai luat cina aseară? murmură el cu 
ochii închiși. 

— De ce tipul? Putea fi o femeie. 

— Păr castaniu scurt, nici urmă de ruj sau machiaj pe 
șerveţelele de hârtie, sticla de vin... explică el. 

Colombei îi veni să râdă. 

— Tot timpul trebuie să-ţi bagi nasul, nu-i așa? 

— N-o fac intenţionat. 

— Te și cred. Oricum, era Enrico. 

— Dobitocul? 

Colomba își aminti de toate dăţile în care se plânsese în 
legătură cu el. 

— Chiar el. 

— Măcar n-a dormit aici. Încă mai sunt speranţe în ceea ce te 
privește, zise Dante cu un glas tot mai firav, apoi începu să 
sforăie încet. 

Colomba îl înveli cu un pled pentru că pe fereastră intra un 
vânt umed și îi scoase bocancii. Ambele șosete erau găurite. Era 
ciudat, pentru că Dante se îngrijea minuţios de hainele lui, chiar 
dacă părea proaspăt scos dintr-un club londonez din anii '80. 
Colomba observă că și gulerul cămășii era ros. Ce ţi se întâmplă, 
Omule din Siloz? se întrebă ea. 

Se mișcă în liniște, luă rucsacul care îi servea de geantă și 
ieși. După o jumătate de oră traversa Piazza del Popolo. Se opri 
în barul Rosati ca să cumpere un sandviș triunghiular cu 
maioneză și creveţi, pe care îl mâncă așezată pe treptele 
obeliscului egiptean. La orele acelea târzii ale dimineții, nu era 
prea multă agitaţie. Individul care închiria Segway-uri pe partea 
cealaltă a pieţei fuma liniștit o ţigară în așteptarea clienților, iar 

taxiurile formaseră un șir lung, alb și nemișcat în lumina palidă a 
soarelui. 

Colomba își făcu curaj: aruncă resturile într-un coș de gunoi 
arhiplin și străbătu rapid cele câteva sute de metri care o 
despărţeau de biroul avocatului Minutillo. Se afla într-un bloc de 
epocă, cu siguranţă aristocratic, dar care, ca peste tot în Roma, 
ar fi avut nevoie de o recondiționare, mai ales în privința liftului 
cu grilaj care scârțâia în timp ce se tăra printre etaje. 

li deschise Emanuela, secretara de aceeași vârstă ca a 
Colombei, care avea un piercing în nas. 

— Dottoressa Caselli, ce mă bucur să vă văd! Vă așteaptă 
domnul avocat? 

— Nu, dar sper să-și facă puţin timp pentru mine. 

— ÎI anunţ imediat. Între timp luaţi loc, vă fac o cafea. Pun 
pariu că nu-i la fel de bună ca a domnului Torre. 

Colomba zâmbi: Emanuela îi dădea mereu o bună dispoziţie. 

— Cred că am băut destulă pe ziua de azi, mulțumesc, îi 
spuse. 

Se așeză în sala de așteptare. Zece minute mai târziu, un 
bărbat care semăna cu un Jeremy lrons de acum douăzeci de 
ani se apropie ca să-i strângă mâna. 

— Dottoressa Caselli. Vă rog, zise Minutillo și o conduse în 
biroul cu lemn închis la culoare, plin de cărți și tomuri juridice. 
Se așeză la masa de lucru din nuc și îi făcu semn și ei să ia loc. 

— Cu ce pot să vă ajut? 

— Trebuie să vorbim despre Dante, zise Colomba, după ce 
hotărâse rapid că abordarea directă era cea mai bună. 

— In legătură cu ce anume? 

— Vreau să știu ce i s-a întâmplat. 

— Nu știu la ce vă referiţi, spuse Minutillo pe un ton neutru. 

— Domnule avocat... nu putem să trecem peste partea în 
care vă prefaceţi că nu știți? 

Minutillo se mulțumi să o privească. 

— Cum doriţi. Să vedem... înghite pastile ca pe bomboane sau 
le trage pe nas ca să-și facă efectul mai repede și dă buzna la 
mine-n casă la șapte dimineaţa. Inainte trebuia să-l iau la șuturi 
ca să-l fac să iasă din hotel, iar de cele mai multe ori nu 
reușeam nici așa. 

— Ce ciudat, spuse Minutillo cu aceeași ton de mai devreme. 

— Știţi că a intrat cu o mașină de poliţie prin grilajul unui 
magazin, nu? Și că putea să rămână ţeapăn acolo. 

— lar dumneavoastră sunteţi îngrijorată. 

— Bineînţeles. E un prieten. 

— Și sunteţi atât de apropiaţi că nu l-aţi sunat de luni întregi? 
Concepţia dumneavoastră despre prietenie e foarte ciudată, 
dottoressa. 

Colomba se strădui să nu roșească, iar dintr-un colț întunecat 
al minţii veni în față o amintire neplăcută și neașteptată: seara 
în care, la câteva săptămâni după ce se certaseră, îl surprinsese 
pe Dante când se învârtea pe strada cu secția de poliţie, în 
aparenţă fără o ţintă anume. Îl văzuse de la fereastra biroului și 
se jenase, înțelegând că Dante voia să provoace o întâlnire 
chipurile întâmplătoare, cum fac adolescenţii plini de speranţă 
când vor să dea peste fata visurilor lor și trec la nesfârșit prin 
faţa casei ei. ji dau telefon când mă întorc, își spusese, 
conștientă că n-avea s-o facă și simțindu-se murdară din pricina 
minciunii comode de care se lăsase convinsă. Acum că își 
dăduse seama că reprimase complet episodul, se simţea și mai 
murdară. 

— Am fost foarte ocupată, spuse în cele din urmă. 

— La fel și Dante. Ocupat să supravieţuiască, zise Minutillo. Și 
ar fi avut nevoie și de ajutorul dumneavoastră. Acum, dacă nu 
vă supăraţi, aştept un client. 

Minutillo se ridică, dar Colomba rămase pe loc. 

— Aveţi dreptate, domnule avocat. Am fost o proastă. Dar 
acum Sunt aici. 

Avocatul o scrută cu privirea, apoi păru să ia o hotărâre 
pentru că se așeză din nou. 

— De ce a venit la dumneavoastră azi-dimineață? întrebă el. 

— E convins că în spatele atentatului din tren se află o femeie 
care umblă prin lume și ucide pe unde trece. 

— lar dumneavoastră vreţi să știți dacă puteţi avea în 
continuare încredere în el. 

— Eu am încredere în el. Dar nu știu dacă am încredere în 
ceea ce-mi povestește. 

— V-așş putea spune că totul e în ordine. 

— Nu vă stă în fire, domnule avocat. 

Minutillo făcu o grimasă exasperată. 

— Acum patru luni lui Dante i-a fost rău. 

Pe Colomba o trecu un fior. 

— Rău în ce sens? 

— Nu-i deschidea ușa omului de serviciu de la hotel și 
rămânea baricadat înăuntru. Credea că e urmărit și spionat, ca 
pe vremea Tatălui. 

— Tatăl e mort. 

— Dar fratele lui Dante nu este. 

Rahat, își zise Colomba. Deci asta e problema. 

— Încă e obsedat de el, se încruntă ea. 

— Era sigur că exista și că îl supraveghea. La un moment dat 
n-a mai putut să doarmă și nici n-a mai avut grijă de el. Voia să 
fie gata să-l intercepteze dacă trecea prin zonă. 

— Și cum a ieșit din starea asta? Oricât de rău îi e, nu maie 
chiar așa. 

— Am găsit o clinică discretă lângă lacul Como. El a înțeles 
situaţia și a acceptat să petreacă acolo câteva săptămâni. A 
dormit în mare parte în grădină într-un cort. 

— Habar n-aveam..., zise Colomba cu inima strânsă. 

— Când doza de medicamente s-a stabilizat, o întrerupse 
Minutillo, Dante a început să reia contactul cu realitatea. 
Bănuiesc că acum se tratează în felul lui, dar sfatul psihiatrului 
care l-a îngrijit a fost să evite orice fel de evenimente care ar 
putea avea un impact emoţional negativ, cel puţin o vreme. lar 
Dante a hotărât să-i urmeze sfatul și a-nceput să-și bată capul 
cu alt gen de clienţi. 

— De asta ţine conferințe la universitate? 

— Caută să se reprofileze ca expert în mituri și folclor, dat 
fiind că puţini sunt cei care știu cât el. Deocamdată nu-i aduce 
venituri cât să-și continue stilul de viaţă, dar e un început. 

— Bine măcar că hotelul e gratis, zise Colomba. 

— Doar camera, nu și serviciile suplimentare. Ajung la o sumă 
greu de digerat. Dată fiind starea lui, m-am gândit că nu era 
cazul să insist să se întoarcă în apartamentul lui din San 
Lorenzo. Însă mai devreme sau mai târziu tot o s-o facă. 

— Valle nu poate să-l ajute? 

— Dante e prea orgolios ca să-i ceară ajutorul tatălui său 
vitreg. A vrut să plătească din propriul buzunar și clinica, așa că 
a rămas în pom. 

Minutillo făcu o grimasă. Era limpede că îi era greu să 
vorbească despre asta. 

— În ultima vreme era mai bine, în orice caz. Îl relaxase să nu 
se mai ocupe de cazuri criminale. Era lucid și activ, bine dispus, 
raţional conform standardelor sale pe care le cunoaștem foarte 
bine. 

— Apoi m-am întors eu..., murmură Colomba, și a început din 
nou să delireze. 

— Poate. 

Minutillo zâmbi. 

— Sau poate v-aţi întors și a început din nou să gândească 
limpede. Alegeţi dumneavoastră. 

e 

Colomba ieși din biroul avocatului cu un sentiment copleșitor 
de vină și o incertitudine încă și mai mare. Ca de obicei când se 
simțea deprimată și confuză, recurse la efort fizic. 

Sala de forță la care mergea era la mică distanță de biroul 
avocatului, în zona Prati atât de iubită de notari și de oamenii de 
film. Intotdeauna avea un trening curat acolo. Merse direct la 
sală și se schimbă, dar nu reuși să se convingă să intre în zona 
de fitness, care îi părea prea aglomerată de actrițe de mâna a 
doua și modele. Alergă afară și continuă să alerge de-a lungul 
bulevardului Mazzini, depășind marele cal de bronz care decora 
sediul Rai și faţa uriașă care fusese odată o fântână de la colţul 
străzii, coborând pe câteva trepte de piatră urât mirositoare pe 
faleza Lungotevere. 

Pe porţiunea aceea, Lungotevere avea o pistă de biciclişti 
nou-nouţă pe care o foloseau alergătorii, iar Colomba urmă 
traseul căutând să rămână pe centru și să păstreze un ritm lent, 
ca să se încălzească. Pista se termina brusc și se transforma în 
ciment ciobit și murdar. Colombei i se păru că aleargă printr-un 
oraș abandonat după un război nuclear. Pe partea stângă erau 
ancorate bărci părăsite acoperite de gunoaie, iar pe partea 
dreaptă se deschideau la intervale regulate coridoare blocate de 
grilaje pe care scria Accesul interzis. Duceau spre Circoli 
Canottieri, unde acum se ajungea de pe strada de deasupra, și 
erau abandonate și ruinate aproape toate. Zidurile de ciment 
erau acoperite cu graffiti și înscrisuri obscene. 

Colomba se încălzise și trecu la viteza de croazieră. Se bucură 
să simtă cum mușchii i se destind și respiraţia i se reglează. 
Treptat, imaginea lui Dante închis în sanatoriu ca într-un film 

alb-negru gotic își pierdu din intensitate și îi dispăru din 
conștiință. 

Însă uitarea nu ţinea mult. Era de-ajuns ca privirea să-i cadă 
pe un obiect oarecare pentru ca mintea ei să reediteze imediat 
episoade dureroase. Pantoful vechi pe care îl lovi cu piciorul o 
făcu să rememoreze momentul în care Dante își aruncase un 
Clipper prin geamul spitalului în care fusese tratată și îi salvase 
astfel viața. O furculiţă acoperită cu un strat uscat de mâncare îi 
aminti de una dintre nenumăratele cine pe care i le oferise la 
hotelul Impero și pe care acum se chinuia să le plătească. 
Grămada de nisip de pe un șantier care ar fi trebuit să fie 
terminat cu trei ani în urmă i se păru a fi cea sub care îl găsise 
pe Dante în rulota parțial îngropată, când se luaseră în brațe, 
răniţi și în suferinţă, după ce supravieţuiseră în faţa celor care 
voiau să-i omoare. 

Colomba acceleră din nou. Urcă înapoi pe stradă printr-un 
gang plin de excremente umane, deranjând doi pescăruși care 
se certau pe un șoarece mort și alergă în direcţia din care 
venise. Când ajunse la Ponte del Risorgimento cobori din nou pe 
faleză și luă circuitul de la capăt - pista de biciclişti, porţiunea 
de ciment, gangul - iar străfulgerările deveniră mai rapide și mai 
confuze. Dante care ţopăia în sufrageria lui, apoi chipul său plin 
de sânge din faţa magazinului distrus în care locuia Youssef. 
Glasul lui care vorbea despre îngeri și criminali în serie. 

Colomba alergă și mai tare și reluă iar circuitul, sărind pe 
treptele roase folosite ca pisoar. Simţea cum îi pulsau șoldul și 
maxilarul pe care și-l rupsese. Plămânii parcă încercau să 
absoarbă întreg vidul cosmic, inima era ca un romb, picioarele - 
ca o mitralieră. Fu nevoită să se oprească, gârbovită și gâfâind 
ca o bătrână. În clipa aceea avu un satori, o revelaţie, și înţelese 
că, sub toată furia, sub atitudinea combativă... 

li era frică. Frică de ce putea să se întâmple. Pentru că atunci 
când ea și Dante erau împreună se întâmplau „chestii. 
Infiorătoare, în general. lar ea nu era sigură că putea să 
supravieţuiască unui alt monstru. 

Se întoarse la sală, își curăţă tălpile adidașilor și atacă de 
câteva ori sacul de box, ignorând-o pe femeia care lucra lângă 
ea la aparatul de spate și trăncănea despre ordine de expulzare 
și pedepse capitale. Apoi se întoarse acasă cu inima împăcată a 

cuiva care a luat o decizie dificilă și cu mușchii în care simţea o 
durere plăcută. 

Însă dispoziţia i se strică imediat ce trecu pragul. Dante 
stătea așezat pe canapea în sufrageria ei și fuma ceva care 
arăta ca o ţigară mototolită, cu miros înțepător. _ 

— Ai înnebunit de tot? strigă ea și trânti ușa în spatele ei. Iți 
rulezi un cui la mine-n casă?! 

— Ei, da, ce tragedie, zise Dante trăgând încă un fum. 

Avea ţigara în mâna bună, pe care o făcuse căuș și inhala 
fumul din palmă. Colomba îi mai văzuse doar pe drogaţii bătrâni 
să facă asta. l-o smulse dintre degete și o stinse în scrumieră. 

— De unde ai cumpărat drogurile? 

Dante chicoti. 

— Drogurile? E canabis, mami. Și nu le-am cumpărat. E al lui 
Musta. 

— Băieții mi-au spus că le-ai aruncat pe fereastră. 

— Punguţa chiar am aruncat-o. 

Colomba întinse mâna. 

— Dă-mi-o. 

— E pentru uz personal, se apără el, apoi văzu craniile de 
smarald care aruncau fulgere din ochii ei și scoase pachetul de 
staniol împăturit din buzunar. Colomba îl deșertă în closet 
împreună cu scrumiera, apoi pulveriză oribilul deodorant cu 
miros de pin pe care i-l făcuse cadou mama ei, în a cărei opinie 
în casa Colombei domnea „un miros nu tocmai curat”. In timp ce 
făcea toate astea își aminti că îi promisese să ia masa 
împreună, iar buna ei dispoziţie se strică încă mai mult. 

— Cât dramatism, zise Dante uitându-se la ea. Tin să-ți 
amintesc că alcoolul e mai rău decât canabisul. 

— lar eu ţin să-ţi amintesc că alcoolul e legal, iar marijuana 
nu. 
Își mirosi hainele. 

— Ştii ce se întâmplă dacă îi apucă să mă caute de droguri? 
— Tu n-ai fumat. 

— Există și fumatul pasiv. 

— Ei, hai CC... 

— Există! lar în urină THC-ul rămâne patruzeci de zile. 

— Atunci să trec la cocaină, aia rămâne doar cinci. 

Ea se proțăpi în faţa lui. 

— la încearcă. 

— Glumeam. N-am avut niciodată nevoie de stimulente. 

— Dar de calmante da. Și de recuperări. 

Dante cobori privirea. 

— Ai fost la Roberto. Bineînţeles. 

— De ce nu mi-ai spus? 

— Și-așa nu mă crezi niciodată. În locul meu ce-ai fi făcut? 
spuse el, rușinat ca un copil mic. 

— Uită-te la mine. 

Ridică privirea. 

— Știu cine ești, bine? Te-am vazut și la rele, și la bune. 

— Și ai fugit. 

— Nu de tine, Dante. De noi. De ceea ce se mai putea 
întâmpla. 

Făcea eforturi să-și găsească cuvintele, nu-i era ușor. Se 
așeză pe canapea lângă el. 

— Înainte să te cunosc, viaţa mea avea o ordine anume. 
Știam ce să fac. Acum, fiecare pas e o necunoscută. 

— A fost întotdeauna, doar că ţi-ai dat seama abia acum. 

— Se poate, dar nu contează. Imediat ce mă abat puţin, ai 
văzut și tu, începe să nu-mi mai fie bine. Ştii ce înseamnă să-ţi 
simţi plămânii cum se zdrobesc? Simt că mor de fiecare dată. Și 
văd lucruri care nu există. 

Dante făcea parte din categoria aceea aleasă de oameni care 
dacă n-au nimic de spus ţin gura închisă, chiar dacă aproape 
niciodată nu se întâmpla ca el să nu aibă nimic de spus. Prin 
urmare rămase tăcut în timp ce Colomba își duse discursul la 
final. 

— Fără secrete, zise ea. Trebuie să pot să am încredere în 
tine, să știu că nu-mi ascunzi nimic. Fără jumătăți de adevăr. 
Fără omisiuni. 

— Ok, zise Dante, care se simţea fericit cum nu mai fusese de 
o bună bucată de vreme. Dar nu mai fugi. Trebuie să știu că n-o 
să mă părăsești în mijlocul drumului. 

Colomba încuviinţă din cap. 

— N-o să se întâmple. Eşti prietenul meu și ţin la tine. Îmi 
pare rău dacă ai crezut altceva. 

El se tolăni pe canapea cu mâinile la ceafă. 

— N-am crezut niciodată altceva, nu neapărat. Deci, mă crezi 
în legătură cu Giltine? 

— Sunt dispusă să arunc o privire. Însă dacă nu apare nimic 
care să mă convingă, o să-mi accepţi decizia, o să uiţi povestea 
asta și mergem mai departe. 

— Și dacă apare? 

— Găsim ceva solid și pasăm dovezile Interpolului sau 
colegilor de la antiterorism. 

Dante păru să cântărească propunerea, apoi întinse solemn 
mâna dreaptă, iar ea i-o strânse. 

Amândurora le veni să râdă și să plângă în același timp, dar 
nu făcură niciuna, nici alta. 


4. 


Morţii începuseră să șoptească pe Canal Grande, dar Giltine 
reușea să-i ţină afară din mintea ei. Nu era ușor, i se părea 
aproape o lipsă de respect. Ar fi vrut să-și aleagă o casă departe 
de apă, dar avea nevoie de o casă suficient de scumpă încât să-i 
asigure intimitate și anonimat, iar astfel de case aveau 
priveliștea inclusă în preț. 

În după-amiaza aceea, după ce tocmai ajunsese, își dăduse 
jos ce mai rămăsese din machiaj și aplicase din nou unguentele. 
În ziua aceea neobișnuit de caldă și umedă, machiajul durase 
mai puţin decât credea. Văzuse cum braţul i se decolorase și 
scosese la iveală rănile cu puţin timp înainte să ajungă pe Calle 
Sant'Antonio, iar taximetristul îi aruncase o privire suspectă. 
Înţelesese cine era? Dacă așa ar fi fost, ar fi trebuit să-l elimine 
în casa pe care o închiriase - două sute de metri pătraţi, cu o 
terasă mare și mobilier rafinat în stil venețian - și să se 
descotorosească acolo de cadavrul lui, iar apoi să-și schimbe 
locuinţa și identitatea. Însă ar fi fost o problemă mare, pentru că 
în planul lui Giltine timpul era esenţial. 

Își acoperise brațul cu un șal pe care văzu imediat cum se 
întinde o pată fetidă, în vreme ce taximetristul descărca 
bagajele în studioul cu bovindou. Apoi plecă fără să spună o 
vorbă. De la fereastră, îl văzu cum se uita în direcţia ei, de parcă 
ar fi fost nehotărât. Și ea era. Nu voia să compromită tot, nu 
când era atât de aproape de ţintă. 

Murmurul sufletelor devenise mai insistent când bătuse de 
miezul nopţii. Giltine aprinse sistemul stereo conectat la un 
amplificator Bang & Olufsen care părea un disc zburător și 
sincroniză radioul pe o frecvenţă goală, lăsând zgomotul alb să-i 
invadeze mintea. Cu braţele larg deschise, având pe ea numai 
bandajele, Giltine simţi că dispare în unda sonoră, că devine 
imaterială, fără corp. Apoi inima îi bătu și Giltine se pomeni pe 
dușumea. Simţi cum carnea îi arde la contactul cu marmura 
rece. Eliberată de glasurile celor morţi, cu mintea limpede și 
activă, se așeză în faţa laptopului aflat pe masa de lucru. Se 
conectă la wi-fi, trecu printr-un VPN din Statele Unite care îi 
ștergea poziţia și identitatea pe internet, apoi își chemă 
avatarurile. 

Giltine avea sute de avataruri, care acum se perindau pe 
ecran în tot atâtea programe de chat, pagini web și clienţi de 
mail care se deschideau și se închideau ca niște baloane de 
săpun la atingerea mouse-ului. Erau bărbaţi și femei, bătrâni și 
tineri, fascinanţi și odioși, având diverse naţionalităţi. Unele 
avataruri frecventau site-uri de întâlniri pentru singuratici, altele 
- site-uri pentru sex, de la partide rapide până la partide cu 
plată. Altele discutau pe forumuri dedicate celor mai diverse 
subiecte, de la bucătărie la sport. Unele mureau pentru că își 
epuizaseră rolul sau nu reușiseră să agaţe nicio pradă. 

Giltine le manevra, sărea de la unul la altul, gestiona 
discuțiile, dădea sfaturi, povestea fantezii sexuale și prezicea 
viitorul. Pe un site pentru pedofili era un individ de șaizeci de ani 
care făcea schimb de fotografii, pe piața neagră a noului Drum 
al Mătăsii cumpăra arme și vindea droguri, pe Messenger era 
prietena unei fete cu probleme de învăţare, dar și o studentă 
sexy care căuta un bărbat matur și generos. Pe site-urile porno 
era stăpâna unui broker francez și a unui medic german, sclava 
unui japonez, căţeaua unui zoofil. Pe Facebook glumea, se certa, 
seducea, trimitea clipuri și gif-uri caraghioase. Peste tot oferea 
servicii și favoruri, umeri pe care ceilalți puteau să plângă, vorbe 
de alin și sprijin psihologic. Era prietenul generos, prietenul 
nevoiaș, sprijin și distragere. 

Trei prăzi erau gata să fie înhăţate, iar Giltine le dedică o 
atenţie deosebită, chatuind cu ei câteva minute bune în loc să 
le dea un simplu mesaj direct și să treacă la următorii. Primul 
era un virgin de douăzeci și cinci de ani care căuta o femeie 

care să-l înţeleagă și să-l ajute prima oară. Altul era un individ 
de treizeci de ani care juca poker în circuitele online și își jucase 
casa. A treia era o prostituată care nu reușea să se ţină departe 
de prietenul care o umfla în bătaie. Giltine avea o soluție pentru 
toţi, însă darul ei avea să ajungă în timp util, când urma să aibă 
nevoie de cei trei. lar dacă între timp își rezolvau problemele, 
alţii erau gata oricând să le ia locul. Balta ei era bogată în pește 
și cuprindea orice ţară și orice oraș în care exista o conexiune la 
internet. 

Giltine rămase online până dimineaţa. Ură „noapte bună” și 
„bună dimineaţa” în funcţie de fusul orar al fiecăruia, oferi o 
consultanţă și o felaţie, trimise poze cu o pisică vie și un bătrân 
mort, apoi se dezmorţi, făcând să plescăie bandajele care se 
lipiseră de fotoliu și lăsaseră o dâră umedă. Inchise toate 
conversațiile online cu excepţia uneia singure: cea cu prada 
care se zbătea de câteva zile în cârlig, dornică să o satisfacă pe 
cea care îi părea întruparea desăvârșită a fiecărui vis erotic. 
Giltine îi trimise un mesaj lung și gândit atent, anexând și un 
clip scurt cu un viol adevărat înregistrat pe telefon. Ştia că 
prada urma să muște momeala. 

Foarte curând urma să vină momentul să o arunce în acţiune. 
Apoi deschise una dintre valize, desfăcând nodul dublu. Era 
momentul să-și extindă arsenalul. 


5. 


În dimineața următoarea, Colomba lua Fiatul Punto care 
avusese și zile mai bune și trecu pe la Hotel Impero ca să-l ia pe 
Dante. Intră în apartament folosind cartela magnetică pe care i- 
o lăsase chiar el cu un an în urmă. După atâta timp, Colomba se 
minună să găsească totul la fel ca prima oară. Aroma de cafea; 
senzorul antiincendiu astupat cu scoci; cele zece cutii din lemn 
fals stivuite ordonat de către hamali în fața șemineului; hârtii, 
cărţi, laptopuri și PDA-uri împrăștiate peste tot unde era o 
suprafaţă liberă, inclusiv pe covoare; canapelele albe mari și 
geamurile fără perdele care dădeau spre o Romă bătută în clipa 
aceea de ploaie. 

În fața ușii de la intrare era camera lui Dante, care avea 
mobilier lăcuit negru și un pat rotund enorm, în vreme ce în 
dreapta sufrageriei era ușa prin care intrai în camera de oaspeţi, 
mai mică dar confortabilă, în care Colomba dormise deseori. 

De-a lungul unui perete era nelipsitul șir de cutii, „capsulele 
timpului” pe care Dante le strângea pentru ca apoi să le ducă 
într-o boxă închiriată care era gata să dea pe dinafară. Erau 
obiecte din anii în care Dante rămăsese închis și rupt de lume, 
inclusiv înregistrări ale unor emisiuni TV de cea mai proastă 
calitate pe care el le păstra și le studia în speranța de a 
recupera spiritul a ceea ce pierduse. Colomba aruncă o privire 
într-una dintre cutiile încă deschise și zări înăuntru o centură 
oribilă cu o cataramă imensă din imitație de aur și cu 
monograma EL. 

— Centura asta ce mai e? întrebă ea. 

— E un articol deosebit de valoros pe care l-am găsit cu 
eforturi uriașe, strigă Dante din baia camerei sale, unde se 
tampona pe faţă după ce își răsese barba - nu îi creșteau decât 
puţine fire aproape blonde, repeta procedura de puţine ori pe 
săptămână. E cureaua F302 Cult de la El Charro. Visul tuturor 
fiilor de bogătani din anii '80. 

— Le-au numerotat? 

— Glumești? 

Dante ieși din cameră având pe el doar un prosop în jurul 
taliei. 

— Este un vestigiu important al unei epoci mai amuzante 
decât cea de acum. E foarte căutată de colecționari. 

Colomba îl studie cu o privire critică. 

— Ești al dracului de slab! De ce nu te duci la un dietolog ca 
să mai pui niște carne pe tine? 

— Tind să încerce să mă oblige să mănânc animale sau se 
sperie când aud câte medicamente iau, spuse el în timp ce 
deșurubă capacul unui flacon și înghiţi câteva capsule. Insă pe 
astea mi le-au prescris. 

— La clinică? 

— Da. 

— Cum era? 

Dante ridică din umeri. 

— Iritant. Mereu am probleme când mă confrunt cu cineva 
care are senzaţia că știe mai bine decât mine ce se întâmplă în 
propriu-mi creier. 

— Și viceversa. Ești un pacient înfiorător. 

— Știu, dar până la urmă am găsit un compromis. Ei mi-au dat 
psihotrope care nu mă fac complet retardat... 

— „iar tu ai încetat să te mai gândești la ipoteticul tău frate. 

Dante scutură din cap, stropind pereţii cu picăturile de apă 
din părul ud. 

— Compromisul prevede să mă gândesc mai puțin și să nu mă 
las cuprins de obsesie. De fapt, exagerasem un pic, chiar dacă 
amintirile din ultima parte a convalescenţei sunt destul de 
neclare. 

— Poate ar fi trebuit să urmezi un tratament mai dur. 

— Am luat în calcul și varianta asta. 

Dante se strecură în spatele bufetului, nerăbdător să schimbe 
subiectul. 

— N-ai văzut noutăţile de aici. Sunt deosebit de mândru de el. 

Colomba se întinse să privească, descoperind lângă espressor 
- pe care Dante îl îngrijea personal - un robinet de fier care se 
itea direct din blat. Lângă el era un dispozitiv de măsurare a 
presiunii și temperaturii care funcţiona cu cristale lichide. 

— Ce-i asta? 

— Un aparat TopBrewer. 

Dante apăsă pe un buton cu acţionare prin atingere. Imediat 
se auzi zgomotul unei râșniţe ascunse în măruntaiele bufetului. 

— Aparatele normale împing apa fierbinte prin filtru. Asta, în 
schimb, folosește o cameră vidată ca s-o resoarbă. 

Din robinet ieși un firicel de cafea deschisă la culoare care 
umplu o ceșcuţă. Dante o împinse spre ea. 

— Gustă. 

Colomba sorbi prudentă, în timp ce Dante se uita nerăbdător 
la ea. 

— Parcă ar fi mocca, doar că mai apoasă, zise ea. 

— De fapt bei o Indonesia Sulawesi Toarco Toraja, se prefăcu 
Dante indignat. Tente de lămâie și vanilie, gust rezidual de 
lemn... 

— Care au trecut prin aparatul tău de un milion de dolari, am 
înțeles. Poate dacă-i puțin lapte... 

— Peste cadavrul meu. 

Dante își făcu și lui o cafea și merse să se așeze pe una dintre 
canapele. Colomba luă loc pe cea din faţa lui. Işi zise că nici nu 
era de mirare că Dante era lefter din moment ce cheltuia cu 
nemiluita pe prostii. 

— De unde începem? întrebă Dante. Tu ești poliţista, chiar 
dacă te-au suspendat. 

— De la CRT, zise Colomba. Dacă presupunem că Giltine 
există... 

— Poţi să nu mai presupuli tot timpul? Nu te aude nimeni. 

— Ok, dacă Giltine a ales locul ăla înseamnă că a avut un 
motiv. Altfel Musta putea să se arunce în aer în o mie de alte 
locuri în care putea să intre mai ușor și să provoace mai multe 
pagube. 

— Care este obtuza variantă oficială? 

— Că Musta îl ura pe proprietar pentru că era evreu. L-ar fi 
cunoscut pe vremea când lucra ca hamal. 

— Ar sta în picioare dacă Musta ar fi așa cum îl descriu ei, dar 
nu e. 

Dante își frământă mănușa de la mâna rea. 

— Ar fi interesant să schimbăm două vorbe cu personalul, dar 
mi-e greu să cred că o să putem, acum că ţi-au confiscat 
legitimaţia. Vrei să caut pe cineva care să-ţi facă una falsă? 

— În niciun caz. Există o persoană care sigur n-are nevoie de 
legitimaţie ca să știe cine sunt. 

e 

Secretara de la CRT locuia la periferia cartierului Labaro într- 
un complex de căsuțe țărănești transformate în vilișoare ieftine. 
Drumul până acolo fu o adevărată provocare la ora de vârf de 
după-amiază și cu un vânt care smucea și rostogolea pe 
carosabil sacii negri de gunoi. Colomba regreta amarnic lipsa 
sirenei și a girofarului. 

Când ea și Dante ajunseră la destinaţie, vântul se înteţise și 
ridica nori de praf și frunze mucegăite. Marta Bellucci deschise 
ușa în picioarele goale, maiou și blugi. Părea să fi dormit puţin și 
nu să machiase, iar părul sârmos îi cădea de-o parte și de alta a 
chipului palid. Colombei, care și-o amintea alergând de lângă 
Musta cu tocuri de doișpe, îi trecu o clipă prin minte că le 
deschisese mama secretarei. 

Însă femeia o recunoscu. 

— A, poliţista, zise ea nu foarte convinsă. Castelli, nu? 

— Caselli, răspunse Colomba, luată prin surprindere de 
primirea rece. Cum vă simţiţi? 

— De milioane, nu vedeți? 

Femeia își apucă un smoc de păr. 

— Îmi cer scuze că n-am ajuns la coafor, continuă ea pe un 
ton sarcastic. 

— Putem să vorbim zece minute? Afară, dacă se poate. 

Secretara se întoarse și Colomba zări în sufragerie un copil de 
patru sau cinci ani așezat în faţa televizorului. 

— Mami se întoarce imediat, bine? spuse femeia, apoi închise 
ușa și o urmă pe Colomba lângă mașina parcată în curte, unde 
Dante aștepta cu gulerul ridicat. Era îmbrăcat ca de obicei în 
negru complet, dar de data asta alesese un costum Armani cu 
umeri largi: poate și acela provenea dintr-o capsulă a timpului. 

— Un coleg de-al dumneavoastră? întrebă Bellucci. 

— Un fel de coleg, răspunse Colomba cu jumătate de gură. 

Dante ridică mâna bună în semn de salut. Bellucci nu schiţă 
nicio reacție. E 

— Bine, să-i dăm bice, tre’ să-i fac de mâncare lu’ ăla mic. Imi 
închipui că aţi venit în legătură cu atentatul, nu? 

— Da. Știu că procurorul și colegii mei v-au pus deja o 
mulţime de întrebări dar, dacă-mi permiteţi, aș avea nevoie să 
clarific câteva aspecte, zise Colomba, lăsând să se subințeleagă 
că întâlnirea lor era parte din ancheta oficială. 

— Ce vreţi să știți? 

— A fost prima dată când dumneavoastră și domnul Cohen aţi 
rămas la birou peste program? 

— Chiar contează? întrebă iritată femeia. De ce? 

— Ca să știm dacă atentatul a fost gândit dinainte, doamnă, 
răspunse Colomba. 

— S-a mai întâmplat de câteva ori. 

— Chiar în zilele dinaintea atentatului? 

— Nu. f 

— Cât de des ați rămas? Imi cer scuze că insist. 

— De câteva ori, răspunse Bellucci fără tragere de inimă. 

— Știţi dacă domnul Cohen fusese îngrijorat de ceva în 
ultimele câteva zile? 

— În afară de problemele de serviciu? Nu. 

— Nu primise ameninţări sau mesaje stranii din partea cuiva? 
Nu încercase nimeni să intre în firmă în ziua de dinaintea 
atentatului? 

Femeia scutură din cap. 

— Nu. N-aveţi decât să mă întrebaţi chestiile astea până 
mâine, dar până să vină arăbetele cu... 

Pret de o clipă, vocea i se frânse. 

— ... cu bomba, totul era ca întotdeauna. O să trebuiască să 
schimbe mocheta, sângele nu se mai ia, murmură ea privind în 
gol. 

— Credeţi că vreunul dintre colegi ar putea ști mai multe? 
Poate un confident al domnului Cohen? 

— Nu știu. Încercaţi. 

— Ne puteţi ajuta să intrăm în contact direct cu colegii 
dumneavoastră? 

— De ce eu? Pentru că era să fiu omorâtă? 

— Mi se pare un motiv suficient de bun, răspunse Colomba, 
care începea să se enerveze. 

— Vă sunt recunoscătoare pentru ceea ce ați făcut pentru 
mine, zise femeia pe un ton care spunea exact opusul. Dar nu 
am de gând să ajut pe nimeni. Și-așa am avut destule necazuri. 
Acum pot să mă duc în casă? 

Colomba se uită dezumflată la Dante, dar el se uită în 
continuare cu fascinaţie la femeie. O citea. 

— De cât timp eraţi amanți? zise el dintr-odată. 

Femeia se înroși și păru să intre în fibrilaţii. 

— Scuzaţi-l, doamnă..., începu Colomba. 

Bellucci începu să suspine. 

— Duceţi-vă dracului, îngăimă ea. Voi și cine v-a trimis. 

Își acoperi faţa cu mâinile. 

Dante îi făcu semn Colombei să intervină, afișând o expresie 
vecină cu panica. 

— Imi pare rău pentru pierderea dumneavoastră, doamnă, 
zise Colomba cu un zâmbet înţelegător. Nu ne interesează decât 
să-i prindem pe făptași. 

— Făptașul e mort și l-ai văzut cu ochii dumitale. Ce mai 
vreți? Să-mi ruinaţi viaţa în continuare? 

— Domnul Cohen mai avea și alte relaţii? întrebă timid Dante, 
care se ascunsese în spatele Colombei. 

— Și chiar credeţi că mi-ar fi spus? Nu, nu avea, răspunse 
femeia cu o grimasă dispreţuitoare. Se impacienta când trebuia 
să ne vedem, mereu îi era frică să nu se prindă nevastă-sa. Era 
paranoic în privinţa asta. 

Femeia se sprijini cu spatele de mașină. 

— Sigur nici nu-i trecea prin minte că ţăcănitul ăla o să-l 
omoare când era cu mine. Și uite-așa au înțeles cu toţii ce se 
întâmpla. Inclusiv soţul meu. 

— Dată fiind situaţia..., începu Colomba, luată prin 
surprindere. 

— Dată fiind situaţia, mi-a dat papucii. Nici nu știu unde a 
plecat. M-a lăsat de pripas aici cu ăla mic și nu mai poate el că 
era să dau colțul. De-aia nu mai poate el. Nu că în alte privinţe 
mai putea ceva, adăugă ea furioasă. 

— Și când aţi hotărât să rămâneţi împreună peste program, 
dumneavoastră și Cohen? întrebă Colomba. 

— Giordano mi-a propus de dimineață. A aflat că nevastă-sa 
nu era acasă în seara aia. 

— Ce importanţă avea din moment ce vă vedeați în birou? 

— Voia să aibă timp să facă duș înainte să vină nevastă-sa. li 
era frică să nu simtă mirosul meu sau o tâmpenie de genul ăsta. 

Zâmbi acru. 

— Pentru toată firma am devenit curva care l-a omorât. Deci 
n-am de gând să vorbesc cu niciunul dintre colegii mei. Mai 
mult, data viitoare, te rog, vezi-ţi de treaba dumitale și lasă-mă 
să crăp. 

Femeia intră în casă și trânti ușa. 

— Simpatică meserie ai, zise Dante. Mereu e așa? 

— Taci. Hai să vedem dacă băieţii au aflat ceva util. 


6. 


Întâlnirea avu loc la Dante, unde / Tre Amigos ajunseră la 
douăzeci de minute după ce terminaseră serviciul. Colomba îi 
aștepta în holul hotelului și îi conduse la ultimul etaj. Alberti mai 
fusese o dată în apartament și se comportă ca și cum ar fi fost 
de-al casei, în vreme ce ceilalți doi se uitară în jur fascinaţi. 

— Locul ăsta tre' să aibă un closet cât tot apartamentul meu, 
zise Guarneri. 

Dante îi aștepta în picioare în mijlocul sufrageriei. Avea pe el 
o haină de costum și cravată și era foarte surescitat. 

— Bine aţi venit, bine aţi venit, luaţi loc, vă rog, zise el 
încercând să pară dezinvolt. 

Nu-i plăcea să aibă oaspeţi, mai ales atât de mulţi, și 
deschisese larg toate ferestrele. Le făcu semn spre una dintre 
cele două canapele și insistă să îi așeze neapărat pe aceea. 

— Dacă aveţi nevoie la baie, folosiți-o pe cea de lângă camera 
de oaspeţi. Camera mea e prea... dezordonată. 

— Îmi vine s-o percheziţionez, zise Esposito. 

— Încep să zbier, răspunse Dante. 

— Glumeam, Geniule. 

I Tre Amigos se făcură comozi, Esposito își scoase chiar și 
pantofii. 

— Înainte de orice, vă mulţumesc că aţi venit, zise Colomba 
puțin stânjenită. Nu eraţi obligaţi, dat fiind că nu mai sunt șefa 
voastră. 

— Deocamdată, interveni Alberti. 

— Am la fel de multe șanse să mă întorc la Brigadă cât am să 
câștig la loto, dar mulțumesc pentru gând. Am comandat niște 
sandvișuri și niște bere, sper să fie în regulă cu toată lumea. 
Înainte să începem, să așteptăm să vină. 

Dante păli și o trase deoparte. 

— Nu știu dacă o să mai vină, îi spuse el. Cred că mi-am 
epuizat creditul. 

— Atunci să sperăm că avem noroc, zise Colomba. 

— Știu căutătura asta. Ce-mi ascunzi? 

Se auziră bătăi în ușă și un valet împinse înăuntru un cărucior 
metalic cu mai multe farfurii acoperite cu metal care conţineau 
suficientă mâncare rece cât să hrănească o întreagă oștire cu 
sandvișuri triunghiulare, focaccia și minisandvișuri. / Tre Amigos 
se năpustiră asupra lor. La ieșire, valetul îi lăsă lui Dante un plic 
cu numele lui scris de mână. 

— Din partea direcţiunii. 

Dante luă plicul și îl întoarse pe toate părţile în mâna bună. 

— Bun, trebuie să fie ordinul de evacuare... Probabil că asta a 
fost mâncarea condamnatului. 

O scrută cu privirea pe Colomba. 

— Nu, tu ești prea liniștită. 

Deschise și găsi factura pentru serviciile extra din lunile 
precedente, o sumă cu care ar fi putut să cumpere o mașină 
nouă. 

— Tu ai fost. Cum naiba ai reușit? zise el uluit. 

— A fost de-ajuns să dau un telefon. Să-l sun pe tatăl tău 
vitreg. 

— Rahat! 

Dante urlase, iar preț de câteva clipe / Tre Amigos încetară să 
mestece, apoi reveniră și mai zgomotos la preocuparea lor. 

— Nu vreau bani de la el! izbucni Dante. 

— Tu nu, dar eu da. A plătit cu cardul lui de credit și o s-o mai 
facă încă două luni. După aia va trebui să te descurci. 

Dante nu zise nimic și continuă să-și privească morocăânos 
vârfurile picioarelor. 

— N-am sunat ca să-ţi fac o favoare, continuă Colomba, ci 
pentru că dacă trebuie să lucrăm la povestea asta cu Giltine nu 
vreau să te știu distras de probleme cu banii, bine? 

— N-ai spus că renunţăm la subterfugii? spuse el străduindu- 
se să-și păstreze tonul indignat. 

— Tocmai, îţi spun adevărul. 

Colomba afișă un zâmbet victorios și se întoarse la ceilalți, 
înșfăcă niște sandvișuri triunghiulare cu somon și se aruncă pe 
canapea. 

— Ce urmează să vorbim trebuie să rămână între pereţii 
acestei camere, altfel eu mă afund și mai tare în rahat și nici 
pentru voi n-o să fie prea distractiv. 

— Am înţeles, zise Guarneri. Azi elogiul, mâine suspendarea. 
Asta-i viaţa. 

— N-o să ne suspende nimeni, zise Esposito șterpelindu-i o 
măslină. Potolește-te. 

— Dottoressa, ce căutăm mai exact? întrebă Alberti. 

— Dante și eu bânuim că Musta și Youssef au avut un 
complice sau chiar pe cineva care să-i aţâţe, dar e o ipoteză pe 
care procurorul nu vrea s-o ia în considerare. 

Era o variantă suficient de aproape de adevăr încât Colomba 
să nu se simtă prea vinovată. 

— Vreau să mă lămuresc care e situaţia, dacă reușesc. 

— Femeia care l-a dus pe Musta la Dinozauri? întrebă din nou 
Alberti. 

Esposito și Guarneri se întoarseră ca să se uite la el. 

— Asta ce mai e? întrebă primul. 

— Domnul Torre m-a rugat să-i dau o mână de ajutor, bâigui 
el dându-și seama că făcuse o gafă. 

— Și nu ne-ai zis nimic? ludă! făcu Guarneri. 

— Băieți, haideţi... 

Se făcuse vânăt la față, iar coșurile îi ieșeau și mai tare în 
evidență. 

— Alberti a fost rezervat și a făcut bine, îl salvă Colomba. Nu 
avem, bineînţeles, probele necesare ca să demonstrăm că 
femeia pe care o căutăm există, avem doar ipoteze. lpoteze 
care se vor concretiza în ceva dacă descoperim că atentatul de 
la CRT nu a fost întâmplător. 

— De ce? întrebă Esposito. 

— Pentru că atunci s-ar verifica faptul că există o mașinaţiune 
pe care cei doi imbecili n-ar fi fost în stare s-o pună singuri pe 
picioare, spuse Dante. Și că planul consta și în eliminarea lor. 

— Cei de la Antitero și de la Servicii îl caută încă pe cel care 
le-a furnizat gazul, zise Guarneri. Chiar dacă nimeni nu vorbește 
despre o femeie. 

— Și să sperăm că îl găsesc. Dar între timp eu și Dante voiam 
să ne lămurim singuri. Ce noutăţi aţi aflat? întrebă Colomba. 

— Mai mult sau mai puţin doar ce s-a dat publicităţii, 
răspunse Guarneri. ISIS a revendicat atentatul de la CRT pe un 
site oficial, pretinde că cei doi erau soldaţii lor și juraseră 
credinţă Califatului. 

— Însă fratele lui Musta a fost eliberat. Nu s-au formulat 
acuzaţii împotriva lui, spuse Alberti. 

— Asta e o veste bună, zise Dante, care se așezase pe fotoliul 
cel mai îndepărtat. Ce o să facă cu trupul fratelui său? 

— Deocamdată nimic. Incă e la dispoziţia procurorului, 
răspunse Guarneri. 

— O să vină toţi arăbeţii din ţara lui la înmormântare, zise 
Esposito sarcastic. 

— Asta era ţara lui, replică Dante iritat. 

— Încetaţi, interveni Colomba după ce înghiţi ultima 
îmbucătură. De la CRT aţi găsit ceva util? 

— Zero, zise Guarneri. Cei de la Servicii au blocat tot. Santini 
mi-a frecat ridichea numai pentru că am aruncat un ochi peste 
cazierele celor de acolo. 

— Ce ai descoperit? 

— Nimic, răspunse el. Angajaţii sunt curaţi. lar Cohen de-a 
dreptul strălucește de curăţenie. Are AS. l-au dat-o acum patru 
ani și era încă validă. 

— Ce-i aia? întrebă Dante, care se întorsese la bufet ca să-și 
pregătească un Moscow Mule. 

Incă era umilit din pricina facturii plătite și nu se oferi să 
pregătească și altcuiva. 

— Inseamnă autorizaţie de securitate, domnule Torre, explică 
Alberti. Inseamnă că domnul Cohen putea să manevreze date 
sensibile. 

— De exemplu dacă vrei să construiești o cazarmă ai nevoie 
de așa ceva, interveni Guarneri. 

— CRT nu se ocupa de chestii militare, zise Dante. Nu spun că 
e primul lucru pe care l-am verificat, dar a fost pe-acolo. 

— Și ca să te ocupi de infrastructură civilă ai nevoie de AS, 
dacă e vorba de obiective cu grad ridicat de risc. Lista s-a lungit 
acum cu noile dispoziţii antiterorism. 

— Am verificat și asta - nimic, replică Dante. 

— Ai nevoie de permis de acces la date secrete și pentru un 
anume tip de servicii și activităţi economice, zise Guarneri. Îţi 
trebuie dacă ai relaţii cu o firmă care lucrează pe un obiectiv cu 
grad ridicat de risc. 

Dante se așeză la primul său laptop și parcurse frenetic lista 
clienţilor CRT luată de pe site-ul agenţiei. 

— Acum patru ani ai zis? întrebă el. 

— Da, domnule Torre, răspunse Alberti. 

— Ne ajută un indicator temporal... Uite aici. Acum patru ani 
CRT a început să furnizeze componente către Brem/Korr, zise el 
după câteva minute. Și ghiciţi cui îi livrează mai departe 
Brem/Korr? 

Se uită la ceilalţi. Nimeni nu răspunse. 

— Căilor ferate. 

— Ce le furnizează? întrebă Colomba. 

— Chestia asta. 

Dante întoarse ecranul astfel încât să poată vedea cu toţii. Pe 
laptop apărea imaginea unui tub în formă de Y, iar sub ea erau 
detaliile tehnice. 

— O să fac niște cercetări ca să pricep la ce folosește. 

— Nu-i nevoie, știu eu, zise Colomba și își simţi plămânii cum 
se contractă. 

Mai văzuse obiectul. Fusese proiectat pe un ecran din Gara 
Termini în timpul unei întâlniri supraaglomerate. 

— O parte din instalația de aer condiţionat a trenului. La asta 
au fixat butelia cu cianură. 


7. 


Guarneri și Alberti erau surescitaţi din pricina descoperirii 
făcute și glasurile li se suprapuneau. 

— Poate că voiau să fie siguri? zise Guarneri. Vă daţi seama 
ce balamuc? Să găsești pe cineva care să-ţi dea planurile 
trenului ca apoi să-l elimini după atentat... Nu era mai simplu să 
pună butelia sub un scaun? 

— Ar fi fost la vedere, zise Alberti. Există oameni de serviciu 
care fac curat în tren. Așa, au mers la sigur. 

— Vă bateţi capul aiurea pentru un tub, zise Esposito. 

— Mă rog... nu ți se pare important? întrebă Guarneri. 

Esposito ridică din umeri și nu răspunse. De când apăruse 
chestiunea cu CRT-ul devenise din ce în ce mai arțăgos și mai 
posomorât. Dante observase schimbarea și era gata să-l întrebe 
în legătură cu motivul ei, dar Colomba îi făcu semn să stea 
cuminte: știa mai bine cum să se poarte cu oamenii ei. 

— Bine, băieţi, spuse ea, și se ridică, s-a făcut târziu. 
Sandvișurile și berea s-au terminat, putem să mergem la 
culcare. Mersi din nou că am stat de vorbă. 

Cei trei se lăsară conduși până la ieșire. 

— Când vă gândiţi să le spuneţi celor din task force ce am 
descoperit? întrebă Alberti cu un picior afară. 

— Nu am descoperit nimic, Alberti. Formulăm doar ipoteze 
fantasmagorice. Ok? 

— Ok, dottoressa. 

— In sfârșit o remarcă de bun-simţ, mormăi Esposito. 

Colomba se proțăpi între el și ușă. 

— Poţi să mai stai puţin? îl întrebă. 

— Merg cu Alberti cu mașina..., răspunse celălalt luat prin 
surprindere. 


VP - 188 


— Vă plătesc taxiul. Tocmai am descoperit că am la dispoziţie 
mai multe fonduri decât credeam, zise Dante ţinându-i isonul 
Colombei. Pot să vă ofer și ceva de băut mai tare decât berea. 

Esposito oftă. 

— Ne vedem mâine, le spuse celorlalți doi de pe coridor, apoi 
închise ușa. Ce-am făcut? 

— Mai întâi cocktailul. E în regulă pe bază de vodcă? întrebă 
Dante. 

— Sau? 

— Vodcă. 

— Ok. 

— Hai, stai jos, zise Colomba. 

Esposito se întoarse pe canapea, iar Dante se apropie de el la 
scurt timp cu două Moscow Mule - unul îl pregătise pentru sine - 
în niște pahare de cocktail uriașe. Colomba, în schimb, luă o 
Cola Zero din minibar ca să încerce să digere cantitatea 
industrială de sandvișuri triunghiulare pe care o mâncase. 

— Ce sunt astea? întrebă Esposito arătând spre rondelele 
verzi din pahar. Dovlecei? 

— Castravete. O să vedeţi că e bun, răspunse Dante și se 
așeză vizavi de el. Orice spuneți va rămâne între acești patru 
pereți. Suntem în aceeași tabără, nu? 

— Eu și dumneavoastră mă îndoiesc. 

— Nu pot să-ţi ordon să spui ce nu vrei, Esposito, zise 
Colomba. Dar e limpede că povestea cu cârtiţa din CRT te-a 
iritat și aș vrea să știu de ce, dat fiind că era cât pe ce să dau 
colțul acolo. 7 

— Sau vreţi să încerc să ghicesc? întrebă Dante. In mod 
normal, când cineva își atinge gura sau fața înseamnă că are un 
secret pe care nu vrea să-l dezvăluie sau știe ceva ce consideră 
că n-ar fi oportun să spună nici dacă ar vrea. Dumneavoastră v- 
ați atins mai des decât de obicei. 

Esposito se uită de la Dante la Colomba. 

— Sunteţi un cuplu dat dracului, știaţi asta? Cu tot respectul, 
dottoressa. 

Sorbi din pahar. 

— Chestia asta e mai puţin scârboasă decât credeam. 

Mai sorbi o dată și se hotări. 

— Bine. Îl știam pe Walter Campriani. Paznicul. Cel căruia 
rahatul ăla cu ochi i-a tăiat gâtul. 

— A fost polițist? întrebă Dante. 

— Da. Acum câţiva ani am lucrat împreună pe mașinile de 
patrulă. Îi plăcea, iar în cinșpe ani n-a încercat nici măcar o dată 
să fie mutat. Nu ca pinguinii de acum care după o lună de stradă 
se cacă pe ei să intre la Brigada Mobilă. 

— De ce și-a dat demisia? întrebă Colomba, încercând să nu 
și-l amintească pe Campriani prăbușit într-o baltă roșie. 

— L-au obligat. Ziceau că lua bani de la dealeri ca să afle 
despre rețele de trafic de droguri. Alea mari de tot, nu puţoii de 
pe stradă. Superiorii au preferat să rezolve situaţia fără tribunal. 

— Și chiar lua? întrebă Dante. 

— Eu nu l-am văzut niciodată. 

— A, ok, atunci e perfect, zise Dante sarcastic. 

— Nu l-am văzut niciodată, am spus, și o s-o spun în 
continuare și dacă mă întreabă bunul Dumnezeu, zise Esposito 
enervat. E mort, ce dracu’. Puțin respect. 

— Însă acum ai început să ai îndoieli, zise Colomba cu 
răceală. 

Nu-i plăceau deloc colegii care luau șpagă, indiferent dacă 
erau vii sau morți. 

Esposito se uită la mâinile sale. 

— Avea necazuri. M-am văzut de câteva ori cu el în ultimii ani, 
mai mult întâmplător. Fosta soție îi mânca jumătate din salariu 
și cealaltă jumătate i-o mânca o cubaneză cu care se 
combinase. 

— Ştii dacă paznicii au ronduri fixe? o întrebă Dante pe 
Colomba. 

— In general au. 

— Musta avea nevoie să-l omoare pe paznic ca să-i închidă 
gura. Restul au fost doar pagube colaterale, zise Dante. 

— Nu poţi să fii așa sigur, Geniule, replică Esposito. 

— Tocmai de asta vii cu noi acum ca să dăm o tură pe la 
văduvă, zise Colomba. Cu un prieten vechi poate o să 
vorbească. 

8. 


Cartierul Monti era la doar douăzeci de minute de mers pe jos 
de hotelul lui Dante, dar Colomba nu avea chef să târască după 
ea un Esposito îmbufnat. Folosiră din nou mașina ei, chiar dacă 
Dante o obligă să meargă mai încet decât de obicei pentru că 
avea barometrul intern în modul de prealarmă. 

Apartamentul paznicului se afla pe una dintre străzile pestriţe 
din Roma, în care locuinţele sociale se ridicau lângă blocuri 
ultraluxoase. Blocul lui Campriani era în spatele pieţei de cartier 
acoperite și se număra printre cele nefericite. Intrarea era 
strivită între mașinile parcate pe trotuar și gardul unui șantier 
care bloca accesul către o străduţă lăturalnică. Dante aruncă o 
privire în holul întunecat cu pereți jupuiţi. 

— Vă aştept afară, zise el imediat. 

— Ok, răspunse Colomba. 

— Ai putea să ţii telefonul deschis, așa pot să aud și eu. Poate 
chiar cu video. 

— S-o crezi tu. 

La etajul patru deschise ușa o femeie pe la patruzeci de ani, 
cu ten închis și ochii roșii de plâns. O chema Yoani și trăise cu 
Campriani de peste zece ani. Se clătina, iar Colomba înțelese că 
era sub efectul unor calmante sau că băuse - cel mai probabil o 
combinaţie dintre cele două. Apartamentul mic era plin de flori 
și coroane funerare, iar fotografia paznicului atârna pe peretele 
de la intrare deasupra unei candele electrice. Din pricina 
meseriei ei, Colomba fusese nevoită deseori să meargă în vizită 
la persoane îndoliate, dar experienţa asta n-o ajuta prea mult. 
Continua să-și închipuie cum urma să se desfășoare mai departe 
viața în căminele acelea care fuseseră zguduite pe veci. 

După cât de ameţită era, Yoani părea să fi înghiţit pilula 
amară a șocului iniţial. Se îmbrăţișă cu Esposito, care o consolă 
cu stângăcie. Apoi o ajută să se așeze în bucătărie și îi spuse că 
trebuia să-i vorbească. 

— Uite, sigur nu e nimic și ne pare rău că te deranjăm, dar 
verificăm dinamica uciderii lui Walter. Sunt câteva lucruri pe 
care am vrea... 

— E din cauza femeii, nu-i așa? îl întrerupse ea cu voce 
gâtuită. 

Vorbea italiană perfect, avea doar un pronunţat accent din 
Caraibe. 

— Eram sigură că era implicată și ea. 

Esposito se întoarse la Colomba. 

— Despre ce femeie vorbiţi, doamnă? întrebă ea. 

Yoani nu răspunse. 

— Hai, Yo, zise Esposito și o luă de mână. Rămâne între noi. 

— Cui îi pasă ce zice curva cubaneză? zise Yoani privind în 
gol. 

— Ai vorbit cu cineva despre asta? zise Esposito. 

— Cu grăsuna. Procuroarea. 

Spinelli, îşi zise Colomba fără să se mire prea tare. 

— Și ce i-aţi spus, doamnă? 

Yoani își suflă nasul, apoi începu din nou să vorbească. 

— Toţi cred că stăteam cu Walter pentru că mă întreținea, dar 
nu-i adevărat. Îl iubeam. Și eram geloasă. 

Le povesti despre relaţia din ultima perioadă cu bărbatul ei, 
descriindu-le căderea lui lentă în depresie. Se simţea bătrân, 
simţea că își pierduse perspectivele de când împlinise șaizeci de 
ani, era apatic și nu avea poftă de sex. Însă în ultimele două 
săptămâni Campriani părea să fi redevenit bărbatul de care se 
îndrăgostise Yoani în urmă cu cincisprezece ani în Cuba, unde 
ea - ţinu neapărat să precizeze - era învățătoare, nu //netera. 

— Dacă un bărbat devine brusc fericit și mulțumit, mama mi-a 
spus că face dragoste cu altă femeie. Nu recunoștea, dar eu nu 
l-am crezut niciodată. 

Așa că începuse să controleze unde mergea și, o dată, 
urmărindu-l, reușise să-l vadă cum urcă la bordul unei mașini 
mari și negre despre care Colomba înţelese că era un Hummer. 
La volan era o femeie. 

— Cum arăta femeia? Puteţi s-o descrieți? întrebă Colomba 
încercând să nu lase să i se vadă neliniștea din voce. 

Putea fi vorba de o coincidență, poate Campriani chiar avea o 
amantă. 

— Era îngrozitor de machiată, cu un păr care părea fals la cât 
de blond era. Nu foarte înaltă, dar stătea jos și nu sunt sigură. 

— Vârstă? 

— Treizeci, patruzeci de ani... Cu tot fondul ăla de ten nu-ți 
dădeai seama și mai eram și la distanţă. Însă de ceva sunt 
sigură. 

Yoani ezită câteva clipe. 

— Era o femeie rea. 

— Cum ţi-ai dat seama, Yo? întrebă Esposito. 

— Din zâmbet. 

Ochii lui Yoani se pierdură din nou în depărtare. 

— Mi-am zis întotdeauna că dacă o să-l văd pe Walter cu altă 
femeie îi bat pe amândoi. Însă atunci mi-a fost frică și am rămas 
acolo la colț, ca proasta. 

Colomba se agăța de ideea unei simple coincidente, însă la 
fiecare cuvânt al femeii simţea cum priza îi slăbește. 

— Aţi vorbit despre asta cu domnul Campriani când a ajuns 
acasă? 

— Da. lar el a spus imediat că era ceva de lucru, ceva în plus, 
că nu trebuia să-mi fac griji. Apoi... 

Yoani se uită la Colomba cu ochii plini de lacrimi. 

— Apoi am făcut dragoste. A fost ultima oară. 

Colombei i se uscase gâtul, dar înainte să izbutească să pună 
alte întrebări îi sună telefonul. Era un număr necunoscut, însă 
glasul pe care îl auzi când răspunse era familiar. 

Era Leo. 

— Ascultă-mă bine și nu-mi rosti numele, zise imediat 
agentul. Trebuie să ieși imediat de acolo. Vin să te prindă. 

Colomba nu pierdu timp. Trimise un mesaj pe Snapchat și îl 
chemă pe Esposito. 

— Trebuie să plecăm, zise ea. 

El sări imediat în picioare când îi simţi tonul. 

— Ce s-a întâmplat? 

— Vorbim după. 

Colomba se apropie de Yoani. 

— E posibil să vină cineva să ne caute. Nu le spuneţi că ne-aţi 
văzut, îi explică în grabă. Și nu vorbiţi cu nimeni altcineva 
despre femeia din mașina neagră. E important. Puteţi să faceți 
asta pentru mine? 

Cealaltă femeie îl privi pe Esposito căutând ajutor, iar el îi 
făcu un semn aprobator. 

— Am dreptate? Femeia are legătură cu moartea lui Walter? 
întrebă Yoani. 

— Cred că da, răspunse Colomba pe ghimpi. Dar dacă vorbiţi 
despre ea, nu mai pot s-o caut. 

Yoani dădu încet din cap. 

— În regulă. 

— Și nu vorbiţi despre ea nici la telefon, strigă Colomba ieșind 
pe ușă împreună cu Esposito. 

Când ajunseră pe stradă, nu mai era nici urmă de mașină și 
Colomba îi mulțumi în sinea ei lui Dante pentru că îi ascultase 
instrucţiunile. Alergă cu Esposito pe străduţa închisă din pricina 
lucrărilor în desfășurare și se îndreptară spre Piazza degli 
Zingari din apropiere, unde vreo cincizeci de tineri pălăvrăgeau 
și fumau cuie. _ 

De cine fugim, de fapt? se întrebă ea. |n loc de răspuns, o 
mașină cu girofarul pornit țâșni pe strada lăturalnică scrâșnind 
din cauciucuri, urmată imediat de o alta. Semnul care se iţea pe 
unul dintre geamuri era al carabinierilor. Esposito făcu o 
grimasă uluită. 

— Verii? De asta am fugit? zise el respirând din greu. 

— Așa se pare, răspunse Colomba, care începea să-și dea 
seama de gravitatea situaţiei. Mergând la Yoani am stârnit 
rahatul. 

— Cam mare rahatul, din câte văd. 

Parcă în acord cu ei, în capătul străduței pe care ei înșiși 
merseseră apărură două năluci în civil care își croiră drum prin 
mulțime către ei. 

— S-o ștergem, zise Colomba. 

Și ea, și Esposito urmăriseră suficiente persoane de-a lungul 
carierei lor, astfel că știau cum să se îndepărteze fără să bată la 
ochi, ceea ce și reușiră. Cotiră la mai multe colțuri și merseră pe 
mai multe străduțe până ieșiră undeva în spatele Forurilor 
Imperiale. Aici, Colomba scoase bateria din telefonul mobil și îi 
spuse lui Esposito să facă la fel. Se supuse. 

— Credeţi că o să ne caute și acasă? întrebă. 

— Habar n-am. Dar pentru orice eventualitate dormi 
altundeva astă-seară. 

— Nevesti-mii n-o să-i convină... 

— Îmi pare rău. Dacă aflu ceva nou te anunţ. Știi unde o să 
mergi? 

Esposito dădu din cap și îi dădu numărul de telefon al unui 
prieten. Colomba îl memoră. 

— Femeia de care vorbește Yoani e cea pe care o căutați, 
dottoressa? Din cauza ei se întâmplă toată nebunia asta? 

— Poate, zise Colomba, care nu se lăsase convinsă încă de 
idee. Te sun imediat ce pot. 

Se despărțiră, iar Colomba căută un telefon public. Găsi o 
cabină încă funcţională în ciuda faptului că era acoperită de 
graffiti și receptorul mirosea a vin. 

Din fericire, Dante se întorsese deja la hotel. 

— Ce dracu’ s-a-ntâmplat? întrebă el atât de agitat că 
trunchia cuvintele. 

— Ne-au ratat la mustață, Dante. 

— Oameni cu uniforme sau fără? 

— Cu. 

Dante suspină. 

— Să mă aștept la vizite inopinate? 

— Nu știu încă. Dar avertizează-l pe avocat. 

— Așa o să fac. Chiar dacă e la o degustare de vinuri și o să 
mă urască pentru că îl fac s-o rateze... 

Colomba simţi că ezită. 

— CC... nu-mi place să te știu singură pe drumuri. 

— N-o să păţesc nimic. Te sun curând. 

Colomba puse receptorul înapoi în furcă, simțindu-se mai 
puţin încrezătoare decât lăsase de înțeles, apoi scoase din 
portofel biletul cu numărul lui Leo și îl sună. 

— Eu sunt, zise. 

Leo nu-i dădu răgaz să mai spună altceva și îi dădu adresa 
unui local din cartierul San Lorenzo, La Mucca Brilla. Colomba îl 
cunoștea pentru că era foarte aproape de vechiul apartament al 
lui Dante. Vara, conducerea descoperea terasa și Dante putea 
să meargă acolo. 

Ajunse la unu noaptea, când în local nu mai erau decât un 
cuplu de bătrâni și o masă de tineri. Și Leo, așezat la o măsuță 
de la care putea să stea cu ochii pe intrare. Era îmbrăcat cu un 
tricou alb sub o jachetă deschisă la culoare care îi sublinia 
musculatura atletică. Se ridică, îi făcu loc să se așeze, iar ea 
zâmbi. Părea liniștit, în orice caz mai liniștit decât ea. 

— Una și pentru mine, zise Colomba arătând berea. 

El îi făcu semn chelnerului, care i-o aduse cât ai clipi. Colomba 
goli o jumătate de pahar dintr-o înghiţitură. 

— Sunt căutată? 

— Nu, zise Leo. 

— Ce bine, la dracu', suspină ea ușurată. Așa, spune-mi ce se 
întâmplă. 

— Se întâmplă că îţi bagi nasul în ancheta unui atentat. 

— Nu-mi bag nasul nicăieri. 

— Colomba... cei din task force știu că ai fost la secretara de 
la CRT și că astă-seară ai fost la nevasta lui Campriani. Ambele 
femei încă sunt ţinute sub observaţie. Nu ţi-a trecut prin minte? 

— Ba da, dar nu credeam că vor da alarma imediat. Cine a 
dat ordin să mă salte? 

— Di Marco de la Serviciile Militare. Voia să te prindă cu mâţa- 
n sac și să-ţi dea o lecţie. 

Colomba îl știa bine pe Di Marco. Fusese unul dintre principalii 
adversari ai lui Dante când prezentase legătura dintre Tată și 
Servicii. Oricum, sentimentul era reciproc. 

— De ce sunt acuzată? 

— Cu o anchetă în desfășurare în legătură cu un atentat ISIS, 
chiar crezi că se pune problema de așa ceva? Ar putea să vină 
să te ia și de-acasă, dar s-ar înțelege prea ușor că e un abuz: în 
fond, ești pe jumătate eroină. 

— Jumătate eroină și jumătate cretină, mormăi ea. Cum ai 
aflat așa repede? 

— Doi din echipă erau oamenii mei. Te-au urmărit în piaţă. 

— M-au pierdut intenţionat? 

— Tot ce pot să spun e că le ești simpatică și lor. 

— iți sunt simpatică? zise Colomba, regretând imediat. 

Leo zâmbi. 

— Doar sunt aici, nu? 

— Ai putea fi aici din multe motive. De exemplu, poate că și 
tu simţi că ceva nu miroase bine la atentatul ăsta ISIS. 

Leo se lăsă pe spătar și o privi. 

— i s-a spus vreodată că ești căpoasă? 

— Și că îmi bag nasul unde nu-mi fierbe oala? Chiar de 
curând. 

Leo râse. 

— Serviciile au regulile lor. Mai ales nu trâmbiţează peste tot 
de ce fac lucrurile pe care le fac, zise el apoi pe un ton serios. 

Eu merg unde mi se spune să merg și nu mă ocup de anchetă, 
doar mă asigur că prindem ţinta... 

— Dar? 

— Cu toţii se grăbesc prea mult, poate ca să facă impresie 
bună. Dacă există riscul să fie cineva care umblă bezmetic și 
pune bombe cu gaz aș prefera să știu. 

— Nu te pripi să tragi concluzii. Nu am făcut decât să vizitez o 
văduvă. 

El făcu o grimasă îndurerată. 

— Imi pun pielea la bătaie ca să te ajut și tu n-ai încredere în 
mine. 

Colomba își termină berea și nu răspunse. 

— Mulţumesc pentru ajutor. Vorbesc serios, zise în cele din 
urmă fără să se uite în ochii lui. 

— Ok, zise Leo. Mă duc să plătesc nota. 

Se pregătea să se ridice, dar Colomba îi prinse instinctiv 
mâna. Gestul nu avea nimic programat. La fel de surprinzător i 
se păru și că Leo se aplecă deasupra ei și o îmbrăţișă. 

— Bănuiesc că iese din discuţie să terminăm seara altundeva, 
zise el când se despărțiră, cu glas răgușit. 

— Am numărul tău, spuse ea. 

— Și eu pe al tău, zise el cu un zâmbet de milioane. 

— De când îl aveai? 

— De dinainte să ţi-l cer. Trebuie să existe și avantaje când 
faci parte din task force, nu? 

Colomba îl așteptă să plătească și să iasă, apoi trecu și ea pe 
sub grilajul coborât pe jumătate și își porni din nou telefonul 
mobil. Inainte îl sună pe Esposito, care debordă de bucurie, apoi 
pe Dante. 

— Ești încă liberă? întrebă el făcând pauze lungi între cuvinte, 
iar Colomba înţelese că luase ceva puternic. 

— În pușcărie îţi iau în general mobilul. Vin să te iau cu 
mașina. 

— Bine. Urcă la mine, am vești noi, zise el tot cu încetinitorul. 

— Ce-ai mai descoperit? 

— N-am descoperit nimic. Dar încep să cred că Giltine a 
noastră e mult, mult mai exactă decât am crezut până acum. Și 
va trebui să faci o călătorie mică pentru siguranţă. 

Giltine își golise una dintre cămările fără ferestre, lăsând în 
urmă doar rafturile, apoi o dezinfectase și îndepărtase cu 
minuţiozitate fiecare firicel de praf. Apoi, cu niște mănuși 
chirurgicale trase peste bandaje, dezinfectase un ac cu flacăra 
de la un aragaz de campanie și așezase sporii pe zece lamele de 
sticlă și le sigilă imediat. Fiecare lamelă era dublă, ca un biscuit 
cu cremă, iar la mijloc avea un strat subţire de agar-agar, un 
gelifiant vegetal. Sporii erau de la Psilocybe Mexicana, aceeași 
ciupercă pe care aztecii o considerau darul lui Xochipilli, 
„stăpânul florilor”, zeul iubirii. Agar-agar era un teren fertil 
pentru începutul colonizării. 

Procesul de producere a ciupercilor „magice” era complex. O 
singură particulă de praf ar fi contaminat cultura. După ce 
ciupercile se extindeau pe lamele, trebuiau transferate în vase 
sterile în care mai erau făină de orez și vermiculită - o substanţă 
minerală care se folosea ca bază pentru terarii - apoi urma 
timpul de așteptare ca acestea să se dezvolte. Era nevoie de 
două săptămâni ca procesul să se finalizeze și apăreau 
nenumărate complicaţii, dar sporii aveau avantajul că puteau fi 
ascunși oriunde și nu puteau fi dibuiți de câinii care miroseau 
droguri și bombe. Erau arma perfectă, chiar dacă nu ucideau 
prada ci doar o făceau inofensivă și sugestibilă. 

Într-o altă cultură se dezvolta ceva ce putea provoca 
intoxicare sau vise fabuloase: ergot, ciuperca de cornul secarei. 
Distilând-o, se obținea LSD, dar în formă nerafinată era letală. 
Odată ingerată, dincolo de halucinaţii, producea cangrenă și 
convulsii. Mai avea un avantaj: era rezistentă la căldură - în Evul 
Mediu, persoanele lovite de Focul Sfântului Anton după ce 
mâncaseră pâine contaminată descoperiseră asta pe pielea lor. 
Giltine știa să fabrice și alte otrăvuri din sâmburi de fructe din 
care extrăgea uleiuri esenţiale și chiar și din unele specii de 
insecte care se puteau reproduce ușor în captivitate, așa cum 
făcea în micul terariu de lângă spori, dar nu credea să-i 
folosească la Veneţia. După aceea... poate că urma să nu mai 
existe un „după aceea”. 

Cineva sună la ușă. Giltine, care auzise zgomot de pași pe 
palier înainte ca vizitatorul să apese pe butonul soneriei, se 

mișcă silențios spre ușă și privi pe vizor. Era șoferul de water 
taxi. 

— Ce doriţi? întrebă ea forțând accentul francez. 

Nu putea să deschidă pentru că în clipa aceea nu era 
machiată. 

— Doamnă Poupin, sunt Pennelli. 

— Da? 

— Am uitat să vă spun să semnaţi chitanța pentru agenţie. 
Dacă îmi deschideţi, rezolvăm într-o clipă. 

Bărbatul ridică o foaie la nivelul vizorului, iar Giltine îl studie 
de pe partea cealaltă. Părea autentic, probabil că și era. Dar era 
limpede că bărbatul minţea. 

— O clipă, zise ea. Tocmai am ieșit din duș. 

Alergă în cameră și își puse halatul și peruca. Nu avea timp să 
se machieze și scoase din ambalaj o mască de frumusețe cu 
alge. Fu agonizant să o așeze pe pielea feţei, dar își făcea 
treaba. Pe mâini, însă, păstră mănușile de latex. Uneori le 
foloseau și esteticienele, iar Pennelli urma să creadă că le 
folosea ca să întindă crema. În buzunarul halatului lăsă să 
alunece un bisturiu. Pentru orice eventualitate. 

Când îi deschise ușa, taximetristul privi în jur ţinând capul 
drept, ca un stăpân care își studiază proprietăţile. 

— Trăiţi pe picior mare, spuse el. 

În spatele cuvintelor aparent nevinovate, Giltine percepu o 
ostilitate abia reţinută. Se prefăcu că nu înțelege. 

— Daţi-mi să semnez chitanţa, vă rog. 

— Numai dacă îmi arătaţi un document de identitate. 
Pașaportul dumneavoastră. 

Giltine înclină capul și-l scrută cu privirea. Sub mască, 
expresia ei era indescifrabilă. 

— De ce? 

— Știţi ce profesie am avut înainte să lucrez pe taxi? 

— Nu mă interesează. 

— Haideţi, faceți-mi hatârul, zise taximetristul și se așeză 
confortabil pe un fotoliu. 

— Militar. Poliţist, zise Giltine, gândindu-se că cel mai bine ar 
fi fost să-l taie bucățele mici și să-i dea drumul în closet. Ca să 
termine mai repede putea să folosească o mașină profesională 
de tocat carne. Dar risca foarte mult: Giltine nu știa dacă 
Pennelli anunţase pe cineva în legătură cu drumurile sale, așa 

că se putea pomeni cu prietenii lui sau cu polițiștii în casă 
înainte să-și ducă treaba la bun sfârșit. 

— Și vă plăcea. 

Pennelli nu se aștepta. 

— Drace, ce ochi aveţi, doamnă! Dar și eu am ochi bun. Eram 
polițist la frontieră, mai exact. Și mă asiguram că lumea care 
încerca să intre în Italia era cine spunea că e. Mă prindeam 
mereu, lumea zice că sunt vrăjitor. Chiar dacă documentele 
erau în regulă, eu știam când cineva nu era. 

Se linse pe buze. 

— Dumneavoastră nu sunteţi în regulă. 

Pennelli exagerase puţin când își prezentase calităţile, dar nu 
cu mult. Era considerat foarte bun, iar pentru recunoașterea 
chipurilor avea un talent înnăscut. Își amintea feţele persoanelor 
căutate și le distingea chiar și sub peruci și mustăţi false. Însă 
nimeni nu spunea că era un vrăjitor - pentru ceilalţi era în cel 
mai bun caz o canalie. Nimeni nu se mirase prea tare când 
descoperiseră că sustrăgea obiecte preţioase din valizele 
călătorilor. 

— Și e ceva ciudat și în documentele pe care mi le-a pasat 
agenţia, încă nu știu ce, dar cred că pot să aflu. Asta dacă mă 
chinui. 

Giltine nu spuse nimic. 

— Din partea mea, aţi putea fi o teroristă care a venit să pună 
o bombă la San Marco. 

— Nu sunt teroristă. 

El miji privirea. 

— Probabil că nu. Dar aveţi ceva de ascuns. Știţi la ce m-am 
gândit? Că fugiţi. Cine știe, poate ați făcut o nasoală în ţara 
dumneavoastră sau aveţi un soţ violent. 

Giltine își zise că bărbatul din faţa ei chiar se descurca bine. 

— Ce doriți? 

Zâmbetul lui Pennelli se lărgi. Era mulţumit că femeia nu 
încerca să nege. Măcar se mișca totul mai repede. 

— Ce puteţi să-mi oferiţi? Și nu încercaţi să mă cumpăraţi cu o 
felaţie, pentru că n-am chef. 

Cel putin nu acum. 

— Bani? 

— Câţi? 

— Am puţini bani. Și am nevoie de ei. 

— Câţi? 

— Zece mii. 

— Să fie douăzeci. Am învățat să nu accept niciodată prima 
ofertă. 

Giltine aşteptă câteva clipe înainte să încuviinţeze din cap. 
Dacă ar fi cedat prea repede, bărbatul ar fi intrat la bănuieli. 

— Mă întorc în două zile. Fără amânări. 

— Bine. 

Pennelli se ridică pufăind de pe fotoliu. Când trecu pe lângă 
ea în drum spre ieșire, întinse mâna ca s-o plesnească peste 
fund. 

— Dacă-mi dădeai cașcavalul pe loc, scăpai de o groază de 
belele. 

Ea îi apucă încheietura înainte să încheie gestul. Bărbatul se 
eliberă, dar nu așa ușor cum se așteptase. Degetele lui Giltine îl 
strângeau cu atâta forță că îi blocau circulaţia sângelui. 

— Nu pune mâna pe mine, zise ea, apoi îi dădu drumul. 

— Curva dracului, înjură el și ieși. 

Giltine alergă într-una dintre băi și se spălă frenetic pe faţă 
după ce își scoase crema scârboasă de pe față. Așezându-și 
masca, se duse la computer și căută tot ce era de știut despre 
taximetrist. În zilele următoare avea de gând să-i facă o vizită. 


11. 


Colomba ajunse la Gara Centrală din Milano la ora 13, după o 
călătorie cu trenul de mare viteză care reușise s-o tulbure. Chiar 
dacă își luase un bilet la clasa a doua, își imagina în continuare 
că are cadavrele de la clasa Top în jurul ei. Chiar se dusese să 
inspecteze clasa Top, găsind acolo patru pasageri care vorbeau 
la telefon sau se uitau pe agendele electronice, parcă nefiind la 
curent cu tot ceea ce se întâmplase în urmă cu doar câteva zile. 
Poate că așa trebuie să fac și eu, își zise, să-mi văd de viata 
mea și să nu mă gândesc prea mult la necazurile care se pot 
întâmpla. Încercă să facă asta în timpul rămas din călătoria care 
dură aproape trei ore, dar când în vagon veni din bar miros de 
fum de la o felie de pâine prăjită arsă alergă într-un suflet să 
controleze situaţia, plină de adrenalină. 

Îi distraseră atenţia un apel de la Santini, căruia nu-i răspunse 
și care îi lăsă un mesaj în căsuţa vocală pe care nu-l ascultă pe 
de-a-ntregul (nu auzi decât primele două cuvinte zbierate cu 
furie: Caselli, ce mama dracului!) și o faţă zâmbitoare de la Leo, 
care îi dădu o senzaţie plăcută. In loc să-i răspundă cu un 
emoticon, îi trimise un link de pe care să descarce Snapchat. 
Dacă erau nevoiţi să rămână în contact - iar Colomba voia asta 
- era mai bine să folosească tacticile de război ale lui Dante. Nu 
știa sigur dacă Serviciile îi ascultau cu adevărat telefonul - chiar 
și un obtuz ca Di Marco trebuia să știe că ea n-avea nicio 
legătură cu atentatul dar în clipa aceea nu mai era sigură de 
nimic. 

Gara Centrală era o clădire impunătoare din epoca fascistă, 
construită pe două etaje, cu dolii de piatră care scuipau ploaia. 
Colomba cobori treptele scării principale și ieși într-o piață unde 
se afla statuia unui măr gigantic, printre nenumărate corturi ale 
Crucii Roșii și grupuleţe de emigranţi cu priviri pierdute. Ploaia 
se înteţi, dar Bart ajunse chiar în clipa aceea, într-o mână cu o 
umbrelă deschisă și în cealaltă cu două lese la capătul cărora se 
aflau doi labradori. Câinii erau uzi leoarcă, dar Colomba nu se 
feri de atenţia lor: se simțea vinovată faţă de toată specia 
câinească de când fusese obligată să ucidă un doberman care o 
atacase. 

— Bună! Scuze că am întârziat, îi zâmbi Bart smucind lesele 
labradorilor. Am parcat la un kilometru de aici, e o nebunie să 
găsești un loc cu toate interdicțiile și lucrările astea. Ții tu 
umbrela? 

Colomba apucă umbrela, iar Bart o luă de sub braț, 
conducând-o pe Via Settembrini până la un Volkswagen familiar 
care duhnea a câine și avea scaunele acoperite de păr. 

— Scuze, trebuie s-o duc la spălat, zise Bart. 

— Stai s-o vezi pe-a mea, răspunse Colomba, gândindu-se că 
până la urmă și asta făcea parte din procesul de pocăire. N-am 
mai venit la Milano de o veșnicie, continuă ea și se uită la noii 
zgârie-nori înălțaţi cu ocazia salonului Expo. Timpul înrăutățește 
mereu lucrurile, dar orașul s-a schimbat în bine. 

— Nu te lăsa amăgită de lumini. E mai multă mafie aici decât 
în Calabria! Știu asta pentru că atunci când lucrurile merg prost, 
unul dintre ei ajunge pe masa mea. 

— Frumoasă imagine, spuse Colomba zâmbind. 

— E cea mai frumoasă meserie din lume. 

Bart locuia în ceea ce cândva fusese o mare hală împărţită în 
lofturi și magazinașe underground ca ateliere de tatuaj și 
ceainării, un fel de mini-oraș unde vârsta medie era de douăzeci 
de ani. Lui Bart îi plăcea pentru că putea să-și lase câinii să 
zburde în voie și să dea muzica tare chiar și noaptea târziu fără 
să deranjeze pe nimeni. Din când în când, locatarii organizau 
petreceri deschise și Bart se transforma în sanitarul de serviciu 
care le acorda primul ajutor celor care exagerau doza de 
ketamină, alcool și droguri sintetice. 

Loftul ei se întindea pe două etaje, era mobilat cu gust, avea 
note excentrice - cum ar fi hamacul mare de la intrare - și 
adăpostea numeroasele suveniruri din delegaţiile ei. Bart locuia 
singură și era sunată de peste tot din lume ca să examineze 
oase vechi. Era și o bucătăreasă excelentă, iar în cinstea 
Colombei pregătise o cantitate enormă de paste la cuptor. 
Colomba se năpusti ca un vultur asupra lor. Cu Dante în peisaj 
era greu să mănânce carne, iar sosul ragu făcut de Bart era 
demential. 

Băură și câteva beri, iar Colomba discută voit doar despre 
subiecte ușoare, descoperind că era în urmă cu tot ceea ce 
apăruse la cinema sau în librării în ultimii ani. 

— Trăiești ca o pustnică. Nu faci decât să muncești, zise Bart 
în timp ce pregătea o cafea mocca. 

Colomba se făcuse covrig pe un buf colorat din salon. După 
masă avea senzaţia că pusese pe ea câteva kilograme. 

— În ultima vreme nici nu mai muncesc. 

— Cât ţine perioada de suspendare? 

— Cred că e pe viaţă. 

— Nu spune asta, o certă Bart. Eşti o superpoliţistă, cea mai 
bună pe care o cunosc. 

Colomba clătină din cap. 

— Imi dădusem deja demisia după Dezastru, nu mai trebuia 
decât să semnez cererea, dar Rovere m-a convins să amân. 
Apoi Curcio m-a primit din nou. 

— Și te-a lăsat baltă. 

— A făcut ce a putut. Greșeala a fost a mea, zise Colomba. 

Nu reușea să fie supărată pe el, știa ce însemna să fii în 
postul de comandă. 

— Știu doar că ai făcut o treabă bună, zise Bart apropiindu-se 
cu o tăviţă pe care mai pusese, pe lângă cafetieră, două ceșcuţe 
de oţel și o farfurioară cu /angue du chat. 

— O să vezi că o să fie totul bine. 

Colomba mușcă un fursec. 

— Trebuie să te rog ceva. 

— Și eu care speram că ai venit doar într-o vizită de prietenie! 
zise Bart prefăcându-se dezolată. 

— De asta am și venit, crede-mă! Dar... 

— Ok, ok, dă-i drumul. Glumeam. 

— Ești sigură că atentatorii au greșit când au prins butelia cu 
gaz, cum ai spus în timpul ședinței din Roma? 

— Au omorât nouă pasageri în loc de o sută zece, spuse Bart 
uluită. Dacă nici asta nu e o greșeală... Instalaţia de ventilare a 
umplut cu gaz un singur vagon. 

— Dar dacă au făcut-o înadins? 

Bart deveni serioasă. 

— Nu e doar o ipoteză, nu-i așa? 

— Să spunem că ar fi doar atât. Dacă mâine te cheamă să 
depui mărturie, măcar nu trebuie să juri strâmb. Nu suntem 
decât două prietene care stau la taclale. 

Bart așeză la loc ceșcuța. 

— Are vreo legătură cu Dante? Cu întrebările pe care mi le-a 
pus despre cadavru? 

— Nu știu despre ce vorbești. 

— Îți dai seama că o să-mi fac griji pentru tine, nu? 

— N-ai de ce. 

— E inevitabil. Tu nu-ţi faci griji pentru prieteni? 

Bart oftă, apoi reluă discuţia. 

— Bun. Cantitatea letală de cianură este de circa 500 mg pe 
metru cub de aer. In tub nu era suficient gaz ca să ucidă pe 
toată lumea din tren. 

— Cu cât spaţiul e mai mare, cu atât gazul se diluează, spuse 
Colomba. 

— Exact. Concentrația ar fi scăzut de la vagon la vagon până 
când ar fi devenit doar toxică, nu și mortală în vagoanele dintr- 
un capăt sau altul al trenului, în funcţie de sensul de circulaţie al 
aerului. 

— Nu puteau să folosească o butelie mai mare? 

Bart făcu în minte câteva calcule rapide. 

— Ar fi trebuit să aibă la dispoziţie de cel puţin zece ori mai 
mult gaz, iar în spatele panoului nu era suficient spaţiu. Însă cu 
siguranţă ar fi murit mai multe persoane dacă ar fi atașat 
butelia altfel, iar multe altele ar fi fost grav intoxicate. 

— Cam câte? 

Bart clătină din cap. 

— Nu știu. Există modele pentru difuziunea gazului în medii 
închise, dacă vrei putem să facem o cercetare mai aprofundată. 
Insă nu uita că trenul nu era sigilat. Prin urmare gazul s-ar fi 
dispersat și în mediul înconjurător. 

— Insă n-ar fi murit toţi, nu? întrebă Colomba și simţi un fior în 
stomac, de parcă ar fi înghiţit un cub de gheață. 

— Nu. Mai puţin de jumătate, așa, la ochi. 

Fiorul urcă pe chipul Colombei, care se făcu palidă. Bart 
observă schimbarea. 

— Ești bine? 

— Da, scuze dacă te-am bătut la cap. Eram doar curioasă. E 
limpede că au greșit. 

Bart miji ochii. 

— E în regulă dacă nu vrei să-mi spui adevărul, dar nu-mi 
vinde gogoși, bine? 

Colomba cobori privirea. Ea și Bart mai petrecură împreună 
câteva ore, însă atmosfera relaxată se dusese pe apa sâmbetei. 
Colomba chemă un taxi ca să se întoarcă la gară și își luă 
rămas-bun în grabă. In timp ce se îndepărta, îi făcu cu mâna de 
pe banchetă dar Bart, care stătea în picioare în bătaia ploii 
lângă intrarea în fosta fabrică, nu-i răspunse la salut. Colomba 
vru să adauge încă un motiv de vinovăţie la cele deja existente, 
dar descoperi că nu mai avea loc. 

Când ajunse la Gara Centrală, aşteptă trenul pe o băncuţă de 
la capătul scărilor rulante și îi trimise lui Dante un mesaj pe 
Snapchat. El o sună imediat, iar ea îi explică tot ce aflase. 

— Nu pot să fiu sigură că ai dreptate, spuse Colomba, dar 
sunt șanse mari ca îngerul nostru să fi vrut să meargă la sigur și 
să fi atașat înadins butelia astfel încât să-i omoare numai pe 
pasagerii de la clasa Top. Poate că îi urăște pe cei bogaţi. 

— Ar avea companie bună, însă eu am altă ipoteză. Cred că a 
vrut să-și mascheze adevăratul obiectiv, zise Dante. 

In clipa aceea, Colomba își aminti de o carte veche pe care o 
citise stând pe fotoliul ei pe vremea când era în convalescenţă 


VP - 205 


după Dezastru. Erau Povestirile părintelui Brown iar ea, care 
încerca mereu să evite romanele polițiste, rămăsese fascinată 
de micul stareț de provincie care dezlega mistere scrutând 
spiritele celor din jur. 

Într-una dintre povestiri, un oficial din armată își omorâse un 
coleg. Când comisese crima, rupsese o spadă. Ca să-și acopere 
fapta își trimisese întreg regimentul să fie masacrat astfel ca 
nimeni să nu-și dea seama. Părintele Brown rezolvase enigma 
construind o metaforă care acum, pentru Colomba, avea gustul 
unui adevăr cumplit. „Unde ascunde înțeleptul o frunză? Intr-o 
pădure. Dacă nu are o pădure, își creează o pădure iar dacă ar 
vrea să ascundă o frunză moartă, ar crea o pădure moartă. 
Dacă ar avea nevoie să ascundă un cadavru, ar crea un câmp 
de cadavre”. 

— Giltine și-a creat câmpul de cadavre, murmură ea. 

Dante nu știa la ce se referea Colomba, dar înţelese din zbor 
ce voia să spună. 

— Obiectivul ei era unul singur, un singur pasager din tren, și 
l-a ascuns în mijlocul mai multor morți, justificând măcelul și 
omorându-i pe cei care știau, zise el. iți dai seama ce efort 
titanic a depus? Ce mecanism a pus în funcţiune? 

— Ai început s-o admiri? Dacă da, oprește-te, zise Colomba 
nervoasă. 

— Îi admir inteligenţa, nu metodele sau scopurile. Și mă 
gândesc la motivul efortului ăstuia. De cine se ascunde? Sigur 
nu de poliţie sau de Servicii. 

— De ce? 

— Pentru că târând în joc ISIS știa că toate aparatele statului 
urmau să pornească o anchetă. Dacă s-ar fi temut de băieţii în 
uniformă ar fi simulat un accident ca în Grecia sau Germania. 

— Un accident ar fi împiedicat o anchetă minuțioasă, în opinia 
ta? 

— Nu și în cazul ăsta. Cine știe de ce, dar știa că urma să aibă 
loc oricum. Numai dacă nu putea să-și fenteze dușmanul, oricine 
ar fi, și să-i servească pe tavă ceva suficient de răsunător încât 
să-i liniștească bănuielile. ISIS, de exemplu. 

— Mai e o ipoteză, Dante. Aceea că nimeni n-o urmărește și 
că e cu adevărat sărită de pe fix, zise Colomba fără să creadă 
nici ea. 

— Sper, CC. Sper din toată inima. Pentru că n-aș vrea să mă 
întâlnesc vreodată cu cel care e în stare să-l sperie pe Ingerul 
morții. 


12. 


Francesco n-o iubea pe mama lui. Era un secret pe care ÎI 
păstrase ani de zile numai pentru el, dar care îl chinuise ca un 
dinte stricat. Când era mic, fusese pentru el (ca pentru aproape 
toţi oamenii) o ființă binefăcătoare aducătoare de bucurie. Insă 
apoi el crescuse și îi observase defectele ascunse din spatele 
discursului intelectual și ale hainelor de bun-gust și la modă. 

În timpul înmormântării de la Domul din Milano, cu toţi 
reprezentanţii autorităţilor, șirul de carabinieri și mulțimea de 
necunoscuţi care veniseră alaturi de cortegiu, nu reușise să 
verse nicio lacrimă. Ochelarii închiși la culoare îl ajutaseră să 
simuleze contrariul și își îndeplinise cu demnitate sarcina de fiu 
mai mare, strângând mâini și îmbrăţișând rude care îl încurajau 
să aibă forță, în vreme ce el nu simţea decât o senzație ciudată 
de gol. Dintele stricat fusese extras, iar el trecea cu limba peste 
spaţiul liber rămas în urma lui fără să simtă durere, ci doar o 
ușurare vinovată. Salutase și vreo șase clienţi de la agenţie care 
avuseseră grijă să dea bine în fața camerelor de televiziune cu 
expresii studiate în timp ce se prefăceau că-l consolează. 

Francesco îi dispreţuia, aproape cum disprețuia și slăbiciunea 
fratelui său, Tancredi, care sosise la ceremonie atât de plin de 
calmante că abia putea să stea în picioare. Mama lui își 
petrecuse viaţa cocoloșind o ceată de idioţi, încercând să-i facă 
să pară mai buni decât erau de fapt, risipind energie și 


inteligenţă. 
Se întrebase cum putea ea să-i suporte, iar răspunsul îi 
deschisese ochii. li suporta pentru că era aidoma lor, 


superficială și prefăcută. Poate că din pricina asta plecase de 
acasă imediat după ce terminase Facultatea de Economie, deși 
job-urile pe care le găsise până atunci nu fuseseră la nivelul 
așteptărilor și uneori, cu părere de rău, trebuise să facă apel la 
ajutorul familiei. 

Acum, însă, era momentul să întoarcă foaia. De la ceremonie 
plecă imediat la agenţia mamei lui ca să ia documentele pe care 
trebuia să le ducă avocatului financiar ca să gestioneze 
moștenirea bunurilor. Agenţia era la etajul al zecelea al unuia 
dintre cele două turnuri numite împreună Bosco Verticale, 
construite în noul business center care luase naștere odată cu 
Târgul Milano Expo. Purta numele acela pentru că pe faţade 
fuseseră plantați mai bine de două mii de copaci în ideea de a 
împreună ecosustenabilitatea cu luxul deșănţat, un fel de 
oximoron arhitectonic. Un apartament sau un birou acolo erau 
un privilegiu pe care puţini îl aveau, cu precădere bancheri și 
câţiva artiști afirmaţi. Mai era și un rapper care predica 
răzvrătirea împotriva sistemului. 

Intră în agenţie cu cheile care îi fuseseră restituite de la 
poliţie. Era un open space amplu, mobilat în culori pastel și 
îmbogățit cu opere de artă contemporană. Doar două birouri 
ascunse de un mic zid discret aminteau de faptul că acela era 
un loc de muncă, nu un salon. Unul dintre cele două fusese al 
mamei lui. Pe blatul lăcuit mai erau încă ochelarii pentru citit pe 
care îi uitase înainte să plece la Roma și încărcătorul de rezervă 
de la telefonul ei mobil. Mai era și o fotografie veche cu toată 
familia în care zâmbeau prostește cu toții. Fusese făcută cu 
puţin timp înainte ca tatăl lui să hotărască să se așeze la volan 
pe jumătate beat și să se facă zob pe linia de centură, într-un 
loc în care acum era un buchet de flori false. ` 

Gaura din gingia lui se dilată și începu să-i tragă de os. Il duru. 

Se așeză și ridică fotografia înrămată în argint oxidat ca s-o 
privească mai de aproape. Mama lui purta un costum albastru și 
un șirag fin de perle. Tinea o mână pe copilul Francesco, un gest 
instinctiv de posesie. | se păru că simte din nou apăsarea și 
căldura, plăcerea pe care i-o dădea contactul cu ea. 

Gaura se făcu enormă și durerea îngrozitoare. Francesco 
înţelese în clipa aceea lecţia pe care toţi adulții o învaţă mai 
devreme sau mai târziu: nu poți rupe fără suferinţă legătura cu 
persoana care te-a adus pe lume. Oricât încerci să scapi de ea, 
durerea te prinde în cele din urmă și te doboară la pământ. 

Francesco își suflă nasul într-un șerveţel scos din cutie, apoi 
își luă inima în dinţi și deschise micul seif din perete ca să ia 
documentele. Mama lui îi spusese combinaţia la unul dintre 
rarele prânzuri în familie la care luase parte, cu doar câteva luni 

înainte. „De ce mie?”, întrebase el fără să-și ascundă iritarea. 
„Dă-i-o lui Tancredi, și-așa umblă după tine ca un cățeluș”. „Eşti 
fratele mai mare”, răspunsese ea încheind discuţia într-un fel 
brusc care nu-i era caracteristic. 

Introduse numărul de la tastatura cu cifre și deschise ușa. 
Seiful era împărţit în două rafturi. Pe primul erau cutia cu bani și 
câteva registre, al doilea era burdușit de plicuri. Unul dintre ele, 
galben-pai, îi atrase atenţia. Era din hârtie rugoasă la atingere, 
cu siguranţă valoros și diferit de cele în care se aflau 
contractele. Pe filigranul timbrului era imprimată imaginea unui 
pod stilizat, cu mici chipuri rotunde tot stilizate care se iţeau din 
piatra podului. În chip curios, era sigilat cu ceară. Pe spate scria 
PENTRU FRANCESCO - PERSONAL. 

II roti în mâini. Ce putea să fie, un testament? Era convins că 
mama lui nu lăsase așa ceva. Dacă înăuntru era o surpriză 
neplăcută, cum ar fi că pămpălăul de frati-su moștenea, de fapt, 
totul? 

Avea încă timp să remedieze situaţia. Luă coupe-papier-ul din 
suportul pentru pixuri de pe birou și tăie plicul, scoțând din el 
două coli albe îndoite care protejau un stick USB. Îl introduse în 
computer. Stick-ul conţinea doar un fișier cu numele COW 
(„Vacă”; ce dracu’ o fi însemnând?). Când apăsă cu mouse-ul pe 
el, începu să ruleze un program diagnostic care își încheie 
procesul cu mesajul: „Înainte de a accesa datele, vă rugăm să 
dezactivaţi reţeaua wi-fi și să deconectaţi cablul de internet. 
Deconectaţi și eventualele hard disk-uri externe”. 

Francesco citi de două ori mesajul, nevenindu-i să creadă. Ce 
mai era și asta? Un sistem de siguranţă? Și ce afaceri ale mamei 
lui aveau nevoie de un nivel atât de ridicat de confidenţialitate? 
Perplex, urmă instrucţiunile. În clipa aceea, programul îi ceru să 
pună degetul mare pe cititorul optic conectat la tastatură. Inima 
lui Francesco își înteţi ritmul. Ce naiba se întâmpla? 

Făcu din nou ce i se cerea - amprenta lui era bună, din câte 
se pare - și în cele din urmă pe desktop apărură zece fișiere. ÎI 
deschise pe primul, care conţinea în principal numere și date. 
Francesco începu să citească, apoi trecu la al doilea fișier, 
stupoarea crescându-i din ce în ce mai mult. Descoperi că, 
odată închise la loc, se ștergeau și se întorceau în siguranţa 
oferită de stick. Până la miezul nopţii le citise pe toate. Îl durea 
gâtul din pricina tensiunii. Se ridică de pe scaun, dădu la o parte 

jaluzelele electrice și privi un Milano luminat, încă nevenindu-i 
să creadă și în stare de șoc. 

Ultimul fișier pe care îl deschisese nu avea decât un număr de 
telefon și un mesaj pe care mama lui îl scrisese cu câteva zile 
înainte să-i încredinţeze combinaţia de la seif. 


Dragă Francesco. Dacă ai citit tot, ai înțeles care e 
miza. Acum e momentul să iei o decizie. 

Dacă nu vrei să ai de a face cu asta, te rog să 
distrugi stick-ul și să nu vorbesti cu nimeni despre el. 
Nici cu fratele tău, nici cu prietena ta. Tancredi n-ar fi 
în stare să gestioneze afacerile familiei, iar un zvon 
scăpat de sub control ar afecta unele persoane dragi 
mie. Cum cred că ai înțeles deja, n-ar fi o variantă 
înțeleaptă. Dacă, însă, hotărăști să intri în joc, nu va 
trebui decât să formezi numărul și să-i spui cui 
răspunde cine ești. 

Stiu că nu e o alegere ușoară și mi-as dori să fiu 
acolo ca să te sfătuiesc la nevoie. Dar dacă ai deschis 
seiful și ai citit scrisoarea asta, înseamnă că nu pot 
decât să-ți urez mult noroc. 

Te iubesc. 

Mama 


Francesco citise cuvintele acelea și fusese cuprins de o furie 
surdă. 

— Cum poţi să-mi ceri așa ceva? Cum dracu’? răcnise el în 
camera goală. 

Apoi începuse să se uite la Milano de sus și, treptat, se 
liniștise. Orașul părea aproape frumos, mai ales la ora aceea. Se 
vedea chiar și Madonnina de pe Dom, care arunca o strălucire 
aurie. 

Auriu. Frumoasă culoare. Culoarea vieţii lui, de atunci încolo, 
dacă ar fi acceptat să facă tot ceea ce îi prevăzuse regretata lui 
mamă - fie-i ţărâna ușoară. lar din clipa aceea și-ar fi luat 
rămas-bun de la firma de import-export unde gestiona relaţiile 
cu Orientul Mijlociu pentru un salariu de rahat, cu toţi colegii lui 
cretini și incapabili să-și vadă mai mult decât lungul nasului. Și 
cu prietena lui, de care se plictisise deja dar pe care o păstrase 

pentru că venea dintr-o familie bună. Acum n-ar mai fi avut 
nevoie de ea. 

Se întoarse la birou și formă numărul. 

Vocea de la celălalt capăt al firului îi spuse ce avea de făcut. 

PARTEA A DOUA 


e Capitolul IV 


Psycho Killer 
Odinioară - 2006 


În ianuarie, Costa del Sol nu e la fel de spectaculoasă ca vara, 
însă marea din Marbella e de un albastru atât de intens încât îţi 
jenează ochii. Pe bulevardul înţesat de palmieri pe ambele părţi, 
lângă o staţiune balneară, câţiva indivizi îmbrăcaţi în geacă se 
prefac că admiră priveliștea. În faţa lor sunt șiruri lungi de 
suporturi de ciment pentru umbrele. Unul are și o umbrelă 
galben cu alb fixată în el. E deschisă, iar sub ea, pe două 
șezlonguri cu spătarul ridicat, stau doi bărbaţi care își vorbesc 
fără să se privească. 

Pe primul îl cheamă Sașa și are un fizic de luptător care a pus 
pe el putind grăsime. Poartă un hanorac roșu pe care scrie 
España și are picioarele goale: îi place să simtă nisipul rece 
printre degete. Pe suportul pentru măruntțișuri al umbrelei sunt 
două telefoane mobile bătute din belșug cu pietre prețioase, 
ambele cu bateriile scoase. 

Al doilea e Maksim. Anii de vânătoare și-au lăsat urmele 
asupra lui. E tras la față și are ochii opaci, mistuiți. 

— Ai fost iertat, Sașa, spune el. 

In ciuda faptului că a obținut cetățenie spaniolă prin 
căsătorie, Sașa e rus până-n măduva oaselor. Ca rus, știe că de 
la Moscova nu vin niciodată cadouri. 

— Ce vor în schimb? 

— Să continui să faci ceea ce faci. 

— De partea lor. 

Sașa schimbă peisajul sudului Spaniei de când a fost obligat 
să-și părăsească țara. Hoteluri noi, statiuni de lux, discoteci 
construite prin societăți offshore din Cipru, Panama și Insulele 

Virgine. Și localul în care se află în clipa aceea aparține uneia 
dintre firmele sale. În fiecare an, sute de milioane de euro din 
traficul de stupefiante din Rusia și din extorsiuni se transformă 
în materiale de construcție și distracţie, iar aproape toți trec prin 
el și companiile lui. 

Maksim își freacă mâinile. l-au înghețat, chiar dacă afară sunt 
șaptesprezece grade. 

— În schimbul liniștii. 

— N-am nevoie de protecție. 

— Au pornit anchete în ceea ce te privește, Sașa. Ai nevoie de 
prietenia lor. 

În ultimele săptămâni, Sașa a avut un coșmar recurent. Un 
taur care era doborât sau aruncat într-o cușcă sau castrat. Acum 
înțelege de ce: visele arată mereu adevărul. 

— Mă mut în altă tară, zice. 

— Și unde te duci? Oriunde în Europa ai fi arestat și extrădat. 
În America nu te vor. Însă Marea Maică Rusie o să te primească 
cu brațele deschise. Nu trebuie decât să rămâi aici până când se 
aranjează lucrurile. 

Când Maksim a spus Marea Maică Rusie, sarcasmul a fost 
sesizabil. 

— Și dacă mă arestează înainte de asta? 

Mugetele taurului din coșmar îi răsună încă în amintire. 

— Ai încă un an. Poate doi. E destul ca să muti banii din 
firmele demascate în cele pe care ti le spun eu. 

Sașa nu-l întreabă cum de știe atât de bine detaliile unei 
anchete atât de discrete. Maksim e un soi de legendă în lumea 
interlopă. Unii spun că face parte din Fortele Speciale ale 
Armatei Roșii, alții că din KGB sau din FSB, Serviciul Federal de 
Securitate. Ce se știe cu certitudine e că lasă cadavre peste tot 
în urma lui. Dar lui Sașa n-o să i se întâmple nimic, pentru că 
astăzi vânătorul are în mână o rămurică de măslin. 

— Și apoi? 

— Te întorci acasă. 

Acasă. 

Sașa le vede cu ochii minţii pe fetele care merg pe Liteinii 
Prospekt, cu fuste scurte și tocuri în ciuda zăpezii, pe băieții al 
căror păr strălucește din pricina cristalelor de gheață. 

— Cu asta te ocupi acum? Íi aduci acasă pe fii rătăcitori? 

Maksim zâmbește pentru că celălalt aproape că a nimerit 
drept la țintă. 

— În schimbul unei mici favori. 

— Cum ar fi? 

— Muta. Pentru ea am venit. 

Luptătorul face o grimasă de uluială, dar n-ar trebui. Dacă 
Muta nu e o legendă precum Maksim, asta se datorează numai 
faptului că a ucis majoritatea persoanelor cu care a intrat în 
contact. 

— Nu lucrează pentru mine. 

— Nu pe termen nedeterminat, știu asta. Dar te-ai folosit de 
ea de nenumărate ori. Și în Spania. Vreau să mă ajuti s-o aduc 
acasă și pe ea. 

Chipul luptătorului își pierde rigiditatea de granit. S-a obișnuit 
cu Muta, așa cum te obișnuiești să tii în buzunar o armă 
încărcată. 

— Din cauza Cutiei, nu-i așa? 

Maksim se încordează când aude numele. Nimeni nu-l mai 
folosește. Nici măcar el, nici măcar Belfi. 

— Ce știi despre Cutie? 

— Am făcut unele cercetări. Umblă zvonuri... Se spune că ea 
de acolo vine. Și poate că și tu. 

Maksim nu spune nimic, iar luptătorul înțelege că pășește pe 
un teren minat. Oamenii lui sunt pe bulevard, iar el a mai ucis 
cu mâinile goale, dar Maksim e o enigmă. Nu vrea să-l provoace. 

— Dar nu am reușit să aflu nimic. Știu doar că era un loc, 
continuă el. 

— Un loc urât, îi confirmă Maksim. 

Se gândește din nou la plimbarea lui de cinci sute de kilometri 
spre ceea ce credea că avea să fie salvarea lui. Și la celelalte 
mii de kilometri străbătute de-a lungul timpului la bordul 
vehiculelor militare și a avioanelor civile ca să aducă oasele 
înapoi la stăpânul său. Însă oricâti kilometri străbătuse, umbra 
Cutiei rămăsese tot timpul abătută asupra lui. 

— De asta e ea așa, spune luptătorul. 

— De mult timp nu mi-am mai pus întrebările astea. Ar trebui 
să faci la fel, Sașa. 

E prima oară când Maksim îi spune pe nume, iar luptătorul 
înțelege că vremea discuţiilor s-a sfârșit. Cândva, între hoti 
existau legi. Cea mai importantă dintre ele le interzicea celor ca 

el să facă afaceri cu oameni ca Sașa. Însă de vremurile de 
odinioară s-a ales praful, iar legile vechi valorează încă mai 
putin decât praful. Îi va folosi pe stăpânii lui Maksim Împotriva 
propriilor să-i dușmani, iar Maksim il va folosi ca să protejeze 
interesele stăpânilor săi. 

S-a hotărât. 

Luptătorul privește din nou marea, de astă dată cu ochi triști, 
iar celălalt citește în ei răspunsul pe care-l aștepta. 

La o distanță de două sute de metri, întinsă pe nisip, Muta 
observă scena cu un binoclu ale cărui lentile au fost tratate cu o 
substanță ca să nu strălucească în bătaia soarelui. E o femeie 
atletică de vreo treizeci de ani, mignonă, cu umeri lati, care 
seamănă puțin cu fetița care nu a plâns niciodată în Cutie. Are 
părul tuns scurt și pielea înroșită din pricina vântului. 

Bărbații care stau de pază nu o văd, dar ea îi vede și vede 
cum Sașa își schimbă expresia feţei. Înțtelege că a vândut-o. 

Intelege că trebuie să fugă. 


1. 


Cu un rucsac în spate, Colomba aștepta din ce în ce mai 
agitată lângă stația de metrou Re din Roma când un coupe gri 
se opri greoi la câțiva metri de ea. Colomba își zise că ar fi avut 
nevoie urgentă de un strat proaspăt de vopsea înainte să-și dea 
seama că nuanţa neobișnuită era datorată lipsei de culoare, cu 
excepţia celor două lonjeroane laterale verzi. Doar când cele 
două portiere se deschiseră automat ca aripile unui pescăruș 
recunoscu modelul. Era un De Lorean DMC, ca acela din Înapoi 
în viitor, în straiele lui originale de inox. La volan, bineînţeles, 
era Dante. 

— Hopa sus, Marty McFly! îi strigă el. 

Era îmbrăcat ca un explorator în toată regula, nu-i lipsea 
decât pălăria de safari. 

Colomba nu se mișcă. Abia atunci înţelese de ce Dante 
insistase să meargă cu mașina lui în loc să închirieze una. 

— Du-o înapoi de unde ai luat-o. N-am chef să se râdă de 
mine. 

— Ba din contră, o să te invidieze toţi. Nu există decât 
douăzeci de mii de exemplare funcţionale în toată lumea. Pe 
unul îl am eu. 

— Și îl ţineai într-una dintre capsulele tale? 

— Cum de te-ai prins? 

— Intuiţie bună. 

Colomba dădu un ocol mașinii, studiind-o cu o privire critică. 

— Respectă toată legile în vigoare, doamnă poliţist, zise 
Dante. Faruri cu xenon, sistem stereo nou, aer condiţionat, 
centuri de siguranţă... Am automatizat și mecanismul de 
deschidere a ușilor. Și merge pe GPL. 

— Ai luat o mașină din asta ca s-o convertești? 

— Ai idee cât înghite? 

Dante îi deschise portbagajul, ea aruncă înăuntru rucsacul și îl 
închise la loc. Apoi veni pe partea șoferului. 

— Dă-te la o parte! 

— Ei nu zău? făcu Dante indignat. 

— Tren nu, avion nu se poate - am ales răul mai mic când am 
hotărât să mergem cu mașina ta în Germania. Dar am văzut 
cum parchezi. Dă-te! 

El se conformă mormăind, iar Colomba se așeză pe scaunul 
șoferului. Una peste alta era o senzaţie plăcută, chiar dacă nu 
era încântată de cutia de viteze automată. Călcă pedala de 
acceleraţie și mașina scrâșni sub ea. 

— Nu-i rău, zise ea. Câţi bani face? 

— Prea mulţi, răspunse Dante care se făcuse livid. 

e 

Înainte să se înscrie pe autostradă opriră la o benzinărie, unde 
Alberti îi aștepta prefăcându-se că își spală parbrizul mașinii. 
Dante se ocupă să facă plinul, în vreme ce Colomba merse 
lângă poliţist. 

— Wow, făcu el. Se întoarce și înapoi în timp? 

— Cu Dante păţțești asta în fiecare zi. 

— Nu e chiar cea mai bună variantă ca să nu atragi atenţia, 
dar mi-ar face plăcere să dau o tură cu ea. 

— Altă dată. Ai găsit ceva despre morţii în tren? 

— Strângem ce informaţii putem. Dar deocamdată nu am 
nimic. 

— Ok, eu și Dante o să fim plecaţi câteva zile. 

— Unde mergeţi? 

— În Germania. Dacă Giltine există, e posibil să fi provocat 
niște necazuri la Berlin acum doi ani. Dacă găsesc ceva bun, ne- 
ar putea fi de folos. _ 

Colomba îi adusese pe Amigos la zi cu tot ceea ce știa. In 
momentul acela nu mai avea sens să ascundă detaliile: se 
vârâseră împreună în anchetă. 

— Și dacă nu găsiţi nimic? 

— Asta și sper. Și măcar acolo n-o să mă împiedic de Spinelli 
și task force-ul. 

Coșurile lui Alberti deveniră mai pronunţate. 

— Șefii sunt turbaţi, dottoressa, spuse el jenat. Santini l-a 
făcut arșice pe Esposito numai pentru că a fost cu 
dumneavoastră la văduva paznicului. 

— Știu. M-a sunat și pe mine de o grămadă de ori. 

Însă Colomba nu-i răspunsese decât unui Curcio neobișnuit de 
formal și rigid, pe care îl asigurase că se pregătea să plece într-o 
vacanţă lungă. Unde anume, nu specificase. 

Îi puse lui Alberti o mână pe umăr. 

— Massimo, știi de ce te-am adus la Brigada Mobilă chiar dacă 
nu erai încă gata? 

— Nu eram încă gata? întrebă el uluit. 

— Chiar trebuie să ţi-o spun eu? 

Alberti clătină din cap, roșu ca un rac. 

— Pentru că am încredere în tine, zise Colomba. Esposito nu- 
și mai amintește ce înseamnă să fie un poliţist bun, iar 
Guarneri... nu știu, cred că ar trebui să facă mai mult sex. Insă 
știu că tu o să încerci mereu să faci ce e bine. 

— Și sunteţi sigură că e cu adevărat bine să continuaţi 
ancheta? 

— Da. Măcar până reuşim să dovedim fără urmă de îndoială 
că greșim și că totul nu e decât o serie de coincidenţe. N-o să ne 
luăm mobilele, deci nu suna și nu trimite mesaje. Scrie pe mail 
dacă vrei să-mi comunici ceva urgent. Dar e mai bine să nu ne 
auzim deloc. Nu știu cine ne poate citi sau asculta. 

— N-ar trebui să fim cu toţii în aceeași tabără? 

— Poate că și suntem. 

Dar am încetat să mai cred asta, adăugă ea în gând. 

Din instinct îi dădu cartea de vizită a lui Leo. Incă o purta cu 
ea, deși învățase numărul pe de rost. În noaptea aceea își 

scrisese mesaje cu el ca o fetiță. Și îi trimisese și o fotografie pe 
care o regretase. Mai târziu. 

— Dacă ai necazuri sau crezi că task force-ul te-a luat în 
colimator, sună-l pe prietenul ăsta al meu. E vicechestorul 
Bonaccorso de la Antitero. A fost cu noi la Centrul islamic. Poate 
ai văzut când vorbeam cu el. 

— Cel care arată ca Jason Statham cu păr? 

— Dacă asta înseamnă că e musculos și cu o față care cere 
palme, te-ai prins. Nu știu dacă o să te poată ajuta, dar asta e 
tot ce pot face. Folosește Snapchat. 

— Ok, sper să n-am nevoie. 

Alberti puse cartea de vizită în buzunar și îi întinse un CD într- 
o ţiplă de plastic. 

— V-am făcut o compilaţie de muzică pentru călătorie. 

— Muzica ta? 

— Da, numai piese noi. 

— Ce drăguţ, mulţumesc, zise Colomba, sperând să pară 
sinceră. 

Apoi își luă rămas-bun în grabă și sări în mașină. 

— Ce-i aia? întrebă Dante cu ochii la CD-ul pe care i-l 
aruncase pe genunchi. 

— Cea mai recentă operă a lui Alberti, zise Colomba încercând 
să-și păstreze expresia serioasă. 

Dante cobori geamul și îl propulsă ca pe un frisbee când 
ajunseră la primul viraj, lovind în plin un coș de gunoi. 

— Păcat, a fost masterizat prost. 

Apoi conectă un MP3 la sistemul stereo și dădu drumul la The 
Power of Love atât de tare că trecătorii întoarseră capul după ei. 
Colomba cobori volumul, rușinată ca o hoaţă, și se gândi să-l 
arunce și pe el pe geam. Pe parcursul călătoriei alternară 
muzica vintage cu discuţiile în jurul lui Giltine și a naturii ei, dar 
niciuna dintre ipoteze nu li se părea să se verifice până la capăt. 

— Să presupunem că într-adevăr are un singur obiectiv și că 
lasă în urma ei un măcel ca să mascheze victima principală, zise 
Colomba. Cum își alege obiective astea? 

— Poate că o plătește cineva. 

— Am cunoscut criminali, Dante. Lucrau pentru clanuri 
mafiote, dar în cel mai rău caz își așteptau victima să coboare 
din casă și goleau un kalașnikov în ea. Și dacă nu voiau să fie 

descoperit asasinatul, făceau cadavrul să dispară într-o baie de 
acid. 

— Există criminali și la niveluri mai înalte. 

— Cum ar fi Carlos, Șacalul? El comitea atentate pentru cine 
oferea mai mult, dar era oricum numai discret nu. În orice caz, 
imaginează-ţi că trebuie să-ţi elimini adversarul sau un martor 
incomod. Ai aștepta luni întregi, ca Giltine, să găsești țapul 
ispășitor ideal și să-l manipulezi? 

— Nu e convenabil. 

— Ca să nu mai vorbim de problema zonei de acţiune. Un 
criminal care joacă-n deplasare are șanse mai mari să comită 
greșeli. Și mai e și haosul mediatic. Pe cei mai mulți mafioţi îi 
doare-n cot de un masacru dacă e necesar, dar știu și că 
răspunsul statului nu se lasă așteptat în cazul cu pricina. 

— Rămâne motivaţia personală. Trebuie să aibă un scop 
pentru care să riște totul. 

— Dar chiar crezi că face totul de una singură? Poate are niște 
complici, chiar dacă nu le-am găsit urmele. 

— La cum se mișcă, la cum planifică atentatele, eu văd o 
singură mână, CC, condusă de o minte răbdătoare și exactă. 
Care nu-și pierde niciodată calmul și reușește să găsească 
mereu punctele slabe ale adversarilor ei. 

— E un monstru. Dar tu vorbeşti despre ea de parcă ai fi 
fascinat. 

— Mă înspăimântă, CC, mă înspăimântă ce ar putea face de- 
acum încolo. Și mă înspăimântă să mă gândesc că există cineva 
mai rău decât ea. 

Colomba se înfioră pentru că la fel gândea și ea și ridică 
volumul pentru /n the Air Tonight de Phil Collins. Era una dintre 
melodiile ei preferate, dar nu-i distrase atenţia. Știa că se 
hazarda să meargă la Berlin ca să caute urmele lui Giltine din 
urmă cu doi ani, dar ce alte variante avea? Să dragheze marea 
în Grecia sau să caute un bar din Stockholm unde poate că o 
agăţase un individ? Sau să-și bage nasul în continuare în 
anchetele despre tren, știind în același timp că era 
supravegheată? Măcar la Berlin ea și Dante știau locul în care 
apăruse, în măsura în care puteau avea încredere într-un site 
care se chema „Der Brave Inspektor” (Inspectorul curajos) și 
care avea pe pagina principală o poză cu Jim Morrison la 
șaptezeci de ani. 

— L-am anunţat pe ziarist, zise Dante la al treilea autogrill 
unde o obligase să oprească mașina ca să se dezmorţească în 
aer liber. După puţin timp petrecut în mașină, chiar și a lui, 
parcă devenea o tarantulă. Se agita, se scărpina, pufnea, își 
schimba întruna poziţia pe scaun, în ultima fază își scotea capul 
pe geam. 

— Te referi la /labagiu? întrebă Colomba în parcare, mușcând 
dintr-o felie de pizza rece și unsuroasă. 

Dante dădu ochii peste cap. 

— Poţi, te rog frumos, să nu ne denigrezi singurul contact util? 

— Rămâne de văzut dacă e util. 

— Vezi că nu e un tâmpit așa cum crezi tu. În Germania e o 
mică celebritate în mystery, iar cărţile lui se vând destul de 
bine. In plus, vorbește engleză. E fericit să se vadă cu noi, chiar 
dacă nu i-am spus încă motivul. Am stabilit întâlnirea mâine 
seară în față la Starbucks de la Sony Center. 

— Bun, am vrut mereu să încerc cafeaua de la ei. 

— Spui asta doar ca să mă enervezi, nu? 

Dante stinse a cine știe câta ţigară. 

— Vrei să facem schimb la volan? Pe autostradă nu-i nevoie 
să parchezi. 

— Ce-ai băgat în tine azi? 

— Numai benzodiazepină. Și Modafinil. 

— Alcool? 

— În limitele permise. 

Colomba clătină din cap. 

— Uneori stau să mă întreb cum ai supravieţuit până acum. 

El rânji. 

— Încerc să mă feresc de anturaje nepotrivite. 


2. 


Giudecca este arhipelagul de insulițe de la sud de centrul 
istoric al Veneţiei. In linie dreaptă e foarte aproape de San 
Marco, dar ca să ajungi acolo trebuie să traversezi canalul cu 
același nume, iar asta îl transformă într-un loc mai puţin turistic. 
Apartamentul lui Roberto Pennelli se afla în cartierul Santa 

Croce, lângă Ponte dei Scalzi, și era de tip „porta sola”, un 
termen local care se referă la o locuinţă cu o intrare separată și 
o grădină mică în care se poate mânca când e frumos afară. 
Pennelli locuia cu Daria, o brunetă plinuţă pe care când era în 
toane bune o numea „iubita” lui; inutil să ne oprim asupra 
felului în care îi spunea când nu era în toane bune - și asta se 
întâmpla foarte des. Avea și o soție în Mestre, care avea grijă de 
cei doi fii ai săi, pe care îl lăsa să-i vadă o dată pe săptămână. 

Bărbatul ieși să fumeze o ţigară în vreme ce Daria termina de 
dereticat în sufragerie, gândindu-se întruna la femeia care 
pretindea că se numește Sandrine Poupin. Se întreba dacă nu 
cumva greșise când o șantajase cerându-i bani ca să păstreze 
tăcerea, dacă n-ar fi fost mai bine s-o dea de gol și gata. Nu era 
teroristă, de asta era sigur. Pe vremea când controla 
pașapoarte, putea să miroasă teroriștii, sau cel puţin așa îi 
plăcea să creadă. Dar i se părea și mai ciudat că era o femeie 
pe fugă. Nu părea genul care să se sperie. Și mai era și machia 
lui greu pe care îl folosea, de parcă ar fi vrut să-și ascundă și 
mai mult identitatea. 

Poate că era bolnavă. Ar fi explicat multe, mai ales atitudinea 
ei faţă de lume. O boală de piele pentru care venise la 
tratament la unul dintre doctorii pentru care trebuia să faci 
împrumut doar ca să te consulte. Dar asta nu explica 
documentele false. 

Daria își iți capul. 

— Te caută o femeie, spuse ea pe un ton bănuitor. 

Pennelli detesta felul în care încerca să controleze și să-și 
bage nasul în afacerile lui. Probabil își închipuia că se culca cu 
toate clientele pe care le ducea cu taxiul pe apă, însă de când 
erau împreună se întâmplase numai de două ori și era imposibil 
să-și fi dat seama. Hotărât lucru, la mijloc nu era decât mintea 
ei găunoasă. 

— La ora asta? făcu el iritat. Și cine e, mă rog? 

— De unde dracu' să știu? 

Daria se întoarse în sufragerie iar Pennelli merse la intrare. 
Bănuia că urma să vadă vreo colegă sau vreuna dintre clientele 
lui dragi care avea o urgenţă. 

În schimb se pomeni nas în nas cu așa-zisa Sandrine, care 
purta un impermeabil închis până-n gât și machiajul ei strident 
de toate zilele. Pennelli văzu negru în fața ochilor. 

— Ce mama dracului cauţi aici? 

Se apropie de ea ca s-o arunce afară din casă și s-o ia la 
șuturi, dar nu reuși nici măcar s-o atingă. Femeia îl lovi în gât cu 
ceva greu, iar Pennelli căzu lat, incapabil să-și mai miște 
picioarele. 

Giltine trecu de el și se mișcă silențios spre sufragerie, unde 
Daria încă făcea curat. O apucă de gât pe la spate, apăsând cu 
antebraţul ca să oprească circulaţia sângelui și femeia își pierdu 
cunoștința în câteva secunde. Giltine o așeză pe jos, apoi se 
întoarse în hol ca să-l ia pe Pennelli care se chinuia din răsputeri 
să se ridice. Il lovi din nou cu un kongo, în același loc, iar de 
data aceasta bărbatul leșină. Kongo este un mic baston de lemn 
care poate fi ascuns și în palmă, cu două semisfere care se ițesc 
pe partea laterală a mâinii. E imposibil să fie identificat ca armă, 
mai ales dacă te prefaci că ţii mânerul unei perii. Dacă știi să-l 
folosești, poţi să rupi oase și să lovești puncte nevralgice. Giltine 
știa să-l folosească. 

II târî pe Pennelli în sufragerie, apoi îi legă pe amândoi cu 
bandă adezivă, le vări în gură câte o șosetă și le lipi buzele tot 
cu scoci. În cele din urmă îi așeză pe canapea astfel încât s-o 
poată urmări cu privirea. Cei doi deschiseră ochii aproape în 
același timp și se uitară la ea cu groază din ce în ce mai mare în 
timp ce își scotea impermeabilul și pantalonii și rămase 
acoperită doar de benzile pătate. Seara liniștită devenise un film 
horror, dintre acelea în care monstrul intră în casă sub înfățișare 
de înger pentru ca apoi să-și arate adevăratul chip. lar 
adevăratul chip al femeii care le intrase în casă era acela al unei 
mumii care duhnea a dezinfectant. 

— Acum știi cine sunt, îi spuse lui Pennelli, apoi merse în 
bucătărie. Se întoarse cu un cuţit de curăţat peștele și un aragaz 
de campanie care nu mai fusese folosit de ani întregi. 

Putea să-și înceapă lucrul. 


3, 


Dante și Colomba trecură graniţa cu Austria la ora 22 și 
hotărâră să înnopteze lângă Innsbruck, într-un hotel tirolez tipic, 
cu acoperiș și balcoane din lemn decorate cu mușcate violacee. 

Balcoanele fură elementul hotărâtor pentru Dante: în ciuda 
opririlor dese, pătimise mult pe parcursul călătoriei și n-ar fi fost 
în stare să rămână închis într-o cameră. Și așa străbătuse ultimii 
kilometri cu capul practic scos complet pe fereastră în ciuda 
frigului, iar Colomba îl prinsese în timp ce trăgea pe nas o 
pastilă care îl scosese din circuit câteva ore. 

După cina luată la o masă din afara restaurantului - Wiener 
Schnitzel cu cartofi și sos de fructe de pădure (Dante nu luă 
decât cartofii) -, Colomba primi întregul pat matrimonial, cu 
așternuturile lui incomode de o singură persoană. Inainte să se 
întindă, scoase pistolul din rucsac și introduse încărcătorul. 

Dante îi observă mișcările de pe balcon. Transportase cu chiu 
cu vai acolo un șezlong pe care urma să doarmă și fuma ţigară 
de la ţigară învelit în mai multe pături. 

— Nu ţi-l confiscaseră? | 

— Pe cel de serviciu da. Asta e al meu. Ți-l amintești? 

Ridică pistolul ca să-l poată vedea mai bine prin ușa cu geam 
întredeschisă. Era un Beretta Compact asemănător cu cel de 
serviciu, dar mai scurt și cu gloanţe mai puţin puternice. Fusese 
un cadou de la Rovere. Când o ţinea în mână, parcă dădea 
timpul înapoi. 

— Toate mi se par la fel. De o parte e un individ care apasă pe 
trăgaci, iar de cealaltă e un individ care sângerează. 

— Ăsta ţi-a salvat fundul, și la fel și mie. Așa că ai grijă cum 
vorbești. 

— l-ai dat un nume cum au săbiile din Game of Thrones? 

— „Nu știi nimic, Jon Snow”. 

Dante rămase năucit. 

— Ai văzut un serial? Tu?! 

— Ai uitat că am stat două luni în spital? Ceva tot trebuia să 
fac, zise ea cu autoironie. 

În realitate, serialul îi plăcuse și continuase să-l urmărească 
atunci când putea, chiar dacă deseori nu-și amintea cine cu cine 
era sau cine era rudă cu cine. O ţinea bine minte numai pe tipa 
cu dragonii care și-o trăgea cu cei mai șmecheri. 

— Și nu, nu are nume. În epoca modernă nu se folosesc. Alte 
întrebări? 

— Sunt doar uluit că unui gabor suspendat i se lasă armele 
personale. 

— Câtă vreme nu e acuzat de o infracţiune gravă, de ce nu? 
răspunse Colomba iritată. 

— Pentru că infracţiunea gravă poate s-o comită chiar cu 
arma personală. 

Dante rânji și înghiţi două pastile de forme și culori diferite, 
stropindu-le cu vodcă din minibar. 

— Uneori mă întreb cum de omenirea a supraviețuit până 
acum. 

Colomba așeză pistolul pe noptieră lângă un exemplar 
îngălbenit din Minunata lume nouă a lui Aldous Huxley pe care îl 
citea și stinse lumina. 

— Mai bine dormi, spuse ea. 

Apoi se dezbrăcă, rămase doar în maiou și slip și se strecură 
în așternuturi. 

Dante se bucura de lumina reflectată și de o vedere nocturnă 
bună. Ştia că ar fi trebuit să se uite în altă parte când Colomba 
se pregătea de somn, dar nu reușise. Dacă ar fi întins o mână 
prin geamul ușii, ar fi putut s-o atingă. N-o făcu, dar se bucură 
că în clipa aceea Colomba nu putea să-l vadă. Emoţiile lui erau 
limpezi chiar și pentru cineva care nu știa să citească micro- 
gesturile și poziția corpului. 

Incepi să devii obsedat. 

Cu ea se comportase întotdeauna ca și cum ar fi fost amândoi 
asexuaţi, găsea că era comportamentul cel mai potrivit, dar 
avea nevoie de tot mai mult efort ca să reușească. Ce îl făcea să 
se abţină și de la cea mai timidă tentativă de a o curta era 
certitudinea că ea nu era interesată, dincolo de experienţa care 
îi spunea că relaţia lor s-ar fi dus repede pe apa sâmbetei. Scuza 
pe care fetele din toată lumea le-o servesc suferinzilor nedoriți 
nu e neapărat falsă, uneori prieteniile chiar se strică. 

Insă de ceva timp, mai exact de când se întâlniseră din nou cu 
ocazia atentatului, dincolo de atracţia fizică simţea și altceva în 
stomac, ceva nou, care nu avea un nume clar, pentru că Dante 
nu voia să-i dea un nume. Și cu siguranţă nu era vorba de 
prietenie. 

Dante se roti pe şezlong și fumă o ultimă ţigară. Ce aiureal/ă. 
De parcă n-aveam destule pe cap. 

Se forță să se gândească la cealaltă femeie care îi chinuia 
visele într-un mod cu siguranță mai puţin plăcut decât o făcea 
Colomba și adormi cu gândul la o vrăjitoare cu limba albastră. 

N-avea de unde să știe că în clipa aceea vrăjitoarea era la 
operă. 


4. 


Giltine știa că un om poate înnebuni de la prea multă durere, 
de aceea micșoră flacăra, alternând arsura cu sufocarea și 
presarea membrelor, atentă să nu rupă vreun os. Pennelli 
leșinase de șase ori până atunci, dar nu-și schimbase niciodată 
versiunea. Nu vorbise cu nimeni, nu îi povestise nimănui despre 
ea. „Nu-mi folosea la nimic”, bâiguise el printre lacrimi și accese 
de vomă când îi scosese călușul din gură. Apoi i-l pusese la loc și 
apropiase flacăra de axila stângă, făcându-l să se încovoaie într- 
un urlet mut. 

Îl credea? Nouăzeci la sută da. Nouăzeci și nouă. Dacă ar fi 
fost un criminal călit sau un membru al vreunei echipe speciale, 
ar fi continuat să mintă în speranţa că urma să fie salvat sau cel 
puţin răzbunat. Însă Pennelli era slab și ar fi spus adevărul doar 
ca să înceteze tortura. 

Giltine se întoarse spre femeie, a doua victimă colaterală. 
Fuseseră inevitabile în cadrul planului ei, uneori chiar necesare. 
Dar dacă celelalte fuseseră prevăzute și calculate, Pennelli și 
partenera lui erau rodul unei anumite lejerităţi din partea ei. 
Vântul se înteţi, de afară se auzi sunetul apei, iar odată cu el 
veniră și vocile. 

Nu acum, imploră Giltine, dar morţii erau mânioși din pricina 
neatenției, din cauza greșelii ei. Glasurile se înteţiră, ea își 
acoperi urechile și porni televizorul, smulgându-i antena. 
Aparatul ieși de pe frecvenţă iar ecranul deveni gri și începu să 
păzâie. Ea ridică volumul la maximum. 

Zgomot alb și electric. 

Curăţenie. 

Vid. 

Zgomotul asurzitor îl trezise pe Pennelli și o făcuse pe Daria 
să deschidă ochii. Femeia avea chipul mânjit de rimel și sânge. 
Își spărsese nasul când se lovise de pământ în încercarea de a-și 
scoate călușul, apoi nu se rugase decât ca totul să se termine 
repede. Mugetele bărbatului continuau să ajungă la ea împreună 

cu mirosul acela oribil de cârnaţi la grătar. Când monstrul cu 
mască de plastic îi făcea ceva groaznic, gemetele deveneau mai 
iuți și mai înalte pentru ca apoi să se stingă într-o respiraţie 
anevoioasă. Apoi urmau rugăminţile disperate când monstrul îi 
scotea călușul și el implora, oferea, încerca s-o convingă să 
înceteze, pentru numele lui Dumnezeu. Şi cu ochii închiși știa 
exact ce se întâmpla lângă ea. Ar fi vrut ca monstrul să-i fi 
acoperit și urechile; ar fi încercat chiar să-i ceară asta, dar din 
gură nu ieși decât un geamăt. 

Acum și ea și Pennelli o priviră pe Giltine în extazul ei, pe 
vârfuri și cu brațele depărtate. Părea gata să aibă un atac de 
epilepsie. Văzură cum cade în genunchi și își acoperă urechile 
cu mâinile acelea oribile acoperite de bandaje. 

Daria se hotărî că acela era momentul potrivit, singurul 
posibil. Se rostogoli pe covor și odată ajunsă în coridor începu să 
se târască. Dacă ajungea la ușă și reușea s-o deschidă, poate că 
o vedea cineva. S-ar fi aruncat în canal mai curând decât să se 
lase prinsă. Însă nu ajunsese nici la jumătatea distanţei când 
mâna lui Giltine o înșfăcă de o gleznă și o trase înapoi, chiar 
dacă încercă să i se împotrivească folosind coatele și bărbia și 
genunchii. Unicul rezultat fu că-și rupse un incisiv. 

Inapoi în sufragerie, Giltine o ridică și o luă aproape cu 
afecţiune în braţe, nebăgând în seamă tentativele ei jalnice de a 
se elibera. Apoi îi apăsă cuțitul de pește pe gât și tăie. 

Pennelli văzu cum lama se afundă în carne urmărind conturul 
bărbiei. Rana se deschise ca o a doua gură. Văzu ceea ce nimeni 
nu crede vreodată că ar putea vedea, interiorul trupului femeii 
cu care a dormit, a făcut sex, a mâncat și s-a certat. Traheea ei, 
care parcă eructă când lama trecu prin ea, mușchii, vertebrele, 
rădăcina limbii. Apoi sângele care se scurse pe covor, în timp ce 
Daria își agita picioarele prinse cu bandă adezivă care parcă 
formau coada unei sirene. O sirenă care se agită tot mai fără 
vlagă până când Giltine o lăsă să cadă pe podea și se aplecă 
deasupra bărbatului. Pennelli avea o privire de nebun. Furia, 
groaza și suferinţa se contopeau într-un sentiment care ar fi 
putut arde lumea dacă ar fi putut să-l exprime. 

Dar nu mai avu ocazia. 

5, 


Dante se trezi la răsărit, dar era atât de toropit că îi trebui o 
oră întreagă să reușească să intre în cameră pentru un duș, pe 
care îl făcu ţinând fereastra larg deschisă, ceea ce făcu 
temperatura din baie să coboare la nivelul celei din Era glaciară. 
Colomba îl înjură și se spălă numai pe dinţi înainte să coboare la 
micul dejun, pe care Dante îl mâncă în mașină, cu portierele 
deschise. Își făcu o cafea la un ibric electric pe care îl conecta la 
priza brichetei. 

Luase cu sine un borcan de Black Ivory, care înlocuise în 
inima lui cafeaua Kopi Luwak chiar dacă aveau multe în comun. 
Kopi era făcută din boabe de cafea semidigerate de civetele de 
palmier, în vreme ce în Black Ivory boabele erau culese din 
excrementele unor elefanţi dintr-o rezervaţie. Dante trebuise să 
le macine înainte de plecare, ceea ce era un păcat de moarte, 
dar încerca să deschidă borcanul cât mai puţin ca să nu piardă 
aroma. Însă cafeaua nu ieși cum și-ar fi dorit, fie din vina apei, 
fie din vina cafetierei prea puţin folosite: aromele fructate și 
florale erau pronunţate, dar notele animale lipseau aproape cu 
desăvârșire. Bău oricum patru cești și ronţăi biscuiţi cu tărâțe. 

Colomba veni lângă el după ce își făcuse plinul cu crenvurști 
și ouă și îl privi cu ironie în timp ce el scutura stângace 
firimiturile. 

— Parcă ești un boschetar, îi zise. 

— Boschetarul ăsta a achitat nota de plată. Cu banii jos, 
răspunse el iritat. 

— Parcă erai lefter, de unde vin paraii? Nu că m-aș plânge. 

Colomba se așeză la volan și închise portierele apăsând pe 
buton, în aplauzele unui grup de copii. /napoi în viitor rămânea 
un film-cult și pentru noile generaţii. 

— M-am înţeles cu tipul de la recepţie. Îmi dă bani în avans și 
îi trece în cheltuielile tatălui meu vitreg, păstrând douăzeci la 
sută bacșiș, zise Dante cu rânjetul lui obișnuit. 

Colomba introduse cheia în contact, iar motorul rece elimină 
câteva dâre de gaz neaprins. 

— E ilegal. Nu-i corect. 

— Cred că se justifică, dată fiind situaţia. Cum ne mișcăm 
după ce ne întâlnim cu ziaristul? 

— Vedem pe parcurs, Dante. Și nu uita că sper să mă înșel. 

— Eşti atât de încăpăţânată că mă înduioșezi. 

Ajunseră la Berlin pe la ora 19 iar Colomba, pe care o durea 
spatele, refuză să conducă până la locul de întâlnire, mai ales 
într-o maşină atât de ţipătoare. Parcară lângă Berlin 
Hauptbahnhof și continuară drumul pe jos, traversând podul de 
lemn de peste Spree pentru ca apoi să meargă pe faleză. 

Colomba mai fusese în Germania, aproape întotdeauna în 
interes de serviciu, dar ultima oară văzuse Berlinul în urmă cu 
zece ani și pe fugă: avusese o întâlnire cu omologii ei germani. 
Acum, însoţită de scârţâitul scos de trolerul lui Dante, 
descoperea cât de fascinant era orașul acela care noaptea arăta 
ca un New York european, cu zgărie-norii lui în o mie de stiluri 
care contopeau vechiul și noul. Pentru o locuitoare din Roma, o 
metropolă atât de ordonată și curată era ceva aproape de 
domeniul fanteziei. 

Dante, în schimb, nu era în stare să aprecieze nimic și mergea 
cu privirea aţintită la asfaltul pe care călca. Plecase 
entuziasmat, dar entuziasmul se transformase rapid în teamă și, 
în cele din urmă, în ultimele câteva ore, în angoasă sufocantă. 
leșise din mediul lui, fiecare pas cerea efort, în fiecare cotlon 
vedea câte un pericol. lar Giltine nu mai era o entitate 
abstractă: i se părea că simte în aer izul de citrice pe care-l lăsa 
în urma ei. 

— Ești ok? îl întrebă Colomba, surprinsă de apatia lui. 

El dădu din cap nu foarte convingător. 

Sony Center e un complex de clădiri din Potsdamer Platz, 
format din șapte zgârie-nori și acoperit de o cupolă colorată care 
seamănă cu un cort de circ dar care reproduce forma muntelui 
Fuji. 

Pe toată suprafaţa Sony Plaza erau magazine, restaurante și 
berării cu mese exterioare, ticsite de persoane, ca în orice seară 
de sâmbătă care se respectă. Dintre localuri se ițea logoul verde 
Starbucks. 

— Acolo, zise Colomba, apoi se opri când își dădu seama că 
Dante se proţăpise ca un stâlp în mijlocul trotuarului de pe 
Bellevuestrafe. 

— Ce e? 

— Trebuie doar să-mi trag răsuflarea, minţi el. Din pricina 
mersului pe jos. 

— Ești mai în formă decât mine. Ce s-a întâmplat? 

El arătă spre mulţime. 

— Nu pot să intru în așa ceva. 

— Nu au pereţi și tavanul e înalt. E spart, zise Colomba și 
arătă spre grinzile de oțel care străpungeau cupola. 

Pentru Dante, însă, era ca și cum ar fi privit o capcană uriașă 
pentru șoareci. O parte a creierului lui știa că dacă ar fi pus 
piciorul acolo copertina s-ar fi prăvălit peste el și l-ar fi zdrobit. 
Aceasta nu era partea rațională, dar nu avea nicio importanţă. 

— Imi pare rău, spuse. A 

Colomba pufni și se uită la ceas. Întâlnirea era la ora 20 - mai 
erau doar câteva minute. 

— Cum arată labagiul? 

— Habar n-am. El trebuia să mă recunoască. M-a văzut într-o 
fotografie, răspunse el abătut. 

Colomba, înduioșată, îl bătu pe braţ. 

— Nu-i vina ta, Dante. Nu te mișca de aici, fără telefon nu te 
mai găsesc. 

Privirea înţelegătoare a Colombei îl făcu pe Dante să se simtă 
încă mai umilit. 

— Ok. Dacă reușesc, vin la tine, spuse el. 

Colomba se avântă în mulţime, iar Dante se deplasă câţiva 
metri pe trotuar ca să o poată urmări în continuare cu privirea. 
Se pomeni în fața peretelui unuia dintre zgârie-norii proiectaţi 
de arhitectul-vedetă Renzo Piano, unde pe un ecran uriaș se 
scurgeau fractali colorați alternaţi cu spoturi publicitare pentru 
un autoturism sport. Mașina era parcată pe o platformă înclinată 
lângă ecran. Câteva hostesse care purtau uniformă și mănuși 
albe se învârteau în jurul ei. Când Dante se apropie, ecranul 
reproduse imaginea uriașă a chipului său obosit, transmisă de o 
cameră ascunsă acționată de o celulă fotoelectrică. 

Rămase hipnotizat de ecran. 

Incepu să urmărească o mișcare în fundal, unde în spatele lui 
se formase o mică mulţime. O unduire ușoară îi atrase privirea, 
dar nu reuși să focalizeze bine. In vederea periferică îi rămase 
imaginea unui bărbat cu o geacă albastră care se întoarse brusc 
și își trase pe ochi o șapcă de baseball colorată. Dante înţelese 
cu o limpezime absolută și supranaturală că bărbatul se ferea 
de camera ascunsă. Prim-planul fusese o surpriză neplăcută 
pentru că nu voia să fie văzut. 

De către el. 

Descoperirea îl lovi ca un ciocan și reuși să șteargă într-o clipă 
efectele lunilor de terapie, teoriile și rațiunea. 

Colomba ieși din Starbucks cu un frappuccino - care 
descoperise că era rece, nu cald așa cum crezuse dintotdeauna 
- și privirea îi căzu asupra unui mic grup de persoane care căuta 
să atragă atenţia unui poliţist în trecere. Se adunaseră în jurul a 
ceea ce se temeau că putea fi o bombă. Când se apropie, 
înțelese că obiectul misterios era un troler abandonat. Al lui 
Dante. Însă el dispăruse. 


6. 


Colomba lăsă paharul să cadă și înșfăcă din zbor trolerul, 
strigând în stânga și-n dreapta Scuze și Sorry. Alergă spre 
ieșirea din piaţă. Când ajunse pe Bellevuestrafe, zări în 
depărtare spatele lui Dante, care alerga și dădea din mâini ca o 
marionetă. 

Colomba se luă după el dar, împovărată cum era de bagaje, 
nu reuși să recupereze distanţa. Depăși persoane care 
protestară că erau date la o parte și pe altele îngrijorate că se 
întâmpla ceva grav. Dante își continua alergarea, ignorându-i 
strigătele. 

Colomba își adună toată energia - dacă ar fi existat cursa 
olimpică la alergarea cu trolerul s-ar fi calificat fără îndoială 
printre primii - și se mai apropie câţiva metri de Dante, care 
trecea de pe un trotuar pe celălalt în aparenţă fără vreun motiv 
anume și încurca circulaţia. 

Când coti pe o stradă de-a lungul căreia se vedeau ultimele 
vestigii ale Zidului, Dante se ciocni de un cuplu de tineri și se 
prăbuși. 

Colomba dădu drumul bagajelor și străbătu ultima sută de 
metri într-un suflet, în vreme ce el, după o clipă de năuceală, 
țâșni înapoi în picioare ca o bilă de cauciuc. Veni în spatele lui și 
îl apucă de mijloc. 

— Dante. Te rog, calmează-te, eu sunt. Ce s-a întâmplat? 

El nu răspunse și încercă să se elibereze fără să dea semne că 
ar fi recunoscut-o. Parcă ar fi încercat să prindă o pisică 

sălbatică: o împingea și o mușca, privind cu ochii larg deschiși în 
gol. Colomba îl dezechilibră și îl trânti cât era de lung, apoi i se 
așeză pe burtă ca să-l imobilizeze. 

— Dante! Potolește-te, potolește-te. Calmează-te, te rog! îi 
spuse cu respiraţia întretăiată. 

Tinerii pe care-i lovise el o întrebară în engleză dacă avea 
nevoie de ajutor. Ea răspunse că era fratele ei epileptic și că nu 
era nicio problemă. Insistară să cheme un medic, dar Colomba 
le spuse că totul era sub control, iar cei doi își văzură în cele din 
urmă de treaba lor. Colomba se temea de sosirea autorităţilor, 
avea în rucsac un pistol pe care ar fi trebuit să-l declare imediat 
ce trecuseră granița. 

— Scuze, Dante, îi spuse și îi arse câteva palme. 

El nu se mai agită și începu să respire zgomotos cu gura 
deschisă. Ochii îi focalizară din nou. Colomba alese momentul 
potrivit pentru a treia palmă, și bine făcu, pentru că după câteva 
clipe Dante îi rosti numele. 

— Vrei să mai alergi? 

— Ce?... Nu..., bâigui el. 

— Ura, zise ea și se ridică din poziţia incomodă. 

Era leoarcă de sudoare. 

Dante se așeză încet în capul oaselor și clătină din cap. 

— Fir-ar a dracului... 

Încercă să-și încheie haina care se sfâșiase în faţă dar nu 
reuși. 

— Fir-ar a dracului, repetă el. 

— Hai să te ridic, zise Colomba și îi întinse mâna. 

El o apucă la fel ca un bătrân doborât de caniculă. Avea 
aceeași privire goală. Colomba se asigură că reușea să stea 
singur. Dante se bălăngăni, dar rămase pe picioare. 

— Cum te simţi? îl întrebă. 

— Nu grozav. 

_ Dante luă pachetul de ţigări, dar acesta se rupsese în cădere. 
Il așeză la loc în buzunar. 

— Vrei să-mi spui ce s-a întâmplat? Era să fac infarct. 

Gândurile lui Dante redeveneau coerente, iar odată cu ele 
veni și rușinea. Și furia împotriva lui însuși. 

— Nimic, murmură el. 

— Dante. Îți amintești de regula cu „fără rahaturi”? 

— Am văzut... 

Se blocă. 

— Am crezut că văd... 

— Pe Giltine? 

El oftă. 

— Am crezut că-l văd pe fratele meu. Am văzut cum a 
dispărut în mulţime... am încercat să-l prind din urmă. 

Primul când al Colombei fu: Stiam că nu trebuia să am 
încredere în el. Dar al doilea, imediat după primul, fu: £ vina 
mea. 

— Ok, spuse ea. Acum o să căutăm un hotel și mâine ne 
întoarcem acasă. 

— Te rog, CC, nu. 

— Cum adică nu? Nu-ţi dai seama ce s-a întâmplat? 

— A fost doar un episod. 

— Și dacă la următorul ajungi sub roţile tramvaiului? Sau te 
urci cu mașina pe cineva? Te-aș arunca în primul tren dacă n-aș 
ști că mai rău îţi fac. 

— Te rog. Nu poţi să lași totul baltă din vina mea. Nu acum 
când am ajuns până aici. 

O namilă de om de vreo cincizeci de ani, chel și cu ochelari, le 
atrase atenţia. Era înalt de aproape de doi metri, cu o burtă 
enormă. Ducea cu el valizele pe care Colomba le abandonase în 
timpul cursei nebunești de mai devreme. 

— Sunt ale voastre? întrebă el în engleză. 

— Da, răspunse Colomba și i le luă din mâini. Mulţumesc. 

Bărbatul continuă s-o privească. 

— Am spus „mulţumesc”, repetă Colomba. Cum se spune în 
engleză „marș dracului de-aici”, Dante? 

— Înţeleg cât de cât frumoasa voastră limbă, răspunse chelul 
într-o italiană stâlcită. În engleză nu știu, dar pot să vă traduc în 
germană, dacă vreţi. Chiar dacă n-am înțeles chiar tot, am 
priceput mesajul. 

Râse gros și îi întinse mâna lui Dante, apoi reveni la engleză. 

— Am alergat după dumneavoastră de la Potsdamer Platz. 
Sunt Andreas Huber, ziaristul de la „Inspektor”. Mă bucur să vă 
cunosc, domnule Torre. 

Dante, cu obrajii roșii din pricina pălmuielii, cu haina sfâșiată 
și pantalonii murdari de noroi, își zise că tocmai atinsese ultimul 
nivel de umilinţă. 

7. 


Se așezară pe terasa unui bar condus de niște turci, lângă 
Checkpoint Charlie. Sau, mai bine zis, lângă replica lui, cu doi 
actori care interpretau un paznic american și unul sovietic de 
cele două părţi ale unei graniţe imaginare. Un selfie cu ei costa 
doi euro. 

Dante se prăbuși pe un scaun și își strânse pe corp resturile 
hainei lui stil Duran Duran. Din fericire, barul vindea și ţigări, iar 
el le suda fără încetare, deschizând gura doar ca să comande 
vodcă rece și să traducă unele cuvinte pe care Colomba nu le 
înțelegea. Vorbea o engleză infinit mai bună decât ea. 

Andreas arăta mult mai puţin a onanist decât își închipuise 
Colomba și nici nu trăia cu mama lui. Viaţa părea să-l fi răsplătit, 
mai ales în privinţa aspectelor ei mai simple: mâncare, băutură, 
curtarea oricărei făpturi de sex feminin - ceea ce încercă să-i 
facă unei chelneriţe. Într-o engleză cu accent puternic, le 
povesti că fusese ziarist de investigaţie timp de zece ani pentru 
ca apoi să se ocupe aproape exclusiv de mistere și legende. 
Ghidul lui despre Berlinul magic vânduse o grămadă; aproape la 
fel de bine mersese și cartea despre Războiul Rece paranormal, 
în care povestea cum CIA-ul și KGB-ul se întărâtaseră reciproc 
cu atacuri telepatice și teleportări. Colabora cu numeroase ziare 
și reviste și deseori era chemat la televizor în calitate de expert. 

— Ideea nu e că aș crede tot ce scriu, spuse el golind a doua 
bere de un litru. Mă limitez la a nu lua nicio poziţie și a nu 
inventa nimic. Aduc în atenţia publicului scrieri care au circulat 
pe vremurile acelea și studii ale unor istorici. Ce-i drept, poate 
puţin cam excentrici, zise el și râse din nou. Berlinul e plin de 
povești, e orașul spionilor prin excelență și asta nu numai în 
filme. Aveţi idee câţi foști spioni din STASI, informatori și 
colaboratori, au rămas în circulație? 

Colomba și Dante clătinară din cap. 

— Douăzeci de mii. lar cei mai mulţi trăiesc aici. Sunt o sursă 
imensă de povești. Dar și voi doi... 

Îi privi de parcă ar fi admirat un tablou. 

— În următoarea mea carte am de gând să vorbesc și despre 
aventura voastră cu Tatăl, în special despre perioada de 
prizonierat a domnului Torre. Am citit despre tot ce aţi făcut. 

Dacă aveţi nevoie de un admirator sincer care să se arunce cu 
voi în lupta împotriva răului, spuneti-mi. Promit să intru la dietă, 
continuă și râse din nou. 

Colomba zâmbi. 

— O să ne gândim la asta, dar deocamdată nu avem nevoie 
decât de câteva informaţii despre un caz de care v-aţi ocupat pe 
blogul dumneavoastră, domnule Huber. 

— Andreas, vă rog. Pot să vă spun Colomba? 

— Desigur. 

— Care caz? 

— Incendiul din Absynthe. 

Andreas ridică sprâncenele, surprins. 

— A trecut o viaţă de om de-atunci. 

— Doi ani. 

— Nu i-am dedicat prea mult timp, mă tem. Ce vreţi să știți? 

Colomba îi aruncă o privire lui Dante. Țigara îi atârna într-un 
colț al gurii, iar el se uita la pahar de parcă să întreba ce era în 
el. 

— Ești atent? întrebă ea. 

Dante încuviinţă din cap fără să ridice privirea. Din partea lui 
nu urma să primească niciun ajutor. 

— Tot ce ne puteţi spune în afară de ce am citit deja, 
răspunse într-un târziu Colomba. 

Andreas clătină din capul său imens. 

— Nu știu prea multe în plus. Au trecut doi ani dar nu au 
apărut informaţii noi. Incendiul a avut loc în august, parcă, iar 
ancheta a confirmat că a fost vorba despre un scurtcircuit. 

— lar victimele erau drogate, nu-i așa? 

— Ciupercuţe magice, exact. Circula ideea că proprietarul 
localului era traficant, dar dat fiind că a murit, anchetatorii nu 
au aprofundat pista. Ca să fiu sincer, pe mine mă interesa doar 
povestea individului care l-a văzut pe Îngerul morţii, mă 
gândeam că aș putea s-o pun într-o carte. 

— Giltine. 

— Exact. Giltine... partea cea mai frumoasă. Vă deranjează 
dacă mi-aţi da o ţigară, domnule Torre? N-ar trebui să fumez din 
pricina inimii, dar din când în când câte una... 

Dante îi întinse pachetul fără să se uite la el, iar Huber îi făcu 
cu ochiul complice Colombei. Citise totul despre Dante, știa la ce 
să se aștepte. 

— Pot să-mi fac meseria doar pentru că am mulți prieteni în 
locurile potrivite - pompieri, spitale, poliţie - care îmi povestesc 
lucrurile cele mai ciudate care se întâmplă, continuă Andreas. 
Unul dintre ei e infirmier, iar pe atunci îmi povestise că exista un 
supravieţuitor al unui incendiu dintr-un local. Se spunea că 
sărmanul o văzuse printre flăcări pe Giltine, care venise să-l 
ducă în Infern. Infirmierul are origini lituaniene, mi-a explicat 
cine era Giltine și m-a făcut curios. L-am rugat pe prietenul meu 
să-mi dea de veste când bărbatul urma să-și recapete 
cunoștința, însă din păcate asta nu s-a mai întâmplat. A murit 
aproape imediat. 

— A descris-o pe femeie? întrebă Colomba. 

Andreas clătină din cap. 

— Nu. A reușit să spună doar câteva cuvinte. 

— Ai cercetat trecutul bărbatului? 

— Mi-ar fi plăcut. Din păcate, nu avea actele la el, trăsăturile îi 
fuseseră modificate de flăcări, amprentele digitale nu apăreau 
în nicio listă și niciun martor nu l-a văzut când a intrat în local 
înaintea incendiului. 

Desfăcu brațele. 

— După câte se pare, singura persoană care a văzut stafia nu- 
i decât o altă stafie. 


8. 


Dante lăsă bricheta să cadă cu zgomot pe masă, ca un copil 
care s-a săturat să aștepte. 

— Vă mulțumesc că v-aţi deranjat, Andreas. Dante e foarte 
obosit după călătorie și trebuie să găsesc un hotel potrivit 
pentru el, zise Colomba. 

— M-am gândit deja la asta! exclamă Andreas. Şi o să fim 
vecini, dacă sunteţi de acord. 

Le explică faptul că trăia în Munchen și că se afla la Berlin 
pentru un ciclu de conferinţe despre ultima carte despre STASI 
și că din cauza aceasta era găzduit de o asociaţie culturală care 
le oferea scriitorilor casă și masă: Literarisches Colloquium. 

— Le-am spus că sunteți prietenii mei și ar fi bucuroși să vă 
găzduiască într-o cameră superbă. 

Colomba ezită. Andreas, deși simpatic, era logoreic și lipicios 
și nu era sigură că-și dorea să-i încurce. Dante, însă, i-o luă 
înainte. 

— Are balcon? întrebă el. 

— Aproape, răspunse Andreas. 

În loc de balcon exista un birou cu bovindou făcut aproape în 
totalitate din geamuri și care dădea spre un parc plin de copaci. 
Dincolo de parc era lacul. Colomba, fascinată de descrierea 
locului, își lăsă deoparte uluiala și se hotărî să accepte invitaţia. 

Wannsee e un cartier din Berlin care se află la doisprezece 
kilometri de centru. Se poate ajunge acolo cu metroul, dar ea și 
Dante fură nevoiţi să recupereze mașina din parcarea gării și 
sosiră la apartament în crucea nopţii. Însă, înainte să-l lase să 
coboare, Colomba îl apucă pe Dante de umăr și îl scutură. 

— Revino-ți. 

— Ei, hai... 

— Dante, ne-am oprit pentru că ai insistat. Te-ai făcut de 
rahat față de admiratorul tău și e păcat, într-adevăr, dar dacă 
trebuie să te târăsc peste tot ca pe Rain Man, bag imediat în 
marșarier și te duc acasă. 

— Nu mă aşteptam să mă prăbușesc așa, CC, zise el plouat. 

— Vezi? zise ea. Nu am fugit. 

— Poate că ar trebui s-o faci. 

Ea îl bătu puternic pe spate. 

— Ți-am spus să încetezi! Îţi lipsește o doagă, dar eşti ca în 
gluma aia cu ceasul, o știi? Din când în când arăţi și ora corectă. 

— Nu din când în când, de două ori pe zi. Dacă folosești o 
metaforă măcar folosește-o corect. 

— Deja ești din nou enervant, ceea ce înseamnă că te simţi 
mai bine. Coboară. 

Deblocă portierele care se deschiseră pufăind și speriară o 
pisică enormă care se plimba printre frunzele uscate de stejar. 
Parcaseră în curtea unei vile, care la lumina lunii avea o siluetă 
vag gotică. Avea turle ascuţite și un portic de piatră cu trei arce 
cu geam care se deschidea deasupra parterului, unde se 
desfășurau evenimentele literare. La una dintre măsuţele din 
portic îi aștepta Huber, cu cheile de la camera lor și trei sticle de 
bere. 

— Gustarea de noapte! 

Colomba zâmbi și clătină din cap. 

— De-ajuns cu berea, mulţumesc. 

— Eu o să beau, zise Dante, deși Colomba se uită urât la el și 
ciocni cu ziaristul. Mulţumim pentru ajutor. Azi am fost... puţin 
obosit. 

— Nu vă faceți griji. Geniile au nevoile lor. Reușiţi să urcați 
două rânduri de scări? 

Dante trase adânc aer în piept de câteva ori. 

— Sigur, răspunse el cu mai mult elan decât afișase în 
ultimele ore. 

Chiar urcă în goană fără să respire: ţinu ochii închiși și se lăsă 
tras de Colomba, care apoi cobori din nou ca să ia valizele. 
Andreas, între timp, urca încet, pufăind și făcând treptele de 
lemn să scârțâie. Se simțea miros de mâncare și de cărți vechi. 

Pe lângă biroul cu bovindou, unde fusese pregătit un pat 
pentru o singură persoană, mini-apartamentul mai avea o 
cameră cu un pat matrimonial și baie. Exista și wi-fi rapid, iar 
Dante afișă primul zâmbet slab de pe ziua aceea: putea să-și 
folosească tableta. 

Andreas îi informă că la parter aveau o bucătărie comună în 
caz că le era foame. Puteau să-i folosească proviziile din frigider 
sau să facă niște cumpărături copioase la supermarket. Exista 
unul la distanţă de câteva minute și era deschis și noaptea. 

— Mulţumesc, dar suntem prea obosiţi, zise Colomba în timp 
ce Dante deschidea larg ferestrele duble ale studioului. Aţi spus 
că trupul necunoscutului nu a fost revendicat niciodată de rude, 
nu? Asta înseamnă că e încă la dispoziţia autorităţilor? 

— A fost îngropat după câteva săptămâni. O ceremonie tristă 
la care nu am participat. 

Apoi Andreas le ură noapte bună și ieși, iar Colomba veni 
lângă Dante. El stătea așezat pe pat, la bustul gol și bineînţeles 
fuma. 

— E un semn uite-atât de mare pe care scrie că e interzis, 
spuse Colomba. 

— Am deschis larg toate ferestrele. 

— Așa e, e frig de mori. 

Colomba privi pe fereastra centrală a biroului, observând lacul 
a cărui suprafaţă făcea cute în bătaia vântului și luminile 
galbene și roșii de pe chei. Sub ei, în curtea vilei, erau câteva 
măsuțe de fier forjat și scaune din același material. 

— Nu-i rău deloc aici. De ce nu te faci scriitor ca să ne mai 
plimbăm și noi moca? 

El mârâi. 

— Bănuiesc că nu e chip să găsesc niște alcool serios în locul 
ăsta. 

— Andreas a spus că aici jos e un bar, dar îl deschid doar la 
conferinte. 

— N-am nevoie decât de o clamă. 

— Și de complicitatea mea, pe care astăzi și pentru asta refuz 
să ţi-o ofer. Care sunt șansele ca individul fără nume să nu fie 
obiectivul lui Giltine? 

— Zero. Și nici faptul că a fost îngropat așa în grabă nu-mi 
sună bine. Oasele Rosei Luxemburg le au încă la gheaţă, iar pe 
el l-au făcut să dispară cât ai clipi. 

— Care ei? Parcă prietena ta lucrează singură. 

— Dar știe să facă rost de ajutoare când vrea, nu? Sun-o pe 
Bart și spune-i să-și contacteze colegii berlinezi ca să aflăm dacă 
știu mai multe. 

— Dacă îi cer încă o favoare va trebui să-mi sacrific primul 
născut. 

Dante făcu ochii cât cepele. 

— Vrei să ai copii? 

— Am un uter și îmi plac copiii. De ce nu, dacă-l găsesc pe cel 
potrivit? 

— De dragul vieţii pe care o avem. 

Colomba se așeză lângă el. 

— Dante, asta nu e viaţă. E doar un soi de angajament pe 
care ni l-am luat din motive pe care încă nu le înțeleg prea bine. 
Când o să se termine, totul o să fie mult mai normal. 

— Poate n-o fi viaţa ta, zise el trist. Te deranjează dacă fac 
duș primul? 

— Deloc, pentru că sunt atât de obosită că o să mă spăl 
mâine dimineaţă 

— Nu-i foarte igienic. 

— Vorbește cineva care cumpără medicamente de pe internet 
și le trage pe nas... 

Colomba merse să se întindă, iar când Dante ieși din baie, 
învelit cu pudoare într-un prosop, ea dormea deja înconjurată de 
ambalaje goale de Snickers și cu televizorul pornit pe un post de 
știri. Dante închise televizorul și intră în dormitorul lui, știind că 

nu urma să doarmă. Când auzi sforăitul Colombei prin ușa 
închisă dintre camerele lor, cobori pe fereastră folosindu-se de 
pervazuri și excrescenţe ale perete lui exterior. Îi era mai ușor 
decât să meargă pe scările acelea sufocante și până jos nu erau 
decât puţini metri. 

e 

În clinica elveţiană - nu cea mai recentă, ci aceea în care 
petrecuse aproape cinci ani după ce scăpase de la Tată - Dante 
reușea să urce pereți mult mai netezi și mai înalţi: important era 
să nu se uite în jos pentru că suferea de vertij. Când ajunse în 
curtea ticsită de copaci, studie ușa barului și descoperi că nu 
avea niciun sistem de alarmă. Deschise broasca folosind o liţă. 
Sub tejghea găsi o sticlă de vodcă plină pe o treime. Era o 
marcă de proastă calitate și era caldă, dar tot mai bună decât 
digestivele și vinurile germane de lângă ea. Vărsă conţinutul 
într-un pahar de cocktail și îl luă cu el la una dintre măsuțele de 
afară după ce închise totul la loc și lăsă douăzeci de euro pentru 
deranj. 

Apoi sorbi din vodcă încercând să nu-i simtă gustul, până 
când lacul începu să reflecte lumina zorilor și ciorile se puseră 
pe cârâit în copaci. În zona aceea, într-o altă vilă care se ridica 
la mică distanţă și fusese proprietatea generalului SS Reinhard 
Heydrich, fusese adoptată Soluţia finală. Acum, vila fusese 
transformată în muzeu, ca să amintească de Holocaust celor 
care credeau că nu a existat niciodată. 

Pe vremuri, dincolo de lac începea deja Berlinul de Est, iar 
până la căderea Zidului era imposibil să-l traversezi. Faimosul 
„Pod al spionilor” pe care americanii și sovieticii făceau schimb 
de prizonieri era la câţiva kilometri mai încolo. Dante ar fi vrut 
să-l vadă, să o convingă pe Colomba să dea o tură. Probabil că 
mi-ar face hatârul, îşi spuse cu amărăciune, și mi-ar lua și vată 
de zahăr dacă sunt cuminte. 

Podul Wannsee îi aminti de cel care trecea peste Pad, unind 
regiunile Lombardia și Emilia Romagna. Una dintre puţinele 
amintiri pe care Dante o avea din copilăria de dinaintea silozului 
era aceea cu podul colorat doar pe jumătate, cu vopseaua nouă 
care se termina exact la limita dintre cele două provincii și 
aștepta ca o echipă din partea cealaltă să finalizeze lucrul. 
Imaginea i se întipărise în minte chiar dacă nu reușea să se 
vadă pe el însuși sau persoanele care îl însoțeau. Dar poate că 

nu era decât una dintre multele amintiri fictive pe care i le 
implantase Tatăl. 

Aceasta era cel mai cumplit aspect al condiţiei lui: nu avea 
cum să știe dacă lucrurile pe care le avea în minte îi aparțineau 
sau nu. Uneori se simţea ca o fantomă printre cei vii, lipsit de 
consistenţă și slab ca o coală de hârtie. Nu era ciudat că pornise 
pe urmele unui frate care probabil că nu exista. l-ar fi dat măcar 
un fel de origine, de istorie. Se gândi din nou cum i se rupsese 
filmul la Potsdamer Platz, la nevoia urgentă pe care o simţise, la 
necesitatea de a-l urmări pe bărbatul care dispăruse în mulțime. 
Oare chiar se îndreptase în direcția în care mersese celălalt? In 
alergare i se păruse că da, dar acum totul i se deșira în minte. 

Aţipi așezat la masă, cu mucul unei ţigări între degete și se 
trezi amorțit și acoperit de rouă pe la șase și jumătate când o 
femeie de serviciu împinse un cărucior cu mâncare în sala de 
mese din spatele lui. 

In încăperea mare și luminoasă se afla o masă lungă de lemn 
plasată în fața geamurilor, astfel încât oaspeţii să poată admira 
lacul. Pereţii, ca de altfel toate suprafeţele disponibile din locul 
acela neobișnuit, erau acoperiţi de cărţi. Era greu de înţeles 
dacă instituţia era mai curând o bibliotecă prevăzută cu o 
locantă artistică sau invers. 

In timp ce Dante se întindea și își scutura pantofii de scrum, 
doi dintre musafiri se așezară afară să mănânce și îl priviră plini 
de curiozitate. Ințelese că trebuia să se prezinte. Descoperi că 
erau un poet egiptean și un traducător irlandez, cărora li se 
adăugară puţin mai târziu o poetă germană și o scriitoare din 
Liechtenstein. Grupul era atât de eterogen și interesant că 
Dante se pomeni angajat într-o discuţie despre bucătăria 
italiană și ţinu un soi de prelegere despre diferitele tipuri de 
cafea și cum se face distincţia între ele, promiţându-le tuturor o 
sesiune de degustări. La final, starea lui de spirit se 
îmbunătăţise considerabil. 

— Cu ce te ocupi, mai exact? îl întrebă scriitoarea din 
Liechtenstein. 

— În general cu oameni morţi sau răpiți. 

— Ah, scrii thrillere, răspunse ea, neînțelegând. 

Dante nu o corectă și continuă să-și ungă felia de pâine cu 
miere, privind cu dezgust minisalamurile care circulau pe masă 

și pe care Colomba le înșfăcă din zbor când își făcu apariţia un 
sfert de oră mai târziu. 

— Credeam că încă dormi. M-am mișcat cât am putut de încet 
ca să nu te trezesc, spuse ea. 

— M-am trezit devreme. 

— Mi se pare mie sau duhnești a vodcă? 

Colomba îl studie cu un ochi critic. 

— Ai stat aici și-ai turnat în tine toată noaptea, nu? 

— La un moment dat am adormit. 

— Nu credeam că ai curaj să cobori pe scări pe întuneric. 

— N-am coborât pe scări. 

Colomba ridică mâinile. 

— Nu vreau să știu nimic, probabil că m-aș enerva, zise ea 
liniștită, apoi devoră un sălămior cât degetul ei mare. 

— Ştii ce bagă-n chestiile astea, pe lângă sărmanii porci? 

— Mă doare-n cot, zise ea cu gura plină. Am sunat-o pe Bart. 

— Cu telefonul din cameră? 

— Știu că ai senzaţia că polițiștii sunt retardaţi, dar am sunat- 
o pe Skype de pe tableta ta. 

— E destul de sigur. 

— Data viitoare o să trimit un porumbel voiajor, deși probabil 
că alea l-ar mânca. 

Alea erau ciorile care acum se roteau cu zecile pe deasupra 
capetelor lor. 

— Mi-a găsit un berlinez cu care să schimbăm două vorbe. A 
trebuit să-i explic de ce, dar am rugat-o să nu mai spună 
nimănui. 

Nu fusese o discuţie ușoară, iar Colomba promisese să-i 
povestească totul odată ce se întorcea în ţară. 

Dante încuviinţă din cap. 

— Ok. 

— Așa că acum fă-mi plăcerea și du-te sus, spală-te, îmbracă- 
te și prefă-te că nu ești o bucată de balast. Hai, hopa sus! 

Dante se ridică. 

— Da, să trăiţi! 

9. 


Persoana de contact a lui Bart era un profesor de 
anatomopatologie care lucra la echivalentul german al 
LABANOF. Era și prieten cu ea și o vizitase de multe ori. Îl chema 
Harry Klein, ca pe asistentul inspectorului Derrik din serial, 
amănunt care nu-i scăpă lui Dante. Era un bărbat de șaizeci de 
ani mic și slab, cu barbișon bifurcat. Se întâlniră cu el la Spitalul 
Universitar Charité lângă Centru. Îi conduse la un local cu Street 
food vitaminic la câţiva pași de complexul universitar din 
cărămidă roșie. Erau doar câţiva studenţi tineri, așa că găsiră 
ușor un loc la o măsuță. 

— Bart mi-a spus că desfășuraţi o anchetă în legătură cu un 
incident de acum doi ani. Incendiul dintr-o discotecă, dacă nu 
greșesc, zise Klein. 

Pe lângă engleză, medicul vorbea și o italiană rudimentară, 
traducând cuvintele pe care Colomba nu le înțelegea. 

— Da. Chiar dacă ţin să precizez că nu e nimic oficial, 
răspunse Colomba. 

— Trebuia neapărat să precizezi, mormăi Dante în italiană 
oprindu-se din a-și sorbi extractul de nap. 

— Nu am efectuat personal autopsia, continuă Klein, dar 
departamentul meu s-a ocupat de ea și am aruncat un ochi pe 
rapoarte. Ce aţi vrea să știți? 

— Am avea nevoie să aflăm cauza morții, înainte de orice. Nu 
am citit decât ce s-a scris în ziare, zise Colomba. 

— Trupurile erau aproape toate acoperite de arsuri de gradul 
trei și patru, dar înainte de a fi carbonizate victimele au murit 
asfixiate de edem sau de șoc hipovolemic. 

— Care sunt cauzele obișnuite ale morţii în incendiu. 

— Exact. Cadavrele prezentau și traume extinse datorate 
prăbușirii diferitelor bucăți de clădire. 

— Există vreo șansă să fi murit înainte de incendiu? întrebă 
Dante. 

Medicul își descărcase cópii ale rapoartelor de autopsie pe 
agenda electronică și mai trecu o dată rapid prin ele pentru 
siguranţă, chiar dacă știa deja răspunsul. 

— Aş spune că nu. Cu toţii aveau funingine în bronhii, deci 
respirau în timpul incendiului. Am găsit și embolii în vasele 
pulmonare. 

Continuă, explicându-le că era vorba despre grăsimea 
corporală care intra în circuitul aerului după ce era topită de 
căldură, iar dacă se punea încă problema de circulaţie însemna 
că erau vii. 

— Dar ar putea să fi avut traume care să-i lase neputincioşi? 
Lovituri la cap, strangulări, lovituri în centrii nervoși? 

Klein oftă. 

— Ancheta voastră nu e oficială pentru că bănuiți că a avut 
loc o crimă care a fost mascată în accident? 

Colomba se aşteptase la întrebare. Ar fi vrut să inventeze un 
motiv altul decât cel adevărat, dar nu-i trecuse prin minte nimic 
credibil. 

— Din păcate da. Dar deocamdată e doar o ipoteză. 

— Datorată cărui fapt? 

— Nimic ce poate fi adus în fața unui tribunal. Sper că Bart v-a 
asigurat în ceea ce ne privește. 

Bărbatul se trase de barbă. 

— Da, m-a asigurat. Mi-a spus că oricare ar fi motivul, s-ar 
putea să merite să vă ajut, chiar dacă probabil urma să-mi 
turnaţi o grămadă de gogoși. 

— Glumea, spuse Colomba rușinându-se puţin. 

Klein oftă din nou. 

— Așa cum spuneam, multe corpuri erau măcar parțial 
carbonizate, cu fracturi perimortem și post-mortem din pricina 
dărâmăturilor. O urmă de agresiune violentă poate fi greu de 
depistat la nivelul structurii osoase și cu siguranţă imposibil în 
ceea ce privește țesuturile, doar dacă nu există tăieturi adânci 
făcute cu o armă albă. 

— Prin urmare nu puteţi exclude posibilitatea. 

— Pot să exclud posibilitatea că ar exista răni de apărare. 
Asta înseamnă că ar fi vorba despre un atac coordonat și foarte 
rapid, astfel încât niciuna dintre victime să nu fi reușit să 
reacționeze. Și asta într-o clădire în flăcări. Fără greșeli. La cine 
vă gândiţi? 

— La nimeni în mod special, minţi Colomba. 

— lată și gogoșile..., zise Klein. 

— Victimele au fost testate pozitiv pentru substanțe 
stupefiante - n-ar fi putut să le încetinească reflexele? interveni 
Dante. 

— Ipoteza voastră presupune un consum involuntar? Cum 
anume? Prin inhalare? 

În engleză era greu de înţeles dacă doctorul Klein era ironic 
sau nu. 

— Aveau urmă de toxicodependenţă cronică? 

— Nu. Dar ar fi putut fi consumatori ocazionali. 

— Rezultatele sunt aceleași și în cazul victimei fără nume? Din 
moment ce nu a murit imediat, poate că s-a descoperit și 
altceva, interveni Colomba. 

— Singurul lucru diferit e că e mult mai în vârstă decât ceilalţi, 
avea vreo șaizeci de ani. Și că suferea de o formă gravă de 
ciroză hepatică, precum și de malnutriție. 

— Nasol. 

— Foarte nasol. judecând după starea ficatului, nu mai avea 
de trăit mai mult de două luni. 

Dante tresări. Descoperise încă o piesă de puzzle pe care nu 
știa unde s-o pună. Dacă medicul spunea adevărul, Giltine 
comisese un masacru ca să elimine un muribund. 


10. 


Stând faţă în faţă cu Andreas, care insistase să-i ducă la prânz 
într-un restaurant specializat în supe de pe TauentzienstraBe 
(zonă în care Colomba s-ar fi plimbat cu plăcere în alte condiţii), 
reconstituiră lista cu victimele și adresele rudelor. Când 
rămaseră singuri, Dante și Colomba hotărâră că persoana cea 
mai interesantă era Brigitte Keller, sora proprietarului discotecii. 
O sunară de la un telefon public și le răspunse tatăl, care le 
spuse că fiica lui se mutase și că nu avea de gând să-i dea 
adresa unor străini. Puteau s-o caute la serviciu, dacă voiau 
neapărat. Colomba, auzind glasul frânt al bărbatului care 
încerca să rupă câteva silabe în engleză, nu insistă și îi ceru 
adresa de la serviciul fetei. 

Brigitte lucra ca barmaniţă la clubul Automatik din Kreuzberg, 
cartierul care în anii '80 și '90 fusese centrul scenei artistice și 

underground și rămăsese unul dintre cluburile cele mai 
frecventate de către tineri. Se găsea mereu pe primul loc printre 
localurile recomandate în ghidurile turistice. 

Dante o însoţise pe Colomba pentru ca apoi s-o zbughească 
mâncând pământul când se pomeni în faţa unei cozi de cel puţin 
o sută de persoane care așteptau să treacă de controlul de la 
intrare. În weekend, unele cluburi, printre care și Automatik, 
erau deschise fără întrerupere, puteai să intri vineri și să mai 
ieși lunea viitoare, dacă voiai, iar fluxul de persoane care venea 
într-acolo nu se mai oprea. Clienţii erau triaţi de către un individ 
îmbrăcat ca Hells Angels, care părea să aleagă la întâmplare. 
Colomba văzu cum sunt respinși un băiat cu şal de pene și o 
fată în rochie de seară și tocuri, în timp ce ea primi acordul cu 
un semn din cap. Preţ de o clipă se simţi mândră de tricoul ei 
alb de sub geacă. Măcar de-ar fi fost sânii. 

Depăși un coridor scurt, cu tavan atât de jos că Dante ar fi 
scâncit numai când l-ar fi văzut, și ajunse în sala de la parterul 
fostei fabrici de bere, care era mobilat cu materiale reciclate și 
măsuţe rotunde de metal uzate. Pe margini erau ușile care 
duceau la etajele superioare cu cele trei ringuri de dans și la 
subsolul cu camere întunecate în care se făcea sex în grup și pe 
nevăzute și unde Colomba speră să nu ajungă din greșeală. Nu 
că restul mediului i-ar fi picat mai bine. In local erau cel puţin o 
mie de persoane, din care măcar jumătate se aflau sub influenţa 
unui drog. Înfăţișările variau de la blugi la extravagantul costum 
al lui Adam cu adidași, de care nimeni nu părea să se 
sinchisească. În colţurile întunecate, cupluri hetero și gay 
schimbau efuziuni ale iubirii care altundeva ar fi fost considerate 
o ofensă la adresa pudorii. Valabil și pentru grupurile de trei. 

Singura notă pozitivă din punctul ei de vedere era atmosfera 
relaxată. Nu simțea vârfurile de tensiune pe care le găsise în 
discotecile italienești, în care grupulețe de indivizi cufundaţi în 
alcool erau gata să sară la bătaie din motive prostești, și nimeni 
nu încercase s-o agaţe cu vreo replică jalnică. Din punctul ăsta 
de vedere, trăiască Germania! 

Se îndreptă spre ringul de dans de la primul etaj, unde muzica 
tehno împroșcată de DJ-ul de la staţie încurajase la zbânţuială 
trei sau patru sute de persoane, goale sau îmbrăcate. Işi croi 
drum spre tejgheaua barului, în vreme ce bașii îi făceau 
stomacul să tremure. Băiatului de la casă, care purta o vestă de 

piele peste pieptul gol, îi urlă în engleză că o căuta pe Brigitte. 
După câteva clipe sosi o fată cu păr roz, ras pe o parte a 
capului, cu tatuaje pe braţe și piercinguri în buze. 

— la zi, făcu ea. 

— Am nevoie de zece minute din timpul tău. Am venit special 
de la Roma. Putem să mergem într-un loc mai liniștit? 

Cealaltă, uluită, schimbă câteva replici în germană cu un 
coleg, apoi o conduse pe Colomba prin ușa din spate în curte, 
unde muzica ajungea mult estompată. Colomba se prezentă și 
trecu direct la subiect. 

— Am nevoie să-ţi pun câteva întrebări despre Absynthe. Și 
despre fratele tău. Îmi pare rău, pentru că îmi închipui că e o 
amintire dureroasă. 

Brigitte rămase interzisă preţ de câteva secunde, apoi trase 
de timp cât ciupi o ţigară de la un tânăr care era în trecere. 

— De ce te interesează? 

— Pentru că am nevoie să înțeleg dacă a fost într-adevăr un 
accident. 

Era inutil să se învârtă în jurul cozii. Brigitte făcu ochii mari. 

— Și de ce crezi că n-a fost? 

— Tocmai asta trebuie să înțeleg. 

— Fratele meu a murit acolo, nu mi-e de-ajuns o replică 
generică. 

— Nu-i o replică generică, chiar încerc să înțeleg. Hai să 
spunem că un prieten de-al meu bănuiește că a fost vorba de un 
atentat, dar nu am dovezi ca să demonstrez asta. 

— Și de ce ar trebui să demonstrezi? Eşti ziaristă? 

— Nu. 

Brigitte o studie încordată. 

— Întreabă-mă ce-ţi trebuie, da’ să-i dăm bice, tre’ să mă 
întorc la lucru. 

— Ideea cu accidentul te convinge sau crezi că au rămas 
puncte neclare? 

— Nu am avut niciun motiv să nu cred ce s-a spus. Instalaţia 
electrică era veche, iar Gun avea de gând s-o repare. 

— Avea dușmani? 

— Din câte știu eu, nu. 

— Și era normal să rămână acolo până dimineața? 

— În weekend închidea foarte târziu. Ceilalţi care au murit 
erau de-ai casei cu toţii, prieteni și de-ai mei... și erau cu toţii 
oameni liniștiți. 

Brigitte privi în depărtare și Colomba îi oferi un răgaz, 
prefăcându-se că nu și-a dat seama că plângea. 

— Nu cred că erau chiar toţi prietenii tăi, spuse în cele din 
urmă. Pentru că există un bărbat care nu a fost identificat. 

Brigitte făcu o grimasă. 

— Așa e. 

— Ştii cum îl chema? 

— Nu. Poliţia a întrebat toate rudele și pe toți clienţii obișnuiți, 
dar nu a ieșit nimic la iveală. O fi fost doar în trecere, poate un 
turist, spuse Brigitte. 

— Turiștii care dispar din hoteluri sunt semnalaţi. Nu au avut 
loc dispariţii. Și era alcoolic în ultimul stadiu. Ar fi murit peste 
puţin timp. 

— Asta nu știam. Dar nu-mi vine nimeni în minte. 

— Putea fi traficantul de ciuperci? Sau crezi că era dintre 
ceilalţi? 

— În local nu era marfă din asta, zise Brigitte, din nou 
tensionată. 

— Au găsit urme de droguri în sângele tuturor victimelor. Și în 
al fratelui tău. E unul dintre motivele pentru care credem că a 
fost un atentat. 

Brigitte o scrută din nou cu privirea. 

— Eşti sigură că nu ești reporter? Sau gabor? 

— Vreau să fiu sinceră cu tine. Am fost polițistă, dar nu mai 
sunt. 

— Ce-ai făcut? 

— Prea multe întrebări. 

Brigitte zâmbi pentru prima oară, părând brusc mai tânără, 
aproape o fetiță. Dar redeveni imediat serioasă. 

— Un lucru îţi spun sigur, Gun a încercat de toate, dar nu era 
nici dependent și nici traficant. N-ar fi lăsat pe nimeni să vândă 
droguri în local. 

— Atunci tu cum ţi-ai explicat asta? 

— Nicicum. Probabil cineva a făcut-o de oaie cu examinarea... 
corpurilor. 

Îi fusese greu să termine fraza și tăcu alte câteva clipe. 

— Voiam să cer o a doua analiză, dar procurorul a hotărât să 
închidă ancheta și mie mi-a fost bine așa. 

— Chiar îmi pare rău. 

Brigitte ridică din umeri. 

— Ca să-ţi spun cât de atent era fratele meu la unele lucruri, 
voia să instaleze un sistem de supraveghere ca să se asigure că 
nimeni nu vinde droguri în local. Păcat că n-a mai apucat. Te-ai 
fi lămurit. 

Colomba încuviinţă din cap, îi părea rău și ei. 

— Pot să te întreb dacă fratele tău avea o relație? 

— Nu stabilă. 

— Ştii dacă se întâlnise cu vreo tipă nouă în ultima vreme? 

— Când conduci un local, asta e ultima ta problemă. Chiar 
crezi că n-a fost un accident? Pentru că eu nu m-am gândit 
niciodată la asta, iar acum am o groază de îndoieli... 

— Jur că nu știu nimic mai mult decât ce ţi-am spus. 

— Și dacă afli ceva îmi spui? Gun era de treabă. Nu merita 
asta. Și nici ceilalți. 

— Îți promit, zise Colomba, sperând să se poată ţine de 
cuvânt, ceva ce în ultima vreme nu-i prea ieșise. 

Brigitte încuviință și se pierdu câteva secunde în propriile 
gânduri. 

— Nu era nicio femeie nouă. Și nu se plângea de vreuna care 
să-l pândească, dacă la asta te gândeai. Acum trebuie să mă 
întorc la bar. 

— Scuze, ţi-am răpit deja prea mult timp. Ultima întrebare, știi 
cine trebuia să monteze camerele? 

— Nu. Mi-a spus că era cineva care făcea asta de puţin timp, 
dar altceva nu știu. 

Colomba îi lăsă numărul de la Colloquium. 

— Mai rămân acolo câteva zile. Dacă reușești să-ţi dai seama 
cine e, mi-ar plăcea să stăm de vorbă. 

Brigitte puse bine biletul și îi zâmbi din nou, de data aceasta 
mai relaxată. 

— Bine. Între timp, dacă ai chef să te întorci, întreabă de mine 
la intrare și te scap de coadă, ok? Poate bem ceva. 

Colomba îi mulţumi, întrebându-se dacă fusese un avans. 
Orice ar fi fost, ea era de cealaltă parte a baricadei și abia 
aștepta să se întoarcă în Italia ca să termine o discuţie pe care o 
începuse cu un anumit poliţist atletic. 

Îl regăsi pe Dante, care se bălăngănea plictisit pe stradă. 
Merseră împreună cu Andreas la un restaurant indian deschis și 
noaptea pe care voise ca ei să-l încerce. Se așezară în curtea 
interioară, folosită numai pe timp de vară. Personalul le oferi cu 
amabilitate și niște pături pentru picioare. Il tratau pe Andreas 
ca pe unul de-al casei pentru că mergea acolo de fiecare dată 
când trecea prin Berlin. Dante se îmbuibă cu legume tandoori și 
bere Meera, ea luă pui foarte picant cu condimente, iar Andreas 
comandă mai mult sau mai puţin tot ce era pe meniu. 

— Aţi avut succes în căutările voastre? întrebă el. 

— Încă suntem la început, zise Dante. 

— Andreas, nu aţi vorbit niciodată cu bărbatul fără nume, nu-i 
așa? întrebă Colomba. 

— Nu, v-aș fi spus. E un zvon care a ajuns și la urechile mele. 

— La prima mână? 

Andreas făcu semn că se îndoia. 

— Mi-a fost vândut așa, însă... Voi aţi descoperit ceva? 

— Doar că era puţin probabil să frecventeze locul ăla. Din 
rezultatele autopsiei nu-mi dau seama cum reușea să stea în 
picioare. Totuși, el e cel care a supravieţuit cel mai mult, zise 
Colomba. 

— Poate că urmase un antrenament special ca să reziste, 
propuse Andreas mestecând o turtă naan cu brânză. 

— Și cam ce fel de antrenament te poate face să reziști la 
foc? 

— Programare neurolingvistică, spuse Andreas. Le făceau 
asta agenţilor speciali KGB. Îi duceau în deșert și îi sugestionau 
astfel încât să simtă răcoare. Creierul nostru are resurse pe care 
nici nu ni le închipuim. 

— Sunt sigură că există altă explicaţie, spuse Colomba 
sceptică. 

— Oricum, e posibil să fie un fost spion, interveni Dante. Aveţi 
contacte în lumea fostului STASI? Aţi putea să lansați o 
întrebare? 

— Contacte? Știţi câţi au încercat să-mi vândă memoriile lor? 
Mă săturasem să le explic tuturor că în general eu sunt cel care 
vinde. 

Râse din nou, apoi începu să povestească o serie de anecdote 
despre RDG pe care Dante le găsi extraordinare iar Colomba 
extraordinar de plictisitoare și care continuară până când un 

taxi îi lăsă la Colloquium, unde avea loc o petrecere aniversară. 
Se întâmpla frecvent ca vila să fie închiriată când nu existau 
conferințe în program, iar banii încasaţi astfel contribuiau la 
cumpărături. 

Colomba își închipui că cei doi conspiraţioniști urmau să se 
întâlnească la party și să pălăvrăgească în continuare și abia 
aștepta să scape de ei și să-și termine cartea. Dar încă înainte 
să ajungă în cameră începu să i se facă rău. 


11. 


Totul începu cu o senzaţie de ameţeală și euforie pe care 
Colomba o puse iniţial pe seama alcoolului și oboselii de peste 
zi. 

Îi fu greu să urce scările și trebui să se sprijine de perete în 
timp ce râdea ca o nebună. Continuă să râdă până când ajunse 
în cameră, unde puţin mai târziu sosi și Dante, într-o stare nu 
mult mai bună decât a ei. 

— Trebuie să bem mai puţin, îi spuse și izbucniră amândoi în 
râs. 

Dante se aruncă pe patul din birou, care i se părea că se 
clatină ca o plută. Din grădină se auzeau acordurile canțonetei 
Mamma mia, iar prin ușa care despărțea cele două camere 
încercă să-i explice Colombei că ABBA erau cea mai mare 
bombă mediatică din istoria muzicii. 

— Cu toţii cred că ar fi patru, da? urlă el. Alea două care 
cântă, tipul cu chitara și mai e ăla care cântă la pian. Și-atunci, 
cine bate la tobe? Dar basul? De fapt ABBA sunt cel puţin șase, 
dacă nu mai mulţi. Cer dreptate pentru cei doi necunoscuţi! 

Din cealaltă cameră, Colomba răspunse cu un acces de râs 
isteric, în vreme ce Dante avea senzaţia că patul se rotea atât 
de repede că vedea străfulgerări colorate. Bâjbâi după sticla cu 
apă de pe podea, dar drumul până la gură dură o eternitate. 
Timpul se dilată, poate cad într-o gaură neagră. Apa din gura lui 
avea mii de nuanţe de gust, câte una pentru fiecare mineral 
topit în ea și pe care Dante le așeză în ordinea din tabelul 
elementar, inventând treptat noi elemente care era sigur că 
urma să fie descoperite foarte curând. Intre timp, tavanul boltit 

al camerei se descompunea încet, transformându-se într-un 
desen pixelat, ca în jocurile video vechi. În clipa aceea înţelese. 

M-au drogat. 

Avu senzaţia că descoperirea acceleră procesul. Tavanul se 
topi și dezvălui cerul nopţii pe care se rotea o lună enormă, apoi 
se închise din nou și se transformă în acoperișul cu zăbrele al 
silozului. Doar că zăbrelele erau din neoane verzi și roșii, care 
pulsau pe ritmul muzicii din curte. 

Paradoxal, nu-i era frică. De fiecare dată când simţea că 
teama îi crește, o ţinea sub control prinzând gândurile care 
goneau în toate părțile și se transformau în balonașe din benzile 
desenate și îi ieșeau pe nas și pe urechi. Ştia cum să se 
comporte pentru că știa ce i se întâmpla. Începuse un trip, o 
călătorie cu LSD. Doar că efectul era mult mai puternic decât 
când încercase voit, în tentativa nereușită de a debloca amintiri 
îngropate. Călătoria pe care o avea în faţă era ca... ca o ceașcă 
de cafea pe lângă un pachet de nitroglicerină. 

Comparaţia nu însemna nimic, dar cuvântul „nitroglicerină” îi 
umplu gura. 

Ni-tro-gli-ce-rină. 

Exploziv uleios. 

Ulei exploziv. 

Ştia că nu trebuia să închidă ochii pentru că halucinaţiile ar fi 
câștigat avantaj, era nevoie să rămână ancorat în realitate. 
leșea din discuţie să se ridice din pat, așa că se roti și căzu pe 
podea. De acolo începu să se târască spre troler, o manevră 
complicată din pricina faptului că trupul i se transforma în 
gelatină. 

Intre timp, în cealaltă cameră, Colomba încetase să mai râdă. 
Spre deosebire de Dante, nu mai luase niciodată LSD și nici nu 
fumase iarbă. Singurele halucinaţii pe care le avusese erau cele 
date de atacurile de panică, dar acelea erau doar umbre despre 
care știa că nu există. 

Acum, în schimb, imaginile din faţa ei căpătau tot mai multă 
substanţă în timp ce drogul îi invada receptorii din creier și îi 
manipula percepțiile. Lanţurile care atârnau din tavan, zumzetul 
mașinăriilor, masa de operaţie care luase locul patului deveniră 
reale. Acidul lisergic îi alteră și conștiența, dându-i senzaţii 
limpezi și absolut false în legătură cu ce se întâmpla. Nu mai era 
în Germania, ci în varianta personală a Lumii Noi, unde fiinţele 

omenești erau crescute încă din pântecul matern ca să ocupe 
un loc bine stabilit în societate. Ea fusese născută ca să devină 
oficial de poliţie, dar ceva nu funcționase pe parcursul 
tratamentului. Din cauza asta fusese trimisă înapoi în Atelier ca 
să fie reparată. lar procesul urma să fie dureros, foarte dureros. 

Ușa camerei se deschise încet și Colomba începu să tremure. 
Era momentul de care se temea, în care mecanicul urma să-i 
smulgă tot ce nu era bun, tot ce o făcea tristă și nesigură. Și iată 
că el apăru, o siluetă monstruoasă care pufnea și mârâia, 
diformă, mai degrabă urs decât om, cu ochii roșii ca o flacără. In 
mână ţinea un instrument metalic lung care arunca scântei 
orbitoare. 

Mecanicul se aplecă deasupra ei și Colomba nu reuși să miște 
niciun deget. Speră doar ca totul să se termine repede. 
Instrumentul se topi în faţa ochilor ei și preţ de o clipă își 
dezvălui adevărata natură. Era un cuţit de bucătărie, iar mâna 
care îl ţinea era aceea a unei ființe omenești. Dar era prea 
târziu, iar Colomba își acceptă destinul. 

Mecanicul ridică lama, dar ceva care mișca prea repede 
pentru ca ea să-i distingă forma se lovi de el, generând unde 
cinetice șanjante. Mecanicul și nou-venitul căzură într-un nor de 
praf ca în desenele animate și începură să-și contorsioneze 
trupurile pe podea, mârâind și ţipând. In cele din urmă, silueta 
unui bărbat se târi spre pat, lungindu-se de parcă ar fi fost de 
cauciuc. 

Ea urlă și încercă să se dea înapoi, dar vocea lui Dante îi șopti 
la ureche să stea liniștită. 

— Imediat trece tot, nu-ţi face griji. Bea, spuse el. 

Îi turnă în gură un lichid amar, pe care Colomba se chinui să-l 
înghită, apoi o luă în braţe și o legănă până când îi trecu frica. 
Colomba se cuibări în poziţie fetală, iar Dante se lipi de spatele 
ei, continuând să-i șoptească vorbe liniștitoare. 

Colomba avu nevoie de două ore să-și recapete luciditatea, 
două ore care fură ca un somn în care nu dormi. Treptat înţelese 
ce i se întâmplase și se simţi mai puţin agitată și mai liniștită. In 
cele din urmă reuși să-l privească pe Dante și să-i distingă 
chipul, chiar dacă străbătut din când în când de străfulgerări 
colorate. Avea o vânătaie imensă deasupra ochiului drept și 
urme de sânge pe gulerul cămășii. 

— Salut, îi spuse el. 

— Salut... mă simt... 

Se blocă. 

— E greu de spus, de acord. Dar acum că ai revenit pe 
pământ, te anunţ că avem de rezolvat o mică problemă. 

Colomba se uită spre locul în care îi arăta Dante, 
descoperindu-l pe podea pe Andreas, care avea capul spart. 


12. 


Din fericire, Andreas nu era nici mort și nici nu se afla în stare 
gravă. Dante îl lovise cu suportul de alamă al lămpii de pe 
noptieră. Îl luase prin surprindere - deși nu suficient încât să 
evite o scatoalcă în față dar lovitura doar îi tăiase scalpul și îl 
făcuse să-și piardă cunoștința. Apoi Dante îi pusese cătușele pe 
care Colomba le luase cu ea. Se chinuise puţin să-i prindă 
încheieturile și îi turnase în gură o jumătate de sticluță de 
calmant. Andreas dormea buștean. 

Colomba era din nou lucidă dar se simţea ciudat. Se trezise 
chiar dacă era patru dimineaţa, iar percepţia ei asupra culorilor 
încă era alterată. Privi pe fereastră lacul întunecat și zări 
străfulgerări în culorile curcubeului. 

— Întotdeauna e așa? îl întrebă pe Dante în timp ce-și bea 
ceașca de cafea pe care i-o pregătise el. 

— E diferit de la o persoană la alta. Nu că aș avea cine știe ce 
experiență, n-am luat decât de două ori. 

Colomba bău cafeaua și pentru prima oară nu avu nimic de 
comentat. Probabil pentru că deja avea un gust neplăcut în 
gură. 

— Cum poate să-ţi placă să iei așa ceva... 

Înţelese că era o critică implicită și la adresa celui care tocmai 
o salvase, așa că se redresă imediat. 

— N-aș mai fi rezistat nicio clipă singură. Mulţumesc că m-ai 
ținut în braţe. Aveam nevoie. 

— Și eu, zise Dante și binecuvântă întunericul din cameră, 
care ascundea faptul că roșise până-n vârful urechilor. 

Nu era nevoie să-i explice că își petrecuse ultima oră 
încercând să-și convingă o anumită parte a corpului să stea 
liniștită cât rămăseseră îmbrățișaţi. 

— Cum de ai reușit să reacţionezi? întrebă Colomba. 

— Dacă știi ce ţi se întâmplă, e mai simplu să controlezi 
efectele, răspunse Dante, bucuros că putea să schimbe 
subiectul. Am luat imediat clorpromazină, aceleași flacoane pe 
care ţi le-am dat și ţie să le bei. E un antidot bun pentru 
halucinogene. 

— Ce, ești Batman de cari chestiile astea la centură? 

Dante tuși stânjenit. 

— Nu. Mi le-au prescris. 

Colomba nu spuse nimic și el continuă. 

— E pentru schizofrenicii și bipolarii care nu reacţionează la 
alte tratamente. Din câte se pare, mă încadrez în una dintre 
cele două categorii. Ar trebui să iau în fiecare zi, dar nu iau 
decât în momente de urgenţă, ca ieri. 

— De asta erai așa sfârșit? 

— Da. Dar mai aveam puţină substanţă în circuit, m-a ajutat 
până am făcut din nou plinul. Ce facem cu Andreas? Îmi închipui 
că iese din discuţie să-l tăiem bucățele și să-l aruncăm în lac. 

Colomba făcu o grimasă feroce și Dante văzu cum aruncă 
raze verzi din ochi. Erau ultimele zvâcniri ale drogului, dar 
părură atât de reale că Dante tresări. 

— Depinde cum răspunde. 

Il așezară în capul oaselor pe patul lui Dante lăsându-i 
cătușele la mâini și după vreo jumătate de oră lui Andreas îi 
reveni cunoștința. 

— Puteţi să-mi daţi puţină apă? îngăimă el. 

Dante îi turnă în gură din sticlă. Ar fi vrut să-i dea cu ea în 
dinţi, dar combinaţia de drog și antipsihotic îi reducea 
agresivitatea la minimum. 

Colomba îi flutură cuțitul pe sub nas. 

— Ce aveai de gând să faci? 

Andreas ridică din umeri. 

— Nimic. Am trecut pe la voi pentru că am auzit zgomote 
ciudate. lar el a sărit pe mine. Mi s-a părut că era drogat. 

— Crezi că te crede cineva? 

— Cred că o să mă creadă cu toții. 

Dante îl citea și era uluit. 

— Minţi. Dar, trebuie să recunosc, te descurci foarte bine. 
Prea bine. Pot să fac un mic experiment, CC? 

— Te rog. 

Luă cuțitul și îi așeză vârful pe obrazul drept al lui Andreas. 

— Ce zici dacă-ţi scot un ochi? In fond, ai doi. 

— Cred că n-o s-o faci. 

— Nu mă cunoști așa de bine. Poate te înșeli. 

— Ce e viaţa fără puţină adrenalină? 

Dante îl scrută din nou cu privirea, apoi se lăsă din nou să se 
sprijine de spătarul scaunului, lăsând cuțitul pe birou. ` 

— Mereu ai fost așa? Omorai cățeluși când erai mic? ţi 
chinuiai prietenele de joacă? 

Andreas nu spuse nimic, dar ceva îi scânteie în ochi. 

— Cum aveai de gând să scapi? îl întrebă Colomba. 

— LSD-ul împinge oamenii să facă lucruri tare urâte. Mai ales 
pe aceia care se caţără pe pereţi noaptea, spuse el cu 
nonșalanţă. O, da, te-am văzut. 

— Crimă prin suicid, zise Colomba. 

— Știi că nu poţi să dovedești nimic și că te-ai face de râs 
pentru a nu știu câta oară. Ești obișnuită să dai rateuri, nu-i așa? 
De asta umbli cu unul ca Torre. 

Colomba își impuse să nu-i dea satisfacţie și rămase 
impasibilă. 

— Termină cu spectacolul. De ce voiai să ne omori? 

Andreas zâmbi. Având dinţii murdari de sânge, nu era o 
priveliște prea plăcută. 

— Chiar crezi că eu voiam să vă omor? zise el. 


13. 


Lui Andreas nu-i păsa deloc de victimele din Absynthe. Zero, 
zip, zilch, nada cum zicea Joker în desenele animate. Dar asta 
nu era cu siguranţă ceva nou. Puţine erau lucrurile de care îi 
păsa lui Andreas. 

lar astea fie puteau fi băgate în gură, fie putea să-și vâre 
membrul în ele. Paraii nu-i foloseau decât ca să-și satisfacă 
acele două părţi ale corpului pe care le preţuia atât de mult. Ca 
să câștige bani, în primii ani când lucra ca ziarist independent 
făcuse tot ceea ce mulţi dintre colegii lui nu aveau curajul să 
facă. Le luase interviuri unor persoane care trecuseră printr-un 
doliu sau unor femei care tocmai fuseseră violate, îl făcuse pe 

un pedofil să-i povestească ce îl excita, extorcase martori 
reticenţi, schimbase informaţii cu criminali de diverse soiuri. 

Andreas cunoștea diferența dintre ce e corect și ce e greșit, 
dintre bine și rău, dar nu avea nicio motivaţie să respecte 
morala obișnuită, așa cum nu-l interesau iubirea romantică sau 
prietenii. Fiind un om citit, știa foarte bine că suferea de ceea ce 
psihiatrii numesc „tulburare antisocială a personalităţii”. Ca să 
ne înţelegem, era la fel ca Harry Lee Oswald sau Ted Bundy, 
chiar dacă el considera crima un instrument care trebuia folosit 
cu parcimonie, ca atunci când hotărâse că părinţii lui în vârstă 
începuseră să devină un pic prea invazivi. Și cu violenţa trebuia 
să aibă grijă. Pentru că atâta vreme cât nu-l cunoștea nimeni, 
putea să-și facă de cap, dar acum mutra lui apărea la TV, graţie 
muncii sale asidue. Cotrobăia prin arhive vechi, găsea ufologi și 
sataniști care se ascundeau de lume, iar dacă nu voiau să 
colaboreze îi convingea el să o facă: Andreas avea fler pentru 
poveștile bune. 

Ca aceea a lui Giltine. Spre deosebire de ce îi povestise 
Colombei, mersese în spital și încercase să-l tragă de limbă pe 
bătrânul ars. Îşi convinsese un prieten infirmier să-i facă o 
înțepătură ca să-l trezească. În afară de numele Giltine scosese 
de la el și câteva cuvinte în rusă pe care nu le înțelesese, cu 
excepţie unuia care însemna „alb”, dar care scos din context 
nu-l ajutase mult. Andreas își văzuse povestea înaintea ochilor. 
Un bărbat fără identitate care vorbește rusă și e ucis de o 
femeie misterioasă? Ce putea fi mai bun? Putea să scrie o carte 
pornind de la ea, nu doar o serie de articole. Dacă mai adăuga și 
câteva frânturi despre RDG, știa că mii de persoane urma să fie 
dispuse să ia totul ca literă de lege. Că era sau nu adevărat, lui 
nu-i păsa deloc. Zero, zip, zilch, nada. Când se întorsese acasă 
anticipând cu voluptate scrierea cărții - chestia asta chiar îi 
dădea o plăcere aproape fizică - ea se afla deja acolo. 

(J 

— Giltine? întrebă Colomba cu gura uscată. 

— Giltine, răspunse Andreas. Nu ştiu ce ați văzut cât ați fost 
drogați, dar ea cu siguranță arăta mai rău. 

— Ai văzut-o la față? întrebă Dante nerăbdător. 

— Avea o mască. Era de cauciuc, se lipea de piele. Cum li se 
pune arșilor, dar avea și gura acoperită. Avea brațele bandajate. 
În rest, era o femeie de talie medie. 

— S-a ars în timpul incendiului din Absynthe? sugeră 
Colomba. 

— M-am întrebat și eu. Dar nu trecuseră decât două 
săptămâni, iar dacă ar fi avut arsuri atât de extinse n-ar fi 
umblat așa pe-afară. Și nu s-ar fi mișcat cum se mișca. 

e 

Când se pomenise în fața ei, Andreas încercase să 
reacționeze și alergase la sertarul biroului în care ţinea spray-ul 
paralizant, dar femeia bandajată ajunsese înaintea lui, fără ca 
Andrea să înțeleagă cum reușise. Parcă asistase la trucul unui 
magician care își face asistenta să dispară: clipești și brusc ea 
apare în cealaltă parte a scenei, ţinând în mână un buchet de 
trandafiri. Doar că Giltine ţinea în mână un cuţit de vânătoare, 
din acela cu lamă zimţțată stil Rambo, și îl rotea între degete ca 
un fulger. 

e 

— Mi-a spus că dacă mai fac un pas mă omoară, apoi mi-a 
explicat ce trebuia să fac ca să rămân în viaţă. 

— Să lași baltă povestea, zise Colomba. De ce nu ai șters 
articolul de pe blog? 

— Nu a vrut. A spus că ar fi bătut la ochi și cineva ar fi putut 
s-o bănuiască. 

— Cineva cine? 

— Nu mi-a spus. Poate că e doar paranoică. 

Dante și Colomba schimbară o privire și amândoi se gândiră 
la misteriosul dușman de care Giltine părea să se teamă atât de 
mult. 

— Apoi mi-a spus să rămân de pază. Dacă venea cineva să-mi 
pună întrebări, trebuia s-o anunț. 

— Poţi s-o contactezi? întrebă Colomba. 

— Da. 

— Cum? 

— Pe mail. Dar dacă speri să găsești ceva, crede-mă că e 
imposibil. E contul administratorului unei pagini de pescuit 
sportiv cu o identitate inventată. 

— Ai făcut cercetări. 

— Cu mare grijă. Și m-am oprit imediat. 

— Și diurna de santinelă? întrebă Dante. 

— Crezi că viaţa nu-i o plată îndeajuns de bună? 

— Nu pe termen lung, nu pentru cineva ca tine. 

Andreas râse și scuipă sânge. 

— Dacă îmi dai o ţigară poate vă spun. 

Dante îi vâri una în gură și o aprinse. 

— Ştii că riști, nu-i așa? 

— Ştii că mă doare-n cot, nu-i așa? răspunse el batjocoritor, 
apoi continuă. După căderea Zidului, mare parte dintre arhivele 
STASI a dispărut: nume de informatori și agenţi, interceptări și 
materiale. compromiţătoare despre cei spionați. Giltine a reușit 
să pună mâna pe ele, nu știu cum. 

Le povesti că femeia introdusese un stick USB în computer și 
îl lăsase să arunce o privire rapidă peste documente. Reușise să 
memoreze doar două nume. 

— Erau autentice, am verificat ulterior. Am scos ceva bani din 
asta. 

Ridică din umeri. 

— Urma să primesc toate materialele din arhive ca premiu 
dacă îi făceam o favoare la momentul potrivit. 

— lar favoarea eram noi. 

— Așa se pare. Din păcate a mers prost și n-o să văd 
niciodată restul arhivelor. 

— Ce altceva știi despre Giltine? întrebă Colomba. 

— Că se descurcă de minune cu drogurile și cuțitul. LSD-ul e 
de la ea. 

Andreas se foi, făcând patul să scârţâie. 

— V-am spus mai mult sau mai puţin tot. Acum cred că e 
cazul să-mi scoateţi cătușele și să mă lăsaţi să dorm. 

— Chiar crezi că-ţi dăm drumul pur și simplu? zise Colomba 
stupefiată. 

— Și de ce nu? Giltine voia să vă omor, dar nu am reușit. Ce 
credeţi că o să-mi facă data viitoare când vine în vizită? 

Andreas îi făcu cu ochiul Colombei. 

— Suntem în aceeași tabără. Abia aştept să-i veniți de hac 
javrei ăleia. 


14. 


Gondolierul  transportase turişti de toate felurile pe 
ambarcaţiunea lui, inclusiv pe cei care îi dădeau șpagă ca să nu 

se uite la ei în timp ce făceau sex la adăpostul întunericului. Îi 
împărțea în trei categorii. Entuziaștii, care râdeau sau urlau din 
orice, ăștia erau în special americanii de vârstă mijlocie. Urmau 
cei care-și făceau o grămadă de selfies și păreau să n-aibă 
habar unde se află. Și în sfârșit cei care păreau să știe istoria 
Veneţiei ca pe propriul buzunar și nu mai tăceau din gură - în 
categoria asta intrau în general nemţii. Dar cu toţii își ţineau o 
clipă clonțul când canalul Giudecca se deschidea atât de mult 
încât celălalt mal dispărea în ceaţă. Canalul devenea și mai 
mare dincolo de traseul străbătut de obicei de gondole, la patru 
sute cincizeci de metri mai sus de Isola di San Giorgio, aproape 
un lac de apă sărată. Nu întâmplător acesta era punctul de 
acces pe care îl foloseau navele de croazieră când se apropiau 
de oraș, ca niște balene obligate să înoate într-o cadă. 
Gondolierul era convins că, mai devreme sau mai târziu, 
monștrii aceia marini urmau să scufunde totul în jur și atunci ar 
fi vrut să-i vadă pe toţi cei care îi tot dădeau înainte că nu era 
niciun pericol. 

Insă femeia care stătea în tăcere pe bancă, cu cizmele de 
piele bine fixate pe fundul plat al bărcii, reprezenta o categorie 
în sine. Avea între treizeci și patruzeci de ani, era machiată 
violent și purta un batic pe cap. Nu privea soarele care răsărise 
în timpul traversării, nu făcea fotografii și nici nu pălăvrăgea. Îi 
povestise despre Festa del Redentore și despre podul de bărci 
care traversa laguna în fiecare a treia duminică din iulie, dar 
drept răspuns nu primise decât lumina oglindită în lentilele 
reflectorizante când femeia se întorsese spre el, ca o pasăre 
care studia o specie de vierme nouă și misterioasă. Apoi 
continuase să privească apa, clătinând din când în când din cap 
de parcă o deranja un zgomot. Poate avea rău de mare. 

De fapt, Giltine se gândea la Berlin și la bărbatul pe care îl 
trimisese să rezolve problema. Se întreba dacă reușise. Dintre 
toți peștii pe care îi pescuia, unii valorau mai mult decât alţii. 
Aceștia erau rechinii, care nu trebuiau mituiţi sau condiţionați ca 
să acţioneze. Trebuiau doar stimulaţi. Avea un bazin întreg de 
rechini la dispoziţie, cărora le mai arunca din când în când ceva 
de mâncare ca să-i ţină lângă ea. 

Gondola depăși Podul Suspinelor cu forma lui asimetrică, iar 
Giltine studie vaporașul pompierilor, care încă staţiona lângă 
strada Fondamenta della Croce. La capătul canalului din faţa ei 

se vedeau pagubele produse de incendiul din noaptea trecută. 
Vântul purta mirosul de ars. 

— Îl cunoșteam pe tòso, zise deodată gondolierul. 

Giltine se întoarse din nou spre pupa. 

— Toso? 

— Înseamnă „băiat”, pentru mine toţi cei care au mai puţin de 
cincizeci de ani sunt băieţi. S-a omorât cu gaz și a făcut tot 
dezastrul ăsta. Era un coleg, și el gondolier. 

— De ce a făcut-o? 

— Nu se știe. Dar se spune că... 

Gondolierul lăsă inutil fraza în aer, sperând să obţină un semn 
de interes, dar femeia îl fixă în continuare cu privirea fără să-și 
schimbe expresia feţei. 

— Că era poponar. Când stau ascunși, poponarii o iau razna. 

Giltine reuși să rămână impasibilă, însă glasurile din apă 
aprobară șoptit. 

În noaptea aceea, avatarele ei fuseseră extraordinare în 
cadrul comunităţii LGBT și relataseră trista poveste a unui gay 
care nu reușise să se accepte, care avea relaţii de care îi era 
rușine. Încă era devreme ca suicidul să devină o ipoteză în 
ancheta minuțioasă din urma exploziei, dar era deja un zvon 
„acreditat” și urma să devină mult mai mult de atât când aveau 
să descopere că Daria fusese ucisă de o lovitură dată de același 
cuţit pe care Pennelli îl ţinea în mână. Povestea crimei-suicid 
urma să capete amploare, încetinind mersul anchetei în alte 
direcţii. Înainte să-și închipuie cineva cum se desfășuraseră de 
fapt lucrurile, aveau să treacă săptămâni întregi, iar atunci nu 
avea să mai fie o problemă. 

Giltine îi lăsă un mic cadou gondolierului - își învățase lecţia -, 
apoi se întoarse în apartamentul închiriat, își schimbă bandajele 
și controlă căsuţa poștală dedicată lui Andreas, cea în care 
avatarul ei primise înștiinţarea despre sosirea lui Dante și a 
Colombei la Berlin. Niciun mesaj nou. Și nu era nimic nici pe 
site-urile agenţiilor de știri. Poate că era încă devreme. Poate că 
rechinul ei eșuase. 

Giltine făcu să apară din nou pe ecran informaţiile despre 
Dante. El fusese cel care o alarmase, cu chipul lui aproape 
feciorelnic și ochii care parcă văzuseră aceleași grozăvii prin 
care trecuse și ea. Îl studiase în mai multe clipuri în care ieșea 
din tribunal după ce își depusese mărturia despre moartea 

Tatălui și înţelesese că îl mai văzuse undeva. La Dinozaur, lângă 
casa ilegală a lui Youssef, în vreme ce aștepta ca Musta să se 
trezească legat de coloană, îl zărise pe bărbatul deșirat și 
îmbrăcat în negru care conducea primul grup. Nu putea să se 
înșele și nu putea să fie o întâmplare. Era vina lui dacă poliția 
ajunsese atât de repede. 

Mai întâi Roma, apoi Berlin: Torre îi urma pașii în sens invers. 

Starea emoţională obișnuită a lui Giltine era una calmă și 
controlată, dar când fixă cu privirea ochii castanii ai lui Dante 
simţi din nou ceva asemănător unei neliniști, iar morții care o 
împingeau dintotdeauna mai departe și o încurajau să continue, 
care o pedepseau cu ţipete și o răsplăteau cu liniște, o 
încurajară să se grăbească. 

Giltine îi mai dădu câteva ore lui Andreas. Dacă nu avea să 
primească vești de la el, urma să acţioneze ea însăși. 


15. 


Dante și Colomba îi astupară gura lui Andreas printr-un un 
sistem foarte asemănător celui folosit de Giltine - îi puseră în 
gură o șosetă a lui Dante, apoi îi lipiră buzele cu scoci -, îl 
împinseră pe patul matrimonial și se întoarseră în birou ca să 
stea de vorbă. In grădină, personalul de serviciu făcea ordine 
după petrecerea din noaptea precedentă, neștiind nimic despre 
ce avusese loc două etaje mai sus. 

— Ce crezi? A povestit ceva adevărat? întrebă Colomba. 

— Nu am nici cea mai vagă idee. E sociopat. Cei ca el mint cu 
o lejeritate surprinzătoare. Ar putea trece și testul cu poligraful. 

— Ești mai bun decât un poligraf. 

— Nici măcar nu mă apropii de Giltine. Uite cum i-a manipulat 
pe tâmpiţii ăia doi care au făcut clipul, ca să nu mai vorbesc 
despre paznicul de la CRT. La fel și cu Andreas... A fost la el 
acasă ca să-l măcelărească, dar s-a răzgândit brusc și l-a 
recrutat. A înţeles că era în stare să ucidă și că probabil o mai 
făcuse deja. 

— Dacă e ceva adevărat în ce ne-a povestit, bătrânul mort e 
rus de origine. 

— Nu simţi miros de Război Rece? 

— După atâta vreme aș spune că depășim cu mult perioada, 
și în plus Giltine era încă fetiță pe atunci. Mai interesant mi se 
pare faptul că e bolnavă sau rănită. 

Imaginea se fixase ca un cui în mintea Colombei. O mumie 
desfigurată. 

— Și mă întreb cum poate să umble prin lume așa stâlcită. 

Dante își mai aprinse o ţigară și se gândi iar la mirosul de 
portocală pe care îl simţise pe cutia de carton și pe mănușa 
găsite lângă cadavrul lui Youssef. Trebuia să fie ceva care avea 
legătură cu medicamentele lui Giltine. Probabil un unguent, o 
soluție antiseptică. Dacă ar fi înțeles exact ce era, ar fi putut să 
înțeleagă mai multe despre ea. 

— Boala are legătură cu ceea ce face, spuse el. Chiar dacă 
încă nu știu în ce fel. 

— Poate că Giltine nu mai are de trăit decât câteva luni, la fel 
ca bărbatul pe care l-a ucis. Voia să-l trimită pe lumea cealaltă 
înainte să ajungă și ea acolo. 

— În tren era vreun bolnav în stadiu terminal? 

— Nu. Mi se pare că am citit că femeia care se ocupa de PR 
fusese operată de cancer la sân în urmă cu un an, dar se simţea 
bine. 

— Și nu erau nici ruși. Prin urmare, deocamdată nu avem nicio 
legătură. 

Stinse ţigara în scrumiera arhiplină și își aprinse alta. 

— Andreas are dreptate când spune că nu putem să facem 
să-l aresteze, nu? schimbă el subiectul. 

— Ai chef să te duci să le povestești că o tipă cu mască de 
cauciuc pe faţă i-a poruncit să ne ucidă? 

— Nu, dar nici să-l las să plece. Așa că nu ne rămâne decât 
să-l ucidem și să-l dezmembrăm. Dar așteaptă întâi să ies, mă 
impresionează prea tare sângele. 

— Deocamdată rămâne cu noi. Nici eu nu am încredere să-i 
dau drumul. Ca să nu mai spun că ar putea să-i dea de veste lui 
Giltine despre mișcările noastre. 

Telefonul de pe birou sună. Amândoi tresăriră. 

— Crezi că au auzit gălăgia și că urcă să verifice? întrebă 
Dante pământiu la față. 

— Nici în glumă să nu spui așa ceva. 

Colomba ridică receptorul cu o mână tremurândă, dar din 
fericire la celălalt capăt al firului era un glas prietenos. Al 
Brigittei. 

— Te-am trezit? întrebă ea. 

Înainte să răspundă, Colomba așteptă ca inima să-i coboare 
din gât. 

— Nu, nu. 

— Scuze, dar am terminat tura la local și voiam să vorbesc cu 
tine înainte să mă arunc în pat. 

— Bine ai făcut. Ai aflat ceva nou? 

— Numele bărbatului care trebuia să instaleze camerele video 
la frati-miu. Îl cheamă Heinichen. Amicul ăsta al meu mi-a zis că 
e pensionar și face lucrări ici-colo ca să mai câștige un ban. Și 
că probabil era un colaborator. 

— Al STASI? întrebă Colomba, în mintea căreia mai mulţi 
neuroni care stătuseră separat până atunci făcură brusc 
sinapse. Deci putea să aibă mai mult de șaizeci de ani. 

— M-am gândit și eu la asta, să știi, spuse Brigitte. Că poate 
el e bărbatul care a murit odată cu fratele meu. Amicul meu a 
spus că nu i se părea vreun beţiv, însă se potrivește cu 
imaginea pe care o am despre un fost spion disperat. 

— Ai un număr sau ceva de genul ăsta? i 

— Am încercat să dau telefoane, dar sună ocupat. Insă dacă 
treci să mă iei vin cu tine la apartamentul lui și ne lămurim. 

— Nu mi se pare o idee bună. 

— E în legătură cu fratele meu și în plus nu vorbești germană, 
corect? 

— Corect. 

Căzură de acord, dar înainte să iasă din cameră Colombei îi 
reveni nefericita sarcină de a-l însoţi pe Andreas la baie și a-l 
ajuta să se ușureze, stând cu ochii pe el din spatele ușii 
întredeschise după ce îl legase cu cătușele de calorifer. Când 
termină, intră din nou în baie cu pistolul îndreptat spre capul lui. 

— Chiar ai fi în stare să mă împuști cu sânge rece? întrebă el 
cu chiloţii în vine și privind-o fix. 

Penisul îi semăna cu un peduncul roșu sub burta exagerat de 
proeminentă. 

— Îmbracă-te la loc și mișcă-te. 

— Dacă n-ar fi în joc viaţa mea, mi-ar plăcea să văd ce-ai face 
dacă nu te-aș asculta. 


VP - 263 


Se ridică și se conformă. 

— Dacă mă dezlegi, pot să mă spăl pe mâini. 

Colomba îl eliberă de calorifer, dar îi prinse încheieturile în 
faţă. 

— Spală-te așa. 

— Și dacă mă pun pe urlat? 

— Ai fi făcut-o deja. Poate că ai dreptate când spui că nu pot 
să te ţin legat, dar cu siguranţă nu vrei să riști să faci scandal. 
Doar ești o vedetă, nu? 

Andreas se uită fix în ochii ei și Colombei îi fu greu să-i susțină 
privirea. 

— Nu de asta, ci pentru că noi doi suntem în aceeași tabără. 
Mai devreme sau mai târziu o să înţelegi că îţi sunt de folos. 

Se spălă pe mâini, ceru ceva de băut, iar Dante îi dădu un 
pahar de bere cu patru pastile de Halcion zdrobite în el, o doză 
care ar fi culcat și un hipopotam. 

— Data viitoare folosiți ceva care să n-aibă un gust așa 
scârbos, zise Andreas. 

Peste vreo jumătate de oră începu să sforăie. Colomba își 
puse geaca și luă cheile mașinii. 

— Doar nu vrei să mă lași singur cu el! făcu Dante. 

— Crezi că se poate trezi? 

— Nu, dar dacă totuși se trezește? 

Colomba afișă un zâmbet crispat. 

— Fugi. 


16. 


Colomba ieși din hotel și ajunse cu mașina De Lorean la 
adresa Brigittei în Kreuzberg. Sună la interfonul pe care i-l 
spusese. Fata cobori. Căsca și avea o ţinută mai modestă decât 
atunci când o văzuse la Automatik, care o făcea să semene cu o 
studentă. Colomba își zise că poate chiar era studentă. 

— Ce mașină cool! 

Brigitte încercă să facă o glumă ca să alunge tensiunea. 

— Nu te credeam atât de excentrică. 

— E a unui prieten. Unde mergem? 

— Pe lângă Alexanderplatz. 

Ezită. 

— De ce vrei să știi cine e? 

Colomba nu răspunse. 

— Nu ţi-am spus că fratele meu a murit ars? insistă Brigitte. 

Colomba avusese încredere în Andreas și își luase o ţeapă 
colosală. De data aceasta, însă, era sigură că nu se înșela. 

— El ar putea fi motivul pentru care localul a fost incendiat, îi 
răspunse. 

Pe chipul Brigittei se întipări groaza. 

— Și fratele meu și ceilalţi au fost doar prinși la mijloc? 

— Da. 

— leri nu erai sigură că a fost un incendiu premeditat, azi ești, 
spuse ea cu voce frântă. 

— Brigitte... poate e mai bine să rămâi acasă. Vorbim când 
aflu mai multe, spuse Colomba, simțindu-se stângace și 
neputincioasă. 

E greu să consolezi pe cineva într-o limbă străină. Brigitte 
murmură în germană ceva ce nu părea o rugăciune și se șterse 
la ochi. 

— Nu, vorbim acum. 

— Ok. Te-am întrebat dacă fratele tău se întâlnea cu o femeie 
nouă și ai spus că nu. Dar există o femeie care face tot posibilul 
să nu înceapă nimeni nicio investigaţie. Cred că tot ea a stârnit 
incendiul. 

— Cine e? 

— Știu doar că i se spune Giltine, atât. Acum putem să 
mergem? 

Încă zguduită, Brigitte îi dădu adresa unui bloc unde, la etajul 
opt, locuia cineva care nu se mai arătase la faţă de mult timp. 
Niciunul dintre vecini nu se îngrijorase pentru că facturile și 
chiria erau plătite la intervale regulate și pentru că nimeni nu 
schimbase niciodată vreo vorbă cu persoana respectivă în afară 
de „bună ziua” și „bună seara”. Ş 

Se întoarseră afară și se sprijiniră de peretele blocului. În fața 
lor se înălța vârful turnului televiziunii, cu faimoasa lui sferă. 

— Ce facem, îi spunem poliţiei? întrebă Brigitte. Măcar pot să- 
i anunţe rudele. 

— Rudele pot să mai aștepte, prioritatea noastră e să găsim 
persoana care i-a dat foc. 

— Poate că e doar în trecere. 

— O să înțeleg mai bine dacă arunc o privire în casa lui. Și 
exact asta am de gând să fac. După ce vin cu tine să-ți iei un 
taxi. 

— Dacă te vede cineva, e mai bine să rămân prin preajmă ca 
să fac pe traducătoarea, nu crezi? 

— Brigitte... e periculos. Și ilegal. Nu pot să-mi asum 
răspunderea asta. 

— Nici nu trebuie. E a mea. Nu știu de ce anchetezi incendiul, 
dar sigur nu din aceleași motive ca ale mele. Și cred că ale mele 
sunt mai puternice. 

Colomba era îngrijorată, dar și pragmatică. Brigitte putea fi 
utilă. 

— Ok, spuse ea în cele din urmă. 

Brigitte schiță un zâmbet firav. 

— Și așa probabil că în curând o să mă trezesc și o să 
descopăr că n-a fost decât un vis. 

— In cazul asta trezește-mă și pe mine. Așteaptă aici. Trebuie 
să merg să-mi iau partenerul. 

Colomba se întoarse la Colloquium conducând cât de repede 
putea și îl găsi în cameră pe Dante, care se uita la Andreas din 
pragul biroului și își frângea mâinile. 

— O, slavă cerului, spuse el când o văzu că intră. Ce ai găsit? 

— O ușă pe care aș vrea s-o deschid fără să fac scandal. 

— Mă duc. Unde e? întrebă Dante, dornic să schimbe rondul. 

— Mergem împreună. 

Dante arătă spre Andreas. 

— Și el? Îi mai dau pastile? Pot să încerc să-l fac să le înghită 
în timp ce doarme. 

— Ar supravieţui? 

— Poate că nu. 

— Atunci îl luăm cu noi. 


17. 


Ca să-l trezească îl târâră până în baie și îi băgară capul sub 
un jet de apă rece ca gheaţa - operaţiune deloc ușoară cu un 
bărbat care cântărea o sută cincizeci de kilograme -, apoi îi 
așezară un pansament nou pe ceafă, îi scoaseră cătușele și îl 

conduseră pe scări într-o stare de semicomă, fiind de mai multe 
ori gata să-l scape și să-i rupă gâtul. Se intersectară cu doi alţi 
oaspeţi, dar nimeni nu se miră de condiţia în care se afla 
reporterul de mistere, sau poate erau obișnuiți să-l vadă cum se 
bălăngănea când era cherchelit. Apoi îl întinseră cât era de lung 
pe bancheta din spate a mașinii sale. Jumătate de oră mai 
târziu, parcară pe trotuarul din fața Brigittei. 

— Câte mașini ai? întrebă ea când Colomba și Dante 
coborâră. 

— Nici asta nu-i a mea. Ea lui Dante. 

— Ca ăla cu Divina Comedie? 

— Exact, spuse el strângându-i mâna și zâmbind fericit pentru 
prima oară după foarte multe ore. 

Brigitte chiar era o fată frumoasă și îi plăcea aerul acela 
aproape de personaj de benzi desenate pe care i-l dădea părul 
ei roșu. 

— Și tipul care doarme în spate? întrebă Brigitte. 

— Despre el vorbim mai târziu, ok? Mergeţi să deschideţi 
porcăria aia de ușă, vă aştept aici, spuse Colomba iritată. 

Brigitte rămase perplexă dar îl însoţi pe Dante pe scări până 
la palierul lui Heinichen. Fu uluită să vadă că mergea cu ochii 
închiși și că transpira din belșug. Amestecul de medicamente 
putea să ţină acul barometrului interior la un nivel scăzut, dar 
până la un punct. 

— Ți-e rău? întrebă ea. 

— Da. 

— Super, atunci suntem doi. 

— Mă tem că acum o să ţi se facă și mai rău, spuse Dante și 
își scoase mănușa de piele. 

— Din cauza ăleia? 

Brigitte arătă spre mâna rea. 

— Ai văzut vreodată un corp carbonizat? 

— Din fericire nu. 

Folosind ambele mâini și câteva sârme răsucite în diverse 
forme, Dante reuși să deschidă cele două încuietori în mai puțin 
de un minut în ciuda stării lui. Între timp, Brigitte avea grijă să 
nu se apropie nimeni. Deschise ușa. 

— Așteaptă aici, spuse el. 

— Nu intrăm? 

— Am rămas fără baterie. Ne vedem afară. 

Dante cobori scările câte patru trepte deodată - îi era mereu 
mai ușor să coboare decât să urce - și rămase de planton în 
locul Colombei. Tocmai în clipa aceea Andreas trase un vânt 
puternic. După chestia asta, Doamne, cred că mi-am ispășit 
toate păcatele, îşi spuse Dante ţinându-se de nas. 

Colomba ajunse la Brigitte, care era puţin năucită de tot acest 
du-te-vino, și intrară împreună în apartament. Era casa unei 
persoane singure - ordonată, dezolantă, cu două camere 
mobilate precar, care dădeau impresia clară de tristeţe. Mirosea 
a închis și a praf, care acoperea totul într-un strat de două 
degete. Nu era nicio fotografie la vedere și nicio urmă a 
neglijenţei tipice caselor locuite de alcoolici. Nu era nici măcar o 
sticlă goală în jur. Și nici plină. 

— Și-acum ce facem? întrebă Brigitte. 

— Pune-ţi astea. 

Îi întinse o pereche de mănuși de latex, apoi și le puse și ea și 
începură percheziţia. La fel ca oamenii ei, Colomba era foarte 
rapidă și brutală la nevoie, iar în jumătate de oră în apartament 
domnea haosul. Nu găsi nimic util până când scoase din 
bucătărie o bucată de gresie care părea slăbită în locașul ei. In 
spatele ei era un mic spaţiu gol. Pe spate, bucata de gresie era 
murdară de un ulei închis la culoare, iar Colomba o duse la 
Dante. 

— Ce face? întrebă Brigitte uitându-se cum o trece pe la nas. 

— O adulmecă. 

Dante zgărie cu unghia. 

— Ulei. 

— Asta știam și eu, zise Colomba. 

— Ulei cu teflon. Ca pentru arme. 

— Heinichen ţinea un pistol. 

— Și ce s-a ales de el? întrebă Dante. Nu-l avea cu el la local, 
altfel poliţia l-ar fi găsit. lar Giltine l-ar fi folosit dacă l-ar fi luat. 

— Ce variantă rămâne? 

— Doar două explicaţii, spuse Dante. Prima e aceea că 
Heinichen a ieșit din mormânt și a venit să și-o recupereze. A 
doua, și cred că e cea mai plauzibilă, e aceea că Heinichen nu a 
ajuns vreodată în mormântul cu pricina. 

18. 


Până la urmă, Brigitte fu cea care îi găzdui. Apartamentul ei 
avea două camere, tavan cu grinzi și podele de lemn. Mobila era 
foarte colorată, un poster reproducea Flatiron Building, un altul 
era pensiunea din Rocky Horror Picture Show. În sufrageria mică 
era și o consolă de DJ conectată la sistemul stereo, pentru că pe 
lângă job-ul de barmaniţă Brigitte mai punea și muzică, chiar 
dacă făcea asta în localuri mai puţin trendy decât Automatik. 

In vreme ce Colomba stătea cu ochii pe Andreas, care era 
prins cu cătușe și lungit pe divan, Dante se întorsese la 
Colloquium ca să facă bagajele și să-și ia rămas-bun de la toţi. 
Fusese deosebit de complicat să urce și să coboare singur 
scările, dar gândul că pleca de acolo îi dăduse curaj. Între timp, 
Brigitte asculta explicaţia Colombei despre Giltine și despre 
călătoria lor de la Roma. De câteva ori încrederea ei fusese pusă 
la grea încercare, dar o verificare rapidă pe internet îi 
confirmase anumite detalii, cum ar fi povestea lui Dante. 

— Huber a încercat să vă ucidă. Pentru că Giltine asta i-a 
poruncit s-o facă, reluă Brigitte. 

— Corect. 

— E un scriitor destul de faimos pe la noi... poate să-mi facă 
necazuri. 

— N-am de gând să-l las la tine definitiv. Doar până înțelegem 
cum să ne mișcăm în privinţa lui Heinichen. Apoi îi dau drumul. 

— Nu erai polițistă? E un om periculos, din câte spui. 

— Din păcate nu am dovezi împotriva lui. Dar imediat ce mă 
întorc în Italia o să fac tot posibilul astfel încât colegii de aici să 
stea cu ochii pe el. O să găsească ei ceva. 

— Nu știu dacă-mi place să-l știu în libertate, zise Brigitte. 

l-ar fi plăcut și mai puţin dacă ar fi știut că de cel puţin 
jumătate de oră Andreas se prefăcea că doarme și anticipa deja 
ceea ce urma să fie răzbunarea lui pentru că fusese tratat atât 
de umilitor. Dacă Dante și Colomba s-ar fi întors în Italia, n-ar fi 
reușit să ajungă ușor la ei, dar târfulița aia cu păr roșu era altă 
mâncare de pește. Știa unde locuia, nu s-ar fi chinuit prea mult 
să găsească o cale să-i intre în casă. Într-o noapte, foarte 
curând. 

Dante sună din faţa blocului, iar Colomba cobori ca să-l 
însoțească. Când intră, se așeză imediat pe balconul mic și 
începu să fumeze fără întrerupere. 

— Prin urmare și ea a intrat în joc? o întrebă el pe Colomba. 

Prin ea voia să spună Brigitte, care plecase să facă un duș. 

— Avem nevoie de cineva care cunoaște ţara și nu e vreun 
maniac criminal. 

Dante o studie cu privirea. 

— Și dacă o ia la ochi Giltine? 

— Nimeni nu mai poate să-i spună ce facem. l-am capturat 
santinela. 

— Asta dacă grasul e singur. 

Andreas alese clipa aceea ca să simuleze că se trezește. 

— Am o durere de cap înnebunitoare, spuse el. Și trebuie să 
trag o căcare de-o să se cutremure pământul. 

Ridică încheieturile încătușate. 

— Nu v-aţi săturat odată să tot faceţi pe temnicerii? 

— Nu. Heinichen încă e viu, zise Colomba. 

— Ăsta cine mai e? 

Îi spuse. 

— Dacă e cine credem că e, doar și-a înscenat moartea. Ar 
explica raportul acela ciudat. Cadavrul nu era al lui. El a șters-o. 

Andreas căzu pe gânduri. 

— Deci cineva l-a ajutat să joace alba-neagra la spitalul unde 
a fost tratat. Am niște prieteni pe care pot să-i întreb. 

— Nici nu vreau s-aud de prietenii tăi. 

— Pe cine altcineva mai știi care să-ţi poată oferi un contact? 
Îți spun eu, pe nimeni. Asta înseamnă că o să pierzi o groază de 
timp. lar până atunci cine știe unde mai ajunge Giltine. 

— Nu poţi să ai încredere în el, CC, interveni Dante. 

— Nu am, dar are dreptate în privința timpului. Lucrează 
împotriva noastră. 

Luă din buzunar telefonul mobil al lui Andreas. 

— Sună-l. 

Andreas zâmbi. 

— Chiar vrei să vorbesc chestiile astea la telefon? Ești mai 
puţin inteligentă decât credeam, polițisto. 

— Stabilește o întâlnire. 

Andreas luă telefonul și îl contactă pe infirmierul care îl 
ajutase să-l trezească pe Heinichen din comă. Bărbatul acceptă 
să-i întâlnească după puţin timp. 

Colomba luă cheia de la cătușe și o flutură pe sub nasul lui 
Andreas. 

— Fă ce-ţi spun și nu încerca să fugi. Altfel te trezești cu o 
gaură în plus. Ai înţeles? 

— Sunt de partea ta, zise Andreas cu un chip absolut neutru. 

Era imposibil de înțeles ce-i trecea prin minte, iar Colomba 
nici măcar nu încercă. Îl eliberă și își strecură pistolul în 
buzunar. Nu știa dacă ar fi reușit să-l folosească împotriva lui, 
dar se simțea mai sigură să-l aibă la îndemână. 

Dante tremura de spaimă și o luă deoparte pe Colomba 
înainte să plece. 

— Te joacă pe degete, ce dracu’! Vrei să înţelegi asta odată? 

— Nu sunt așa credulă, Dante, răspunse ea. Dar dă-mi o altă 
variantă care să funcţioneze. 

— Nu am alta. Nu încă. 

— O să stau cu ochii pe el. Sunt sigură că și Andreas vrea să 
dea de capăt poveștii ăsteia. 

— Dacă te înșeli, o să încerce să-ţi facă rău. 

— Dar n-o să reușească. Am avut de-a face cu oameni mai răi 
ca el. 

Nu era sigură că era adevărat, dar gândul o linişti. Măcar un 


pic. 


19. 


Întâlnirea avu loc într-un bar din lanţul Que Pasa, care oferea 
cocteiluri la preţuri mici și feluri de mâncare îmbelșugate din 
bucătăria mexicană, la mică distanţă de casa Brigittei. Andreas, 
fără cătușe, începuse din nou să se dea drept mucalitul simpatic 
pe care îl cunoscuseră Dante și Colomba. Doar ochii roșii și 
pansamentul de pe cap mai aminteau de ceea ce se petrecuse 
în noaptea aceea. Nu făcu niciun gest ameninţător și traduse în 
engleză pentru Colomba în timpul discuţiei cu infirmierul, un 
individ subțire, cu faţă de șoarece, care se purta de parcă ar fi 
fost slujitorul scriitorului corpolent. fi e frică de el, ştie cum e cu 

adevărat, își zise Colomba. Pentru siguranţă, înregistră totul cu 
telefonul lui Andreas, dar când mai târziu îl puse să-i 
povestească întrevederea Brigittei constată că Huber nu omise 
nimic în traducere. 

Față-de-șoarece, care știa tot ce mișcă ilicit la spitalul Sankt 
Michael, le povesti că în ziua în care fusese îngropat Heinichen 
dispăruse și cadavrul unui boschetar ucis când aragazul de 
campanie din baraca lui explodase cu o lună înainte. Dispariţia a 
fost trecută sub tăcere și pentru că nu era prima oară când se 
întâmpla. Cadavrele nerevendicate ajungeau uneori pe mâinile 
studenţilor la medicină sau ale vânzătorilor de oase, prin 
complicitatea cioclilor și a personalului spitalului. Legea interzice 
comerțul cu rămășițe omenești, dar e suficient să intri pe eBay 
ca să găsești oferte la cranii și femururi, uneori transformate în 
bijuterii artistice. 

De data aceea, însă, cadavrul fusese pus pe de-a-ntregul în 
patul lui Heinichen, iar cineva se prefăcuse că nu-și dă seama. 
Față-de-șoarece nu știa cine. 

Harry Klein, între timp, sunase la Colloquium, iar apelul lui fu 
redirecționat pe telefonul lui Andreas, al cărui număr Colomba îl 
lăsase special la hotel. Așa cum i se ceruse, încercase să afle 
cine efectuase autopsia pe cadavrul așa-zisului Heinichen, dar 
nu dibuise nimic. Certificatul original de deces și rezultatele 
autopsiei dispăruseră în chip misterios, nu mai rămăsese decât 
data decesului, introdusă în sistemul spitalului de către unul 
dintre angajaţii care nu făcea parte din personalul medical. 

Când se întoarseră acasă, după ce Andreas terminase a treia 
farfurie de nachos sonora şi două beri la un litru, Colomba îl găsi 
pe Dante învelit într-o pătură și dormind într-un colț al micului 
balcon. Îl trezi și le explică lui și Brigittei ce descoperise. 

— Prin urmare, Giltine chiar a dat greș, zise Dante. 

— Nu mai face mutra aia dezamăgită, nu ţinem cu ea. Acum 
abia aștept să pun mâna pe Heinichen, ca să înţeleg ce-l făcea 
așa important. 

— la închipuie-ţi dacă nu știe nici pe dracu’, pufni batjocoritor 
Andreas de pe canapea. 

— Participă și el la discuţie? întrebă Dante. 

Colomba ridică din umeri. 

— E aici. Și încă e cuminte, dar nu de-ajuns. 

Scoase cătușele din buzunar și le făcu să zornăie. 

— Preferi să te leg de ţeava de apă sau de calorifer? 

— Tot n-ai încredere? 

— Aleg eu, ţeava mi se pare mai rezistentă. 

Împinseră canapeaua la perete, apoi Colomba îl prinse pe 
Andreas. 

— Stai confortabil? 

— Nu. 

— Bine. Data morţii introdusă în sistem e a doua zi după 
incendiu, trebuie să presupunem că Heinichen a fugit tot atunci 
sau puţin mai devreme. In ce stare era? 

— Plesnea de sănătate, răspunse Andreas. 

— Data viitoare când mai răspunzi așa îţi bag pe gât un vagon 
de pastile. 

Andreas clătină din căpăţâna lui uriașă. 

— Era acoperit de arsuri. Dacă a fugit din spital la două zile 
după incendiu e un ticălos al dracului de dur. 

— E imposibil să fi făcut toate astea de unul singur, zise 
Brigitte, intervenind pentru prima oară. Știu ce înseamnă. Când 
a murit fratele meu, am citit totul despre incendii. Voiam să 
înțeleg dacă... 

Se opri. _ 

— Dacă suferise, încheie Andreas pe un ton firesc. |ţi spun eu. 
Da. O grămadă. 

Brigitte îl înjură în germană, iar el râse. 

— Ultimul avertisment, Andreas, zise Colomba. După aia o să 
te trezești mult mai bătrân. 

Andreas se prefăcu a avea gura cusută. 

— Trebuie să fi avut nevoie de medicamente..., spuse Dante. 
Dacă persoana care a semnat certificatul de deces e aceeași 
care l-a dus afară, poate că știe unde se ascunde. Sau cel puţin 
ne-ar putea pune pe drumul cel bun. 

— Cum? 

Dante oftă. Îl dezgusta să stea de vorbă cu Andreas. 

— Ai amici și la compania telefonică? 

Andreas mimă că își descoase un pic buzele și vorbi din colţul 
gurii. 

— Dacă n-aş avea, ce ziarist aș mai fi? 

— Ești tu ziarist cum era Landru gentleman. Poţi să faci rost 
de... 

Căută cuvântul englezesc pentru „înregistrări telefonice”, apoi 
se făcu înţeles printr-o serie de alte cuvinte. 

— Jawohl, răspunse Andreas schimonosindu-se în continuare. 

Dante i se adresă din nou Colombei. 

— Să vedem dacă printre cunoscuţii lui Heinichen nu e și 
vreun medic sau vreun infirmier care lucrează și la Sankt 
Michael. Apoi intrăm în sistemul spitalului și vedem cine era de 
gardă în data morţii. Dacă numele coincide, am nimerit potul cel 
mare. 

— Ești bun la calculatoare, dar nu atât de bun. 

— Avem nevoie de Santiago, CC. Știu că nu-l suporţi, dar... 

Colomba arătă spre Andreas. 

— Pe lângă el, Santiago nu-i nimic. Sună-l. 


20. 


Nu fu deloc ușor să-l convingă pe Santiago, asta și din pricina 
mașinii pe care Colomba i-o rechiziţionase ca să dea fuga la 
Tiburtina Valley, iar Dante se văzu nevoit să-l implore îndelung 
pe Skype. Banii nu erau un argument suficient pentru cineva 
care cumpăra și vindea numere de cărţi de credit. În cele din 
urmă, Santiago găsise un compromis acceptabil. 

— Imi datorezi a nu știu câta favoare, iar asta înseamnă că o 
să faci tot ce-ţi cer. 

— Dacă nu e ilegal... 

Santiago desfăcu larg braţele. Era pe obișnuitul acoperiș, iar 
în spatele său doi dintre oamenii lui fumau din obișnuita sticlă: 
fundalul parcă se repeta întruna, era mereu același. 

— Și ce trebuie să fac pentru tine cum e? Legal? Dar nu-ţi 
face griji, că la unele chestii nu-mi ești de folos tu. Să zicem că 
am un proces, să zicem că am nevoie de cineva care să-mi 
dovedească nevinovăția... 

— Dacă ești cu adevărat nevinovat, contează pe mine. 

— Și vreau apartamentul tău o săptămână pentru mine și 
Luna. Cu toate cele incluse. 

— Mai bine devin unul dintre traficanţii tăi. 

— Nu fac trafic decât de date, hermano. Deci? 

Evident, Dante acceptă, însă îl puse să-i promită că Luna nu 
urma să profeseze acolo. Apoi sună la hotel și făcu 
aranjamentele: cu excepţia Colombei, oaspeţii plăteau extra. 
Mersi, tată vitreg. 

Între timp, Colomba îl conduse pe Andreas la Colloquium la 
prezentarea cărţii lui, pregătită pentru seara aceea, iar Brigitte 
merse alături de ei ca să se asigure că ziaristul nu ieșea din 
limitele impuse de rol. 

Fură trei ore complicate pentru Colomba: dincolo de oboseala 
care începea să depășească nivelurile acceptabile mai era și 
dezgustul resimţit când îl vedea pe cel care încercase s-o ucidă 
cum se oferă sălii pline de spectatori de la parterul hotelului. 
Când vorbea despre lucruri dramatice, cum ar fi dispariţiile sau 
torturile din fosta RDG, nu se auzea nici musca-n zbor; când 
trecea la subiecte mai lejere, publicul râdea în hohote. 
Prelegerea lui se încheie cu niște aplauze răsunătoare, apoi 
Andreas semnă câteva exemplare și se întoarse la Colomba. 

— Ţi-a plăcut? o întrebă el. 

— Nu, hai să mergem. 

— Și dacă aș vrea să stau să dorm aici în loc de porcăria aia 
de canapea? Cum m-ai împiedica? 

— Fă-o. Între timp, aș putea să încep să le povestesc fanilor 
tăi despre câteva schelete pe care le-ai ascuns în debara. Cine 
știe dacă o să te mai adore după aia. 

Andreas se uită fix în ochii ei și Colomba se chinui o dată în 
plus să-i susțină privirea. De data aceasta, însă, înţelese de ce. 
Parcă s-ar fi uitat în ochii unei jucării de pluș, în spatele lor era 
un gol. Nici rău, nici răutate, ci un imens abis întunecat. 

— Măcar pot să-mi iau niște haine curate? zise Andreas. 

— Poţi. Și-așa ţi-am percheziţionat camera după ce te-a făcut 
knock-out Dante. Am aruncat spray-ul paralizant. 

— Bravo, zise Andreas cu indiferenţă. 

Oare văzuse o scânteiere de furie? Colomba nu era sigură. 

Când ajunseră înapoi la Brigitte, Colomba îl legă cu cătușele 
de aceeași ţeavă. Apoi îl trezi pe Dante, care se prăbușise din 
nou pe balcon. 

— Tu stai primul de gardă. 

— Îmi fac o cafea, spuse el, și puse ibricul electric într-o priză 
de lângă ușa cu geam. 

Era limpede că nu intenţiona să se miște de acolo. 

Brigitte se întoarse cu o pernă și o pătură. 

— Ești sigură că vrei să stai pe covor? întrebă ea. Dacă vrei, 
poţi să dormi cu mine. 

Colomba așteptase și, în același timp, se și temuse de ofertă 
pentru că nu-i surâdea ideea să doarmă în aceeași cameră în 
care era și Andreas, dar încă nu înțelesese dacă Brigitte încerca 
ceva cu ea sau nu. Învinse dorința de liniște. Se strecură în patul 
Brigittei și se întoarse cu spatele la ea. Petrecu primele 
cincisprezece minute gândindu-se cum să respingă delicat un 
eventual avans fără s-o rănească. Nu știa dacă să-i spună că era 
logodită sau, pur și simplu, că nu-i plăceau decât bărbaţii chiar 
dacă asta, din experienţa ei, ar fi putut duce la nenumărate 
tentative de convingere: uneori femeile știu să fie mai insistente 
decât bărbaţii. Insă avansul nu mai veni și nu veni nici în 
următoarele zile, în vreme ce strângeau toate informaţiile 
posibile despre Heinichen ca să i le dea mai departe lui 
Santiago. 

Adunară toate scrisorile din căsuţa arhiplină și documentele 
casei sale mulţumită unui prieten al Brigittei care lucra la 
primărie. Odată cu ele sosi și copia xerox a buletinului său: 
fotografia arăta un bărbat energic, cu păr închis la culoare, de 
vreo șaizeci de ani. Colomba îi sună și pe Amigos ca să verifice 
dacă nu găseau ceva prin anunţurile internaţionale de căutare, 
dar nu obţinură niciun rezultat. 

Guarneri fusese cel care răspunsese la telefonul fix de birou, 
pentru că ceilalţi doi Amigos erau plecaţi în interes de serviciu 
ca să se ocupe de o transsexuală găsită moartă într-un 
tomberon la sfârșitul grevei măturătorilor. Pe cât de bucuros era 
s-o audă, pe atât era de îngrijorat. 

— Incă suntem ţinuţi sub supraveghere specială, șopti el după 
ce efectuase căutarea în sistem. Santini e convins că știm unde 
sunteţi, dottoressa. Și că, oriunde aţi fi, puneţi la cale o 
nenorocire. Scuze, sunt cuvintele lui. 

— Mă cunoaște bine. Aţi avansat în vreun fel? 

— Incă îi studiem pe pasageri și motivele călătoriei lor. 
Deocamdată nu ne-a sărit nimic ciudat în ochi. Cu toţii erau 
persoane care stabiliseră să vină la Roma în interes de serviciu 
sau personal. Sigur, cineva ar fi putut să afle din timp și să se 
organizeze. 

— Căutaţi legături cu Rusia. 

— Ok. Voi aţi descoperit ceva interesant? 

— Greu de zis, răspunse vag Colomba. 

Când încheie conversaţia, zâmbea. Pe parcursul apelului 
auzise pe fundal sunetul pașilor pe coridoarele secției Mobile și 
vocile colegilor. li trecuse prin minte că îi lipseau, dar și că, din 
fericire, peste puţin timp urma să se întoarcă la birou. 

Apoi adevărul se prăvăli asupra ei ca o găleată de apă rece și 
zâmbetul i se stinse. Urma să se întoarcă în Italia, dar nu și la 
Brigadă. Odată ce se termina ancheta urma să ajungă într-un 
birou obscur din provincie și să pună ștampile pe permise de 
ședere. Asta dacă ar fi acceptat postul, ceea ce nu avea de gând 
să facă. Intr-un fel sau altul, pierduse Brigada Mobilă pentru 
totdeauna. Tocmai când începea din nou să-mi placă. 

In ciuda eforturilor comune, figura lui Heinichen se contură 
foarte puţin în acele două zile. Aflară că se mutase la Berlin în 
urmă cu patru ani dintr-un orășel din fosta RDG în care lucrase 
ca meșteșugar, înainte de asta - nimic. Desfășurătorul de 
apeluri arăta o activitate modestă, rareori apărea vreun număr 
care să se repete de mai mult de două ori, ceea ce îi făcu să 
creadă că avea în special întâlniri de serviciu. Verificând câteva 
numere  descoperiră comercianți cu sisteme noi de 
supraveghere instalate la un preţ de nimic care nu aveau nicio 
informaţie utilă. Heinichen își făcea reclamă prin viu grai și nu 
rămânea în contact cu clienţii. În sfârșit, printre numere nu 
găsiră telefonul niciunui medic. Santiago mirosise și cutia 
poștală a lui Giltine pe care o folosea Andreas. Scriseseră un 
mail în numele lui în care justificau de ce întârziase să-și 
îndeplinească misiunea, dar Giltine nu răspunsese și Santiago 
nu reușise să mai afle nimic. Giltine se conecta anonimizând 
traficul, iar contul se năștea și murea odată cu pagina 
respectivă. 

Norocul dădu peste ei când analizau un extras de cont vechi, 
pentru că Heinichen primise o plată de aproximativ două mii de 
euro de la o femeie care se dovedi a fi soţia șefului adjunct al 
secţiei de chirurgie de la Sankt Michael, medicul chirurg Kevin 
Ode. 

— Treabă încornorată, zise Andreas. 

Când era în casă, în semn de frondă, refuza să mai poarte 
pantaloni. Rămânea pe canapea în chiloţi, ca un Buddha 
încătușat și dezgustător. 

— Erau amanți? întrebă Brigitte uluită. 

— E mai ușor de crezut că soţia l-a angajat pe Heinichen ca 
să-și verifice soțul, spuse Dante, iritat că trebuia să-i dea 
dreptate celuilalt. Pe lângă instalarea sistemelor de 
supraveghere, bineînţeles, omul nostru își rotunjea profiturile și 
făcând pe detectivul privat. Ceea ce ar confirma teoria că e 
vorba despre un fost agent STASI. 

— Ce spune lista intrărilor? întrebă Colomba. 

Santiago spărsese programele de protecţie ale sistemului 
informatic al spitalului cu o ușurință jenantă. 

— N-o să-ţi vină să crezi, dar era de gardă, spuse Dante 
cotrobăind în dosar. Și a stat două ore peste program. 

— A așteptat să se întunece, spuse Andreas. 

Colomba încuviinţă. 

— Să mergem să-l găsim, spuse ea. Îmbracă-te, Andreas. 
Aceeași regulă. 

— Ţi-a mers bine odată cu el, nu-ţi forța norocul, protestă 
Dante. 

— Preferi s-o iau pe Brigitte și pe el să ţi-l las aici? 

Dante se gândi câteva clipe și clătină din cap. 

— Ai grijă, te rog. 

— Bineînţeles că am. 

Colomba îl eliberă pe Andreas, așteptă să-și tragă pantalonii 
pe el, apoi merse cu el la spitalul Sankt Michael din cartierul 
Schöneberg, la mică distanță de locul în care JF Kennedy 
declarase că era berlinez. Era o după-amiază târzie: Colomba 
hotărî să ia metroul ca să ajungă mai repede și călători cu nervii 
întinși la maximum de teamă că Andreas urma să facă vreo 
nebunie. Dar, fiind în public, plaja lui de acţiune era limitată. 
Trei sau patru pasageri se apropiară ca să-l salute și dădu și 
câteva autografe, chiar dacă ceea ce îi șopti la ureche unei fete 
cu părul tuns periuță o făcu să roșească și să se îndepărteze în 
grabă. 

Kevin Ode îi întâlni în camera de gardă de la parter, vădit 
iritat că fusese chemat de urgenţă prin difuzoare. Avea în jur de 
cincizeci de ani, era înalt și slab, cu ochelari cu ramă subţire și 
aurită. 

— Ce se-ntâmplă? întrebă el în germană. 

Andreas îl strânse pe neașteptate în braţe. 

— Ţi-ai tras-o cu târfa greșită. Și ai făcut să dispară mortul 
greșit, îi șopti el la ureche, astfel încât doar el și Colomba să-l 
audă. 

Vorbea în engleză, conform ordinelor primite, iar celălalt păli. 
Apoi îi spuse șefei infirmierelor că ia o pauză de cinci minute și îi 
conduse în parcarea subterană unde își ţinea automobilul 
Mercedes. Colomba îl puse să se așeze în spate cu Andreas, 
care îi puse un braț în jurul gâtului. Ea se așeză pe scaunul din 
faţă. 

— Unde e Heinichen? întrebă. 

Ode avusese câteva minute să cumpănească situația și își 
zise că strategia cea mai bună era să încerce să nege. 

— Chiar nu știu despre cine vorbiţi. E un pacient al meu? 

— E bărbatul care a făcut schimb cu cadavrul unui boschetar 
alcoolic. 

— Serios, m-aţi confundat cu altcineva. 

Strategia se dovedi greșită. Inainte să poată reacţiona 
Colomba, Andreas apucă mâna stângă a chirurgului și o suci. 
Colomba auzi limpede trosnetul. Ode urlă de durere. 

Colomba îi porunci lui Andreas să-i dea drumul, iar el se 
supuse după ce îi făcu cu ochiul. 

— Mi-ai fracturat încheietura! urlă Ode, adăugând ceva în 
germană. 

Andreas îi trase o palmă, făcându-i ochelarii să zboare. 

— Vorbește în engleză. 

— Ti-am spus gata! îi ordonă Colomba. 

— Știu cine sunteţi! îi spuse Ode lui Andreas. Vă denunţ! Vă 
bag la pușcărie! Vă bag la pușcărie pe amândoi! 

— Aţi terminat? întrebă Andreas uitându-se fix în ochii lui. 

Celălalt amuți. 

— Domnule doctor, spuse Colomba, aţi minţit cu bună știință 
în cadrul unei anchete despre un măcel. Aţi falsificat un dosar 
medical și aţi ajutat un suspect să evadeze. Dumneavoastră 
sunteți cel care are cele mai multe șanse să ajungă acolo. 

— Care măcel? A fost un accident... 

— Dacă nu mă credeți, chem imediat poliţia, blufă Colomba. 

— Și dacă vă ajut? 

— Pentru dumneavoastră se termină aici. Dacă vă ţineţi gura, 
la fel o să facem și noi. 

Bărbatul nu avea de ales și povesti tot. 

Era așa cum își închipuiseră. Soţia lui Ode îl pusese sub 
supraveghere, dar înainte ca Heinichen să-i poate spune că 
soţul ei făcea sex cu diferite paciente și cu vreo două infirmiere, 
ajunsese în spital, între viață și moarte. Când își recăpătase 
cunoștința, cu puţinele forțe rămase îi explicase lui Ode că 
cineva urma să-l omoare dacă nu dispărea și că el trebuia să-l 
ajute, în schimbul tăcerii lui faţă de soţie. Ode cedase și 
organizase schimbul cu trupul neînsufleţit, ducându-l pe 
Heinichen afară pe un scaun cu rotile. În retrospectivă, dacă ar fi 
fost mai deștept l-ar fi sufocat cu o pernă. 

ÎI găzduise în casa lui din Alpii Bavarezi timp de patru luni, 
având grijă de el cum putea și lăsându-l singur în majoritatea 
timpului. În chip miraculos, Heinichen își revenise fără 
transplanturi de piele și plecase pe picioarele lui, dar nu spusese 
încotro. În tot acel timp, nu-i spusese nimic nici despre cine 
încerca să-l omoare, nici de ce. 

— Deci nu știți unde e? întrebă Andreas ameninţător. 

Încheietura lui Ode se umflase cât o minge și pulsa dureros. 

— E în Ulm, dacă o mai fi acolo. 

— De unde știți? întrebă Colomba. 

— Heinichen m-a sunat la puţine luni după ce plecase pentru 
că avea o infecţie gravă și nu voia să meargă la spital. A trebuit 
să-i trimit o reţetă prin fax la o farmacie din Ulm. Nu pot să vă 
ajut cu mai multe, dar infecția o avea la picioare, nu cred că s-a 
mișcat prea mult. Acum, vă rog, daţi-mi drumul. Am nevoie de 
tratament. 

Andreas își făcu vocea groasă ca să-i poruncească să nu 
povestească nimănui nimic și, fără știrea Colombei, îi șopti 
doctorului la ureche ce urma să-i facă în caz contrar. Colomba, 
însă, imediat ce ieșiră din spital, îl izbi de un perete. Parcă ar fi 
împins un sac de ciment, dar îl luă pe nepregătite. Ascunsă în 
întuneric de privirile trecătorilor, îi împinse ţeava pistolului în 
burtă. 

— Data viitoare când mai ridici mâna asupra cuiva o să te fac 
să-ţi pară rău. 

— Cum, mă rog? Mă arestezi? spuse Andreas cu un zâmbet 
răutăcios. 

— Te împușc în picior și te las să zaci. N-o să mori, dar o să fii 
cuminte ceva timp. 

Andreas reveni la expresia neutră. 

— Nu sunt dușmanul tău. 

— Ba ești. Un dușman de mâna a treia cu care nu vreau să-mi 
pierd timpul. Dar, dacă mă obligi, o să mă ocup de tine. 

În ochii lui Andreas apăru din nou străfulgerarea aceea 
metalică și rămase tăcut pe tot parcursul drumului de 
întoarcere. 

Însă înăuntrul lui clocotea. Cum își permitea curviștina asta de 
polițistă să se comporte așa cu el? Nu știa cine era, nu știa ce 
era în stare să-i facă? În mintea lui se desfășurară imaginile 
zecilor de prostituate cu care își satisfăcuse dorinţele și le alese 
pe cele asupra cărora îi scăpase puţin mâna. Cele pe care le 
făcuse să scuipe sânge, cele care îl imploraseră să înceteze, 
cele care juraseră să-l reclame dar care până la urmă îi ceruseră 
iertare, rugându-l, însă, să nu se mai întoarcă la ele. In locul 
chipurilor lor îl puse pe cel al Colombei. Abia aștepta să așeze 
lucrurile înapoi la locul lor. El era cel care dădea ordine, el era 
cel care răspândea frică. Nu gaboriţa aia ridicolă pe care o 
văzuse cum se contorsiona pe pat pradă delirului, care plângea 
disperată. Când o privise așa, i se sculase și fusese distras. Il 
lăsase pe sperietoarea ei de prieten să se năpustească asupra 
lui. Data viitoare urma să nu mai piardă timpul. 

e 

Se întoarseră acasă la Brigitte unde Dante, când află vestea, 
se grăbi să-l sune pe Santiago, care îi răspunse din patul din 
apartamentul de la hotelul Impero. Parcă era un videoclip al 
unei piese rap, cu Santiago la bustul gol, acoperit pe jumătate 
de cearșaf, tatuat și cu un lanţ uriaș de aur pe care-l pusese 
special cu această ocazie. Luna se cuibărise lângă el, complet 
goală, și zâmbea la obiectiv. 

— Hermano, se trăiește mişto rău aici! spuse el. 

Bea o cupă de șampanie, care cu siguranță că urma să ajungă 
pe nota lui Dante. 

— Dar spune-mi cum funcţionează cafetiera, nu reușesc să-i 
dau drumul. 

— Te rog, n-o atinge. 

— Bine, bine. O să comand. Ce vrei? 

Dante îi explică ideea lui. De fapt, era simplă. Poate că 
Heinichen avusese o casă în Ulm înainte de incendiu, dar era 
puțin probabil: nu ar fi mers într-un loc pe care Giltine l-ar fi 
putut descoperi ușor dacă se informa în legătură cu el. In Ulm 

erau treizeci și cinci de hoteluri și două pensiuni, ale căror 
sisteme Santiago le sparse unul după altul și descărcă registrele 
clienţilor din perioada în care bănuiau că se mutase Heinichen. 
Reuși să facă asta cu toate mai puţin cu patru, care încă 
administrau datele manual. Din fericire, fugarul alesese unul 
dintre celelalte. 

Santiago îl sună pe Dante în crucea nopţii și îi trimise 
imaginea unui pașaport. Fotografia era aproape leită cu cea de 
pe cartea de identitate a lui Heinichen, doar că aici avea păr 
blond. 

— Își spune Franco Chiari, cetăţean elveţian, spuse el. A venit 
în oraș când spuneai tu și a luat camera 28. 

— Când a plecat? 

— Să plece? Trebuie să-i placă tare mult locul, pentru că încă 
e acolo. Dacă te grăbești, poate reușești să pui laba pe el. 


21. 


Dante îi trezi pe toți și le comunică vestea. Trebuiau să plece 
spre Ulm înainte ca Heinichen să hotărască să facă o plimbare, 
iar Colomba se găsi în fața unei dileme complicate. Nu putea să- 
| lase pe Andreas legat și drogat pentru că dacă ar fi reușit să se 
elibereze, cu siguranţă urma să le pună beţe-n roate. Dar dacă-l 
luau cu ei însemna să introducă o mare necunoscută în 
aventură. 

În cele din urmă alese a doua variantă, pentru că măcar avea 
să-l aibă sub ochi. Ea urma să călătorească în mașina lui 
Andreas, cu el având mâinile prinse în cătușe pe volan - și la 
dracu' dacă-i vedea cineva -, iar Dante în mașina lui, cu Brigitte. 
Fata voia să ducă povestea la bun sfârșit, iar Colomba acceptă 
din nou s-o implice, și pentru că era traducătoarea lor oficială. 

Înainte să plece, însă, descoperiră pe Airbnb o vilă care se 
afla puţin în afara orașului și care garanta „liniștea și discreţia” 
și o rezervară folosind cardul de credit al lui Andreas. Dacă 
urmau să-l găsească pe Chiari, cum își spunea Heinichen acum, 
urmau să aibă nevoie de un loc în care să vorbească și care să 
nu fie hotelul lui, mai ales dacă nu se dovedea cooperant. 

Plecară din Berlin la începutul după-amiezii și făcură nouă ore 
până în Ulm din pricina obișnuitelor și frecventelor opriri de care 
avea nevoie Dante. El se bucură mult de călătorie, pentru că 
Brigitte se dovedi o tovarășă plină de duh, pe lângă faptul că 
era curioasă în legătură cu el, ceea ce îi gădila egoul. 

— Vă cunoașteţi de mult, tu și Colomba? îl întrebă pe Dante 
după a doua oprire. 

— De doi ani, răspunse el. De când șeful ei a trimis-o la mine 
ca să mă convingă să colaborez cu poliţia. 

— Înainte nu lucrai cu ei? 

— Nu mi-au fost niciodată simpatici băieţii în uniformă. lar eu 
nu le sunt simpatic lor. Dar Colomba e un caz aparte. 

— La început credeam că sunteți împreună. Apoi am văzut că 
dormiti în paturi separate. Sau aţi făcut-o doar ca să nu mă simt 
stânjenită? 

— Ea nu s-a preocupat niciodată prea mult de stânjeneala 
altcuiva. Dar suntem doar prieteni. 

— lar tu nu ești gay. 

Dante zâmbi cu prefăcătorie. 

— Nu, dar poate că n-am găsit încă bărbatul potrivit. 

— Sper să nu se întâmple în viitorul prea apropiat. 

Dante fu luat prin surprindere. 

— Ah! Ups. 

Brigitte îl lovi ușor cu pumnul în umăr. 

— Ups? Eu mă confesez așa și tu nu spui decât ups? 

— Nu erai lesbiană? 

— Și ideea asta de unde ţi-a mai venit? 

— Colomba era convinsă. 

— De asta doarme îmbrăcată? 

Brigitte râse sincer pentru prima oară în două zile. 

— Ascultă, chiar am încercat cu câteva prietene, dar nu pot să 
zic că mi-a plăcut chiar așa mult. 

Dante rânji caracteristic. 

— Dacă ai făcut și poze, mi-ar plăcea să arunc o privire. 

Ea îi dădu un alt pumn, de data asta mai tare. 

— Încă nu suntem atât de intimi! 

— Ai dreptate. 

Ea îl scrută cu privirea. 

— Și nici n-o să fim, nu-i așa? 

— Nu am nimic împotriva sexului liber, dar am capul ferfeniţă 
în perioada asta. 

— Și inima dată. 

Dante nu spuse nimic. 

— Colomba știe? 

— Cine ţi-a zis că vorbeam despre ea? spuse Dante, apoi oftă 
când înțelese că era inutil să mintă. Parcă sunt un adolescent, 
nu-i așa? 

— Un adolescent ar fi oprit și ar fi sărit pe mine. 

Dante mimă o grimasă amenințătoare. 

— Încă mai am timp. 

— Nu face promisiuni pe care nu ești în stare să le respecţi. 
Oricum, de ce nu-i spui? 

— Mersi, dar nu. Bărbatul ei ideal ar trebui să poată ucide un 
crocodil cu mâinile goale. După cum vezi, nu intru în categoria 
asta. 

În timp ce vorbea, Dante rememoră scena în care Colomba îi 
dădea numărul prietenului ei de la trupele speciale lui Alberti. 
Reușise să audă fiecare cuvânt din discuţia lor și observase că 
gesturile ei erau pline de stânjeneală și nervozitate, dar le 
pusese pe seama plecării iminente spre Germania. Acum 
căpătară brusc un alt sens. Se plăceau? Aveau o relație? 

— Dar tu? Eşti singură sau ai o relaţie deschisă? se chinui el 
să întrebe ca să-și distragă atenţia de la imaginea aceea 
dureroasă. 

— Singură. N-aș putea să-ţi spun dacă din păcate sau din 
fericire. 

Un panou care arăta direcţia spre Ulm îi distrase atenţia 
Brigittei, care se întunecă la faţă. 

— Ce o să facem când îl găsim pe Heinichen? 

— O să vorbim cu el. 

— Și dacă refuză? Vreţi să-l bateţi sau așa ceva? 

— i se pare că sunt genul? 

— Nu. 

Își sprijini capul pe umărul lui. 

— Pot să stau așa fără să simţi că îţi trădezi marea iubire? 

— Stai să pun avariile... 

— Sst, dorm. 

Și păru să adoarmă de-adevăratelea. Cine are dinți, n-are 
pâine, cine are pâine, n-are dinţi, își zise Dante a cărui stimă de 
sine, însă, crescuse enorm. 

e 

În cealaltă mașină, atmosfera era mai puţin idilică. 

Colomba refuzase toate încercările șoferului ei de proporții 
mastodontice să încropească o conversaţie. Ştia că o testa ca 
să-i caute punctele slabe, cei ca el făceau asta întotdeauna. 

— Cum te simţi acum că ești de partea cealaltă a baricadei? o 
întrebă el pe la jumătatea drumului. 

Colomba nu spuse nimic. 

— Hai, mă obligi să conduc legat cu cătușe de volan, nici nu 
știi cât e de incomod. Fă-mi pe plac o clipă. Cum te simţi când 
devii infractor? 

— Nu sunt o infractoare. 

— Tu cum îi spui cuiva care ţine prizonieră o altă ființă 
omenească? 

— Temnicer, în cazul tău. 

— Prin urmare ești judecător, juriu și gâde? Nu cred că e legal 
nici în ţara ta, oricât de înapoiată o fi. 

Colomba își impuse să nu aibă nicio reacție, dar mâna pe care 
o ţinea în geacă pe patul pistolului îi transpira. 

— Îţi împărtășesc alegerile, continuă Andreas. Nu mă înţelege 
greșit. Acţionezi raţional. Însă legea ar trebui respectată pornind 
de la judecata personală. Altfel, oricine și-ar putea aroga dreptul 
s-o încalce în numele unui obiectiv egoist. lar tu ești polițistă, 
deci ar trebui să fii garant al legii. 

— Nu e nimic egoist în ceea ce fac, șopti ea. Caut o asasină. 

— Așa se justifică vinovatul, declamă Andreas cu glas de 
stentor. 

— Taci dracului din gură și condu mai departe, izbucni 
Colomba, refuzând să mai continue jocul. 

Andreas zâmbi văzând fisura pe care credea că o produsese, 
dar se înșela. 

Fisura din interiorul Colombei era acolo de ceva timp și se 
lărgea pe zi ce trecea. Pentru că ea continua să-și pună întrebări 
legate de ce făcea. Începuse prin a forţa regulile, dar în scurt 
timp ajunsese să le încalce complet. In aproape toate legislaţiile 
lumii exista așa-numita stare de necesitate. Dacă ești pe moarte 
într-o șalupă și îţi ucizi tovarășul de necaz ca să-l mănânci, nu ţi 

se poate imputa nimic. Erai pe moarte, era singura variantă, 
oricât de crudă ar fi fost. Era valabilă și pentru alpiniștii care 
tăiau coarda tovarășilor lor ca să nu cadă cu ei în prăpastie, la 
fel și pentru cei care, ca să scape de un cutremur, își abandonau 
soțiile și copiii. Starea de necesitate. 

Dar era valabilă și pentru cine încerca să oprească o asasină 
care lăsa măcel în urma ei? Măcar în conștiința ei, dacă nu la 
proces. Nu știa, iar drumul alături de Andreas făcea întrebarea 
cu atât mai dureroasă. 

Ajunseră noaptea, așa cum prevăzuseră, și parcară la un 
kilometru de hotel. Acesta se găsea în inima Fischerviertel, 
cartierul pescarilor, compus din case cu faţade de bârne 
colorate și mici poduri care treceau peste râul Blau. Dante își 
promisese să-l mai viziteze o dată, dar acum, când mergea pe 
lângă el la război, nu i se mai părea atât de interesant. Tinea 
mâinile în buzunar ca să-și ascundă tremuratul, încercând să 
ignore glăsciorul din interiorul lui care îi cerea să ia una dintre 
multele sale pastile sau o gură de vodcă din sticluță. Aruncă o 
privire spre Brigitte, care se uita în jur cu un aer rătăcit. 

Doamne sfinte, e așa tânără, își spuse într-un moment de 
luciditate indus de adrenalină. Cum de mi-a trecut prin minte s-o 
las să vină cu noi? Nu putea decât să-și spună că era 
răspunzător și de ea și de Colomba pentru că el le adusese până 
acolo, iar îngrijorarea depășea entuziasmul de a se afla în 
apropierea bărbatului pe care-l căutau. £ pe jumătate invalid și 
nu mai e tinerel, s-ar putea ca totul să meargă ca uns, încerca el 
să se liniștească. 

Dar asta n-o credea nici el, și avea dreptate. 


22. 


Hotelul era mititel și grațios, cu trei etaje și acoperiș înclinat. 
Fațada de cărămidă era acoperită cu scânduri de lemn roșu care 
înconjurau ferestrele prinse în cadre de aceeași culoare. Ca să 
ajungi la recepţie trebuia să treci de un pod de piatră acoperit 
cu iederă. Din apă se ridica o ceață ușoară în care se reflectau 
luminile lampioanelor, dând peisajului o atmosferă de vis. 

Conform planului, Colomba și Andreas urmau să intre primii, 
prefăcându-se că erau în căutarea unei camere anume, în 
vreme ce Brigitte și Dante rămâneau afară, fiecare pe câte o 
latură a clădirii. Cu toţii aveau la ei staţii radio ieftine cumpărate 
de pe drum. Cu toţii în afară de Andreas, căruia i-o luaseră 
pentru că transmitea întruna versuri porcoase. 

Dante ar fi vrut să intre alături de Colomba, dar în faţa ușii 
hotelului barometrul interior îi sări de limita admisă iar intrarea 
se transformă într-o prăpastie gata să-l înghită. Se dădu câţiva 
pași în spate, sprijinindu-se de balustradă, și le făcu semn 
celorlalţi să meargă mai departe. Atunci începu totul s-o ia 
razna. 

Chiar când Colomba și Andreas erau gata să calce pragul, 
începu urletul alarmei de incendiu, iar un fuior de fum negru ieși 
pe una dintre ferestrele de la etajul al doilea. Colomba și 
Andreas încremeniră la intrare, iar portarul alergă spre ei ca să-i 
blocheze. Știind ce urma să se întâmple, Dante șopti un nu, dar 
Andreas nu-l auzi și îi trase bietului o lovitură cu capul care ar fi 
putut să îndoaie un zid. Portarul căzu ca trăsnit în vreme ce 
Andreas, acoperindu-și fața cu o batistă, alergă spre norul de 
fum care umplea acum casa scărilor, dărâmându-i și speriindu-i 
pe clienţii care încercau să iasă. Colomba înjură în staţie și porni 
după el. 

— Ce se-ntâmplă? întrebă Brigitte prin staţie. 

— Prietenul nostru tocmai a dat foc hotelului, răspunse Dante. 
O să încerce să iasă, ai grijă pe partea ta. 

— Aici nu se mișcă nimic. Și Colomba unde e? 

Dante privi din nou hotelul năpădit de fum. 

— E înăuntru cu Andreas. 

— Scheisse! 

Dante se uită agitat la clienţii care fugeau și încercă să-l 
repereze pe Chiari, dar apoi mută privirea spre întunericul din 
spate și observă că una dintre ferestrele restaurantului se 
deschidea: după câteva clipe, o umbră se rostogoli în grădină, 
căzu, se ridică și continuă să șchiopăteze dureros spre malul 
râului. Era sigur că era bărbatul pe care-l căutau. 

Dante alergă după el. 

Cel puţin încercă s-o facă, dar nu făcu niciun pas. Tremura și 
transpira, iar mâna pe care o ţinea sprijinită de balustradă se 
strânsese ca o menghină. 

— Rahat, nu acum, nu acum! se rugă el, dar frisonul deveni și 
mai puternic, iar transpiraţia se făcu de gheaţă. Apucă frenetic 
staţia și ceru ajutor, dar drept răspuns nu primi decât zgomot 
alb. Era unul dintre coșmarurile în care totul se petrece foarte 
încet, dar este inevitabil. Bărbatul avea să scape iar el urma să 
rămână acolo de parcă ar fi prins rădăcini. A cine știe câta oară 
când se făcea de râs față de Colomba, își zise, a cine știe câta 
dovadă că pe teren nu era bun nici cât o ceapă degerată. 

Gândul acesta mai mult decât oricare altul îi dădu forţa să 
reacționeze. Atacul de paralizie încetă așa cum venise, iar Dante 
alergă pe câmp. 

Chiari auzi pași și se întoarse spre el. La lumina unui felinar, 
Dante nu reuși să-l vadă bine dar înțelese că focul fusese 
nemilos. Era un bărbat de talie medie, iar partea dreaptă a 
corpului era aceea a unui bătrân în formă, cu aspect îngrijit. 
Partea stângă, în schimb, arăta cu totul altfel. Pe partea aceea, 
chipul era o masă de cicatrici, iar părul nu mai exista. Ochiul 
privea printr-o crăpătură îngustă, gura era curbată spre în jos și 
lăsa să se vadă dinţii de pe maxilarul inferior. Piciorul era 
strâmb și îl făcea să se încline pe partea lui, iar mâna stângă nu 
mai avea decât două cioturi de degete. Dar adevărata problemă 
era mâna dreaptă, pentru că în ea ţinea un revolver mic pe 
care-l aţinti spre Dante. 

— Vrem doar să vorbim cu tine, spuse el imediat. 

Luat prin surprindere, vorbise în italiană, dar celălalt îl 
înţelese oricum. 

— N-am nimic de spus, răspunse bărbatul în aceeași limbă, 
stâlcind cuvintele prin gura deformată. 

— Nu vrei s-o găsești pe cea care te-a ars de viu? Nu vrei să 
te răzbuni pe Giltine? 

Chiari, sau cum naiba îl chema, ezită, iar Dante văzu cum în 
spatele lui apar din întuneric două siluete care nu puteau fi 
decât Colomba și Andreas. 

— Lasă-mă să plec sau te împușc. 

— O să te găsească, la fel cum te-am găsit și noi. Dar noi 
putem să te ajutăm. 

Cele două figuri erau acum la doar câţiva metri. Andreas 
încercă să înainteze mai mult, dar Colomba îi puse piedică și el 
se prăbuși la pământ. 

Zgomotul îl alarmă pe Chiari, care se întoarse o clipă. Dante 
se așteptase la asta și îi sări în spate. Căzură amândoi, iar Dante 
îi prinse cu ambele mâini braţul în care ţinea pistolul. 

— Aici e! L-am prins! Veniţi! răcni el. 

Umbra Colombei veni între el și felinar, apoi piciorul ei lovi 
pistolul. 

— Nu mai urla atâta, nu-i decât un bătrân beteag. 

Era acoperită de funingine și avea părul pârlit. 

— Care are un pistol. 

Colomba și-l puse în geacă. 

— Acum nu mai are. 

Dante se ridică în timp ce ajunseră lângă ei și Andreas și 
Brigitte. Andreas era pârlit ca și Colomba, cu excepţia faptului 
că el n-avea păr. 

— Să plecăm înainte să ne vadă, zise el cu glas răgușit. 

— La mașini, porunci Colomba. 

Alergară până la locul de parcare cu spatele la incendiu, iar 
pe o porţiune scurtă fură urmăriţi de câţiva clienţi care îi 
zăriseră în întuneric. Din fericire, ceva explodă lângă hotel, 
poate o altă mașină, și își pierdură interesul pentru ei. 

— De ce nu răspundeai prin staţie? o întrebă Dante pe 
Brigitte. 

— De fapt tu n-ai mai vorbit la un moment dat. O auzeam pe 
Colomba, dar nu și pe tine. 

Dante își verifică staţia. În agitația momentului, schimbase 
frecvenţa. 

— S-o fi stricat, minţi el. 

Chiari se chinuia să se ţină după ei, iar Colomba îl obligă pe 
Andreas să-l ia în braţe. Îl ridică fără efort. 

— Credeam că ţi-e frică de foc, îi spuse. 

— Du-te-n mă-ta, răspunse Chiari, deloc intimidat. 

Îl aruncară pe bancheta mașinii lui Andreas și conduseră până 
la vila pe care o închiriaseră la cinci kilometri în afara orașului. 
De fapt era o casă ţărănească aflată în mijlocul unei pajiști mari, 
presărată în chip curios cu statui în stilul celor din Grecia antică. 
Poarta se deschidea cu un cod, cheile pentru restul casei se 
aflau în căsuţa poștală. 

Parcară în curte, apoi închiseră la loc poarta. Când Andreas 
dădu să coboare, Colomba îl prinse din nou de volan cu 
cătușele. 


VP - 289 


— Ai de gând să mă lași aici? 

— Parcă-ţi spusesem să nu mai pui mâinile pe nimeni. Ai 
noroc că nu te-am lăsat acolo să arzi. 

— Vreau să aud ce are de zis, spuse Andreas. Merit! 

— Nu meriţi decât o celulă, zise Colomba și trânti portiera. 

In afară de a-l pedepsi, nu voia ca Andreas să știe mai multe 
decât știa deja. Pentru bunul mers al anchetei, dacă ar fi fost 
obligată să-i dea drumul. 

— Să nu faci scandal sau mă întorc. 

Se îndepărtă și li se alătură celorlalţi în casă. Andreas scrâșni 
din dinţi și înjură în germană, dar se calmă aproape imediat. Cel 
puţin la exterior. Știa că urma să vină și clipa în care să i-o 
plătească gaboriţei. Putea s-o vadă în faţa lui, acoperită de toate 
nuanțele de sânge. 

Curând. 

Când Colomba dispăru în casă, se întinse pe scaunul de lângă 
el și deschise cu piciorul un compartiment de sub torpedou. 

Un ziarist bun trebuie să aibă mereu un as în mânecă. 


23. 


Se așezară în sufrageria enormă de la parter, în care se aflau 
două mese pentru câte zece persoane și un colț pentru siestă, 
mare cât apartamentul Colombei. Lângă el se deschidea un mic 
coridor cu baie după care urma scara care conducea la etajul 
superior, unde erau patru dormitoare. Prizonierul fu așezat pe 
una dintre canapele, de unde îi fixă în tăcere cu ochii lui 
asimetrici. La lumina lustrei mari cu lumânări false, pagubele 
făcute de foc ieșeau și mai tare în evidenţă. 

Brigitte scotoci în dulapurile de bucătărie și scoase din ele 
ceai și un fierbător, în vreme ce Dante o rugă să-i arunce sticla 
de vodcă. Și aceasta era caldă ca aceea scoasă din barul de la 
Colloquium, dar măcar era o Beluga Platinum, cea mai bună. 
Așezat pe pervazul ferestrei prin care intra aerul rece, Dante 
întinse recipientul către prizonier. 

— Vrei? 

Celălalt mută privirea ca să refuze, apoi se răzgândi și făcu 
semn că da. Luă sticla și Dante fu lovit de gândul că făcuse o 

nebunie și că prizonierul urma s-o folosească pe post de armă, 
dar acesta nu făcu decât să bea câteva înghiţituri rapide, apoi 
încă una mai lungă, și i-o dădu înapoi. 

— De doi ani n-am mai pus gura pe alcool, zise el într-o 
italiană perfectă, doar cu un ușor accent estic. 

— Recomandarea medicului? 

Bărbatul îi aruncă o privire dispreţuitoare. 

— Voiam să fiu lucid. În caz că se întorcea ea. Dar acum... 

Ridică din umeri. 

Dante luă o gură, iar căldura alcoolului care i se răspândea în 
tot corpul îl făcu să conștientizeze că era adevărat, că 
imposibilul se întâmplase. Avea în față pe cineva care deţinea 
cheia misterului lui Giltine. Bărbatul care știa de ce se plimba 
prin lume și își secera victimele asemenea fiinţei supranaturale 
al cărei nume îl purta. 

Și dacă minte, dacă refuză să vorbească? 

Incercă să-l citească, dar cicatricile îi modificau prea tare 
postura și expresiile. Prizonierul îl mustră cu degetul arătător 
sănătos. 

— Ne învățau și pe noi trucul ăsta. Dar încercam să nu ne 
dăm de gol. 

— Care truc? 

— Ăla prin care înţelegi la ce se gândesc alţii studiindu-le 
expresiile. 

— Pregătire militară? De spionaj? 

Prizonierul ridică din nou din umeri. 

Colomba se întoarse cu Brigitte, ţinând o ceașcă în mâini. 
Avea o foame de lup dar în casă nu era nimic de mâncare. 

— Din păcate Brigitte nu vorbește italiană, spuse ea în 
engleză. Deci o să folosim engleza ca limbă comună. E bine și 
pentru dumneata? 

— Nu am nimic de zis. 

Engleza prizonierului era aproape lipsită de accent și probabil 
că și germana lui era perfectă. Dante își zise că învăţarea 
limbilor la nivelul acela făcea fără îndoială parte din pregătire, 
oricare ar fi fost ea. 

— Măcar spuneţi-ne cum vă cheamă. 

— Franco Chiari. 

Colomba trase un scaun în fața lui și se așeză. 

— Giltine a omorât douăsprezece persoane în Italia, șase la 
Berlin în incendiul din Absynthe din care numai dumneavoastră 
ați ieșit cu viaţă, iar prietenul meu e convins că a mai omorât o 
mulțime de alte persoane în lume. 

— Prietenul dumneavoastră probabil că are dreptate, 
încuviință Chiari. 

— Prietenul meu crede că nu a terminat să ucidă. 

— Și asta e posibil. 

— Sunteţi singurul care ne poate ajuta s-o oprim. 

El zâmbi cu partea de față care îi funcţiona. Rezultatul fu o 
grimasă grotescă. 

— Nu puteti s-o opriți. 

— După ce v-a făcut, de ce nu vreţi să ne ajutați? 

— Pentru că merit ce mi-a făcut. E vina mea e că e încă în 
libertate și face ce face. 

— Aţi fost soldat sau spion, interveni Dante, care făcuse 
legăturile. Se întâmplă ca misiunea dumneavoastră s-o 
privească pe Giltine? 

— N-o chema așa când mi-au dat misiunea. 

— Ok. Trebuia s-o prindeţi și n-aţi reușit, spuse Colomba, 
străduindu-se din răsputeri să-și păstreze răbdarea, chiar dacă 
ar fi vrut să-l ia la șuturi. 

— Dar am reușit. Tocmai asta e problema. Mi-am făcut 
treaba. 

Vocea bărbatului se reduse la o șoaptă. 

— Am găsit-o și am făcut ce trebuia să fac. 

— Și ce trebuia să-i faci? interveni Brigitte pentru prima oară. 
Ce i-ai făcut? 

— Am omorât-o, spuse bărbatul care-și spunea Chiari. De asta 
se răzbună acum. 

E o noapte fără lună, zgârie-norii din Shanghai strălucesc pe 
cerul negru. Femeia privește cotul mare al râului Yangize, care 
curge la douăzeci de etaje mai jos fată de fereastra hotelului. Se 
gândește la apa rece ca gheața dintr-o închisoare străveche, 
apoi la cea caldă din marea din Spania. La vremea când i se 
spunea Fetita sau Muta. Înainte să aleagă un nume nou, singurul 
care să simtă că îi aparține. 

In camera din spatele ei, în patul enorm și prea moale, Katia 
doarme pe burtă, cu părul împrăștiat pe pernă ca tentaculele 
unei meduze de culoarea sângelui, cu un picior descoperit. 
Femeia se apropie de ea și face cearșaful să alunece ușor până 
când îi descoperă trupul. Pielea Katiei e albă ca laptele și pare 
să strălucească la lumina lampadarului, trupul îi e subțire, 
aproape lipsit de rotunjimi. 

Strămoșii Katiei trebuie să fi fost prăzi, nu prădători, își spuse 
Femeia. Fugeau prin pădure cu picioarele lor lungi și se 
ascundeau. Furau mâncarea, nu o vânau. 

Spre deosebire de mine. 

Se apleacă peste Katia. Sub parfumul gelului de duș fără 
nume pus la dispoziție de hotel simte aroma vinului care se 
evaporă și a tiparului la grătar pe care l-au mâncat în Districtul 
51 la un mic restaurant îndesat între o galerie de pictură și un 
laborator de restaurări. Când nu învaţă și nu are examene, Katia 
își petrece tot timpul în District. Se întoarce seara cu niște ochi 
care strălucesc datorită minunilor pe care le-au văzut. Katia 
trăiește din artă și din frumusețe. Femeia nu înțelege, dar 
percepe efectul pe care-l au asupra ei. Simte fascinatia la 
persoana a treia. Mereu a fost așa între ele, de când a văzut-o 
pe scena unui concert la Paris, la pian, zburând pe note într-un 
cerc de lumină. Când a avut-o, chiar în aceeași seară, trupul 
Katiei încă vibra de la sunetele muzicii care o străbătuseră, de la 
aplauze și emoție. 

Nu trebuia să fie decât o dată, dar de atunci au rămas 
împreună, au petrecut doi ani călătorind prin lume. Femeia a 
devenit tovarășa artistei, umărul ei, prezența necesară din 
spatele cortinei. Știe că e greșit și a încercat să fugă de ea, dar 
s-a întors mereu. Katia și-a făcut loc în ea. Când stă departe de 
ea, Femeia se ofilește și moare. 

Mai devreme sau mai târziu o să înțeleagă. O să vadă ce sunt 
de fapt. 

Si oricum o să se termine. 

O picătură de transpiratie alunecă în curbura spatelui Katiei, 
chiar deasupra feselor aproape plate. Femeia o linge. Are gust 
de viață. 

Ar plânge dacă ar ști cum se face. 

Katia se trezește. Întinde mâna și o mângâie pe obraz. O 
invită lângă ea. Femeia se supune, urmând cu buzele o venă de 
pe brațul celeilalte. Simte cum pulsează încet, în același ritm cu 
respirația. Se sărută. 

— Am avut un vis ciudat, șoptește Katia. 

— Visele sunt mereu ciudate, zice Femeia, care nu visează 
niciodată. Despre ce era? 

— Aproape că nu mi-l mai amintesc, știu doar că era cu 
Giltine. 

— Cine e? 

— O vrăjitoare despre care Îmi povestea bunica. Conducea un 
grup de femei îmbrăcate în alb care purtau lumânări. Mergeau 
într-un oraș părăsit și întunecat, ruinat, cu case distruse... 

— Ca după un război... 

— Un război nuclear, poate... știi, lumea părăsită și lipsită de 
viață. 

— Cu excepția femeilor. 

— Ele nu sunt vii. Giltine le duce în Paradis sau în Infern... E 
duhul morților. 

Katia se foiește. 

— Hai, vino în pat. 

— Nu chiar acum. 

Femeia îşi pune pe ea halatul și papucii de burete cu sigla 
hotelului. 

— Te duci la saună? o întreabă Katia. 

— Da. 

Femeia merge mereu noaptea la saună, când nu e nimeni și 
clienții nu au voie să intre. Dar l-a mituit consistent pe 
receptioner, care îi dă o cheie de serviciu. 

Katia îşi aruncă picioarele jos din pat. 

— Vin cu tine. Nu-mi place să stau singură. 

Și ea își puse halatul și ieșiră împreună din cameră. E ora 
două. Râsetele grupurilor de turiști de la barul din curte s-au 
stins. Pe coridor miroase a legume fierte și durian, un fruct pe 
care Katia refuză să-l guste tocmai din pricina mirosului. Insă 

Femeia nu are probleme. Reușește să mănânce orice, mort sau 
viu. E unul dintre avantajele de a fi ceea ce este. 

Coboară pe scara de serviciu până la salonul de spa de la 
subsol - Femeia nu folosește liftul dacă poate să evite. Acolo au 
saună, o cadă cu apă rece și o piscină mică, rotundă, cu apă 
caldă și hidromasaj. Pereţii sunt roșu închis, podelele sunt din 
marmură neagră, iar din boxe se aud notele Preludiului în Do 
minor de Bach. Femeia recunoaște nota Katiei. Se întreabă dacă 
e doar o coincidență sau dacă direcțiunea hotelului a făcut-o 
special ca să-și sărbătorească oaspetele de seamă care în seara 
următoare va apărea pe scenă la Grand Theatre. 

Doar puține lumini sunt aprinse, iar ele alunecă goale în 
piscina cu hidromasaj, în penumbră. Katia se lasă în voia plăcerii 
aceleia cu parfum de interzis, Femeia, în schimb, abia închide 
ochii că îi deschide imediat. 

Ceva nu e-n ordine. 

A simţit de când a intrat, dar abia acum și-a dat seama ce e. 
Vestiarul din care peste zi se iau prosoapele are ușa deschisă. 
Nu s-a mai întâmplat niciodată în săptămâna pe care au 
petrecut-o la hotel, pentru că omul de serviciu aranjează totul 
până la ora 23, ora oficială de închidere a zonei spa. De data 
asta n-a făcut-o. 

Femeia are acum toate simţurile încordate. Sunetul instalatiei 
de hidromasaj e o perdea imposibil de străpuns, dar sub mirosul 
de clor și de dezinfectant simte un iz de tutun și ceva mai subtil 
și acru, ca de om. 

Katia deschide ochii când simte că trupul cald al celeilalte a 
dispărut. Femeia s-a prelins în liniște afară din cadă și acum stă 
ghemuită pe margine, într-o postură animalică, de fiară. Katia n- 
a mai văzut-o niciodată așa. Nu mai e ființa alături de care a 
dormit în ultimii doi ani, alături de care a călătorit și cu care a 
făcut dragoste. Mereu a existat un fel de pact nerostit în privința 
trecutului Femeii. Nu vorbeau despre acest subiect, de parcă ea 
s-ar fi născut în ziua în care se cunoscuseră. Dar acum Katia se 
întreabă dacă nu cumva a greșit, atât de puternică e mirarea 
când o vede astfel. Când o vede cum traversează încăperea fără 
să scoată nici cel mai mic sunet pe podeaua umedă, mișcându- 
se prin umbrele cele mai întunecate. 

Femeia se uită în vestiar și vede ceea ce a înțeles deja. 
Mirosul acru vine de la intestinele omului de serviciu care zace 

mort, cu burta deschisă, în genunchi, de parcă s-ar ruga la un 
zeu nemilos. Femeia se dă brusc inapoi și se lovește de doi 
bărbați a căror prezență în întuneric a intuit-o. 

Katia, încă în cadă, vede niște umbre care se mișcă și aude 
niște zgomote surde, dar nu reușește să-și dea seama ce se 
întâmplă. Cu toate acestea, îi e teamă s-o strige pe Femeie, îi e 
teamă ca nu cumva strigătul ei să dezlănțuie ceva înfiorător. 

Din întunericul de dincolo de cadă apare un bărbat îmbrăcat 
în uniforma gri a personalului. Are o expresie neutră și ochi 
deschiși la culoare. 

E Maksim. 

Katia îi întreabă ce vrea, dar Maksim o înșfacă de păr și o 
lovește cu fața de marginea bazinului. Incisivii Katiei se rup, iar 
ea ţipă în sfârșit. 

În capătul sălii, umbrele încep imediat să se miște mai 
repede, apoi din întuneric țâșnește dintr-odată trupul gol și 
acoperit de sânge al Femeii. Aleargă spre Maksim atât de 
repede că el nu reușește să țintească. Spera s-o atragă în 
capcană folosind-o pe Katia, dar a calculat greșit. Nu poate să 
apese pe trăgaci decât o dată înainte ca Femeia să-l lovească, 
izbindu-l de perete. Glontul trece prin fruntea Katiei, care 
încerca să se ridice. Cade în apă cu un pleoscăit. Femeia e 
distrasă. Doar o clipă. Poate pentru prima oară în viata ei. lar 
Maksim, care a scăpat pistolul iar la impact și-a rupt trei coaste 
și și-a crăpat o vertebră, îi înfige cuțitul de vânătoare în spate. 

Femeia se arcuiește și îl lovește cu cotul. Mandibula lui 
Maksim se frânge, slăbește priza pe cuțit, care rămâne înfipt în 
trupul ei. Alunecă pe podea, Femeia încearcă să-i dea un picior 
în gât, dar sângerează abundent din rana de la spate. Se mișcă 
încet, iar Maksim joacă totul pe-o singură carte. O împinge și 
Femeia își pierde echilibrul, zburând cu fata în jos în bazinul cu 
apă rece. Cu ultimele forțe, Maksim sare asupra ei, o apasă în 
jos, încercând cu disperare să nu-și piardă cunoștința. Femeia 
încearcă să se împingă în marginea bazinului, dar alunecă și nu 
reușește să o apuce. După al cincilea minut, trupul ei încetează 
să se mai zvârcolească. După al șaselea mai are mici spasme în 
membre. 

La al zecelea nu mai e decât liniște. 

Maksim ar continua s-o țină în apă dacă n-ar auzi de afară 
voci care vorbesc în chineză. Atunci fuge. Cu fiecare pas umed 

care îl duce departe de firmele ultimelor localuri deschise, de 
lampioanele roșii pentru turiști, lasă în urmă o bucată din anii 
aceia lungi care au trecut din ziua în care a acceptat oferta unui 
bărbat care-l înspăimânta. Pe atunci nu era decât un băiat, 
acum era bătrân, ca un câine ținut în lanț. Acum s-a terminat, îşi 
spune. Acum am tăiat și ultima legătură. 

Dar se înșală. 

Când sosește poliția, de fapt Poliția Populară Chineză, 
nomenclatura oficială, militarii sunt nevoiți să constate moartea 
unei pianiste celebre de origine lituaniană și a doi criminali locali 
cunoscuți ca având legături cu Triadele. 

Trupul Femeii, însă, a dispărut. 


1. 


Maksim, care își spusese Heinichen, Chiari și în alte feluri pe 
care le uitase, ceru o țigară, iar Dante îi întinse pachetul fără să- 
| privească. 

— Cum a scăpat? întrebă Colomba rupând tăcerea gravă care 
se aşternuse. 

— Frigul încetinește organismul, murmură Dante. 

Avea un glas pierdut. Înecul era esenţa temerilor sale cele 
mai mari. 

— Au existat cazuri în care naufragiaţii au supraviețuit și mai 
mult timp fără să respire. 

— Ar fi trebuit s-o umplu de gloante, dar mi-era greu și să 
stau în picioare. În plus, nu credeam că era nevoie. 

Maksim își dădu seama că se destăinuia unor necunoscuți. 
După o viaţă complet rezervată, se elibera de parcă ar fi fost cel 
mai firesc lucru din lume. Fir-ara dracului, ar fi trebuit s-o fac 
mai devreme. 

— l-a luat patru ani să mă găsească, dar a reușit. N-ar fi 
contat nici dacă aș fi fost la capătul lumii, nu la Berlin. Dacă aș fi 
fost în vârful Turnului Eiffel, Giltine i-ar fi dat foc de la bază. 

— Ai fi meritat, spuse Brigitte, lividă. 

Părea gata să-i sară la gât. 

— Tot ce s-a întâmplat mai târziu e din vina ta. 

— De ce sunteţi așa de sigur că ar fi făcut lucrurile astea? 
întrebă Dante. 

— Dar ce credeţi că făcea înainte s-o găsesc la Shanghai? 
Aveţi senzaţia că se angajase femeie de serviciu? replică 
disprețuitor Maksim. Am vânat-o aproape treizeci de ani, iar în 
acești treizeci de ani a supravieţuit omorând oameni. Pentru 
Vory v Zakone sau pentru iudele din FSB când aveau vreo 
treabă pe care le era silă s-o facă. Era imposibil să dai de urmele 
ei dacă nu știai cum să te uiţi, iar eu ajungeam mereu prea 
târziu. Rusia e mare, iar ea se mișca și în afara granițelor. De 
câteva ori am negociat cu diverși mafioţi cu care era în legătură 
ca să mi-o predea, dar a reușit să scape de fiecare dată. 

— Și de ce nu aţi continuat s-o vânaţi când aţi aflat că era 
încă în viață? interveni Colomba. 

— Când m-am întors la Moscova am descoperit că numele 
meu ajunsese pe lista lui Poteyev. Ştiţi cine e? 

— Da, zise Dante, dar fu singurul așa că începu să explice. 
Alexandr Poteyev era o cârtiță a CIA din Serviciul de Informaţii 
Externe al Rusiei. A dezvăluit identitatea mai multor agenţi sub 
acoperire. De pildă Anna Chapman. 

— Nu toate numele au ajuns la ziar, unele au fost păstrate 
secrete, zise Maksim. lar asta însemna că pe bieţii nenorociţi nu- 
i păștea doar un proces. Mai curând o celulă fără nume sau o 
groapă, cu acordul ambelor părți. 

— lar numele dumitale era unul dintre acestea, spuse 
Colomba. 

— Exact. Așa că am fugit și am sperat să nu merite ca 
serviciile americane sau rusești să-și bată capul să mă 
urmărească. Dacă nu ieșeam în evidență, pe cine puteam să 
deranjez? Din păcate, pe urmele mele era Giltine, nu ei. 

— Și sunteţi sigur că femeia pe care aţi încercat s-o ucideți la 
Shanghai și Giltine sunt una și aceeași persoană? 

— Purta costum ignifug și mască de gaze, dar are un fel de a 
se mișca pe care ţi-l amintești. O vezi la zece metri și o secundă 
mai târziu îţi trage deja șuturi în boașe. 

Ochii lui Maksim se ridicară spre tavan. 

— În plus, nu eram primul pe lista ei. 

— Cum adică? 

— Foștii mei colegi începuseră să moară pe capete. Arși, 
înecați, căzuţi pe scări. Zici că te uitai la un documentar despre 

accidente domestice. Dar credeam că Serviciile erau cele care 
făceau curat. 

— De ce ar fi trebuit să vă elimine? Ce știaţi și nu trebuia să 
se afle? 

— Cutia, spuse Maksim. 

— Ce-i asta? 

— Locul în care am întâlnit-o prima oară pe Giltine. 

Mai luă o înghiţitură de vodcă. 

— O închisoare. Cea mai cumplită care a existat vreodată. 


2. 


Maksim ajunsese la Kiev cu un avion militar și urcase 
împreună cu alţi cinci agenţi Speţnaz într-un camion care îi 
transportase noaptea pe străzile acoperite de zăpadă. Era 
decembrie, temperatura era de minus cincisprezece grade ca la 
Kabul, dar acolo măcar nu trebuia să te temi că o să calci peo 
mină sau că o să încasezi un glonţ. 

Camionul îi lăsase în faţa unui complex militar îngropat în 
pădure, aflat la mare distanţă de centrele locuite. Era compus 
din câteva barăci pentru militari, o cantină și câteva clădiri 
pentru oficiali. Dincolo de un nou gard de sârmă ghimpată care 
împărțea complexul în două era un cub de ciment gri, înalt cât 
un bloc cu trei etaje. Cubul nu avea decât o intrare pe una 
dintre fețe și nici urmă de orificii sau ferestre. Doar guri de 
aerisire. Nimeni nu putea să intre sau să iasă fără autorizaţie. 

e 

— Fără uşi sau ferestre? Adică prizonierii nu vedeau deloc 
soarele? întrebă Colomba. 

— Niciodată. N-am fost niciodată înăuntru, dar mi s-a spus că 
exista lumină electrică, cel puțin la anumite ore ale zilei. Era tot 
ce puteau primi. Prizonierii veneau din închisori din toată 
Uniunea Sovietică, dar nu ştiam dacă erau prizonieri politici sau 
oameni obișnuiți, pentru că documentele lor erau în alb. Pe 
urmă erau copiii. 

Dante se pomeni în picioare la doi pași de Maksim, fără să 
înțeleagă cum ajunsese acolo. 

— Țineaţi închiși copii într-un loc ca ăla? 

— Nu eu hotărâm. Exista o secțiune specială dedicată lor. În 
total, Cutia ţinea cinci sute de prizonieri. Copiii și tinerii erau 
vreo cincizeci. 

— Și nici ei nu mai ieșeau niciodată? 

Maksim nu spuse nimic. Dante se apropie și mai tare de el, 
transpirând, cu pumnii încleștați. 

— leșeau? repetă el aproape răcnind. 

— Nu, era o călătorie doar dus, spuse Maksim fără tragere de 
inimă, de parcă i-ar fi fost rușine. 

— Și ei ce vină aveau? întrebă Brigitte. 

— Nu știu. Și documentele lor erau curățate. Dar nu cred că 
veneau din vreo închisoare. Erau murdari și neîngrijiţi și nu 
purtau uniforme. 

— Cutia nu era numele adevărat, nu-i așa? insistă Dante. Care 
era? 

— Duga-3. 

Dante se așteptase, dar fu șocat oricum. 

— Nenorociţii! Nenorociţii dracului, spuse el. 

— Ne explicaţi și nouă despre ce tot vorbiţi acolo? întrebă 
Colomba. 

— Duga-3 a fost unul dintre cele mai bine păstrate secrete din 
Războiul Rece, spuse Dante deschizând și închizând degetele 
mâinii bune. O bază militară la o sută de kilometri de Kiev, în 
mijlocul pustietăţii. Uniunea Sovietică îi nega existenţa, dar 
NATO o localizase pentru că emitea semnale care interferau cu 
frecvențele lor radio cu un zgomot ca de ciocănitoare. La ce 
folosea - nimeni nu știa cu adevărat. Se spunea că era baza 
unui sistem antirachetă. Sau o instalaţie HAARP pentru 
cutremure artificiale. Însă era un lagăr. lar tu ai rămas acolo 
până-n ultima zi, soldat? 

— Da. 

— Din întâmplare, asta a fost în aprilie 86? 

Maksim încuviinţă. 

Colomba se strădui să-și amintească ce se întâmplase atunci. 
Ştia că era ceva important și cumplit, dar îi scăpa. 

— Complexul Duga-3 a fost construit lângă Pripeat, explică 
Dante. Care din 26 aprilie 1986 a devenit un oraș-fantomă. De 
fapt din 27 aprilie, pentru că în prima zi nimeni nu a anunţat 
populaţia cu privire la ce se întâmpla. Abia mai târziu au fost 

evacuate din zonă peste trei sute de mii de persoane. Dar multe 
dintre ele erau deja contaminate și au murit oricum. 

În sfârșit Colomba își dădu seama, dar Brigitte fu cea care 
vorbi prima. 

— La dracu' - Cernobil, șopti ea. 

Cernobil. 

Cutia fusese construită lângă epicentrul celui mai mare 
dezastru nuclear din istorie. 


3, 


Andreas trebuise să-și scoată un pantof ca să agațe conţinutul 
compartimentului secret de sub torpedou. Fusese o manevră 
demnă de un contorsionist, cu atât mai dificilă cu cât avea niște 
picioare ca niște butuci. După ce îi căzuse de două ori, în cele 
din urmă reușise să-și arunce în poală bocceluţa de pânză care 
conţinea un mănunchi de chei VERGINI și cinci șperacle. Trusa 
ar fi generat câteva întrebări dacă ar fi găsit-o poliţia, dar se 
dovedise utilă cu mai multe ocazii. 

În materie de evadări, Andreas nu era la nivelul lui Dante, dar 
cunoștea elementele fundamentale, iar a te elibera de căâtușe e 
mai ușor decât pare: au fost create ca să fie folosite asupra unor 
prizonieri ţinuţi sub supraveghere, când e imposibil să înceapă 
să lucreze la ele. Andreas, în schimb, era singur și folosi un 
procedeu răspândit: o sârmă. O introduse între dinţii uneia 
dintre cătușe, apoi apăsă pe zimţi, zdrobindu-și dureros pielea 
de pe încheieturi. În clipa aceea, lita pătrunse în mecanismul de 
blocare și cătușa se deschise. 

Andreas era liber. Își masă încheietura zgâriată, studiind 
mediul înconjurător. Dincolo de lunetă, singura mișcare pe care 
o vedea era cea a umbrelor aruncate de ferestre. 

Cu privirea la casă, Andreas strecură mâna în compartimentul 
secret și scoase de acolo un al doilea obiect care conţinea un 
box din plastic negru. Pe margine avea doi electrozi care se 
activau printr-un buton și care puteau să descarce peste un 
milion de volți la intensitate mică. Era suficient cât să lase 
neputincios un câine mare sau cât să-i provoace durere unui 
om. Multă durere. 

Andreas deschise portiera milimetru cu milimetru și cobori. 

Din casă venea un zgomot nedeslușit de voci. Păreau să 
discute foarte animat. Gândul că nu era înăuntru cu ei ca să 
asculte explicaţiile așa-zisului mort îl înfurie din nou, dar 
sentimentul fu îndulcit de gândul la ce urma să facă. Nimeni nu-l 
tine pe Andreas departe de spectacol, asta chiar nu se face. lar 
dacă totuși cineva se încumetă, sfârșește prost. Merse aplecat și 
traversă petele de întuneric. Pentru un om atât de mare, reușea 
să se miște cu multă agilitate și în liniște. 

Dădu ocol casei și studie ferestrele de la etaj. Erau prea sus 
ca să ajungă la ele și risca să facă zgomot. Continuă să meargă 
și dădu la parter de o fereastră cu mecanism tip ghilotină. Era 
fereastra băii. Fundul lui era mai mare decât spaţiul dintre 
pervaz și fereastră și rămase blocat până când i se rupse turul 
pantalonilor. Căzu pe podea, își sparse buzele, care începură să 
sângereze, și rămase câteva clipe nemișcat, ţinându-și 
respiraţia de teamă să nu fi auzit cineva zgomotul. Dar pe 
coridor nu se mișcă nimic, iar în sufragerie Dante continua să 
vorbească fără nicio grijă, folosind tonul arogant pe care 
Andreas îl detesta. 

Se ridică cu grijă în picioare și își trecu o mână peste gura 
însângerată. Nu era nimic grav, urmau să i-o plătească și pe 
asta. Pantalonii nu mai voiau să stea pe el așa că îi scoase, apoi 
se așeză pe marginea căzii. Nu rezistă tentaţiei de a face boxul 
să arunce câteva scântei electrice, care sclipiră orbitor în 
întuneric. 

În curând, își zise. 


4. 


Indignarea țâșnea prin toţi porii lui Dante în timp ce ţinea o 
prelegere agitând mâna rea. 

— Treizeci și cinci de tone de combustibil nuclear împrăștiate 
pe trei mii de kilometri, sute de mii de morți din pricina 
urmărilor directe ale radiaţiilor și milioane de alţi morți din 
pricina tumorilor răspândite prin lume, chiar dacă, bineînțeles, 
datele reale au fost ținute ascunse. Și nu doar de către Uniunea 

Sovietică, ci de toate guvernele care sprijineau programele 
nucleare. 

Se întoarse spre Maksim. 

— Dacă există un Dumnezeu, trebuie să aibă un simţ al 
umorului foarte dezvoltat din moment ce ești încă în viaţă. 

— Dumnezeu ajută pe cine se ajută singur, zise Maksim. Unul 
dintre paznici știa pe cineva de la centrală și a făcut ca toţi 
dracii când a auzit, apoi a încercat să plece fără autorizaţie. 
Printre paznici a izbucnit panica, iar pacienţii au profitat de asta. 
l-am văzut când au început să iasă, slabi ca niște paie și palizi, 
cu bastoane și arme luate cu forța de la paznicii dinăuntru. 
Alergau spre sârma ghimpată. Colegii mei au început să tragă, 
eu am fugit. Chiar dacă i-am fi omorât pe toţi, la ce-ar fi ajutat? 
Veneau peste noi radiaţii destul de puternice încât să ne 
îmbolnăvească. Poate că deja eram bolnavi. Însă înainte să fug 
am văzut-o pe fetiţă că iese. 

— Giltine, spuse Dante. 

— Da. Ea a fost singurul copil care a dispărut. Toţi ceilalţi au 
fost închiși din nou sau uciși. Vreo treizeci, plus soldaţii și 
personalul care dezertaseră la fel ca mine. Doar că mie mi-au 
oferit o alternativă la execuţie: să-i găsesc pe cei care au fugit. 
Unii au fost chiar ai dracului, dar niciunul la fel de al dracului ca 
Giltine. 

— Cine te-a recrutat? 

— Teoretic tot armata, dar șeful se numea Bielii. Era șeful 
Cutiei, un medic militar. Alexandr Bielii. 

Maksim își zise că încă îi era frică de el, chiar mai mult decât 
de Giltine. 

— lar când el a murit... ordinele veneau oricum. E greu de 
explicat, dar cei ca mine sunt ca peștii care înoată în banc. Știm 
unde să mergem și ce să facem, dar nu știm de ce. 

— Am văzut înregistrări despre Cernobil, zise Brigitte, dar 
nicăieri nu apărea o clădire asemănătoare. 

— A fost demolată de o companie de „lichidatori”, aceiași 
care au făcut lucrările de asigurare a centralei după explozie. 
Erau cu miile. lar majoritatea a crăpat din cauza radiaţiilor. La 
fel ca pompierii care au ajuns acolo imediat după explozie. 

— Și tu i-ai vânat pe prizonierii care au încercat să se salveze, 
zise Dante mohorât. 

— Eram soldat, iar ei erau asasini. 

Maksim își mai aprinse o ţigară. 

— Bielîi mi-a dat dosarele lor ca să le studiez. Cu toții 
omorâseră de mai multe ori. Propaganda interzicea ca oamenii 
ăștia să apară la știri, criminalii în serie erau o problemă 
amerikanskaia, nu a noastră. Dar și în paradisul proletarilor 
existau adevăraţi diavoli. 

— lar tu ce ești? zise Brigitte. 

— Acum, o epavă. 

— Aţi citit dosarul lui Giltine. Cine e? Care e numele ei 
adevărat? întrebă Colomba. 

— Nimeni. Era o excepţie și, din câte se pare, asta a și rămas. 
N-a fost adusă în Cutie, s-a născut acolo. 

— Hristoase! 

Chiar când Colomba credea că mai rău nu se putea, realitatea 
ținea s-o contrazică. O fetiță care se născuse într-o închisoare 
pentru asasini și crescuse printre ei. Ce să se mai mire că umbla 
prin lume și extermina oameni? 

Brigitte era palidă. 

— E vina voastră că Giltine l-a omorât pe fratele meu! Din 
cauză că i-aţi făcut ce i-aţi făcut! răcni ea la Maksim. 

— N-o să te contrazic, domnișoară. 

— Cum a supravieţuit singură? reluă Colomba interogatoriul. 

Inainte să răspundă, Maksim bău o gură mare de vodcă. 

— Nu știu. l-am pierdut urmele imediat după ce a fugit. 
Credeam că a murit. Apoi, după mulţi ani, a apărut un zvon 
despre o femeie care omora pentru cine plătea cel mai bine, 
chiar și pentru FSB. Și, așa cum v-am spus deja, când i-am luat 
urma a reușit mereu să-mi scape. 

— E ceva ce nu înţeleg, totuși, zise Dante. Regimul comunist 
căzuse. De ce vă mai păsa dacă Giltine era liberă sau nu? Vă 
îngrijora că omoară oameni? 

— Bineînţeles că nu. Ne făceam griji pentru că era singura în 
afară de mine și de Bielii care putea să vorbească despre Cutie. 
Misiunea mea era să fac să dispară toate urmele. 

— Noii tăi șefi puteau să pună totul pe seama fostei 
administrații, cum au făcut cu epurările lui Stalin. De ce atâta 
risipă de energie? 

Inainte ca Maksim să răspundă, Andreas își făcu apariţia. 

lar după aceea nu mai avu când să le povestească. 

Brigitte fusese cea care trăsese paiul scurt, chiar dacă nici nu 
știa că juca. Pur și simplu nu mai suporta să vorbească despre 
oameni uciși, comploturi și mistere și plecase să se spele pe 
față. Se gândea la fratele ei. La dimineaţa în care tatăl ei o 
sunase ca să-i dea vestea. Plângea atât de tare că ea, încă pe 
jumătate adormită, nu înţelesese imediat despre ce vorbea. 
Fusese nevoită să-i descifreze vorbele. Absynthe. Gunther. 

Incendiu. 

Când înţelesese, vomitase. Un acces atât de violent că jetul 
de mâncare pe jumătate digerată parcă ţâșnise dintr-o ţeavă de 
înaltă presiune. li tăiase respiraţia, nu mai putea nici să plângă. 

Așa se simţea și acum. | se părea că doar o minune o ţinea în 
picioare după ce descoperise că fratele ei murise numai pentru 
că se nimerise în mijlocul unui război dintre o victimă și 
temnicerii ei. Când Colomba îi explicase că incendiul trebuie să 
fi fost dureros, Brigitte fusese copleșită de furie și de ură pentru 
atacatorul necunoscut, dar acum nu putea să simtă decât milă 
și silă faţă de toate persoanele implicate. 

Deschise ușa care dădea în hol, lăsându-l în urma ei pe 
Maksim și glasul lui monstruos de gheață, apoi pe cea din baie, 
bâjbâind după întrerupător în întunericul deplin. Ușa se închise 
în urma ei, iar Brigitte se gândi la o pală de vânt. De altfel, 
fereastra chiar era deschisă. Apoi, în lumina care intra din 
grădină, distinse silueta unui bărbat. 

Andreas. 

Inainte să apuce să ţipe, Andreas o lovi cu boxul în gât. 
Brigitte icni încercând să respire, iar picioarele îi cedară când 
descărcarea electrică îi scurtcircuită nervii. El îi puse o mână pe 
gură și o apucă de spate cu cealaltă, apoi o lovi în șold, activând 
din nou curentul. Electricitatea îi făcu Brigittei picioarele să 
zboare în toate părțile, ca ale unei tarantule, iar ochii i se 
dădură peste cap. Nu mai simţise niciodată o durere 
asemănătoare și nici măcar nu putea să strige. Era în stare doar 
să geamă în mâna care o sufoca. Incercă să-l muște, dar 
Andreas o apucă de păr și o lovi cu faţa de oglindă, care se 
fărâmă. Brigitte simţi cum ceva se sparge și în nasul ei. 

— Curva dracului, îi șopti Andreas la ureche în timp ce îi 
apăsă boxul între picioare și porni șocul electric. la de-aici. 

Brigitte văzu negru în fața ochilor și crezu că moare. 

Când umbrele se risipiră, constată că e vie și că se află în 
sufragerie, cu braţul stâng al lui Andreas sub gât și cu ceva care 
o înţepa într-o parte a lui. Era o bucată de oglindă, mare cât o 
felie de tort, pe care Andreas i-o apăsa pe piele. 

— Dacă nu faceți ce vă zic, îi tai gâtul târfuliței ăsteia, spuse 
el. 

Colomba era în picioare în fața lor, ţinea pistolul îndreptat 
asupra lui și își mușca buza de jos. Dante rămăsese împietrit în 
faţa ferestrei. 

Andreas avea bărbia acoperită de sânge. Sânge îi curgea și 
din mâna în care ţinea bucata de sticlă înfășurată în niște hârtie 
igienică. Numai în chiloţi, arăta grotesc și dezgustător. 

— Dă-i drumul, zise Colomba. Sau se termină prost. 

— Dacă ești așa sigură că mă omori pe loc, trage. Pentru că 
dacă ratezi îi iau gâtul. 

O strânse mai tare pe Brigitte, care simţi oripilată cum erecţia 
lui îi atinge fesele. 

— Și poate i-o și trag în timp ce moare. Mereu m-am întrebat 
cum ar fi. 

O linse pe gât și Brigitte tresări dezgustată. 

— Du-te dracului, îi spuse. 

El se frecă mai tare de ea. 

— Ţine-o tot așa, mă excită. 

De pe canapea, Maksim îl privea cu ochiul sănătos mijit. 

— Am cunoscut mulţi ca tine. 

— A, da? Și cum erau? 

— Morți, când i-am văzut ultima oară. 

Andreas râse. 

— Păcat că vremurile alea au trecut, nu? 

Andreas i se adresă din nou Colombei. 

— Ai trei secunde, apoi încep să tai. 

Colomba mută o clipă privirea la Dante, care îi făcu semn să 
accepte. Era sigur că Andreas urma să-și pună în aplicare 
ameninţarea. Lăsă jos pistolul, dar îl împinse cu piciorul sub un 
scrin vechi, astfel încât Andreas să nu ajungă la el. 

— Și acum? 

— Acum stabilim niște chestii, zise Andreas apăsând în 
continuare ciobul. 

Brigitte începuse să sângereze de la numeroasele tăieturi de 
pe gât. 

— Șansele ca idioţii de voi s-o opriţi pe Giltine sunt atât de 
mici că nici nu pot să le iau în calcul. Deci trebuie să mă pun 
bine cu ea până dă colţul de la mizeria de sub bandaje. 

— Și cum ai de gând să faci asta? 

— Cel mai bine ar fi să vă omor pe tine și pe prietenul tău 
autist, zise Andreas. Dar s-ar putea să fie complicat. Așa că mă 
gândesc că ar trebui să facem cu toţii o faptă bună și apoi să ne 
vedem fiecare de treaba lui. 

— Vrei să-l omori pe Maksim, zise Dante. 

— Și chiar crezi că te lăsăm s-o faci? întrebă Colomba. 

— Din punctul de vedere al lui Andreas, e perfect raţional, 
spuse Dante. O să împărtășim un secret care o să împiedice pe 
oricare dintre noi să-l denunțe pe celălalt. lar Giltine n-ar mai 
avea motiv să se răzbune pe noi. 

— Vezi că te prinzi când vrei? îi făcu Andreas cu ochiul. 

— Planul tău are o singură hibă, zise Dante. Maksim nu e de- 
acord. 

Andreas se îndreptă spre Maksim. Exact asta și voia Dante. 
Fostul soldat îi aruncă sticla de vodcă drept în figură. Sticla se 
sparse iar Andreas se clătină, în vreme ce alcoolul și sângele îi 
ardeau ochii. Brigitte profită de moment și se eliberă din 
strânsoare, iar bărbatul se aruncă asupra lui Maksim cu ciobul 
de oglindă ridicat și i-l înfipse în gât cu asemenea forţă că 
pumnul îi dispăru în rană. Când îl scoase, cu un zgomot ca de 
pompă pentru desfundat ţevile, sângele ţâșni ca dintr-o fântână 
arteziană și acoperi victima și agresorul. 

Maksim căzu pe spate și descoperi că nu simţea nimic. Nicio 
durere de la rană și nici de la cicatricile care îl chinuiseră. 
Camera păru să se umple de lumina soarelui, ceilalți înghețară, 
rămânând ca niște statui care le surprindeau gesturile: Colomba 
apucând un scaun, Dante alergând cu ochii închiși spre Andreas. 
Și Andreas cu gura deschisă într-un râset animalic. 

Lumina începu să scadă în intensitate și Maksim se întoarse 
cu spatele la ei. Nu mai era în căsuţa din Ulm, ci în mijlocul 
incendiului din Absynthe, îngropat sub dărâmăturile care îi 
salvaseră viaţa, apoi la Berlin, fără bani, tensionat de fiecare 

dată când un străin îi arunca vreo privire. Apoi la Shanghai sub 
lampioanele roșii, în Spania, la Moscova, în Cutie, la Kabul cu 
tovarășii lui, apoi la cursul de pregătire Spetnaz. 

Și în cele din urmă la Kaluga, unde tatăl lui îi saluta pe el și pe 
fraţii săi în timp ce mergea la atelierul de sticlărie. | se păru 
lucrul cel mai real dintre toate, singurul care conta cu adevărat. 
Încercă și să ridice o mână ca să-l salute, dar nu-și găsi nici 
mâna, nici corpul, pentru că ceea ce trăia acum erau ultimele 
sclipiri ale creierului său care se stingea și nu durase mai mult 
de o fracțiune de secundă. 


— Nu, fir-ar al dracului! 

Colomba îl lovi pe Andreas în spate cu scaunul, care nu avu 
un efect mai mare decât sticla. El îi trase un pumn în plină figură 
și Colomba se izbi de masă. Dante atacă ţinând ochii închiși și 
capul plecat, dar încasă în bărbie o lovitură cu boxul care își 
consumă ultimele rezerve de baterie și îl trânti cu picioarele în 
sus. 

Apoi Andreas apucă gâtul sticlei, care rămăsese întreg, și se 
aruncă asupra Colombei. Brigitte îi puse piedică: Andreas, luat 
prin surprindere, își pierdu echilibrul și căzu pe podea în patru 
labe. Gâtul sticlei i se sfărâmă în mână, iar el urlă de durere. Işi 
reveni imediat și o lovi pe Colomba cu cotul chiar sub stern. Pe 
jumătate sufocată, reuși să se rostogolească printre cioburi și să 
iasă din raza lui de acţiune. Andreas, care încă era pe podea, o 
înșfăcă pe Brigitte fără să se uite și o trase spre el. Se ridică 
ținând-o în continuare de gât, apoi o împinse cu toată forța. 

Brigitte zbură în spate și se lovi de muchia șemineului. Un 
fulger de durere porni din coloana vertebrală și îi ajunse până în 
ceafă. Trupul i se înmuie și Andreas se repezi s-o termine, însă 
nu reuși pentru că Dante, târându-se pe jos, îl apucase cu 
disperare de gleznă cu ambele mâini. Andreas se eliberă și îl lovi 
cu piciorul în burtă, ceea ce îl făcu să se rostogolească câţiva 
metri mai încolo. 

Însă Colomba reușise să se ridice din nou, iar cei doi se uitară 
unul la celălalt de pe laturi opuse ale mesei, ca niște câini de 
luptă. Andreas era acum acoperit de sânge, avea hainele 
sfâșiate și carnea flască îi atârna afară prin ele. Șoptea înjurături 
și obscenităţi în germană. 

— Vino-ncoace, îi spuse Colomba înfășurându-și pe un pumn 
capătul centurii de la pantaloni. 

Avea ochii de un verde sălbatic, iar Andreas avu un moment 
de ezitare. Apoi se întoarse și alergă spre scrin: își amintise de 
pistolul de sub el. Însă nu-l vedea - alunecase până lângă perete 
-, iar Andreas răsturnă scrinul, din care căzură farfurii și pahare. 
Beretta apăru în mijlocul prafului și cioburilor. Andreas îl înșfăcă 
și se întoarse cu un zâmbet victorios. 

— Acum ce mai faci, târfo? o întrebă pe Colomba. 

Ea se retrase spre peretele de la intrare, răsturnând cuierul. 
Andreas ridică pistolul, care în mâna lui nu părea decât o 
jucărie. 

— Cică dacă încasezi un glonţ în burtă îţi ia ceva să mori. Cică 
îți intră rahatul în sânge. 

Dante, care se ridicase într-un genunchi, ridică braţele. 

— Andreas! Ok, ai câștigat. Facem cum zici tu. 

— Stai jos, retardatule, îţi vine și ţie rândul. 

Andreas își linse buzele. 

— Și acum, târfuliță de la poliţie, îţi pare sau nu rău că m-ai 
călcat pe nervi? 

Făcu un pas spre ea. 

— Poate că acum ai un chef nebun să mi-o dai, nu-i așa? 

Mai făcu un pas. Colomba părea ţintuită de perete, pe 
jumătate acoperită de hainele care căzuseră pe ea. 

— Poate dacă te joci puţin cu mădularul meu poţi să pleci 
liniștită cu prietenii tăi. Ce zici? Facem târgul? 

— Nu, zise Colomba și îl împușcă prin buzunarul unei haine cu 
revolverul lui Maksim, rugându-se ca fierătania veche să nu-i 
explodeze în mână. 

Andreas fu străpuns de patru gloanţe, între abdomen și piept: 
ridică braţele ca o gorilă, apoi căzu pe spate, rupse polița 
șemineului și se lovi cu ceafa de podea. 

Brigitte fu lovită de așchii și bucăţi de tencuială. Căzu din nou 
și se pomeni cu faţa lângă a lui Andreas, care rămăsese cu gura 
căscată și cu limba umflată, de culoarea cireșei, scoasă. 

Urlă. 

6. 


La două dimineața, Dante ieși din casă și i se alătură 
Colombei, care stătea așezată pe una dintre roţile din față ale 
mașinii De Lorean. Brigitte mersese să facă un duș în încercarea 
de a-și reveni. Era în stare de șoc, iar Dante îi dăduse să bea 
niște coniac pe care-l găsiseră în cămară. Se sprijini de portieră 
și își aprinse o ţigară. 

— Totul bine? 

— Tocmai am omorât pe cineva, Dante, răspunse ea. Totul 
bine pe dracu'. 

— A fost legitimă apărare. 

— Ești sigur? 

Dante se uită la ea nedumerit. 

— Știu cum m-am simţit când am apăsat pe trăgaci. Voiam 
să-l omor, Dante. Voiam să-i şterg zâmbetul ăla de pe față, 
voiam să-l fac să dispară de pe pământ. lar când a murit... 

— Te-ai simţit ca o asasină. 

— Da. 

— Crede-mă, nu ești. Ok, teoretic ești. Dar știu că altfel nu se 
putea. De fapt, ar fi trebuit s-o faci de la bun început. 

Colomba clătină din cap. O duru. 

— Ar fi trebuit să las ancheta pe seama colegilor și cu asta, 
basta. Sau să-l predau pe Andreas poliţiei germane. 

— Ştii foarte bine că n-ar fi ajutat la nimic. 

— Jur să Slujesc cu credință Republica, să respect Constituţia 
și legile Statului și să-mi îndeplinesc datoria în interesul 
administrației și pentru binele public, recită Colomba. Ştii ce-i 
asta, Dante? 

— Imnul cel mai non-epic pe care l-am auzit vreodată? 

— Jurământul meu, depus când am intrat în poliţie. 

Colombei i se frângea vocea. 

— Și am încercat mereu să-l respect. Credeam în el. Apoi am 
început să mai forţez regulile și să mai încalc legile. lar acum... 

Clătină din cap și își trase răsuflarea. 

— Trebuie să mă predau, Dante. 

— Dacă n-ai fi atât de zguduită, ţi-ai aminti că Andreas era un 
scriitor foarte cunoscut, nimeni n-o să ne creadă povestea. 

— Și ce-ar trebui să facem, după tine? Să ascundem 
cadavrele? 

— Doar urmele trecerii noastre, zise Dante cu băgare de 
seamă. Casa e închiriată pe numele lui Andreas și l-ai ucis cu 
pistolul lui Maksim. Probabil au avut o altercaţie pentru că 
Maksim refuza să-i dezvăluie un secret cutremurător din STASI. 

— Nu pot să mint într-o anchetă despre o crimă, Dante! strigă 
Colomba. Nu pot să cad atât de jos! 

— E varianta corectă. 

— Cum să nu? 

Colomba dădu cu palma în capotă. 

— Cadavrele sunt calde încă și tu deja ai născocit un plan cum 
să aranjezi totul. Nu-ţi pasă de nimic altceva decât de fundul 
tău! 

— Poate că și eu meritam să ajung în Cutie, nu? împreună cu 
ceilalţi sociopaţi. 

— Nu-mi pune-n gură cuvinte pe care nu le-am spus. 

— Dar la asta te-ai gândit. 

Dante își aprinse altă ţigară cu mucul primei. 

— Dacă ajungem la pârnaie, cine o mai oprește pe Giltine? 
Gândește-te la asta. 

— Colegii lui Maksim, mai devreme sau mai târziu. 

— Mă îndoiesc că au mai rămas prea mulți în activitate. Dar și 
așa... ar șterge ultima sursă despre Cutie. 

— Și ce-o fi așa rău? 

— Da, CC. Giltine e o asasină, dar e și o victimă. lar victimele 
au nevoie de cineva care să le dea o voce. 

Dante simţi că se destăinuise prea mult și tăcu, iar Colomba 
nu reuși să rupă tăcerea. Rămaseră sprijiniți de mașină și se 
uitară la cer peste vârfurile copacilor. În zonă erau puţine lumini, 
iar Calea Lactee se vedea limpede. O priviră amândoi cu nesaț, 
încercând să uite grozăvia care-i aștepta în casă. 

— Va trebui să scăpăm de amprentele și de ADN-ul nostru de 
pe cadavre, zise Colomba ca prin vis. Sunt urme peste tot, 
fragmente... E imposibil. 

— Asta dacă nu folosim soluţia lui Giltine. Aranjăm cadavrele 
și incendiem totul. In fond, Maksim a dat deja foc la hotel. Poate 
că tocmai aţâţa flăcările când l-a surprins Andreas. 

— Vrei să arzi casa cuiva care n-are nicio legătură cu toate 
astea? 


VP - 311 


— Tre’ să fie asigurată. Numai un nebun închiriază case online 
și nu are asigurare la ele. Și cu siguranţă nu e chiar așa de grav 
prin comparaţie cu altele. 

— Nu e decât a mia infracţiune..., zise Colomba nemulțumită. 

— Dar o să ne mai dea niște timp. Cât? 

Colomba căzu pe gânduri. 

— Colegii nemți o să treacă întâi pe la rude și prieteni, apoi o 
să verifice ultimele lui întâlniri. În Italia, numele noastre ar mai fi 
aprins câteva beculeţe, dar aici o să le ia mai mult. Apoi o să 
trebuiască să sune la autorităţile italiene... Dacă se leagă totul, 
vreo două săptămâni. După aia... cine știe? Poate că n-o să 
ajungă niciodată la noi. 

— Din când în când mai merităm și noi puţin noroc. 

— De când crezi tu că lumea e corectă? 

Colomba sări jos. 

— Hai, mișcă-ţi fundu’. 

e 

Uneori, focul reușește să fixeze amprentele și chiar și după un 
incendiu de proporţii rămân materiale care pot rezista și păstra 
ADN-ul, la fel ca o insectă în chihlimbar. Așa că, înainte să 
aprindă focul, fură nevoiţi să curețe totul. Dante se ocupă de 
părţile exterioare folosind detergenţii pe care-i descoperise în 
debara, în vreme ce Colomba se ocupa de interior, curățând 
toate suprafețele cu ajutorul Brigittei. Cioburile însângerate fură 
spălate în chiuvetă și împrăștiate din nou. Când trecură la 
cadavre, Brigitte nu reuși să le atingă și fugi afară ca să vomite. 
Prin urmare, Colomba îi curăță singură mâinile lui Andreas și îi 
scoase orice urmă organică de sub unghii, apoi îl murdări la loc 
cu sânge ca să nu se observe prelucrarea. 

Intre timp, își imagină că se ridică din nou, că sare asupra ei 
și că încearcă s-o sugrume, iar imaginea fu atât de puternică 
încât avu un mic atac de panică. Andreas nu se mișcă, dar parcă 
îi văzu cu coada ochiului umbra care tremura, iar Colomba simţi 
că i se blochează plămânii. Işi mușcă buza de jos, încleștă 
pumnii și reluă lucrul. Faptul că nu i se făcuse rău în timpul 
luptei corp la corp era singurul aspect pozitiv al zilei. 

Strânseră părul și fâșiile de piele cu aspiratorul, apoi scoaseră 
sacul și spălară filtrul, puseră un sac nou și îl murdăriră. 
Coniacul răsuflat fu împrăștiat pe jos ca să dea impresia unei 
beţii care degenerase, iar cadavrele fură poziţionate astfel încât 

să pară credibil că Andreas îl înjunghiase pe Maksim după ce 
fusese împușcat mortal, iar lui Maksim îi puseră în mână 
pistolul. Mai împrăștiară niște cioburi iar în zori, obosiţi și în 
pragul unei crize de nervi, își ziseră că rezultatul părea plauzibil. 

Mai rămânea să-și dea seama cum să meargă trei persoane 
într-o mașină cu două locuri, după ce stropiseră casa cu benzina 
din mașina lui Andreas. Până la urmă, Colomba urma să facă 
naveta, s-o ducă pe Brigitte la gara din Augusta, orașul cel mai 
apropiat de Ulm, și apoi să se întoarcă să-l ia pe Dante. 

El și Brigitte se retraseră câteva minute pe o bancă din 
grădină ca să-și ia rămas bun, atenţi să n-o atingă cu mâinile. 
Dante reacţiona normal, dar cantitatea de benzodiazepină pe 
care o ingerase abia îi controla tensiunea. Brigitte, în schimb, 
era extenuată și lipsită de emoții. 

— Ceva tot n-am înțeles, spuse ea, cum și-a dat Maksim 
seama că veneam după el? 

— Avea un scanner, iar staţiile noastre au făcut gălăgie. l-a 
explicat asta Colombei în timp ce-l ducea în baie. 

— Spion bătrân. 

— Chiar că. 

— Acum ce o să faceți? 

— Ne întoarcem în Italia. Apoi probabil că va trebui să mai 
facem o călătorie la capătul lumii ca s-o căutăm pe Giltine. 

— O să-mi fie greu să rămân singură aici. Tu și Colomba 
sunteți singurii prieteni cu care pot să vorbesc despre ce s-a 
întâmplat. 

Își trecu degetele prin șuviţele murdare și răvășşite. 

— Mi-e frică de coșmaruri. Și mi-e teamă că o să ajung la 
închisoare. 

— În privinţa închisorii pot să te asigur că nu există nimic care 
să te lege de Maksim sau de Andreas, iar noi o să negăm că te- 
am văzut vreodată. Dar ar fi bine să găsești un pretext pentru 
vânătăile de pe față. O încăierare cu un beţiv de la Automatik ar 
fi ideală. 

— O să mă gândesc. 

— Cât despre coşmaruri... Ai Snapchat? 

— Trăiesc în mileniul ăsta. 

— Habar n-ai câtor oameni a trebuit să le explic ce-i aia. 
Numele meu de utilizator e Moka141. Poţi să-mi scrii cât vrei și 

să mă suni și noaptea târziu. Dar nu pe altceva. Dacă ai 
probleme, vin imediat, ok? 

Dacă găsesc cum să ajung aici. 

Ea încuviință. 

— Promite-mi că mă ţii la curent. 

— Promit. Te doare faţa? 

— Un pic. De ce? 

El o sărută, într-un mod care era ceva mai mult decât un salut 
între prieteni. Le făcu bine amândurora. 

După aceea, Brigitte urcă în De Lorean: geanta ei de călătorie 
era în portbagaj. Cincizeci de minute mai târziu, Colomba o lăsă 
la câteva sute de metri de gară - mai aproape nu risca din 
pricina mașinii foarte ușor de recunoscut. 

— Imi pare rău că a trebuit să treci prin toate astea, spuse 
Colomba. 

— Eu am insistat să vin. Și, oricum, acum știu de cea murit 
fratele meu. Nu mă consolează, dar pune ordine în lucruri. 

Işi strânseră mâna, apoi se îmbrăţișară și se sărutară pe 
obraji. 

— Mulţumesc pentru tot, zise Colomba. 

— Te rog mult, ai grijă de Dante, zise Brigitte înainte să plece. 

O spuse cu atâta... (tristețe? pasiune?), încât Colomba, în 
ciuda faptului că era convinsă că Brigitte era lesbiană, simţi o 
gelozie inexplicabilă. Sentimentul dură până la prima scânteie 
din incendiul pe care ea și Dante îl declanșară cu benzina 
scoasă din rezervorul lui Andreas, lăsând butelia lângă Maksim. 
Apoi alergară până la mașina parcată la doi kilometri mai 
departe. Când se întoarseră să privească în urmă, fumul negru 
acoperise deja cerul. 

Amândurora le veni în minte reactorul de la Cernobil. 


7. 


Francesco ateriză la zece dimineața pe aeroportul Marco Polo 
din Veneția, unde un bărbat în costum albastru îl escortă la 
barca cu motor care aștepta pe chei. La bord găsi un chelner 
care îi turnă o cupă de șampanie în vreme ce navigară spre 
hotelul La Rosa din Campo San Polo. Era în inima Veneţiei 

turistice, acolo unde mase compacte de pietoni se înghesuiau 
pe alei și în magazinele de modă, dar hotelul era o oază de 
liniște, cu fațada spre Canal Grande. Francesco se lăsă cuprins 
de plăcerea luxului și nu fu surprins să găsească în cameră o 
sticlă de Krug la gheaţă. Lângă sticlă găsi un plic de hârtie de 
culoarea fildeșului, cu imaginea în filigran a podului pe care îi 
știa deja. În interior, invitaţia cu ștampila COW. 

Deschise larg fereastra și trase în piept mirosul de sare și 
kerosen, în timp ce invitaţia pe care o răsucea în mâini strălucea 
la lumina soarelui. Era biletul de aur al lui Willy Wonka, îi oferea 
accesul într-o lume mai bună. 

La recepţie îl anunţară că îi sosise un oaspete, iar el îi rugă 
să-l invite sus. Era un bărbat atletic, de vreo șaizeci de ani, în 
costum gri, care îl fotografie din cap până-n picioare înainte să-i 
strângă mâna. 

— Mă numesc Mark Rossari, spuse el. 

— Sunteţi cel care mi-a răspuns la telefon. 

— Da. Sunt responsabilul cu securitatea. Condoleanţe pentru 
mama dumneavoastră. Am lucrat mult timp cu domnia sa. 

— Mulţumesc, răspunse Francesco, puţin confuz acum că se 
afla în fața cuiva care făcea parte din viața mamei lui și despre 
care până în urmă cu puţine zile nici nu-i trecuse prin minte că 
exista. 

Rossari se așeză pe canapeaua mică fără să aștepte invitaţia 
lui Francesco. 

— Aș vrea să discut cu dumneavoastră instrucțiunile pentru 
întâlnirea cu fondatorul. 

— Ce fel de instrucțiuni? 

— Despre cum va trebui să vă comportați. 

Rossari era relaxat dar vigilent, iar ochii lui în continuă 
mișcare se fixară în cele din urmă în ai lui Francesco. 

— Întâlnirea va avea loc după cină, într-o zonă rezervată din 
clădire, în care invitaţii care nu fac parte din consiliul de 
conducere nu au acces. Va trebui să le predați oamenilor mei 
telefonul mobil și orice alte aparate electronice și veți fi 
percheziționat. 

— În regulă. 

— Să nu încercaţi să vă apropiaţi de fondator, nu îi strângeţi 
mâna și nu încercaţi să aveţi alte contacte fizice cu domnia sa. 

Chiar și o tentativă din partea dumneavoastră va însemna 
sfârșitul colaborării cu asociaţia. 

Francesco își roase o pieliță de la degetul mare. 

— Înţeleg că această întâlnire e mai mult decât o simplă 
formalitate. E o testare, nu-i așa? 

— O evaluare. Dacă-mi permiteţi să vă dau un sfat, vă 
sugerez să răspundeți cu maximă sinceritate la toate întrebările 
care vă vor fi adresate. 

— lar dacă părerea... fondatorului este negativă? întrebă 
Francesco, căruia biletul i se părea că strălucește ceva mai 
puţin. 

— Vă vom cere să păstraţi tăcerea în legătură cu această 
întâlnire și cu tot ceea ce privește asociația. 

— Nu trebuie să vă faceţi griji în privinţa asta. 

— Nu ne facem. 

Felul în care o spuse Rossari făcu să i se strângă stomacul lui 
Francesco. 

— Prezenţa dumneavoastră aici este un act de recunoștință și 
încredere din partea fondatorului faţă de mama dumneavoastră, 
continuă Rossari. În mod normal, candidatura dumneavoastră 
nici n-ar fi fost luată în considerare, reţineţi acest aspect. 

— Da, sigur... însă mama mea a dispărut înainte să-mi poată 
explica totul. Nu am citit decât documentele pe care mi le-a 
lăsat și am o mie de întrebări. 

Rossari, care dădea să se ridice, se așeză din nou. 

— Fondatorul o să vă spună tot ce consideră că trebuie să 
știți. 

— În regulă. Dar aş vrea să evit să par tâmpit. Dacă mi-aţi 
putea spune ceva despre cum funcţionează asociaţia m-aș... m- 
aș simţi mai în largul meu. Dar poate că nu ăsta e locul potrivit, 
adăugă el cu nervozitate. Securitatea și tot restul. 

— V-am curăţat camera înainte să ajungeţi, bineînțeles, spuse 
Rossari, parcă uluit că Francesco nu se gândise la asta. Daţi-mi 
telefonul dumneavoastră mobil, vă rog. 

Francesco se conformă, iar Rossari îl închise în frigiderul 
minibarului. 

— Nu mă percheziționaţi? întrebă Francesco. 

— Nu aveţi microfoane, răspunse Rossari. V-am verificat atât 
bagajul, cât și pe dumneavoastră în timpul călătoriei cu barca. 

Francesco simţi un val de iritare. Securitatea ca securitatea, 
dar faptul că fusese percheziţionat fără știrea lui îl făcea să se 
simtă violat. 

— Și dacă mi-aș fi pus un microfon în timpul drumului de la 
barcă aici? întrebă el doar ca să-l provoace pe interlocutorul 
său. 

Rossari zâmbi pentru prima oară. 

— Sunt convins că nu aţi făcut-o. 

— De ce? 

— Pentru că nu aveţi boașele s-o faceţi, chiar dacă sunteți 
destul de inteligent încât să vă treacă prin minte, spuse Rossari 
cu tonul unui instalator care explică de ce e înfundată o ţeavă. 

Francesco ar fi vrut să răspundă pe măsură, dar știa că n-ar fi 
fost bine așa că renunţă. 

— Mă puteți ajuta sau nu? 

Rossari încuviință. 

— O să ieşim din domeniul meu de specialitate, dar... ce știți 
despre neurologie? 


8. 


Colomba se trezi în mașina parcată în zona de staţionare de la 
Chiasso, în apropierea graniței dintre Elveţia și Italia. Era 
complet amorțită, dar i se părea că era mai puţin obosită, iar 
când se uită la ceas și văzu că era prânzul înțelese de ce. 
Dormise două ore în loc de cele treizeci de minute după care îl 
rugase pe Dante s-o trezească. Îl văzu așezat pe cimentul 
piaţetei, cu picioarele încrucișate. Citea ceva pe tabletă și era 
înconjurat de mucuri de ţigară. 

Colomba deschise portiera, care se înălță în scârțâitul 
pistoanelor cu aer comprimat, și cobori ca să se dezmorțească 
un pic. | se păru că Dante n-o bagă în seamă și continuă să 
răsfoiască pagini pe iPad. Se conectase la wi-fi-ul parcării. 

— Hei! îl strigă ea. N-ai chef de o cafea? Sau să mergi la baie? 

El arătă spre cabina din spatele lui fără să ridice ochii din 
ecran. 

— Băile sunt acolo. Cafeaua ţi-o fac eu. 

— Aș fi preferat la un autogrill. 

— Sunt curate. Au cinci stele pe TripAdvisor. 

Colomba se grăbea prea tare ca să stea la discuţii. Când se 
întoarse, Dante aprinsese cafetiera electrică. Un bolborosit 
anunţa sosirea cafelei. 

— Ti-am făcut una arabică normală ca să nu te rupă, zise el 
distrat. 

Așezase tableta pe scaun, dar privirea lui era încă pierdută în 
gol. 

— După aia putem să plecăm, dacă vrei. Dar aș prefera să 
mai așteptăm puţin. Nu mă simt prea bine. 

Dante se simţea parcă mai rău decât atunci când trebuise să 
miște cadavrele din casa din Ulm. 

— Ce e? 

— Hai să ne bem cafeaua întâi, ok? 

Vocea îi tremura. 

Băură cafeaua, Dante fumă două ţigări, apoi în cele din urmă 
hotări să vorbească. 

— Ştii de ce Pavlov nu a câștigat un al doilea Nobel? o întrebă. 

Colomba se așteptase la orice, mai puţin la întrebarea cu 
pricina. 

— Faci toată scena asta din cauza lui Pavlov? 

— Da, răspunse el sec. Știi sau nu? 

— Nu mai știam nici că-l câștigase pe primul. Dar știu că e 
tipul cu câinii. 


— Da, tipul cu câinii..., spuse Dante tot mai iritat. Ivan 
Petrovici Pavlov. Și ce știi despre experimentul pe care l-a făcut 
pe câini? 


— Dante, te iau la șuturi dacă nu te potolești. Nu suntem la 
școală. 

— Ştii ceva sau nu? 

Colomba se forţă să rămână calmă. 

— Bine, hai să vedem. Pavlov suna dintr-un clopoțel când le 
dădea de mâncare câinilor. A descoperit că după puţin timp, 
dacă suna din clopoțel, câinii salivau și dacă nu aveau mâncare. 
Așa a formulat teoria reflexelor condiţionate. E bine, domnule 
profesor? Ce notă îmi daţi? 

— Să știi că și pe mine tot așa m-au învăţat, zise Dante cu 
amărăciune. Îmi imaginam niște câini uriași care ţopăiau veseli 
în faţa castronului gol. Dar nu ţopăiau. 

— De ce? 

— Pentru că pentru a măsura cantitatea de salivă pe care o 
produceau, Pavlov le devia chirurgical glandele salivare, 
conducându-le secrețiile într-un recipient gradat. Le dădea găuri 
- își atinse obrazul - aici. A fost un apărător frenetic al 
vivisecţiilor. 

— Încă aştept să aud de ce ne privește pe noi. Au trecut o 
sută de ani, nu mai putem să sunăm la Protecţia animalelor. 

— Nu făcea asta numai cu câinii. 

Colomba pufhni. 

— Dante, te rog, pentru numele lui... 

— E adevărat. Există documente și un video transmis de BBC, 
cu niște cadre vechi. L-am descărcat, vrei să-l vezi? 

— Nu, mersi. Dar ești sigur? Făcea experimente pe oameni? 

— Pe copii. 

— Fir-ar să fie... 

Colomba înţelese ce îl tulburase atât de tare pe Dante. 

— Le perfora obrajii și crea fistule artificiale. Erau orfani, 
vagabonzi... A început în anii '20, dar rezultatul studiilor sale a 
fost ascuns din motive etice, așa că adio al doilea Nobel în '23. 

Acum Colomba îl asculta cu atenție. 

— Are de-a face cu ce se întâmpla în Cutie, nu? 

Dante încuviință. 

— Pavlov a lăsat o moștenire științifică bogată. Tehnicile de 
condiționare a reflexelor au fost integrate în pregătirea 
cosmonauţilor și a celor din trupele speciale. Stalin le adora, la 
fel îl adora și pe Pavlov, chiar dacă acesta era anticomunist pe 
față. lar în anii '70 încă făceau parte din tehnicile celor de la 
Kuos. |ţi spune ceva numele ăsta? 

— Nu. 

— Era un fel de academie pentru oficialii din KGB și din 
Forțele speciale. Nu se știe sigur ce îi învățau acolo, dar se știe 
că foloseau o mulţime de tehnici de autocontrol de genul să stai 
dezbrăcat în gheaţă și să te convingi că ţi-e cald, să nu simţi 
durere, să nu simţi oboseală. Unul dintre profesori se pregătise 
la Institutul Pavlov din Sankt Petersburg și a murit în anii '90, 
după ce a fost consilier pentru KGB și Serviciile secrete. Ghici 
cum îl chema. 

— Bielii? zise Colomba sperând să primească un răspuns 
negativ. 

— Chiar el. Șeful lui Maksim, directorul medical al Cutiei, 
singurul continuator de succes al măcelarului de Pavlov, chiar 
dacă toate superputerile au aruncat cu bani grei în timpul 
Războiului Rece ca să descopere limitele minţii și corpului 
omenesc. Voiau să creeze un supersoldat, un Captain America. 
De fapt Captain Russia, în cazul ăsta. 

— lar rezultatul să înţeleg că e Giltine? 

— Poate că doar a învăţat de la ceilalți prizonieri. Sau poate s- 
a născut așa, cine știe. 

Își aprinse a mia ţigară. 

— Prin anii '70 și '80, în Rusia circula o legendă urbană 
faimoasă despre Volga Neagră. 

— Mașina? 

— Da. O folosea poliţia și îţi băga frica-n oase când o vedeai în 
fața casei. Putea însemna biletul către Siberia. Dar Volga Neagră 
din legendă umbla noaptea și răpea copiii singuri. 

O privi cu ochi umezi. 

— Poate că nu era doar o legendă. 

— Acum s-a terminat, Dante. 

— Eşti tu sigură? Atunci de ce Maksim a continuat să activeze 
după căderea Uniunii Sovietice? Ce interese crezi că acoperea? 

— Crezi că încă mai răpesc copii? 

— Cred că încă se întâmplă ceva și că oamenii împotriva 
cărora acţionează Giltine sunt cel puţin la fel de periculoși ca și 
ea, dacă nu mai mult. 

Ar fi continuat să schimbe ipoteze, dar iPad-ul anunţă sosirea 
unui mail. Era de la Minutillo. Citindu-l, Dante păli. Nu spuse 
decât: 

— Guarneri. 


9. 


În vreme ce Dante și Colomba erau încă în drum spre Ulm, 
Guarneri petrecuse ziua cu Paolo, fiul lui de șapte ani: îl luase de 
la școală și îl adusese acasă la el pentru o sesiune de prânz- 
teme-cină înainte să-l încredinţeze din nou mamei lui, de care 
divorțase cu trei ani mai înainte. 

Când se căsătoriseră, prietenele ei erau convinse că urma ca 
ei să devină asemenea cuplurilor din filmele polițiste siropoase 
care se difuzau la prânz, că urma să facă nopţi albe în care să 
discute cazuri și să analizeze fotografii ale cadavrelor. 
Realitatea, însă, fusese mai puţin interesantă. Cariera lui 
Guarneri rămăsese pe loc, iar el se întorcea de la serviciu 
aducând numai iritare și proastă dispoziţie. Și pentru că a fi 
soţia locotenentului Colombo putea fi o îndeletnicire plăcută, dar 
a protagonistului din The Office mai puţin, Martina îi dăduse în 
cele din urmă papucii. 

Apăruseră și inevitabilele dezacorduri și certuri de care nu 
erau mândri, dar treptat relaţia lor redevenise aproape amicală. 

De aceea, când își însoţise fiul, Guarneri se așteptase să mai 
schimbe câteva cuvinte cu Martina la o cafea sau, dacă își juca 
bine cărţile, să petreacă o oră cu ea în patul matrimonial. Dar 
după ce deschise cu propriile chei își descoperi fosta soţie pe 
canapeaua din sufragerie. Dormea profund, nu avu nicio reacţie 
când o zgâlțâi. Guarneri, tulburat, îl conduse pe Paolino în 
cameră și îi porunci să se culce. Apoi se întoarse în sufragerie ca 
să cheme ambulanta. Doar că acum în sufragerie mai era o 
persoană. Guarneri înțelese că fusese acolo de la bun început, 
numai că n-o văzuse. Pentru că se mișca în liniște de-a lungul 
pereţilor, ca o umbră printre alte umbre. Și era foarte rapidă. 
Când veni în fața lui, văzu că era o femeie de talie medie 
îmbrăcată în negru, cu faţa acoperită cu o mască de cauciuc. 

Guarneri puse mâna pe pistolul de serviciu. 

e 

Boom 

Paolino, căruia îi plăcea mai mult să i se spună Pao, ca tipului 
care desena pinguini pe pereți, se trezi cu ecoul care îi răsuna în 
urechi. Parcă ar fi visat un zgomot atât de puternic că îl trezise 
de-adevăratelea. Se uită la ceasul deșteptător albastru cu ace 
fosforescente de pe noptieră și descoperi că dormise doar o oră, 
poate mai puțin. Ciuli urechile ca să verifice dacă se auzea 
televizorul, dar liniştea era totală. Probabil că tatăl lui plecase 
deja, pentru că dacă ar fi rămas ar fi auzit zbierete sau râsete. 
În ultima vreme mai ales râsete, iar Pao începuse timid să spere 
că mami și tati urma să locuiască din nou împreună. Avea 
amintiri vagi din anii în care familia era întreagă, dar în mintea 
lui căpătau strălucirea aurie din reclamele la panettone. Chiar 

dacă nu știa bine ce era nostalgia, o simţea în legătură cu ceva 
ce nu trăise cu adevărat. Se ridică din pat cu gândul să meargă 
în bucătărie și să bea un pahar cu apă, dar când deschise ușa 
camerei femeia era acolo. 

Stătea în prag și nu avea faţă. 

Pao nu mai făcea pipi pe el de la doi ani, dar apariţia fu atât 
de înspăimântătoare că vezica i se relaxă și un jet cald i se 
scurse pe cracul pantalonilor de pijama. 

E un monstru. O fantomă. 

Pao se ghemui și începu să plângă, cu mâinile la urechi. 

Simţi o atingere ușoară pe cap. 

— Nu te speria, spuse femeia fără chip. Nu-ţi fac nimic. 

Vocea parcă era a unui robot, a comandantului Data din „Star 
Trek”. Pao nu mai plânse și se șterse la nas cu mâneca, ţinând 
ochii închiși în continuare. 

— Cine ești? 

— De ce nu ai față? 

— Dar am, uită-te mai bine. 

Pao făcu la fel ca atunci când se uita la filmele de groază: 
deschise încet pleoapele, gata oricând să le închidă la loc. 
Femeia nu se mișcase, dar acum pe chipul ei neted era desenat 
un zâmbet roșu ca al lui Smile. Picura de parcă ar fi fost făcut cu 
vopsea proaspătă. 

— Vezi? zise din nou femeia. Acum îţi mai e frică de mine? 

Pao o studie. Când își desenase zâmbetul, femeia lăsase să-i 
cadă o picătură sub ochiul stâng. Imaginea îi amintea de clovnii 
din filmele vechi. Îi veni să chicotească. Era un vis, acum 
înțelesese. Un vis urât, dintre cele care îl făceau să ţipe. Dar 
peste puţin timp urma să se trezească. 

— Unde-i mami? 

— Doarme, răspunse femeia cu zâmbetul din care curgeau 
picături. La fel și tatăl tău. lar tu trebuie să rămâi în cameră 
până vine cineva să te ia. 

— De ce? 

Femeia îngenunche în faţa lui. 

— Am o misiune pentru tine. O să faci ce-ţi cer, nu-i așa? E 
foarte important. 

— Visez acum? 

— Da. E doar un vis. Dar trebuie să te comporți ca și cum ar fi 
adevărat. 

— Și dacă n-o fac? 

Femeia fără chip își șterse zâmbetul cu antebraţul și desenă 
un altul, de data aceasta îndreptat în jos. 

— Atunci mă întristez foarte tare. Și o să mă întorc în fiecare 
noapte. Vrei asta? 

Lui Pao îi veni din nou să facă pipi. 

— Nu, spuse el atât de încet că nici nu fu sigur dacă vorbise 
cu adevărat. 

— Bravo. 

Giltine se aplecă deasupra lui. 

— Deschide gura, îi porunci ea. 


10. 


Colomba trecu graniţa cu ltalia la trei minute după ce 
terminară de citit mail-ul de la Minutillo și se opri numai ca să 
facă plinul. În rest ţinu pedala de acceleraţie apăsată constant, 
fără să-i pese de limitele de viteză, radare sau echipaje de 
poliţie. Când o patrulă îi ceru să tragă pe dreapta fu nevoită să o 
facă, dar urlă la agent până când acesta contactă Brigada 
Mobilă, de la care veni ordinul s-o însoțească până la Roma. 
Când porniră din nou, mulţumită escortei, De Loreanul izbuti să 
ajungă la viteza maximă de două sute de kilometri la oră, 
zdruncinându-se atât de tare că parcă urma să se întoarcă în 
timp. Dante nu protestă: luase o doză dublă din sticluța lui 
magică și căzuse într-o stare letargică din care nu ieși decât 
când ajunseră în faţa Hotelului Impero. Colomba îl împinse afară 
din mașină și îl lăsă să tremure pe trotuar. 

— Mișcă-te, îi spuse. 

Erau primele cuvinte pe care i le adresase de când porniseră 
din nou la drum. 

Dante se supuse, moale ca o budincă. Unul dintre portari ieși 
în fugă când văzu automobilul care bloca ieșirea iar Colomba îi 
întinse cheile și îi porunci să-l parcheze la locul lor, apoi îl trase 
pe Dante în hol. 

— Haide. 

— De aici mă descurc și singur, protestă el. 

— Nu, nu poţi, ok? 

ÎI împinse pe scări până la apartament, apoi scoase pistolul. 

— Dă-te de lângă ușă. 

— Chiar crezi că... 

— Dă-te! 

Dante se conformă. Colomba deblocă siguranța magnetică și 
deschise ușa, cu plămânii cât un purice. Respirația îi devenise 
un firicel de aer subţire care o zgâria în gât. Ținând pistolul cu 
ambele mâini, dădu buzna în apartament, apoi se blocă în faţa 
haosului care domnea în el. Peste tot împrăștiate pe covor 
numai haine și sticle goale de Cristal și o tavă cu resturi de 
cocaină și bancnote mototolite. 

Santiago ieși gol-pușcă din camera lui Dante, cu un ghiul pus 
pe mână. 

— Ce mama dracului căutaţi aici? 

Dante și Colomba își aruncară o privire: uitaseră complet de 
înţelegerea cu el. Din fericire mai era un apartament liber iar 
Dante reuși să-l ocupe. Transferă în el câteva lucruri și mai ales 
calculatorul. Pe parcursul operaţiunii, Santiago se închise în 
cameră, iritat de invadarea spațiului său. 

Colomba verifică apartamentul nou. Singura diferență între 
acesta și al lui Dante era culoarea câtorva piese de mobilier. 
Apoi începu să tragă jaluzelele. 

— Nu ieși din camera asta dacă nu vin și eu. Nici măcar nu 
lași să ţi se aducă mâncare, bine? 

— Și trebuie să stau în întuneric? 

— Poţi să aprinzi lumina, dar să nu ridici jaluzelele. Dacă te 
deranjează, mai dă pe gât un flacon, zise ea expeditivă. 

Apartamentul se cufundase în penumbră. Pe fața Colombei 
cădea un singur fascicul de lumină. 

— Chiar crezi că Giltine poate să vină aici? întrebă Dante. 

— Ea sau un alt nebun ca Andreas... Oricine. Așa că ai grijă și 
la personal. 

— Îi cunosc de doi ani! 

— Pe Andreas câtă lume nu-l cunoștea drept un scriitoraș 
inofensiv? 

Colomba își scoase pistolul de la centură și scoase 
încărcătorul. 

— Are două siguranţe, ok? Una e activată de piedicile astea 
două... 

— CC, știu că e foarte ciudat să auzi asta din gura mea, dar 
mai bine te liniștești. 

— Trebuie să fii în stare să te aperi când nu sunt aici. 

— Chiar mă vezi cu arma-n mână? Pe mine? 

Colomba ezită, în timp ce cuvintele lui Dante își croiau drum 
prin norul de spaimă și durere care o cuprinsese. 

— Bine, cum vrei. 

Puse arma înapoi în toc. 

— Ești sigură că nu vrei să vin cu tine? întrebă Dante. 

Ea încercă să găsească un ton blând, dar nu reuși prea bine. 

— E treaba poliţiei, Dante. Scuze. 

leși, ceru să i se comande un taxi și ajunse la casa soţiei lui 
Guarneri de pe malul stâng al Tibrului, în cartierul Ostiense. 
Intrarea era păzită, iar pe stradă erau oprite zece mașini ale 
carabinierilor, cu girofarurile pornite. Mai erau și câteva mașini 
cu sigla poliţiei, dar Colomba își dădu seama din poziţia lor că 
nu lucrau: ancheta era în mâinile verilor. Ca să compenseze, 
polițiștii se călcau în picioare pe scările blocului urât din anii '60 
până în fața ușii apartamentului care aparținea fostei soţii a lui 
Guarneri. Se împingeau ca să vadă mai bine, se certau cu 
carabinierii care voiau să-i dea afară. În frunte erau Alberti și 
Esposito, acesta din urmă la un pas să-l ia la bătaie pe agentul 
care stătea de pază. Apoi o văzură și se grăbiră spre ea, 
croindu-și drum cu coatele. 

— Trebuie să vorbim, dottoressa, zise Esposito când ajunse în 
faţa ei. 

— Nu acum. 

Esposito continuă să-i blocheze calea. 

— Trebuie să insist. Când? 

— Astă-seară, la Dante, zise Colomba. 

Apoi îl dădu grosolan la o parte și ajunse până în faţa 
paznicului. 

— Sunt vicechestorul Caselli. Mă caută procurorul adjunct 
Treves. 

O anunţase poliţia stradală. Carabinierul îi făcu loc să treacă. 

Departamentul criminalistic lucra de câteva ore în apartament 
iar pe marmura sufrageriei erau deja numere și bileţele. Martina 
zăcea pe canapea, cu pieptul și gâtul acoperite de tăieturi de 
cuţit. Pe canapea, pe perete și chiar și pe tavan erau urme de 
sânge. O baltă se lăţise pe podea până ajunsese la Guarneri, 

care era întins cu fața în sus și ținea încă pistolul de serviciu în 
mâna dreaptă. Deasupra urechii avea o gaură, iar lângă el era 
așezat un cuţit de bucătărie acoperit cu sânge închegat și 
fragmente de os. 

Colomba nu mai văzuse o crimă-suicid mai reușită, dar nu 
crezu nicio clipă în varianta aceea. Un monstru era în libertate și 
era dispus să facă orice ca să-și ducă la bun sfârșit misiunea de 
răzbunare împotriva cui îl închisese și torturase. 

Si crease. 

Un bărbat chipeș de vreo patruzeci de ani, care ţinea o ţigară 
stinsă în colţul gurii, se apropie de ea. Purta botoși sterili 
transparenți. 

— Vicechestorul Caselli? întrebă el punând ţigara în buzunarul 
de la haină. Sunt procurorul-adjunct Treves. 

Îi strânse mâna. 

— Îmi cer scuze dacă am întârziat, murmură Colomba în timp 
ce se străduia din răsputeri să nu urle. 

Treves își dădu seama că nu era în apele ei. 

— Haideţi să mergem în altă cameră, ce ziceţi? 

Ea încuviinţă, dar nu izbuti să vorbească. Merseră în 
dormitorul matrimonial. Patul era făcut, Martina nu avusese cum 
să-l folosească. Și nici fostul ei soț. 

— Eraţi superiorul lui înainte de a fi suspendată, spuse Treves 
și închise ușa. Ştiaţi că problemele conjugale ale lui Guarneri 
erau atât de grave? 

— Nu. Nici nu-mi închipuiam. 

— Există ceva care să vă facă să bănuiţi că ar fi vorba despre 
altceva decât ceea ce pare? 

— Cei de la Criminalistică au găsit ceva anormal? 

Treves zâmbi, parcă scuzându-se. 

— Nu, încă nu. Dumneavoastră? 

Colomba înţelese că nu avea încredere în ea. Era inevitabil, 
dată fiind suspendarea ei. Sau se gândea la altceva? 

— Am văzut scena crimei doar preţ de un minut. Și nu cred că 
sunt capabilă s-o cercetez câtă vreme cadavrul colegului meu se 
află pe podea. 

Treves încuviință. 

— În ce relaţii eraţi cu familia Guarneri? 

— Nu-l cunoșteam decât pe inspector. A divorţat cu mult 
înainte să începem să lucrăm împreună. 

— Dar îl cunoașteţi pe fiul lui, Paolo, nu? 

Colomba înțelese că era o întrebare importantă, dar nu 
înţelese de ce. 

— A venit o dată în vizită la birou. | s-a întâmplat ceva? 

Bătăile inimii i se accelerară. 

— Băiatul era încuiat în cameră din afară, l-au găsit bunicii 
când au venit să verifice de ce nu răspundea nimeni la telefon. E 
în siguranţă. Doar că nu deschide gura. Nu vorbește, nu bea, nu 
mănâncă, iar când medicul a încercat să-l controleze în gât 
aproape a făcut o criză de isterie. Medicul voia să-i administreze 
un sedativ, dar l-am rugat să aștepte până la sosirea 
dumneavoastră, dottoressa. 

— De ce? 

— Copilul nu vorbește, dar scrie. 

Treves îi întinse Colombei o coală de caiet de matematică. 
Numele ei era scris de zeci de ori de mâna unui copil. Mai erau 
și ajutooor și te rooog urmate de multe semne ale exclamării. 
Colombei i se păru că aude glasul băiatului și se înfioră. 

— Aveţi vreo explicaţie? întrebă Treves. 

Colomba rămase impasibilă. 

— Nu, răspunse ea. Dumneavoastră? 

— Atunci să vedem dacă băiatul vi se destăinuie. Măcar o să 
înțelegem de ce ţine așa mult să vă vadă. 

Ea și magistratul evitară din nou mulțimea de agenţi și 
trecură în apartamentul bunicilor, care se afla mai sus cu două 
etaje, unde Paolino zis Pao stătea la masa din bucătărie, având 
în faţă un pahar cu lapte de care nu se atinsese. Își sprijinea faţa 
învineţită în pumnișori și avea ochii plini de lacrimi. Colomba își 
zise că, pe lângă faptul că era îndurerat de moartea părinţilor, 
părea să facă un efort titanic. 

— N-a mâncat nimic, zise bunica îngrijorată. 

— Vă rog, îi zise Treves Colombei. Încercaţi să vorbiţi cu el. 

Colomba, stânjenită, se apropie de copil și se aplecă la nivelul 
lui. Pao își mută privirea asupra ei. Avea pupilele ca două puncte 
și ținea maxilarele încleștate. 

— Bună, Paolino. Sunt Colomba Caselli. Am înţeles că voiai să 
mă vezi. 

Expresia îndurerată a copilului dispăru și fu înlocuită de o 
ușurare imensă. Se aruncă de gâtul ei și o strânse tare în braţe. 

Apoi o îndepărtă imediat cu mâinile și picioarele și strigă 
îngrozit. 

Colomba își pierdu echilibrul și căzu în fund. Ceva tare, care 
dădea din picioare, se rostogoli pe spate și goni spre marginea 
covorului, înainte să ajungă acolo, Treves aruncă pe el cartea de 
telefoane de pe scrin, apoi el și Colomba săriră pe ea cu toată 
greutatea, lovind și urlând. 

Când riscară să se uite dedesubt, găsiră ce ţinuse Pao în gură 
o zi întreagă, rugându-se să-și îndeplinească misiunea fără să 
cadă, neînchizând ochii toată noaptea și neizbutind să plângă 
sau să înghită. 

Încă se mișca, chiar dacă trupul de trei centimetri îi era în 
mare parte zdrobit. 

Era un scorpion galben. 


11. 


Scorpionul era din specia deathstal/ker, iar veninul lui putea să 
ucidă sau să îmbolnăvească grav un om adult. Mai avea o 
caracteristică interesantă: când stătea în întuneric total 
rămânea imobil, mai ales dacă era închis într-un mediu cald și 
umed, cum era gura. Însă când Pao îl scuipase, șocul schimbării 
îl înfuriase. Dacă n-ar fi căzut, acul scorpionului i s-ar fi înfipt 
Colombei în piele, în loc doar să îi atingă breteaua de la sutien. 

Următoarea oră fu absolut haotică. Pao înghiţi trei pahare cu 
lapte printre plânsete isterice și povesti despre o femeie fără 
chip. Colomba nu încercă să-i schimbe părerea procurorului 
adjunct, care era limpede că se gândea că băiatul avusese un 
coșmar. Femeia fără chip îi spusese s-o cheme pe Colomba, cum 
altfel? Sigur, mai rămânea de explicat ce căuta acolo un 
scorpion african, dar de asta urmau să se ocupe cei de la Polizia 
forestale. 

Tocmai când Colomba își zicea că scăpase cu bine, se pomeni 
față în faţă cu Santini. O barbă cenușie îi murdărea obrajii supti 
și părea să fi dormit îmbrăcat. 

leșiră împreună din apartament, iar Colomba se pregăti de 
luptă. Dar Santini nu făcu decât să meargă în tăcere lângă ea 
până când ajunseră la un bar. Răcni la un cuplu, obligându-i să 

se ridice, apoi se așeză în locul lor și o invită pe Colomba să facă 
același lucru. Comandă grappa pentru amândoi. 

— Nu-mi place grappa, zise Colomba. 

— Astă-seară bei oricum, răspunse el. 

Ridică paharul. 

— Pentru Alfonso. Care a avut ghinionul să lucreze cu tine. 

Colomba abia dacă sorbi din grappa și mirosul alcoolului 
aromat îi intră imediat în nas. 

— Îl cunoșteai? 

— Înainte să intru la Investigaţii era subalternul meu la 
Brigada Mobilă. Nu era cine știe ce, dar nu merita să fie omorât. 
Pentru că a fost omorât, nu-i așa? Și l-au omorât pentru că tu ai 
continuat ancheta despre atentat și l-ai târât și pe el în asta. 

— L-au omorât pentru că și-a făcut datoria. Doar din cauza 
asta. 

Santini mai ceru un rachiu. 

— Noi doi purtăm mereu aceeași discuţie, spuse apoi. Tu crezi 
că meseria asta înseamnă să umbli de colo-colo și să îndrepţi ce 
e strâmb, eu în schimb cred că e cu totul altceva. 

Lovi cu paharul gol în masă, iar Colomba își dădu seama că 
era beat. Criţă. Nu-și dăduse seama mai devreme pentru că 
Santini știa să se ascundă. Nu i se împleticea limba și nu se 
clătina. 

— Noi și verii ţinem ţara asta laolaltă, Caselli. O împiedicăm 
să devină un tractir mai mare decât e deja. Suntem perfecţi? 
Nu. Înșelăm și minţim și furăm ca toţi ceilalţi, dar suntem o 
barieră împotriva a ceva mai rău. Doar că tu... tu nu mai crezi 
asta. Ţi-ai pierdut încrederea. 

— Dacă ai ști ce e-n spate, Santini... 

— Nu. Am depăşit momentul. Te-am ascultat și mi-am 
nenorocit cariera și un picior. De data asta nu vreau să știu 
nimic. 

Clătina teatral din cap. 

— Poate că tu ai dreptate, poate că faci o anchetă care o să 
salveze lumea și îţi promit că n-o să te calc pe bătături. Dar 
dacă încerci să mai implici pe cineva din Brigadă, jur pe 
Dumnezeu că mă pun de-a curmezișul. 

O fixă cu niște ochi injectaţi de sânge. 

— Știu cum să fac asta, Caselli. 

— Curcio e de-acord? 

— Curcio nu știe nimic, chicoti el exaltat. Cel puţin asta ne 
lasă pe noi să credem. Și nu vorbește. Ştie care-i e locul, spre 
deosebire de tine. 

— Poate ar fi mai bine să mergi la culcare. 

— Poate ar fi mai bine să mergi tu și pe mine să mă lași aici, 
zise el și ceru încă un pahar. 

Colomba îl ascultă. Când ajunse la hotel, descoperi că Dante 
plecase și îi lăsase un bileţel în care îi spunea să nu-și facă griji. 

Bineînţeles, Colomba își făcu griji. Și-ar fi făcut și mai multe 
dacă ar fi știut încotro plecase. 


12. 


Închisoarea Rebibbia este una și împătrită, dar dacă nu ești 
deținut sau paznic e posibil să nu știi asta. Complexul are patru 
nuclee în care deținuții sunt împărţiţi în funcție de sex, vârstă și 
pedeapsă. Există și un teren de fotbal care se vede imediat 
după poarta de intrare, la vreo sută de metri de clădiri. Pe acest 
teren, pe un întuneric aproape deplin, fu scos Neamţul, în 
cătușe și escortat de un grup de agenţi în echipament de șoc. 

La mai mult de un an de la arestarea lui, autorităţile italiene 
nu izbutiseră să afle dacă Neamţul venea într-adevăr din 
Germania. Știau că era ultimul complice încă în viață al Tatălui, 
cel puţin dintre cei care lucraseră cu el în anii '70, că trebuia să 
aibă vreo 60 de ani și că în trecut fusese rănit de multe ori cu 
arme albe și de foc. 

In rest, zero absolut. Amprentele lui nu apăreau în nicio bază 
de date și cu atât mai puţin ADN-ul său. Nu apăruse nicio rudă 
care să-l recunoască, nu se aflase dacă lucrase vreodată pe 
undeva sau dacă făcuse stagiul militar. La primul proces nu 
deschisese gura, nu recunoscuse și nu negase niciunul dintre 
capetele de acuzare - care treceau de la răpire multiplă la crimă 
cu premeditare - și toate investigațiile anchetatorilor se loviseră 
de un zid de identități false care părea să se întindă până la 
începuturile lumii. 

Neamţul era o enigmă. 

Agenţii de la Poliţia penitenciară îl făcură să se așeze pe un 
scaun de plastic de lângă una dintre porţi și îl prinseră cu cătușe 

de bară, cu multă grijă: Neamţul nu-i speria doar pe ceilalți 
deţinuţi. La a treia încăierare care se terminase cu vătămarea 
permanentă a agresorilor săi - el niciodată nu începea un 
conflict - fusese pus în carceră și rămăsese acolo, condiţie care 
părea să nu-l afecteze deloc. Cine avusese nenorocul să-i fie 
coleg de celulă povestise că era ca și cum ar fi locuit cu o 
fantomă căreia îi simțea privirea în ceafă ori de câte ori se 
întorcea. 

Poliţiștii se retraseră în jumătatea cealaltă a terenului de 
fotbal, unde se desfășurară ca o echipă în apărare. Abia atunci, 
dinspre intrare avansă un grup mic de agenţi în civil. In mijlocul 
lor era Dante, vizibil tulburat. 

— S-a mai aflat ceva despre cine e cu adevărat? îl întrebă cu 
glas scăzut pe agentul din dreapta lui, un tinerel cu obraji 
acoperiţi de puf. 

— Nimic. Despre animalul ăsta se știe cât se știa și când a 
fost arestat. Probabil că dumneavoastră îl cunoașteți cel mai 
bine. 

— L-am întâlnit de trei ori în viaţa mea, zise Dante. 

Asta dacă nu punea la socoteală coșmarurile. 

Dante se apropie încet de scaunul liber, urmat de privirea 
Neamţului care nu-l slăbea nicio clipă. Se prăbuși pe scaun și își 
lăsă capul câteva secunde pe genunchi. 

— Sunteţi bine, domnule Torre? întrebă agentul de mai 
devreme. 

— Da, da. Vă rog, faceţi cum am stabilit. 

— Sunteţi sigur? 

Încă aplecat, Dante arătă spre Neamţ. 

— Dacă voia să-mi rupă capul, o făcea deja. Haideţi. 

— Aveţi treizeci de minute, domnule Torre. 

Agentul le făcu semn colegilor, care se retraseră în întuneric 
pe tușă până când dispărură de tot. 

Dante trase aer în piept. Nu voise să se îndoape cu 
benzodiazepină înainte de întâlnire, dar acum regreta amarnic. 
Era într-o închisoare, pentru Dumnezeu, și îl avea în faţă pe 
baubaul din copilărie și dintr-o bună parte a maturității. 

— Mai multă intimitate nu-ţi pot oferi, îi spuse Neamţului. 
Habar nu am dacă în clipa asta deasupra noastră sunt sau nu 
vreun satelit de spionaj sau vreun microfon direcțional, dar te 
asigur că n-o să-i povestesc nimănui ceea ce îmi spui. 

Neamţul afișă un zâmbet care părea o crăpătură pe chipul lui. 

— Nici măcar prietenei tale polițiste? zise el cu un glas calm 
ca gesturile sale. 

Nu era prima oară când vorbea, dar se întâmpla atât de rar că 
paznicii de la capătul terenului își dădură coate, chiar dacă nu 
distingeau cuvintele. 

— Dacă îţi promit îmi spui cine sunt? 

— Nu fi prost. 

— Am un frate? 

— Ştii foarte bine că de la mine n-o să primești răspunsuri pe 
tema asta. De ce ai venit? 

— Giltine. 

— Nu-mi spune nimic numele. 

— E o femeie, omoară lumea folosind LSD și psilocibină. 

Neamţul nu spuse nimic și nici nu-și schimbă expresia feţei. 
Lui Dante îi era imposibil să-l citească, încă mai greu decât în 
cazul lui Maksim. 

— S-a născut în Ucraina, continuă el. Într-un loc numit Cutia. A 
fost asasină pentru mafia rusească, apoi a început o viaţă 
privată până când i-au omorât iubita. 

Neamţul părea în continuare o statuie. Dar ceva îi spunea lui 
Dante că îl asculta cu interes. 

— Nu știu pentru cine lucra Tatăl, dar există multe asemănări 
între ce mi-a făcut el mie și ce i s-a făcut lui Giltine, chiar dacă 
s-a petrecut de părţi diferite ale Cortinei de Fier. Așa că tu sigur 
știi ceva. Trebuie să te fi informat în legătură cu concurenţa, nu? 

Neamţul dădu capul pe spate și râse, un zgomot de fiare 
ruginite frecate între ele. Probabil că nu se mai exteriorizase așa 
de ani întregi. 

— A fost o idee genială să te las în viaţă. Eşti amuzant. 

— Și de ce, mă rog, m-ai lăsat să plec? 

— Se vorbește despre prizonieri care se atașează de 
temnicerii lor. Se întâmplă și invers. Chiar dacă mi s-a ordonat 
să te ucid, n-am putut s-o fac. 

Dante clătină din cap, cu ochii închiși. 

— Ştii că asta voiam să aud? spuse el în șoaptă. Ştii că 
așteptam să vii la mine și să-mi spui așa ceva. 

Deschise ochii. 

— Dar eram un copil când gândeam așa. Acum, că am 
crescut, știu ce eram pentru tine: o datorie. Și știu că Tatăl ţi-a 
spus să-mi dai drumul. Așa că nu mai încerca să mă manipulezi. 

Zâmbetul Neamțului se transformă într-o  grimasă 
batjocoritoare. 

— Da, te-ai făcut un omuleț pe cinste, zise el ironic. Și dacă aș 
ști ceva, de ce crezi că ţi-aș spune? 

— Pentru că n-are cum să te afecteze în vreun fel. Și pentru 
că ești încântat că ţi-am făcut o vizită. Trebuie să te plictisești 
groaznic acolo... 

— Dacă știi deja despre Cutie, știi suficient. 

— Nu. Vreau să știu ce s-a întâmplat după. Când a căzut totul. 
Ce s-a întâmplat cu cei ca tine. 

— Piaţa liberă, zise Neamţul. 

— Deci Cutia a fost vândută celui care a licitat cel mai mult? 

— Ca întotdeauna. 

— Cui îi trebuie super-asasini într-o lume care luptă cu drone? 

— Nimănui. Dar ești sigur că la asta folosea Cutia? Poate că 
femeia de care vorbești a fost un eveniment neprevăzut. Dacă 
ar mai fi și alţii ca ea am ști, nu? 

Dante îl scrută cu privirea și din nou nu dibui nimic. 

— La ce folosea? 

— Mă bucur că te-am văzut din nou. 

In depărtare, un telefon scoase un sunet de clopote. Era 
alarma pe care agentul cu puf pe obraji o setase pe mobil. 

— Domnule Torre. A expirat timpul, spuse el din întuneric. 

Dante agită mâna bună în aer, uluit de precizia Neamţului. 

— Ok. Numai o clipă, spuse el. 

Nu făcuse decât să confirme ceea ce știa, dar nici nu sperase 
la mai mult. 

— Dă-mi o ţigară, te rog, spuse Neamţul. 

Instinctiv, Dante îi întinse pachetul, dar Neamţul, în loc să-l ia, 
îl înșfacă de încheietură cu mâna liberă și îl trase spre el. Feţele 
lor aproape se atinseră. 

— E a două oară când îţi cruț viața, să nu uiţi, șopti el. 

Preţ de o clipă, Dante redeveni copil și dădu drumul unui țipăt 
ascuţit în timp ce se zbătea ca să se elibereze. Neamţul îi dădu 
drumul și Dante aproape căzu. 


VP - 333 


Agenţii și paznicii îi săriră în ajutor. Neamţul se lăsă târât spre 
celulă. În timp ce trecea prin poarta curții, se întoarse ca să-l 
privească pe Dante, care stătea în picioare în mijlocul polițiștilor. 

— Ai grijă ce în ce-ţi bagi nasul, băiețică, spuse el. S-ar putea 
să deranjezi pe cineva. 

Apoi îl împinseră mai departe. 


13. 


Dante fu condus afară pe unde și intrase în penitenciar: 
poarta pentru blindate care dădea direct în stradă. Chiar și așa, 
se simţea gata să explodeze și în același timp era epuizat. 
Simţise că Neamţul îl golise de energie, de parcă fostul său 
temnicer era o gaură neagră. li era frig și voia să bea. Ceva într- 
un pahar mare, cum spunea tatăl lui adoptiv. Foarte mare. 

Imediat după poartă era un SUV negru în care stăteau alți doi 
agenți și colonelul Di Marco, în obișnuitul său costum albastru. 

— Există și o parte bună: e ultima oară când faceți ceva de 
genul ăsta. 

Colonelul îi întinse două coli dactilografiate și pline de 
ștampile și un stilou pe care și-l scosese din buzunar. 

Dante se sprijini de gard și răsfoi colile. 

— Așa cum am stabilit când v-am dat autorizaţia să vizitaţi 
deţinutul, spuse Di Marco, aceasta e declaraţia sub jurământ în 
care dumneavoastră afirmaţi că nu aveţi informații utile despre 
masacrul din trenul Milano-Roma, despre moartea celor doi 
atentatori sau despre orice alt pericol îndreptat împotriva ţării 
noastre, fie el trecut, prezent sau viitor. Dacă minţiţi, veţi fi 
acuzat de spionaj și atentare la siguranţa statului. 

Dante continuă să parcurgă textul. Ar fi fost mai bine să-l aibă 
pe Minutillo alături, dar nu voise să-l implice. 

— Credeam că nu aveţi nevoie de scuze ca să arestați pe 
cineva, spuse el. 

— Suntem un stat democratic. Dar mulţumită colilor pe care 
le ţineţi în mână, pentru dumneavoastră ne transformăm în 
Coreea de Nord. 

Dante rânji, chiar dacă nu foarte convins. 

— Și dacă refuz să semnez? M-am întâlnit deja cu Neamţul, 
mulțumită dumneavoastră. 

— Ar trebui să vă rețin până la noi instrucţiuni din partea 
superiorilor mei. 

Colonelul arătă spre închisoarea din spatele lui Dante. 

— Vreţi să încercaţi? 

Dante semnă ambele exemplare. Colonelul le puse înapoi în 
dosar. 

— Acum că am semnat, pot să vă pun o întrebare? 

— Nu. 

— O să v-o adresez oricum. Sunteţi modelul ideal de fascist 
greu de cap, dar nu sunteți cretin. Știţi că atentatul are și 
puncte nedeslușite. Nu vă interesează să le analizaţi pentru că 
nu vă privesc sau pentru că știți deja ce se ascunde în spatele 
lor? 

— Dacă ar exista aceste puncte nedeslușite despre care 
vorbiţi, fiţi sigur că aș acţiona în mod exclusiv și numai în 
interesul ţării mele. Dar asta e ceva ce dumneavoastră nu puteţi 
înțelege. 

Apoi, fără să salute, Di Marco se îndreptă spre SUV. Oamenii 
lui urcară la bord și mașina demară cu un scrâșnet. 

Dante luă telefonul ca să cheme un taxi, dar un glas din 
întuneric îl făcu să se oprească. 

— Aveţi nevoie să vă duc cu mașina? 

— Eraţi la CRT când am fost arestat. Sunteţi de la trupele 
speciale, nu-i așa? 

— Vă felicit pentru spiritul de observaţie, dat fiind că purtam 
cagulă. Mă cheamă Leonardo Bonaccorso. Sunt un prieten al 
Colombei. 

— Da, cred că mi-a spus. Ce faceți aici? 

— Mă ofer să vă duc cu mașina. Echipa mea a fost cea care v- 
a însoţit, de asta am știut că erați aici. A fost utilă întâlnirea cu 
Neamţul? 

— Nu. Și cred că o să iau un taxi. 

— Păcat. Mergem în aceeaşi direcție. La hotelul 
dumneavoastră. 

— Și de ce, mă rog? 

Leo zâmbi și Dante hotărî că îi era antipatic. Foarte antipatic. 

— Colomba a chemat o adunare generală în camera ei. Cred 
că vrea să se ocupe de Giltine o dată pentru totdeauna. 

14. 


Giltine străbătu calle Sant'Antonio în întunericul întrerupt doar 
de câteva lampioane. În spatele ei scânteia Canal Grande, iar în 
fața ei se întindea piaţa care peste zi găzduia târgul. Acum nu 
mai rămăsese decât mirosul de fructe și legume putrede 
aruncate în ghene, pe care Giltine abia reușea să-l simtă peste 
mirosul propriului său trup și al medicamentelor. Atmosfera 
umedă din Veneţia parcă îi accelerase boala. Sau poate că nu 
era decât călătoria pe care tocmai o făcuse la Roma ca să se 
asigure că nimic 

(că Dante Torre) 

nu putea să-i compromită planul atât de meticulos construit. 
Când auzise pe linia telefonică pe care o monitoriza cu 
regularitate că polițistul italian îl sună pe fiul femeii pe care o 
ucisese, înţelesese că jocul ei de oglinzi începuse să scârţâie. 
Așa că plecase, împinsă de grabă și de glasurile lichide ale 
morţilor, de strălucirea lor. Însă pe drumul de întoarcere, slăbită 
din pricina oboselii și a durerii provocate de răni, își pusese 
pentru prima oară în existența ei o întrebare. Oare greșise 
ucigându-l? Oare chiar putea să-i sperie sau să-i încetinească pe 
noii vânători care îi luaseră urma, așa cum îi speriase, încetinise 
și ucisese pe cei care o urmăriseră de mai bine de douăzeci de 
ani și o făcuseră ceea ce era azi? Sau doar îi făcuse mai furioși și 
mai hămesiți? 

Cât era încă în tren, se conectase pe telefon la serverele ei și 
deschisese bazinul cu rechini, le dăduse un scop, un obiectiv și o 
răsplată. Nu știa câţi urma cu adevărat să răspundă la chemare. 
Erau imprevizibili și urma să fie nevoiţi să acţioneze fără 
instrucțiunile ei directe. O altă necunoscută în ecuaţie, un alt 
risc pe care trebuia să și-l asume, ea care crescuse planificându- 
și fiecare mișcare, care îmbătrânise așteptând răbdătoare 
momentul potrivit, ca un trandafir de lerihon care așteaptă apa. 
Însă acum, că mergea pe strădutele pustii, o umbră printre 
umbre, întrebările dispăruseră pas cu pas. Se pregătea să facă 
ultimul pas care avea s-o ducă la împlinirea misiunii sale, ultimul 
pas înainte să atingă pacea pe care n-o cunoscuse niciodată. 

Giltine ajunsese lângă zidul înconjurător al unui hotel. Sări 
peste el în grădină, apoi dezactivă camera de luat vederi și intră 


VP - 336 


pe intrarea de serviciu. Urcă pe scări patru etaje și deblocă 
încuietoarea magnetică a apartamentului din capătul coridorului 
folosind o bucată subțire de tablă. Sunetul pe care-l scoase fu 
abia perceptibil. Intră în cameră și lăsă jos geanta de umăr, 
atentă să nu facă zgomot: bărbatul adormit și pe jumătate beat 
din patul plin cu perne nu-și schimbă ritmul respirației. Giltine 
bâjbâi pe întuneric prin cameră, folosindu-și buricele sensibile 
ale degetelor ca să găsească microfonul ascuns despre care era 
sigură că există și îl izolă fără să-l închidă. Apoi se aplecă 
deasupra bărbatului și îi acoperi gura cu mâna. El făcu imediat 
ochii mari, confuz, nereușind să focalizeze. 

— Am o misiune pentru tine, îi zise Giltine. 

Francesco nu putu decât să încuviințeze din cap. 


15. 


Întâlnirea din apartamentul de rezervă al lui Dante fu mult 
mai puţin veselă decât precedenta. De mâncare abia dacă se 
atinse cineva. Colomba îl prezentă pe Leo celor doi Amigos 
rămași în viaţă, care se ridicară în picioare ca să dea mâna cu 
el, dată fiind diferenţa de grad. Leo, care părea să fie singurul în 
largul său, se servi din espressorul pe care Dante îl mutase din 
camera lui. Dante, iritat la culme, i-l arătă Colombei: 

— El de ce e aici? 

— Pentru că ne poate ajuta, răspunse ea. 

— E de la Antitero, zise Alberti. Lucrează cu task force-ul. Cu 
respect, domnule comisar. 

— Acum sunt în concediu, spuse el sorbindu-și cafea. Drace, 
ce bună e! 

— Nu încercaţi să mă îmbunaţi, zise Dante. 

Nu-i plăceau privirile pe care le schimbau el și Colomba când 
credeau că nu-i vede nimeni. 

— AȘ fi vrut să fiu consultat în privinţa noului membru. 

— Nu e momentul să fii chițibușar, Dante, zise Colomba. Nu în 
contextul în care Giltine tocmai ne-a omorât un coleg. 

— Sunteţi sigură că a fost Giltine, dottoressa? întrebă Alberti. 

Colomba le povesti despre scorpion. Cei doi Amigos se albiră 
la faţă, iar Dante vomită. 

— Giltine voia să nu avem niciun dubiu în privinţa mesajului 
ei. 

— Asta dacă nu mureai, zise Dante având un gust acru în 
gură. Voia să pricepi pe cine călcai pe bătături. 

— Și poate să te răzgândești. 

— Dar de ce acum? întrebă Esposito. 

— Din pricina a ceea ce am descoperit în Germania. 

Colomba și Dante le povestiră pe rând despre Maksim, 
lăsându-i să creadă că plecase pe propriile picioare după ce 
vorbise cu ei și le răspunsese, pe cât posibil, la întrebări. 
Esposito părea neîncrezător în privinţa întregii tărășenii, iar 
Alberti - înspăimântat. Leo, în schimb, își păstra calmul, poate 
pentru că mai aflase câte ceva de la Colomba pe Snapchat. 
Fusese prima persoană pe care o contactase când reintrase în 
posesia telefonului. În afară de mama ei, care încă aștepta să ia 
prânzul împreună. 

— Giltine simte că se strânge laţul, zise Alberti în cele din 
urmă. 

— Și n-ar simţi asta dacă n-ar fi încă în Italia, spuse Dante. 

Cu toţii se întoarseră ca să-l privească. 

— Ești sigur? 

— Altfel de ce ar avea ceva cu noi? Dacă ar acţiona la capătul 
lumii, ar durea-o la bască. 

Mutându-l pe Leo de lângă bufet, Dante își făcu la rândul lui 
un espresso în Brewer. 

— Prin urmare credeţi că a rămas aici după atentatul din tren, 
spuse Leo. 

— Și e contra-cronometru. A început să elimine odată la 
câteva luni persoanele care aveau legătură cu Cutia după ce 
Maksim a încercat s-o ucidă la Shanghai. Ce-o mai costa să 
dispară și să încerce peste un an? 

— Câte omoruri sunteţi siguri că a mai comis? întrebă Leo. 

— Siguri... 

Dante ridică din umeri. 

— Depinde dacă mă întrebaţi pe mine sau pe Colomba. Cel 
mai probabil aş spune cel puțin alte trei asasinate: Grecia, 
Elveţia și Franța. lar cel din Grecia a fost ultimul înainte de cel 
din tren. Între ele e o pauză foarte mare. 

— S-a pregătit, zise Alberti. 

— Exact. lar acum aș vrea să aflu de ce l-a ales pe Guarneri 
dintre noi toţi. Ce a făcut înainte să moară? întrebă Colomba. 

— Așa cum ne-aţi rugat, dottoressa, am căutat legături între 
victimele din tren și Rusia. Am gasit una. Ni se părea o nebunie 
și o prostie, dar după ce ne-ați povestit..., zise Alberti. Copiii de 
la Cernobil. 

Colomba se înfioră. 

— Care copii? 

Alberti îi povesti că după explozia centralei, în toată lumea 
răsăriseră sute de asociaţii care se ocupau să le ofere copiilor 
contaminați tratamente pentru însănătoșire în ţări din afara 
zonei radioactive. 

— Doar în Italia mai sunt vreo cincizeci și în ziua de azi. 

— Și sora mea a luat un copil acasă, zise Esposito. A stat la ea 
o lună, apoi s-a întors la clinică. 

— În Italia s-au plimbat aproximativ șaizeci de mii de copii, 
interveni din nou Alberti. 

— Până când? întrebă Colomba. Copiii trebuie să fie adulţi de- 
acum. 

— Dar între timp s-au născut alţii și asociaţiile continuă să se 
ocupe de ei. Mie mi se pare ceva frumos. 

— Sigur că e, spuse imediat Dante, care când avea fonduri 
subvenţiona zece asociaţii, de la Medici Senza Frontiere la Save 
the Children. Dar care e ascunzătoarea cea mai bună pentru un 
bob de cafea dacă nu o fabrică de torefacţie? 

— Nu-l plagia pe părintele Brown, zise Colomba încercând să 
facă o poantă. 

În ciuda contextului, se simţea stânjenită să fie acolo cu Leo. 
Se temea să n-o găsească prea interesantă. 

— Am reelaborat conceptul. Care e legătura dintre victimele 
din tren și copiii de la Cernobil? 

— Parcă era un medic... poate lucra pentru Cutie, începu 
Colomba. 

— Paola Vetri, zise Esposito. 

— Purtătoarea de cuvânt a VIP-urilor? E ultima la care m-aș fi 
așteptat, zise Dante. 

— Se ocupa de relaţiile cu publicul la Asociaţia Care of the 
World, Cum să ai grijă de lume sau ceva de genul ăsta, continuă 
Esposito. E o fundaţie europeană, printre primele care s-au 

ocupat de Cernobil. A adus cel puţin o mie de copii din 
Bielorusia. 

— În afară de Italia, unde-i mai trimitea? întrebă Dante. 

— Mai ales în Grecia, răspunse Esposito. 

— După scufundarea iahtului grecesc, Giltine s-a oprit un an și 
jumătate. Poate a descoperit ceva atunci, propuse Dante. 

— Cum ar fi cine era în spatele celor care o crezuseră moartă, 
spuse Colomba. 

— Mai întâi le-a făcut felul paznicilor, după Maksim a trecut la 
șefi, zise Dante. 

— Avem nevoie de lista completă a celor înecaţi, zise 
Colomba. Vreo idee? 

Leo ridică mâna. 

— Interpol. 

— Ştii pe cineva acolo? 

— Cu toate operaţiunile pe care trebuie să le coordonez? Pe 
prea mulți. 

— Sunt de încredere? întrebă Dante grav. 

— Unii sunt, răspunse Leo zâmbitor. 

Dădu câteva telefoane și după douăzeci de minute reușiră să 
afle că soţia armatorului înecat era de origine ucraineană și era 
membră fondatoare a filialei grecești a COW. 

Vestea rămase suspendată în aer, aproape palpabilă. Enormă. 
Dante fu cel care rupse tăcerea, cu glas tremurător: 

— Chiar i-am găsit? întrebă el. 

Colomba își aminti drumul lung care pornise de la Gara 
Termini într-o noapte de septembrie deosebit de răcoroasă. Se 
gândi la cum era atunci și la persoana în care se transformase. 
La ce înţelesese. Trecuseră doar câteva săptămâni, dar parcă 
era o existenţă cu totul nouă. Poate că asta și era. 

— Da. l-am găsit. lar acum trebuie s-o oprim pe Giltine să-i 
lichideze. 


16. 


Zorii zilei o transformară pe Giltine într-o siluetă de la 
fereastra hotelului. Işi pusese masca, singurul punct luminos din 
întunericul încăperii. Francesco era întins în pat. Se simţea atât 

de bine că parcă redevenise copil și retrăia una dintre diminețile 
de vacanţă când se trezea și se bucura să-și simtă corpul între 
cearșafuri și anticipa cu bucurie o zi lungă, luminoasă și leneșă, 
lipsită de orice griji. 

Işi scărpină cu voluptate testiculele. 

— Cum ai zis că te cheamă? 

— Giltine. 

— E un nume ciudat. Ești rusoaică sau așa ceva? 

— Așa ceva, răspunse ea cu privirea la apa care continua să-i 
spună povești. 

— Și ai omorât-o pe maică-mea. 

Când rosti cuvintele, Francesco simţi că ceva nu era în regulă. 
Ar fi trebuit să fie măcar puţin furios, nu? Dar cum putea să se 
supere pe noua lui prietenă? lar mama lui devenise un concept 
abstract și îndepărtat. 

— De ce? 

— Ca să te fac să ajungi aici. Și să te întâlnești cu cineva. 

— Cu fondatorul. 

— Da. 

— Și dacă nu vine? 

— l-a promis chiar mamei tale că vine. Ştii de ce te-a 
implicat? 

— Nu. 

— Când a fost operată de cancer, era convinsă că n-o să 
supravieţuiască. Te-a desemnat pe tine să-i fii succesor. 

Francesco se foi. 

— De unde știi toate astea? 

— Am ascultat glasul morților. 

— Deci ești nebună. 

Giltine își îndreptă privirea spre el. 

— Nu. Nu asta e problema mea. 

— Și care e, mă rog? 

Ea nu răspunse. Francesco se foi din nou. 

— Pot să mă dau jos din pat sau te deranjează? 

— Poţi, dar nu ieși din cameră și nu chema pe nimeni sus. 

— Nu, sigur că nu. . 

Drept cine-l luase? li explicase mai devreme ce avea și n-avea 
voie să facă. In plus, promisiunile făcute prietenilor trebuie 
respectate. Merse în baie ca să urineze - se abținuse ore întregi 
- și se uită în oglindă. Avea pupilele atât de dilatate că îi mușcau 

din iris și i se păru că vede prin ele, craniul parcă îi era făcut din 
sticlă. Amuzat de acest gând, se întoarse și se aruncă în pat. 

— Cine mi-a pus microfonul în cameră? 

— Rossari. 

— Nu degeaba mă calcă pe nervi. E un fel de spion? 

— Un mercenar. 

— E mai bine sau mai rău? 

— Spionii cred în ceva. 

— Atunci eu sunt un mercenar. Nu știu nimic de care să-mi 
pese cu adevărat. 

— Și eu eram așa. 

— Și ce s-a întâmplat? 

Giltine nu răspunse și îi făcu semn cu o mână bandajată. 

— Vino aici. 

El se supuse și veni lângă ea, parcă mergând pe un nor. Totul 
în jur emana frumusețe, chiar și mocheta de sub picioare. 

— Așază-te în genunchi și pune-ţi bărbia pe picioarele mele. 

El se conformă, simțind că sub pantalonii lui Giltine - purta 
blugi negri elastici - era ceva vâscos care mirosea a chimic. 

— Ce boală ai? 

— Cea care le sfârșește pe toate celelalte. Acum nu te mișca 
și ridică privirea. 

Când se uită în sus, Giltine îi ţinu ochiul drept deschis cu 
vârful degetelor. 

— N-o să simţi nimic, îi spuse. Dar trebuie să-ți mai dau o 
doză. Nu te mișca, repetă ea. 

Apoi, cu o seringă cu un ac foarte subţire, îi străpunse globul 
ocular. 

Un fulger îi umplu mintea lui Francesco, iar totul fu șters din 
nou. 


17. 


Trupul lui Guarneri și al fostei sale soţii fuseseră aduse la 
morga Spitalului Gemelli ca să li se facă autopsia, obligatorie în 
caz de moarte violentă. Folosindu-se de armistițiul cu Santini, 
Colomba ceru și obţinu un permis pentru ea și Dante ca să vadă 
trupurile la primele ore ale dimineţii. Pretextul era acela că 

voiau să-și ia rămas bun pentru ultima oară de la doi prieteni 
înainte de priveghi, pretext pe care Santini nu-l crezu nici cât 
negru sub unghie. Se limită la a-i însoţi când intrară și rămase 
deoparte ca să fumeze, în ciuda indicatorului care interzicea 
acest lucru: aici el și Dante se înțelegeau de minune. 

Dante, plin de benzodiazepină, trecu de ușă prefăcându-se că 
nu-l vede și continuă să meargă pe coridorul bej care, din 
punctul lui de vedere, fiind pe cale să intre în panică - 
barometrul intern arăta fix 8 -, se întindea și se răsucea ca un 
șarpe. Dacă n-ar fi fost Colomba să-l ţină răbdătoare de braț, n- 
ar fi reușit să străbată cei cincizeci de metri până la camera de 
autopsie. Așa, în schimb, nu avu nevoie decât de cincisprezece 
minute. Avansa cu pași nesiguri, schimbând frecvent sensul de 
mers. Nu era nevoie decât de un zgomot neașteptat, de o ușă 
trântită, că el tresărea și se întorcea. 

În cele din urmă intră în sala fără ferestre și luminată cu 
neoane, unde un îngrijitor împinse cele două trupuri legate de 
paturile cu rotile și care tocmai fuseseră scoase din camera 
frigorifică. Apoi îl lăsă singur pe Dante, iar Colomba se întoarse 
în prag. Îi văzuse destul. Dante își puse mănușile de latex și se 
apropie ezitant de cadavre. În ciuda trecutului său, nu se simţea 
deloc în largul lui în preajma morţii. Dar, deși nu putea să-și 
învingă fobiile prin voinţă, cel puţin reușea să facă, la nevoie, 
lucruri care nu-i plăceau deloc. Era o calitate care, în opinia lui, 
făcea diferenţa între un fobie și un laș. 

Trupurile erau introduse în saci cenușii din pânză cerată, cu 
un fermoar ca de sac de dormit. Dante, după ce desfăcu 
stângaci chingile celui mai voluminos, trase de fermoar în timp 
ce se întreba, lugubru, dacă sacii erau de unică folosință sau 
erau reciclaţi după ce conținutul era golit. 

Din sac începu să iasă un miros neplăcut. Nu era încă mirosul 
descompunerii, ci unul pe care Dante fusese obligat să-l simtă și 
în alte împrejurări: miros de moarte violentă, un amestec de 
sânge, vomă, intestine și mâncare stricată. Când dădu la o parte 
porțiunea superioară a sacului, apărură chipul și bustul lui 
Guarneri, iar barometrul lui interior urcă la ultima treaptă și bătu 
în gong. Dante simţi o clipă că i se taie picioarele de sub el, dar 
reuși să evite să se prăbușească apucându-se de mânerele 
patului. Așteptă să simtă că sângele îi circulă din nou prin vene, 
apoi se aplecă deasupra poliţistului. La doar câţiva centimetri de 

pielea lividă a cadavrului, făcu exact pe dos față de cum ar fi 
făcut oricine altcineva. Inchise ochii și trase adânc aer în piept. 
e 

Între timp, Santini venise lângă Colomba. 

— Unde sunt Esposito și Alberti? o întrebă el. 

— Acasă, dorm. M-au ajutat doar cu niște hârțogăraie și nu 
am de gând să-i implic mai mult. 

Hârţogăraia la care se referea Colomba însemnase cercetările 
despre COW din documentele publice ale asociaţiei pe care le 
obținuseră de la cele două l-uri, internetul și Interpolul, și pe 
care le studiaseră până la șase dimineaţa. Aflaseră despre COW 
că era o entitate mult mai ramificată decât asociaţiile celelalte - 
de cele mai multe ori semiamatoare - și că se ocupa de copiii de 
la Cernobîl. Se implicase în multe activităţi de binefacere și pe 
mai multe domenii, de la puțuri cu apă potabilă la spitale și 
parteneriate cu institute de cercetare, prezenţa la simpozioane 
și în cadrul unor echipe internaţionale pentru campanii de 
vaccinare. În plus, capitalul ei era foarte mare: două miliarde de 
euro care proveneau în mare parte din donații private din partea 
unor societăţi financiare și companii împrăștiate în toată lumea. 
Numele uneia dintre ele îl făcuse pe Dante să sară ca ars pentru 
că, în afară de faptul că societatea cheltuia pentru acţiuni de 
binefacere, era și acţionară la compania care deținuse Executive 
Outcomes. 

— Ştiţi ce e EO, nu-i așa? întrebase el. 

Singurul care răspunsese afirmativ fusese Leo, dar Dante se 
prefăcuse că nici nu-l aude, chiar dacă stătea așezat chiar în 
faţa lui. Ce să vezi, Leo se așeza mereu pe aceeași canapea ca 
și Colomba. 

— Ok. Închipuiţi-vă niște mercenari și mai închipuiţi-vă că vor 
să devină un brand de export legal - chiar dacă „legal” e un 
cuvânt forţat din punctul meu de vedere - ca să intervină în 
zonele de război, explicase el dându-se puţin în spectacol. 

— Vorbești despre contractori, spusese Colomba. 

— Acum se vorbește despre contractori, pe vremea lor au fost 
o noutate absolută, ca apariţia iPhone-ului. Capul răutăţilor era 
un rasist sud-african care își construise regimentul pescuind 
soldați din armată la începutul anilor '90. Oficiali albi, carne de 
tun și soldaţi negri: astea erau regulile naziștilor ălora. 

— Și cine îi sprijinea? 

— EO a luat naștere după căderea Zidului, când armatele 
celor două blocuri începuseră să se retragă din zonele pe care le 
controlau, lăsând grupările locale să jefuiască sau să facă 
măcel. Ei mergeau acolo și securizau minele pentru câte o 
companie sau eliminau rebelii care ocupau zăcămintele de 
petrol ale alteia. 

— Dar cum putea să fie legal așa ceva? întrebase Esposito. 

— Era - și este încă pentru cei care astăzi au luat locul EO - 
pentru că pretextul e că sunt angajaţi de guverne recunoscute 
de ONU. Chiar dacă banii sosesc de la companiile private. 

— Mi se pare greu de crezut că oameni de genul ăsta 
finanţează o asociaţie de binefacere, spusese Alberti. 

— In comitetul fondator nu sunt numai companiile private. E 
și o multinațională, tot cu un fost soldat afrikaner în consiliul de 
administraţie, care deţine și gestionează închisori private în 
America și Australia. Și nu mă refer la piticanii, pentru că au 
vreo cinșpe mii de angajaţi. 

— Crezi că sunt aceiași care administrau Cutia? întrebase Leo. 

La un moment dat Colomba le impusese să-și vorbească la 
pertu. 

— Cutia era condusă de rămășițe ale Serviciilor secrete 
sovietice, n-ar fi reușit să pătrundă așa repede pe piaţa 
americană de la începutul anilor '90. E mai probabil să fie 
clienţi, zisese Dante. 

— Clienţi pentru ce, pentru copii? 

— Pentru copii și pentru toţi ceilalţi care sub regimul sovietic 
sfârșiseră în cel mai mare experiment de corecție organizat 
vreodată. Tehnici de interogatoriu, de încarcerare, ca să-i 
convertească, să le distrugă voinţa, să-i înveţe să reziste. 

Dante încercase să-și aprindă o ţigară, dar mâna îi tremura 
atât de tare că Alberti se văzuse nevoit să-l ajute. 

— Chiar credeţi că nu există piaţă pentru genul ăsta de 
comerț? 

(J 

Colomba nu-i povesti asta lui Santini: dacă nu voia să ştie 
nimic despre anchetă, îi respecta alegerea. Sau, cel puțin, o 
înțelegea. Cu doar doi ani înainte probabil că ar fi făcut același 
lucru. Înainte de Dezastru. Și de Dante. Mai ales de Dante. 

În clipa aceea, el se străduia să nu vomite, sperând ca sub 
miasmele cadavrului să simtă mirosul chimic de citrice pe care 

și-l amintea. Nu-l găsi, probabil contactul cu Giltine fusese prea 
fugitiv, ea purtase mănuși, poate că trupul fusese manevrat 
prea mult. Fu ușurat să apropie din nou cele două părţi ale 
sacului și încercă să-l închidă cu fermoarul. Reuși doar pe 
jumătate înainte ca acesta să se blocheze. În loc să mai încerce, 
mestecă o gumă cu nicotină și își îndreptă atenţia spre celălalt 
cadavru. 

— Ai terminat? întrebă Colomba din ușă. 

— Din păcate nu. 

— Dacă-i miroși e în regulă, numa să nu începi să-i regulezi, 
ok? zise Santini. 

Dante se întoarse ca să-l privească. Nu-și dăduse seama că 
venise și el. Prin minte i se derulară ca la păcănele vreo 
cincizeci de replici posibile în cazul de față, dar fu nevoit să 
renunțe la toate pentru că erau cumplit de sexiste sau 
nepotrivite. In plus, știa și că mama lui Santini murise, nu i se 
părea oportun s-o vâre la mijloc. 

— E un coleg de-al tău aici. Comportă-te civilizat. 

Santini se întoarse și plecă șchiopătând. 

— Treaba voastră, zise el. Eu mi-am făcut-o pe a mea. 

— Ce caracter, își zise Dante înviorat de victoria morală. 

Dar când deschise al doilea sac, egoul său se dezumflă ca un 
balon. 

Fosta soţie a lui Guarneri parcă ajunsese sub roțile unui tren. 
Cuţitul lui Giltine se abătuse în special asupra feţei, ochilor, 
gâtului și abdomenului în încercarea de a simula furia unui 
bărbat care vrea să desfigureze victima obsesiei sale, cum se 
întâmpla deseori în cazurile femeilor ucise. Încercând să nu se 
uite la organele moi și rozalii care se ițeau dintre tăieturi, Dante 
inspiră din nou. Simţi imediat cum i se întoarce stomacul pe dos 
și dădu fuga să vomite în sistemul de canalizare. Colomba veni 
lângă el și îl susținu. 

— Hei. Vrei să te duc afară? 

— După cât m-am chinuit să intru? Nu. 

Dante se întoarse la cadavrul femeii și inspiră din nou, 
încercând să separe senzațiile olfactive. lar sub amestecul acela 
de miasme simţi din nou izul pe care-l găsise și pe trupul lui 
Youssef, care îi rămăsese întipărit în minte și pe care acum îl 
asocia bandajelor lui Giltine și misterioaselor ei răni. Dar ce 
naiba era? Un unguent, un dezinfectant? 

Ocupat cum era să-și stimuleze memoria, Dante aproape că 
nu-și dădu seama că era în sfârșit condus afară de către 
Colomba, care ba îl trăgea, ba îl împingea. Se opriră numai în 
faţa a doi angajaţi de la pompele funebre care așezau un trup 
neînsufleţit, spălat și machiat într-un sicriu deschis de la intrare. 
Acela fu locul în care Dante simţi puternic același miros de 
portocale, îmbogăţit de astă dată cu note florale și chimice, și se 
eliberă de braţul Colombei ca să alerge spre sicriu. Necroforii 
rămaseră ca la dentist când îl văzură pe Dante că se apleacă 
deasupra clientului lor. 

— Sunteţi rudă? întrebă unul dintre ei. 

Colomba ajunse într-un suflet lângă Dante, crezând că urma 
încă o criză ca la Berlin. Insă, în loc să fugă, Dante îl scutura pe 
necrofor. 

— Spune-mi ce-ai folosit! 

— Dă-mi, dom'ne drumu”! 

— Ce i-ai pus pe faţă? 

Colomba îi despărți în calitate de polițistă. Din fericire se 
prezentă așa de bine că necroforii o crezură fără să mai fie 
nevoită să-și arate legitimaţia. 

— Dante, ce-i cu tine? Eşti în regulă? 

— Foarte în regulă. Intreabă-i cu ce i-au dat. 

Dante își trecu un deget pe obrazul mortului, luând fardul și 
lăsând în urmă o porţiune de piele albă acolo unde îndepărtase 
machiajul. 

— Ai înnebunit?! făcu celălalt necrofor și îl apucă de 
încheietură. 

Dante se eliberă. 

— Scuzaţi-mă. M-am entuziasmat prea tare. 

— Da, scuzați-l. Dar răspundeţi-i, zise Colomba, sfâșiată între 
stânjeneală și curiozitate. 

— Nu-i tratăm noi. Există un specialist în tanatopraxie. Dar 
sunt farduri speciale, oricum. 

— Pentru cadavre? 

— Da, pentru cadavre, pentru ce credeaţi? Acum putem să 
plecăm, doamnă comisar? Ne așteaptă ca să bage mortu-n 
groapă. 

— Da, da. Scuze din nou. 

Colomba îl târî de-acolo pe Dante, care parcă era încă în 
lumea viselor. 

— Ce-ai descoperit așa important? 

— Sindromul lui Cotard, asta am descoperit, zise Dante cu 
ochii închiși. 

Și, până ce nu-și bău a treia cafea, nu mai zise nimic. 


18. 


Când Francesco își reveni în simţiri era deja ora prânzului. 
Giltine închisese obloanele și începuse să se dezbrace. Acum nu 
mai avea pe ea decât masca și bandajele pătate de substanțe 
închise la culoare. 

— Ce faci? întrebă Francesco, căruia totul i se părea moale și 
luminos. 

Senzaţia de bine devenise aproape de nesuportat, ca un 
orgasm cu încetinitorul. 

— Trebuie să-mi fac tratamentul. 

— Mi se pare că ești suficient de tratată. Cine ești, Mumia? 
zise el și râse. 

Ce era frumos la starea lui era că nimic nu avea importanţă 
cu adevărat. 

Giltine se aplecă deasupra genţii și scoase din ea mai multe 
borcane cu cremele și loțiunile ei. Luă și două role de bandaje 
noi, cu grefe ca să le prindă. Tăie cu bisturiul fașa de pe 
încheietura stângă și începu s-o smulgă, dar de data asta odată 
cu crustele se desprinseră și fâșii lungi de piele. Nu curse sânge, 
nu simţi decât o slăbiciune neașteptată care o făcu să se 
oprească și să gâfâie. 

Din pat, Francesco îi pricepu efortul și sări în picioare. 

— Hai să te ajut. 

Giltine îl îndepărtă. 

— Nu. 

Chiar și numai gestul îl făcu să se clatine. 

— De ce nu? Nu suntem prieteni? 

Era ciudat s-o spună cu voce tare, dar în ziua aceea Francesco 
dădea pe-afară de emoţii pe care voia să le împărtășească lumii 
întregi. 

— În plus, am făcut un curs de prim-ajutor când eram 
cercetaș. Maică-mea mă trimitea, nu ţi se pare minunat? 

Francesco dădu la o parte mâna lui Giltine și apucă de 
capetele tăiate ale bandajului. 

— Te doare rău? 

— Nu. 

El se uită la pielea încheieturii care rămăsese descoperită. Pe 
ea se întărise ceva care parcă era noroi și mirosea a flori 
veștede. Cel puţin așa i se părea: în starea în care se afla, nu 
era sigur de ce vedea. 

— Fașa nu pare să se fi lipit. Să continui? 

Giltine întoarse masca spre el. Ochii care îl priveau din 
spatele tăieturilor erau sfidători ca ai unui animal sălbatic. 
Încuviinţă încet din cap. 

— Să nu-mi atingi rănile. 

— Ok. 

Francesco smuci brusc. Fașa îi alunecă de pe braț, trăgând 
după sine ce-i mai rămăsese din piele, împreună cu bucăţi mari 
de carne necrozată. Giltine își văzu fibrele mușchilor, osul 
aproape negru din pricina bolii. Mirosul era atât de puternic că îi 
lăcrimară ochii. 

Francesco, în schimb, se uita uluit. Dincolo de pomezile 
mizerabile, braţul lui Giltine i se păru perfect sănătos. lar după 
ce o ajută să-și scoată și restul bandajelor, în faţa lui rămase o 
femeie mignonă, cu pântecele ras, plină de cicatrici, dar fără 
vreo urmă de rană vizibilă. 


19. 


Colomba și Dante se întoarseră în apartamentul de rezervă, 
care duhnea a bere și ţigări mai rău ca un bar, pentru că Amigos 
și Leo rămăseseră acolo până dimineaţa devreme. Femeile de 
serviciu fuseseră ţinute la distanţă de semnul „nu deranjaţi” pe 
care Dante uitase să-l scoată de pe ușă. Cu atât mai rea trebuia 
să fie starea camerei pe care pusese stăpânire Santiago, pentru 
că sub ușă găsiră o somaţie de plătire a daunelor din pricină că 
o canapea fusese arsă. 

— Cine mama naibii se crede, Pete Doherty? bolborosi Dante 
și mototoli hârtia, apoi își făcu al patrulea espresso. 

Colomba luă o cola din frigider și nu zise nimic. Nu putea să 
se gândească decât la Giltine și la ce găsise pe internet despre 
sindromul Cotard. 

— E un zombie, șopti ea. 

— Numai în mintea ei. 

Dante se asigură că banda adezivă de pe detectorul de fum 
era încă la locul ei și își aprinse o ţigară. 

— Pur și simplu. Nu se cunosc încă bine cauzele, dar cred că 
sindromul are legătură cu leziuni la nivelul creierului. Ești viu, 
dar crezi că ești mort. Uneori ai senzaţia și că ai intrat în 
putrefacție. Îţi închipui că-ţi dispar organe interne, că nu mai ai 
nevoie să bei și să mănânci. O bucurie. Dacă nu te îngrijești, 
până la urmă mori de-adevăratelea. 

— Mirosul pe care l-ai simţit... 

— E o cremă care încetinește procesul de putrefacție, ca 
fardul individului din coșciug. Se folosește în tanatoestetică să 
înfrumusețeze cadavrele și să le facă să arate bine din nou. Imi 
închipui că ea le folosește ca să aibă senzaţia că e sănătoasă. 
Chiar dacă, evident, n-ar avea nevoie de ele. Ah... dacă mor 
înaintea ta, ţine minte că vreau să fiu incinerat. 

— Și cenușa? 

— La Musei Vaticani, dat fiind că n-am reușit niciodată să 
intru cât eram viu. Prea multă lume. 

Colomba își aminti cum o descrisese Andreas pe Giltine. 

— Deci nu are nimic sub bandaje. Nicio arsură sau altceva. 

Dante ridică din umeri. 

— Bănuiesc că nu. Deși probabil s-o fi iritat puţin dacă și-a tot 
pus chestiile alea. 

— Și după părerea ta de când crede că e moartă? 

— Poate de când a lăsat-o Maksim în apa rece. El credea că a 
ucis-o, iar ea a crezut că era adevărat. Poate că a suferit o 
leziune cerebrală gravă din cauza lipsei de oxigen, care e posibil 
să fi declanșat sindromul. Ar trebui s-o întrebăm pe Bart dacă 
asta ar putea fi o cauză plauzibilă. 

— Crede că trebuie să-și regleze conturile înainte să 
putrezească de tot... 

Dante clătină din cap. 

— Mi-e milă de ea. 

— Mie nu. A omorât prea multe persoane nevinovate. 

Colomba se  așeză pe canapeaua care, prin forța 
autosugestiei, i se părea mai puţin comodă, deși era exact la fel 
ca aceea din apartamentul lor obișnuit. Oricum, Leo ațipise pe 
ea de câteva ori iar Colomba își zise fugitiv că atunci când 
dormea era foarte drăgălaș. 

Apoi se gândi, mai puţin fugitiv, că începuse s-o ia razna. 
Tocmai ieșise din morga în care zăcea cadavrul unuia dintre 
oamenii ei, nu era momentul potrivit să intre în călduri. 

— Știm cine e, știm pe cine omoară. Care e următoarea ei 
victimă? 

Luă teancul de hârtii scoase la imprimantă pe care cei doi 
Amigos i le lăsaseră acolo de dimineață, înainte să fie puși pe 
liber. 

Colomba le spusese că ieșiseră din anchetă după ce și-a luat 
rămas-bun de la Leo. Nu primiseră deloc bine vestea, dar erau 
prea obosiţi și îndureraţi din pricina lui Guarneri ca să 
protesteze. Colomba le promisese să-i ţină la curent pas cu pas, 
dar nu avea de gând să se ţină de cuvânt. Poate abia la final, 
dacă reușeau să ajungă până acolo. 

— Membrii COW sunt răspândiţi în toată lumea, au trei sedii în 
Italia și alte douăzeci prin Europa, spuse ea citind aceeași 
pagină cu care se chinuise până în zori. 

— Să rămânem în ţară. 

— Nu văd niciun membru relevant. În comitetul de conducere 
sunt un sud-african de nouăzeci de ani, John Van Toder, și o 
italo-americancă din Boston care e mai mult sau mai puţin de 
aceeași vârstă cu el, Susannah Ferrante. Trezorierul e englez, 
apoi mai e Vetri, care a murit și care se ocupa de relaţii cu 
publicul. Și tot așa. 

— Ruși, ucraineni? 

— Nimic. Acum că Vetri e moartă, Giltine ar trebui să-și 
aleagă o ţintă dintre ceilalţi. Sau poate o să-și aleagă pe cineva 
care nu apare oficial, dar care după părerea ei e șeful. 

Dante oftă. 

— Te-ai gândit că am putea să-i avertizăm? Dăm un telefon și 
îi punem în stare de alertă. Ar opri orice iniţiative, s-ar baricada 
în casă. Ar trebui să facem cumva să fim crezuţi, dar cred că 
dacă ajungem la vârful COW sigur e cineva care să-și 
amintească de fetiţa care a evadat din Cutie. 

— Da. M-am gândit și eu la asta, zise Colomba fără tragere de 
inimă. Dar nu știu dacă nu punem în mișcare o mașinărie încă 
mai rea. Oare câţi alți Maksim mai au pe ștatele de plată? 

— Chiar dacă nu-i au, când te uiţi peste relaţiile lor cu 
agenţiile de contractori îți dai seama că nu le-ar fi greu să mai 
facă rost de alții. 

— In plus, nu știm ce are de gând Giltine. Dacă a pus dinamită 
sub clădire, poate o aruncă în aer oricum. Şi pe urmă iar începe 
să se plimbe de colo-colo și să omoare oameni la întâmplare. 

— Nu se mișcă la întâmplare. 

— E nebună, ai spus-o cu gura ta. Cel mai bine e să încercăm 
s-o oprim noi. lar asta înseamnă să mergem la sigur. 

Îi întinse foile. 

— Alege. 

El nu le luă. 

— Există recepții sau evenimente private ale COW în Italia? 

— Cel puţin zece, răspunse ea străduindu-se din răsputeri să- 
și ţină deschiși ochii care îi cădeau de somn. Și toate sunt 
săptămâna asta, dat fiind că e și aniversarea fundaţiei. Hai, 
încearcă să ghicești. 

— Mai întâi o ultimă întrebare. Ai cum să verifici dacă cineva 
din familia Vetri se află în apropierea uneia dintre aceste 
recepții? Sau poate vine cu un avion? 

— De ce? 

— E posibil ca moartea doamnei Vetri să nu fie doar o crimă. 
Poate că scopul ei este să pună ceva în mișcare. Gândește-te că 
s-a folosit de ISIS ca să se camufleze. In trecut, Giltine a folosit 
mereu accidente și crime colective. 

— Pare ceva extrem, ceva jucat ca pe ultima carte, fu de 
acord Colomba. 

— Nu știu, poate că membrii COW plănuiesc o înmormântare 
secretă cu pălării ca în Eyes Wide Shut. l-ar fi de folos lui Giltine 
ca să se mascheze. 

— Și speri să-și fi invitat toţi cunoscuţii la marele bal? 

— Exact. 

Colomba căzu pe gânduri. 

— În cazul în care vreunul dintre ei s-a cazat la vreun hotel, 
dacă într-adevăr a fost introdus în sistem și dacă reușesc să 
smulg favoarea... 

— Am încredere în tine. 

Colomba evită să-i sune pe Amigos după ce îi pusese pe liber 
și trecu direct la Leo. Il trezi cu un apel video pe Snapchat, pe 
care îl făcu de una singură de pe terasă. Douăzeci de minute 
mai târziu, avu răspunsul pe care-l căuta, iar o oră mai târziu 
toţi trei se aflau în trenul spre Veneţia. Urma să ajungă cu exact 
o oră înainte de gala de binefacere în cinstea femeii care 
murise. 


20. 


Francesco Vetri zăcea pe podea în poziţie fetală. Avea pe el 
numai un slip. Era treaz, dar nu vedea niciun motiv să se miște 
din moment ce desenele de pe covor erau atât de fascinante. Ce 
dacă acasă la mama lui nu se sinchisise să arunce o privire nici 
măcar asupra covoarelor de Buhara vechi de sute de ani care 
ornau salonul de recepţie! Vedea bine doar cu ochiul drept, 
pentru că în cel stâng Giltine îi făcuse o injecție cu mai multă 
brutalitate decât de obicei. 

Ea tocmai termina să-și aranjeze chipul. Era o operaţiune pe 
care o făcea cu extrem de multă atenţie, chiar dacă simţea că 
trupul îi fierbea sub stratul gros de ceară de culoarea pielii care 
se folosea la mascarea rănilor. Pe deasupra folosea machiaj 
obișnuit. Încheie prin a-și desena sprâncenele și a-și farda 
pleoapele cu o pudră de culoarea șampaniei ca să-i scoată în 
evidenţă ochii gri, apoi se dădu cu un ruj mai închis cu un singur 
ton. Se privi în oglindă, întrebându-se dacă acela era chipul pe 
care prizonierul ei se încăpăţțâna să-l vadă în timpul delirului 
său. 

Insistența lui Francesco de a o găsi superbă - deși știa că era 
datorată cocteilului de mescalină și psilocibină - o tulburase, o 
făcuse să-i mai dea o doză doar ca să-l facă să tacă. Nu-i stătea 
în fire să acţioneze impulsiv, dar sfârșitul se apropia și era 
neliniștită. Trăia pe timp împrumutat, iar creditorii erau 
nerăbdători să-l primească înapoi. li auzea cum șoptesc la 
fiecare scârțâit al mobilei, la fiecare foșnet al perdelelor. 
Mugeau în valurile provocate de vaporașe și zbierau în 
șuierăturile șlepurilor. 

Își puse cerceii de smarald. Îi aparținuseră unei femei din care 
nu-și mai amintea decât mâinile și gustul pielii. Simţi cum îi 
vibrează la ureche din pricina electricităţii care umplea aerul, ca 
atunci când e gata să cadă un fulger. Giltine știa ce o împingea 
înainte. Era apropierea marelui întuneric. A nimicului. Lupta pe 
care o începuse într-o noapte în Shanghai, când se ridicase din 
apa rece ca gheaţa, se apropia de sfârșit. 

Ultimele piese se așezau pe tabla de șah. 


21. 


Sosea John Van Toder, fondatorul. 

Oficial avea optzeci și nouă de ani, era înalt și drept ca o tijă 
de fier, avea păr alb și ten de culoarea pielii întoarse. Se mișca 
asemenea unui bărbat cu douăzeci de ani mai tânăr în timp ce 
cobora pe scara avionului privat care îl adusese de la Cape 
Town. Așa cum scria în biografia lui, era alb dar nu rasist, pentru 
că se mutase înapoi în Africa de Sud după sfârșitul 
apartheidului, însoțit numai de membrii gărzii de corp 
personale, necesară din pricina bogățiilor obţinute în urma unor 
investiții imobiliare strălucite în sudul Spaniei și ulterior în 
domeniul medical și al asigurărilor. Purta un costum din lână de 
alpaca și o pălărie albă. Imediat ce termină formalităţile vamale, 
fu urcat pe o barcă cu motor acoperită și escortat de o barcă a 
poliţiei de stat. 

e 

Soseau rechinii cărora Giltine le dăduse drumul din bazin. 

Nu toți. Trei dintre ei renunțaseră din prima clipă, când se 
treziseră din vraja nebuniei care Îi mâna pe un teren 
necunoscut. Unul dintre ei fusese oprit pe aeroportul din Viena 
pentru că încercase să urce la bord cu un revolver făcut în casă, 
un altul fusese reţinut la Barcelona pentru că fusese recunoscut 
drept asasinul unui transsexual. Prin urmare, la Veneţia 
debarcară doar cei mai determinaţi patru rechini, care 
avuseseră inteligența să nu se expună sau să care arme în 
bagajul de mână. Doi dintre ei erau italieni și mai erau un 
francez și un grec. 

Odată ajunși la locul de întâlnire, lângă Ponte dei Sospiri, se 
întâlniră cu al cincilea membru al grupului, care era ospătar la o 
pizzerie din Piazza San Marco. El fu cel care îi conduse până la 
fosta locuinţă a lui Giltine, conform instrucțiunilor din ultimul 
snuff movie pe care i-l trimisese. Găsiră cheia care fusese lăsată 
deasupra tocului ușii și intrară în apartament. Grecul, care era 
fetișist, dădu fuga să cotrobăie prin lenjerie, iar ceilalţi se 
strânseră în jurul mesei din bucătărie. Pe ea era o sacoșă de 
plastic care conţinea 500 de mii de euro bani gheaţă precum și 
o serie de cuțite de bucătărie mari, de bună calitate, încă în 
ambalaje, cagule de lână și mănuși groase de latex. Biletul cu 
instrucţiuni care însoțea toate aceste obiecte poruncea ca 
rechinii să împartă suma în mod egal între ei odată ce-și 
îndeplineau misiunea și, bineînţeles, dacă rămâneau în viață 
până la sfârșit. Când ieși de la toaletă, fetișistul le propuse să 
împartă banii și să fugă, dar între timp li se alăturase și al 
șaselea membru al grupului, un bărbat de șaizeci de ani care 
călătorea cu documente croate deși se născuse și crescuse în 
Uniunea Sovietică. Fără ca măcar să se prezinte înșfăcă unul 
dintre cuțite și îl ucise pe fetișist, atent să nu se murdărească de 
sânge. Nu sfârși mai bine nici ospătarul, care încercă să fugă 
atunci când își dădu seama că era mai amuzant să te uiţi la 
filmele snuff decât să participi la realizarea lor. Nou-venitul îi 
dădu un pumn care îl lăsă lat, apoi li-l arătă celorlalți. 

— Vreţi invitaţie specială? întrebă el în engleză. 

Cei trei îl înșfăcară pe ospătar. Unul dintre ei îi acoperi gura, 
în vreme ce ceilalţi îl luară pe rând la șuturi și pumni. Și de data 
aceasta nou-venitul fu cel care dădu lovitura de graţie, 
zdrobindu-i gâtul cu piciorul. 

— Următorul care mai vrea să nu respecte instrucţiunile o ia 
pe urmele lor. Acum așezaţi-vă și așteptați clipa. 

Cei trei se conformară. Nou-venitul îi privi ca un câine 
ciobănesc care supraveghează turma, ceea ce și era misiunea 
lui. Giltine o implicase pe singura persoană în care putea avea 
încredere în lipsa ei, un bărbat pe care nu-l mai văzuse de peste 
douăzeci de ani, dar care în Cutie și în primele zile de după 
evadare îi curăţase rănile și o învățase cum să se orienteze în 
lumea exterioară. li spusese cum îl chema, dar în mintea lui 
Giltine urma să rămână pe veci drept Polițistul. 

Soseau și Colomba, Leo și Dante, chiar dacă Giltine făcuse tot 
ce-i stătea în puteri ca asta să nu se întâmple. Erau în vagonul 
de clasa a doua al trenului de mare viteză Roma-Veneţia. Dante 
se întinsese inert pe două scaune, cu faţa lipită de geam, într-o 
comă profundă provocată de aceeași sticluţă fără de care nici n- 
ar fi reușit să urce. Chiar și așa, își dorea să se dematerializeze 
și să treacă prin moleculele ferestrei. 

In schimb, Colomba și Leo, care aveau locuri în faţa lui, nu-și 
găseau astâmpărul și se mutară să stea de vorbă la un 
cappuccino și un pachet de napolitane Loacker în barul de la 
mijlocul trenului. 

— Cum crezi că o să se miște prietena noastră? întrebă Leo. 

— Nu mai am nici cea mai vagă idee. Și ţi-am zis, mă 
îngrijorează și victimele, spuse Colomba făcând ghilimele în aer 
cu degetele. Nu am găsit nimic îndreptat împotriva COW, niciun 
proces intentat, nicio anchetă în presă, par echivalentul sud- 
african al Fundaţiei Gates. Dar dacă fie și numai zece la sută din 
ce zice Dante e adevărat, sunt niște criminali, chiar de război. 

Leo luă paharul de plastic și îl trimise în coș cu o aruncare 
perfectă. 

— Dacă? Nu-l crezi? 

— Trebuie să înţelegi ceva, Leo. Dante balansează constant 
între două lumi, a noastră și una pe care o vede numai el. Când 
vorbește despre asasini și mincinoși, îl cred. Când începe să 
vorbească despre comploturi și conspirații, îl cred numai după 
ce fac o verificare. In rest, nu știu ce să zic. 

— E valabil și în legătură cu răpirea lui? întrebă curios Leo. 

— Dovezile pe care le-a adus sunt de netăgăduit, până la Tată 
și la relaţiile lui. După, i-a cășunat pe experimentele MKULTRA și 
Războiul Rece... ce să zic? Mai devreme sau mai târziu speră să- 
și găsească și fratele care să-i explice totul. Și, chiar dacă îi 
spun că există numai o șansă de unul la un miliard să fie ceva 
adevărat în ce spune, lucrurile astea continuă să-l obsedeze. 

Îl fixă cu privirea. 

— Mai bine explică-mi tu cum se poate ca Di Marco sau alții 
ca el să nu fi auzit niciodată de Giltine sau de Cutie. De ce COW 
n-a fost luată niciodată la ochi din cauza activităţilor pe care le 
desfășura? Cum se poate ca de-atâta timp să nu strângă niciun 
fel de informaţie despre ei? Chiar n-a fost niciun zvon de care să 
se lege? 

Leo îi făcu semn să se mute pe coridorul care lega vagoanele. 

— Multinaţionalele axate pe securitate sunt entități greu de 
gestionat, spuse el. Poţi să descoperi că lucrează cu ţări aliate 
sau poţi să ai nevoie de ele în zone de război. Crezi că eu n-am 
avut niciodată de-a face cu contractorii? Se întâmplă ori de câte 
ori vine vreun miliardar străin, și apoi n-ai de ales decât să 
lucrezi cu ei. COW are legături cu una dintre firmele astea care, 
evident, e în relaţii bune cu noi. 

— Deci Serviciile nu se pot atinge de ea. 

— Dar nici nu înseamnă că le-ar părea rău dacă ar sări în aer. 

— Tu ai fost, când cu Musta, își dădu seama Colomba. 

— Nu-mi place să vorbesc despre asta, cred că înţelegi de ce. 

— Da, dar atunci nu înţeleg de ce ești aici dacă așa vezi 
lucrurile. Mai mult, riști să fii dat afară, cum mi s-a întâmplat și 
mie. 

— Am ajuns la limita de vârstă pentru trupele de intervenție. 
O să mă scoată oricum din acţiune. 

— Ăsta nu-i un răspuns. Spune-mi adevărul. 

— E prea compromiţător, zise Leo cu un zâmbet ștrengăresc. 

Ea îndreptă în glumă degetul arătător spre el. 

— Hai, zi, prostuțule. 

— Nu voiam să te las singură. 

Colomba aruncă o privire în compartiment ca să se asigure că 
Dante încă dormea lipit de geam, ca o scoică. Apoi îl mângâie 
pe Leo pe faţă. El o lipi de peretele compartimentului și o 
sărută. Ea îl trase mai aproape, savurând atingerea trupurilor lor 
și înțelegând fără urmă de îndoială că și el o dorea. 

— N-avem vagon de dormit, îi șopti ea la ureche. 

— Dar în spatele tău e o ușă. 

Era toaleta, iar Colomba roti clanța pe bâjbâite și îl lăsă pe 
Leo s-o împingă înăuntru. El închise ușa, ea începu să-i desfacă 
centura - pantalonii alunecară imediat, trași de greutatea 
tocului. Colomba se aplecă și îi luă membrul în gură, dar el se 
eliberă imediat de teamă să nu piardă controlul și o întoarse cu 
fața spre chiuvetă, grăbindu-se să-i dea jos blugii. Apoi intră în 
ea. Colomba închise ochii și nu se mai gândi la ce era corect sau 
greșit. Își lăsă trupul să se miște în ritmul impus de Leo. Nu dură 
mult, din pricina situaţiei și a dorinței, și pentru că nu foloseau 
protecţie, Leo ieși din ea. La scurt timp după aceea și Colomba 
ajunse la orgasm, condusă de degetele lui. Işi astupă gura cu 

braţul ca să nu înceapă să urle. Nu mai avusese un orgasm de 
trei ani - cel puţin nu cu o fiinţă în carne și oase. 

Leo își reveni și o ajută să se curețe cu hârtie igienică. 
Colomba se îmbrăcă și se clăti pe față. 

— Se vede? întrebă ea în timp ce se uita în oglindă. 

— O, da, spuse el cu ochi umezi. 

Crăpară puţin ușa și se asigurară că nu era nimeni pe coridor, 
apoi ieșiră în grabă și se întoarseră la locurile lor. Dante era încă 
în starea de veghe indusă chimic, dar le observă sosirea, iar 
partea conștientă din el nu avu nicio îndoială în legătură cu ce 
se întâmplase. Inchise din nou ochii ca să nu vadă roșeaţa din 
obrajii Colombei, care era mai fericită decât o văzuse vreodată 
de la începutul parteneriatului lor, și înţelese că o pierduse. 


22. 


Sala de sport din Scuola della Misericordia din Veneţia e ceva 
unic în lume. Construită într-o clădire de secol XVI care găzduia 
o frăţie religioasă, după Al Doilea Război Mondial și până în anii 
'70 fusese locul de disputare al meciurilor echipei de baschet 
locale. Publicul se îngrămădea între liniile de tușă și ferestrele 
arcuite. Restaurată de puţin timp, COW o închiriase pentru 
serata de gală pentru că, pe lângă că era frumoasă, era ușor de 
apărat. Era vorba despre o clădire izolată care avea doar două 
intrări, dintre care la a doua se putea ajunge numai pe o scară 
exterioară mare, de metal. 

La ora 20, în jurul clădirii și în piaţeta bisericii cu același nume 
începuseră deja mișcările de la evenimentele importante, cu 
musafiri în smoking și costume de seară care mișunau în șiruri 
ordonate. În faţa intrărilor și pe podul care trecea peste canal, 
douăzeci de paznici controlau accesul în piață, în vreme ce o 
mașină de poliţie și una de carabinieri staţionau pe partea 
cealaltă. Odată ce treceau de primele filtre, oaspeţii erau 
controlaţi rapid cu un detector de metale și unul pentru 
substanţe explozive pentru ca apoi să intre în salonul acoperit 
cu fresce. O coloană de piatră susţinea tavanul cu grinzi, iar o 
scară ducea la galeria de la primul etaj. Însă doar membrii staff- 
ului aveau voie să urce, iar în spatele barierei erau postați trei 

bărbaţi de la pază, cu nelipsitele căști și protuberanţe ciudate 
sub hainele costumelor. 

Publicul obișnuit trebuia să rămână pe podeaua de oțel care 
înlocuise terenul de baschet. Aici, un cvartet de coarde strict 
feminin interpreta Brahms și Haydn. Se puteau face și selfie-uri 
cu autorităţile locale și starurile sosite în cinstea Paolei Vetri: o 
fotografie-portret enormă atârna chiar deasupra mesei cu 
pateuri. 

La nouă, fiul ei trecu podețul cu un zâmbet de om beat 
întipărit pe chip și cu o pereche de ochelari închiși la culoare 
care îi ascundea hemoragia de la globul ocular stâng. Purta un 
smoking Armani. Giltine îl ţinea de braț. Ea purta un costum 
Chanel verde crud și o haină din același material. Costumul era 
semitransparent, iar Giltine fusese nevoită să se machieze 
complet, inclusiv pe picioarele încălțate în pantofi Louboutin 
roșii. Cu părul negru tuns bob, parcă era o fetiţă. 

Părea vulnerabilă. 

La control spuse numele pe care Francesco îl introdusese pe 
listă la categoria plus unu, în vreme ce el se străduia să nu râdă 
și să-i facă jocul. Mark Rossari îi întâmpină și îi conduse pe 
ultima porţiune de dinainte de intrare, amintindu-i sec lui 
Francesco faptul că la etaj trebuia să urce fără companie, 
rostind cuvântul cu o notă de dispreţ. La dosar avea o fotografie 
cu iubita lui Francesco, dar femeia aia nu semăna deloc cu ea. 

Giltine făcu semn că totul mergea bine. Se gândise la altceva 
ca să ajungă la etaj. Acest „altceva” era un bărbat cu geacă de 
aviator care stătea în picioare printre curioșii de pe cealaltă 
parte a canalului. Preţ de o clipă, privirile lor se încrucișară iar 
Polițistul o recunoscu pe Fetiţa care în anul căderii Zidului îi 
lăsase pe masă un bilețel de rămas-bun și destui bani cât să-și 
schimbe identitatea. 

În bileţelul scris cu brutalitatea cuiva care nu învățase 
niciodată să mintă îi explica doar că pe drumul pe care alesese 
să îl facă trebuia să-și ia un bagaj ușor și că el nu era inclus în 
bagajul cu pricina. Polițistul nu fusese luat prin surprindere, dar 
sperase într-un alt fel de salut, care să-i arate ce simţise cu 
adevărat Fetiţa pentru el în lunile petrecute împreună pentru ca 
ea să-și inventeze o viaţă afară. Parcă trăise cu o pisică 
vagabondă care apăruse de nicăieri ca să primească hrană și să- 
i fie oblojite rănile și care într-o bună zi dispăruse așa cum 

venise, în căutare de alte experienţe de vânătoare și iubire. Abia 
după mai multe zile Polițistul își dăduse seama că Fetiţa îi lăsase 
un mic desen în cărbune: un adult și o fetiță care mergeau 
aplecaţi în contra vântului. Fetiţa îl privea zâmbitoare și îl ţinea 
de mână. 

Giltine, de partea cealaltă a canalului, nu schiţă nicio reacţie 
că l-ar fi recunoscut, dar când se întoarse ca să treacă de 
detectorul de metale ridică mâna stângă, iar Polițistul înţelese 
mesajul. 

Cinci minute. 


23. 


Când ajunseră la gara Santa Lucia, cu un Dante asupra căruia 
calmantele nu-și mai făceau efectul și care nu știa ce să facă să 
coboare mai repede din tren, pe Leo îl sună cineva de la birou 
pe care îl rugase să-l anunţe cu privire la orice crime petrecute 
la Veneţia în ultimele câteva ore. | se spuse că tocmai fuseseră 
descoperite două cadavre într-un apartament de vilegiaturiști 
din cartierul Cannaregio. 

Dante, care înainte de plecare studiase harta Veneţiei și 
prefera să meargă în faţă ca să nu se uite la feţele tovarășilor 
săi, îi conduse pe străduţe și peste poduri. Medicamentul 
antipsihotic care îi mai rămăsese în vene fu de ajuns ca să-i 
reprime crizele isterice ori de câte ori vreun grup de turiști avea 
tupeul să-i iasă în cale. Calle Sant'Antonio era înțesată de gură- 
cască și agenţi în uniformă, precum și de versiunea pietonală a 
unei ambulanțe. Pe canal, în schimb, pluteau mijloacele forțelor 
de ordine, cu girofarurile aprinse. Singurul cu legitimaţie la el 
era Leo, care intră în vorbă cu niște colegi locali. 

Intre timp, lângă porticul cu troiță de la capătul străduţei, 
Dante își vărsa nervii fumând ţigară de la ţigară. 

— Dacă nu vine într-un minut îl lăsăm aici, mârâi el. 

— Dacă nu vine într-un minut îl chem. 

— De ce să pierdem timpul? 

— Îmi pare rău că ţi-e antipatic. 

— Eşti singura persoană care mi-a fost simpatică toată viața, 
cu excepţia lui Alberti, despre care încă nu-mi vine să cred că e 

poliţist pe bune, zise Dante brutal. Dacă s-o mai întâmpla 
vreodată, cu siguranță n-o să fie cu prietenul tău pe care-l 
mănâncă degetele să apese pe trăgaci. Hai, să mergem. 

Colomba înţelese că escapada ei sentimentală din tren nu 
trecuse neobservată. Și că Dante n-o luase bine. Se întrebă dacă 
era teama de-a o pierde ca prietenă, dar după expresia de falsă 
superioritate pe care o etala Dante, înţelese că situaţia era mai 
complicată. Insă nu era momentul s-o discute acum. 

— Leo ne e util, bine? încheie ea. 

Lui Dante îi trecură prin minte lucruri nu foarte cuviincioase 
legat de cui și /a ce îi era util, dar nu avu timp să se rușineze 
pentru că agentul din trupele speciale tocmai se întorcea la ei. 

— Doi morţi. Cel puţin trei agresori. Unul dintre cadavre e 
tatuat cu cărți de poker, poate e ceva legat de pariuri. Oricum, 
n-a fost Giltine. 

— N-a fost Giltine în mod direct, zise Dante. 

— S-a aflat cine sunt? întrebă Colomba. 

— Unul era ospătar aici, celălalt e un turist grec. Altceva nu 
știu. 

— Să sperăm că ei erau obiectivul și că s-a terminat totul, zise 
Dante. 

— Nu, Dante. Să sperăm că nu ei erau, zise Colomba. Pentru 
că încă vreau să mai fie aici. N-am de gând s-o las și de data 
asta să scape vie pe scârba aia bandajată. 

e 

Giltine nu mai avusese atât de puţine bandaje pe ea de când 
începuse să vadă cum îi apar primele răni pe corp. O durea atât 
de tare că abia reușea să-și păstreze zâmbetul pe faţa cu două 
straturi de machiaj. În cele din urmă, însă, Francesco fu luat de 
lângă masa cu prăjituri de către Rossari, care îl conduse la etaj. 
Temându-se, poate, că se înarmase cu furculita de plastic pe 
care o folosise ca să se îmbuibe, agenţii îl controlară din nou cu 
aparatul și îl percheziţionară manual. Îi luară telefonul mobil și 
bricheta, apoi îl trecură într-o cameră cu pereţi de sticlă 
satinată, mobilată ca un birou de lux. La masa de lucru stătea 
un bătrân cu păr alb și sclerotică galbenă care sorbea dintr-o 
ceașcă de cafea. John Van Toder, fondatorul. 

— Paola te-a făcut să înveţi engleză? întrebă el în limba cu 
pricina. 

— Oh, yes. 

— Atunci înţelegi dacă-ţi spun să te așezi dracului pe scaunul 
ăla? 

Francesco încuviinţă, apoi, după o clipă de reflecţie, înțelese 
că trebuia să se și conformeze și se așeză în fața biroului. 

— Mă bucur să vă cunosc, spuse el pierdut. E o petrecere pe 
cinste. 

(J 

Polițistul vâri sacul cu bani într-o nișă din zid și se uită la 
ceilalţi trei supraviețuitori din echipă: doi italieni care parcă erau 
Stan și Bran și un francez cu fața uscățivă. Giltine le dăduse 
misiunea să se îmbrace în costume de gală, iar cei trei făcuseră 
tot ce puteau. Rezultatul era că nu prea se asortau deloc. 
ltalianul gras închiriase un fel de smoking de carnaval, italianul 
subțire avea unul de la o croitorie de calitate, în vreme de 
francezul purta o geacă de motociclist, pentru că în opinia lui 
era cel mai elegant lucru din lume. Și-ar fi făcut dubii în privinţa 
inteligenței lui dacă n-ar fi fost îndeajuns proba pe care o 
trecuse, în care își ucisese și mâncase colegul. 

Se despărțiră. Stan și Bran aleseră scara exterioară, în vreme 
ce francezul se îndreptă spre intrarea principală. El dădu startul 
pentru că se săturase să aștepte la coadă. Scoase cuțitul din 
geacă și îl abătu asupra persoanelor din faţa lui. II lovi în gât pe 
un tânăr rumen care căzu în genunchi, apoi o tăie pe față pe o 
fată îmbrăcată ca Lady Gaga la cele mai recente MTV Awards. 
Cu toţii începură să strige și să împingă, iar el începu să 
rotească orbește cuțitul. 

e 

Bătrânul se uita perplex la Francesco. Nu înţelegea de ce nu- 
și scotea ochelarii închiși la culoare și i se părea ametit, dar știa 
că Rossari făcuse cercetări în privinţa lui, iar din dosar nu 
reieșea că tânărul s-ar droga. Cu toate acestea, îi dădea 
senzaţia că nu înţelegea nimic din ce îi spunea. Oftă. 

— Mama ta a lucrat cu mine de la bun început, iar fără ea 
transportul mărfii prin ţara ta nu s-ar fi desfășurat atât de ușor. 
Am o datorie de recunoștință față de ea, precum și o procură 
notarială care m-ar costa prea mult s-o revoc. Din pricina asta, 
îți vor fi încredințate sarcini de tip administrativ. Vei putea folosi 
în continuare biroul din Milano și celelalte proprietăţi. N-o să 
abordezi core business-ul decât atunci când vei fi pregătit, asta 

dacă vei fi vreodată. La fel ca mama ta, vei fi plătit în dividende 
într-una dintre filialele noastre. 

— Ok. 

— Până aici ai înţeles? 

— Îmi place biroul din Milano. E frumos. 

Van Toder îl privi tot mai perplex. 

— Dacă vrei să mă întrebi ceva, acum e momentul, spuse el. 

În urmă cu câteva secole, Francesco avea o grămadă de 
întrebări despre COW, dar acum nu reușea să și le amintească 
prea bine. Se simțea de parcă ar fi făcut un atac de panică 
înainte de un examen, doar că nu simţea teamă ci plictiseală. 
Voia să se întoarcă la petrecere, să se întoarcă lângă prietena 
lui, Giltine, cea mai frumoasă femeie din lume. Dar, ca să nu fie 
lipsit de politețe - ea insistase asupra acestui aspect -, se chinui 
să formuleze, totuși, o întrebare. A 

— Mai exact cine căcat sunteţi? zise el. In afară de o asociaţie 
plină de bani care deţine tot ceea ce credeam că o să 
moștenesc eu. Și care vinde copii. 

Bătrânul tresări pe scaun. Apoi se întinse spre el și cu o palmă 
îi făcu ochelarii să zboare de pe figură, îl apucă de guler și îl 
trase spre el, uitându-se la pupilele lui. 

— Cine te-a drogat? 

e 

Între timp, cei doi italieni, cu cagulele pe faţă, fuseseră opriţi 
la jumătatea scării de tot atâția agenţi de pază. ltalianul gras 
sări la gâtul unuia dintre ei și se rostogoliră împreună în josul 
scării. ltalianul mai slab, în schimb, scoase din mânecă un 
scortichino - un cuţit care se folosește la dezosat prosciutto - și 
îl îndreptă spre faţa celui de-al doilea agent. 

Îl luase prin surprindere și ar fi putut să-i taie gâtul sau să-i 
scoată un ochi, dar îngheţă. Visase la clipa aceea de luni întregi, 
de când Giltine îl contactase prin chat și îl iniţiase în materie de 
clipuri cu violuri și violențe, dar acum descoperi în el mecanisme 
inhibitoare despre care nu știa că existau. Agentul profită de 
momentul de neatenţie ca să-i smulgă cuțitul din mână și să-l 
imobilizeze la pământ, sucindu-i braţul. Apoi se auzi o 
împușcătură de pistol venită din apropiere și bărbatul căzu pe 
spate pe scări. ltalianul ridică privirea și văzu cum tovarășul lui 
urca scările în fugă. Avea faţa acoperită cu sânge și smokingul 
lui ridicol era făcut ferfeniţe. 

— Acum am pistol! strigă el entuziasmat și trase în mulțimea 
de agenţi care cobora spre ei. 

e 

Oaspeţii dinăuntru nu erau încă la curent cu ce se întâmpla. 
Muzica și discuţiile acopereau zgomotele din afara sălii, iar 
geamul de la intrare era acoperit de perdelele mari. Însă vestea 
se răspândi printre agenţii de securitate, iar paznicii se buluciră 
spre ieșire. Era momentul pe care îl aștepta Giltine. Aruncă 
pantofii cât colo și se îndreptă spre scară în picioarele goale. 
Agenţii nu se așteptau să fie atacați de o femeie neînarmată, 
dar erau profesioniști și încercară s-o oprească fără să scoată 
armele. Era o greșeală, chiar dacă probabil că în cazul lor n-ar fi 
contat oricum. 

Biroul cu geamuri era acum destul de aglomerat pentru că 
trei bărbaţi înarmaţi cu mitraliere și Rossari li se alăturaseră 
fondatorului și oaspetelui său. 

— Trebuie să vă scoatem de-aici, zise Rossari. 

Van Toder îl arătă pe Francesco. 

— El știe ce se întâmplă. 

Rossari îl apucă pe tânăr de subsuori și îl izbi de perete. 

— Cine e în spatele atacului? îl întrebă el. 

Euforia lui Francesco dispăruse aproape cu desăvârșire și 
fusese înlocuită de spaimă și confuzie. Sigur, era confuz și 
înainte, dar acum începea să-și dea seama de asta. 

— Poate că e Giltine, zise el. E supărată pe voi. 

— Cine e Giltine? întrebă Rossari uluit. 

Înainte să-i poată răspunde, blatul de metal al unui birou se 
lovi cu putere de peretele din spatele lui și îl sparse. Francesco 
se prăbuși și se lovi cu ceafa de marginea neregulată a 
geamului, care i se înfipse până la măduvă între vertebrele doi 
și trei. Fiul Paolei Vetri simţi ceea ce mii de alţi condamnaţi la 
eșafod simţiseră înaintea lui, senzaţia stranie de a fi complet 
închis în propriul cap. O umbră verde crud sări peste trupul lui și 
se năpusti în birou, unde se mișcă prea repede ca Francesco să 
reușească s-o urmeze cu ochii care începeau să se stingă. Avea 
nevoie de aer și încercă să respire, dar nu-și mai simţi plămânii. 
Imediat după aceea, existența lui se încheie. 

Giltine, jupuită, răvășită și rănită, stătea acum în picioare în 
fața lui Van Toder. Un glonţ o lovise în șoldul drept, iar sângele i 

se scursese pe rochie. Între ei zăceau trupurile celor trei agenţi 
de pază. Rossari căzuse prin geam și se agita fără vlagă. 

— Tu ești Fetiţa, nu-i așa? zise fondatorul în rusă, privind-o ca 
pe un obiect de preț. Maksim n-a reușit să te omoare. Cum ar fi 
putut s-o facă? Ești o fiinţă specială. 

Giltine ridicase cuțitul de vânătoare pe care-l smulsese de la 
unul dintre agenţii de pe scară, dar când îl auzi vorbind căzu în 
genunchi, lipsită de apărare, și începu să tremure. Era ca un 
păcătos care auzea vocea Domnului în ziua Judecăţii de Apoi, un 
câine căruia stăpânul îi urla în urechi. Glasul acela zdrobea într- 
o clipă strigătul morţilor care îi răsuna în minte, îi zdrobea 
autocontrolul, voința. Era din nou copila de șase ani care fusese 
luată de la femeia care o înțărcase și dusă pentru prima oară în 
ceea ce paznicii numeau ambulatoriu, unde bărbatul care avea 
drept de viaţă și de moarte asupra tuturor prizonierilor o 
întinsese pentru prima oară pe patul cu legături. 

Van Toder nu se mutase în Africa de Sud după sfârșitul 
apartheidului, Van Toder se născuse în ziua în care Uniunea 
Sovietică se dezintegrase și un om de știință hotărâse să-și 
transforme studiile într-o marfă prețioasă pentru noile vremuri, 
care urmau să aducă războaie noi și dorinţe noi de control. 

Bărbatul care stătea în picioare în faţa lui Giltine era 
Alexander Bielii, moștenitorul lui Pavlov, temnicerul care crease 
ladul pe Pământ într-un colț uitat din Ucraina până în ziua în 
care un alt lad, radioactiv, îl răsese de pe fața Pământului. 


24. 


În afara salonului izbucnise haosul. Francezul izbutise să facă 
un gol în jurul lui tot învârtind cuțitul, ajutat și de împușcăturile 
care îi atrăseseră pe agenţii de pază și pe carabinieri spre scara 
exterioară. Între el și ușa de intrare nu mai erau decăt trei civili. 

Lingându-și sângele de pe buze, francezul se năpusti asupra 
lor. Tinea cuțitul ca pe o baionetă. Așa îl văzură Colomba, Dante 
și Leo, care chiar în clipa aceea ieșiseră de pe străduţa din 
spatele sălii de sport. 

— Giltine și-a dezlănţțuit tovarășii, zise Dante îngrozit. 

În mulţime erau zeci de persoane rănite, iar cineva încerca să 
scape înot și sărise în canal. 

Colomba și Leo scoaseră armele și îi porunciră francezului să 
se oprească, dar drept răspuns el nu făcu decât să agite cuțitul 
ca un sălbatic. Traseră amândoi: doar Leo îl nimeri, în burtă, 
făcându-l să cadă peste parapet drept într-o barcă amarată. 
Ultimul gând al francezului fu că nu se mai distrase în viaţa lui 
atât de bine. 

Apoi Leo ridică legitimaţia și o folosi ca să-și croiască drum 
printre agenţii de pază, urmat de Colomba, căreia încă îi ţiuiau 
urechile de pe urma împușcăturilor și a urletelor. In fața 
enormităţii situaţiei, trebuia să prindă curaj ca să meargă mai 
departe. Leo o salvă dintr-un atac de panică doar strângând-o 
de mână. 

— Eşti aici, ești bine? o întrebă el și se uită în ochii ei. Ți-aș 
zice să mă aștepți afară, dar nu știu dacă mă descurc singur 
înăuntru. 

Ea încuviinţă și zâmbi. 

— Nu te las. 

Îl urmă. 

Dante încercă să facă același lucru, dar picioarele îi cedară 
înainte să treacă pragul. Prea multă lume, spaţiu prea închis, 
prea multe urlete. Partea din el care lua deciziile în astfel de 
situaţii îl obligă să rămână afară și să se blesteme, în vreme ce 
Leo și Colomba se adânceau în infernul din salon. Urmăriră 
urletele și găsiră trei morţi pe scară, uciși cu mâinile goale de 
lovituri care le rupseseră oasele. 

— E aici, zise Colomba. 

Un mic grup de invitaţi reuși să treacă de agenţii de pază și îl 
împinseră violent pe Dante, obligându-l să se dea înapoi în 
apropiere de pod. Abia acolo reuși să se apuce de balustradă, 
iar din poziţia aceea văzu pe scara exterioară a sălii de sport doi 
bărbaţi prinși în focul încrucișat al paznicilor și al poliţiei. Cel mai 
slab dintre ei se prăbuși în canal și începu să plutească, celălalt 
căzu secerat de zecile de gloanţe care se abăteau asupra lui. 

În gloata înnebunită, Dante zări un bărbat care își croia drum 
în sens opus. Purta o geacă de aviator cu guler de piele, prea 
călduroasă pentru perioada aceea din an. Cu grijă, Dante se 
îndreptă spre el. 

Bieliîi se aplecase cu greu din pricina oaselor sale îmbătrânite 
și ridicase cuțitul pe care îl scăpase Giltine. Se îndreptă 
sprijinindu-se de ea, care rămase în patru labe. 

— Ce ai? Te-a emoţionat vocea mea? Dacă aș fi știut, nu m-aș 
mai fi chinuit atâta, micul meu înger al morții. 

Ridică în două mâini cuțitul și îl năpusti asupra lui Giltine. O 
lovi în șoldul stâng. Ea se chirci și urlă, incapabilă să se miște, 
pierdută în coșmarul ei format din scântei electrice și durere. 
Bielii mai lovi o dată, iar de data aceasta lama se înfipse în 
coaste și îi perforă un plămân. Giltine încercă din nou să urle, 
dar din gură nu-i ieși decât o tânguială ca de fetiţă. Bielii ridică 
pentru a treia oară cuțitul. Mâinile afectate de artroză îl dureau 
și îi tremurau. Un zgomot de sticlă spartă îl făcu să se oprească. 
Colomba și Leo ajunseseră în birou și îndreptaseră pistoalele 
spre el. 

— Stai pe loc! strigă Colomba. Lasă cuțitul! 

Bielii se supuse. 

— Femeia asta a încercat să mă omoare, spuse el în engleză. 
Nu făceam decât să mă apăr. 

Colomba își zise că Giltine, doborâtă, plină de sânge, cu ţinuta 
făcută ferfeniţe, nu avea nimic din asasina nemiloasă pe care o 
urmărise timp de trei săptămâni. Şi, ca de obicei, Dante avusese 
dreptate în privinţa ei. Sub machiajul distrus și dincolo de rănile 
recente, trupul ei nu avea nici urmă de arsuri sau boală. Se 
apropie ca să-i pună cătușele. 

e 

Dante îl urmări în continuare pe bărbat la o distanţă potrivită, 
nehotărât în legătură cu ce să facă. Apoi acesta se întoarse și îl 
fixă cu privirea. lar Dante înţelese că îl recunoscuse. 

Se pregăti să fugă în caz că bărbatul încerca să-l atace, dar 
postura corpului său arăta limpede că nu avea de gând să o 
facă. Rămaseră la o distanţă de câţiva metri unul de celălalt. 
Erau singurele două persoane care nu fugeau sau urlau pe o 
rază de cinci sute de metri. 

— Dante Torre, zise bărbatul cu geacă într-o italiană cu un 
puternic accent estic. 

— De ce mă cunoști? 

— Fetița mi-a vorbit despre tine. 

Nu era chiar adevărat, pentru că nu schimbaseră nici măcar 
un cuvânt, dar în instrucţiunile pentru misiunea sa era un link la 
un articol despre Omul din Siloz. 

— Spunea că ești periculos. Ai ajuns până aici. Avea dreptate. 

— Fetiţa ar fi Giltine? întrebă Dante. 

— Nu i-am aflat niciodată numele. 

— N-o să scape cu viaţă dinăuntru, știi asta, nu? 

— Nici nu era în plan să scape cu viaţă. Nu era în plan ca 
vreunul dintre noi să scape cu viaţă. Nici imbecilii ăia, zise el 
arătând spre cadavrele italienilor care fuseseră înconjurate de 
agenții de securitate. Dar nimic nu mă împiedică să sper. 

Dante îl citi. 

— Și tu ai fost în Cutie, zise el. 

— De parcă i-ar păsa cuiva. 

— Mie-mi pasă. 

— Atunci ești nebun. Cutia nu mai există, dar au făcut unele 
chiar mai bune, graţie nouă. Izolare totală, celule minuscule... 

Ridică din umeri. 

— Eu măcar aveam pe cineva cu care să vorbesc când nu 
eram prea... 

Își atinse capul, negăsind cuvântul potrivit. 

— ... de la medicamente. 

— Pe cineva ca Fetița. 

— Ea n-a vorbit niciodată prea mult. 

— Vino cu mine la poliţie și povestește-le ce știi. Gândește-te 
la ceilalţi ca tine, poţi să le cinstești amintirea. 

— Nu asta e misiunea mea, spuse bărbatul căruia pe vremuri i 
se zicea Polițistul și țâșni de pe pod direct pe Campo della 
Misericordia. 

Dante îl văzu cum aleargă spre cordoanele de agenţi și abia 
atunci înţelese ce avea de gând să facă. Începu să dea din braţe 
ca să le atragă atenţia. 

— Opriţi-l! Împușcaţi-l! Are o bombă. 

Insă Polițistul ajunsese deja între cordoanele colegilor lui 
dintr-o altă ţară și dintr-o nouă epocă și apăsase butonul pe 
care-l ţinea în mâna dreaptă. Semtexul ascuns sub geacă 
explodă, distrugând totul pe o rază de cincizeci de metri, 
oameni și lucruri deopotrivă. Agenţii zburară ca niște cârpe, 
geamurile sălii de sport se dezintegrară, scara își pierdu câteva 

puncte de sprijin fixate în zid și se aplecă spre apă în zgomot de 
metal îndoit. 

Înăuntru, unda de șoc îi trânti la pământ pe invitaţii înnebuniţi 
de frică și sfărâmă complet biroul cu geamuri, terminând opera 
de distrugere începută de Giltine. Leo și Colomba fură aruncaţi 
cât colo, iar o grindă de beton desprinsă din tavan căzu peste ei. 
Bielii se prăbuși pe birou, își rupse bazinul și leșină. 

Giltine se ridică în picioare. 

e 

Dante, complet asurzit, se ridică de pe podul care fusese 
cruțat în chip miraculos și alergă în Campo della Misericordia. 
Găsi un coşmar care se adeverise. Cel puțin doisprezece agenți, 
carabinieri și trecători fuseseră sfârtecați de explozie. Erau zeci 
de răniţi. Peste tot sânge și bucăţi din trupuri, unele dintre ele 
ascunse de praf și fum. Se avântă inconștient în carnagiu în 
vreme ce din bărci coborau agenţi și paramedici gata să dea 
primul ajutor. Se îndreptă spre scara sălii de sport, rugându-se 
să nu cedeze sub el. 

e 

Colomba își reveni înaintea lui Leo, dădu la o parte 
dărâmăturile de pe ea, apoi se întoarse spre el și îl zgâlțâi. Leo 
deschise ochii. 

Giltine ajunse clătinându-se până la biroul lângă care zăcea 
Bieli și luă cuțitul pe care îl scăpase bătrânul. Nu fu o 
operațiune ușoară căci arma îi aluneca întruna din mâna 
însângerată. În clipa în care reuși să-l apuce, Dante apăru în 
pragul ușii, acoperit de praf și cenușă. 

— N-o face, spuse. 

Însă Giltine nu putea să-l audă, morţii îi umpluseră din nou 
mintea cu urletele lor. Cuţitul îi căzu din mână. ÎI ridică din nou 
și se aplecă deasupra bătrânului. Dante, rugându-se la 
dumnezeul nebunilor, alergă spre ea în vreme ce Colomba făcea 
același lucru din spate. Giltine ridică privirea spre Dante și îi 
zâmbi înainte să coboare cuțitul asupra lui Bieli, care 
deschisese larg ochii și o privea îngrozit. 

Dar, înainte ca Dante sau Colomba să ajungă la ea, Leo îi 
descărcă tot încărcătorul în spate. Giltine, cu zâmbetul încă 
întipărit pe chip, căzu pe podea și rămase nemișcată. Se simţi 
eliberată brusc de greutatea corpului și de durerea care o 
însoţiseră atâta vreme. Printre glasurile care deveniseră blânde 

și mângâietoare îl recunosc pe al Poliţistului și pe al 

Fabricantului de Pantofi și, mai duios, mai cald, pe al unei femei 

care o învățase muzică și plăcerea de a dormi îmbrăţișate. 
Merse la ea. 


25. 


Colomba se aplecă deasupra lui Giltine și constată că era 
moartă, în vreme ce Dante se întoarse turbat spre Leo. 

— Nu era nevoie! Nu era nevoie, fir-ar a dracului! 

Leo introduse un încărcător nou în pistol, apoi se apropie de 
Colomba. 

— E moartă? 

— Da. 

Doamne, cât de mică e, îşi zise Colomba. Probabil nu cântărea 
mai mult de patruzeci de kilograme. 

— Ce-a fost explozia, Dante? 

— Un vechi prieten al lui Giltine a încercat să-i facă o cale de 
scăpare. 

— Și era cât pe ce să reușească, zise Leo, apucând cuțitul pe 
care îl scăpase Giltine. 

— Leo, vezi că distrugi probele, zise Colomba. 

— Tare păcat. 

Ceva din glasul lui îl înfioră pe Dante. 

— N-o atinge! strigă el. 

Dar era prea târziu, pentru că Leo îi înfipsese deja Colombei 
cuțitul în burtă și îl întorsese ca să caște rana. 

Colomba simţi cum stomacul parcă îi îngheaţă și căzu în 
genunchi. Scăpă pistolul, în vreme ce mâinile i se umplură de 
sânge. Văzu cum Leo îl lovi pe Dante cu pumnul și îl trânti la 
pământ, apoi se aplecă deasupra lui Bielii. Bătrânul îl fixă cu 
ochi îngroziți, incapabil să se miște din pricina durerii cumplite 
din bazin. 

— Dacă mă lași în viaţă te fac bogat, îi spuse. 

— Dasvidania, zise Leo și îi tăie gâtul cu aceeași indiferenţă 
cu care ar fi tăiat o felie de tort. 

Dante se târî spre Colomba, care rămăsese în poziţie fetală. 
Sub ea se formase deja o baltă de sânge. 

— CC, spuse el cu lacrimi în ochi. Stai pe loc. Apăs eu pe rană. 
Apăs eu... 

Leo îl înșfăcă pe Dante și îl ridică în picioare. 

— E ora de plecare. 

Dante simţi cum barometrul interior depășește nivelul zece, o 
sută, o mie, iar chipul lui Leo deveni o pată întunecată din 
marginea unui ecran uriaș din Berlin, apoi trecătorul care cu mai 
multe luni înainte îi declanșase criza psihotică în urma căreia 
ajunsese în clinica elveţiană. 

— Tu ești, șopti el. 

— Bravo, frăţioare, zise Leo, apoi îl strânse de gât până îl făcu 
să-și piardă cunoștința și îl săltă pe umăr. 

Ultimul lucru pe care îl văzu Colomba fu mâna lui Dante care 
încerca s-o ajungă de peste umărul lui Leo. Voia să-i spună că 
urma să-l salveze, că avusese dreptate în legătură cu tot și că 
nu aveau să se mai despartă niciodată, dar rosti cuvintele doar 
în vis. 

Când paramedicii ajunseră și o salvară la mustață, Leo și 
Dante dispăruseră deja. Nimeni nu-i văzuse când se 
îndepărtaseră. 

Abia după o săptămână de cercetări se descoperi faptul că 
Leo Bonaccorso nu existase niciodată. 

Nota autorului 


Am schimbat câteva acronime ale Forțelor de ordine și 
Forțelor Militare italiene ca să le pot descrie mai liber modul de 
funcţionare. De asemenea, mi-am permis anumite libertăţi în 
privinţa sediilor, cazărmilor, adreselor și altor asemenea 
amănunte. 

Încă mai multă libertate mi-am luat în privinţa tehnologiei 
trenurilor: sistemul de aer condiţionat al trenurilor Roma-Milano 
e diferit de felul în care l-am reconstruit eu. 

Și Cutia este o invenţie personală, dar multe alte lucruri sunt, 
din păcate, reale. De pildă datele despre victimele pe care le-a 
făcut explozia de la Cernobil sunt adevărate toate. 

Dacă vreţi să știți mai multe despre: 


PAVLOV 


Y.P. Frolov, /ntroduzione a Pavlov e la sua scuola, Giunti 
Barbera, Firenze 1977 

Luigi Traetta, // cane di Pavlov, Progedit, Bari 2006 

E. Asratian, /. Pavlov, Sa vie et son oeuvres, Editions en 
langues étrangères, Moscova 1953 

I.P. Pavlov, / riflessi condizionati, Bollati Boringhieri, 
Torino 2011 Precum și articolul acesta, despre care 
vorbesc și în roman: 
https://snob.ru/selected/entry/109466 


TRUPELE SPECIALE SOVIETICE 
https://aurorasito.wordpress.com/?s=kgb 
http://www.voxeurop.eu/it/content/article/ 

30062 71-il-kgb-e-ancora-tra-noi 

MAFIA RUSEASCĂ 
https://it.wikipedia.org/wiki/Organizacija 
http://www.eastonline.it/public/upload/str_ait/522_it.paf 

http://www.corriere.it/esteri/08_ottobre_01/ 
mafia_russa_cartelli_messicani_48balc2a-8fc5-11dd- 
83b2-00144f02aabc.shtml 


DUGA-3 
http://www.nogeoingegneria.com/tecnologie/nucleare/il- 
disastro-di-chernobyl-le-verita-nascoste/ 


https://en.wikipedia.org/wiki/Duga_radar 


Evident, există oameni care spun că toate astea sunt gogoși. 
Vă las pe voi să hotărâți. 

